
Za Veru 


Zahvale 


Knjiga Arapsko-izraelski sukob: religija, politika i povijest Svete 
zemlje plod je petnaestogodišnjeg izučavanja te teme, a onih koji 
su me tijekom godina intelektualno i duhovno zadužili i koji su na 
neki način zaslužni za njezin konačni oblik je puno. Sve ih pobrojiti 
u ovoj kratkoj zahvali nemoguće je. Ipak, nekoliko imena moram 
spomenuti. 

Najprije bih zahvalio mentoru, profesoru Vlatku Cvrtili s Fa- 
kulteta političkih znanosti Sveučilišta u Zagrebu. Zamisao da se 
arapsko-izraelski sukob obradi izrazito multidisciplinarno te da 
se bliskoistočna politička previranja postave u kontekst religije i 
šire povijesti velikim dijelom potječe od njega. Njegovi savjeti i 
ohrabrenja tijekom istraživanja i pisanja značili su mi jako puno. 
Zahvaljujem i predsjednici povjerenstva za ocjenjivanje doktorata, 
profesorici Mirjani Kasapović: zanimljive i konstruktivne razmje- 
ne katkad suprotstavljenih mišljenja te njezina knjiga Politički su- 
stav i politika Izraela bili su mi od velike koristi u radu. 

Ključna osoba za nastanak ove studije, kao i općenito za moje 
razumijevanje važnosti religijsko-povijesnoga aspekta u arap- 
sko-izraelskom sukobu, jest Moshe Sharon, profesor s Hebrejskog 
sveučilišta u Jeruzalemu. Uvid u glavninu građe za ovo istraživa- 
nje, osobito primarne izvore o ranim muslimansko-židovskim od- 
nosima te kvalitetne sekundarne izvore, stekao sam na kolegijima 
profesora Sharona i mnogobrojnim razgovorima i druženjima s 

njim nakon što sam 2005. dovršio magistarski studij na Hebrej- 
skom sveučilištu. Bez pretjerivanja mogu reći da bez nesebične, 
srdačne i stručne pomoći profesora Sharona, ova knjiga nikad ne bi 
ugledala svjetlo dana. 

Profesor Michael Stone s istoga sveučilišta uveo me u bogatstvo 
literarnog opusa iz vremena Drugoga hrama te razvoj religijske i 
političke židovske misli u razdoblju između dovršetka Biblije i pi- 
sanja Talmuda. Arheologiju i povijest Jeruzalema i Svete zemlje 
izučavao sam na odličnom kolegiju “na terenu" Historical Geo- 
graphy of Jerusalem Through the Ages profesora Shaula Sapira. 
Za dio interpretacija biblijskog teksta primijenjenih u ovoj knjizi 
zahvaljujem profesoru Odedu Irshaiju, za uvod u poslijebiblijski 
mesijanizam u židovstvu Israelu Yuvalu, a za podrobno obrazlože- 
nje ranih židovsko-kršćanskih odnosa profesoru Davidu Satranu. 
Na neke izvore o muslimansko-židovskim odnosima i šijitskom 
islamu uputio me profesor Ze'ev Maghen, dok je profesor David 
Graham Cashin s Columbia International Universityja sa mnom 
podijelio korisne primarne i sekundarne izvore o odnosima musli- 
mana i nemuslimana na Bliskom istoku. Za razumijevanje arap- 
sko-židovskih odnosa u aktualnoj izraelskoj svakodnevnici puno 
dugujem razgovorima s profesorom Raphaelom Israelijem i nje- 
govom suprugom Margalit, Mishiju i Avigail Neubach, Nadžvi Sa- 
lameh, Jirgenu Biihleru i Aviju Kedaru. Za razumijevanje uloge 
religije u oblikovanju svjetonazora, ideologija 1 političkih teorija 
općenito presudnu ulogu imali su kolegiji na dodiplomskom studiju 
koji sam pohađao na Sveučilištu Livets Ord (podružnica američ- 
koga Oral Roberts Universityja) u Uppsali u Švedskoj. Izdvojio 
bih izvanredna predavanja profesora Torbjčrna Aronsona, Johna 
Swailsa te osobito rektora Ulfa Ekmana. Za razumijevanja uloge 
Holokausta u suvremenoj židovskoj misli zahvalan sam profesoru 
Paulu A. Levineu sa Sveučilišta u Uppsali, te pokojnom profesoru 
Davidu Bankieru s Yad Vashema. 

Zahvaljujem ljubaznom osoblju Knjižnice za humanističke i 
društvene znanosti Hebrejskog sveučilišta, Knjižnice na Rothberg 

International School i Caspari centra u Jeruzalemu te NSK-u u Za- 
grebu, koji su mi pomogli u pronalaženju literature i nekih “ops- 
kurnih"' dokumenata što bi bez njihove pomoći vjerojatno ostali 
neobrađeni. 

Od ostalih sugovornika koji su na različite načine pridonije- 
li pisanju doktorata (jezičnim savjetima, ukazivanjem na izvore, 
konstruktivnom kritikom) ili nadahnuli ideje za neke dijelove ove 
knjige — a da se nisu nužno slagali s mojim viđenjem bliskoistočnih 
zbivanja ili ja s njihovim — zahvaljujem Jozi Bagariću, Tomislavu 
Bošnjaku, Naidi Mihal Brandl, Roniju Brandlu, Jovanu Culibrku, 
Jasminki Domaš, Dariji Gabrić, Ivi Goldsteinu, Bernardici Jurić, 
Tomislavu Kovaču, Daliboru Matiću, Ivanu Pavičiću, Šaulu Ro- 
senzweigu, Sonji Samokovlija, Nevenu Sesardiću, Višnji Starešina, 
Darku Tanaskoviću, Daliboru Vrgoču i Vatroslavu Župančiću. Za- 
hvaljujem direktorici Naklade Ljevak, Petri Ljevak, koja je u ovoj 
knjizi prepoznala djelo vrijedno objavljivanja. 

Najveći teret pisanja doktorata, a potom i knjige strpljivo je 
podnijela moja obitelj. Supruzi Veri, kojoj posvećujem ovu knjigu, 
te sinu Natanu, kćeri Emmi i majci Ani zahvaljujem za potporu i 
razumijevanje zbog vremena koje sam proveo u istraživanju i pi- 
sanju umjesto s njima. 

Na koncu želim naglasiti — s obzirom na kontroverznu i osjetlji- 
vu prirodu mnogih tema obrađenih u ovoj knjizi — da su svi zaključ- 
ci 1 teze iznijeti u njoj, sve eventualne pogrješke te sva odgovornost 
jedino i isključivo moji. 


Boris Havel 
U Zagrebu, 1. prosinca 2012. 

Predgovor 


Bliski istok društveno je najheterogenija i politički najkonfliktnija 
regija u suvremenom svijetu. Obuhvaća povijesno, privredno, poli- 
tički i kulturno zapanjujuće različite zemlje pa regionalni kompara- 
tisti nisu potpuno suglasni o tome ni kako bi regiju trebalo nazvati! 
ni tko su sve njezine članice ni koja ih zajednička obilježja povezu- 
ju u jednu cjelinu. Ponajprije, nema jedinstvene prostorne taksono- 
mije Bliskog istoka. U standardnim studijama koje su nastale u pro- 
teklih pola stoljeća nabraja se tridesetak azijskih, afričkih i europ- 
skih zemalja, ali se samo osam nalazi u svim katalozima: Egipat, 
Irak, Iran, Izrael, Jordan, Libanon, Sirija i Turska. Treba im dodati 
i Palestinsku samoupravu koja nije međunarodno priznata država, 
ali je zemljopisno i politički konstitutivan dio Bliskog istoka te se 
u regionalnim taksonomijama najčešće navodi pod nazivima Pale- 
stinska samouprava i Zapadna obala i Pojas Gaze. Tih devet poli- 
tičkih entiteta čini jezgru regije (core area) ili Bliski istok u užem 
smislu. Ostalo su rubne zemlje, fringe areas (Binder, 1958:416), 
koje čine Bliski istok u širem smislu ili Veliki Bliski istok. 

Još je teže izraditi analitičku taksonomiju, to jest utvrditi obi- 
lježja koja su zajednička svim ili većini zemalja koje čine Bliski 
istok. U regionalnoj politološkoj komparatistici iskristalizirali su se 
strukturni i dinamički pristup određenju regije. Strukturni pristup 


1. Osemantičkim problemima v. Kasapović (2010.). 

— koji se naziva i normativnim i identitetnim pristupom — nastoji 
utvrditi neka trajnija strukturna obilježja koja dijele sve ili velika 
većina zemalja u nekoj regiji. Dinamički pristup temelji se pak na 
promjenjivim konstelacijama konfliktnih ili nekonfliktnih politič- 
kih procesa i odnosa među članicama neke regije. Unatoč posto- 
janju niza zajedničkih strukturnih obilježja bliskoistočnih zemalja 
— osmansko pravno, upravno i kulturno naslijeđe, poslijeosmanska 
politička i ekonomska kolonijalna ostavština, “oktroirani" način 
nastanka i dugotrajan klijentelistički status većine država, slaba 
državnost, autokratski i teokratizirani politički režimi, ključna ulo- 
ga vojske u unutarnjoj politici, tribalizam, patrimonijalizam i dr. — 
regiju poglavito “homogeniziraju" konfliktni procesi kao temeljni 
oblik interakcije (Jung, 1997.; Trautner, 1997.; Perthes, 2000.; Lea, 
2001.; Solingen, 2007.; i dr.). Perthes (2000:18, 29) tvrdi da Bliski 
istok kao regiju definiraju konfliktni obrasci interakcije njezinih 
članica među kojima središnje mjesto ima izraelsko-arapski sukob. 
Pritom je bitno da regija bude određena autohtonim sukobima, da 
sama proizvodi sukobe i da u osnovi bude “konfliktno autonomna, 
što znači da sukobi imaju regionalne uzroke i da nisu rješivi dok 
na to ne pristanu ključni regionalni akteri. To, dakako, ne znači 
da su iz sukoba isključeni izvanregionalni akteri ili da je njihov 
utjecaj na regionalna zbivanja zanemariv. Solingen (2007.) definira 
cijelu regiju pojmom Bella Levantina, “grotlom ratova", mnoštvom 
sukoba koji se tipološki protežu od međudržavnih ratova preko voj- 
nih intervencija i mobilizacija do invazija, demonstracija sile, gra- 
ničnih sukoba i nasilnih prekograničnih subverzija. U tom “grotlu 
ratova" najveći utjecaj na regionalni 1 svjetski mir i politiku ima 
izraelsko-arapski sukob. To je konstitutivna “konfliktna konstelacija 
odnosa" na Bliskom istoku koja se počela stvarati još potkraj 19. iu 
prvoj polovici 20. stoljeća kroz arapsko-židovske sukobe u osman- 
skoj i britanskoj mandatnoj Palestini da bi se nakon nastanka Izraela 
1948. pretvorila u niz međudržavnih ratova i drugih vrsta sukoba, 
uključujući državni i “socijalni? terorizam. Nije stoga čudno što je 
upravo arapsko-izraelski sukob desetljećima u žarištu i politike i 

znanosti i što nema važnije regionalne teme od njega. Upravo se 
njome bavi Boris Havel u svojoj knjizi Arapsko-izraelski sukob: re- 
ligija, politika i povijest Svete zemlje. U njoj razmatra isprepletenost 
religije, politike i povijesti u dugovječnome arapsko-izraelskom su- 
kobu na prostorno malom dijelu Bliskog istoka koji nastanjuju Ara- 
pi i Židovi, a kojemu silnu “dodanu vrijednost" daje to što ga svi 
sudionici sukoba smatraju svojom Svetom zemljom. 

Autor polazi od postavke da su povijesni događaji u oblikovanju 
suvremenog judaizma i islama bili važniji nego u bilo kojoj drugoj 
religiji. Ni judaizam ni islam teološki se ne oslanjaju na metafi- 
zičke doktrine i vjerske dogme — iznimka je dogma o jednoboštvu 
— nego na povijesne događaje u kojima je glavni akter Bog. Bog je 
gospodar povijesti koji obznanjuje svoje postojanje i svoju volju 
kroz povijesne događaje te se povijest, u konačnici, mora shvatiti 
u teološkim pojmovima. Takva impostacija povijesti, osobito nje- 
zinih političkih i vojnih dimenzija, u oblikovanju identiteta nužno 
vodi k pitanju o ulozi vjere u suvremenim zbivanjima na Bliskom 
istoku. Ako je povijest, a napose vojno-politička ekspanzija, bila 
presudna za oblikovanje izvornog židovstva i islama, u pogodno- 
me povijesnom trenutku može se pokrenuti obratan proces — da se 
mesijanska i eshatološka zbivanja što ih predviđaju proročanstva u 
objema religijama pokušaju ostvariti ovozemaljskim vojnim i po- 
litičkim akcijama. 

Budući da su povijesni događaji presudni za oblikovanje židov- 
skog identiteta, autor se iscrpno bavi poviješću Svete zemlje i Ži- 
dova, pri čemu suvremeno židovsko viđenje povijesti interpretira 
u religijskom kontekstu prema uzoru na glasovitu studiju Shuberta 
Speroa Holocaust and Return to Zion: A Study in Jewish Philoso- 
phy of History. U sklopu sukoba koji je u žarištu njegova interesa, 
autora zanima kako su u židovskoj povijesti 1 tradiciji “prošli neži- 
dovi. Konstatira da je odnos Židova i nežidova utvrđen u biblijskim 
konceptima saveza i objave. Bit je koncepta saveza čovjeka s Bo- 
gom uzajamno preuzimanje obveza: Bog se obvezuje da će Židovi- 
ma dati zemlju, a Židovi se obvezuju da će se pokoravati njegovoj 

volji. Savez Boga i njegova naroda značio je uspostavu Kraljevstva 
Božjeg na zemlji koju je Bog obećao svome narodu. U konceptu 
objave Bog preko Abrahama i židovskog naroda obznanjuje svoju 
volju te su upravo po tome, a ne po nekim svojim izvanrednim 
osobnim i kolektivnim svojstvima i vrlinama, Židovi “izabrani 
narod", a krivovjeran je svaki narod koji stječe spoznaje o Bogu 
drugim putevima, dakle svi nežidovi. I dok Sveto pismo zabranjuje 
ugnjetavanje stranaca i nalaže pravedno postupanje prema njima, 
u Talmudu i halahičkim zakonima nastalima nakon razaranja Sve- 
odvojenost od nežidova ne samo u vjerskome nego i u društvenom 
životu uopće. Savezom je utanačeno da će Bog kazniti Židove od- 
metnu li se od saveza s njime te je, eksplicitno i implicitno, objav- 
ljeno da će u tom slučaju njihovom zemljom zagospodariti tuđin- 
ci i da će tuđinska vladavina u Zemlji Izraelovoj biti izraz Božje 
volje. Židovi su stoga dugo prihvaćali tuđinske vlasti, rijetko im 
se i kolebljivo suprotstavljali. Prekretnica je bio jedan suvremeni 
događaj, Šestodnevni rat 1967., u kojemu su Židovi pobijedili svoje 
arapske neprijatelje i zaposjeli Judeju i Samariju, Golan i Gazu i, 
što je najvažnije, Stari grad u Jeruzalemu s Brdom hrama. U tom 
se Tatu, tvrdi Havel, nalaze zameci preobrazbe religijskog cionizma 
iz kozmopolitskog mesijanstva u mesijanizam prožet “nacionalnim 
militarizmom'. Viziju općeg otkupljenja u kojoj svi narodi svijeta 
imaju blagodati od izbavljenja Židova i nadolazećeg doba općeg 
mira zamjenjuje vizija izraelskog otkupljenja zaposjedanjem i na- 
seljavanjem područja biblijske pradomovine, makar to iziskivalo 
nasilne sukobe s nežidovskim narodima. Država Izrael ne tretira 
se, doduše, kao ispunjenje mesijanskog obećanja, ali postaje nešto 
što ga čini mogućim. Konkretna politička posljedica te religijske i 
duhovne preobrazbe bio je početak sustavnog naseljavanja ratom 
osvojenih područja, napose posvemašnja “materijalna hebrejizaci- 
ja" Jeruzalema i njegove okoline. Premda su sekularne aškenaske 
vlasti prvotno gledale na židovsko naseljavanje osvojenih područja 
iz pragmatične, a ne iz metafizičke perspektive — osvojenu zemlju 

vidjeli su kao zalog u budućim pregovorima s Arapima — s vreme- 
nom je sve više prevladavala metafizička perspektiva u kojoj su 
se novoosvojena područja poimala kao dio Božje baštine koja je 
napokon došla u ruke Židova i koja se više ne smije ispustiti iz njih. 
Nakon što je na izborima 1977. prvi put u povijesti Izraela na vlast 
došla desnica, naseljavanje nije više opravdavano samo sigurno- 
snim i političkim, nego i ideološkim i duhovnim razlozima.? 
Odnos muslimana prema Židovima od pojave proroka Muha- 
meda do 1917. nije bio ujednačen i dosljedan. Muhamed je izvorno 
bio sklon Židovima, pozivao ih je da prihvate njegovo poslanje i 
oponašao je neke njihove bogoštovne običaje, ali je tijekom vreme- 
na taj odnos prerastao u otvoreno neprijateljstvo koje je posljedova- 
lo porobljavanjem, protjerivanjem i ubijanjem Židova. Nakon što 
je prešao iz primarno propovjedničke u primarno političko-vojnu 
fazu, Muhamed je najviše vremena proveo ratujući kako bi područ- 
ja na kojima su živjeli nemuslimani stavio pod političku vlast isla- 
ma. Do Muhamedove smrti vojni sukob muslimana i Židova načel- 
no je bio završen: Židovi su bili poraženi i podčinjeni te nisu više 


2. Metafizička perspektiva oduvijek je bila svojstvena židovskoj desnici, a sublimirana 
je u političkom sloganu o Velikom Izraelu, dok je pragmatična perspektiva bila svoj- 
stvena izraelskoj ljevici, a sublimirana je u političkoj krilatici “zemlja za mir". Te su 
dvije perspektive prikrivale kulturni sukob o “izraelskome nacionalnom identitetu 
— tko su Izraelci i tko bi trebali biti, kao i o identitetu Države Izraela — kakve je vrste 
Država Izrael i kakva bi trebala biti" (Waxman, 2008:75). Nikad nije trajno prevla- 
dalo jedno shvaćanje nego su oba s vremenom izgubila vjerodostojnost: prvo zato što 
je nakon propasti mirovnih procesa i izbijanja druge intifade 2000. godine većina 
Izraelaca postala uvjerena da im Palestinci neće uzvratiti mirom za vraćenu okupi- 
ranu zemlju, a drugo zato što bi se u granicama Velikog Izraela našlo više milijuna 
Palestinaca koji bi ugrozili židovsku prirodu države. Stoga se oblikovao novi “centri- 
stički konsenzus" o tome da Izrael napokon treba utvrditi svoje granice povlačenjem 
s većine — ali ne i s cijelog — područja Zapadne obale i okončati okupaciju. “Treći put" 
Waxman naziva “jednostranom separacijom': jednostrano znači da će Izrael učiniti 
ono što smatra najboljim za sebe, neovisno o sporazumu s Palestincima, a separacija 
znači odvajanje od Palestinaca “fizičkim i mentalnim zidom" (86-87). Prvi ozbiljan 
korak u tom pravcu bilo je jednostrano izraelsko povlačenje iz Pojasa Gaze 2005., a 
drugi korak izgradnja zida koji razdvaja Izraelce i Palestince sa Zapadne obale. Ako 
je suditi prema izvrsnoj Kaplanovoj (2005.) analizi filozofije i politike desnoga revi- 
zionističkog cionizma, “treći put" nije posve nov i mnogo je bliži desnoj nego lijevoj 
opciji rješenja izraelsko-arapskog sukoba. 

dizali ustanke i pokušavali zbaciti islamsku vlast. Negativni opisi 
Židova iz izvornih Muhamedovih djela i kasnije kuranske egzegeze 
u međuvremenu su kanonizirani. Suvremena islamska gledanja na 
Židove, Izrael i Palestinu određuje uvjerenje da je židovska vlast 
na bilo kojemu dijelu Dar al-islama svetogrđe. Na stvaranje tog 
uvjerenja presudno je utjecao veliki jeruzalemski muftija Hadži 
Emin el-Huseini koji je izradio politički islamistički program čija 
je bitna sastavnica protužidovstvo. On je Palestinu i borbu protiv 
cionizma pretvorio u središnju temu cijeloga islamskog svijeta. On 
je kanonizirano islamsko neprijateljstvo prema Židovima spojio 
s kršćanskim protusemitizmom. Šestodnevni rat imao je ozbiljne 
političke i duhovne posljedice 1 za islamski arapski svijet, jer je po- 
raz u njemu bio šok koji je rezultirao repozicioniranjem i jačanjem 
političkog islama. I nakon toga jedna od njegovih središnjih tema 
ostaje Palestina koja se želi osloboditi promjenom strategije prema 
Izraelu: projekt trenutačnoga i potpunog vojnog uništenja ustupa 
mjesto projektu postupnog slabljenja Izraela, što omogućuje da u 
arenu arapsko-izraelskog sukoba uđu i brojni nedržavni akteri kao 
što su Palestinska oslobodilačka organizacija, Muslimansko brat- 
stvo, Hamas, Hezbolah i dr. 

Havel zaključuje kako je arapsko-izraelski sukob bitno određen 
religijskim, a ne sekularnim pristupom politici. Dok je u sekular- 
nom pristupu politici sve podložno pregovorima, kompromisima i 
dogovorima, a suprotna se strana ne gleda kao oličenje “metafizič- 
kog zla" nego kao nositelj oprečnih interesa, ciljeva i vrijednosti, 
religijski je pristup isključiv i radikalan, zasniva se na crno-bijeloj 
slici svijeta, a ciljevi su sukobljenih strana nepomirljivi. Duboka 
religijska prožetost sukoba u Svetoj zemlji očitovala se u vjerova- 
nju u “božansko pravo vlasništva nad zemljom" koje ne može biti 
predmet pregovora suprotstavljenih strana što polažu pravo na tu 
zemlju. Vjerovanje u vlastito isključivo pravo na zemlju pretakalo 
se u razne oblike političkog djelovanja, uključujući i ratove. Au- 
tor naposljetku konstatira da je s politološkog gledišta danas kasno 
postavljati pitanja o tome kako religija utječe na politiku — pravo 

je vrijeme za to pitanje bio prijelaz iz 19. u 20. stoljeće — jer je 
danas pravo pitanje kako će suvremena politika utjecati na buduće 
oblikovanje i tumačenje teologija sukobljenih zajednica. Ima li se 
na umu koliko povijest utječe na teologiju, a teologija na politiku, 
autor se nada, parafrazirajući Amosa Oza, da znanost neće ubuduće 
morati proučavati “komparativni fanatizam". 

Knjiga Arapsko-izraelski sukob: religija, politika i povijest Sve- 
te zemlje izniman je doprinos političkoj znanosti, ali i društvenim i 
humanističkim znanostima u Hrvatskoj uopće. Riječ je, prvo, o temi 
kojom se dosad nitko nije bavio tako temeljito, sustavno i mjero- 
davno kao Havel. Teolozi su napisali mnoge vrijedne rasprave o ju- 
daizmu i islamu, ali Havelova studija nije poglavito usmjerena na 
samosvrhovitu egzegezu svetih spisa, nego na analizu religijskih 
shvaćanja koja imaju neposredne ili posredne političke implikacije 
i konzekvencije. Samo se tako moglo utvrditi kako su dvije religije 
utjecale i kako još utječu na arapsko-izraelski sukob, ali ina arapsku 
i židovsku politiku na Bliskom istoku općenito. Riječ je, drugo, o 
umnogome inovativnome interpretacijskom pristupu odnosa teolo- 
gije, povijesti i politike. Havel je pokazao kako se ni judaizam ni 
islam ne zasnivaju na metafizičkim dogmama, nego na povijesnim 
događajima ili na događajima koje njihovi sljedbenici smatraju povi- 
jesnima, najprije pretvarajući povijest u teologiju, a potom teologiju 
u politiku koja, opet, kreira povijest. Samo je iz složena odnosa u 
tom trokutu pojmljivo kako su i zašto religije tako izravno prisutne 
u političkom životu arapske i židovske zajednice. Taj se odnos može 
interpretirati i drukčijim redoslijedom: suvremena politika neposred- 
no se ili posredovano zgušnjava u povijest, a potom ta povijest ulazi 
u teologiju i različite teološke interpretacije. Autor stoga smatra da bi 
pozornost trebalo usredotočiti na aktualnu politiku koja će ubuduće 
utjecati na religiju, a ne na religiju koja je već utjecala na politiku. 
Naposljetku, iscrpnim razmatranjem odnosa religije i politike autor 
je otvorio i zanemarenu perspektivu u tumačenju političkog ustroj- 
stva i organizacije islamske i židovske zajednice koja omogućuje 
da se shvate korijeni i razlozi teokratizacije političkih poredaka na 

Bliskom istoku — od teokracije iranskog tipa do ugradnje teokratskih 
elemenata u većinu političkih sustava u regiji, uključujući i izraelski 
— a koje promiče konvencionalnim politološkim interpretacijama i 
zapadnim konstitucionalnim dizajnerima koji ustraju na uvozu prav- 
no-političkog pojmovlja i institucija s “kršćanskog Zapada? u ne- 
kršćanske i nezapadne dijelove svijeta. Ukratko, pred čitateljima je 
iznimno vrijedna znanstvena studija koja nema premca u hrvatskim 
društvenim i humanističkim znanostima. 

UVOD U PROBLEMATIKU 
ARAPSKO-IZRAELSKOG 
SUKOBA 


(OJ Države Izrael 14. svibnja 1948. i njezin opstanak na 
povijesnom teritoriju drevnih židovskih kraljevstava jedan je 
Iznenadio je mnoge vrsne političke i vojne analitičare, političare, 
diplomate, vojne časnike i povjesničare, i to ne nužno zbog nji- 
hova manjkava poznavanja materije ili lošeg uvida u tadašnje bli- 
skoistočne prilike. Primjena političke, diplomatske 1 vojne logike, 
kakvom se s relativnom sigurnošću mogao anticipirati tijek budu- 
ćih zbivanja u drugim krajevima svijeta, u tome je dijelu Bliskoga 
istoka nerijetko rezultirala potpuno pogrješnim predviđanjima. Po- 
litički, ideološki, nacionalni, socijalni, gospodarski, vojni, strateški 
i drugi čimbenici kao da su se ondje u određenim trenutcima ispre- 
pletali slijedeći neke jedinstvene zakonitosti, čiju bi logiku otkri- 
vao tek osvrt unatrag. 

Pogled unaprijed, sredinom druge polovice devetnaestoga sto- 
ljeća, neposredno prije Prve alije! (1882. — 1903.) i nastanka cio- 
nističkog pokreta, nije obećavao puno akcije i uzbuđenja. Jedan od 
posljednjih opisa palestinskih krajolika iz toga vremena nalazi se 
u putopisu Marka Twaina Naivčine na putovanju, prvi put objav- 
ljenom 1869. Iz današnje je perspektive gotovo komično koliko je 
taj inače lucidni analitičar društvenih zbivanja pogrješno procijenio 


1 Pojmovnik nepoznatog nazivlja nalazi se na str. 591. 

budućnost zemlje kojom je putovao dvije godine ranije. Tako je 
tijekom putovanja iz Galileje preko Samarije prema Jeruzalemu, 
Twain zabilježio: 


Što smo dalje išli, to je sunce palilo sve jače, a kraj postajao sve 
goliji, krševitiji, odbojniji i turobniji. Ne bi moglo biti više kame- 
nih krhotina razbacanih i posutih po ovom dijelu svijeta da je svaka 
tri četvorna metra zemlje zauzimao kakav istaknuti kamenorezac 
stoljećima. Čak su i maslina i kaktus, ti nerazdvojni prijatelji bez- 
vrijednog tla, gotovo napustili ovaj kraj. Ne postoji kraj koji bi bio 
dosadniji oku od onoga koji opasuje prilaze Jeruzalemu.? 


Vrijeme Twainova putovanja podudaralo se s kulminacijom opće 
nezainteresiranosti za te krajeve. Stoljeća zapostavljanja i loše 
uprave poharala su Palestinu, zemlju svetu Židovima, kršćanima i 
muslimanima, gotovo istom žestinom kojom i mnogobrojni ratovi 
što su im prethodili. Nebrojene su vojske poput najezda skakavaca 
prohujale njome i iza sebe ostavljale samo najtvrđe i najbeskori- 
snije komade prirode. Što nije bilo spaljeno u bitki, izgorjelo je 
na suncu. Što nije bilo zdrobljeno pod kopitima konja i kotačima 
bojnih kola, kršili su odroni, razbijale su rijetke, ali moćne bujice, 
rastakale su nepogode i izjedala stoljeća. A onda je u šesnaestom 
stoljeću Palestina postala dijelom osmanskoga imperija, kojim je 
tristo pedeset godina kasnije krstario Twain. Bezvoljna, neučinko- 
vita i korjenito korumpirana turska uprava obrušila se na zemlju 
kao konačna potvrda njezina beznadna, apokaliptična usuda. Sveta 
zemlja prometnula se u prokletu. Kao da Bogu izgon Njegova na- 
Toda iz njegove zemlje nije bio dovoljan; kao da je protjeravši njih 
želio protjerati i svako uporište nade u povratak. “Kapernaum je 
bezoblična ruševina", lamentira Twain posljednji se put osvrćući 
za Palestinom, nakon što je obišao i Jeruzalem te sa sjetnim olakša- 
njem krenuo prema luci u Jafi iz koje će otploviti natrag u civiliza- 


2. Twain, 1964:173-174. 

ciju. “Magdala je dom prosjačkih Arapa; Betsaida i Horaizin nestali 
su s lica zemlje, a pustinje oko njih, gdje su nekad tisuće ljudi slu- 
šale glas Spasiteljev i jele čudesan kruh, spavaju u tišini osame u 
kojoj žive samo ptice grabljivice i plašljive lisice. Palestina je pusta 
i ružna. A zašto bi i bila drukčija? Zar može prokletstvo božanstva 
uljepšati neku zemlju? Palestina više ne pripada današnjem vreme- 
nu. Ona je predmet poezije i tradicije — to je zemlja snova? 

U vrijeme kad je Twain putovao Palestinom, Židovi su već sto- 
ljećima bili narod bez zemlje i bez ikakve državotvorne ambicije 
uobličene u politički potentan pokret. Razasuti diljem svijeta u ga- 
lutu, teško da je bilo države u kojoj ih se nije moglo naći barem 
nekoliko. Židovski se narod od davnina među nežidovima smatrao 
epitomom za nomada i apatrida, a srednjovjekovna legenda o Lu- 
tajućem Židovu kao da je te dvije riječi spojila u neslomljivu sin- 
tagmu. Narodi među kojima su se Židovi nastanili različito su gle- 
dali na njih. Jedni su ih poštivali i uvažavali kao nositelje drevne 
civilizacije, narod koji je iznjedrio velike proroke i svijetu podario 
Knjigu nad knjigama. Drugi su ih smatrali subverzivnima, prepre- 
denim spletkarima, stranim tijelom u svojoj sredini te ih kao takve 
prezirali, zazirali od njih, katkad i mrzili. Stavovi većinskoga na- 
roda prema Židovima u svojoj sredini nerijetko su se mijenjali, 
ovisno o društvenim previranjima. Židovi su kroz stoljeća galuta 
uglavnom strpljivo podnosili usud stranca i mijene raspoloženja 
okoline. Sjećali su se drevne slave Davidova i Salomonova kra- 
ljevstva, Hrama u Jeruzalemu i Ciona, čeznuli za njihovom obno- 
vom ali, s iznimkom nekoliko pokušaja koji su završili fijaskom, 
bez ikakve značajnije ambicije da je potaknu. Većina je Židova, 
barem kao dio židovske kulture ako ne aktivne vjere, njegovala 
viziju da će tu obnovu donijeti mašijah kad se napokon pojavi, 
odnosno da je povratak na Cion i obnova židovske kraljevine Bož- 
ji, a ne ljudski projekt. Svake bi godine, za blagdana Pashe, jedan 
drugoga pozdravili s bešana ha-ba'a bejerušalajim — dogodine u 


3 Isto, str. 215. 

Jeruzalemu — ali malo je tko očekivao da će doista sljedeću Pashu 
slaviti u Jeruzalemu, u Erec Izraelu. Kad su cionisti u Palestini 
u samo nekoliko desetljeća izgradili židovsku nacionalnu državu, 
potpomognuti okolnostima i zbivanjima od kojih se značajan dio 
nije mogao ni predvidjeti, a kamoli upriličiti, ona je iznenadila i 
mnoge među njima. 

Palestinski Arapi, pak, koji su dočekali prve židovske doselje- 
nike u Palestini, nisu gajili nikakve državotvorne ambicije, među 
njima nije postojao jači nacionalni identitet ni politički pokret. Ot- 
kako su muslimani ta područja zauzeli sredinom sedmoga stoljeća, 
ondje nikad nije uspostavljena nikakva arapska država. Palestina je 
bila dijelom nekoliko muslimanskih imperija, i to uglavnom margi- 
nalni dio, nevažan i zapostavljen. Rijetka i kratkotrajna pridavanja 
važnosti Palestini i Jeruzalemu bila su povezana s unutarmusliman- 
skim sukobima ili reakcijama na neke izvanjske pritiske, primjerice 
za vladavine kalifa Abd el-Malika ili Križarskih ratova. Nacionali- 
zam koji će se među muslimanskim i dijelom kršćanskoga stanov- 
ništva* na području između Sredozemnog mora i Arabije pojaviti 
početkom dvadesetog stoljeća bio je arapski; o palestinskoj naciji 
nije bilo ni primisli niti će se ona u smislu u kojem postoji danas 
pojaviti još gotovo pola stoljeća nakon sloma turske vlasti. Tijekom 
Prve alije, pa i nešto kasnije, Arapi, isprva vrlo zbunjeni židov- 
skim dolascima i projektima, svoje stavove o njihovu doseljavanju 
u Palestinu gradili su ad hoc i nerijetko mijenjali. Pozitivan stav 
Arapa, osobito među aristokratskim obiteljima, u to vrijeme nije 
bio rijetkost; rijetkost su bili sukobi, izuzmu li se razbojnički pre- 
padi beduinskih skupina na Židove. No razbojnici su jednako napa- 
dali i druge podesne žrtve. Inicijalna očekivanja mnogih cionista, 
kao i mnogih iz kasnije britanske Mandatne uprave, bila su da će 
Arapi na židovsko doseljavanje u Palestinu gledati blagonaklono, 
jer je bilo razvidno da će ono pridonijeti boljitku arapskih životnih 


4. Nisuse svi kršćani poistovjećivali s arapskom nacijom i njezinim ciljevima. Dio liba- 
nonskih kršćana, primjerice, smatrao se potomcima Feničana (Morris, 2008:425), o 
čemu će više riječi biti kasnije. 

prilika. Ta su očekivanja bila racionalna; djelomice i na temelju 
njih, britanski je ministar vanjskih poslova Arthur Balfour 1917. 
godine donio svoju poznatu Deklaraciju, “najneočekivaniji potez 
[britanske] Države u našoj povijesti", kojom je djelovanje s ciljem 
uspostave židovskoga “nacionalnog doma" ozakonjeno. Nadalje, ta 
su očekivanja isprva dijelile i mnoge palestinske arapske zajednice, 
a osobito obrazovaniji i viši stalež Arapa, od kojih su se neki ispr- 
va otvoreno izjašnjavali u prilog židovskom doseljavanju. Tijekom 
prvih desetljeća cionizma, bogati su Arapi, od kojih mnogi uopće 
nisu živjeli u Palestini, prodavali zemlju židovskim doseljenicima 
za izgradnju kibuca. U njima su potom Arapi bez vlastite zemlje 
nalazili posao, dok su i novopridošli i starosjedioci imali koristi od 
židovske liječničke pomoći i edukacije, često vezane uz poljopri- 
vredu. Ali dio arapskih seljaka koji je obrađivao tuđu zemlju nakon 
prodaje Židovima morao ju je napustiti, što je stvaralo beskućnike 
i raspirivalo nezadovoljstva. Usprkos takvim slučajevima, materi- 
jalni i zdravstveni uvjeti palestinskih Arapa u 1920-ima već su da- 
leko nadmašivali uvjete u kojima su živjeli njihovi sunarodnjaci u 
okolnim zemljama.“ U potrazi za kvalitetnijim životom sve se više 
Arapa doseljavalo iz okolnih krajeva u Palestinu, ali kako se evi- 
dencije o tim migracijama nisu vodile ni blizu tako podrobno kao 
o židovskom useljavanju, te su statistike velikim dijelom nepozna- 
nica,! što do danas potiče polemike i kontroverzije te omogućuje 
njihovu zloporabu.? 

Kako se židovsko useljavanje u Palestinu pojačavalo, a osobito 
nakon što je uspostava židovske države postala javno proglašeni 
cilj cionizma, određeni broj Arapa pod vodstvom jeruzalemskog 
muftije Hadži Emina el-Huseinija zauzeo je izrazito neprijateljski 


Sykes, 1953:224. 
Karsh, 2010:12-13. 
Peters, 1984:242 i drugdje u knjizi. 


U tom kontekstu nije zanemariva UNRWA-ova definicija palestinskoga izbjeglice 
kao osobe koja je u Palestini imala prebivalište od lipnja 1946., odnosno koja je u 
Palestinu uselila najkasnije dvije godine prije osnutka Države Izrael. 

stav ne samo prema cionizmu nego i prema Židovima općenito. 
Pod muftijinim vodstvom Arapi su uskoro pokrenuli val nasilja 
nad Židovima, a nešto kasnije i veliku pobunu protiv Britanaca. 
Židovi su se počeli organizirati u obrambene skupine, koje su ispr- 
va bile isključivo defenzivne. Najveća od tih skupina Hagana, 
pod djelomičnim i kratkotrajnim vodstvom osebujnoga britanskog 
časnika Ordea Wingatea koji ju je, proučivši u Bibliji strategije 
drevnoga izraelskog ratovanja transformirao u ofenzivnu silu, s 
vremenom je prerasla u Izraelsku vojsku. Njezini kasniji zapanju- 
jući vojni uspjesi potaknuli su mnoge religiozne Židove na reeva- 
luaciju ideje cionizma i sve veće pridavanje mesijanskih atributa 
državotvornosti. 

Arapi i Židovi tako su se našli u grčevitoj borbi za prevlast nad 
relativno malenim komadom zemlje od dvadesetak tisuća četvor- 
nih kilometara.? Važnost koju su tom komadu zemlje pridavali i 
Židovi i Arapi do početka Prvoga arapsko-izraelskog rata bila je 
golema i uglavnom posve neproporcionalna njezinim razmjerima i 
nekoj objektivnoj tržišnoj vrijednosti.!" Nakon Rata za neovisnost 
(koji Arapi zovu nakba — katastrofa), a osobito nakon Šestodnev- 
nog rata, kada je pod židovskom vlašću ujedinjen Jeruzalem, ta se 
važnost umnogostručila. Bilo je razvidno da su neki drugi aspekti i 
razmatranja, osim konkretnog značaja samih četvornih kilometara 
tla — još uvijek umnogome pustinjskoga — u značajnoj mjeri pred- 
stavljali dodanu vrijednost pri formiranju njezine cijene. Ta dodana 
vrijednost — njezin povijesni, vjerski, psihološki,!! ideološki i mi- 
tološki aspekt te nastanak, značajke, snaga i utjecaj — koju Sveta 
zemlja ima u percepciji mnogih sudionika sukoba oko vlasništva 
nad njom, glavni je predmet i središnja tema ove knjige. 


9 Današnji je Izrael, uključujući istočni Jeruzalem i Golansku visoravan, dva i pol puta 
manji od Hrvatske. 


10 Između 1910. i 1944. cijena zemlje u Palestini porasla je i do 5.000% (Morris, 1999:38). 


11 CIA-in dokument iz listopada 1947. otvara opažanjem da je Palestina “mala, slaba 
zemlja", a njezin značaj uz stratešku važnost proizlazi iz “psihološkog problema koji 
predstavljaju arapska i židovska nepomirljiva potraživanja hegemonije nad tom ze- 
mljom" (ORE 49:1). 

“Ako je povijest ijedne suvremene zemlje satkana od važnih i ne- 
vjerojatnih događaja, onda je to povijest Izraela", napisala je pro- 
fesorica Kasapović u svojoj studiji novije povijesti i politike te ze- 
mlje.!* Sličnu je tezu iznio i Benjamin Netanyahu u uvodu knjige 
A Durable Peace, zabrinut ne zbog potrebe dokazivanja čudesa u 
povijesti židovskoga naroda, nego zbog mogućnosti da je židovski 
narod svoj dio čudesa potrošio.!5 I doista, spletovi povijesnih, po- 
litičkih, društvenih, ekonomskih, vojnih, međunarodnih, geostra- 
teških i drugih okolnosti, tijekom zaživljavanja i obrane židovske 
države, često su rezultirali krajnje neočekivanim obratima i nevje- 
rojatnijim ishodima. To je od samoga osnutka Države Izrael potica- 
lo maštu mnogih koji su je gradili, koji suje podržavali pa i mnogih 
koji su joj se protivili, da u njezinu nastanku traže i pronalaze nešto 
više od pukoga političkog fenomena. Među takvima su uz Židove, 
kojih se od samih početaka cionizma moglo naći i u taboru zago- 
vornika i u taboru protivnika židovskoga državotvornog projekta, 
svakako najvažniji muslimani, ali nipošto ne treba zanemariti ni 
kršćanske aktere koji su umnogome pridonijeli određivanju tijeka 
bliskoistočnih zbivanja. Mnogi su od pripadnika tih triju vjerskih 
skupina zbivanja oko uspostave izraelske države tumačili na ra- 
zličite, često dijametralno suprotne načine. No, razabiranje građe 
za tumačenje aktualnih zbivanja, koja se može povezati s nekim 
drevnim ili srednjovjekovnim spisima, događajima, obećanjima, 
proroštvima, vjerovanjima i očekivanjima, sve njih čini jedinstve- 
nim političkim akterima na sveukupnoj međunarodnoj političkoj 
pozornici. Nigdje drugdje na svijetu, naime, sukob oko zemlje nije 
prožet tolikim religijskim nabojem i popraćen uvjerenjem značaj- 


12 Kasapović, 2010:10. 

nog dijela aktera da je militarizam i nasilje teološki legitiman način 
ostvarenja duhovne misije ovladavanja njome.!4 

Drugi su pak nastanak izraelske države smatrali političkom ko- 
incidencijom ili bolje rečeno proizvodom mnoštva koincidencija 
i spleta povijesnih okolnosti. Da su učestalost i priroda tih koin- 
cidencija neobični pa i zapanjujući, nerijetko se opažalo i među 
njima. Povijesna činjenica da se nijedan narod, koji je dvije tisuće 
godina izbivao iz svoje zemlje, više nije u nju vraćao kao gospo- 
dar, već je sama po sebi bila dovoljna da se na židovski projekt 
u Svetoj zemlji gleda s određenim čuđenjem, a katkad i divlje- 
njem.!5 Židovi ne samo da su se u svoju drevnu zemlju vratili nego 
su u njoj obnovili jezik, vjeru, kulturu, državu i vojsku, naselili 
područja koja su velikim dijelom stoljećima pokrivale pustinje, 
močvare i divljine, izgradili gradove i naselja te sve to obranili 
od mnogostruko brojnijih neprijatelja. Da neobičnost te “politič- 
ke koincidencije" bude veća, velik dio opisanoga zbio se nedugo 
nakon što je židovski narod prošao vjerojatno najveću nacionalnu 
tragediju sveukupne ljudske povijesti — Holokaust. Holokaust ili 
Šoa, ostavio je za sobom zatrte židovske zajednice diljem Europe, 
porušena nebrojena naselja, spaljene kuće, ješive i sinagoge, ras- 
pršene obitelji i stotine tisuća raseljenih, bolesnih, izgladnjelih i 
osiromašenih. Oko šest milijuna Židova u Holokaustu je izgubilo 
život. Teško je bilo očekivati da će se narod iz takva duboko tra- 
gičnoga korporativnog stanja, u kakvom su europski Židovi bili 
1945., oporaviti u sljedeća tri naraštaja, a kamoli da će u istome 
stvoriti i obraniti državu. 

Velik dio Židova koji su preživjeli nacistički teror više se nisu 
imali vratiti ni kamo ni kome. Odlučili su novi život potražiti u Pa- 


14 U svijetu postoje žarišta sukoba, kao što je Kosovo, koja su obilježena religijskim anta- 
gonizmima iz kojih izbijaju erupcije nasilja. Ipak, moje je mišljenje da se arapsko-izra- 
elski sukob u svojoj religijskoj komponenti ne može usporediti ni s jednim drugim 
sukobom na svijetu. Ta jedinstvenost podrobno je obrađena u poglavljima koja slijede. 


15 Kako je Milovan Baletić primijetio: “Da jedan narod ostane vjeran svojoj zemlji i na- 
kon dvije tisuće godina otkako ju je napustio, i da dvadeset stoljeća tri puta na dan moli 
za povratak na Sion — jedinstven je slučaj u povijesti čovječanstva" (Baletić, 1982:13). 

lestini, skupa sa sunarodnjacima koji su imali sreću da je se doko- 
paju ranije ili da se u njoj rode. Ali čak se i to putovanje za mnoge 
od njih pretvorilo u neočekivani novi sukob s nositeljima vlasti. 
Nakon ispunjenja kvote židovskih izbjeglica kojima je bio dopu- 
šten ulazak u Palestinu, Velika Britanija, još uvijek upraviteljica 
palestinskih područja, nametnula je embargo na njihovo daljnje 
useljavanje i strogo ga provodila. Mnogi koji su preživjeli nacistič- 
ke logore sad su se našli u sabirnim centrima na Cipru ili drugdje, 
kamo su ih odveli i ogradili donedavni saveznici i osloboditelji. 
Židovske su izbjeglice ondje čekale na nove prigode za pokušaj da 
se dokopaju Obećane zemlje. Mnogima od njih taj san se ostvario 
tek tri godine kasnije, po proglašenju Države Izraela. Dvije godi- 
ne kasnije izraelski je Kneset donio i Zakon o povratku kojim je 
u Izrael dopušteno useljavanje praktički svim etničkim i vjerskim 
Židovima, ma otkuda dolazili. 

U predvečerje proglašenja Države na dijelu Palestine koji je od- 
lukom UN-a od 29. studenoga 1947. trebao postati židovskom drža- 
vom našlo se 650.000 Židova. Stanje i brojnost tih pretendenata na 
državu bilo je, u usporedbi s arapskim protivnicima njihova ambi- 
cioznog projekta, takvo da su ih mnogi dobronamjerno zaklinjali da 
odustanu od “suicidalnog" proglašenja Države. I prijatelji i neprija- 
telji bili su uvjereni da će Arapi promptno osvojiti i zatrti židovsku 
državicu.!$ Ben-Gurion je pred čitanje Deklaracije o nezavisnosti 
proživljavao životnu agoniju, jer je znao da će uslijediti bespoštedna 


16 Netanyahu, 2000:83-84; Britanska vlada i načelnik Imperijalnoga glavnog stožera 
najvjerojatnije su vjerovali u arapsku pobjedu početkom rata (Morris, 2008:81). Ali 
bilo je iznimaka: predsjednik UNSCOP-a Šveđanin Emil Sandstrčm već je sredinom 
1947. smatrao da će, ukoliko dođe do rata, jišuv pobijediti Arape i osvojiti većinu pa- 
lestinskog područja (Morris, 2008:43). Jedan od arapskih vođa, irački general Ismail 
Safwat, kojeg je britanski veleposlanik u Bagdadu opisao kao “staromodnoga turskog 
časnika, iznimno hrabrog i neizrecivo glupog", opetovano je koncem 1947. upozora- 
vao da razjedinjeni, slabo opremljeni i neobučeni Arapi neće moći pobijediti Židove 
(Morris, 2008:68-71). CIA je u izvješću od 28. 11. 1947., dan prije glasovanja u UN-u 
o podjeli Palestine, predvidjela da će Židovi isprva polučiti uspjehe protiv Arapa zbog 
“superiorne organizacije i opreme", ali da bez “značajne pomoći izvana u ljudstvu i 
opremi neće moći izdržati dulje od dvije godine" (ORE 55:1). 

borba na život i smrt.!7 Pet arapskih armija, među kojima su bile i 
postrojbe iz više drugih islamskih zemalja i naroda, uključujući i 
neke bivše pripadnike Handžar divizije,!* već su na rubovima naj- 
isturenijih kibuca nestrpljivo čekali zapovijed da krenu i “pobacaju 
Židove u more". Dobili su je dan nakon što je Izrael proglašen. Ali 
ono što je uslijedilo bilo je vrlo različito od svega što su očekivali i 
prijatelji i neprijatelji pa i sami palestinski Židovi, tada već Izraelci. 
Kao da je neka druga, viša, nevidljiva i nepobjediva sila željela da ta 
nacija zaživi.!? Rabin Heschel stvaranje izraelske države usporedio 
je s čudom rastvaranja Crvenog mora.? Iz Rata za neovisnost Izrael 
je izišao kao pobjednik, s teritorijem većim od predviđenoga odlu- 
kom o podjeli Palestine. Primirje su zatražili Arapi. 

Za razliku od većine drugih sukoba u kojima ratni pobjednik 
određuje uvjete daljnjega ustroja, nakon čega se s vremenom pri- 
like između zaraćenih strana normaliziraju — kao što se dogodilo 
u Europi nakon 1945. godine — sukob između Arapa i Izraelaca 
završio je samo u prvoj fazi. Mnoga načela na kojima je uspješno 
građena poslijeratna Europa pokušalo se primijeniti 1 u Izraelu. Ne, 
doduše, u istom opsegu i ne uvijek na isti način, jer su bliskoistoč- 
ne prilike karakterizirale mnoge osebujnosti, ali tendencija opo- 
našanja uspješnih političkih, društvenih i gospodarskih obrazaca 
zapadnoga i demokratskog svijeta bila je uvijek prisutna. U Izra- 


17. Na pitanje o najtežoj životnoj odluci, Ben-Gurion je odgovorio da je to bilo upravo 
proglašenje izraelske nezavisnosti 14. svibnja 1948., jer je bilo jasno da će uslijediti 
invazija arapskih država, dok su Židovi u usporedbi s njihovim armijama bili nenao- 
ružani (Ducovny, Ben-Gurion, 33). 


18  Frantzman & Ćulibrk, 2009:189-201. 


19 Dov Knohl, autor povijesti Guš Eciona, piše: “Tijek izraelskoga Rata za neovisnost 
obilježen je mnogim čudima. Mnoga su židovska naselja i ispostave spašeni u po- 
sljednji tren, pod neobičnim okolnostima, koje religiozne osobe mogu smatrati jedino 
ishodom božanske intervencije" (Knohl, 1958:9). Novinar Michael Greenspan, koji 
je po vlastitom navodu nereligiozan, prije nekoliko je godina snimio seriju dokumen- 
tarnih filmova Against all Odds: Israel Survives, u kojima je istraživao neobjašnjive 
događaje vezane uz opstanak izraelske države. Greenspan je intervjuirao sudionike 
tih događaja, među ostalima i Avigdora Kahalanija te prikupio materijal koji gledate- 
lja teško može ostaviti ravnodušnim. 


20 Heschel, 1987:203-204. 

elu je brzo zaživjela demokracija, osnovane su izvrsne obrazov- 
ne ustanove, pokrenuta industrijska i poljoprivredna proizvodnja, 
uvedena socijalna 1 zdravstvena zaštita, uređena jednakost građana 
pred zakonom te zajamčene vjerske, političke, građanske i manjin- 
ske slobode. Arapima koji su tijekom rata otišli ili su protjerani iz 
svojih domova nije bio dopušten povratak, a onima koji su ostali 
nametnuta su ograničenja kretanja i drugih aktivnosti koja su, uz 
postupna ublažavanja, trajala do 1966.2! S vremenom su izraelski 
Arapi stekli prava i pogodnosti života u demokratskom društvu, 
poput mogućnosti sudjelovanja u političkom životu?? i prava na 
javno kritiziranje poteza i politike Vlade. Ipak, između Izraelaca 
i Arapa vladalo je, i još uvijek vlada, nepovjerenje uzrokovano 
godinama sukoba. Arapi zbog toga nisu podlijegali vojnoj obve- 
zi niti su se mogli zapošljavati na mjestima na kojima se posebna 
pozornost posvećivala sigurnosnom aspektu. Arapi se, uz određene 
iznimke, nisu mogli doseljavati u Izrael, dok je poticaj na židovsko 
doseljavanje bio okosnica ne samo izraelske politike nego samo- 
ga postojanja Države. Izrael je definiran kao “židovska država“, 
što je do danas ostalo predmetom žustrih neslaganja čak i unutar 
židovskoga nacionalnog korpusa. S druge strane, životne prilike 
Arapa, uključujući razinu obrazovanja, kvalitetu medicinske skr- 
bi, zaposlenost i standard života, slobodu govora, vjeroispovijesti 
manjinskih zajednica poput kršćana i sljedbenika bahaizma te poli- 
tičkoga djelovanja, brzo su nadmašile one u većini drugih arapskih 
zemalja. Ekonomski i društveni razvitak Države Izrael pogodovao 
je i Židovima i nežidovima koji su Izrael prihvatili kao domovinu. 
Izrael je, osobito za onaj dio populacije koji je uz osobnu vještinu, 
kreativnost i marljivost stekao i određeni stupanj naobrazbe, brzo 
postajao zemlja velikih mogućnosti. Srednji je stalež rastao puno 
brže nego u bilo kojoj okolnoj arapskoj zemlji. 


21 Morris, 2008:349. 


22 Zanimljiv članak o dvojbama i aktivnostima stranke Mapam po osnutku Države glede 
učlanjivanja Arapa, stavljanja Arapa na parlamentarne izborne liste i arapskim reak- 
cijama donosi Yael Yishai u Kedourie & Haim, 1982:241-256. 

Veliku razliku u odnosu na prilike u poslijeratnoj Europi pred- 
stavljalo je, dakako, sigurnosno pitanje. Budući da ni jedan susjed 
nije sa židovskom državom uspostavio trajni mir, nego samo pri- 
mirja, golema sredstva ulagala su se u sektor obrane. Izraelci su na 
granicama izgradili mrežu vojnih i nadzornih objekata, a sigurno- 
sno-obavještajni sustav i vojno ustrojstvo proželi su gotovo svaki 
segment društva. Usprkos tome, upadi arapskih gerilaca i terorista 
bili su česti, a Izraelci su nemilosrdno uzvraćali prodirući u pod- 
ručja država iz kojih su dolazili, kako bi uništili terorističke baze, 
a ponekad 1 drugo što bi im se našlo na putu. Kako su razmjeri Ho- 
lokausta postajali poznati i sve šokantniji, kao i okolnosti pod koji- 
ma su izginule stotine tisuća europskih Židova kojima su Saveznici 
mogli pomoći, ali nisu,?* jačala je svijest Židova o tome da ovise 
samo o sebi. Pozive na zatiranje židovskog naroda, kakve su tri- 
desetih godina u Europi mahom zanemarivali kao prazne prijetnje 
poremećenih razmetljivaca, Židovi su sada uzimali zaozbiljno. Po- 
uzdanje opstanka Izraelci su stavili u snagu i opremljenost vlastite 
vojske, opću spremnost naroda te učinkovitost sigurnosnih službi, 
što je rezultiralo visokim stupnjem militarizacije zemlje. Usprkos 
tome, opći ekonomski boljitak, a osobito porast životnog standarda 
i građanskih prava među Arapima otvorili su put očekivanjima nor- 
malizacije odnosa kako s njima tako i s njihovim sunarodnjacima 
iz okolnih zemalja. Takva očekivanja među izraelskim političarima 
osobito su gajili Židovi podrijetlom iz Europe, mahom Aškenazi, 
koji su od osnutka Izraela dominirali izraelskom politikom. Za ra- 
zliku od Mizrahi Židova i donekle Sefarda, mnogi su od njih, budu- 
ći da su dolazili iz istočne Europe ili ponikli i obrazovani u tradiciji 
europskoga humanizma, bili gorljivi socijalisti i sekularisti. Njihov 
je materijalistički pogled na stvarnost, koji se temelji na pretpostav- 
ci da će porast životnoga standarda te građanskih 1 političkih prava 
Arapa — uključujući i one koji su deklarativno bili neprijateljski 


23 Primjer je nekoliko stotina tisuća mađarskih Židova koji su 1944. željeznicom preve- 
zeni u logor Auschwitz-Birkenau i ondje ubijeni. 

svrstani, pripadnici terorističkih organizacija pa i sudionici u tero- 
rističkim napadima — nužno dovesti i do smanjenja razine neprija- 
teljstva, tijekom godina prerastao u službeno očekivanje na temelju 
kojega se osmišljavao politički program na razini države. On je 
kulminirao Mirovnim sporazumom u Oslu, alternativno izraelskim 
povlačenjem iz Gaze (motivi koji stoje iza toga povlačenja još nisu 
poznati javnosti“). No, umjesto očekivanih smirivanja napetosti s 
Arapima, nakon izraelskih ustupaka i potpisivanja mirovnog spo- 
razuma s PLO-om pokrenuo se suprotan proces. Islamističke su 
skupine ustupke tumačile i predstavljale muslimanskoj javnosti 
kao dokaz židovske slabosti do koje je dovelo njihovo militantno 
djelovanje te kao znak da će ih Alah uskoro potpuno uništiti, kao 
i križare prije njih. Bila je to argumentacija pred kojom su mnogi 
predstavnici lijevoga sekularno-humanističkog bloka ostajali osup- 
nuti i zbunjeni. Analitičari i aktivisti s desnoga bloka, pak, koji su 
predviđali takav razvoj događaja te se protivili političkim ustupci- 
ma, osnažili su utjecaj u izraelskom društvu. A takvi su u posljed- 
njih nekoliko desetljeća sve češće dolazili iz religijskih krugova. 
Gotovo sve radikalne skupine koje su među Arapima-Palestin- 
cima našle uporište i koje su izraelske ustupke odbacile kao poticaj 
za uspostavu održivog mira (mira u zapadnjačkom smislu riječi?$) 
izravno su i deklarativno povezane s religijom islama.“ One su 


24 Gorenberg navodi kako su Šaronovi ciljevi ostali nejasni i nabraja nekoliko mogućih 
političkih i ideoloških razloga (Gorenberg, 2006:373). S druge strane, mnogi pretpo- 
stavljaju da je opasnost od kaznenog progona zbog korupcije stvarni razlog Šaronova 
programa povlačenja iz Gaze, jer je on njime svratio pozornost s mnogobrojnih afera 
za koje su bili optuživani on i njegovi sinovi te se umilio ljevici koja je dominirala 
izraelskim pravosuđem. 

25 Statistika iz druge polovice 1995. pokazuje kako je u dvije godine “mira" stradalo 
38% svih žrtava arapskog terora dotadašnje izraelske povijesti (Stav, 2001:24). 


26 Dio terminologije bit će potrebno kasnije definirati; islamističke skupine, poput Ha- 
masa, ne protive se miru ukoliko je taj mir Pax Islamica pa su oni u svom viđenju 
svijeta, može se reći, pacifisti. 

27 Određeni dio Arapa kršćana, poput Georgea Antoniusa ili Edwarda Saida, pozivali 
su se više na nepravdu koju je Arapima nanio cionizam i imperijalizam te se također 
mogu svrstati među nesmiljene kritičare Izraela, ali ne i radikale u smislu u kojem 
su radikalni Hamas ili Mučenici el-Akse. Radikalna skupina koja nije islamistička 

kompromise s Izraelom često odbijale ne pozivajući se na kakva 
konkretna neispunjena očekivanja, nego na religijska načela, vjer- 
ski zakon i vjersku tradiciju, često s tematikom interakcije musli- 
manskoga proroka Muhameda i hidžaskih Židova. Takva je argu- 
mentacija za sekularne Aškenaze predstavljala veliku zagonetku, 
štoviše, bizarnost kojoj se dugo nije pridavala ozbiljna pozornost. 
Dok su izraelski političari toga kova nastojali kao odgovor na arap- 
ske pozive na džihad osmisliti bolji politički program kojim bi ih 
dodatno odobrovoljili i uvjerili u svoju nepatvorenu predanost poli- 
tici dijaloga, islamističke su skupine ostajale postojano neimpresio- 
nirane. One su u svom “političkom programu Izrael definirale kao 
privremenu tvorevinu, poput križarskoga kraljevstva iz 12. stolje- 
ća, proizvod cionističke, britanske i američke protuislamske urote, 
kršćansko-židovskoga imperijalizma 1 spleta okolnosti, odnosno 
kao političku koincidenciju. Neki su među njima u nastanku Izraela 
prepoznali više od političke koincidencije — kaznu zbog vlastitoga 
odstupanja od Alahova puta. No u oba ta oblika Izrael se shvaćao 
kao fenomen protivan temeljnim načelima islama. Nečuveno je da 
Dar al-islam opet postane Dar al-harb ili da se usred Dar al-isla- 
ma stvori zimijska država. Jedini legitiman muslimanski odgovor 
na njezino postojanje jest džihad koji privremeno može zamijeniti 
hudna. 

Istodobno sa širenjem sekularnoga cionističkog pokreta, radi- 
kalizacijom arapskoga neprijateljstva, progonima Židova tijekom 
Drugoga svjetskog rata, a osobito nakon vojnih uspjeha Izraela u 
ratovima iz 1948. i 1967. (pa i u ratu iz 1973., ali iz bitno drugih 
razloga), među Židovima su jačale religijske skupine kao nositelji 
ideje cionizma. Već od početka cionističkog pokreta među aškena- 
skim je Židovima, koji su bili glavni nositelji političkog cionizma, 
postojao ogranak koji je bio potaknut vjerskim motivima, iako je 


je Narodna fronta za oslobođenje Palestine (PFLP) čiji je prvi vođa George Habaš 
palestinski kršćanin. No ta je skupina ideološku platformu gradila na marksizmu-le- 
njinizmu te je nakon kolapsa Sovjetskog Saveza izgubila utjecaj i danas se ne može 
smatrati važnijim političkim čimbenikom među palestinskim Arapima. 

većina ortodoksnih religioznih Židova prije 1940-ih bila nezainte- 
resirana za cionizam ili mu se protivila. U prvim godinama nakon 
osnutka izraelske države mnogi među njima smatrali su je teološki 
nelegitimnom političkom koincidencijom. Za mnoge od njih ona je 
bila proizvod vjerski nedopustivoga židovskoga političkog aktiviz- 
ma, za koji Židovi nemaju božanski mandat. Za stvaranje Izraelove 
države i povratak Židova iz galuta, smatrali su, trebalo je čekati 
na Božju intervenciju i dolazak Mesije. Dio je religioznih Žido- 
va takvoga političkog opredjeljenja pred strahotama Holokausta 
promijenio mišljenje i pristao uz cionizam. Među njima je poznat 
rabin Teichtal koji je tijekom rata zaključio da je uvjet za židovsko 
konačno otkupljenje (geula šlema) taj da se vrate i opet izgrade 
Erec Izrael. Ali obrat većih razmjera u percepciji cionizma re- 
ligijske zajednice zbio se kasnije, nakon pobjeda iz 1967. i 1973. 
Kao i kod muslimana, židovski se stav prema političkim prilikama 
može u mnogim aspektima povezati s drevnim svetim spisima i s 
tradicijom. Jedan aspekt svetih spisa i tradicije i kod Židova i kod 
muslimana predstavlja izravnu poveznicu s današnjicom, a to je 
tumačenje Božje volje kroz prizmu zbivanja, kako onih iz drevne i 
srednjovjekovne prošlosti (bila ona povijesna u znanstvenom smi- 
slu riječi, tradicionalna ili mitološka) tako i aktualnih, onih koja se 
događaju ovdje i sad. Ako je za mnoge religiozne Židove u svibnju 
1948. Izrael izgledao kao proizvod političke koincidencije i umješ- 
nosti bogohulnih ambicioznih sanjara, neobične i krajnje neizgled- 
ne pobjede u Šestodnevnom i Jom kipurskom ratu predstavljale su, 
ili barem ponudile, razloge za reevaluaciju toga stava na temelju 
promišljanja ne samo o općenitom Božjem upravljanju povijesnim 
zbivanjima, nego o Božjem usmjeravanju tijeka moderne blisko- 
istočne povijesti prema konačnom ispunjenju drevnih biblijskih 
obećanja. Neki od najutjecajnijih izraelskih rabina upravo su tako 
protumačili politička zbivanja te svoje religijske zajednice potak- 
nuli na predan političko-mesijanski aktivizam. Mnogi Židovi tako 


28 Schindler, 1990:7-8. 

konvertirani na cionizam, na bliskoistočnoj političkoj pozornici 
više nisu nastupali samo kao politički pragmatici, nego i kao borci 
za postizanje eshatoloških ciljeva. Ta dva politička opredjeljenja 
— židovski politički pragmatizam i politički mesijanizam — kako 
ćemo vidjeti kasnije kroz ovu studiju, nisu nužno oprječna u praksi 
kao što su u teoriji, što je fenomen do sada ne osobito obrađen u 
politološkim istraživanjima. 

Dodatna interakcija između politike, povijesti i religije među Ži- 
dovima pojavila se u fenomenu da je dio nekoć sekularnih Židova, 
kako u Izraelu tako i u dijaspori, upravo zbog povijesti modernoga 
Izraela, postao religiozan. Tako obraćen Židov (hozer betšuva) koji 
sa Zapada doseli u neko od naselja u Judeji ili Samariji, na Izrael 
gotovo sigurno ne gleda kao na političku koincidenciju.?? Takvom 
ga ne doživljava ni većina židovskih naseljenika Judeje i Samarije, 
koji te krajeve smatraju božanskom baštinom pa ih tako i nazivaju 
— nahala ili hitnahalut, a sebe baštinicima — mitnahalim. 

Impulsi koji potiču i oblikuju osobno viđenje Države Izraela, 
kako kod Židova tako i kod Arapa, kompleksni su, slojeviti, mno- 
gobrojni, raznoliki i nerijetko solidno utemeljeni na kvalitetnim 
argumentima čak i kad su oni posve oprječni. Bilo da su religijski 
ili sekularni, ideološki ili pragmatični, iracionalni ili racionalni, 
oni su stvarni, a politički akteri koje ti impulsi potiču, autori su 
bliskoistočne stvarnosti u njezinu današnjem obliku i kreatori nje- 
zine budućnosti. Oni među njima koji u postojanju izraelske Drža- 
ve prepoznaju čimbenike koji nisu (samo) ovozemaljski, nego (i) 
duhovni, transcendentalni, soteriološki, mesijanski i eshatološki, 
božanski ili đavolski nadahnuti ili potaknuti, arapsko-izraelskom 
sukobu prilaze s aspekta koji je jedinstven i koji se nerijetko du- 
boko kosi sa zapadnjačkim kako svjetonazorom tako i pristupom 


29 Kao student sam 2003. u Hebronu upoznao lokalnog rabina, koji je sa suprugom i 
četvero djece preselio iz New Yorka u Hebron, grad u kojem oko 800 Židova živi 
među više od 100.000 Arapa i jedno je od najopasnijih mjesta u Izraelu. Iz razgovora s 
njime zaključio sam da upravo religiozni Židovi iz zapadnih zemalja čine važan stup 
tih zajednica. 

međunarodnim odnosima, vođenjem politike, rješavanjem sukoba 
i zastupanjem nacionalnih interesa. Brojnost takvih aktera, osobi- 
to među Arapima muslimanima, nije zanemariva, a ishod izbora u 
Gazi 2006. kao i zbivanja vezana uz takozvano “arapsko proljeće“, 
pokazuju da bi ona diljem Bliskog istoka mogla biti vrlo velika. 
Moje je mišljenje da se taj aspekt treba ozbiljno sagledati, kva- 
litetno istražiti bez izbjegavanja konfliktnih i kontroverznih tema 
te sve njegove relevantne dijelove uvažiti pri traženju održivoga 
bliskoistočnog rješenja. 

Pon? djelatne interakcije između religije i politike u židov- 
stvu i islamu, ! kao fenomena utemeljena na njihovim dotičnim 
svetim pismima te vidljiva u drevnim i srednjovjekovnim povije- 
snim zbivanjima, stvarnima ili zamišljenima, nije upitno. U broj- 
nim povijesnim i teološkim studijama ono je već kvalitetno obra- 
đeno. Ali, postoji li slična interakcija i povezanost i u aktualnim 
bliskoistočnim zbivanjima, onima o kojima ne čitamo u sakralnoj 
i povijesnoj literaturi, nego u dnevnom tisku? Odgovor na to pita- 
nje po mišljenju mnogih promatrača također je potvrdan. Riječima 
Davida Leeminga: “Nakon pregleda bliskoistočne mitologije teško 
je izbjeći povezanost između mitologije i zbivanja koja se na Bli- 
skom istoku događaju danas." Ono što je manje jasno jest kolika 
je uloga te “mitologije u zbivanjima; kako je prepoznati, istražiti 
i “izmjeriti"? 

Već letimičan pogled na bliskoistočna politička zbivanja, po- 
sebice ona vezana uz Izrael, otkriva da je povijest, ponajprije sa- 
kralna (postoji li druga?), jedna od okosnica identiteta zajednice i 
pojedinca te odrednica mnogih savezništava i suparništava. Židovi 


1 Dio prostora u ovoj knjizi bit će posvećen i kršćanstvu, budući da je uloga kršćana u 
bliskoistočnim zbivanjima velika, a u nekim je razdobljima, kako ćemo vidjeti, bila i 
ključna. No glavnina analize odnosi se na židovstvo i islam. 

2. Leeming, 2004:131. Leeming je autor ili suautor više zapaženih studija o mitovima i 
mitologiji. 

i Arapi u svojim se zahtjevima pozivaju na religijske koncepte, di- 
jelove svetih spisa i njihova tumačenja, nerijetko kao da je njihova 
relevantnost za sadašnjost i budućnost ista, katkad čak i veća nego 
što je bila u prošlosti. Iz bliskoistočne vjerske retorike nerijetko se 
može zaključiti kako mnogi današnji religiozni i religijski akteri 
bliskoistočnih zbivanja sebe zaozbiljno vide kao sredstvo ostva- 
renja davno zacrtanih božanskih nauma ili kao slijednike skupina 
i pojedinaca iz minulih vremena, preko kojih se zbivaju djela čija 
se eshatološka i soteriološka vrijednost isprepleće s političkom.? 
Pretpostavka da su svi akteri arapsko-izraelskoga sukoba koji se 
pozivaju na kanon nužno religijski motivirani bila bi, dakako, 1s- 
hitrena. Mnogi su od njih na neki način i u određenom opsegu bili 
izloženi zapadnjačkom, načelno sekularno humanističkom pogledu 
na vjeru i politiku, prema kojem su to dvije odvojene društvene 
sfere.“ U trenutku kad se nađu pred stvarnim političkim odabirom, 
tendencija da konzultiraju neku svetu knjigu vjerojatno nije apso- 
lutno nadređena tendenciji da postupe u skladu s nekim drugim 
načelima ili interesima. Samo pozivanje na vjeru od strane politič- 
kih aktera nije nužno odraz njihovih stvarnih političko-religijskih 
poriva. Vjera na koju se kao motivacijski čimbenik poziva neko 
političko tijelo može biti sredstvo ili izlika za postizanje kakva ipak 
više “ovozemaljskoga'* cilja. Neki arapski režimi su, primjerice, 
u određenim fazama arapsko-izraelskog sukoba, potvrđivali pred 
vlastitim narodom da je uništenje židovske države islamska vjerska 


3 Često arapsko ime Abdulah znači “Božji sluga" ili “Božji rob", kao i danas manje 
učestalo židovsko ime Obadija. U hrvatskom jeziku ne postoji sličan ekvivalent niti 
mi je poznato da postoji u drugim slavenskim, romanskim i germanskim jezicima. 


4. Tu pretpostavku dijele i mnogi kršćani, na temelju Isusovih riječi iz Evanđelja po 
Mateju 22:21 da “Caru [pripada] carevo a Bogu Božje" (vidi i Mk 12:17, Lk 20:25). 
Ipak, u različitim se denominacijama i ograncima kršćanstva različito gleda na razinu 
i oštrinu razdvajanja sfere vjere od drugih društvenih sfera. Dok se amiši ili neke 
katoličke redovničke družbe nastoje u potpunosti odvojiti od “svjetovnih? zbivanja, 
mnogi evanđeoski kršćani vjerski su motivirani za politički i društveni aktivizam. 


5 “Ovozemaljsko" i “religijsko u židovstvu i islamu nisu razgraničeni kao u kršćan- 
stvu, o čemu će kasnije biti više riječi, ali ovdje se riječ odnosi na motive doista nepo- 
vezane s religijom na bilo koji način. 

dužnost, a istodobno su vodili tajne pregovore s Izraelcima o gra- 
nicama iste te države. Tu je, pak, zanimljivo vidjeti otkud u narodu 
religijski žar koji i sam diktatorski režim primorava da mu podilazi. 
Je li on odraz stoljetnoga formiranja civilizacije? Jesu li ga stvori- 
li režimi kako bi pozornost javnosti svratili s važnijih društvenih 
tema ili su ga raspirili ambiciozni vođe radi osobnog probitka? Još 
u petom stoljeću prije Krista, grčki sofist Kritija ustvrdio je da su 
religiju izmislili lukavi političari kako bi se ljudi iz straha od bo- 
žanstva pokoravali njihovim zakonima.“ Iako je teza o takvu na- 
stanku religije teško održiva, uporaba religije u takve svrhe tijekom 
povijesti nije bila rijetkost (ali ni konstanta, kako bi marksistički 
autori željeli prikazati). S druge pak strane, iza moderne političke 
terminologije i govora o, primjerice, ljudskim i manjinskim pravi- 
ma, borbi protiv imperijalizma i kolonijalizma, nacionalnoj sigur- 
nosti, pravu na samoodređenje, pravdi, miru, jednakosti i slobodi, 
može se skrivati religijsko percipiranje stvarnosti i religijski poli- 
tički aktivizam. Razlučivanje između političko-materijalističkoga 
i političko-religijskoga aspekta bliskoistočnog sukoba zahtijeva 
metodološka rješenja kojima će se ta problematika analizirati na 
razini koja uvažava, ali nadilazi retoriku pa i postupke aktera. Već 
ovdje moram napomenuti kako su i židovstvo i islam, za razliku od 
zapadnoga kršćanstva, ne samo sustavi dogmi o duhovnim stva- 
rima, nego i sustavi zakona kojima se određuje život zajednice i 
pojedinca te su religijsko 1 političko isprepleteni do te mjere da je 
s klasičnoga židovskog i klasičnoga islamskog stajališta ovo istra- 
živanje vjerojatno na rubu apsurda. S politološkoga nije, osobito 
uzme li se u obzir fenomen da je kroz povijest politika, često pod 
utjecajem stranih ideja koje su iz okolnih civilizacija prodirale u ži- 
dovsko ili neko islamsko društvo, vršila utjecaj na religijsku misao, 
što kanonom (premda je sam kanon dijelom upravo tako nastajao) 


6 Kritija (oko 460. — 403.) je bio prvi poznati teoretičar religije koji je religiju proglasio 
političkim izumom, što je u njegovo doba bila avangardna misao. Kasnije ju je razra- 
dio Polibije, a kulminaciju je dosegla u pisanjima njemačkih filozofa iz devetnaestoga 
stoljeća (vidi Guthrie, 1969:243-244). 

nije bilo predviđeno. Odnos između religije i politike time više nije 
jednosmjeran, nego se radi o interakciji, koja istraživanje ovakve 
vrste svakako čini zanimljivim. 


Metoda primijenjena u ovom istraživanju 


Upoznavanje sa židovskim, islamskim, a na koncu i s kršćanskim 
religijskim i povijesnim izvorima osnovni je preduvjet za takvo 
istraživanje. Bez njega već sama terminologija zbunjuje, dok kon- 
cepti koji su strani zapadnjačkoj političkoj misli, a važan su dio 
bliskoistočnog diskursa, ostaju nepoznanica./ To dovodi do nepot- 
punoga ili potpuno pogrješnog razumijevanja, ili pak do zanemari- 
vanja rečenoga, a religijsko djelovanje lako ostaje nezamijećeno ili 
pogrješno shvaćeno. Dio ove knjige zato se odnosi na proučavanje 
kanona i relevantnih dijelova povijesti, sa svrhom razumijevanja 
koncepta kao što su “Sveta zemlja“, “Hramska gora", “Svetinja nad 
svetinjama", “mesijanizam", “Khajber", “Hudejbija", “sveti rat", 
“Dar al-harb'", “sulh", “hudna? ili “hitnahalut". Za usporedbu po- 
litičkoga djelovanja aktera arapsko-izraelskog sukoba s idejama i 
postupcima iz kanona ili povijesti, semantičko poznavanje tih poj- 
mova nedovoljno je bez upoznavanja konteksta u kojem su nasta- 
jali te konotacija i religijske simbolike koje sadrže. Sa svrhom toga 
upoznavanja, iz primarnih je i povijesnih izvora preuzet izbor tema, 
a izbor se — uz određene iznimke — temelji na njihovoj relevan- 
tnosti za današnje prilike, kao i na onome na što se židovski i mu- 
slimanski akteri obrađeni u ovoj knjizi sami pozivaju. Iznimke su 
zbivanja koja sam opisao kako bih čitatelju predstavio neprekinuti 
povijesni slijed, a ona se prvenstveno nalaze u Pregledu povijesti 
Svete zemlje do islamskih osvajanja. Na tome sam temelju potom 
otvorio pitanje povezivanja određenoga političkog djelovanja s ka- 


7 Isto vrijedi i za zapadnjačke koncepte na Bliskom istoku. Duhovit i lucidan osvrt na 
tu tematiku predstavio je B. Lewis u prvom dijelu članka Freedom and Justice in the 
Modern Middle East (Lewis, 2010). 

nonskim i drugim primarnim izvorima, povijesnim presedanima 
ili vjerskim načelima. Dio pozornosti posvećen je postupcima koji 
u nekoj mjeri nisu u skladu s uvriježenim načinom društvenoga 
i političkog postupanja, koji se kose s općeprihvaćenim načelima 
logike i pragmatike ili, što je za ovu knjigu od osobite važnosti, 
da se mogu smatrati iracionalnim. Odmah valja naglasiti kako nije 
uputno pretpostavljati da je svako vjerski motivirano političko dje- 
lovanje iracionalno, kao ni da je svako sekularno političko djelo- 
vanje racionalno. Ali, djelovanje koje se kosi s logičnim pa i zdra- 
vorazumskim rasuđivanjem, a istodobno se može izravno povezati 
s kanoniziranim vjerskim načelima, predstavlja solidan temelj za 
pretpostavku da se ono uistinu i temelji na religioznosti. Istodob- 
no, i u židovstvu i u islamu postoje pretpostavke za pragmatično 
postupanje te neki religijski obrasci mogu biti nositelji političkog 
pragmatizma pa i makijavelizma.? 

Poznati analitičar interakcije Orijenta i Okcidenta Elie Kedourie 
(1926. — 1992.), koji je kombinirajući osobna iskustva? i briljan- 
tnu logiku ukazivao na površnost, plitkost i ideološke predrasude 
s kojima Zapad shvaća i upleće se u Istok, naveo je kao jedan od 
ključnih razloga takva pristupa nedostatak primjene metode ko- 
jom čovjek, kad analizira fenomene iz svoga okruženja, “ostaje u 
doticaju s realnošću“, a to je usporedba izrečenoga s učinjenim.!" 
Aktere bliskoistočnih zbivanja, prema njegovu mišljenju, zapad- 
njaci često procjenjuju i pohvaljuju temeljem onoga što oni govore. 
Njihove se riječi pri tome ne podvrgavaju ispitu iskustva, djela i 
uvida u konkretne poteze. Ambicija ovoga istraživačkog projekta 
je izbjeći takav pristup. Već na samom početku bilo mi je jasno 
kako su mnoge riječi, djela i religijski izvori na kojima se oni te- 
melje svijetu u kojem ja živim potpuno strani. Dio njih je odbojan 
i krajnje kontroverzan. Opredjeljujući se za ovu temu, ipak, opre- 


8 Jedan od najboljih primjera religijske političke pragmatike utemeljene u kanonu pred- 
stavlja koncept hudejbijskoga primirja, o čemu će biti više riječi kasnije. 


9 Kedourie je Židov koji je rođen i odrastao u Iraku. 
10 Kedourie, 2004:3. 

dijelio sam se i za iznošenje cjelovitih podataka, bez uglađivanja i 
zanemarivanja relevantnih morbidnih i bizarnih dijelova. To sam 
učinio radi pružanja što objektivnije i znanstveno i metodološki 1s- 
pravnije slike analiziranoga. Relevantnost analiziranoga sam kao 
kriterij načelno pretpostavio drugim obzirima, zbog čega ova knji- 
ga obrađuje i neke neugodne epizode iz islamsko-židovskih odnosa 
koje nisu čest predmet istraživanja. U kojoj mjeri te epizode treba 
učiniti dostupnima izvan znanstvene zajednice pitanje je na koje 
ću se također osvrnuti, iako nisam siguran da na njega imam posve 
jasan odgovor. 

Ovo istraživanje polazi od pretpostavke da religiozni akteri, ma 
koliko bili religiozni, nikad ne djeluju isključivo na temelju religij- 
skoga motiva, nego iza njihovih postupaka u određenom opsegu 
uvijek stoje i neki drugi čimbenici, poput psihološkog stanja aktera 
pa i najrazličitijih ovozemaljskih interesa. Uvažavajući komplek- 
snost ljudskih motiva, djelovanja i ponašanja te ljudske duhovne, 
duševne i tjelesne prirode,!! ono se temelji i na pretpostavci da 
stečeno znanje o bilo kojoj politološkoj, sociološkoj, antropološ- 
koj, povijesnoj ili religijskoj temi može biti točno, ali nikada nije 
potpuno. Zato se u ovoj knjizi nisam bavio procjenom razine re- 
ligioznosti aktera arapsko-izraelskog sukoba; za takvo što trebalo 
bi se usredotočiti na jednu osobu, a analiza bi morala uključivati i 
psihološki dio, što nije područje u koje sam osobito upućen. Cilj 
istraživanja na kome se temelji ova knjiga je otkrivanje postojanja 
političkog ponašanja ili političkih obrazaca u arapsko-izraelskim 
odnosima koji se u određenoj mjeri oslanjaju na kanon ili na tuma- 
čenje kanona (tradicionalno, povijesno), a osobito na otkrivanje di- 
jelova u kojima postoji korelacija i interakcija između religijskoga 
i političkoga zbog kojih ni jedno ni drugo nije apsolutno zadano i 
nepromjenjivo. Da bi se takvo političko i religijsko ponašanje ot- 
krilo u arapsko-izraelskim odnosima, ono se, po mojemu mišlje- 
nju, najprije mora prepoznati unutar svake od tih religija zasebno. 


11 1801 5:23. 

Razlog je jednostavan: ako u arapsko-izraelskom sukobu religija 
ima političku ulogu, njezino postojanje kao političkog čimbenika 
sigurno nije plod toga sukoba — on može biti samo pokretač 1 ras- 
pirivač već postojećih ideja koje u spomenutim religijama postoje 
neovisno o aktualnom međusobnom kontaktu ili sukobu i starije 
su od njega. To ipak, pokazat ću, ne isključuje postojanje utjecaja 
aktualnoga arapsko-izraelskog sukoba na modificiranje tih ideja, i 
to 1 u židovstvu i u islamu i u kršćanstvu. 


RELIGIJSKA NAČELA I POLITIČKI PROGRAM 


Jedna od važnih razlika između religije!“ i politike u striktnom 
smislu riječi jest u njihovim svjetonazorskim i ontološkim pretpo- 
stavkama. S religijske točke gledišta postoje apsolutne vrijednosti 
koje se poimaju u crno-bijeloj dihotomiji. Bog je apsolutno dobro, 
a suprotnost Bogu (nevjera, krivovjerje, apostazija, vrag itd.) ap- 
solutno je zlo. Kako se predmet prosudbe spušta iz duhovne, me- 
tafizičke sfere prema ovozemaljskome te se svodi na konkretna 
pitanja, od važnih prema trivijalnima, tako crno-bijela dihotomija 
ustupa mjesto spektru sve bogatijem nijansama i sve siromašnijem 
oštrinama. To je stupnjevit proces koji prepoznaje razine. Razina na 
kojoj se crno-bijela dihotomija počinje razlijevati u spektralnost u 
židovstvu, kršćanstvu i islamu, ali i u percepciji pojedinih Židova, 
kršćana i muslimana, može biti vrlo različita. Osobe, ideje, kon- 
cepti i djela mogu se tako percipirati kao crna ili bijela, ovisno o 
njihovu položaju vis-d-vis postojećih metafizičkih apsolutnosti do- 
tične religije. Mogu se percipirati i kao samo načelno negativna ili 
pozitivna, pri čemu su uz apsolutnosti za kriterij njihove evaluacije 
uzimaju i drugi parametri, kao što su okolnosti ili osobno iskustvo. 
Ili se pak mogu percipirati s naglaskom na optimalno unutar posto- 
jećeg konteksta ili zadanog okvira. 


12 Pojam “religija? u ovoj studiji odnosi se prvenstveno na židovstvo, kršćanstvo i islam, 
odnosno na monoteističke religije. Mnoge druge istočnjačke religije utemeljene su 
na posve drukčijim premisama, ali one u bliskoistočnom političkom kontekstu nisu 
odveć relevantne. 

S ovozemaljske, pak, točke gledišta, koja uključuje politiku su- 
kladno njezinu zapadnjačkom, demokratskom!3 i humanističkom 
shvaćanju, ništa nije crno-bijelo. Sve što postoji, uključujući osobe 
i ideje, satkano je od nijansi i prožeto dobrim i lošim stranama, 
prednostima i nedostatcima, a omjer dobroga i lošega, odnosno 
prednosti i nedostataka, i to u korelaciji s uvjetima koje pruža oko- 
lina, kontekstom i svrhom, a ne neka apsolutna esencija, kriterij je 
za njihovu evaluaciju. Zato je svaka misao, koncept i postavka pod- 
ložna pregovaranju, ustupcima, prilagodbi, demokratskom biranju 
i pragmatičnu modificiranju. (Neke političke postavke, kao što je u 
zapadnom svijetu demokracija, mogu se u određenom smislu sma- 
trati apsolutnom vrijednošću, ali one to nisu zbog svoje inherentne, 
esencijalne apsolutnosti, nego zbog nepostojanja kompetitivne al- 
ternative ili zbog lošeg iskustva s alternativama.) Tako je 1 s te- 
meljem i okvirom za političko djelovanje, koje definira politički 
program. Nijedan politički program (opet u zapadnjačkom smislu 
riječi) ne smatra se apsolutno dobrim ili apsolutno lošim, nijedan 
nije savršen i bogodan, ma koliko bio dojmljiv i učinkovit. Slije- 
dom toga, svaki je politički program otvoren za raspravu, dorade, 
preinake pa i ukidanje. Upravo se to često i događa na izborima, 
kada biračko tijelo odbaci jedan politički program i odabere drugi, 
koji mu može biti potpuno suprotan. 

Religijsko djelovanje u sferi politike temelji se na nečemu pot- 
puno različitom od političkoga programa prema gore opisanome: 
na religijskim načelima. Religijska načela židovstva, kršćanstva i 
islama proizlaze iz natprirodnih objava, njihov je izvor duhovni, 
njihova je vrijednost apsolutna, a relevantnost postojana i neovisna 
o trenutačnim ovozemaljskim okolnostima, koje su za razliku od 
njih prolazne. Kao bogodana, postojala su prije nastanka aktualnih 


13 Demokracija je važan čimbenik ovdje analiziranoga političkog sustava zato što su 
totalitarizmi, čak i kad se ne zasnivaju na religiji, također skloni crno-bijelom viđenju 
svijeta. Primjer je nacizam, u kojem je rasa odrednica apsolutnosti te komunizam, u 
kojem je to staleška pripadnost. 

političkih prilika, a postojat će i nakon njih. S načelima se ne može 
postupiti kao s programom. Ona se ne izlažu ni pred čiji kritički 
pogled, nikome se ne podastiru radi evaluacije i rasprave, ona se 
ne dorađuju, ne preinačuju i ne usklađuju, a sama pomisao da bi se 
ukinula, makar i na demokratskim izborima, te zamijenila nečim 
suprotnim, blasfemična je. Religiozni Židovi, kršćani i muslimani 
kao politički akteri ne postupaju nužno prema vjerskim načelima. 
Postupaju li ili ne ovisi o razini na koju postave određeni konkretni 
predmet u odnosu na apsolutnosti. (Radikalizam u njegovu eklatan- 
tnom obliku nije ništa drugo doli primjena crno-bijele dihotomije 
iz metafizičke sfere u ovozemaljske situacije). Primjerice, pitanje 
pobačaja religiozan će Židov, kršćanin ili musliman vjerojatno pro- 
cijeniti u znatno oštrijim tonovima od pitanja sindikalnog udruživa- 
nja. U bliskoistočnom političkom kontekstu upravo je postupanje 
koje se temelji na načelima, a ne na dogovorenom programu, često 
kvalitetan pokazatelj postojanja religijskih motiva. Njihovo posto- 
janje, kako sam već napisao, ne znači nužno da je religijski motiv 
prevladavajući — jedini gotovo sigurno nije — ali korelacija religij- 
skoga i drugih motiva osobe jedinstvena je kod svakoga pojedinog 
aktera i izlazi iz sfere striktno politološkog istraživanja. Stoga se 
ova knjiga metodološki temelji na otkrivanju moguće motiviranosti 
religijskim načelima u političkom i društvenom djelovanju, i to u 
određenom omjeru, koji nije nužno dominantan nad drugim mogu- 
ćim motivima. Da bi se ta religijska načela otkrila u politici, potreb- 
no ih je “otkriti uopće, odnosno nužno ih je upoznati da bi ih se 
prepoznavalo. Njihovo je izvorište dvostruko: to su sveti spisi i to 
je povijesna naracija dotične religije (ne nužno tim redoslijedom). 1“ 
Zbog toga je uvid u ta izvorišta metodološki od presudnog značaja 
za ovo istraživanje. 


14 Povijest, a ne sveti spisi često je izvorište religijske misli o temama o kojima se sveti 
Spisi ne izjašnjavaju. Osim toga, kako sam već naveo, povijest je u nekim dijelovima 
religije — a politička zbivanja vezana uz Svetu zemlju se nerijetko nađu u tome dijelu — 
metoda tumačenja svetih spisa pa stoga, gotovo bih rekao, prevladava nad kanonom. 

Važnost povijesne perspektive 


“Više nego bilo koji drugi sukob, spor između Arapa i Židova oko 
sićušnoga komada zemlje na istočnoj obali Sredozemlja epitomizi- 
ra zamršenu povezanost prošlosti i sadašnjosti" napisao je Efraim 
Karsh na početku nedavno objavljenoga djela Palestine Betrayed.!> 
Cijela ova knjiga predstavlja provjeru i u konačnici potvrdu te teze. 
Jedinstvenu važnost koju povijest ima za ispravno razumijevanje 
arapsko-izraelskih odnosa njihovi su analitičari uočavali odavna. 
Palestinsko kraljevsko povjerenstvo, primjerice, u svom poznatom 
Izvješću iz 1937. zabilježilo je: “Današnji je problem u Palestini 
doista nerazumljiv bez poznavanja povijesti koja leži u njegovoj 
pozadini. Ni jedan drugi problem našega vremena nije tako dubo- 
ko ukorijenjen u prošlosti.?!* Važnost povijesti za razumijevanje 
arapsko-izraelskog sukoba danas se, slobodno se može reći, po- 
drazumijeva i nije ju potrebno posebno argumentirati. Obje se stra- 
ne često pozivaju inter alia na povijesna prava, koja su nerijetko 
okosnica pregovora i polemike. Važnost povijesti sama po sebi nije 
jedinstvena za arapsko-izraelski sukob. Prizivanje povijesti kod 
dokazivanja ili opovrgavanja političkih argumenata česta je poja- 
va i u drugim sukobima diljem svijeta. Primjerice, tijekom raspa- 
da bivše Jugoslavije, povijesni je argument bio jedan od najčešće 
zagovaranih na svim stranama. Danas je prisutan u srpsko-kosov- 
skom sukobu, u previranjima u nestabilnoj Bosni i Hercegovini te 
u naporima Makedonaca da usprkos protivljenju Grka dovrše stva- 
ranje makedonske države, nacije, jezika, kulture i identiteta. Bilo 
bi apsurdno pokušati dublje proniknuti u bilo koji od tih sukoba 
bez kvalitetnoga povijesnog uvida. Ali sukob Židova i muslimana 
nad Erec Izraelom/Palestinom ipak je u nekim važnim vidovima 
povijesnoga konteksta drukčija. Povijest u njemu ima poseban au- 
toritet kakav joj se izvan toga širega zemljopisnog područja gotovo 


15 Karsh, 2010:8. 
16 PRCR, 1937:2. 


50 


METODOLOGIJA | IZVORI 


nikad ne pridaje izravno i na kakav se u uobičajenom povijesnom 
polemiziranju zavađenih naroda i vjera (primjerice Hrvata, Srba i 
Bošnjaka u zbivanjima koncem prošloga stoljeća) poziva malo tko 
relevantan među političkim akterima: teološki. 

I židovstvo, naime, i islam na povijest gledaju kao na jedan od 
izvora vjere te je ona od presudnoga značenja za formiranje obiju 
tih religija.!7 Židovstvo i islam u prvom se redu temelje na objavi, 
ali osnovni nositelj i okvir objave i njezina tumačenja, uz svete 
spise, jesu događaji iz povijesti ili iz “sakralne povijesti" (Heiligen 
Geschichte).!* U onome što se prema izvoru dotične vjere zbilo 
ili što je netko od nositelja autoriteta, poput kraljeva, vojskovođa, 
proroka, mudraca ili mučenika izrekao u određenom povijesnom 
kontekstu prepoznaje se očitovanje Božje volje, čak i kad nije 
eksplicitno navedeno da je Bog autor dotične povijesne epizode. 
Zato se može govoriti o povijesno-doktrinarnom aspektu obiju tih 
vjera (nasuprot teorijsko-doktrinarnom, koji ćemo razmotriti malo 
kasnije).!? S historiografske točke gledišta, u izvorima vjere, kako 
židovstva tako i islama, postoji bogata pisana građa za analizu po- 
stojanja i razine njihove povijesnosti, ali s politološke, na kojoj se 
temelji ovaj rad, takva analiza nije nužna, osim u nekim detaljima. 
Kao što se spoznajama stečenima znanstvenom metodom načelno 
ne mogu mijenjati dogmatske postavke religije, tako ne mogu ni 
one utemeljene na vjerovanjima u povijesnost i najnevjerojatnijih 


17 Nigosian, 2000:235; Bright, 2000:148; Nasr, 2007:15. Kršćanstvo, kao religija proiz- 
išla iz židovstva, također podrazumijeva teološku važnost povijesti, ali za sve druge 
velike svjetske religije to je stran koncept. 


18 Sharon, 2007:316; više o tome konceptu kasnije. 


19 Primjer povijesno-doktrinarnog u židovstvu bila bi karijera Ezre i Nehemije, koje je 
perzijski kralj Kir, tada vladar i nad područjem Erec Izraela, uputio u Jeruzalem s na- 
logom da ga obnove za život i bogoštovlje Židova povratnika. Rabin Alkalaj, religijski 
cionist iz 19. stoljeća, iz toga je zaključio kako će se i povratak Židova u Erec Izrael 
u moderno doba ostvariti uz suglasnost nežidovskih vladara Palestine (Goldwater, 
2009:25). U islamu bi primjer mogao biti Hudejbijski sporazum, koji je Muhamed s 
Kurejšitima sklopio na deset godina. Kasniji islamski teolozi zaključili su na temelju 
Muhamedova postupka da primirje s nevjernicima može trajati najviše deset godina, 
čak i ako se to ne navede kao uvjet sporazuma (Khadduri, 1962:212, 220). 

priča ili najapsurdnijih legendi. Židovstvo i islam imaju vrlo ra- 
zličit pristup konceptu povijesnosti unutar vlastite naracije,?% što 
donekle zbunjuje i na što ćemo se letimice tu i tamo osvrnuti, ali 
ovdje je to manje relevantno. Ono što je za ovu analizu važno jest 
povijest kako je vidi dotična religija, kao i doktrine i stavovi na 
njoj utemeljeni te primijenjeni na aktualne bliskoistočne političke 
prilike. Osim povijesti kanonskoga razdoblja, koja je i najvažni- 
ja za oblikovanje religija, u kontekstu arapsko-izraelskog sukoba 
epistemološki značaj ima i kasnija pa i moderna povijest. Utje- 
caj novije bliskoistočne povijesti na redefiniranje nekih dijelova 
židovske i kršćanske teološke misli — prvenstveno eshatologije 
— značajan je. Moderna povijest utjecala je i na razvoj islamske 
misli, što nije neočekivano budući da je islam istodobno i vjera i 
društveno uređenje, ali u eshatološkom dijelu sunitske islamske 
teologije to se nije dogodilo (ali jest u soteriološkom, u priznanju 
samoubojstva kao mučeništva, o čemu će biti riječ u kasnijim po- 
glavljima). 

I židovstvo i islam u svojoj povijesti, osobito — ali ni u kom 
slučaju isključivo — u onom njezinu dijelu koji se odnosi na Je- 
ruzalem, sadrži mnoštvo građe kako za oblikovanje vjerske samo- 
percepcije tako i za tumačenje aktualnih bliskoistočnih zbivanja na 
način koji uključuje prepoznavanje postojanja nečega što nadilazi 
materijalistički, uzročno-posljedično posloženi niz fenomena. Sva 
privlačnost Jeruzalema, središnje točke arapsko-izraelskoga suko- 
ba, leži u njegovu povijesno-religijskom kontekstu, izvan kojega 
bi taj grad bio potpuno nezanimljiv.“! U židovstvu i islamu, vjer- 


20  Donner, 1998. u poglavlju “The Qur'an and History" (str. 75-85) objašnjava zašto je 
kuranski pogled na svijet i čovječanstvo “profoundly ahistorical", a koncept povijesti, 
pri čemu je jasno da misli na povijest kao znanstvenu disciplinu, a ne na onu sakral- 
nu “fundamentally irrelevant to the Qur'an's concerns" (str. 80). Nasr pak navodi da 
“Kur'an [...] sadrži sakralnu povijest..." (Nasr, 2007:42). Jedna od razlika u pogledu 
na povijesnost u Bibliji iu Kur'anu jest u primjeni kronologije u ta dva teksta. 


21 Jeruzalem se ne nalazi na važnom raskrižju niti kroz njega vodi kakav važan put, 
nema privlačnost lučkoga ili trgovinskog središta, nema stratešku ni administrativnu 
važnost itd. Grad je od konca Bar Kohbina ustanka pa sve do Križarskih ratova bio 
marginalna točka nekoliko imperija, nerazvijena, zapuštena i zanemarena. 

sko se tumačenje aktualnih zbivanja ne oslanja nužno na teološku 
doktrinu — štoviše, definirane teološke doktrine za njihovu prosud- 
bu u svetim spisima često uopće nema — već se ono oslanja na po- 
vijesno sjećanje i na tumačenje svetih spisa kroz prizmu povijesti. 
Zbivanja opisana u povijesnoj ili sakralnoj naraciji koja su vezana 
za Jeruzalem i Svetu zemlju time postaju generatori političkih sta- 
vova današnjih aktera bliskoistočnog sukoba. Lassner i Troen o 
tome pišu: 


Moć povijesnoga sjećanja da opravda političke tvrdnje i obliku- 
je moderna mišljenja i ponašanja ne bi trebala iznenaditi učene 
povjesničare Bliskog istoka. U židovskim i muslimanskim druš- 
tvima, u kojima su veze tradicije čvrste, povijest nikada nije bila 
predmet čiju važnost odražava tek zanimanje za staretinariju niti su 
joj pouke ograničene na formalnu nastavu u učionicama ili posje- 
tima svetištima i muzejima. Naprotiv, prošlost je služila i nastavlja 
služiti kao model koji reafirmira vjeru, usmjerava vjerovanje te po- 
tiče pojedince i uključene skupine na djelovanje. Arapi i Židovi su 
nedavno primijenili naracije iz davnih vremena kako bi izgradili 


suvremene koncepte nacionalnosti i nacionalnih država.?* 


Religijska politička i ideološka stanovišta vezana za Erec Izrael/ 
Palestinu u židovstvu i u islamu razvijala su se kroz povijest, kroz 
bilježenje (ili retroaktivno kreiranje) i tumačenje zbivanja. Ona 
nisu davno definirane teologije i filozofije koje se mogu izučavati 
isključivo na razini teorijskih postavki, kao što bi to bio slučaj da 
se, primjerice, radi o platonizmu ili uvjetno rečeno o kršćanstvu. 
Povijesno-doktrinarni aspekt, dakako, ne isključuje postojanje teo- 
rijsko-doktrinarnog aspekta židovstva i islama, koji nije manje vri- 
jedan i kojega također valja uvažiti i istražiti. Ali povijest je ta koja 
religijskoj misli (teoriji) pridaje mnoga tumačenja zbog kojih ona 
postaje relevantna i primjenjiva u politici danas. 


22 Lassner & Troen, 2007:1. 

Važnost teološke perspektive 


Načelno govoreći, teologija i politika u židovstvu i islamu nisu 
razdvojene kao što su u kršćanskom svijetu, u kojem se odnos 
Crkve i države temelji na načelu “Bogu Božje, a caru carevo". I 
jedna i druga religija u svom konceptu otkupljenja sadrže element 
teritorija i političke vlasti. Dakako, židovsko i islamsko viđenje 
kako otkupljenja, tako teritorija i političke vlasti fundamentalno 
je različito, a često ni u židovstvu ni u islamu ne predstavlja skup 
koherentnih i općeprihvaćenih načela, o čemu će biti riječi kasnije. 
Ali relevantnost teologije za politiku, odnosno njihova ispreple- 
tenost pa i fuzija, teologiju čini neizbježivim čimbenikom svake 
dublje političke analize Bliskog istoka. Ovo nije teološka studija, 
no osvrt na neke osnovne teološke koncepte židovstva i islama je 
neizbježan. 

Ranije spomenuti povijesno-doktrinarni zaključci u židovstvu 
i islamu su uglavnom, a formalno uvijek, “nadogradnja" na teme- 
ljima koji predstavljaju objavljene vjerske dogme i načela, kako 
su zacrtani u pisanim i kanoniziranim izvorima religije, odnosno 
onome što bi se moglo nazvati teorijsko-doktrinarnim aspektom. 
Sami izvori, odnosno teorijsko-doktrinarni aspekt, kako sam već 
spomenuo, često ne nude toliko izravnih rješenja za aktualne po- 
litičke prilike vezane uz arapsko-izraelski sukob?? koliko ih nude 
tumačenja utemeljena na kombinaciji tih izvora i povijesnih do- 
gađaja. To je jedini razlog što ih u ovom prikazu metodologije 
navodim na drugom mjestu. Ovo se odnosi prvenstveno na islam 
(Jeruzalem se, primjerice, uopće ne spominje u Kuranu), ali i 
na židovstvo utoliko ukoliko je jačanje suvremenoga religijskog 
cionizma više povezano sa zbivanjima kroz koja se tumači Pismo 


23 U sveukupnoj povijesti muslimansko-židovskih odnosa do cionističkog pokreta, Ži- 
dovi ne samo da nikad nisu bili nositelji političke vlasti nego su uglavnom izbjegavali 
svaki oblik političkog udruživanja ili svrstavanja. Iznimku predstavlja nekoliko vi- 
sokih židovskih dvorskih službenika, primjerice u Andaluziji, ali njihova je politička 
služba bila državna, a država muslimanska, pa se nije odnosila na promicanje mesi- 
janskih eshatoloških ispunjenja židovstva. 

nego s izvanvremenskim i izvanprostornim shvaćanjem učenja 
samoga Pisma.2# 

Teorijsko-doktrinarni aspekt teologije u svrhu ove studije ponaj- 
prije jest nauk koji počiva na vjerskim konceptima koji su objav- 
ljeni božanskom intervencijom, dakle ne na povijesnom iskustvu. 
Ovaj pristup nije uvijek moguć, kao u slučaju židovskoga poimanja 
mesijanizma koje je kao vjersko načelo nakon Bar Kohbina ustan- 
ka više povezano s povijesnim iskustvom nego sa Svetim pismima. 
Među vjerska načela koja se mogu preuzeti iz svetih spisa spadaju 
neka djela, volja i značajke židovskoga Boga (jedan Bog koji je 
čovjeka stvorio na svoju sliku) odnosno Alaha u islamu (jedan Bog 
koji nema sliku), mnogi zakoni, obredi, soteriologija i eshatologija. 
Inherentni dio kako židovske tako i islamske teologije je i nauk o 
ovozemaljskim vrednotama, o etici i moralu, o čovjeku, o vlastitoj 
religijskoj zajednici i društvu izvan nje. U jednoj ili objema reli- 
gijama postoji određeni opseg obrade ili barem načelna smjernica 
za razumijevanje tema kao što su odnos vjernika prema teritoriju 
i državi općenito, prema teritoriju Svete zemlje i državi na njemu 
partikularno, prema političkom suverenitetu, prema podložnosti 
ili nepodložnosti inovjernoj političkoj vlasti, prema ratu, miru i 
primirju, prema političkom pragmatizmu, popustljivosti i radika- 
lizmu, prema inovjercima u svojoj sredini i inovjercima općeni- 
to, prema ljudskom životu, smrti, vječnoj nagradi i kazni, vojnoj 
pobjedi i porazu itd. Što o tim temama naučava židovstvo, a što 
islam, obrađeno je zasebno, jer su njihove teologije usprkos posto- 
janju određenih dodirnih točaka fundamentalno različite. Time se 
izbjegava površnost izravnavanja vjera, koja postoji u značajnom 
dijelu postojeće literature u kojoj je ta tematika dotaknuta. Autori 


24 Židovska Pisma obiluju, dakako, opisima povezanosti židovskoga naroda i Erec Izrae- 
la, ali njihovo božansko pravo da u njoj žive, prema Pismu, nije bezuvjetno; bezuvjet- 
no je tek njihovo vlasništvo nad zemljom. Kod tumačenja izvornoga teksta u odnosu 
na aktualna zbivanja, koja mogu biti vrlo različita, presudnu ulogu imaju povijesni 
događaji. To umnogome objašnjava ujednačeniji i značajno pozitivniji pogled na Dr- 
žavu Izrael koji u religijskoj zajednici postoji danas nego što je postojao kad je država 
stvarana. 

bez podrobnijeg uvida u teorijske i teološke postavke religija, koji 
ipak u arapsko-izraelskom sukobu religiju prepoznaju kao važan 
čimbenik, vjerovanja često uzimaju za glavni razlog radikalizma 
i nepomirljivosti, i to i kod jedne i kod druge strane podjednako. 
U povijesti obiju religija lako je pronaći brojne primjere brutalno- 
ga vjerskog radikalizma. Zato se religija u politici često uzima za 
negativan čimbenik, bez puno razlučivanja teorija različitih religi- 
ja. Ukoliko postoji ikakav komparativni pristup, on se odnosi na 
različita tumačenja svetoga teksta unutar iste religije, nipošto na 
različitost svetih tekstova različitih religija. Temeljna pretpostavka 
takva pristupa je da religijski “fundamentalizam? i u židovstvu i u 
islamu proizvodi jednak ili sličan politički radikalizam. Dio ove 
studije odnosi se i na provjeru te pretpostavke. 


Vremenski i prostorni okvir 


Iako se isprva može činiti preširokim, vremensko razdoblje koje 
započinje s Abrahamom, koji je živio oko dvije tisuće godina 
prije Krista, a završava s modernom Državom Izrael, predstavlja 
vremenski okvir koji se pri opsežnijoj analizi teško može suziti. 
Svako razdoblje, naravno, nije jednako značajno za razumijevanje 
današnjih zbivanja niti je jednako historiografski istraživo (pri- 
mjerice, o muslimansko-židovskim odnosima u Palestini iz vre- 
mena do Križarskih ratova relativno je malo građe, dok je građa 
o cionističkom pokretu te osnutku i razvitku Države Izrael toli- 
ko obilna da teškoću predstavlja selekcija, prije nego pronalazak, 
onoga što je za određenu temu relevantno). Od primarne važnosti 
za istraživanje ovoga predmeta svako je razdoblje biblijskoga Izra- 
ela, tijekom kojega je definirana židovska povezanost sa zemljom, 
razdoblje Drugoga hrama tijekom kojega su oblikovani mnogi ži- 
dovski stavovi o stranoj i židovskoj političkoj vlasti nad Erec Izra- 
elom, formativno razdoblje muslimansko-židovskih odnosa kako 
je predstavljeno u kanonskim primarnim izvorima islama te, da- 

kako, razdoblje židovsko-muslimanske interakcije nakon nastanka 
cionističkog pokreta. 

Biblijska povijest Izraela za religijske cioniste predstavlja naj- 
važnije razdoblje, iz kojega valja crpsti nadahnuće za suvremeni 
politički aktivizam. Židovski koncept vlastite zemlje definiran je 
u najstarijem židovskom spisu, Petoknjižju, te u Knjizi o Jošui. Na 
tom se temelju potom nadograđivala bogata i raznolika tradicija. 
Riječi proroka Izaije, Jeremije, Amosa ili Zaharije, ali i nekih Has- 
monejaca, rabina čije su misli zapisane u Talmudu, mudraca sred- 
njega vijeka i ranoga modernog razdoblja kao što su Saadia Gaon 
(882. — 942.), Maimonides (1135. — 1204.) i Josip ben Efrajim Karo 
(1488. — 1575.), za vjernoga su Židova relevantne danas kao i ne- 
koć. Nedvojbenoj relevantnosti unatoč, bilo bi pogrješno prena- 
glašavati politički aspekt židovske misli kroz povijest jer politički 
aktivizam (za razliku od političkih očekivanja), kako ćemo kasnije 
vidjeti, nije neizbježan dio židovskoga duhovnog života. Židovstvo 
je, za razliku od islama, introvertna religija pa Židov može ispu- 
njavati sve svoje vjerske obveze a da se nikad ne okrene kakvome 
izravnom obliku političkoga ili vojnoga djelovanja. No, prepozna 
li u zbivanjima ispunjavanje drevnih proroštava i duhovnih težnja 
židovskoga naroda, od kojih je najvažnija ponovni povratak u pra- 
davnu domovinu radi postizanja otkupljenja (geula šlema), onda 
Sveto pismo i povijest neizbježno poprimaju ulogu izvora nadah- 
nuća i smjernica za političko djelovanje. 

Islam je nastao puno kasnije od židovstva, tek u sedmom stolje- 
ću poslije Krista, pa se kao takav nužno nalazi unutar gore zadano- 
ga vremenskog okvira. 

Zemljopisni okvir ove knjige prvenstveno se svodi na područ- 
je Svete zemlje, odnosno Erec Izraela, kasnije preimenovanoga u 
Palestinu. Vrlo je znakovito da su ne samo to šire područje nego 
konkretna mjesta unutar njega bila središte kako biblijskih tako i 
postbiblijskih 1 aktualnih političkih zbivanja. To se ponajprije od- 
nosi na prijestolnicu Izraela Jeruzalem. Bez dubljega poznavanja 
povijesti toga grada, usudim se reći, nemoguće je shvatiti i isprav- 

no procijeniti današnja bliskoistočna previranja vezana uz Izrael. 
Jeruzalem je tijekom cijele izraelske povijesti od vremena kralja 
Davida u neprekinutom žarištu židovske vjerske pozornosti te spo- 
radičnom žarištu muslimanske pozornosti koja je od 19. stoljeća 
u porastu, a danas čini okosnicu muslimansko-židovskog sukoba. 
Shodno tomu Jeruzalemu je i u ovoj analizi posvećeno najviše pro- 
stora. Druga mjesta koja kao relevantna spominju autori biblijskih 
tekstova i autori suvremenih političkih analiza su Hebron, Kirjat 
Arba, Betlehem, Jerihon, Šekem/Nablus, Bet El i Bet Šean. Po- 
litička i vojna važnost Gaze, Negeva, Judeje, Samarije (Zapadne 
obale), Golana, Galileje i Galilejskog jezera tisućljećima prethodi 
arapsko-izraelskom sukobu. Zemljopisni okvir koji bi obuhvatio 
sva ta područja radi podrobnije analize odveć je opsežan za jednu 
knjigu, ali sporadičan spomen mnogih od tih mjesta u određenim 
povijesnim razdobljima neizbježan je. 

Nadalje, zemljopisni se okvir ove studije u određenoj mjeri i 
u određenim razdobljima proteže na Arabijski poluotok, posebice 
Hidžaz, koji je mjesto rođenja islama, nastanka ranoislamske li- 
terature i početka muslimansko-židovskih odnosa, te na područja 
Libanona, Sirije, Iraka, Egipta i prekojordanske Palestine (danas 
Hašemitske kraljevine Jordan), kao mjesta bogate i raznolike mu- 
slimansko-židovske interakcije. Dio zbivanja opisanih u posljed- 
njim poglavljima knjige odnose se na Europu, između ostaloga 
na Bosnu i Hercegovinu, gdje je tijekom Drugoga svjetskog rata 
djelovao jeruzalemski muftija Hadži Emin el-Huseini, jedna od 
najvažnijih ličnosti za definiranje muslimansko-židovskih odnosa 
u 20. stoljeću. 

Za muslimansko-židovske odnose u određenim vremenskim 
razdobljima važna su i druga mjesta, kao što su Jemen, Perzija i 
Irak, Španjolska do 1492. i europski krajevi turskoga imperija. Ona 
pak spadaju izvan opsega ove knjige pa su samo letimice spome- 
nuta, ali u nekoj bi opsežnijoj studiji zavrjeđivala puno više pozor- 
nosti. 

Pregled dosadašnjih istraživanja 


Arapsko-izraelski sukob jedan je od čestih predmeta politološ- 
kih i povijesnih istraživanja, kao i publicističkih obrada različite 
znanstvene vrijednosti. Na engleskom jeziku dostupno je na tisuće 
naslova s tom tematikom. Dio ih se usko bavi određenim konkret- 
nim događajem ili fenomenom, kao što je nastanak palestinskoga 
izbjegličkog problema, dok ostali pokrivaju neko dulje razdoblje 
sukoba. Kvalitetnih studija je puno, kao i pamfleta, čiji su autori 
politički i ideološki aktivizam s više ili manje umješnosti čitatelju 
predstavili kao znanstvena opažanja i neovisne analize. 

Većina autora predmetu je pristupila s razumijevanjem da je 
određeni uvid u povijesnu pozadinu sukoba nužan, barem kao 
uvod. Mnogi povjesničari početnu su stranu povijesnoga okvira 
postavili negdje u posljednjim desetljećima turske vladavine nad 
Palestinom. Taj je izbor logičan i branjiv. Kronološki šira povijesna 
perspektiva, koja bi dosezala do prvih muslimansko-židovskih od- 
nosa, ili još dalje, do izraelske drevne povijesti, donedavno nije bila 
uobičajena. Tek posljednjih godina pojavio se određeni broj studija 
u kojima je više pozornosti posvećeno povijesnom i religijskom 
oblikovanju aktualnih političkih stavova među Arapima i Židovi- 
ma. Gotovo svi takvi uradci koje sam pregledao predstavljaju hva- 
levrijedne doprinose kvalitetnijem uvidu u bliskoistočne prilike. 
Očigledno je pak da je većina autora vičnija suvremenim temama 
nego religiji i povijesti staroga i srednjega vijeka, zbog čega im se 
katkad potkrade neočekivana pogrješka.?? 

Dojam je da je većina zapadnih autora do prijelaza iz 20. u 21. 
stoljeće rijetko uzimala religiju 1 civilizaciju kao važniju odrednicu 


25 Šobajić je, primjerice, napisao da je u Hebronu “krunisan prvi judejski [sic] kralj 
Saul" (Šobajić, 1982:302) te da je ondje sahranjena Jakovljeva žena Rahela (str. 304). 
Baletić na početku knjige o Izraelu piše: “Pod vodstvom sudaca Židovi se dijele u 
plemena" (Baletić, 1982:22). Shipler piše da su Židovi Drugi hram podigli “Pod kra- 
ljem Herodom'" (Shipler, 2004:31). M. Gilbert, inače vrstan povjesničar, u nedavno 
objavljenom djelu ustvrdio je da je Josip Flavije opisao sudbinu židovskih prognanika 
nakon sloma Bar Kohbina ustanka (Gilbert, 2010:3), itd. 

u političkim i društvenim zbivanjima. To se prvenstveno odnosi na 
politička previranja i sukobe u kojem je jedna od strana islamska.2* 
Klasična iznimka od navedenoga je dakako Samuel Huntington. 
Njegova teza o “sukobu civilizacija" iz 1993. (pri čemu je prema 
Huntingtonu najvažnija razlika između civilizacija religija“") polu- 
čila je pozornost javnosti i znanosti, potaknula polemike i debate, ali 
najčešće je bila izvrgnuta kritici. Zbivanja iz rujna 2001. ponovno 
su aktualizirala temu religijskog čimbenika u međunarodnoj i sigur- 
nosnoj politici, no ona je do danas ostala kontroverzna. Od razloga 
koji su pridonijeli najprije zanemarivanju, a potom nesuglasjima pri 
obradi te teme, kratko bih se osvrnuo na jedan, koji mi je tijekom 
godina njezina izučavanja na nekoliko sveučilišta privlačio posebnu 
pozornost.?? To je dominacija lijevo-liberalne, sekularno-humani- 
stičke i materijalističke ideologije na većini odsjeka za društvene 
i humanističke znanosti zapadnih sveučilišta,“ uključujući u nešto 


26 Povezivanje drugih religija i civilizacija s aktualnim društvenim zbivanjima manje je 
kontroverzno, ali ne može se reći da je takav analitički pristup uobičajen. Ipak postoje 
zapažene iznimke, među kojima je klasični primjer Weberovo tumačenja razvoja ka- 
pitalizma pod utjecajem protestantske etike (Weber, 1998.) te na određeni način Gib- 
bonovo povezivanje širenja kršćanstva kao državne religije s propadanjem Rimskoga 
Carstva. Od manje poznatih radova tu je A. Kuyperovo povezivanje kalvinističkoga 
kršćanskog svjetonazora s odbacivanjem mnogih ideja Francuske revolucije (vidi 
Heslam, 1998.), M. Mirkovićeva disertacija Glavni uzroci gospodarske zaostalosti 
slavenskih naroda, a nedavno mi je pod ruku došao i zanimljiv doktorski rad (Bako- 
vić, 1998.) u kojem autor nastanak institucije mirenja u kineskom trgovačkom pravu 
povezuje s konfucijanizmom i svjetonazorskim načelima koja iz njega proizlaze. 


27 Huntington, 1993:25. 


28 Kao primjer vidi seriju članaka objavljenih u časopisu Foreign Affairs već iste godine, 
kasnije objavljenih u zborniku radova The Clash of Civilizations? The Debate (Hun- 
tington, Ajami, Mahbubani ef al., 1996.). 


29 Povijest Izraela, Bliskog istoka, židovstva, kršćanstva i islama studirao sam na Sve- 
učilištu u Uppsali, na sveučilištu Livets Ord, također u Uppsali, koje je podružnica 
američkoga kršćanskog sveučilišta Oral Roberts te na Hebrejskom sveučilištu u Je- 
ruzalemu i na svakom se, ovisno o ideološkim i svjetonazorskim polazištima nastav- 
nog kadra, tim temama prilazilo različito. 


30 Više o toj temi vidi članke i istraživanja u Klein & Stern, 2005:40-52 (podatci o 
istraživanju na: http:/econfaculty.gmu.edu/klein/survey.htm), Gordon, 2011:76-95 i 
Sesardić, 2007:5-28. Za opsežniju kritičku analizu bliskoistočnih studijia kao znan- 
stvene discipline u Americi vidi Kramer, 2001. 

manjem omjeru i izraelska.?! Religija je iz toga kuta gledanja jedna 
velika nepoznanica, nerijetko bizarnost, polje prepuno zbunjujućih 
kontroverzija, a s etičke točke gledišta i neugodnih različitosti koje 
postoje između judeokršćanske i islamske.?? Religiju se u tim kru- 
govima često olako smatralo izlikom za opravdavanje postupaka iza 
kojih su se skrivali drugi i u potpunosti ovozemaljski motivi, kao što 


33 imperijalizam“ i kolonijalizam, ili pak posljedi- 


je nacionalizam, 
com siromaštva, (nasuprot Huntingtonu koji tvrdi da “ekonomska 
modernizacija" 1 društvene promjene koje ona nosi sa sobom dovo- 
de do zapostavljanja tradicionalnih lokalnih identiteta, koje potom 
nadomješta onaj religijski),* neobrazovanosti i opće zaostalosti. Ti 
su krugovi ipak proizveli plodonosne autore koji su raskrinkali sve 
licemjerje, opakost i nepravednost kršćana koji su jedno vjerovali 
(sic), a drugo radili, kao i brutalnost kršćanskih vladara, biskupa, 
papa, kršćanskih vojski, kraljevstava i imperija kroz povijest. U 
mnogima od tih radova do izražaja je dolazilo neprijateljstvo prema 
kolonijalizmu, s kojim se prvenstveno povezivalo kršćanstvo, a če- 
sto i prema zapadnoj civilizaciji općenito. Židovi nisu imali imperij 
niti su bili kolonijalna sila pa je židovstvo prošlo s nešto blažim aka- 
demskim udarcima. Ali nakon rata 1967. kad se cionizam počeo sve 
glasnije poistovjećivati s imperijalizmom i okupacijom, židovska je 
država postala meta kritike političara, intelektualaca 1 aktivista lijeve 
ideološke orijentacije.?* Islam, pak, nikad nije došao na red, barem 


31 Stav, 2001:9-10. 

32 Kvalitetan uvod u problematiku usporedbe islama s judeokršćanstvom predstavio je 
francuski teolog Jacques Ellul, a to je djelo prevedeno i na hrvatski (Ellul, 2007.). 

33 Vidi, primjerice, članak Janet Aviad u Frankel, 1991:197-213. 

34 Kedourie piše kako je rezultat istraživanju Bliskog istoka u angloameričkim studija- 
ma taj da se stječe dojam kako su najvažniji tamošnji fenomeni cionizam i imperijali- 
zam (Kedourie, 2004:5). 

35 Huntington, 1993:26. 

36 Zanimljivu promjenu u stavu prema Izraelu prije i nakon 1967. pokazala je švedska lje- 
vica, koja je do Šestodnevnog rata prednjačila u podršci židovskoj državi, da bi nakon 
rata s vremenom postala jedan od njezinih najglasnijih kritičara u UN-u i drugim me- 
đunarodnim tijelima (više o tome vidi u Palme, 1993. i Bjereld & Carmesund, 2008.). 

ne među mainstream povjesničarima, politolozima i orijentalistima 
čija se djela čitaju i izvan usko strukovnih krugova, usprkos njego- 
voj bogatoj imperijalističkoj i kolonijalističkoj prošlosti prepunoj 
nasilja, razaranja i zatiranja ne samo etničkih 1 religijskih zajednica 
nego i čitavih civilizacija.3" Lijevo orijentirani intelektualci gajili 
su duboko suosjećanje prema muslimanima, Indijancima, crnačkim 
plemenima i ostalim žrtvama zapadnjačkog kolonijalizma, što je da- 
kako pohvalno, ali suosjećanje sa židovskim, kršćanskim i drugim 
žrtvama islamskoga često je u istim krugovima izostajalo.?* Misija 
zapadne orijentalistike, kako ju je nadahnuo Edward Said (1935. 
— 2003.), postalo je otkrivanje nepoznatih kulturnih, umjetničkih i 
filozofskih bogatstava islamske civilizacije, od kojih su mnoga bila 
nepravedno zanemarena od zapadnih kolonizatora. Pri provedbi te 
plemenite inicijative, kritički pristup izvorima, znanstvena objek- 
tivnost, kreativna investigativnost, težnja prema cjelovitom uvi- 
du u materiju te kritički osvrt na fenomene usporedive s onima iz 
povijesti zapadnog imperijalizma, koji su u kontekstu istraživanja 
zapadnog imperijalizma čest predmet osude (eurocentričnost, sa- 
mopercepcija superiornosti, ekspanzionističko nasilje, ekonomsko 


37 Primjer nekoć bogatih civilizacija koje su pod islamskom vlašću svedene na marginal- 
ne manjine ili su iščezle jesu asirska, zoroastrijanska, koptska i bogumilska. Pri tome 
ipak valja napomenuti da su se neke od tih civilizacija i prije dolaska islama nalazile u 
sukobima s drugim civilizacijama, što je u određenom omjeru oslabilo njihovu snagu 
pa i volju obrane od islama. O džihadu koji se tijekom povijesti vodio protiv različitih 
nemuslimanskih naroda vidi zbornik radova Bostom, 2005. 


38 Više o tome aspektu vidi djela Bat Ye*or, Ibn Warraga i A. Bostoma pobrojana u popi- 
su literature. Zanimljivu iznimku predstavlja Maxime Rodinson (1915. — 2004.), fran- 
cuski povjesničar i orijentalist marksističkog usmjerenja. Njegova knjiga Mahomet iz 
1968. koja je prevedena i na hrvatski sadrži većinu kontroverznih tema iz biografije 
muslimanskog proroka Muhameda, od ženidbe djevojčicom Ajšom i snahom Zajnab 
do ubojstva židovskog plemena Banu Kurejza. Rodinson u uvodu naglašava da se 
njegovo djelo temelji na Ibn Ishaku, Tabariju, Waqidiju i Ibn Sa'du (dakle službenim 
islamskim biografijama na kojima se temelje i dijelovi Muhamedove biografije opisa- 
ni u ovoj knjizi). Rodinson u Predgovoru naglašava kako je njegov kritički prstup te- 
matici plod znanstvene metode primjenjive u istraživanju i drugih religija, ane kakve 
eurocentričnosti (usp. Rodinson, 2000:12-13). Ovdje valja naglasiti ikako je Rodinson 
po pitanju arapsko-izraelskog sukoba bio aktivan zagovornik prava Arapa-Palestina- 
ca i kritičar cionizma (vidi Rodinson, 1973.). 

izrabljivanje podčinjenih naroda, zatiranje domicilnih kultura itd.), 
uglavnom su ostali zanemareni. Tako je nastao cio korpus zapad- 
njačke akademske literature o islamu u svim njegovim aspektima, 
uključujući i suvremeni politički, koji ima značajke aktivizma i 
apologetike kakve se u istraživanjima drugih sličnih grana znano- 
sti teško mogu pronaći.?? Istodobno su neke važne teme vezane uz 
politički islam ostale neobrađene. Na primjer, Mallmann i Ciippers 
napominju kako do 2005. godine, kad je njihova knjiga objavljena 
na njemačkom jeziku, nije napravljena nijedna opsežna znanstvena 
studija arapsko-njemačkih odnosa u razdoblju od 1933. do 1945., 
kojom bi se istražila veza islamskoga vjerskog radikalizma i nacio- 
nalsocijalizma.“ Ta je veza, kao što ćemo kasnije vidjeti, odigrala 
važnu ulogu u radikalizaciji muslimanskog stava prema Židovima 
i cionizmu, a neki njezini akteri povezani su s prostorom bivše Ju- 
goslavije. Mallmann i Ciippers, kao i drugi autori koji su se bavili 
tim fenomenom,“! takvo stanje pripisuju dominantnoj poslijeratnoj 
zapadnjačkoj ideologiji, samocenzuri, samokritici i političkoj ko- 
rektnosti. U bivšoj Jugoslaviji, koja je zbog uloge jeruzalemskog 
muftije Huseinija u zločinima tijekom Drugoga svjetskog rata poči- 
njenima na njezinu teritoriju imala više razloga za otvaranje te teme 
nego većina drugih država, problem je bio drukčije prirode. Broz 
Tito i njegov režim gajili su posebne odnose s Arapskom ligom i 
islamskim svijetom, zbog čega ne samo da se o Huseiniju nije istra- 
živalo znanstveno nego nije ni pravosudno, iako je kratko bio na 
popisu ratnih zločinaca čije je izručenje tražila Jugoslavija. Ja bih 
predložio još jedan razlog za izbjegavanje teme povezanosti islama 
i nacionalsocijalizma u suvremenoj historiografiji: ona uvriježenom 
mišljenju kako su Arapi gubitkom Palestine platili cijenu za pro- 


39 Tu sam temu podrobnije obradio u članku Zapadna orijentalistika: povijest i teologija 
s političkom misijom (ostali podatci u popisu literature). 


40 Mallmann & Ciippers, 2010:viii 


41 Ibn Warraq autor je brojnih znanstvenih analiza ove teme, a njegovi članci, knjige i 
zbornici radova odlični su za kvalitetan uvod u nju. 

gone Židova u Europi daje određenu protutežu jer otvara pitanje 
arapske i muslimanske uloge u Holokaustu.“ 

Suvremena akademska apologetika određenih islamskih do- 
gmi, povijesti, politike i osobito širenja islama, neki su autori pri- 
mijetili (Bat Ye'or, Ibn Waraq, Moshe Sharon, Elie Kedourie), s 
vremenom više nije bila samo odraz suprotstavljanja zapadnom 
kolonijalizmu i imperijalizmu među intelektualcima, kao ni otkri- 
vanje sjajnih kulturnih bogatstava koje posjeduje “plemeniti div- 
ljak'', nepravedno prezren u očima umišljenog zapadnjaka. Izme- 
đu političke ljevice i političkog islama izrodio se savez, bizarna+? 
protuzapadnjačka simbioza, često vidljiva u obliku protuimperija- 
lističkoga i protukolonijalističkoga aktivizma koji ta dva fenome- 
na, kao proizvoda zapadne civilizacije, vidi kao glavnu zaprjeku 
kvalitetnijim međunarodnim odnosima. Arapsko-izraelski sukob 
možda je najjasniji primjer primjene te teorije. Navedeni savez i 
njegova teorija međunarodnih odnosa u kontinentalnoj je Europi 
rijetko predmet akademske ili javne debate. Ali ne i u Izraelu i ne 


42. Ova tema nikako nije jednostavna i bilo bi dobro posebno je obraditi. Tako u EI Vol. 
XI1:69 Eichmannov suradnik Dieter Wisliceny Hadži Emina optužuje da je bio “ini- 
cijator" politike eksterminacije Židova. No moguće je i ustvrditi da je Hadži Eminova 
suradnja s nacistima bila proizvod njegove ogorčenosti zbog već postojećeg jišuva u 
Palestini. Osobno ne mislim da postoji jednostavno tumačenje njegova radikalizma. 
Ali u takvu istraživanju svakako bi trebalo posvetiti pozornost i neizravnoj odgovor- 
nosti: snagama koje su Britanci izdvojili iz ratnih operacija u Europi kako bi arapske 
zemlje (poput Iraka koji se nakratko nakon državnog udara u kojem je sudjelovao 
Hadži Emin pridružio silama Osovine) držale pod nadzorom. Ova tema ne gubi re- 
levantnost ni za istraživanje tijeka i ishoda prvoga arapsko-izraelskog rata. Naime, 
jedina država koja je bila pouzdan britanski saveznik, Transjordanija, imala je obuče- 
nu i opremljenu vojsku i jedina je protiv Izraelaca polučila značajniji uspjeh. Ostale 
arapske zemlje Drugi svjetski rat su provele kalkulirajući pa njihovi časnici i vojska 
nisu stekli ratno iskustvo, a Britanci ih nisu obučili i opremili naoružanjem zbog bo- 
jazni da će se okrenuti protiv njih. Također, određeni dio Arapa Nijemce je podržavao 
ne zbog simpatija prema nacizmu, nego zato što Njemačka na Bliskom istoku nije bila 
kolonijalna sila. 


43 Koristim riječ “bizarna" jer između temeljnih načela političke ljevice i islama postoji 
toliko nepomirljivih razlika — primjerice glede humanizma, egalitarizma, feminizma, 
homoseksualnosti, demokracije (osobito dijela koji se odnosi na zakonodavne ovlasti 
nekoga demokratski izabranog tijela), pluralizma itd. — da njihovo pronalaženje zajed- 
ničke platforme doista predstavlja teško objašnjiv politološki fenomen. 

u angloameričkoj znanstvenoj zajednici. Kedourie je prije više od 
dva desetljeća upozorio kako je rezultat zapadnjačkoga idealizira- 
nja arapskog svijeta politička rasprava prema kojoj se cionizam i 
imperijalizam percipiraju kao glavni bliskoistočni problemi.** Ibn 
Warraq je u knjizi posvećenoj opovrgavanju teza iz Saidova Ori- 
jentalizma ukazao na to da imperijalizam statistički izgleda nešto 
drukčije od uvriježenih percepcija: Egipat je bio pod zapadnjač- 
kom vlašću 67 godina, Sirija 21 godinu, Irak samo 15 godina, a 
Saudijska Arabija ni dana, dok je Španjolska bila pod islamskom 
vlašću 781 godinu, Grčka 381, a Bizant je još uvijek pod njom, pa 
ipak “ne postoji nikakva španjolska ili grčka politika [imperija- 
lističke] viktimiziranosti".+ Jerusalem Post godinama objavljuje 
članke i analize spomenutog fenomena, posebice iz pera kolumni- 
stice Caroline Glick, a nedavno pokrenuti satirični program na he- 
brejskom jeziku Latma** najviše se bavi upravo spregom političke 
ljevice i političkog islama. O toj je temi posljednjih godina više 
zbornika radova izdao izraelski Ariel Center for Policy Research. 
U časopisu Analysis of Current Trends in Antisemitism koji izdaje 
Hebrejsko sveučilište u Jeruzalemu objavljen je zanimljiv članak 
o antisemitizmu na američkim sveučilištima u kojem se opisuju 
kampanje demoniziranja Izraela koju skupa s Arapima vode skupi- 
ne “krajnje ljevice zajedno s mnogim liberalima i nekim konzerva- 
tivcima?.*" Istodobno, Izrael je i mjesto s kojega je poniknuo velik 
dio lijevo orijentiranih akademskih aktivista, u čijim je analizama 
arapsko-izraelskog sukoba glavnina kritike usmjerena upravo pre- 
ma zapadnjačkom i cionističkom imperijalizmu i kolonijalizmu, 
dok je aspekt religije — osobito religije islama — kao generatora 
sukobljavanja gotovo posve neprepoznat. Među povjesničare toga 
usmjerenja spadaju izraelski takozvani “novi povjesničari? Ilan 


44. The Middle East and the Powers u Kedourie, 2004:5. 
45 Ibn Warraq, 2007:31. 

46 http://www.latma.co.il. 

47. Norwood, 2009:21. 

Pappć (The Ethnic Cleansing of Palestine, The Israel-Palestine 
Question), Avi Shlaim (The Politics of Partition) te Benny Mor- 
ris (The Birth of the Palestinian Refugee Problem, 1947-1949, 
Righteous Victims, The Road to Jerusalem). Morris je posljednjih 
godina napravio stanovit zaokret te je u knjizi 1948: A History of 
the First Arab-Israeli War veću pozornost posvetio aspektu reli- 
gije u arapskom viđenju sukoba s izraelskim Židovima.** Uz njih 
valja navesti i židovsko-američkoga akademskog aktivista Noama 
Chomskog, možda najpoznatijega suvremenog kritičara Zapada, 
Amerike i Izraela. 

No, postoje autori koji su posvetili više prostora povezivanju 
islamskih učenja zacrtanih u kanonu i normativnim tumačenjima 
sa zbivanjima iz aktualnoga arapsko-izraelskog sukoba. Vjerojatno 
najpoznatiji od njih je Bernard Lewis (The Arabs in History, The 
Crisis of Islam, The Jews of Islam, Islam in History, Semites and 
Anti-Semites, What Went Wrong?, Faith and Power: Religion and 
Politics in the Middle East itd.). Bivši izraelski obavještajni časnik 
i kasnije sveučilišni profesor Yehoshafat Harkabi (1921. — 1994.) 
u djelu Arab Attitudes to Israel analizirao je i odnose Muhameda i 
Židova iz Hidžaza te postavio pitanje njihove relevantnosti za arap- 
sku percepciju suvremenih bliskoistočnih zbivanja. Profesor ranog 
islama pri Hebrejskom sveučilištu u Jeruzalemu Moshe Sharon, 
nekoć savjetnik premijera Menahema Begina za arapska pitanja,“ 
u mnogim je objavljenim člancima uspoređivao stavove i postup- 
ke arapskih političara, vođa i militanata s obrascima iz islamskih 
kanonskih izvora. Sharonove analize ranoislamske povijesti, uklju- 
čujući odnos Muhameda i prvih kalifa sa Židovima, spadaju u sam 
vrh akademskih obrada te teme.?% Devet članaka koji se odnose 


48 Middle East Quarterly Summer 2010: 63-69, (http://www.meforum.org/2769/benny- 
morris-1948-islamic-holy-war). 


49 Sharon je kao Beginov savjetnik sudjelovao u pregovorima koji su rezultirali sporazu- 
mom iz Camp Davidsa, a kasnije je bio i savjetnikom predsjednika Ezera Weizmanna. 


50 Sharon je, primjerice, autor više članaka o tom razdoblju objavljenih u enciklopedija- 
ma izdavačke kuće Brill, a objavljuje i u časopisima Jerusalem Studies in Arabic and 
Islam, Studia Orientalia i drugdje. 

na aktualno političko stanje nastalih nakon potpisivanja sporazu- 
ma iz Osla autor je priredio u knjizi Jihad: Islam Against Israel 
and the West."! Raphael Israeli, također s Hebrejskog sveučilišta, 
objavio je opsežne studije o povezanosti religije i politike u kon- 
tekstu današnjega bliskoistočnog sukoba (Muslim Fundamentalism 
in Israel, Fundamentalist Islam and Israel, Green Crescent Over 
Nazareth: The Displacement of Christians by Muslims, Jerusalem 
Divided: the Armistice Regime (1947-67), Islamikaze: Manifesta- 
tions of Islamic Martyrology; War, Peace and Terror in the Middle 
Last, Living with Islam: The Sources of Today s Fundamentalist 
Islam (hebrejski), Islamic Radicalism and Political Violence: The 
Templars of Islam and Sheikh Ra id Salah, Arabs in Israel: Friend 
or Foe? itd.). Israelijevi radovi su kvalitetni, mnogi su metodološki 
utemeljeni na primarnim izvorima na arapskom jeziku, ali uglav- 
nom ne i na referiranju na islamski kanon i ranoislamsku povijest. 
Skupina autora, među kojima i bivši načelnik Glavnog stožera Izra- 
elske vojske, objavila je 2007. zbornik radova /ran, Hizbullah, Ha- 
mas and the Global Jihad u kojem je naglašena uloga religije među 
radikalnim islamskim skupinama, ali također bez puno referiranja 
na kanonske izvore i povijest. 

Godine 2010. povjesničar Efraim Karsh objavio je Palestine 
Betrayed, djelo u čijem je središtu Rat za nezavisnost, te se dosljed- 
no svojim ranijim radovima (Islamic Imperialism, Rethinking the 
Middle East) osvrnuo i na religijski aspekt motiviranosti arapskih 
političkih i vojnih aktera. Iste godine izišla je i knjiga Martina Gil- 
berta /n Ishmael's House u kojoj je autor opisao arapsko-židovske 
odnose od početka Muhamedove proročke i vojne karijere pa do 
dvadesetoga stoljeća. Obrazlažući razloge takva pristupa citirao je 
islamske teroriste koji su napali Bali 2003. i Hamasovu povelju, 
koji se pozivaju upravo na muslimansko-židovske odnose iz sto- 
ljeća u kojem je rođen islam. Usprkos kvalitetno, iako letimično, 


51 Autorje ovaj zbornik radova objavio 2007. u vlastitoj naknadi i relativno je teško do- 
stupan. Do njega se, zanimljivo, moglo doći preko Međunarodne kršćanske ambasade 
u Jeruzalemu (ICEJ). 

obrađenoj povijesti, Gilbert ipak s određenom dozom ambigviteta i 
nelagode povezuje korijene islamske vjere s aktualnim arapsko-ži- 
dovskim odnosima, a osobito s neprijateljstvom. 

Bez ambigviteta su pak djela egipatsko-francuske autorice ži- 
dovskoga podrijetla Bat Ye*or. Ona je objavila više zapaženih ra- 
dova o muslimanskom tretmanu manjina na osvojenim područjima, 
osobito Židova i kršćana, između ostaloga i knjigu /slam and Dhim- 
mitude: Where Civilizations Collide. Ona se osvrnula na musliman- 
ski religijski stav prema postojanju židovske države, te je analizirala 
neke razloge neprihvatljivosti takve “zimijske države" koji se mogu 
iščitati iz islamskih izvora, rane tradicije i njihovih suvremenih 
tumačenja. Slično se može reći i za Normana Stillmana. Njegovo 
djelo The Jews of Arab Lands: A History and Source Book predstav- 
lja zbirku primarnih izvora i autorovih analiza i opažanja o musli- 
mansko-židovskim odnosima kroz povijest iznesenima prvenstveno 
prema kriteriju njihove važnosti i relevantnosti; autor se nije libio 
iznijeti i one epizode koje većina zapadnih orijentalista izbjegava. 

Autor koji je značajno pridonio akademskom izučavanju islam- 
skoga religijskoga, osobito kanononskoga, naučavanja o ratu i miru 
te njihovoj primjeni u sukobima islamskih država s neislamskima 
je Iračanin Majid Khadduri (1909. — 2007.) a njegovo najglasovi- 
tije djelo je War and Peace in the Law of Islam. Islamolog Francis 
Edwards Peters autor je klasika The Quest of the Historical Mu- 
hammad, članka objavljenog 1991. u International Journal of Mid- 
dle East Studies kojim je autor postavio smjernice suvremenoga 
kritičkog pristupa ranoislamskim izvorima, ali i drugim temama Te- 
levantnima za ovu studiju od kojih je najvažnija uloga ranoislamske 
osvajačke povijesti za potvrđivanje vlastitoga pravovjerja u musli- 
manskoj samopercepciji. No F. E. Peters, inače Professor Emeritus 
bliskoistočnih i islamskih studija i povijesti pri Sveučilištu New 
York, u drugim radovima o islamu toj temi pristupa s puno više 
opreza te radije traži i naglašava poveznice muslimanske vjere sa 
židovstvom i kršćanstvom. Njegova djela o monoteizmima spadaju 
među najcjenjenije doprinose suvremenoj znanstvenoj komparativ- 

noj religiji i srednjostrujaškom zapadnjačkom orijentalizmu. Manje 
poznati i manje “srednjostrujaški", ali ne i manje vrjednovani u 
stručnim krugovima su orijentalisti S. D. Goitein, Moshe Gil, Patri- 
cia Crone, Michael Cook, Robert Hoyland, M. J. Kister, Uri Rubin i 
Fred Donner, koji su istraživali nastanak ranog islama i musliman- 
ski odnos prema židovskim zajednicama u Hidžazu od sedmoga 
stoljeća nadalje, i to iz primarnih izvora i na izvornim jezicima. 
Među autorima koji ne spadaju u srednjostrujaške osobito izdvojio 
bih iračkog Židova Elieja Kedouriea (1926. — 1992.), čije su studije 
bliskoistočnih fenomena satkane od inteligentnih sinteza polito- 
loških, socioloških, religijskih 1 povijesnih čimbenika i spadaju u 
sam vrh svjetske orijentalistike.** Poznatiji autor brojnih tekstova 
o arapskim društvima i arapsko-izraelskim odnosima je Fouad Aja- 
mi, s čijim opusom nisam dovoljno upoznat, ali sve do čega sam 
došao držim prvorazrednim analizama, u kojima autor ne izbjegava 
kontroverzne teme, ali ih predstavlja, rekao bih, očinski obzirno i s 
jedinstvenim stilom džentlmenske odmjerenosti. 

Neke aspekte muslimanskoga vjerskog protivljenja židovskoj 
prisutnosti u Palestini obradila je Joan Peters u svojoj dorađenoj 
doktorskoj disertaciji From Time Immemorial. Ona je u toj opsežnoj 
studiji objavila i neke dostupne podatake o broju židovskih i arap- 
skih stanovnika i doseljenika u Palestini tijekom devetnaestoga 1 
dvadesetog stoljeća te ukazala na problem manjkavog vođenja stati- 
stike o kretanjima stanovništva u osmanskoj i u mandatnoj Palestini. 
Andrew Bostom je u nedavno objavljenom zborniku radova The Le- 
gacy of Islamic Antisemitism, prikupio i predstavio prijevode mno- 
gih islamskih primarnih izvora, kao i dokumenata iz kasnije arapske 
i turske legislative vezane uz položaj Židova na Bliskom istoku i 
drugdje. Osobito je zanimljivo djelo autorice Ženi Lebl (1927. — 
2009.) Hadž-Amin i Berlin objavljeno 2003. na srpskom jeziku. U 
njemu je predstavljen razvoj karijere i misli velikoga muftije jeruza- 


52 Kedourijev kratki životopis s odličnom evaluacijom njegova akademskog opusa vidi 
u Yapp, 1995:45-49. 

lemskog, a arhivska građa pobrojana u popisu literature od goleme 
je vrijednosti za istraživanje razvoja suvremenoga religijskog ne- 
prijateljstva šireg umeta prema Židovima kao umjetne i pametne 
kreacije jednoga beskrupuloznog, ambicioznog ratnog zločinca. 

Od ostalih autora čija djela predstavljaju važan doprinos prou- 
čavanju povijesti i aktualnih političkih prilika vezanih uz Izrael su 
Christopher Sykes, Chaim Herzog, Samuel Katz, Howard Sachar i 
Michael Oren. Oni u svojim studijama u određenom opsegu obra- 
đuju fenomen religije, ali uglavnom ne kao izravan izvor motiva 
sukoba ni jedne od sukobljenih strana, nego kao jedan od mnogih 
čimbenika koji zavrjeđuju usputnu pozornost. 

U posljednje je vrijeme pozornost javnosti privuklo nekoliko 
analitičara čije kritike radikalnog islama te zastupanje zapadnjačkih 
vrijednosti i cionizma sadrži određenu akademsku vrijednost, ali su 
i odraz političkog aktivizma. Ti su autori, uvjetno rečeno, ekviva- 
lenti Pappća, Shlaima i Chomskog samo u suprotnom taboru. Među 
takvima bih izdvojio Roberta Spencera, Alana Dershowitza, Nonie 
Darwish, Orianu Fallaci pa čak i Daniela Pipesa u jednom dijelu 
njegova opusa. Neke od ovih autora citirao sam u ovoj knjizi, ali ne 
kao nositelje važnijega argumenta za potkrjepu teze. 

O utjecaju židovske religije na aktualne arapsko-izraelske prili- 
ke i vjerskom cionizmu pisao je Gershom Gorenberg (The End of 
Days; The Accidental Empire) koji je izučavao židovska eshatološ- 
ka očekivanja u kontekstu židovskog osvajanja Jeruzalema i vjere 
u izgradnju Trećeg hrama te genezu nastanka židovskih naselja u 
Judeji, Samariji, Golanu i Gazi. Brill Academic Press je o istoj temi 
2002. godine objavio zbornik radova Faith at the Crossroads: A 
Theological Profile of Religious Zionism (ur. Dov Schwartz). Od 
ostalih djela valja izdvojiti Jewish Fundamentalism In Israel (Israel 
Shahak i Norton Mezvinsky), Jewish History, Jewish Religion (I. 
Shahak)*3 i Jewish Fundamentalism and the Temple Mount: Who 


53 Knjiga je prevedena na hrvatski pod naslovom Židovska povijest, židovska religija 
— tri bremenita tisućljeća (Jesenski i Turk, Zagreb, 2006.), ali ja sam je koristio u 
engleskom izvorniku. 

Will Build the Third Temple? (Motti Inbari i Shaul Vardi), s napo- 
menom da su pisana sa stanovišta većega ili manjega antagonizma 
prema utjecaju židovstva u politici. Znanstveni osvrt na tu temu bez 
negativnih konotacija priredili su Shubert Spero i Yitzchak Pessin u 
zborniku radova Religious Zionism. Osobito vrijedno djelo u kojem 
autor, rabin i profesor na sveučilištu Bar Ilan Shubert Spero, pred- 
stavlja širok teorijski okvir religijskog cionizma jest Holocaust and 
Return to Zion: A Study in Jewish Philosophy of History. U njemu 
Spero uspješno povezuje temeljito poznavanje židovskih Pisama i 
tradicije sa znanstvenom analitičnošću i kritičkim pristupom obra- 
đenim temama. To je djelo poslužilo kao referentna točka za mnoge 
teze o religijskom cionizmu iznesene u ovoj knjizi. 

Kršćanski religijski čimbenik u arapsko-izraelskom sukobu op- 
ćenito je, osobito u odnosu na islam, najmanje zastupljen u litera- 
turi i, dojam je, najmanje prepoznat kao relevantan. I u ovoj knjizi 
kršćanstvu je posvećeno najmanje pozornosti. Moja uvodna misao 
bila je da u arapsko-izraelskom sukobu islam predstavlja najvažniji 
religijsko-politički čimbenik, ali se ta tema u literaturi izbjegava 
pretežito zbog ranije navedenih ideoloških razloga i straha. No tije- 
kom istraživanja naišao sam na brojne argumente koji upućuju na 
golemu važnost i židovstva i kršćanstva, koji su također nedovoljno 
istraženi kao politički fenomeni, iz razloga koji mi nisu posve jasni. 
Osvrte na židovstvo u politici uglavnom su pisali Židovi. Možda 
je dio zapadnih znanstvenika zazirao od upuštanja u tu temu zbog 
bojazni od optužbi za antisemitizam. Kršćanska religija pak na- 
Kršćansko religijsko protivljenje cionizmu nerijetko je povezano s 
antijudaizmom i antisemitizmom, i o toj temi postoji određeni broj 
znanstvenih rasprava. Manje je literature koja se bavi kršćanskim 
religijskim filosemitizmom, koji se posljednjih desetljeća sve češće 
očituje u vidu kršćanskoga cionizma. U ovoj sam se knjizi osvr- 
nuo i na taj fenomen zbog bliskoistočnih aktera iz toga tabora koji 
se mogu smatrati ključnima za presudne političke i vojne uspjehe 
cionizma. Ali kao i kod mnogih drugih tema, tijekom istraživanja 

došao sam do toliko građe i podataka da sam se morao prisiliti dalj- 
nje proučavanje ostaviti za neku drugu prigodu. Od postojeće aka- 
demske literature koja se bavi tom tematikom izdvojio bih Bible 
and Sword Barbare Tuchman, Standing with Israel Davida Broga 
te članke i knjige Christophera Sykesa uključujući biografiju Ordea 
Wingatea. Usprkos relativnoj rijetkosti znanstvenih obrada te teme, 
aktivističkih i motivacijskih djela o kršćanskom cionizmu, mahom 
nastalih u evanđeoskim krugovima (John Hagee, Pat Robertson, 
Michael Brown, Clarence Wagner, Mike Evans, Malcolm Hedding, 
UIf Ekman itd.), ima dosta pa je lako doći do primarnih izvora za 
izučavanje te misli u kršćanstvu. 


Izvori korišteni u ovoj knjizi 


Ova se knjiga temelji na primarnim i sekundarnim izvorima. Ži- 
dovstvo i islam, kao i njihova povijest iz formativnog razdoblja, 
predstavljeni su prvenstveno ne temelju primarnih izvora odnosno 
njihovih dotičnih kanonskih spisa. Primarni su izvori korišteni i za 
neka kasnija razdoblja. Tako je povijest židovskoga naroda do kon- 
ca razdoblja Drugog hrama obrađena prvenstveno na temelju djela 
Josipa Flavija. Razdoblje od Bar Kohbina ustanka, preko rimske, 
bizantske, arapske, križarske i turske vlasti, obrađeno je uglavnom 
iz sekundarnih izvora. Iz sekundarnih su izvora obrađeni i musli- 
mansko-židovski odnosi od vremena Umajada do posljednjih de- 
setljeća osmanske vlasti nad Palestinom. Za povijest nastanka ci- 
onističkog pokreta i arapsko-izraelskog sukoba izvori — ali samo 
židovski — su obilni pa sam osim studija u kojima su te teme obra- 
dili povjesničari koristio i neke primarne izvore, uglavnom autobi- 
ografije prvaka cionističkog pokreta. 

Pri analizi arapskih militantnih skupina i militantnih klerika, 
uz sekundarne sam koristio i primarne izvore kojih se posljednjih 
godina može naći dosta u knjigama i na internetskim stranicama. 

Najveće otkriće predstavljala su mi djela jeruzalemskog muftije 
na hrvatskom jeziku koja sam pronašao zahvaljujući ljubaznom i 
stručnom osoblju NSK-a, koja do sada, koliko mi je poznato, nisu 
obrađena u hrvatskoj literaturi.** 


PRIMARNI IZVORI ZA IZUČAVANJE ŽIDOVSTVA, CIONIZMA I IZRAELA 


Primarni izvori židovstva su Hebrejska Biblija (Stari zavjet), apo- 
krifne (deuterokanonske) knjige Staroga zavjeta, knjige pseudo- 
epigrafe, djela Josipa Flavija, Filona Aleksandijskog, Talmud i ra- 
binski spisi. Dosta primarnih izvora vezanih za židovsku povijest od 
7. do 19. stoljeća donosi Bernard Lewis u svojim radovima te Sti- 
Ilman u već spomenutoj knjizi The Jews of Arab Lands: A History 
and Source Book. Za uvid u razdoblje cionizma i Izraela tu je Her- 
zlova Židovska država, dokumenti iz službenih biografija Balfoura 
i Wingatea, autobiografija Chaima i Vere Weizmann, Golde Meir, 
kralja Huseina i dr. Pri istraživanju fenomena religijskog cionizma, 
za koji općenito postoji relativno malo sekundarne građe, koristio 
sam djela nekih prominentnih rabina, kao što su Cvi Jehuda Kook, 
Abraham Joshua Heschel, Meir Kahane i Shubert Spero. Nadalje, 
autori među kojima su Joan Peters, Itamar Rabinovich i Jehuda Re- 
inharz, Walter Laqueur i Barry Rubin Benny Moris, Ženi Leb i dru- 
gi objavili su zanimljive dijelove arhivske građe i dokumenata, od 
kojih sam neke preuzeo iz njihovih djela, a neke proučio u cijelosti 
te citirao iz originala. Među potonja spada Izvješće Palestinskoga 
kraljevskog povjerenstva. Taj dokument iz srpnja 1937. objavljen 
na više od 400 stranica pruža opsežan i stručan uvid u problemati- 
ku, izvore te povijesnu, ekonomsku, društvenu, vjersku i političku 
pozadinu arapsko-izraelskog sukoba. Od ostalih primarnih izvora 
vrijedi spomenuti nedavno objavljene dokumente CIA-e, osobito 
Ureda za izvješća 1 procjene (ORE) o stanju 1 prilikama u Palestini u 


54 Neka Hadži Eminova djela su zbog neujednačene transliteracije njegova imena bila 
zavedena tako da ih je bilo teško pronaći uobičajenom metodom pretraživanja arhiv- 
ske građe. 

vrijeme oko osamostaljenja izraelske države. ORE je izvješća pisao 
analitički, na temelju podataka prikupljenih iz cijele obavještajne 
zajednice i drugih relevantnih izvora, a na njima su radili stručnjaci 
za dotična područja pa su ona važan izvor podataka, čemu pridonosi 
i njihova tajnost koja je ukinuta tek desetljećima kasnije.?> 


PRIMARNI IZVORI ZA RANI ISLAM: SIRA 


Primarni izvori islama, koji su, iako različite razine kanonske vri- 
jednosti, mjerodavni u definiranju islamskoga nauka, kako u pita- 
njima vjerskih dogmi tako i u pitanjima zakonodavstva, dijele se u 
tri tekstualna opusa: 1) biografije muslimanskoga proroka Muha- 
meda, 2) hadisi 1 3) Kur'an. Biografije su za povijest formativnih 
godina islama od najvećeg značenja. Najvažnija, najstarija i najpo- 
znatija među njima je Sirat Rasul Allah (Život Alahova poslanika) 
autora Muhameda ibn Ishaka ibn Jasara ibn Khijara (704. — 767.), 
napisana nepuno stoljeće nakon Muhamedove smrti. Ibn Ishakova 
biografija (u daljnjem tekstu Sira) sačuvana je u obliku u kojem ju 
je priredio Ibn Hišam (umro 833.) pa se u nekim Muhamedovim 
biografijama koje se pozivaju na nju (primjerice Abdusselamova, 
Omerbašićeva i Rodinsonova) kao autor Sire pojavljuje Ibn Hi- 
šam, ali riječ je o istom djelu. Sira predstavlja ne samo najvažniji 
primarni izvor o Muhamedovu životu* nego “praktično naš jedini 
izvor o Muhamedovu životu sačuvan unutar islamske tradicije".?" 
Engleski prijevod Sire priredio je islamolog Alfred Guillaume pod 
naslovom The Life of Muhammad i prvi put objavio 1955. Od svih 
prijevoda Sire ovaj je općenito najcjenjeniji i najčešće korišten. Gu- 
illaume je u bilješkama uz prijevod predstavio i druge usporedne 
tradicije (sunet), osobito one zapisane u Tabarijevoj povijesti, ra- 
znim zbirkama hadisa i u Kur'anu. Zbog kronološke i romaneskne 


55 ORE je ukinut koncem 1950-ih zbog pogrješne procjene u vezi nuklearnoga razvoj- 
nog programa SSSR-a. 


56 Busse, 1998:7. 
57 Crone, 1980:4. 

naracije te starosti, Sira je najpogodnije štivo za uvod u Muhame- 
dov život i nastanak islama.?š 

Drugo važno povijesno djelo sličnoga žanra je Ta'rikh al-ru- 
sul wa 'I-muluk (Povijest proroka i kraljeva)*? koji je napisao Abu 
Ja'far Muhamed b. Jarir al- Tabari (oko 839. — 923.), u daljnjem 
tekstu Ta 'rikh (povijest). Al-Tabari je izdašno koristio Ibn Ishako- 
vu Siru kao izvor podataka za razdoblje koje ona obrađuje pa se ta 
dva djela mogu usporedno čitati. Zbog međusobnog dopunjavanja i 
komplementarnosti usporednim se čitanjem mogu pronaći dodatni 
podatci ili tumačenja vezana uz neke događaje pa i razriješiti neke 
nejasnoće iz Ibn Ishakova teksta, iako je s historiografske točke 
gledišta (koja za ovo istraživanje nije odveć relevantna) ta metoda 
teško prihvatljiva.$% Ta 'rikh, osim Muhamedove biografije, na koju 
se odnosi oko jedna desetina cjelokupnog djela, obuhvaća i zbiva- 
nja iz razdoblja vladavine prvih kalifa. 

Kod navođenja citata iz ova dva djela, nakon imena autora i 
godine izdanja engleskog prijevoda koji sam koristio, slijedi broj 
ulomka prema tradicionalnom označavanju teksta, nakon kojeg je 
naveden broj stranice ili stranica na kojima se nalazi citirani dio. Za 
Ta 'rikh je poslije broja numeriranja teksta najprije naveden svezak 
engleskog prijevoda iz kojeg je preuzet citat, a potom stranica ili 
stranice u tome svesku. 

Osim Ibn Ishaka i Tabarija, još dvojica Muhamedovih biografa 
zavrjeđuju poseban spomen, a njihova su djela u manjem opsegu 
korištena u ovoj studiji. Prvi je Abu Abdulah Muhamed ibn Omer 


58 Djelo je 1998. u skraćenom obliku objavljeno u prijevodu Mustafe Prljače na bošnjač- 
kom jeziku pod naslovom Poslanikov životopis, a kao autor naveden je Ibn Hišam. 
Ševko Omerbašić je knjigu Poslanik i njegovi ljudi velikim dijelom temeljio na Siri, što 
je djelomice popratio referencijama u kojima je također kao autor naveden Ibn Hišam. 

59 Prijevod ovoga djela na engleski jezik u četrdeset svezaka objavio je 1989. — 2007. State 
University of New York Press pod naslovom The History of al-Tabari. Tri sveska, VII., 
VIII. i LX. odnose se na Muhamedovu biografiju, koja se umnogome temelji na Ibn Is- 
hakovoj Siri. U ostatku djela autor opisuje stvaranje islamske države i njezino širenje. 


60 Vidi opažanja P. Crone glede “krivotvorenih informacija" koje su se pojavile u dva 
naraštaja između Ibn Ishaka i Waqidija (Crone, 2004:224-226) koja su svakako rele- 
vantna i za još dulje razdoblje akumulacije materijala između Ibn Ishaka i Tabarija. 

ibn Waqid as-Aslami (oko 748. — 822.), najčešće zvan samo Wagi- 
di.$! Njegovo najvažnije djelo, koje je djelomice sačuvano, jest 
Kitab al-Maghazi (Knjiga pohod). Drugi je Abu al-Fida Imad 
al-Din Ismail ibn Umar Ibn Kathir, ili samo Ibn Kathir (oko 1313. 
— 1387.), autor Muhamedove biografije Al-Sira al-Nabawiyya te 
opsežnog djela komentara Kur'ana Tafsir Ibn Kathir u kojima je 
kuranske ajete tumačio na temelju hadisa. Al-Sira al-Nabawiyya 
(dalje u tekstu a/-Sira) preveden je na engleski jezik u četiri sveska 
i u njoj se nalazi dosta dodatnih pojašnjenja vezanih uz Muhame- 
dovu proročku, političku i vojnu karijeru, koja su plod kasnijih tu- 
mačenja biografija i tradicije pa je između ostaloga zanimljiva za 
uvid u srednjovjekovni razvoj islamskoga stava prema Židovima i 
muslimansko-židovskih odnosa. 


HADISE I SUNET 


Hadise su kratke pripovijetke u kojima su prepričane Muhamedove 
riječi 1 djela ili, rjeđe, riječi i djela njegovih najbližih suradnika. 
Ima ih na desetke tisuća, a prikupljene su u različitim zbirkama, od 
kojih muslimani suniti njih šest smatraju kanonskima. Između tih 
šest zbirki dvije prednjače u važnosti, a to su one koje je prikupio 
Sahih Buhari (umro 870.) i Sahih Muslim (umro 875.). Kako na 
hrvatski jezik, kao ni na srpski i bošnjački, ni jedna od ovih zbirki 
nije prevedena u potpunosti, koristio sam uglavnom engleske pri- 
jevode, a iz engleskog prijevoda preuzeo sam i numeriranje hadisa. 
Hadis koji sam pronašao u hrvatskom ili bošnjačkom prijevodu ci- 
tirao sam u tom obliku. 

U hadisima se prenosila tradicija — sunet — koja je od najranijih 
islamskih vremena imala veliku važnost kao “normativno načelo u 
životu muslimana?.% Goldziher, jedan od najcjenjenijih znanstve- 


61 Zbog uvriježenosti načina pisanja njegova imena ovdje ću napraviti iznimku pa q 
neću pretvarati u & u transliteraciji na hrvatski jezik. 
62 The Life of Muhammad: Al-Waqidi's Kitab al-Maghazi. Routledge, London, 2010. 


63 Goldziher, 1971:31. Goldziher navodi kako je već koncem prvoga stoljeća musliman- 
skog kalendara postavljeno načelo da je “sunet sudac Kur'ana a ne obratno“. 

nih istraživača hadisa, ukazao je kako je velik dio njih izmišljen 
nakon Muhamedove smrti, na poticaj vladara koji su uvođenjem 
novih tradicija pripisanih muslimanskom proroku učvršćivali i ši- 
rili svoju političku, vjersku i vojnu vlast.#* Kasnije u knjizi osvrnut 
ću se kratko na aspekt povijesne vjerodostojnosti hadisa, ali zasad 
je važno naglasiti kako je ta tradicija autoritetom druga u islamu, 
odmah iza Kur'ana. 


KUR*AN 


Kur'an je zbirka od 114 poglavlja (sura), koja se sastoje od razli- 
čitog broja rečenica (ajeta). Kur*an uglavnom ne prenosi kontek- 
stualizirana izvješća o događajima, nego predstavlja zbirku pouč- 
nih, često polemičnih tvrdnja, poruka, opisa te dijelove očigledno 
izvorno opsežnijih priča. Unutar kuranskoga teksta postoji ambici- 
ja iznošenja povijesti, ali problem kod sklapanja povijesne naracije 
na temelju Kur'ana je taj što su kuranske priče često iznesene u 
fragmentima i bez kronologije kao važnog kriterija njihova obliko- 
vanja.** Sure su poredane po duljini, od najdužih prema kraćima, 
bez kronološkog slijeda, pa je i samo shvaćanje vremena njihove 
objave (mekansko ili medinsko razdoblje) pitanje kasnijega tuma- 
čenja i tradicije. Tek u spoju s Ibn Ishakovom Sirom i hadisima, 
koji ajetima daju vremenski okvir i kronološki slijed, Kur'an po- 
staje izvor upotrebljiv za povjesničara." U ovom izlaganju, ako 
nije drukčije naznačeno, kuranski su navodi preuzeti iz prijevoda 
na hrvatski jezik koji su sastavili hafiz Muhammed Pandža i Dže- 


64 Goldziher, 1971:17-251. 
65 Encyclopaedia of Islam, New Edition, 1986-2004:Vol. III, str. 23. 


66 Iznimka je 12. poglavlje (Surat Jusuf) koje kronološkim pregledom donosi priču o 
Josipu. 


67 _F.E. Peters u The Quest for the Historical Muhammad objašnjava: “Islamska sveta 
knjiga je tekst bez konteksta, pa je taj primarni dokument, koji snažno zagovara svoju 
autentičnost, neupotrebljiv za rekonstruiranje događaja iz Muhamedova života" (Ibn 
Warraq, 2000:455). Ovaj Petersov članak (izvorno objavljen u Journal of Middle East 
Studies 23/1991, 291-315.) jedan je od najpoznatijih stručnih uradaka na području ana- 
lize povijesnosti islamskih izvora. 

maluddin Čaušević, prvi put objavljenom 1937. godine. Prevodi- 
telji su radi pojašnjenja ajeta na nekim mjestima dodavali riječi 
koje se nalaze u zagradi i pisane su kurzivom. Kod navođenja tih 
ajeta uglavnom sam preuzimao i taj dio. Uz Pandžin i Čauševićev 
prijevod Kur'ana često sam konzultirao i prijevod Enesa Karića te 
prijevod Besima Korkuta.* 


HISTORIOGRAFSKE DVOJBE U ISTRAŽIVANJU RANOG ISLAMA 

Pobrojani izvori su brojni i opsežni te daju bogatu, zanimljivu i 
koliko-toliko konzistentnu sliku o Muhamedovu životu i ranom 
islamu. Mnogi poznati orijentalisti su crpeći iz njih napisali cije- 
njena djela. Među njima je vjerojatno najpoznatiji Montgomery 
Watt (1909. — 2006.), dok od suvremenih autora koji su prisutni 
ne samo u znanosti nego 1 u aktivističkoj publicistici valja izdvojiti 
Johna Esposita,'% ranije spomenutog F. E. Petersa te Karen Arm- 
strong. Oni su selektivno, s više ili manje detalja prepričali ono 
što je u tim izvorima napisano. Orijentalisti koji su manje skloni 
ponavljanju tradicionalne “službene" naracije, a više znanstvenoj 
investigativnosti, ukazuju na aspekt islamske historiografije koji za 
povjesničara predstavlja golem izazov, a to je nedostatak alternativ- 
nih i neovisnih izvora. Malobrojni neislamski izvori o ranom isla- 
mu rijetki su i uglavnom usredotočeni na opis određenoga događaja 
pa je na njima teško oslikati širi povijesni prikaz. Mnoge “devi- 
jantne" teze o nastanku, ranom učenju i ranoislamskim zbivanjima 
zasnovane na njima često bi bile tek solidno utemeljene spekulaci- 
je.!! Postojeći grčki, koptski, sirijski, armenski, židovski i perzij- 


68 Numeriranje ajeta u Pandžinu i Čauševićevu prijevodu nešto je drukčije od onoga u 
Karićevu i Korkutovu. 


69 Njegova dva najpoznatija djela su Muhammad at Mecca i Muhammad at Medina. 


70 Daniel Pipes naziva Esposita “vjerojatno najvidljivijim islamologom u SAD-u?" (Pi- 
pes, 2003:260). 


71 Kao primjer bi se mogao navesti grčki traktat Doctrina lacobi napisan između 634. i 
640. godine, u kojem se navodi da je Muhamed u vrijeme muslimanskoga osvajanja 
Palestine još uvijek bio živ, što je u suprotnosti s islamskom tradicijom (Crone & 
Cook, 1977:3-4). 

ski izvori iz ranoislamskoga razdoblja zbog malobrojnosti ne daju 
koherentnu sliku ni o čemu, a ni razinu njihove vjerodostojnosti 
često nije lako utvrditi. Orijentalisti koji se njima bave relativno su 
malobrojni, a njihova djela, za razliku od Wattovih i Espositovih, 
uglavnom su slabo poznata izvan uskih stručnih znanstvenih kru- 
gova.'? Pa ipak, i kao takvi, dovoljni su da se temeljem njih razumi- 
je koliko je povijesnost tradicionalne naracije krhka i nepouzdana. 
Sedamdesetih godina prošloga stoljeća orijentalisti Michael Cook 
i Patricia Crone objavili su glasovito djelo Hagarism: The Making 
of the Islamic World u kojem su pokazali kako je kritičkom anali- 
zom islamske tradicije uz usporedbeni uvid u alternativne izvore 
moguće opovrgnuti gotovo sve, pa i najfundamentalnije premise 
islama — uključujući samo ime religije ili godinu Muhamedove 
smrti. Na temelju tih spoznaja, u znanstvenim krugovima došlo je 
do razlučivanja između tradicionalnoga nekritičkoga i kritičkoga 
prikaza ranoislamske povijesti. Nekritički pristup poznati profe- 
sor islamistike Fred Donner naziva “deskriptivnim"7? i objašnjava 
kako su “ozbiljni proučavatelji islamskih izvora taj pristup počeli 
osporavati prije više od stoljeća". Ostale pristupe u svojoj klasi- 
fikaciji Donner naziva “kritički prema izvorima", “kritički prema 
tradiciji" i “skeptični“."* Nešto oštrijim tonom na “deskriptivni? ili 
nekritički pristup osvrće se Patricia Crone u uvodu svoga kasnijeg 
djela Slaves on Horses. Objašnjavajući kako je to djelo, za razliku 
od Hagarisma, utemeljeno isključivo na islamskoj tradiciji, ona uz 
taj pristup koristi izraz “nedostatak historiografskoga morala?" i 
objašnjava zašto je ipak primijenila tu metodu. 


72 Među takve spadaju Wansbrough, Crone, Cook, Donner, Sharon, Kister, Rubin i 
Hoyland, čije radove preporučujem za daljnje istraživanje o pitanjima ranoislamskih 
izvora i povijesnosti. Autor koji je posljednjih godina uspio privući pozornost nešto 
šire javnosti za spomenute teme je Ibn Warraq. 

73 Deskriptivnima ih naziva jer se njima samo opisuje i prepričava ono što je poznato iz 
uvriježenih tradicija (Donner, 1998:5). 

74 Donner, 1998:8-20. 


75 “This apparent lack of historiographical morality may meet with some disapproval...? 
Crone, 1980:3. 

Za razliku od Patricije Crone, zapadni orijentalisti koji primje- 
njuju “deskriptivni pristup" rijetko u svojim radovima podrobnije 
objasne metodološka načela kojima su se vodili. Stoga je nedovolj- 
no upućenom čitatelju teško razumjeti kako je zapravo velik dio 
islamskih tradicionalnih izvještaja o Muhamedovoj proročko-po- 
litičko-vojnoj karijeri kao 1 o godinama vladavine prvih kalifa, 
povijesno nepouzdan i neprovjerljiv. Wattovi i Espositovi radovi, 
kao i djela Karen Armstrong, često ostavljaju dojam da su u nji- 
ma prepričani događaji o kojima znamo isto koliko i o Francuskoj 
revoluciji ili Američkome građanskom ratu. U stvarnosti, većina 
rane povijesti islama uključujući praktički cio Muhamedov život, 
s historiografske točke gledišta velika je nepoznanica. Izvještaji 
iz formativnog razdoblja islama povijest je utemeljena na sakralnoj 
tradiciji," koju Moshe Sharon naziva Heiligen Geschichte," a ne 
na provjerljivim povijesnim podatcima. To, dakako, ne isključuje 
mogućnost postojanja bliskosti između sakralne tradicije i povije- 
snih činjenica. No, često ne znamo kada je tako i — što je done- 
kle važno za ovu studiju — orijentalisti vrlo rijetko navode kad se 
njihov izvještaj temelji isključivo na Heiligen Geschichte, a kada 
na koliko-toliko provjerljivim povijesnim izvorima. Oskudnost 
neislamskih, protuislamskih i heretičkih izvora iz ranoislamskoga 
razdoblja nedvojbeno je pridonijela nekritičkom prihvaćanju do- 
stupnoga tradicionalnog materijala. No već i samo nepostojanje 
alternativnih povijesnih izvora o važnim navodnim povijesnim do- 
gađajima u kojima su sudjelovale desetci ili stotine tisuća ljudi, 


76 Vidi F. E. Peters, 1991:298. Kratak osvrt na hrvatskom jeziku o nepouzdanosti rano- 
islamskih izvora kao povijesnih činjenica nalazi se u Rodinson, 2000:11-12. Također 
vidi i uvod u pregled kršćanskih, židovskih i zoroastrijanskih izvora o ranom islamu 
Roberta Hoylanda, u kojem autor opaža kako su neki islamolozi postali skeptični po 
pitanju povijesne vrijednosti arapskih povijesnih dijela iz VIII. i ranoga IX. stoljeća 
(Hoyland, 1997:2), čemu je svakako pridonijelo upravo postojanje tih alternativnih — 
premda malobrojnih — izvora. 


77 Sintagma “sakralna tradicija" ili “sakralna naracija“ u ovom se članku odnosi prven- 
stveno na povijesne tvrdnje koje su od religijske važnosti za islam. 


78 Sharon, 2007:311. 

ozbiljnog bi povjesničara trebalo potaknuti na podrobniju kritičku 
evaluaciju postojeće sakralne naracije.!? 

Za veći dio daljnje povijesti islamsko-židovskih odnosa od 
najveće je važnosti ono što muslimani vjeruju, a ne povijesna 
utemeljenost tih vjerovanja. Zato ću i veći dio crpsti iz islamske 
tradicije i izvora. Muhamedov život i učenje gotovo u potpunosti 
utemeljeno je na Ibn Ishakovoj Siri. No u nekim će dijelovima 
povijesnost zbivanja biti i relevantna i zanimljiva, osobito ukoliko 
se radi o važnim temama koje alternativni izvori obrađuju na način 
koji ostavlja prostora za stavljanje pod upit tradicionalne naracije. 
Pojmovi kao što su “deskriptivna naracija", “sakralna tradicija", 
“vidljivi orijentalisti i islamolozi, kao i “kritički? i “skeptični? 
pristup tradiciji i izvorima u tim se obradama koriste sukladno 
gore navedenome. 


IZVORI ZA POLITIČKI ISLAM 


U ovom sam istraživanju nastojao doći do što više primarnih izvo- 
Ta vezanih uz razvoj islamske političke misli. Dio sam pronašao 
u zbornicima prevedenih tekstova koje je priredio A. Bostom, dio 
u člancima časopisa Foreign Affairs iz 1920-ih i 1930-ih, a dio u 
radovima i dokumentima, često obavještajnim, koji sadrže prijevo- 
de spisa i izjava arapskih političkih aktera. Za uvid u razvoj reli- 
gijskoga muslimanskog pogleda na židovski državotvorni projekt 
u Palestini ključni čimbenik predstavlja karijera velikoga muftije 
jeruzalemskog Hadži Emina el-Huseinija. Ovdje su citirana neka 
njegova djela 1 prijevodi govora na hrvatski, od kojih je najvažnije 
Islam i židovstvo iz 1943. Od kasnijih primarnih izvora tu je doku- 
mentacija PLO-a i militantnih frakcija povezanih s Fatahom, osobi- 
to Brigada mučenika el-Akse koju je zaplijenila i objavila Izraelska 
vojska, Povelja Hamasa, te govori i spisi klerika povezanih s arap- 
skim pokretima otpora i terorističkim skupinama. Među najvažnije 
islamske mislioce spada šeik Jusuf el-Kardavi, jedan od duhovnih 


79_O toj tematici vidi Sharon, 2007. 

vođa Muslimanskog bratstva, čije sam izvatke iz knjiga, članaka 
i govora ovdje prenio kao mjerodavne pokazatelje određenog za- 
okreta koja se u suvremenoj islamskoj političkoj misli pojavio u 
odnosu na tradicionalnu. Na žalost, kako je ova knjiga ograničena 
opsega, velik dio prikupljene građe ostao je neobrađen ili samo le- 
timice spomenut. 

U ovom sam se istraživanju nastojao što manje služiti internet- 
skim izvorima, ali neke govore i propovijedi islamskih klerika pre- 
uzeo sam iz njih, osobito sa stranice Middle East Media Research 
Institute (www.memri.org) koja je u znanstvenoj zajednici cijenjen 
izvor prijevoda različitih tekstova i govora s arapskoga jezika na 
engleski. 


SEKUNDARNI IZVORI ZA SVE TEME OBRAĐENE U OVOJ KNJIZI 


Od autora čija sam djela konzultirao u pisanju izdvojio bih ove: 
za razdoblje drevnoga Izraela: Emil Schiirer, Victor Tcherikover, 
Michael Avi-Yonah, Yigael Yadin, Michael Stone, John Bright, 
James Charlesworth, James VanderKam, Daniel Schwartz, Geza 
Vermes i Steven Katz. Izvrsnu studiju, koja pokriva razdoblje od 
gradnje Drugoga hrama do početka srednjega vijeka predstavlja 
zbornik radova Cambridge History of Judaism u četiri sveska. Za 
razdoblje srednjovjekovne Palestine do devetnaestog stoljeća ko- 
ristio sam radove S. D. Goiteina, Moshe Gila, Stevena Runcimana, 
Shaula Sapira i Normana Stillmana. Među autorima od čijih sam 
radova imao velike koristi pri pisanju o razdoblju cionizma i mo- 
dernog Izraela su Christopher Sykes, Yehoshafat Harkabi, Samuel 
Katz, Martin Gilbert, Chaim Herzog, Joan Peters, Bat Ye'or, Rap- 
hael Israeli, Benny Morris, Howard Sachar, Elie Kedourie, Moshe 
Sharon, Michael Oren, Majid Khadduri, Fouad Ajami te osobito 
Bernard Lewis. Ova je podjela orijentacijska, budući da su mno- 
gi od spomenutih autora (Avi-Yonah, Lewis, Sharon itd.) napisali 
vrsna djela s temama koje se protežu na više od jednoga razdoblja 
povijesti Izraela 1 Palestine, prema podjeli predloženoj ovdje. Stu- 
dent orijentalistike, bliskoistočnih studija 1li judaistike prepoznat 

će mnoga imena kao vodeće svjetske autoritete na području po- 
vijesti Izraela, židovskoga naroda te muslimansko-židovskih ili 
arapsko-izraelskih odnosa. 


Napomene o nazivlju i transliteraciji 


Zemljopisna sam imena koristio u skladu s kronologijom pojave 
određenog imena u povijesti, nastojeći izbjeći anakronizme, ali, 
koliko je moguće, 1 političke konotacije. Tako sam područje Judina 
plemena nazivao hebrejskim imenom “Juda (19710) tijekom raz- 
doblja izraelske povijesti koje je prethodilo grčkim osvajanjima. 
Tek u grčko-rimskom razdoblju koristio sam ime “Judeja", što je 
njegov grčki (lovčaia) i latinski (Iudaea) oblik. Isto se odnosi na 
šire područje Erec Izraela i okolne zemlje. Koristio sam ime koje je 
u danom trenutku bilo uvriježeno: Kanaan, Obećana zemlja, Cele- 
sirija, Sirija, Judeja, Samarija i Galileja, te Judeja za područje ko- 
jim su vladali Hasmonejci 1 kasnije Rimljani, a koje je kroz neka 
vremenska razdoblja podrazumijevalo i Galileju, Samariju, Idume- 
ju i neka prekojordanska područja. Što se tiče imena “Palestina", 
njega sam koristio od drugog stoljeća poslije Krista, od kada se ono 
i rabi u današnjem smislu. Koristiti ga za ranija razdoblja i to za 
šire područje Erec Izraela predstavlja i anakronizam i anatopizam, 
budući da su Filistejci, od čijega imena ono potječe, živjeli uglav- 
nom samo u priobalnom području Gaze, Aškelona i Ašdoda, i to do 
konca razdoblja Prvoga hrama.5% Nadalje, “Levant? je u uporabi od 
vremena križarskih ratova, a “Zapadna obala kao svojevrstan po- 
litički eufemizam za Samariju i Judeju, koristi se u kontekstu zbi- 
vanja iz novije bliskoistočne povijesti nakon 1948. Ime Erec Izrael 


80 Grčki povjesničar Herodot (oko 490. — 430. pr. Kr.) koristio je ime Syria he Palaistine 
te je ime Palestina od tada korišteno za priobalno područje Erec Izraela, na kojem su 
živjeli Filistejci, a kasnije katkad i za cijelo područje između rijeke Jordan i Sredoze- 
mnog mora. Helenizirani Židov Filon Aleksandrijski je spominje, au Novom zavjetu 
ona se ne pojavljuje ni jednom; zemlja u koju se Josip i Marija s djetetom Isusom 
vraćaju iz Egipta je “zemlja izraelska" (Mt 2:19-21). 

(Ža TW #78), zemlja Izrael, u starom se vijeku odnosi na Obećanu 
zemlju, odnosno područje koje je Izraelcima obećano u Bibliji, a 
u kontekstu suvremenih zbivanja odnosi se ponajprije na područje 
Države Izraela, uključujući Judeju, Samariju, pojas Gaze i Golan- 
sku visoravan. Erec Izrael, Obećana zemlja i Sveta zemlja nazivi 
su koji se mogu rabiti u svakom razdoblju vremenskog okvira koji 
ova studija pokriva. Ime Sveta zemlja ne spominje se u Bibliji, nego 
je kasnijega kršćanskog podrijetla. Sintagma Terra Sancta potom 
je prihvaćena kako među Židovima tako i među muslimanima pa 
se na jednom mjestu spominje i u Kur'anu kao al ard al-mukad- 
dasah.5! Za Židove, kršćane i muslimane termin je razumljiv sam 
po sebi tako da nitko od njih, čuvši ga, ne bi pitao: “Koja sveta 
zemlja?2 

Što se tiče imena Hebrej i Izraelac te Judejac i Židov, koja su 
uvjetno rečeno sinonimi, valja naglasiti da postoje određeni vre- 
menski i kontekstualni okviri unutar kojih je uporaba nekog ili ne- 
kih od njih prikladnija. Abraham se u Bibliji naziva Hebrej. Ime se 
prvi put javlja u Postanku 14:13. Po njemu se narod koji je proizi- 
šao od Abrahama, Izaka i Jakova naziva Hebrejima (2129), osobito 
u biblijsko?* vrijeme. Jakovljevo drugo ime Izrael nadjenuo mu je 
Bog nakon tajanstvenoga noćnog okršaja, i to je najčešće rabljeno 
ime u Bibliji. Imenica Židov potječe od imena jednoga od dvana- 
est Izraelovih plemena, Jude, kao i imenica Judejac. Nakon burnih 
događaja koncem razdoblja Prvoga hrama, ostala su plemena, osim 
Judina, potpuno ili djelomice nestala s povijesne pozornice. Judi- 
no pleme ostalo je gotovo isključivi nositelj izraelske povijesti od 


81 Prema suri el-Maide (Sura 5) Mojsije je rekao Izraelcima: “... o narode moj, uđite u 
Svetu zemlju, koju vam je Allah dodijelio, i ne uzmičite nazad, pa da se vratite izgu- 
bljeni" (ajet 21. u prijevodu Besima Korkuta; u prijevodu Pandža-Čaušević vidi ajet 
23). O ovome ajetu i njegovim mogućim tumačenjima bit će više riječi u kasnijim 
poglavljima. 

82 Sharon, 1988: Introduction by Moshe Sharon. 


83 Biblija u kontekstu povijesti Izraela znači Hebrejska Biblija, odnosno kršćanski Stari 
zavjet. 


84 Post 32:29. 

razdoblja Drugoga hrama pa nadalje.8* U hrvatski jezik ime Židov 
došlo je preko navedenoga grčkog i latinskog naziva, koji pak eti- 
mološko podrijetlo vuku iz hebrejskoga Jehudi. Od vremena Ezre, 
među samim Židovima postoji tendencija da se oni koji žive u Erec 
Izraelu zovu Izraelcima, a njihovi sunarodnjaci koji žive u dijaspori 
Židovima. Nakon sloma Bar Kohbina ustanka imenica Judejac više 
se ne koristi. 

Ovdje valja napomenuti i kako je ime “Židov" u hrvatskom 
književnom jeziku jedini ispravni ekvivalent hebrejskom Jehudi, 
što je u članku O imenu Židova izvorno objavljenom u časopisu 
Matice hrvatske “Kritika" objasnila autorica Smiljana Rendić.#* U 
vrijeme bivše države, tu se riječ u Hrvatskoj nastojalo zamijeniti 
riječju Jevrej, ali ona je u tu svrhu neprikladna. Jevrej je izvede- 
nica od Zvri, a ne od Jehudi. Ona je iz ruskoga potom preuzeta u 
srpski književni jezik, ali ne i u hrvatski. Prikaz uporabe imena 
Židov u hrvatskim zemljama kroz povijest donosi Ivo Goldstein 
u 2. poglavlju knjige Židovi u Zagrebu 1918. — 1941." Goldstein 
tu objašnjava kako su među hrvatskim Židovima upravo cionisti 
“zahtijevali da se vlastiti narod naziva židovskim" te su “odbacivali 
[...] eufemizam “Izraelit?".5$ 

Nadalje, riječ “poganin" ovdje znači “nežidov" prema uporabi 
te riječi u Bibliji za prijevod hebrejske riječi gojim čije je doslovno 
značenje “narodi". U novozavjetno vrijeme riječ “poganin" ozna- 
čava nekoga tko nije ni Židov ni kršćanin, nego neznabožac, mno- 


85 U knjizi o Esteri Mordokaj se naziva Židovom (Est 2:5, 3:4, 5:13, 6:10, 10:3) iako po- 
tječe iz Benjaminova plemena (Est 2:5). 

86 Rendić, 1970-1971:28-32 (časopis Hrvatskoga filološkog društva “Jezik"). Autorica je 
inače poznata po članku Izlazak iz genitiva ili drugi hrvatski preporod, koji je u vrije- 
me Hrvatskog proljeća 1971. objavila u časopisu Matice hrvatske “Kritika" urednika 
Vlatka Pavletića (u kojem je u broju 12, str. 406-410, prvi put objavljen i ovaj članak 
O imenu Židova). 


87 Goldstein, 2005:5-8. 


88 Isto, str. 5. Rendić je u svom članku, navodeći kako su Židovi u Hrvatskoj uglavnom 
prihvaćali riječ “Židov", donijela i zanimljiv podatak o tome da su se u Bosni “u pr- 
vom desetljeću stare Jugoslavije, cionisti i asimilanti razlikovali i po tome što su prvi 
zvali sebe Židovima, a drugi Jevrejima". 

gobožac ili stranobožac nežidovskog podrijetla. Riječ se u ovoj stu- 
diji ne koristi u pejorativnom značenju kakvo se u našem svakidaš- 
njem govoru uvriježilo. Slično vrijedi i za riječ “nevjernik? ili kafir 
kojom islam označava nemuslimane: ne pridodaje joj se nikakvo 
značenje osim onoga koje nosi u kontekstu izvorne uporabe. 

Na dosta sam mjesta koristio izraz muslimansko-izraelski ili 
muslimansko-židovski (odnos, sukob, dijalog, suživot itd.) jer su 
neki akteri bliskoistočnih zbivanja, poput Iranaca, Kurda, Turaka 
ili Berbera, muslimani nearapi. 

Vlastita imena koja se javljaju u ovoj studiji uglavnom su preu- 
zeta iz postojećih mjerodavnih hrvatskih tekstova. Sva su biblijska 
imena preuzeta iz Biblije u izdanju Kršćanske sadašnjosti. Ostala 
zemljopisna i povijesna imena usklađena su s Hrvatskom enciklo- 
pedijom LZ Miroslav Krleža (npr. Ramses, Seleukija, Seleukidi, 
Antipatar, Mariamna, Hosroe, kalif, kaba, Faisal umjesto Ramzes, 
Seleucidi, Antipater, Marijamna, Hozroje, halifa, ćaba, Fejsal) te s 
prijevodima grčkih i rimskih klasika u izdanju Matice hrvatske. U 
potrazi za hrvatskim rješenjima zemljopisnog nazivlja s područja 
Svete zemlje 1 hebrejskih imena, prvi izbor uvijek je bila Biblija 
Kršćanske sadašnjosti, a drugi, ukoliko se ime ondje ne nalazi, li- 
teratura istoga izdavača. Što se tiče hebrejskih i arapskih imena i 
nazivlja, koji se u hrvatskom jeziku nisu uvriježili, transliteraciju 
sam radio izravno, a ne preko engleskoga, kako u predgovoru Po- 
litičkom sustavu i politici Izraela predlaže i Mirjana Kasapović. 
Gdje god je bilo moguće, koristio sam hrvatsku abecedu (q = k, y 
= j itd.). Zvuk arapskoga slova 2 kojim počinje riječ dhimmi (rad) u 
hrvatskoj abecedi ne postoji pa sam ga označio znakom z (zimije). 
Arapsko slovo =, koje označava zvuk kojega također nema u hrvat- 
skom jeziku, transliterirao sam s kh, kao u imenu Khajber ()#2),%% 
Vlastita imena čija je transliteracija na engleskom postala među- 


89 Kasapović, 2010:12-13. 


90 Za pomoć kod transliteracije arapskih slova, imena i nazivlja zahvalan sam profesoru 
arapskoga jezika Mevludiju Arslaniju. 

narodni standard, ostavio sam u tom obliku, npr. Chaim Weizmann 
(pasti 2%), ali kad se isto ime javi u drugom kontekstu, radije sam 
pribjegavao transliteraciji sukladnoj hrvatskim jezičnim normama, 
primjerice Haim Bar-Lev (25-92 2%). Imena Al-Tabari (g)ael!) i 
Ibn Kathir (285 &#\) preuzeo sam iz engleske transliteracije jer sam 
njihova djela citirao iz engleskog prijevoda, ali bi bolje rješenje na 
hrvatskom jeziku bilo At-Teberi i Ibn Ketir. Ukoliko su osobna ime- 
na različito pisana u ovdje navođenoj literaturi, onda se javljaju u ra- 
zličitim oblicima (Hadži Emin i Hadž-Amin, Jusuf Kardavi i Yusuf 
el-Qaradawi itd.). 


Ostale napomene 


Navode iz Biblije, deuterokanonskih knjiga i Kur*ana preuzeo sam 
iz službenih prijevoda na hrvatskom, odnosno bošnjačkom jeziku. 
Neka objašnjenja preuzeo sam iz literature na hebrejskom jeziku, 
dok sam se pri istraživanju o palestinsko-europskim političkim 
kontaktima koristio literaturom na švedskom jeziku. Ipak, jezik ve- 
ćine korištenog materijala je engleski. Svi navodi preuzeti iz engle- 
skoga, švedskoga ili hebrejskoga teksta ovdje su u mom prijevodu 
na hrvatski, osim ako nije drukčije navedeno. Tekstovi preuzeti iz 
publikacija objavljenih 1930-ih i 1940-ih godina na hrvatskom je- 
ziku (pamfleti Hadži Emina, Huseina Đoze i drugo) citirani su u 
izvornom obliku, bez usklađivanja s današnjim hrvatskim pravo- 
pisom. 

Stihovi iz Biblije 1 Kur?ana citirani su prema podjeli tih knjiga 
na poglavlja i stihove (Post 12:1 znači Knjiga Postanka, dvana- 
esto poglavlje, prvi stih.?! Sura 5:21 znači 5. poglavlje Kur'ana, 
21. ajet). Slično vrijedi 1 za djela Josipa Flavija i Filona Aleksan- 
drijskog. Citati iz Talmuda prevedeni su s engleskoga i označeni 


91 Ovo je međunarodni standard obilježavanja biblijskih knjiga, koji u Hrvatskoj nije 
uvriježen. Odlučio sam se za njega radi ujednačenosti s načinom citiranja drugih djela 
koja su podijeljena na sličan način. 

sukladno engleskom izdanju Soncino Babylonian Talmud. Sira, 
Ta 'rikh i al-Sira podijeljeni su na ulomke (ne i u stihove) koje sam 
naveo u citatima, kako bi čitatelj te navode mogao pronaći i u arap- 
skom izvorniku ili u nekom drugom prijevodu. 

Pri opisu nekih teoloških postavki židovstva i islama naveo sam, 
usporedbe i pojašnjenja radi, i kršćanski pogled na dotične. To se 
može učiniti nepotrebnim ili izlišnim. Možda i jest. Možda me pri 
odabiru takvoga pristupa privukla moja druga — nakon povijesti i 
politike Bliskog istoka — omiljena tema, a to je komparativna Teli- 
gija, koju sam magistrirao i to s težištem upravo na židovstvo, rano 
kršćanstvo 1 rani islam. Ali, s druge strane, mnogi podatci i teze 
iznesene u ovoj knjizi nisu predmet općeg znanja u kršćanskom 
svijetu; štoviše, neki se aspekti u javnosti možda uopće ne profilira- 
ju kao relevantni jer je sveukupni diskurs određen onim zapadnjač- 
kim, humanističkim ili tradicijskim judeokršćanskim. Zapadnjački 
odnosno islamski pogled na odvojenost/simbiozu religije i politike 
(crkve i države) klasični je primjer, ali ima ih bezbroj. Epistemo- 
loška teološka uloga povijesti, koncept spasenja, temeljna svjeto- 
nazorska dihotomija različitih civilizacija (dobro-zlo, razum-strast, 
čast-sramota, užitak-bol) samo su neki čija je relevantnost za ovo 
istraživanje velika. Neka mi bude dopuštena sporadična digresija u 
nauk i svjetonazor zapadnoga kršćanstva radi njihova kvalitetnijeg 
pojašnjenja. Osim toga, tijekom istraživanja o religijskom aspektu 
arapsko-židovskih odnosa i sukoba, pojavljivali su se podatci koji 
su upućivali na neočekivano veliku važnost kršćanske religije u nji- 
hovu oblikovanju kao i u stvaranju političkih prilika suvremenoga 
Bliskog istoka. Na koncu sam zaključio kako ovo istraživanje ne bi 
bilo potpuno bez barem letimične obrade kršćanske religijsko-poli- 
tičke misli u odnosu prema cionizmu, prvenstveno one koja korijen 
vuče iz reformacijske baštine (evanđeosko kršćanstvo), ali u odre- 
đenoj mjeri i rimokatoličke. 

ažnost povijesnih događaja za oblikovanje židovstva i isla- 

ma kakve danas poznajemo je — u usporedbi s drugim ve- 
ćim svjetskim religijama pa čak uvjetno rečeno i s kršćanstvom! 
— izvanredno veliko. Ni židovstvo se ni islam u svojoj teologiji, 
osim u samim fundamentima kao što je jednoboštvo, ne oslanja- 
ju prvenstveno na dogme vjere, odnosno na apstraktne teološke, 
metafizičke misli iz kojih su izvučene doktrine, nego na povijesne 
događaje u kojima je glavni akter Bog. Zato ni primarni temelj 
njihova promišljanja o vlastitom identitetu i objekt unutarnje po- 
lemike nisu nijanse dogmi, nego tumačenje povijesnih zbivanja. 
Njihova razlika u odnosu na kršćanstvo u tom je aspektu golema. 
U kršćanstvu su se, naime, stoljećima lomila koplja ne oko povije- 
sti, nego oko kristoloških formula i hipostatskog sjedinjenja koje 
su nametali sljedbenici ortodoksije, zbog čega je nastalo mnoštvo 
kršćanskih sljedbi te su jedni druge optuživali za krivovjerje. Od 
jedanaestoga stoljeća Zapadna (Rimokatolička) i Istočna (Pravo- 
slavna) crkva polemizirale su oko jednoga retka iz Vjerovanja 
(proizlazi li Duh Sveti od Oca i Sina ili samo od Oca), što je kul- 
miniralo raskolom Crkve. Još kasnija protestantska reformacija 


1 Važnost povijesti u kršćanstvu također je prisutna; Kristovo uskrsnuće povijesni je 
događaj i o njegovoj povijesnosti ovisi cijela kršćanska vjera (1 Kor 15:14-17, vidi i 
Ratzinger, 2010:204), ali kasnije kršćanske zajednice i denominacije okupljale su se 
oko zajedničkih doktrinarnih sustava, a ne oko zajedničke prošlosti. 

nastala je prvenstveno kao proizvod neslaganja njemačkih teologa 
predvođenih Lutherom s rimokatoličkom srednjovjekovnom sote- 
Tiologijom, prema kojoj je za spasenje duše bila dovoljna kupnja 
papinske oprosnice. Ta su teološka neslaganja dovodila do oštrih 
sukoba i krvavih ratova. Bizantska je vojska sve do islamskih 
osvajanja bila u stalnom sukobu s bliskoistočnim monofizitima, 
a rimokatolička je 1204. godine gotovo razorila i “šizmatični" 
Bizant. Jedan od najkrvavijih europskih ratova, Tridesetogodiš- 
nji (1618. — 1648.), vodili su rimokatolici i protestanti. Tijekom 
spomenutih sukoba, zaraćene su strane, ili ratoborne gomile, sva- 
kako poticali i drugi, više ovozemaljski motivi. Tako je razvoj 
reformacije umnogome ovisio i o izboru novoga cara, sukobu 
njemačkih velikaša s talijanskim i španjolskim, pitanju odlaska 
novca iz njemačkih pokrajina u Rim itd. Tijekom većeg dijela 
Tridesetogodišnjeg rata rimokatolička je Francuska, motivirana 
političkim pragmatizmom, bila na strani protestanata. Većina se 
povjesničara ipak slaže da je teologija (sola scriptura, sola fide, 
sola gratia, solo Christo), ane ekonomija ili politika, bila glavni 
pokretač reformacije. Na nju je Rimokatolička crkva odgovorila 
protureformacijom, i to ne samo oružjem, nego i vlastitim teološ- 
kim učenjima, oblikovanima na Tridentskom saboru te promovi- 
ranjem redovničkih zajednica propovjednika. 

Teološka sukobljavanja i unutarkršćanski ratovi zbog doktri- 
ne u očima Židova i muslimana bili su teško razumljivi. Sukobi 
unutar židovstva ili islama zbog suprotnosti u tumačenju teoloških 
formula, ako su kadgod i postojali, nikad nisu bili ni približno to- 
likih razmjera. Razlog tomu je jednostavan: nakon što su prihvaće- 
ne temeljne teološke postavke vjere, poput jednoboštva, većina se 
ostaloga temeljilo ne na teorijskim spekulacijama oko metafizičkih 
načela, nego na puno konkretnijem fenomenu — na povijesnim ili 
navodnim povijesnim zbivanjima, kroz koja je dotično božanstvo 
dokazivalo svoje tvrdnje. Ispravnost teoloških načela očitovala se 
kroz društvene, vojne i političke prilike zajednice, a ne kroz logiku 

istančano posloženih dogmi. Obje su se zajednice oblikovale oko 
zajedničke prošlosti (židovstvo) odnosno vjersko-političkog vod- 
stva (islam); oni su im dali kolektivni identitet, osjećaj međusobne 
pripadnosti i viđenje zajedničke budućnosti. Manje su se zajednice 
tijekom povijesti odvajale od matice, poput karaita koji su odbaci- 
vali rabinsko židovstvo ili muslimana haridžita koji su se odvojili 
u vrijeme kalifa Alija, ali pitanje političkoga vodstva zajednice i 
vlasti, a ne pitanje doktrine, u većini je tih slučajeva predstavljalo 
stvarni izvor neslaganja. B. Lewis, štoviše, tvrdi da u islamu uop- 
će ne postoji pravovjerje i krivovjerje u kršćanskom smislu riječi, 
prema kojem se ono odnosi na ispravno odnosno neispravno vjero- 
vanje kakvim ga proglasi nadležno vjersko tijelo.? 

Povijest, dakle, a s njome nužno i politika i zemljopis, ispre- 
pleteni sa svetim pismima i autoritativnim tumačenjima, bili su i 
ostali vrelo teologije, filozofije i sveukupnoga židovskog i musli- 
manskog identiteta. U tome leži vjerojatno najvažniji razlog zašto 
je židovstvo, a osobito islam, više od religije u zapadnjačkom se- 
kularno-humanističkom i tradicionalnom kršćanskom smislu riječi. 
Razdvojenost između “crkve i države“ ne postoji ni u židovstvu ni 
u islamu, koji te dvije sfere promatraju u jednoj cjelini. Valja od- 
mah naglasiti kako između židovskoga i islamskoga vjerskog po- 
gleda na politička zbivanja postoje značajne razlike (u židovstvu, 
primjerice, ostvarenje političke prevlasti nije nužno odraz Božje 
naklonosti, koja se može očitovati i kroz političku katastrofu), o 
čemu će biti više riječi u kasnijim poglavljima. No ovdje valja 1z- 
dvojiti jedan aspekt biblijskoga židovskog i tradicionalnoga islam- 
skog svjetonazora koji je zajednički, jedinstven, iznimno relevan- 
tan i koji na određeni način određuje uvod u ovo istraživanje, a to je 
pridavanje značenja povijesnim zbivanjima kao načinu otkrivanja 
Božje volje te, pod određenim uvjetima, i odrazu trenutačnoga du- 
hovnog stanja zajednice. 


2 Lewis, 2002b:112. 

Povijesna zbivanja kao objava 
i odraz duhovnoga stanja u židovstvu 


Krenimo od židovstva. Za njegovo su oblikovanje i nastanak po- 
vijesni događaji “bili — i još uvijek jesu — presudni".3 Spero ovako 
objašnjava važnost povijesti u židovstvu: 


Za naš je svjetonazor ključno vjerovanje da je Bog Izraelov Bog 
povijesti, što znači da se Božja očitovanja imaju tražiti više u do- 
gađajima iz povijesti i društvenim procesima nego u sferi prirode. 
A budući da je Izrael narod Saveza, na svaki značajniji događaj 
iz povijesti našega naroda treba gledati kao na objavni [revelati- 
onal| koji je, u konačnici, od sveopćeg značaja. A ako su važnija 
događanja iz našega nacionalnog života Božji znakovi i očitova- 
nja, onda presudnim postaje pitanje odziva našega naroda na te 


znakove.“ 


Kako smo vidjeli, ovakav pogled na povijest čini židovstvo fun- 
damentalno različitim u odnosu na većinu drugih velikih religija, s 
iznimkom islama, u kojima se prednost u razmišljanju o božansko- 
me pridaje kontemplativnoj, apstraktnoj i mističnoj duhovnosti, uz 
zapostavljanje ovozemaljskoga, te mitovima i prirodi. Marljiv čita- 
telj Staroga zavjeta uočit će da mističnost, apstraktnost i mitologija 
nisu bile dominantne značajke starozavjetnoga židovstva. U potrazi 
za ispunjenjem duhovnih potreba Židovi su, naravno, bili svjesni 
nevidljivoga duhovnog svijeta, ali su se istodobno ispružali i prema 
ovozemaljskim vrijednostima i u tome nije bilo protuslovlja. Štovi- 
še, prisutnost ovozemaljskih blagodati bila je izravna potvrda da je 
Bog s njima jer su vjerni njegovu Zakonu. U odnosu na kršćanstvo 
koje je kasnije iznjedrilo, osobito u njegovoj postkonstantinovskoj 
inačici kad se ono posve zbližava s grčkom misli, židovstvo je bilo 


3 Nigosian, 2000:235. 
4. Spero & Pessin, 1989:41. 

daleko manje spekulativno.? Židovska se poslušnost Bogu nije oči- 
tovala u njihovu pronicanju u složene nijanse duboke teološke mi- 
sli, nego u konkretnome — u pravednom“ i etičkom odnosu prema 
ljudima u svakidašnjim odnosima, te u doslovnom poštivanju Bož- 
jih naredbi i zabrana. Biblijski su se tekstovi sve do dolaska heleni- 
stičke misli i njezina utjecaja na židovstvo načelno shvaćali doslov- 
no, a ne alegorijski, osim ondje gdje je alegorija ili metafora dio 
poruke. Sustavna teologija i ispovijedanje dogmi vjere kakve danas 
poznajemo u religijskoj znanosti nisu postajali. Odnos s Bogom 
gradio se u interakciji s njime u materijalnom svijetu i u rješavanju 
izazova koje su realne okolnosti donosile pred njih te u očitovanju 
Božje volje i moći kroz zbivanja u svim sferama života, a osobito 
kolektivnoga, nacionalnog. Iz tog se razloga u židovskim svetim 
pismima većina pozornosti svraća na povijest: na prošlost, a potom 
i na sadašnjost i budućnost — na stvari koje je Bog nekoć učinio za 
židovski narod i koje će, smiluje li se, učiniti opet. U razmatranjima 
o vjeri Izraelaca po osvajanju Svete zemlje, jedan od najpoznatijih 
povjesničara drevnog Izraela profesor John Bright objašnjava: 


Izraelova religija nije se sastojala od određenih religijskih ideja ni 
etičkih načela, nego se temeljila na sjećanju na povijesno iskustvo 
koje su tumačili vjerom i na koje su odgovarali u vjeri. 


5 Usp. Rebić, 1996:12. 


6 Pravednost je jedan od središnjih pojmova Staroga zavjeta u kojem se u različitim 
oblicima (imenica, pridjev, glagol) pojavljuje 523 puta (Rebić, 1996:161, 164). 

7 J. Koš objašnjava: “Sve do srednjovjekovnog vremena židovstvo nije imalo kratko 
iskazane doktrine, sustava vjerovanja“ (Koš, 1999:67). Rabin Kotel Da-Don navodi 
kako je prvo sastavljanje teoloških načela židovstva djelo Filona Aleksandrijskog, 
heleniziranog Židova koji je živio u prvom stoljeću poslije Krista. Nakon njega, to je 
učinio Sa'adija Gaon u djelu O vjerovanjima i mišljenjima. No tek je Rambam (Mai- 
monides) teološkim načelima, kako rabin Da-Don objašnjava, “navođenjem trinaest 
načela židovske teologije u obliku sveobuhvatne kritičke teorije, prvi dao dogmatsko 
značenje kao vjerskim postavkama koje svaki Židov mora prihvatiti, a u slučaju ne- 
prihvaćanja odvaja sebe od židovskog naroda" (Da-Don, 2004:596). 


8 Bright, 2000:148. Rebić prepoznaje važnost povijesti u starozavjetnoj objavi, ali on je 
u svom tumačenju Staroga zavjeta sumnjičaviji od Brighta glede povijesnosti opisa- 
nih povijesnih zbivanja (vidi Rebić, 1996:185-188). 

Važnost koju povijest ima u cjelokupnoj židovskoj predaji oslikava 
tradicionalno židovsko tumačenje početka Biblije, odnosno njezine 
prve knjige i prvoga slova u njoj. Hebrejska Knjiga Postanka zove 
se U početku prema njezinoj prvoj riječi Berešit (nswa32), a oblik 
njezina prvog slova 2 predstavlja epistemološki okvir, ograničenje 
i smjernicu: za spoznaju i spekulaciju zatvoreno je sve što je bilo 
prije (stvaranja svijeta), sve što je gore (na nebesima gdje prebi- 
va Bog) i dolje (pod zemljom gdje prebivaju mrtvi). Otvoreno za 
istraživanje i stjecanje znanja je sve što se odnosi na tijek povijesti 
od stvaranja svijeta nadalje, i to prošlost i sadašnjost, te budućnost, 
čiji je dio objavljen preko proroka. Dojmljiv je kontrast u odno- 
su na gnostičke, mistične i dualističke svjetonazore u tom aspektu, 
budući da oni naglašavaju odnosno zapostavljaju gotovo izravno 
suprotno. 

Važnost kronologije zbivanja prisutna je u cijelom Starom zavje- 
tu, katkad čak skrovito. Primjerice, Henokov sin Metušelah umro 
je točno one godine kad je nastupio potop, što je vidljivo tek iz 
računanja godina rođenja njegovih potomaka, a smisao te činjenice 
leži u proročkom značenju njegova imena.? Bog je kasnije odabrao 
Abrama (Abrahama), Izaka i Jakova, patrijarhe izraelskog naroda, 
te s njima sklopio Savez. I oni su povijesne osobe, a ne ličnosti iz 
mita ili poučne bajke. Ne predstavljaju ni alegoriju ili koncept iza 
kojega se skriva duhovna simbolika.!“ Životi patrijarha, Izraelovo 
izbavljenje iz Egipta i zauzimanje Obećane zemlje mogu se, narav- 
no, primijeniti za izvlačenje duhovnih pouka, ali oni su prije svega 
drugoga povijesni događaji, a duhovne poruke utkane su u njihovu 
povijesnost. Oni su snažno utjecali ne samo na religijsku nego i 


9 Metušelah je bio najdugovječniji čovjek na zemlji koji je umro u 969. godini života. 
Njegovo ime nowins znači “Kad umre(m), bit će poslano". U 187. godini života Me- 
tušelah je dobio sina Lameka (Post 5:25), a Lamek je u 182. godini dobio sina Nou. 
Potop je došao kad je Noi bilo šesto godina (Post 7:6), odnosno točno one godine kad 
je Metušelah umro (187 + 182 + 600 = 969); vidi Post 5:21-27. 


10 Usprkos jasnim teškoćama u određivanju kronologije života Patrijarha, oni su “povi- 
jesne ličnosti“, a slika koju o njima prenosi Biblija je “duboko ukorijenjena u povije- 
sti? (Bright, 2000:95, 103). 

na literarnu, kulturnu, ekonomsku, etnološku, političku, vojnu, dr- 
žavnu i svaku drugu sliku Bliskog istoka, koja se može promatrati 
s povijesne točke gledišta neovisno o vjeri. Tijekom tih događaja, 
Bog je svome narodu zapovjedio da njegova djela u povijesti pamte 
i prenesu budućim naraštajima.!! Ona su zapisana u Bibliji, “knjizi 
u kojoj su povijest, zemljopis i čudesni sadržaj proroštava i drugih 
djela podložni načelu verifikacije".!* I kasnija povijest židovskoga 
naroda, sve do stvaranja modernog Izraela, toliko je prepoznatljiva 
kao neprekinuti slijed događaja sa svrhom, da je do danas ostala 
jedan od izvora židovske filozofije. !3 

Središte židovske starozavjetne misli su povijesna zbivanja, a 
time i njihovi protagonisti.!* U prvom redu to je Bog, ali Bog u 
židovstvu prvenstveno djeluje preko osoba, poput Mojsija ili kakva 
proroka, a ne izravno iz duhovne sfere. Zato gotovo jednako važno 
mjesto u starozavjetnoj objavi zauzimaju i ljudi. S druge strane, im- 
personalnim apstraktnim silama u židovstvu se pridavalo malo ili 
nimalo pozornosti.!* Koncepti kao što su sreća, sudbina i slučajnost 
jedva da se razabiru u Starom zavjetu, a kamoli da imaju kakvu važ- 
niju ulogu u zbivanjima i njihovim ishodima. Koliko je taj staroza- 
vjetni diskurs bio različit od suvremenoga u kojem živimo pokazuje 
problem prevođenja nekih misli na hrvatski, pri čemu su prevodi- 
telji znali posegnuti za riječima koje su danas posve uvriježene u 
svakidašnjem govoru i razmišljanju, a u starozavjetnom hebrejskom 
kao takve nisu ni postojale. Tako u Knjizi o Ruti pisac opisuje kako 


11 Pnz 4:9-10; JI 1:2-3; Ps 78:2-8 itd. 
12 Zacharias, 2000:163. 
13 Da-Don, 2004:593-595. 


14 Za alternativno mišljenje vidi članak biblijskoga kritičara Philipa R. Daviesa The In- 
tellectual, the Archaeologist and the Bible u zborniku radova Dearman, 2001:239-254, 
koji tvrdi kako veći dio starozavjetnoga Izraela predstavlja idealiziran intelektualni 
prikaz koji je osmislila kreativna duhovna elita, a ne povijesno utemeljen i arheološki 
istraživ opis tadašnje stvarnosti. On piše da “Biblija nije lišena povijesnih informacija, 
ali ona nije povijest" (str. 241). Znanstvena studija u kojoj autor opovrgava to mišljenje 
uz podrobne metodološke analize i analize izvora je A History of Israel J. Brighta. 


15  Chouraqui napominje kako hebrejski jezik “gotovo da i nema riječi za označavanje 
apstrakcija" (Chouraqui, 1982:10). 

se Naomi sa snahom Rutom vratila iz Moaba u Betlehem. Kako su 
obje bile siromašne, Ruta je za žetve ječma pošla u neko polje pabir- 
čiti. Vlasnik toga polja, ispostavilo se, bio je Boaz pa je ostatak pri- 
če rasplet koji će dovesti do sretnog kraja i Boazove ženidbe Rutom. 
U hrvatskom prijevodu zato nalazimo ovu rečenicu: “I ode, dođe u 
polje te poče pabirčiti za žeteocima. A sreća je dovede u polje koje 
pripadaše Boazu iz roda Elimelekova.?!* Dio koji je ovdje preveden 
sa “sreća je dovede" prijevod je hebrejskog mp 97% što doslovno 
znači “zbio se događaj? ili jednostavnije “dogodilo se". Dakle, zbilo 
se tako da je došla u Boazovo polje. Zamisao da ju je u Boazovo 
polje dovela “sreća" starozavjetnoj je hebrejskoj misli gotovo jed- 
nako neprimjerena kao ideja da ju je do Bozaova polja dovela GPS 
navigacija. Rutu je, jer je bila pravedna 1 vjerna, k Boazu dovela ne 
apstraktna i impersonalna sreća, nego Bog koji je imao cilj i svrhu 
s njezinim životom: Ruta je u povijest izraelskog naroda ušla kao 
majka Obeda, oca Jišajeva, oca kralja Davida.!7 

Slično je i s mjestima u Starom zavjetu koja su na hrvatski pre- 
vedena sa “sudbina". Primjerice, Job 18:20 u hrvatskom prijevodu 
glasi: “Sudba je njegova Zapad osupnula, i čitav je Istok obuzela 
strepnja.? Riječ ovdje prevedena sa “sudba je hebrejska riječ aw 
(141%) koja znači dan ili neodređeno vremensko razdoblje. Riječ 
“sudbina? iz Joba 21:17 je riječ %am koja znači udio, kao i u Jobu 
20:29 gdje je na hrvatski sa “sudbina prevedena hebrejska riječ 
pon (helek) koja znači dio, udijeljeni dio ili udio, a u prenesenom 
smislu može značiti baština, vlasništvo, područje itd.!š Ista je ri- 
ječ na hrvatski prevedena sa sudbina i u Izaiji 17:14. Na drugim 
mjestima, primjerice u Mudrim izrekama 1:19, Amosu 9:14 (21%), 
Sefaniji 2:7 (nmatw), Izaiji 53:8, Brojevima 16:29 (1175), Psalmu 
11:6 (915) i Psalmu 31:16 (nx) pojavljuje se u hrvatskom prijevodu 
“sudba? ili “sudbina? kao prijevod različitih hebrejskih riječi od 


16 Rut 2:3, naglasak dodan. 
17. Rut 417-221. 
18  Zodhiates, Baker, Rake et al., 1996:1933, 1936, 1946 (riječi br. 2475, 2750, 3427). 

kojih ni jedna nema takvo doslovno značenje. Tek u Psalmu 16:5 
(“Jahve mi je baština i kalež: Ti u ruci držiš moju sudbinu") javlja 
se riječ %%ma (goral) koja u modernom hebrejskom jeziku označava 
“sudbinu*. No njezino je izvorno značenje ždrijeb pa se u mnogim 
engleskim prijevodima rabi to rješenje.!? Poruka psalma je da Bog 
suvereno upravlja zbivanjima nad kojima čovjek nema nikakvu 
moć, ali sama ta zbivanja nisu prepoznata kao entiteti ili fenomeni 
koji samostalno postoje i djeluju, a kamoli da usto upravljaju ljud- 
skim životima. 

U tom je kontekstu znakovito nepostojanje koncepta prirode u 
Starom zavjetu. Riječ priroda (tev'a) uopće nije postojala u he- 
brejskom jeziku sve do srednjega vijeka, kad je u hebrejski došla 
iz grčkoga, preko arapskog jezika.ž% U ontološkom diskursu staro- 
zavjetnoga židovstva nije bilo mjesta za suvereni semipanteistički 
poredak kojim upravljaju njegovi vlastiti zakoni, kakvim se priroda 
shvaćala u grčkoj civilizaciji koja je taj koncept i riječ iznjedrila i 
kakvim je većina civilizacija shvaća danas. Za Židove, pokretač 
svega što se oko čovjeka i s čovjekom zbiva isključivo je Bog. On 
je slao kišu ili sušu, bogat urod ili skakavce, zdravlje ili bolest. On 
je otvarao utrobu i blagoslivljao narod potomstvom ili je zatvarao i 
kažnjavao ga neplodnošću. On je postavio sunce, mjesec i zvijezde, 
uredio godišnja doba i uspostavio im zakone, ali je sve to i dalje 
podložno njegovoj volji. Kada bi njegov narod živio u posluhu nje- 
govim duhovnim i etičkim zakonima, onda bi i zakoni onoga što će 
se stoljećima kasnije nazvati prirodom djelovali u njihovu korist.?! 


19 Psalam 15:6 u engleskom prijevodu glasi: The LORD is the portion of mine inheritan- 
ce and of my cup: thou maintainest my lot (KJV), LORD, you have assigned me my 
portion and my cup; you have made my lot secure (NIV), naglasak dodan. 

20 Ovdje je zanimljivo primijetiti kako u grčkoj misli još stoljećima nakon hebrejskih 
zakonodavaca i Zakona nije postojao taj koncept, kako Flavije piše u spisu Protiv 
Apiona (CA 2:154-155) ukazujući da riječ zakon Homer ni jednom nije upotrijebio u 
svom pjesništvu. Luka Vukušić u svom prijevodu ovoga Flavijeva djela u fusnoti piše: 
“Riječ nomos “zakon' pojavljuje se najprije kod Hesioda* (Josip, 2011:117). 

21 U Jošui 10:12-13 zabilježeno je da je Jahve odgovorio na Jošuinu molitvu te zaustavio 
sunce iznad Gibeona i produljio dan, kako bi se Izraelci do kraja obračunali s Amorej- 
cima. 

U protivnom, cijelo bi stvorenje prolazilo kroz agoniju odvojenosti 
od Božje naklonosti. Grijeh ljudi prema Bogu i bližnjemu imao je 
za posljedicu čak i ono što mi danas nazivamo ekološkom katastro- 
fom. Prorok Hošea upozorio je svoj naraštaj riječima: 


Nema više vjernosti, nema ljubavi, nema znanja Božjega u zemlji, 
već proklinjanje i laž, ubijanje i krađa, preljub i nasilje, jedna krv 
drugu stiže. Stoga tuguje zemlja i ginu svi stanovnici s poljskim 


zvijerima i pticama nebeskim te ugibaju i ribe u moru.?? 


U psalmu 107:33-38 autor opisuje kako se zemlja pretvara u pusti- 
nju zbog grijeha naroda, ali nakon što se narod obrati od bezakonja 
i vrati Bogu, on čini da se pokrene suprotan proces i zemlja opet 
godila zemlju jer se narod odmetnuo od Boga nalaze se u knjizi 
proroka Izaije 1:7, gdje se usud Izraela uspoređuje s onim koji je 
zadesio Sodomu. No opet, nakon što Bog obnovi pravednost svoga 
naroda, zemlja postaje rodna, pustinja cvate, a narod se raduje. 
Dok se u drugim drevnim civilizacijama, poput babilonske, čovjek 
shvaćao kao biće podčinjeno prirodi i njezinim silama, koje je če- 
sto nastojao odobrovoljiti prinošenjem žrtava, prema židovskom je 
svjetonazoru čovjek kruna Božjega stvaranja, a sve ostalo podre- 
đeno je čovjeku.*“ Zato je prema starozavjetnom diskursu temelj 
blagostanja svega stvorenoga počivao na čovjekovu ispravnom 
odnosu prema Bogu. Za Židove, svaka blagodat ovoga svijeta, od 
zdravlja, dugovječnosti, plodnosti, mudrosti, imetka, izobilja i utje- 
cajnog položaja u društvu do mirnog života u Erec Izraelu, bila je 
Božja nagrada za njihovu vjernost i privrženost Savezu s Bogom. 
Svaka nesreća koja bi zadesila židovski narod, a osobito izgnanstvo 
iz Erec Izraela, bila je rezultat njihova otpadništva od Boga, zastra- 


22. Hoš 4:2-3. 
23 1z35:1-2. 
24. Vidi Post 1:28. 

njenja u idolopoklonstvo, odavanja grijehu i ogrezlosti u nepravdi. 
Sve je to bilo vidno iz povijesti. Iz povijesti je narod učio što je 
Bogu milo i mrsko; povijest je oslikavala ne samo Božje naume i 
puteve, nego i samo njegovo postojanje. 


U židovstvu je Bog gospodar povijesti ne samo u smislu da on vla- 
da nad događajima koji se zbivaju unutar okvira povijesti nego i u 
tome da On odabire obznaniti svoje postojanje i svoju volju kroz 
povijesne događaje i putem njih.?* 


Rabi Heschel u izlaganju o spoznajnoj ulozi povijesti od biblijskih 
vremena do modernoga Izraela tvrdi: “Značaj povijesti u konačnici 
se mora razumjeti u teološkim pojmovima."* Taj teološki aspekt 
židovskom izučavanju i zapisivanju povijesti daje jednu ozbiljnost, 
koja oslikava ambiciju prenošenja objektivne, čak u modernom 
smislu riječi historiografski utemeljene slike opisanoga. Ta povijest 
nije cjelovita, nego se sastoji od fragmenata, ali važan — vjerojatno 
najvažniji — kriterij pri izboru fragmenata jest njihova relevantnost 
za uvid u Božje djelovanje, a ne, primjerice, stvaranje određenog 
imidža o nekim osobama ili o židovskoj naciji. Povijest u židov- 
skom kontekstu znači prepričavanje onoga što se doista dogodilo, 
odnosno percepciju autora teksta onoga što se dogodilo; ne ono 
što bi autor želio da se dogodilo, a pogotovu ne nešto što autor 
izmisli sa svrhom da izmišljeno prikaže kao da se uistinu zbilo, ma 
kako duhovna ili poučna bila ta izmišljotina. Zato se može reći da 
uz židovski osjećaj za povijest ide i osjećaj za povijesnost, zbog 
čega događaji bilo nacionalnog korpusa, bilo njegovih važnih li- 
kova sadrže i pozitivne i negativne aspekte pa čitatelj uvijek ima 
osjećaj da se radi o stvarnim ličnostima, ljudima od krvi i mesa, 
s manama i vrlima svojstvenima većini ljudi te širokim spektrom 
nijansi u osobnosti i nastupu. Neki biblijski pravednici katkad se 


25 Spero, 2000:26. 
26 Heschel, 1987:220. 

tako u biblijskoj naraciji nađu na rubu lupeštva, a neki ga i prijeđu. 
Možda najbolji primjer za to jest biblijska priča o kralju Davidu, 
jednome od najznačajnijih junaka Izraelove prošlosti, koji je uz 
važna i hrabra djela, poput pisanja psalama i osvajanja Jeruzalema, 
počinio i teške prijestupe, među kojima se ističe naručeno ubojstvo 
i preljub s udanom ženom (2 Sam 11:1-27). Teško je pretpostaviti 
da bi takvi biografski detalji bili plod kasnije interpolacije.“' Od 
drugih junaka koji su u židovsku povijest ušli kao pozitivni ali su 
spomenuta i njihova nečasna djela, grijesi ili mane, tu je Abraham 
koji je lagao da mu je Sara sestra, Jakov koji se domogao očeva 
blagoslova na prijevaru, Jakovljevi sinovi koji su toliko zavidje- 
li bratu Josipu da su bili spremni ubiti ga i prodati u roblje, Jo- 
sip koji je oženio kćer egipatskoga idolopokloničkog svećenika,?? 
Mojsije koji je bio smušen i nevješt u govoru, Aron i Mirjam koji 
su bili častohlepni i buntovni, Gideon koji je načinivši efod zaveo 
narod u nevjeru, Samson i Salomon koji su bili lakomi na žene te 
Eli i Samuel koji su podbacili kao očevi. Način opisivanja biblij- 
skih junaka otkriva prosudbu utemeljenu na razlučivanju dobra i 
zla, koja predstavlja jedno od najvažnijih obilježja starozavjetne 
hebrejske misli, a ne na pristranosti prema osobama ili narodima. 
Još drastičniji primjer predstavljaju opisi korporativnih Izraelovih 
ili Judinih grijeha, nepravdi i zločina koje prenose proroci, poput 
Izaije i Jeremije. Proročki prijekori često se sastoje od opisa po- 
vijesnih okolnosti u kojima su židovski narod ili njegovi vladari 
postupali suprotno Božjim zapovijedima, potom prijekora, prijetnji 
kaznom te na koncu obećanja obnove ukoliko se odvrate od opa- 
kosti i nepravde. Židovi su, riječima D. Pragera, “jedini narod koji 
je kanonizirao svoje kritičare".? Gruba židovska samokritičnost, 


27 Davidovi su potomci još stoljećima vladali judejskim kraljevstvom i imali su političku 
moć utjecati na pisanje ljetopisa, ali nije zabilježeno da su to pokušavali napraviti. 


28 Post 41:45. Stoljećima kasnije nastao je pseudoepigrafski spis Josip i Asenata u kojem 
je objašnjeno kako je Josipova egipatska žena Asenata, majka Manašea i Efrajima, pri- 
je vjenčanja odbacila idolopoklonstvo i prihvatila vjeru u Boga kojega je štovao Josip. 


29 http://www.jewishjournal.com/dennis_prager/article/jews_christians_muslims_ 
and_self-criticism_20101006/ (pregledano 10. 7. 2011.). 

koju su tijekom povijesti njihovi neprijatelji često koristili kako bi 
potkrijepili tvrdnje o njihovoj navodnoj inherentnoj izopačenosti, 
predstavlja solidan temelj za pretpostavku kako povijest prepričana 
u židovskim pismima nije mitološka, nego činjenična naracija. 

Važnost činjenične povijesti za teološku epistemologiju u ži- 
dovstvu prirodno postaje osobito naglašena kad se radi o prosudbi 
fenomena koji su od neposredne važnosti za sveukupnu židovsku 
zajednicu, a Sveto pismo i tradicija o njima ne govore ništa ili vrlo 
malo. Nastanak i postojanje moderne izraelske države upravo je 
takav fenomen. 


... ne nalazimo u Bibliji, Talmudu ili učenjima kasnijih mudraca 
zakone koji se odnose na modernu državu pa čak ni koncept kao 
što je moderna država. Stoga ti stariji izvori ne pružaju temelj za 
odluku treba li državu prihvatiti ili ne.3% 


Promatranje uspostave moderne izraelske države u kontekstu ne- 
prekinutoga povijesnog slijeda razdoblja izraelske vjernosti Bogu i 
Božjih blagoslova te izraelove nevjernosti i Božjih kazni, kroz koja 
se ispunjava svrha postojanja židovskog naroda, zato nije strana 
ne samo religioznim Židovima nego ni mnogima koji su odgojeni 
u koliko-toliko tradicionalnom duhu, čak i ako se ne smatraju ak- 
tivnim vjernicima. No religiozni su Židovi u Izraelu u posljednjih 
nekoliko desetljeća svjedočili povijesnim previranjima iz kojih se 
bez puno ambigviteta moglo iščitati što je Božja volja po pitanju 
židovske države, ukoliko se povijest primijeni kao metoda toga 
iščitavanja. Taj povijesni argument pokazat će svu svoju snagu u 
sukobu s oprječnim argumentima pragmatizma i sekularne politike 
osobito u sferi naseljavanja Judeje i Samarije nakon Jom kipurskog 
rata 1973. Na važnost povijesti za oblikovanje i očuvanje židovsko- 
ga vjerskoga i nacionalnog identiteta možda je najjasnije ukazao 


30 Shalom Ratzabi: /s there Religious Meaning to the Rebirth of the State of Israel after 
the Shoah? u Katz, 2005:215. 

Haim David Halevi (1924. — 1998.), glavni sefardski rabin Tel Avi- 
va-Jafe odredivši da je za Židova proučavanje povijesti — micva.3! 

Kršćanstvo je od židovstva, od kojega je nastalo, preuzelo vrjed- 
novanje povijesti kao područja Božjega djelovanja, unutar kojega 
se ostvaruje Božji plan.“ Zbog toga povijest i u kršćanstvu ima 
određenu epistemološku vrijednost.* Dio kršćana, osobito unutar 
evanđeoskih zajednica, posebnu pozornost pridaje dispenzaciona- 
lizmu, periodizaciji povijesti odnosno njezinoj podjeli u različita 
razdoblja Božjega djelovanja, od kojih je posljednje Kristova tisuć- 
ljetna vladavina na zemlji, prema Otk 20:4. Neki su autori uočili 
tendenciju zbližavanja s Izraelom kod onih kršćana koji vjeruju u 
to tisućljetno kraljevanje, odnosno koji pristaju uz nauk dispenzaci- 
onalizma i hilijazma.?* U kojem je omjeru ta tvrdnja danas održiva 
posebno je pitanje o kojem će biti više riječi u poglavlju o kršćan- 
skom cionizmu. No neupitno je da između kršćanskoga prepozna- 
vanja povijesti kao spoznajne, tijeka moderne izraelske povijesti te 
izgradnje stava prema Izraelu u kojem su mnoga tradicionalna ne- 
gativna mišljenja o Židovima napuštena postoji veza pa će o tome 
biti više riječi u kasnijim poglavljima. 


Islamski svijet: 
“društvo izoštrenoga historijskog osvještenja? 


Razabiranje božanskog djelovanja u političkim, društvenim i voj- 
nim zbivanjima, islamskoj je religiji pertinentno gotovo koliko i 
židovskoj, iako ne na isti način. Od najveće teološke važnosti za 


31 Katz, 2005:280. Rabin i sveučilišni profesor Shubert Spero u knjizi Holocaust and 
Return to Zion: A Study in Jewish Philosophy of History, koja je zbornik njegovih 
eseja, predstavio je suvremeno židovsko viđenje povijesti u religijskom i političkom 
kontekstu i ona je poslužila kao referentno štivo za razmatranje židovskoga viđenja 
povijesti u ovoj knjizi. 

32 Vidi primjerice Kuyperovo viđenje povijesti u Bratt, 1998:174-176. 

33  Podrobnije o tome pisao sam u Havel, 2012:20-30. 


34 McGrath, 2007:538-539. 

islam je rana povijest, ona koja je zapisana u kanoniziranim spisi- 
ma. Pri tome, razlučivanje između povijesti kao zbirke sakralnih 
tradicija upitne, neprovjerljive ili nikakve povijesnosti, i povijesti 
kao discipline u modernom znanstvenom smislu riječi, za teološka 
tumačenja nije važno; kanonizirana zbivanja smatraju se doslov- 
nom poviješću, a tumačenja koja bi njihovu povijesnost stavljala 
pod upit (makar i neizravno, primjerice kroz njihovo shvaćanje kao 
alegorije) u sunitskom su islamu rijetko imala značajniji utjecaj na 
srednjostrujašku teologiju. 

Na ovozemaljski uspjeh korporativne zajednice muslimani gle- 
daju kao na odraz božanske naklonosti. Štoviše, korporativna za- 
jednica muslimanskih vjernika predstavlja “inkarnaciju božanske 
volje u povijesti".?* Za razliku od židovstva, islamska korporativna 
zajednica nije nacionalno, nego šire vjersko tijelo, odnosno umet. 
Njegova snaga i kontinuirano širenje na okolni, još neosvojeni te- 
Titorij, koji je Dar al-harb, predstavljalo je od početaka islama ne- 
razdvojivu poveznicu s božanskom potvrdom islama kao istinite 
religije, odnosno s prepoznavanjem Alahove naklonosti. Tako su, 
primjerice, prva četvorica kalifa (632. — 661.) za čije se vladavine 
islam proširio brzinom kakvom nije ni jedna druga religija prije 
ili poslije islamske, u islamskoj tradiciji prozvani al-rašidun, “oni 
koji ispravno vode*.** Orijentalist F. E. Peters u svome je glaso- 
vitom članku Quest of the Historical Muhammad objasnio da je, 
dok je potvrda kršćanske vjere u Uskrsu, potvrda islamske u nje- 
govoj golemoj i zapanjujućoj inicijalnoj ekspanziji.?" Ovo je izjava 
od presudne važnosti za ispravno razumijevanje islama, osobito u 


35  Badeau, 1959:72. 


36 Al-rašidun je u literaturi često pogrješno prevedeno kao “ispravno vođeni", čemu bi 
odgovarao oblik muršadun. 


37 Peters, 1991:298. Taj fenomen islamske teologije zamijetili su i drugi autori (vidi pri- 
mjerice Kedourie u Kramer, 1995:75), no Peters je možda najbolji izvor za citirati bu- 
dući da je glasovit stručnjak na području komparativne religije i islamologije, a usto 
ga se kao jednoga od tipičnih predstavnika suvremene zapadne orijentalistike, koji 
istraživanju islama uglavnom prilazi nekritički i s određenom naklonošću, ne može 
optužiti za protuislamske ideje. 

kontekstu istraživanja kao što je ovo, jer autor povijesna zbivanja 
obilježena vojnim i političkim širenjem predstavlja kao sine qua 
non sveukupne religije islama, budući da uskrsnuće za kršćanstvu 
jest upravo to.3% Širenju islama Peters stoga implicira soteriološ- 
ki značaj; s pravom: ranoislamski tekstovi nedvojbeno povezuju 
vojno pobjeđivanje i pravovjernost.?? Opće je prihvaćeno da će 
najispravnija religija jednom potpuno trijumfirati a kraj povijesti 
obilježit će globalna uspostava islama i šerijatske vlasti.“ 

Ekspanzija o kojoj je riječ blisko je povezana s konceptom sve- 
tog rata, džihada. Sveti se rat od islamskih početaka uvriježio kao 
nerazdvojiv dio vjere i praktički šesti stup islama.*! Taj rat je, što- 
više, s muslimanske točke gledišta jedino moguće stanje između 
muslimana i nemuslimana pa ne mora biti ni objavljen.“ Upravo 
u tom kontekstu, islamski vjersko-politički pogled na osvajanje te- 
ritorija za islam, status osvojenoga teritorija, status izgubljenoga 
teritorija — a sve je to dio povijesnoga slijeda vezanog, striktno go- 
voreći, uz vrijeme i prostor, a ne uz metafizičke parametre — važan 
je za razumijevanje interakcije između religioznih političkih aktera 
koji nadahnuće za svoje postupke i ciljeve nalaze u izvorima islama 
s jedne strane i nemuslimana s druge strane. 

Povijest kao kronološki slijed zbivanja (odnosno percipirani 
slijed zbivanja) ima važno mjesto i u tumačenju (tafsir) najranijih 
svetih spisa, Kur'ana i hadisa. Budući da između različitih dijelova 
Kur'ana, dijelova Kur'ana i hadisa te hadisa međusobno nerijetko 


38 U 1 Kor 15:17 apostol Pavao piše: “A ako Krist nije uskrsnuo, bez ikakve je vrijednosti 
vaša vjera; vi ste još u svojim grijesima.? 

39 To se čak ne odnosi samo na islam. U Suri 30. koja se zove Rim, muslimani žaluju nad 
pobjedom Perzijanaca, štovatelja vatre, nad Rimljanima (Bizantincima), sljedbenici- 
ma Knjige. Alah u Suri 30:3-4 nagoviješta bizantsku pobjedu nakon koje “veselit će 
se pravovjerni“. Više o ovome vidi predgovor prevoditelja i EI-Kardavi, 2003:10-11. 


40 EI-Kardavi, 2003:284. 
41__Neke manje skupine džihad smatraju jednim od stupova islama, ali razlog zbog ko- 
jega se u srednjostrujaškom islamu ne smatra takvim jest njegova privremena narav: 


džihad je, naime, relevantan samo dok sav svijet ne bude osvojen za islam, nakon čega 
on gubi smisao. 


42. Sharon, 2007b:62. 

postoje oprječnosti glede poruke,“? metoda zaključivanja o tome 
koja je poruka danas mjerodavna temelji se na kronologiji. Poznato 
je, primjerice, da je Muhamedov pristup mnogim temama, od kojih 
polemika s nevjernicima predstavlja eklatantan primjer i relevantna 
je za ovo istraživanje, bio različit tijekom mekanskoga razdoblja i 
tijekom medinskoga razdoblja njegove karijere. U takvim je slu- 
čajevima potrebno dodatno tumačenje glede toga koji je njegov 
pristup mjerodavan za oponašanje u nekom kasnijem kontekstu, 
kao što je to aktualni bliskoistočni sukob muslimana sa Židovima. 
Uvriježeno tumačenje svetih tekstova, kao i njihova primjena u za- 
konodavstvu (fikh) temelje se na pretpostavci da novije objavljene 
zapovijedi, naputci ili poruke, ako se razlikuju od onih starijih, te 
prethodne opozivaju i ukidaju. Taj postupak opoziva ili abrogacije 
starijih objava u korist novijih u islamu se naziva naskh (al-nasikh 
wa I*mansukh).+ 

Ovo se načelo odnosi na kanonizirane tekstove, ponajprije na 
Muhamedovo učenje i postupanje, od početka primanja objava do 
njegove smrti desete hidžretske godine, a ne na kasniji tijek povi- 
jesti, koja nema ni približno istu spoznajnu vrijednost. Zbivanja iz 
kasnije povijesti nisu tu kako bi se oponašala i ona se ne shvaća- 
ju kao objava Božjih nauma, kako je to slučaj u židovstvu. To ne 
znači da ona ipak nemaju teološku vrijednost. Ta zbivanja, naime, 


43 Glede hadisa, primjerice, jedan od najglasovitijih stručnjaka Ignaz Goldziher piše: 
“Među kontroverznim pitanjima o kojima se u islamu žučno polemiziralo, bila ona 
politička ili doktrinarna, nema ni jednoga za koje pobornici različitih pogleda nisu 
u stanju citirati određeni broj tradicija, odreda opremljenih impozantnim isnadima" 
(Goldziher, 1971:44). 


44. Više o konceptu opoziva vidi £] Vol. VII, str. 1009-1012. Opoziv kuranskih poruka 
postoji i izvan konteksta potrebe za tumačenjem putem utvrđivanja kronologije. Za- 
povijed o tome da će muslimani poraziti desetostruko snažnijeg neprijatelja (Sura 
8:65) ukinuta je već sljedećim ajetom koji omjer snaga svodi na 1:2. Čaušević u ko- 
mentaru uz Suru 8:66 smatra da se ovdje ne radi o “derogaciji" kako to neki tumače, 
ali njegovo mišljenje u suprotnosti je s tradicionalnim tumačenjem tih ajeta. Ibn Ishak 
prenosi razlog opoziva Sure 8:65 navodeći da su muslimani bili zabezeknuti i zabrinu- 
ti zbog zapovijedi da se njih dvadeset bori protiv dvjesto neprijatelja, a njih sto protiv 
tisuću. Kao odgovor na njihovu zabrinutost, Alah ih je “razriješio i poništio stih" te 
objavio novi (Ibn Ishak, 2004:483-484, str. 326). Isto tumačenje tih ajeta daje i Majid 
Khadduri (Khadduri, 1962:134-135). 

mogu biti odraz Alahova zadovoljstva ili nezadovoljstva umetom i 
nerijetko se tumače upravo u tim kategorijama. Kako je provjereni 
način djelovanja ugodna Alahu oponašanje Muhameda i a/-rašidu- 
na, islamski su teolozi tijekom kasnijih stoljeća, osobito u vrijeme 
kad je islam doživljavao poraze i teškoće, zagovarali povratak na 
načela i postupanja iz toga ranoislamskog razdoblja.+ 

Između židovskog i islamskog pogleda na povijest i prepriča- 
vanja povijesti postoji razlika u još jednom aspektu, koji u ovoj 
knjizi ne može biti podrobno obrađen, ali ova analiza ne bi bila 
potpuna bez njegova spomena, s obzirom na relevantnost koju ima 
za način na koji religiozni akteri vide aktualna bliskoistočna zbi- 
vanja. U Bibliji je, kao što smo vidjeli, povijest prepričana u žanru 
koji bismo, zbog čestog prenošenja složenih nijansi i sukobljenih 
motiva ljudske prirode, mogli nazvati realizmom. U ranoislamskim 
pričama, pak, naglasak je na njihovoj poučnosti. U tim pričama 
neki povijesni događaj u najboljem slučaju služi kao jezgra oko 
koje se plete bogata naracija s teološkom, moralnom ili zakonskom 
poentom (drugi razlog prepričavanja je da se nečijim predcima pri- 
piše sudjelovanje u važnim ranoislamskim događajima“). Važnost 
poente, a ne povijesnosti, očituje se u opisu protagonista kuranskih 
i drugih ranoislamskih priča. Oni su, za razliku od biblijskih juna- 
ka, uglavnom opisani u crno-bijelom kontrastu, svrstani u kategori- 
ju svetaca ili kategoriju grješnika, a njihova osobnost i postupanje 
u skladu su s kategorijom u koju su svrstani.“' Glavni argument 
povijesnosti mnogih ranoislamskih priča temelji se na isnadu, pa 
impresivan slijed prenositelja tradicije čini glavninu mnogih hadi- 
sa. Nasuprot tomu, povijesnost biblijskih priča u tekstu se uopće ne 


45 Vidi Lewis, 2002b:50 (cijelo Lewisovo djelo What Went Wrong? predstavlja studiju 
relevantnu u ovom kontekstu, budući da autor ukazuje kako je muslimansko osvrtanje 
unatrag u potrazi za obrascima ponašanja često bio glavni razlog zaostajanja Orijenta 
za Okcidentom). 


46 Vidi Sharon, 2007:316. Sharon ranoislamsku historiografiju naziva Heiligen Geschi- 
chte (str. 311). Izvrstan primjer predstavlja i islamska tradicija o navodnom osvajanju 
Jeruzalema od kalifa Omera o čemu će biti više riječi kasnije. 


47. Vidi Donner, 1998:75-85. 

naglašava niti je autor i na koji način pokušava dokazati, nego se 
ona podrazumijeva. 

Rječito objašnjenje odnosa povijesti i islamskoga svijeta dao je 
B. Lewis: 


U odnosima s islamskim svijetom postoji poseban razlog za obra- 
titi pozornost na povijest — taj što se radi o društvu neuobičaje- 
no izoštrenoga historijskog osvještenja. Za razliku od onoga što 
se zbiva u Americi te sve više i u Europi, u islamskim zemljama, 
a osobito na Bliskom istoku, povijesno znanje, koje seže sve do 
dolaska islama u sedmom stoljeću, rasprostranjeno je, opširno te — 


ako i nije uvijek točno — živopisno i detaljno.“? 


Lewisov je savjet u ovoj knjizi prihvaćen bez zadrške, što nemi- 
novno utječe na veći opseg i količinu teksta, ali i solidnosti temelja 
na kojem su postavljeni sveukupna analiza i zaključci. 

Dodatni razlog za podrobniji povijesni pregled, kao i u slučaju 
židovstva, daje fenomen postojanja dvosmjernoga međudjelovanja 
politike i islama. J. S. Badeau je daleke 1959. napisao: 


U svakom dobu i prostoru, na ulogu islama utjecali su tada ak- 
tualni politički pokreti, nacionalne politike, ekonomske potrebe i 
kulturološki obrasci. Jedan ugledni muslimanski učenjak rekao je 
kako se islamska povijest može shvatiti samo kao neprestana ten- 
zija između “vladajućih institucija" (politika, ekonomija, društva) 
i “religijskih institucija" (zakona, teologije, ulema).? 


Zbivanja su tijekom povijesti oblikovala islam, a to oblikovanje u 
određenoj mjeri traje i danas. Islamska teologija nije imuna na ak- 
tualna politička zbivanja koja su, kad je u pitanju arapsko-izraelski 
sukob, bez presedana u dosadašnjoj islamskoj povijesti. Takve je 


48 Lewis, 2010:169-170. 
49 Badeau, 1959:61. 

naravi i teološka reinterpretacija šehida u kontekstu toga sukoba, 
kako ćemo vidjeti u posljednjem poglavlju knjige. 


Povijest i percepcija aktualnih bliskoistočnih zbivanja 


Prepoznavanje važnosti povijesti, a osobito njezinih političkih i 
vojnih aspekta, za razvitak teologije i samopercepcije židovstva i 
islama, nužno dovodi do pitanja o ulozi vjere i vjerskoga u današ- 
njim zbivanjima na Bliskom istoku. Naime, ako je uistinu povijest, 
odnosno vojno-politička ekspanzija, bila presudna za oblikovanje 
izvornoga židovstva, odnosno islama, onda se može očekivati da se 
u pogodnome povijesnom trenutku iz židovstva i islama pokrene i 
obrnut proces: kreiranje (ili pokušaj kreiranja) ostvarenja mesijan- 
skih i eshatoloških zbivanja predviđenih proročanstvima dotične 
religije, kroz političke, vojne i druge ovozemaljske projekte, teme- 
ljem vjere da je moguće izazvati božansku intervenciju u povijesti 
ili biti sredstvom nastavka davno započetih povijesno-religijskih 
procesa. Je li se to dogodilo u arapsko-izraelskom sukobu oko 
Svete zemlje? Mnogi su protucionistički rabini svoje cionističke 
kolege optuživali upravo za takav aktivizam. Dio šijitskih klerika 
implicira da bi kataklizmički sukob islama s Izraelom potaknuo po- 
vratak Mahdija, skrivenog imama, i gobalni trijumf islama. Mnogi 
muslimanski klerici otvoreno zagovaraju povratak na militantni ek- 
spanzionizam koji je od razdoblja života Muhameda i a/-rašiduna 
stvorio normativno, referentno razdoblje za sva kasnija vremena. I 
Židovi i muslimani u vlastitim povijesnim naracijama nalaze po- 
tvrdu svojih političkih 1 religijskih argumenata. Ne ulazeći u njiho- 
vu historiografsku vrijednost, mnogi dijelovi te povijesne naracije 
obiluju čudesnim pojedinostima pa očekivanja religioznih aktera i 
jedne i druge skupine da će povijest i dalje teći ili se ponovno po- 
krenuti u skladu s tim tendencijama nisu ni neobična ni nelogična. 
Zbog toga su poput ulja na vatru poslužila mnoga neobična zbiva- 
nja iz moderne povijesti, koja su Bliski istok obilježila kao mjesto 

na kojem je politički i vojno moguće i ono što se u danom trenutku 
najmanje očekuje pa je tim zbivanjima lako pripisati značajke čuda. 

Neobičnosti i kurioziteti povijesti kao da se nekom mističnom 
kozmičkom ironijom okupljaju na toj zemljopisnoj duljini i širi- 
ni te škakljaju i apeliraju upravo na jedinstveni povijesno-teološki 
sentiment Židova i muslimana, a u određenom omjeru i kršćana. 
Teško je zamisliti ijednu drugu državu, ijedan drugi suvremeni su- 
kob, na bilo kojem kraju planeta, gdje se toliki broj neobičnih i 
neočekivanih događaja ujedinio prema ostvarenju nekoga cilja, kao 
što je to slučaj s osnutkom i opstankom izraelske države. S obzirom 
na ulogu povijesti u teološkom i političkom oblikovanju židovstva 
i islama, moguća percepcija zbivanja kao proizvoda metafizičkih 
djelovanja među akterima bliskoistočnog sukoba bio bi zanimljiv 
predmet politološkog istraživanja čak i kad ne bi postojali događaji 
za nju objektivno poticajni. Koliko više ako postoje! 

otovo četiri tisućljeća koja su prošla između vremena biblij- 
(a Patrijarha i nastanka političkog pokreta koji je iznjedrio 
modernu izraelsku državu, mogu se ugrubo podijeliti na ova povi- 
jesna razdoblja: 1) razdoblje biblijske povijesti Izraela, 2) povijest 
Izraela iz vremena Drugog hrama, 3) razdoblje rimske vladavine, 
4) razdoblje kršćanske bizantinske vladavine, 5) razdoblje arap- 
skog osvajanja i vlasti, 6) križarsko razdoblje, 7) mamelučko raz- 
doblje, 8) osmansko razdoblje i 9) razdoblje cionizma i modernog 
Izraela. Za oblikovanje židovske vjerske, kao i religijsko-političke 
misli relevantne za ovu studiju, najvažnije je biblijsko razdoblje, 
koje započinje s Abrahamom, a završava u četvrtom stoljeću prije 
Krista. Ona se na tada postavljenom temelju dalje razvijala tijekom 
razdoblja Drugoga hrama, u vrijeme Bar Kohbina ustanka, u vrije- 
me oblikovanja rabinske tradicije u Talmud i dalje, sve do suvre- 
menih nositelja religijskog cionizma. Islam, koji je nastao stoljeće 
nakon kanonizacije Talmuda, također se poziva na biblijsku nara- 
ciju i biblijske junake pa su oni relevantni i u kontekstu izučavanja 
islama, i to iz židovskih svetih spisa.! 


1. Kur'anne prenosi kronološki opis života biblijskih i ostalih junaka (s iznimkom priče 
iz 12. poglavlja zvane Surat Jusuf), već ih uglavnom spominje u kontekstu pouke, 
polemike i primjera. Muhamed je prema hadisu hadditu an bani israila va la harradža 
sljedbenike uputio da pojedinosti o njihovim životima saznaju od Židova (vidi Kister, 
1980:215-239). Istu misao donosi i Sura 16:43: “... pitajte sljedbenike Knjige ako ne 

Biblijska povijest Izraela 


Povijest izraelskog naroda započela je u Mezopotamiji negdje na 
prijelazu iz trećega u drugo tisućljeće prije Krista. Prema biblijskom 
izvješću zapisanom u Prvoj Mojsijevoj knjizi ili Knjizi Postanka, čo- 
vjeku koji je ondje živio javio se Bog i rekao mu: “Idi iz zemlje svo- 
je, iz zavičaja i doma očinskog, u krajeve koje ću ti pokazati. Velik 
ću narod od tebe učiniti, blagoslovit ću te, ime ću ti uzveličat, i sam 
ćeš biti blagoslov... sva plemena na zemlji tobom će se blagoslivlja- 
ti"? Čovjek se zvao Abram, a Bog mu je promijenio ime u Abraham 
— Otac mnogih. Doveo ga je u zemlju Kanaan, pokazao mu je te je 
obećao njemu i njegovu potomstvu. Ta Božja objava i prvo obećanje 
kanaanske zemlje zbilo se u Šekemu,3 kod hrasta More.“ Nešto ka- 
snije Bog je isto obećanje ponovio uz pojašnjenje kako je vlasništvo 
Abrahamova potomstva nad kanaanskom zemljom vječno: 


Kad je Abramu bilo devedeset i devet godina, ukaza mu se Jahve 
pa mu reče: “Ja sam El Šadaj — Bog Svesilni, Mojim hodi putem 
i neporočan budi. A Savez svoj ja sklapam s tobom i silno ću te 
razmnožiti." Abram pade ničice dok mu Bog govoraše dalje: “A 
ovo je Savez moj s tobom: postat ćeš ocem mnogim narodima; i 
nećeš se više zvati Abram — već Abraham će ti ime biti, jer naroda 
mnogih ocem ja te postavljam. Silno ću te rodnim učiniti; narode 
ću iz tebe izvesti; i kraljevi će od tebe izaći. Savez svoj sklapam 


znate" (prijevod B. Korkuta). Legitimnost stjecanja znanja iz tih izvora zagovara i 
jedan od vodećih islamskih klerika današnjice, Kardavi (vidi El-Qaradawi, 2003:113). 
Pandža i Čaušević pak drukčije prevode i opreznije tumače Suru 16:43 (str. 360; vidi 
i popratnu bilješku br. 11). 

2. Post 12:1-3. 


3 Post 12:6. Šekem se nalazi u Samariji, u neposrednoj blizini današnjega Nablusa i prvi 
je kanaanski grad koji se spominje u Bibliji. 

4. Hrast Moreh (Elon Moreh) u vrijeme izraelskog naseljavanja Samarije 1970-ih postao 
je mjestom presudnog sukoba između židovskih naseljenika koje je predvodio pokret 
Guš emunim i tadašnje laburističke vlade. Naseljenici su se tada izborili za ostanak 
(premda je naselje izmješteno 1980.), čime su otvorili put za osnivanje i uspostavu i 
drugih “nelegalnih? neselja u Judeji i Samariji, o čemu će biti više riječi kasnije. 

između sebe i tebe i tvoga potomstva poslije tebe — Savez svoj za 
vjekove: ja ću biti Bogom tvojim i tvoga potomstva poslije tebe. 
Tebi i trome potomstvu poslije tebe dajem zemlju u kojoj boraviš 
kao pridošlica — svu zemlju kanaansku — u vjekovni posjed; a ja ću 
biti njihov Bog. 


Tim je riječima Bog s Abrahamom sklopio i definirao Savez. Uvjeti 
toga Saveza mogu se sažeti na to da će Abraham i njegov dom slu- 
žiti samo Bogu, a Bog će blagosloviti njega i njegovo potomstvo, i 
to u zemlji koju im daje. Zemlja koja se tada nazivala kanaanskom 
bila je zemlja Izrael, ali to će se ime pojaviti tek dva naraštaja ka- 
snije. Ono se odnosilo na područje nešto šire od današnjega Izraela, 
iako njegove granice nisu potpuno precizne i njihovo je ocrtavanje 
predmet različitih tumačenja Pisma.“ Nepoznato je i točno vrijeme 
Abrahamova života; prema kronologiji koju predlaže NIV ASB bilo 
je to otprilike između 2166. i 1991. prije Krista.“ 


5 Post 17:1-8. 

6. VidiJš 1:4. 

7 Bible: NIV Archaeological Study Bible, 2005:2. Kronologija razdoblja Patrijarha 
(Abrahama, Izaka i Jakova), egipatskog ropstva, Mojsijeva poslanja, ulaska Izraelaca 
u Svetu zemlju pod vodstvom Jošue i prvih sudaca predmet je povijesnih istraživanja, 
a nerijetko i polemike te oko nje među povjesničarima ne postoji konsenzus. Vremena 
predstavljena ovdje preuzeta su iz New International Version Archaeological Study 
Bible, čija se kronologija temelji prvenstveno na biblijskom tekstu (usp. Lawrence, 
2012:8-9). Ovdje valja napomenuti kako se razdoblje povijesti Patrijarha smatra oso- 
bito problematičnim sa znanstvenoga povijesnog aspekta. Glavni razlog tomu je pret- 
postavka kako se povijest sa sigurnošću može izučavati samo iz primarnih izvora koji 
potječu iz doba na koje se odnose. Kako je i prema biblijskom izvješću od Abrahama 
do stvaranja pisane povijesti o njemu prošlo pola tisućljeća, lako je razumjeti zašto 
se s pojavom biblijskog kriticizma koncem devetnaestog stoljeća cio taj dio biblijske 
povijesti kategorizirao kao kasnije nastali mit. Pa ipak, arheološka otkrića i trendovi 
u istraživanju povijesti iz druge polovice dvadesetoga stoljeća doveli su do reevalua- 
cije toga stava, zbog koje su mnogi povjesničari počeli pridavati veću vjerodostojnost 
biblijskim izvješćima. Arheološki nalazi s kraja trećega i početka drugoga tisućljeća 
prije Krista, osobito na području Bliskoga istoka, vrlo su brojni i premda se ne odnose 
na Patrijarhe, pouzdanost priče o Patrijarsima u njihovu svjetlu raste (više o tome 
vidi u Bright, 2000:67-77). Prepoznavanje vrijednosti usmene predaje za stvaranje 
povijesne slike o razdoblju za koje su pisani izvori sastavljeni tek puno kasnije jedan 
je od trendova suvremene historiografije (Tosh, 2000:193-210) koji je utjecao i na 
pridavanje većega historiografskog značenja biblijskoj povijesti Patrijarha. 

Abraham je prvi patrijarh izraelskoga naroda i prvi Hebrej. Bu- 
dući da je Abraham prešao preko Eufrata i preselio u zemlju koju 
mu je dao Bog, etimologiju imena Hebrej (*122), koje se u Bibliji 
prvi put pojavljuje u Postanku 14:13, mnogi povezuju s hebrejskom 
riječi za prijeći ili preseliti Ja 'avor (291225). Drugo moguće podri- 
jetlo imena dolazi od Šemova praunuka Ebera, što otkriva istovjet- 
nost tih dvaju imena na hebrejskom (3129). Eber je bio Abrahamov 
predak (Post 11:10-26), a u Post 10:21 o njemu piše: “A i Šemu 
— praocu svih sinova Eberovih...? Josip Flavije u Židovskim sta- 
rinama također navodi kako su Židovi nazvani Hebrejima prema 
imenu Arpakšadova sina Hebera.? 


SAVEZ S ABRAHAMOM I POČETAK POVIJESTI HEBREJA 


Povijest izraelskoga, hebrejskog naroda započinje s Abrahamom, 
ali prema biblijskoj naraciji ne nastavlja s njegovim sveukupnim 
potomstvom, nego samo s onim njegovim ogrankom uz koji je ve- 
zan Savez. Bog je, naime, s Abrahamom sklopio Savez, koji je po- 
tom potvrdio s njegovim sinom Izakom, kojega mu je rodila Sara te 
s Izakovim sinom Jakovom. Jedna definicija Izraela stoga bi mogla 
biti: dio Abrahamova potomstva koji je u savezu s Bogom.!“ 
Uspostava Saveza!! ključni je trenutak cijeloga biblijskog pri- 
povijedanja. Savez (hebrejski brit, nepoznate etimologije) čovjeka 
s Bogom, u kojem i čovjek i Bog preuzimaju određene dužnosti i 
obvezuju se postupati na utvrđeni način, jedan je od najvažnijih 
biblijskih koncepata. Funkcioniranje Saveza podrazumijevalo je da 
se obje strane pridržavaju njegovih obveza i uživaju u njegovim po- 
vlasticama. On je predstavljao interakciju između čovjeka i Boga 
u kojoj čovjek zna što može očekivati od Boga, a zna i što Bog 


8 Korijen riječi preseliti i riječi Hebrej isti je (129). Ukoliko je imenica Hebrej ove 
etimologije, onda je židovska pripadnost Obećanoj zemlji kao identitetska odrednica 
naglašena već u samom imenu naroda. 


9 Ant. 1:146. 
10 Vidi i Neusner, 2004:25. 


11 Više o ovom Savezu i njegovu teološkom značaju bit će riječi u sljedećem poglavlju. 

očekuje od njega. O važnosti Saveza za kasniju izraelsku povijest 
profesor Moshe Sharon ovako piše: 


U samoj srži Izraelova postojanja nalazi se ideja Saveza. Ta ideja 
o savezu između naroda i nevidljivoga Boga koji ih poziva, vodi i 
među njima prebiva tvori jezgru Izraelovih najstarijih sjećanja; sje- 
ćanja na događaje koji su se zbili davno prije osvajanja Kanaana. 
U dubini sjećanja naroda, taj je savez sva plemena uobličio u jedan 
narod. Kroz taj su savez nestale granice između sfera religijskoga 
i političkog života, budući da je savez između naroda i njihova 
Boga u stvarnosti značio uspostavu kraljevstva Božjega. Povezani 
prihvaćanjem jednoga Boga kao svojega kralja, izraelska plemena 
nisu bila samo vjerski zbor, jer je Božje kraljevanje podrazumi- 
jevalo djelovanje isto koliko i duhovni izgled; značilo je striktno 
pristajanje uz božanski nadahnut pravni sustav i obvezu odaziva na 
poziv u boj, koji je bio poziv u Božji sveti rat. 

Uz svu važnost saveza u sjećanju naroda, on se smatra kulmi- 
nacijom, vrhuncem dugotrajnoga povijesnog procesa tijekom koje- 
ga su se oblikovali osobiti odnosi između naroda i njihova Boga.“ 


Božji savez s Abrahamom uvelike predstavlja početak teologije u 
modernom smislu riječi, jer on otvara vrata za uvid u karakter, vo- 
lju i postupanje Boga na do tada potpuno besprimjeran način. Bog 
se zbog Saveza počinje objavljivati izraelskom narodu te u određe- 
nom omjeru postaje “predvidljiv?, “istraživ" i “spoznatljiv." Prava 
važnost priče o Abrahamu leži upravo u njezinoj vjerskoj, odnosno 
teološkoj biti, bez koje bi ona vjerojatno bila samo jedna od mnogih 
orijentalnih priča i legendi lokalne relevantnosti, za koju ostatak 
čovječanstva nikad ne bi čuo. Njome započinje povijest spasenja, 
koja će se puno stoljeća kasnije razgranati na židovsku i kršćansku, 
a još kasnije, u potpuno drukčijem, ali ipak donekle prepoznatljivu 
obliku, i na islamsku. Daljnji se tijek povijesti Abrahamova potom- 


12 Sharon, 1993:40-41. 

stva stoga može promatrati kao niz povijesnih zbivanja, ali njihova 
teološka implikacija i interpretacija neumoljivo ostaje uvijek na- 
zočna, katkad latentno, a katkad nametljivo te ih je lako pomiješati 
i pobrkati. Zadaća je povjesničara promatrati događanja kao skup 
ljudskih djela koja se mogu istražiti metodama historiografije 1 ar- 
heologije. Povjesničar, dakako, “ne može pisati povijest iz Božje 
perspektive".!3 Pa ipak, povijest Izraela, kad ne bi sadržavala — ili 
barem implicirala — taj teološki, duhovni i u konačnici soteriološki 
aspekt, ne bi bila puno zanimljivija od povijesti bilo kojega dru- 
gog naroda. Općenito je prihvaćeno da se to nedvojbeno odnosi na 
drevni Izrael, onaj čija povijest završava u drugom stoljeću poslije 
Krista. No, može li se kasnija povijest židovskoga naroda i Svete 
zemlje promatrati kao nešto s njime nepovezano? Može li se mo- 
dernoj Državi Izraelu pristupiti kao fenomenu odvojenom od toga 
formativnog razdoblja, kao novom početku poniklom na novim 
povijesnim i političkim premisama, bez eshatološkoga i soteriološ- 
koga značenja? Među Židovima o tome pitanju ne postoji suglasje. 
Nakon Šestodnevnog rata iz 1967. godine, sve je više i sve je veći 
politički utjecaj Židova, ali i kršćana, koji misle da ne može. 


POVIJEST IZAKA, JAKOVA I DVANAEST IZRAELOVIH PLEMENA 


Obećanje koje je Bog dao Abrahamu o vlasništvu nad kanaanskom 
zemljom ponovio je i glede njegova sina Izaka.!* Išmael, sin kojega je 
Abrahamu rodila Sarina sluškinja Hagara, prema biblijskom izvješću 
iz toga je obećanja isključen.!* Kad je u kanaanskoj zemlji zavladala 
glad, a Izak naumio poći u Egipat, objavio mu se Bog te mu rekao: 


Ne silazi u Egipat: boravi u zemlji koju ću ti označiti. U ovoj se 
zemlji nastani, ja ću s tobom biti i blagoslivljati te; tebi i tvome 


13 Bright, 2000:75. 
14 Post 17:21. 


15 Puno kasnije nastala je legenda da su Išmaelovi potomci Arapi, a začetnici te legende 
najvjerojatnije su bili Židovi (vidi Goitein, 1955:22). O nastanku i implikacijama te ide- 
je bit će više riječi u poglavljima koja se bave islamom i arapsko-židovskim odnosima. 

potomstvu dat ću sve ove krajeve, da izvršim zakletvu kojom sam 
se zakleo tvome ocu Abrahamu. Tvoje ću potomstvo umnožiti kao 
zvijezde na nebesima i tvome ću potomstvu predati sve ove krajeve 


[...].15 


Izak i njegova žena Rebeka imali su dva sina, Jakova i Ezava. Abra- 
hamov i Izakov blagoslov prešao je na Jakova.!" Tome je Jakovu 
Bog kasnije promijenio ime u Izrael.!š Nešto kasnije, Bog mu se 
ponovno objavio i potvrdio što mu je ranije rekao o njegovu novom 
imenu i o vlasništvu nad zemljom: 


“Ime ti je Jakov, ali se odsad nećeš zvati Jakov, nego Izrael će biti 
tvoje ime." Tako ga prozva Izraelom. Onda mu Bog reče: “Ja sam 
El Šadaj — Bog Svesilni! Budi rodan i množi se! Od tebe poteći će 
narod, mnoštvo naroda, i kraljevi iz tvog će izaći krila. Zemlju što 
je dadoh Abrahamu i Izaku, ja tebi predajem; i potomstvu tvojem 
poslije tebe zemlju ću ovu dati.?!? 


Jakovu se rodilo dvanaest sinova: Ruben, Šimun, Levi, Juda, Jisa- 
kar, Zebulun, Dan, Naftali, Gad, Ašer, Josip i Benjamin. Josip je 
zbog zavisti braće, koja su ga prodala u ropstvo, završio u Egiptu, 
ali spletom okolnosti postao je osoba od faraonova povjerenja. Za 
sušnih je godina upravljao zalihama hrane te je mudrom raspodje- 
lom spasio Egipat od gladi. Kako je u to vrijeme glad ovladala i 
Kanaanom, njegova su braća došla u Egipat potražiti hranu. Ondje 
su otkrili da im je brat još živ i da upravlja Egiptom. Jakov se tada s 
cijelom obitelji preselio k njemu, a faraon im je za nastambu predao 
pokrajinu Gošen, plodno područje u dolini Nila. 


16 Post 26:2-5. 

17. Vidi 1 Post 28:3-4; 13-15. 
18 Post 32:29. 

19 Post 35:10-12. 

IZLAZAK IZRAELACA IZ EGIPATSKOG ROPSTVA 


Izraelci su prema biblijskom izvješću u Egiptu živjeli oko četiri sto- 


ljeća, tijekom kojih su izrasli u brojan narod. Od Jakovljevih dva- 


naest sinova nastalo je dvanaest Izraelovih plemena.?% Predvođeni 


Mojsijem Izraelci su sredinom petnaestog stoljeća pr. Kr.“! napusti- 


li Egipat te preko Sinajske pustinje pošli na sjever, u Kanaan. Tada 


se dogodilo i jedno od najvećih starozavjetnih čuda, otvaranje mora 


pred Izraelcima. Nakon što je sav izraelski narod izišao na kopno 


na drugoj strani mora, vode su se sklopile nad Egipćanima koji su 


20 


21 

Izraelovih dvanaest plemena pobrojano je u Post 49:3-28, no kasnije kod raspodjele 
zemlje Levijevo se pleme ne spominje jer je ono bilo svećeničko te nije primilo u 
baštinu zemlju, nego samo neke gradove, a ne spominje se ni Josipovo pleme. Umje- 
sto Levija i Josipa nositelji plemenskoga imena postali su Josipovi sinovi Efrajim i 
Manaše, čime je broj plemena koja su među sobom razdijelila kanaansku zemlju opet 
dvanaest. 


Izlazak se prema biblijskoj kronologiji (tzv. “rano razdoblje Izlaska") dogodio oko go- 
dine 1445./1446. pr. Kr. Biblijski se izračun temelji na vremenu početka gradnje Hra- 
ma zabilježenom u I Kr 6:1, prema kojem je gradnja Doma Gospodnjeg počela “četiri 
stotine i osamdesete godine poslije izlaska Izraelaca iz zemlje Egipatske". Kao godina 
početka gradnje Hrama općenito se uzima 965. prije Krista. Nadalje, Jiftah, jedan od 
Izraelovih sudaca, koji je živio u jedanaestom stoljeću pr. Kr., navodi kako se “Izrael 
nastanio... po svim gradovima na obali Jordana — evo, već tri stotine godina..." (Suci 
11:26), što ukazuje na četrnaesto ili petnaesto stoljeće kao vrijeme dolaska izraelskih 
plemena u Kanaan. I apostol Pavao u Novom zavjetu navodi da je od ulaska Izraelaca 
u Kanaan do proroka Samuela prošlo oko četiri stotine i pedeset godina (Dj 13:19-20). 
Ukoliko je ta kronologija točna, faraon koji je tlačio Izraelce mogao bi biti Tutmozis 
III. (oko 1490. — 1436.) a faraon s kojim se Mojsije sukobio Amenofis ili Amenhotep 
II. koji je vladao sredinom petnaestog stoljeća prije Krista. I najstariji arheološki izvor 
na kojem se spominje ime Izrael, takozvana Merneptahova ploča, po mišljenju mno- 
gih povjesničara više podupire biblijsku kronologiju nego kronologiju prema kojoj se 
Izlazak zbio u trinaestom stoljeću pr. Kr. Naime, sama ploča potječe s kraja trinae- 
stoga stoljeća, a dao ju je sastaviti egipatski kralj Merneptah, sin Ramsesa II., koji je 
vladao od oko 1213. do 1203. Na ploči je uklesan spomen na egipatski vojni pohod 
protiv nekoliko naroda, među kojima se letimice spominje i Izrael. Povjesničari koji 
zastupaju biblijsku kronologiju objašnjavaju da su Izraelci u vrijeme te bitke najvje- 
rojatnije već predstavljali moćnu, dobro organiziranu i kompaktnu zajednicu u Ka- 
naanu, jer se u protivnom kralj ne bi hvalio pobjedom nad njima. Iz takva rasuđivanja 
proizlazi da su u trinaestom stoljeću prije Krista Izraelci već neko dulje vrijeme bili 
nastanjeni u Kanaanu. Alternativno vrijeme Izlaska, takozvano “kasnije razdoblje", 
koje zastupaju mnogi današnji povjesničari, prva je polovica trinaestog stoljeća pr. 
Kr. Više o tome vidi u Bright, 2000:123; Johnson, 1988:26; Kamm, 1967:14; Lemche, 
2004:19, 125 etc. U tom se slučaju često navodi Ramses II. (oko 1279. — 1212.) kao 
faraon koji je tlačio Izraelce (Curtis, 2007:77). 

ih gonili snakanom da ih vrate u ropstvo. Taj se događaj smatra pr- 
vom vojnom pobjedom Izraelaca kao naroda nad neprijateljem koji 
ih je progonio. Okolnosti pod kojima se zbio kasnije će biti važne 
za izraelsko tumačenje vjerskog rata. Naime, faraonova vojska koja 
je progonila Izraelce bila je brojna, snažna, dobro opremljena i vič- 
na oružju pa su izgledi Izraelaca da je nadvladaju u sukobu bili vrlo 
mršavi. No, kako je izraelska zajednica u poslušnosti prema Božjoj 
zapovijedi išla u zauzimanje Obećane zemlje, Bog se zauzeo za 
njih i porazio njihove progonitelje. 

Mojsije je potom na Horebu (Sinaju) Božjom objavom primio 
odredbe Zakona. Tako je nastala Tora, odnosno Mojsijevo Peto- 
knjižje. Uz Deset zapovijedi, Mojsije je Izraelcima dao naputke 
glede moralnih i etičkih načela ponašanja, higijene, ishrane, bogo- 
štovlja, kao i zakone kojima je uređeno kazneno, civilno 1 obitelj- 
sko pravo. Mnoge zapovijedi i koncepti tada predani Izraelcima bili 
su, koliko je danas poznato, potpuno originalni. Među njih spada 
epistemološka nezamjenjivost objave u teologiji,“ načelo svetosti 
ljudskog života i antropocentričnost, monoteizam, koncept saveza 
u kojem Bog ograničava svoje vlastito postupanje njegovim ugo- 
vornim obvezama te dobra i zla kao temeljne ontološke dihotomije. 
Židovstvo se zbog tada prihvaćenih načela smatra religijom etičkog 
monoteizma? pa “znanstvenici etički monoteizam vide kao izvan- 
redno postignuće povijesti Hebreja".?* 

Zakon koji je Mojsije tada prenio Izraelcima može se uvjetno 
podijeliti na tri područja: moralni, obredni i teološki. Moralni se 
odnosi na standarde ponašanja Izraelaca prema ljudima iz svoje 
zajednice ili izvan nje te razlučivanje dobra i zla (vidi Izl 20:12- 
17, Lev 19:1-37 itd.). Obrednim su određeni propisi vezani uz bo- 
goštovlje, gradnju svetišta, svećenstvo (Lev 21:1-23), svetkovine 


22. Objava, a ne kakva ljudska metoda poput razmišljanja, opažanja, logike, mistike, 
okultizma i sličnoga, izvor je znanja o Bogu, jer Bog nije dio stvorenja da bi ga se 
moglo upoznati osjetilima. O ovome će biti više riječi u sljedećem poglavlju. 


23 Vidi Neusner, 2004:74-75. 
24 Roth, 2005:473. 

i blagdane (Lev 23:1-43), čistu i nečistu hranu (Lev 11:1-47) te 
zdravlje i higijenu (Lev 13:1-59). Teološkim dijelom predstavljene 
su neke Božje osobine i značajke, primjerice da je Bog jedan (Pnz 
32:39), svet (Lev 19:1; 20:26), ljubomoran (Izl 20:5), dobar, pra- 
vedan, svemoćan, sveprisutan itd. I moralni i obredni i teološki dio 
Zakona u konačnici su upućivali prema Obećanoj zemlji, u kojoj se 
tek nalazilo potpuno ispunjenje i potvrda židovstva kao vjerskoga 
i društvenog ustroja. Mojsije je prvi prorok koji je Izraelcima de- 
finirao izravnu povezanost njihova odnosa prema drugim ljudima 
i prema Bogu, s pravom življenja u Obećanoj zemlji i političkom 
vlašću nad njom. Obećana je zemlja njihova vječna baština i vla- 
sništvo, ali njihovo pravo da u njoj žive uvjetovano je njihovim 
moralnim i etičnim ponašanjem te pobožnošću i vjernošću Savezu: 


“Drži njegove zakone i njegove zapovijedi koje ti dajem danas, 
da dobro bude tebi i tvojoj djeci poslije tebe; da dugo poživiš na 


zemlji koju ti Jahve, Bog tvoj, daje zauvijek. 


Standardi ponašanja koje je Bog Zakonom postavio pred Izraelce 
bili su vrlo visoki pa Deset zapovijedi do danas u velikom dijelu 
svijeta predstavljaju mjerilo kako osobnoga ćudoređa, tako i okvir 
za zakonodavno, a često i za općenito društveno prihvatljivo po- 
našanje.** Značajka Staroga saveza u tom kontekstu je i ta da su 
“osobna i društvena etika bili praktički nerazlučivi" te da je “ono 
što je moralno za pojedinca (osobna etika) bilo moralno i za druš- 
tvo (društvena etika)".?" Izraelac je imao obvezu čestitoga i od- 


25 Pnz 4:40; vidi i Lev 26:3-5; Jš 14:9. Kasniji će proroci dodatno rastumačiti ovaj aspekt 
povezanosti Izraelaca s Erec Izraelom, ali poruku da je židovsko vlasništvo nad Erec 
Izraelom vječno potvrdit će i proroci koji će najoštrije osuđivati nepravedne postupke 
Izraelaca, poput Jeremije (vidi primjerice Jr 7:7). 


26 Ovdje je zanimljivo navesti i kako je misao “ljubi bližnjega svoga kao samoga sebe" 
(Mt 22:39; Mk 12:31 etc.) koja je kao temelj Isusova nauka postala krilaticom najprije 
kršćanstva a potom i općenito humanističke dobronamjernosti, preuzeta iz Tore, od- 
nosno Lev 19:18. 


27 Rae, 2000:22. 

govornog ponašanja prema obitelji, bližnjima, strancu pa čak, pod 
određenim uvjetima, i prema neprijatelju.?? 


IZRAEL U OBEĆANOJ ZEMLJI 


Izraelci su prešli Jordan i u Kanaan ušli početkom četrnaestoga sto- 
ljeća pr. Kr.?? Osvajanje zemlje za njih je bio “sveti rat" u kojem 
su mnoge od stanovnika koje su u njoj zatekli podvrgnuli “heremu, 
kletom uništenju?.?“ Pod Jošuinim vodstvom Izraelova su pleme- 
na osvajala dio po dio Obećane zemlje, dok nisu ovladali većim 
dijelom područja zapadno od Jordana te nekim dijelovima istočno 
od Jordana i Galilejskog jezera. Po završetku osvajanja, Jošua je 
zemlju raspodijelio izraelskim plemenima. 

Osvojeni teritorij nije predstavljao koherentnu cjelinu. Neka pod- 
ručja, kao Jizreelska dolina u središnjem Izraelu ili gradovi Bet Šean, 
Dor, Megido, Gezer i Jeruzalem, ostala su u vlasništvu starosjedila- 
ca. Neke od njih Izraelci nisu uspjeli poraziti i protjerati, budući da 
su imali sofisticiranu vojnu opremu od željeza, kočije i konjanike. 
Drugi su pak s Izraelcima sklopili savez, poput stanovnika Gibeona.3! 
Područja kojima su Izraelci ovladali bila su uglavnom gorska, često 
šumovita i teže prohodna. Zbog Izraelova ovladavanja gorskim pro- 
stranstvima u kasnijoj će povijesti neki Izraelovi neprijatelji izvući 
zaključak da je Bog Izraelov gorski bog nemoćan u nizinama i ravni- 
cama?“ pa će na toj pretpostavci graditi ratnu strategiju. 

Izraelovo ovladavanje gorskim predjelima, ali ne i svim rav- 
nicama i gradovima, da se povezati s dva razloga. Prvi je taj što 
su Izraelci bili isključivo pješaci,5> koji su u boju s konjanicima i 


28 Kad su Gibeoniti, koje su Izraelci trebali protjerati iz Kanaana, na prijevaru s njima 
sklopili savez, on je za Izraelce ostao obvezujući (2 Sam 21:1-14). 


29 U NIV ASB kao godina prelaska Jordana navodi se 1406. pr. Kr. 
30 JŠ1O:. 

31 J59:3-18. 

32 Vidi 1 Kr 20:23. 


33 Židovsko konjaništvo prvi put u povijesti spominje se tek u doba Šimuna Hasmonejca 
(1 Mak 16:4). 

bojnim kolima na ravnom terenu bili u izrazito nepovoljnom po- 
ložaju. Drugi je taj što su Izraelci po izlasku iz Egipta bili narod 
bivših robova, neuk i siromašan, među kojima nije bilo puno ljudi 
vičnih zanatima i drugim vještinama svojstvenim osobama iz viših 
društvenih slojeva. Još nisu ovladali tehnikama obrade metala pa je 
njihova oprema, i to ne samo vojna nego i ona koja je rabljena u ku- 
ćanstvima, bila vrlo primitivna. Pred visokim zidinama kanaanskih 
utvrđenih gradova Izraelci su bili nemoćni, jer su im ratne taktike i 
načini opsjedanja (primjerice gradnja opsadnih kula ili prokopava- 
nje temelja zidina) bili nepoznati. Zbog toga je njihovo osvajanje 
Jerihona (Jš 6:1-24) i Aja (Jš 8:1-29), kao i kasnije Lakiša, Eglona, 
Hebrona, Debira (Jš 10:31-39), Hasora (Jš 11:10) i drugih gradova 
predstavljalo neočekivane vojne uspjehe, ne bezrazložno pripisane 
božanskoj intervenciji. To je vjerojatno i glavni razlog zbog kojega 
je osvajanje Obećane zemlje jedini “sveti rat" iz židovske tradicije 
i povijesti.“ 

U Knjizi o sucima ostalo je zabilježeno da je Judinu plemenu 
uspjelo ovladati jednim važnim dijelom teritorija predanim njemu 
u baštinu: Gazom i Aškelonom s okolnim priobalnim područjima 
te Ekronom, koji je smješten nešto prema unutrašnjosti. No osva- 
janje ovih područja, pod uvjetom da su se uistinu dogodila i da 
je mjerodavan tekst hebrejski izvornik, a ne Septuaginta,5* bilo je 
privremeno. Na to je područje, naime, nešto kasnije od Izraelaca?“ 
došao narod s kojim će Izrael ostati u dugotrajnom ratu i čije će 
ime Izraelovi neprijatelji više od tisuću godina kasnije upotrijebiti 
za preimenovanje zemlje Erec Izraela kako bi zatrli njezin židovski 
identitet: Filistejci. Filistejci su izvorno bili egejski narod, u srod- 
stvu s kasnijim Grcima, a dolazili su najvjerojatnije s Cipra ili Kre- 
te.?" U trinaestom stoljeću prije Krista pokušali su izvršiti invaziju 


34 Luz, 2003:224. 


35 Prema hebrejskom tekstu Sudaca 1:18 Juda je te krajeve zauzeo, dok u Septuaginti, na 
kojoj se temelji i hrvatski prijevod, piše: “Ali Juda nije uspio zauzeti Gaze..." 


36 Bright, 2000:175. 
37 Gabriel, 2003:24. 

na Egipat te su ratovali s faraonom Merneptahom. Konačan poraz 
njihovim ambicijama u Egiptu zadao je faraon Ramses III. (oko 
1192. — 1160.) u velikoj bitki 1190. godine. No nije ih uspio posve 
potisnuti iz zemalja nad kojima je Egipat dominirao pa su se nasta- 
nili uz kanaansko Sredozemno priobalje. Filistejska središta postali 
su priobalni gradovi Ašdod, Aškelon i Gaza te Gat i Ekron u unu- 
trašnjosti. Oni će u nekoliko sljedećih stoljeća 1z tih središta često i 
opasno ugrožavati Izrael, sve dok u vrijeme babilonskih osvajanja, 
u šestom stoljeću prije Krista, netragom ne nestanu iz povijesti. 


RAZDOBLJE SUDACA: 
SAVEZ PLEMENA I RATOVI S OKOLNIM NARODIMA 


Nakon što su Izraelci zauzeli Obećanu zemlju, sljedećih su neko- 
liko stoljeća, do uspostave monarhije, živjeli u političkom sustavu 
koji se može nazvati savezom plemena. Taj savez nije imao stalnu 
vojsku, središnja tijela vlasti ni glavni grad pa je zapravo vrlo ne- 
obično da je uopće opstao,?* usprkos međusobnoj različitosti kao i 
brojnim pritiscima i ratovima s okolnim narodima, i to sve dok na- 
vedene institucije nisu uspostavljene u vrijeme kralja Šaula. Jedino 
što je izraelska plemena moglo povezati i održati u savezu bila je 
zajednička vjera. Jošua ih je potkraj svoje karijere okupio u Šekemu 
i ondje svečano ponovio što je sve Bog za njih učinio te ih potaknuo 
da s Bogom obnove Savez, što su i učinili. Za izraelska je ple- 
mena ta zajednička pripadnost kao jedne ugovorne strane Zakona 
bila iznad plemenske pripadnosti, što nije zanemariva neobičnost 
za tadašnji pa i današnji Orijent. Nakon Jošuine smrti, plemena su 
nastavila s osvajanjem Obećane zemlje, pri čemu su jedni drugima 
pomagali,“ a pri razdiobi zemlje nisu zabilježeni međusobni suko- 
bi ili trvenja. Središnje mjesto bogoštovlja Izraelaca postao je grad 


38 Neki povjesničari smatraju da je broj plemena koji su sačinjavali savez bio promjen- 
ljiv, a kao dokaz navode Pjesmu Debore i Baraka (Suci 5:1-31) u kojoj je nabrojano 
samo deset plemena, dok se jedno naziva Makir (Suci 5:14). 


39 Jš24:1-18, 25. 
40 Suci 1:3. 

Šilo, u kojem je bio smješten Kovčeg saveza.*! Onamo su Izraelci 
iz svih plemena hodočastili jedanput na godinu.“ Okupljena oko 
zajedničke vjere, koja je osim božanstva uključivala i zajedničko 
povijesno sjećanje na izbavljenje iz ropstva, jedinstven svećenički 
stalež te svetište, izraelska su plemena stvarala zajednički identitet, 
koji je s vremenom prerastao u nacionalni. 

Povijest izraelskog naroda iz Knjige sudaca mogla bi se sažeti u 
priče o izmjenjivanju poslušnosti Zakonu i Savezu, uz koju bi dola- 
zio Božji blagoslov, te neposlušnosti zbog koje bi Božja zaštita na- 
puštala Izraelce, a okolni bi narodi na neko vrijeme politički i vojno 
ovladali njima i njihovom zemljom. Prema biblijskim izvješćima, 
Izraelci bi tada u nevolji zavapili Bogu, a Bog bi im se smilovao i 
poslao izbavitelja. Suci Otniel, Ehud, Šamgar, Debora, Gideon, Jif- 
tah, Samson i Samuel bili su neki od njih.+ Pod njihovim proroč- 
kim vodstvom i vojnim zapovjedništvom Izraelci bi porazili strane 
narode i obnovili nezavisnost. Nakon nekoliko desetljeća političke 
suverenosti i blagostanja, narod bi opet zaboravio na Boga, opet se 
odmetnuo od Zakona i opet navukao na sebe nevolje i strane gos- 
podare. Činilo se kao da je svaki novi naraštaj Izraelaca na vlastitoj 
koži učio do koje je mjere politička suverenost uvjetovana vjerno- 
šću Savezu s Bogom. 

Koncem jedanaestoga stoljeća prije Krista savez izraelskih ple- 
mena našao se na udaru Filistejaca. Oružje i vojni ustroj toga rat- 
ničkog naroda bili su napredniji od Izraelskih. Filistejci su namet- 
nuli monopol na proizvodnju željeza, kojega je pak u izobilju bilo 
među Izraelcima tek za vladavine kralja Davida.“* S Filistejcima 


41 Kovčeg saveza i Prebivalište ondje su bili sve do bitke s Filistejcima u kojoj su izginuli 
Elijevi sinovi (1 Sam 4:3-11). Filistejci su tada oteli i Kovčeg, ali su ga nedugo potom 
bili prisiljeni vratiti Izraelcima u Bet Šemeš, a oni su ga prenijeli u Kirjat Jearim (1 
Sam 5:1-7:1). No prije toga se spominje da se “sav Izrael ... sabra ... kod Jahve u Mispi" 
(Suci 20:1) pa je moguće da je Prebivalište neko vrijeme bilo i ondje postavljeno. 

42 Suci 21:19. 


43 Razdoblje Sudaca trajalo je od četrnaestoga do jedanaestoga stoljeća pr. Kr. (Lawren- 
ce, 2012:58, usp. NIV ASB str. 358). 


44. Bright, 2000:186. 

je ratovao Samson koji, da je imao željezni mač, vjerojatno ne bi 
na njih udarao magarećom čeljusti.+ Filistejci su u više navrata 
porazili Izraelce 1 zauzimali dio po dio njihova područja, uklju- 
čujući čak i neke gorske krajeve u Judi (kasnije Judeji). Jedna od 
najvažnijih bitki Izraelaca s Filistejcima odigrala se između Eben 
Haezera, gdje su se prije bitke utaborili Izraelci, i Afeka, u kojem 
je bio filistejski logor. Filistejci su u dvije bitke nanijeli težak poraz 
Izraelcima. Palo ih je oko trideset četiri tisuće, među njima sveće- 
nici Hofni i Pinhas, sinovi Elija, koji je u to vrijeme bio sudac nad 
Izraelom. Filistejci su zarobili Kovčeg saveza i odnijeli ga u Ašdod. 
U to su vrijeme vjerojatno uništili i Šilo, koji nakon tog vremena 
prestaje biti značajno mjesto u izraelskoj povijesti. 


USPOSTAVA IZRAELSKOG KRALJEVSTVA 


Služba sudaca nije bila nasljedna pa čak ni stalna, nego su se oni 
uglavnom pojavljivali kao ad hoc vođe i izbavitelji iz političkih ne- 
volja. Čini se da su Izraelci u jednom trenutku svoje povijesti za- 
ključili kako razlog njihovim čestim vojnim porazima nije otpadniš- 
tvo od Boga, kako to opetovano naglašava Pismo, nego inferiornost 
njihova društvenog uređenja u odnosu na ono njihovih neprijatelja. 
Zato su od Samuela zatražili da nad njim postavi kralja koji će vla- 
dati Izraelom “kao što je to kod svih naroda"'.*" Samuel je oko 1050. 
godine pr. Kr. za prvoga izraelskog kralja postavio Šaula, naočita i 
snažna mladića iz Benjaminova plemena. Šaul je uspješno vojevao 
najprije protiv Amonaca, a potom i Filistejaca. Pod njegovim za- 
povjedništvom po prvi put u izraelskoj povijesti dolazi do osnutka 
redovne vojske, koja je uvijek bila na okupu, a ne samo kad bi se 
nad narod nadvila neposredna opasnost. U jednoj od bitki Šaulo- 
ve vojske protiv Filistejaca proslavio se i mladi pastir iz Betlehema 


45 Suci 15:15-16. 


46 Bright, 2000:186. Bitka je opisana u 1 Sam 4:1-11, pri čemu se podrazumijeva da velik 
dio krivnje za izraelsku nesreću snose Elijevi sinovi koji su griješili moralno i obred- 
no (1 Sam 2:1-17). 


47.1 Sam 8:5. 

po imenu David, ubivši proslavljenoga filistejskog ratnika Golijata. 
Davidova je ratnička vještina uskoro pridonijela mnogim izraelskim 
pobjedama, a njegov iskren, pobožan i nesračunat nastup učinio ga 
je omiljenim među narodom. Nakon Šaulove pogibije u bitki na gori 
Gilboi, Samuel je za novoga izraelskog kralja pomazao toga Davida. 

David se zakraljio u Hebronu oko 1010. godine pr. Kr., najpri- 
je nad Judom, a potom nad cijelim Izraelom. Nakon sedam i pol 
godina stolovanja u Hebronu, osvojio je Jeruzalem i od njega na- 
činio izraelsku prijestolnicu. Potom je iz Šila u Jeruzalem prenio 
Kovčeg saveza. Tako je Jeruzalem postao političko i vjersko sre- 
dište Izraela. On je na jeruzalemskoj gori Moriji namjeravao sa- 
graditi i Hram, ali ta je zadaća dopala njegovu sinu, nasljedniku i 
najmoćnijem izraelskom kralju u povijesti, Salomonu. Davidova je 
vladavina bila obilježena čestim i uspješnim ratovima, ali zaslugu 
za vojne uspjehe David nije pridavao svojim borbenim vještinama, 
nego Bogu. Najveća strast njegova života, predmet njegova divlje- 
nja, obožavanja i zahvalnosti za svaki uspjeh 1 utjehe za neuspjeh 
bio je Bog Izraelov. Od 150 biblijskih psalama, Davidu se pripisu- 
ju sedamdeset tri. Među njima su neki s najdubljim i najnježnijim 
izričajima predanja Bogu, poput Dvadeset trećega, te pouzdanja u 
Božje milosrđe i oprost, poput Pedeset prvoga. 

Davidov sin Salomon u Jeruzalemu je podigao Hram, prema 
tradiciji na istoj gori na kojoj je Abraham trebao žrtvovati Izaka. 
Hram su posvetili svećenici iz Levijeva plemena, a Salomon je bla- 
goslovio okupljeni narod, zahvalio Bogu za blagostanje i mir Izra- 
ela te prinio propisane žrtve. Prema biblijskom izvješću Hram je 
ispunila slava Gospodnja, a Bog je Salomonu obećao da će njegov 
pogled i srce uvijek biti na tome mjestu.** Hram i gora na kojoj je 
on podignut tako su, gotovo tisuću godina prije Krista, postali naj- 
svetije mjesto židovske vjere. 

Hram je bio podijeljen u nekoliko dijelova, a pristup u svaki od 
njih bio je strogo ograničen. U samom središtu nalazila se Svetinja 


48 1Kr9:3. 

nad svetinjama, u kojoj je očitovana Božja prisutnost (mt) bila 
stalna. U tu je odaju smio ući samo veliki svećenik, jednom godiš- 
nje, na Dan pomirenja, radi prinošenja žrtve za grijehe naroda. Ula- 
zak na to mjesto bio je zabranjen svakome drugome, a prijestup je 
bio kažnjiv smrću kao svetogrđe. Nakon uništenja Hrama, Židovi 
se nisu uspinjali na hramski plato iz straha da nehotice ne kroče na 
to posvećeno mjesto pa se upravo zato Zapadni zid (poznat i kao 
Zid plača) s vremenom profilirao kao najsvetije mjesto u židovstvu. 
No mnogi Židovi, kao i većina religijskih cionista, u konačnici se 
ne zalažu za očuvanje židovskoga pristupa Zapadnom zidu koliko 
za obnovu Hrama na mjestu na kojem je nekoć stajao. Kako se na 
tome mjestu danas nalazi džamija Kupola na Stijeni, jedna od naj- 
starijih na svijetu i od iznimne važnosti u islamu (0 njezinoj gradnji 
i značaju bit će više riječi u 6. poglavlju), njihove su ambicije pod 
stalnim nadzorom izraelskih vlasti i sigurnosnih službi. 


PODJELA KRALJEVSTVA NA IZRAEL I JUDU 


Salomon je kraljevao od 970. do 930. godine pr. Kr. Naslijedio ga 
je sin Roboam, koji je kraljevao sedamnaest godina, ali njega nije 
krasila očeva razboritost i politička mudrost. Visokim je porezima 
razbjesnio narod, što je iskoristio izvjesni Jeroboam te se proglasio 
kraljem nad deset sjevernih izraelskih plemena. Davidovu domu i 
Roboamu ostali su vjerni samo Juda i Benjamin, plemena koja su 
nastanjivala područje oko Jeruzalema te Negev do Sredozemnog 
mora. Kraljevstvo Davidovih potomaka od tada se u povijesti nazi- 
va Judom, a kraljevstvo ostalih deset plemena sjeverno od Jeruza- 
lema Izraelom ili Sjevernim kraljevstvom. 

Roboam nije prihvatio Jeroboamovu vlast nad sjevernim ple- 
menima te je između njih dvojice izbio rat. Raskol moćnoga izra- 
elskog kraljevstva iskoristili su njihovi susjedi, koje su David i Sa- 
lomon držali u pokornosti. Oni su najprije zbacili izraelsku vlast 
nad svojim zemljama, a potom krenuli u proširenje svojih područja 
na račun izraelskoga. Roboamovo se kraljevstvo tako našlo u opa- 
snom okruženju: s istoka, juga 1 zapada vrebali su Amonci, Moap- 

ci, Edomci 1 Filistejci, a sa sjevera mu je prijetilo deset izraelskih 
plemena. 


Roboam, stolujući u Jeruzalemu, poče dizati tvrde gradove po 
Judeji. Tako je sagradio Betlehem, Etam, Tekou, Bet Sur, Sokon, 
Adulam, Gat, Maresu, Zif, Adorajim, Lakiš, Azeku, Soru, Ajalon 
i Hebron, tvrde gradove u Judinu i Benjaminovu plemenu. Utvr- 
divši gradove, postavi im zapovjednike i dovuče zalihe hrane, ulja 
i vina; u svaki pojedini grad stavi štitova i kopalja i utvrdi ih vrlo 
jako.+? 


Od navedenih utvrda, zanimljivo je, ni jedna nije bila izgrađena na 
sjeveru, na granici prema Izraelu. Mogući razlog tomu je Roboa- 
mova nada da će s vremenom ipak uspjeti ponovno objediniti svih 
dvanaest plemena i zakraljiti se nad cijelim Izraelom. Drugi mogu- 
ći razlog je njegova usredotočenost na pripreme za rat s Egiptom, 
koji je izbio nekoliko godina kasnije. 


POVIJEST SJEVERNOGA KRALJEVSTVA 


Prvi kralj Sjevernoga kraljevstva Jeroboam (930. — 909.), u strahu 
od monopolizacije bogoštovlja u Jeruzalemu u kojem je stolovao 
njegov suparnik, dao je izraditi dva zlatna teleta koja je postavio u 
Betelu i Danu. Njih je proglasio bogovima koji su Izraelce izveli 
iz Egipta, a narodu naložio njihovo štovanje.“ Jeroboam je svoju 
političku vlast nastojao utvrditi podizanjem svetišta, što je fenomen 
koji će se u kasnijoj bliskoistočnoj povijesti često pojavljivati. No 
Jeroboam nije uspio nametnuti dinastijsku vladavinu svoje obitelji. 
Slijed izraelskih kraljeva, za razliku od judejskih, nije bio naslje- 
dan. U 208 godina postojanja Sjevernoga kraljevstva“! izmijeni- 


49 2Ljet11:5-12. 
50 1Kr12:26-30. 


51  Izraelsko se kraljevstvo u Bibliji još naziva i Samarija, prema njegovu glavnom gradu 
te Efrajim. 

lo se devetnaest kraljeva iz devet različitih obitelji. Mnogi su od 
njih skončali nasilnom smrću, od ruke kakva nezadovoljnika koji 
bi na neko vrijeme zaposjeo vlast, a potom je i sam izgubio na 
sličan način. Većini izraelskih kraljeva iz toga razdoblja biblijski 
izvještaji nisu naklonjeni. Opisani su kao grješni vladari koji su 
narod zavodili stranim bogoštovljem i udaljavali ga od Zakona i 
Saveza. U prvoj polovici osmoga stoljeća pr. Kr. i Izrael i Juda 
dočekali su razdoblje relativnog mira i blagostanja jer su Egipat, 
Babilon, Aram, a osobito Asirija oslabjeli i na neko vrijeme prestali 
predstavljati prijetnju Izraelcima. U to je vrijeme Izraelom vladao 
Joašev sin Jeroboam II. (oko 789. — 748.), najmoćniji vladar iz Je- 
huove dinastije. On je od Aramejaca uspio povratiti izraelska pod- 
ručja izgubljena u vrijeme Jehua i Joahaza,*? a Izraelove granice na 
sjeveru opet su dosegnule one iz vremena Salomonove vladavine. 
Zbog toga privremenog uspjeha mnogi su se Izraelci, po biblijskom 
izvješću, uzoholili te počeli nasilju izvrgavati svoje sunarodnjake. 
Prorok Amos (oko 760. — 750.) tada je nagovijestio da se Izraelu 
sprema Božja kazna.** Za njim je došao Hošea, čija je proročka 
služba između 753. i 715. bila usmjerena prvenstveno na deset 
ukora iz Pisma okomio na svećenike kao glavne krivce za nestanak 
pobožnosti u zemlji.“ 

Za vladavine kralja Menahema (746. — 737.) Izrael su osvojili 
Asirci, a Menahem je bio prisiljen priznati vrhovnu vlast asirskoga 
kralja i jednoga od najvećih vojskovođa antike Tiglat-Pilesera III. 
(745. — 727.).* Platio mu je golem iznos kako bi ga ostavio na vla- 
sti u Izraelu, zbog čega je nametnuo danak imućnim Izraelcima.?* 
Granice izraelske kraljevine opet su se smanjivale, a politička, voj- 


52 Vidi2 Kr 14:25-28. 
53 Vidi primjerice Am 6:1-8. 
54 Hoš 41-14. 


55 Tiglat-Pileser je osvojio mnoge zemlje oko Asirije, među kojima, osim Izraela, Judu, 
grad Gazu na obali Sredozemnog mora na jugu, te Babilon na istoku. 


56 2 Kr 15:18-20. 

na i ekonomska moć zemlje slabjela je. Menahema je na prijestolju 
naslijedio sin Pekahja. Nakon dvije godine ubio ga je dvoranin Pe- 
kah te zaposjeo vlast i držao je sljedećih dvadeset godina. S vlasti 
ga je svrgnuo Hošea, sin Elin, posljednji vladar Sjeverne kraljevine. 

Hošea je kao vazal plaćao danak Asircima koji su potkraj osmo- 
ga stoljeća pr. Kr. bili na vrhuncu političke moći. Kad je Tiglat-P1- 
lesera III. naslijedio sin Salmanasar V. (727. — 722.), Hošea je sklo- 
pio urotnički savez s Egiptom i Asircima prestao plaćati danak. Bio 
je to loš potez. Egipat je u to vrijeme bio razjedinjen; nekoliko se 
manjih dinastija borilo za prevlast pa među njima nije bilo ni volje 
ni snage za zapodijevanje sukoba s moćnom Asirijom. Salmanasar 
V. je na Hošeinu urotu promptno uzvratio napadom. Godine 725. 
opsjeo je utvrđeni grad Samariju te ga nakon tri godine, devete go- 
dine Hošeine vladavine, napokon i osvojio.?" Izraelski je narod od- 
Veo iz njihove zemlje i raselio po Mezopotamiji i Mediji. Bio je to 
vjerojatno najtragičniji događaj u dotadašnjoj povijesti Izraela, jer 
je narodu njime zadan udarac od kojega se više nikad nije oporavio: 
deset izraelskih plemena netragom je nestalo s povijesne pozornice. 

Tijekom kasnije povijesti pojavili su se maštoviti mitovi i mno- 
ge teorije o mjestima egzila deset Izraelovih plemena i njihovoj 
sudbini.*š Iz asirskih pak izvora proizlazi da je tek manji dio sta- 
novništva raseljen, i to se uglavnom radilo o pripadnicima viših sta- 
leža. Većina zemljoradnika vjerojatno je ostala živjeti na području 
Izraela i nakon što su Izraelci izgubili političku vlast. Iz Babilona 
i drugih zemalja kojima su tada upravljali, Asirci su doveli strano 
stanovništvo i naselili ga po Samariji.*? Novopridošli su stanovnici 
sa sobom donijeli svoje religijske tradicije, ali su s vremenom po- 


57 2. Kr 17:5. Kralj koji je osvojio samarijske krajeve vjerojatno je bio Salmanasar V. (2. 
Kr 17:3 i 18:10) iako njegov nasljednik Sargon II. (722. — 705.) u svojim ljetopisima 
tvrdi da je on bio osvajač samoga grada. Moguće je da je Sargon bio taj koji je zauzeo 
grad Samariju, ali do početka Sargonove vladavine Izraelci su već bili poraženi pa je 
njemu preostalo samo trijumfalno zaposjedanje njihovih još neosvojenih gradova. 


58 Razni autori i tradicije identificirali su plemena od Japana do Južne i Sjeverne Ame- 
rike kao pripadnike Izraelovih izgubljenih deset plemena. Vidi Bacon, 2003:26-27. 


59 2Kr17:24. 

čeli štovati i Izraelova Boga. Tako se u Samariji razvio osebujan 
sinkretizam. Samarijanci su Boga štovali skupa s kumirima. Iz svo- 
je su sredine imenovali svećenstvo, a cijelo je bogoštovlje bilo ute- 
meljeno više na poganskim običajima nego na Mojsijevu zakonu. 
Zbog toga su Judejci te krajeve počeli izbjegavati kao poganske, 
a između Židova i Samarijanaca zavladalo je neprijateljstvo koje 
neće prestati sve do rimskih osvajanja Erec Izraela. 


JUDINO KRALJEVSTVO DO POČETKA BABILONSKOG PROGONSTVA 


Biblijska su izvješća naklonjenija kraljevima iz Davidove loze koji 
su vladali Judom te ih, u odnosu na izraelske kraljeve, opisuju kao 
privrženije Zakonu i Savezu. Među značajnije se ubrajaju Jošafat 
(872. — 848.), Joaš (835. — 796.), njegov sin Amasja (796. — 767.), 
Azarja (792. — 740.), poznat i kao Uzija, čija je pedesetdvogodiš- 
nja vladavina zemlji donijela jedno od najprosperitetnijih razdoblja 
nakon Salomonova i koji je Izraelcima povratio Eilat,$ te Ezekija 
(715. — 686.).5! Ezekija je opisan kao osobito pobožan i pravedan 
kralj, koji je zbog toga uživao Božju zaštitu. Dva desetljeća nakon 
što su slomili obranu Samarije i uništili Sjeverno kraljevstvo, Asirci 
su 701. godine opsjeli Ezekijinu prijestolnicu Jeruzalem. Zbog du- 
gotrajne opsade gradom je zavladala glad, a kako u gradu nije bilo 
vrela, Ezekija je dao da se prokopa tunel od Gihonskog zdenca, koji 
je izvan jeruzalemskih zidina, do ribnjaka Siloe.* Kad se već činilo 
da je osvajanje Jeruzalema pitanje dana, kralju Ezekiji je preko pro- 
roka Izaije došla utješna proročka objava da Asirci neće zaposjesti 
Jeruzalem. Nedugo potom, zbog pošasti koja je poharala njegovu 


60 2. Kraljevi 14:22. 
61 Ezekija je od 729. do 715. vladao skupa s ocem Ahazom. 


62 Taj prolaz, danas poznat kao Ezekijin tunel, otkrio je 1837. britanski arheolog Edward 
Robinson, a 1880. otkriven je i natpis kojim je obilježen susret kopača tunela s dvije 
strane i njegovo otvaranje. Budući da je tunel probijan kroz stijenu, do danas je ostalo 
nejasno kako su kopači uspijevali držati pravac i susresti se na sredini. 

vojsku i vijesti$#* da su Egipćani krenuli protiv njega, asirski je kralj 
prekinuo opsadu Jeruzalema i povukao se u Ninivu. 

No Ezekijin sin Manaše (697. — 642.) i unuk Amon, koji je kra- 
ljevao samo dvije godine, ostavili su Savez i poveli se za pogan- 
skim običajima okolnih naroda. Pisac Knjige o kraljevima zato je 


upozorio: 


Zato što je judejski kralj Manaše činio te gnusobe, zato što je uči- 
nio više zla nego što su prije njega radili Amorejci, i što je zaveo 
Judejce svojim idolima, ovako veli Jahve, Bog Izraelov: Evo, uči- 
nit ću da dođe nevolja na Jeruzalem i Judeju, takva da će zazujati 
oba uha onima koji o njoj čuju. Nategnut ću nad Jeruzalemom isto 
uže kao nad Samarijom, isto mjerilo kao nad kućom Ahabovom; 


zbrisat ću Jeruzalem kao što se briše zdjela pa se tad izvrne. 


Manaše je kraljevao 55 godina,& a Biblija o njemu veli da je ra- 
dio više zla nego narodi koje je Bog iskorijenio pred Izraelcima." 
Posljednji veliki judejski kralj iz doba Prvoga hrama bio je Jošija 
(640. — 609.). On je još kao dječak počeo “tražiti Boga oca Davi- 
da*.# Dvanaeste godine svoje vladavine Jošija je počeo uništavati 
idole i žrtvenike tuđim bogovima po Jeruzalemu i Judi. U svojoj 
revnosti okomio se i na idolopoklonička svetišta u Samariji, gdje je 


63 Vidi2. Kr 19:7. 


64 Godina 701. bila je četrnaesta godina Ezekijina samostalnog vladanja. Biblijski izvje- 
štaj o Asirskom kralju Sanheribu koji je napao utvrđene judejske gradove i osvojio ih 
(2 Kr 18:13) vrlo je sličan Sanheribovu ratnom izvješću iz 701. godine u kojem navodi 
da je osvojio 46 Hezekijinih utvrđenih gradova i zarobio 200.150 ljudi, a da je Hezeki- 
ju zatočio u Jeruzalemu “kao pticu u krletki", ali bez tvrdnje da je Jeruzalem i osvojio. 
O Sanheribovoj pogibiji od ruke njegovih sinova (2 Kr 19:37) postoji novobabilonsko 
izvješće vrlo slično biblijskome. 

65 2.Kr2L:11-13. 

66 Od 697. do 686. vladao je skupa s Ezekijom. 


67 2. Kr21:1-12; 2. Ljet 33:1-10. U kratkom pseudoepigrafskom spisu Manašeova moli- 
tva Manaše je prikazan kao pokajnik koji u psalmu raskajano zaziva Božje milosrđe 
i oprost za svoje grijehe “brojnije od pijeska morskoga" riječima: “Gle, pred Tobom 
[Bože] savijam koljena svoga srca" (MM 94; 11 u Charlesworth, 1985:621-637). 


68 2. Ljet 34:3. 

među ostalim spalio i žrtvenik u Betelu koji je izgradio prvi kralj 
odvojenoga Sjevernog kraljevstva Jeroboam. Joaševa vjerska inter- 
vencija u tom području možda je bila odraz političke ambicije da 
ponovno objedini oba kraljevstva unutar granica kakve su bile prije 
raskola 930. godine pr. Kr. 

Za Jošijine vladavine veliki svećenik Hilkija pronašao je u Hra- 
mu knjigu Zakona. Prema njegovoj reakciji na pročitani tekst da se 
zaključiti kako su odredbe Zakona ne samo bile zanemarivane nego 
u velikoj mjeri i nepoznate, kao i da je sam jeruzalemski Hram bio 
ispunjen idolima u čast stranih božanstava poput Baala i Ašere. 
Jošija je pokrenuo opsežnu vjersku obnovu; sazvao je starješine i 
narod u Jeruzalem, pročitao im odredbe Zakona te obnovio Savez s 
Bogom. Potom je naredio svetkovanje Pashe, kako je Bog zapovje- 
dio preko Mojsija. Prorok Jeremija, čija je proročka služba trajala 
od oko 620. godine pr. Kr. pa do iza uništenja Hrama, podržao je 
reforme kralja Jošije. 

Iako su se kralj i narod pokajali, Biblija navodi da je mjera po- 
činjenih grijeha među Izraelcima bila prevršena. Nad Jeruzalemom 
se spremao sud sličan onome koji je pogodio Sjeverno kraljevstvo. 
To se dogodilo kad je egipatski kralj Neko II. (610. — 595.) krenuo 
u pomoć Asircima protiv Babilonaca. Jošija mu je zapriječio put, 
ali njegov motiv za ulazak u sukob s Egiptom nije posve jasan. U 
bitki koja je uslijedila na Megidskom polju Jošija je poginuo, a po- 
dručje Jude potpalo je pod vlast Egipćana. Egipćani su za novoga 
kralja postavili Jošijina sina Jojakima (609. — 598.). U 2 Kr 24:4 
zabilježeno je da je on “natopio Jeruzalem krvlju nedužnom'" i da 
su se za njegova vladanja nagomilali grijesi koje Bog više nije htio 
oprostiti. /! 

Prilike u Judeji i u svim okolnim zemljama iz temelja su se pro- 
mijenile 605. godine kada su u bitki kod Karkemiša'* na Eufratu 


69 Vidi 2. Kr 22:11-23:7. 

70 Moguće je da je ispunjavao vazalsku obvezu prema Babiloncima. 

TL Vidii Jer 22:17. Talmud opisuje Jojakima kao oličenje opakosti i zloće, jer je počinio 
grijehe koji uključuju javno kršenje Zakona, incest, ubojstva i pljačke. 

72 Ta se bitka spominje i u Bibliji (2. Kr 24:7; Jer 46:2). 

Kaldejci (Babilonci) porazili egipatsko-asirsku vojsku i time posta- 
li vodeća sila toga doba. Kaldejskom je vojskom zapovijedao knez 
Nabukodonozor, koji je iste godine naslijedio očev prijestol. Tada 
je počela njegova četrdesettrogodišnja vladavina nad Babilonom. 
Godinu nakon bitke kod Karkemiša, Kaldejci su prodrli i u Erec 
Izrael te zauzeli Aškelon. Tada su odvedeni prvi Židovi u izgnan- 
stvo u Babilon, a među njima je bio i prorok Daniel. Okolni kralje- 
vi priznali su Nabukodonozorovu vrhovnu vlast i podčinili mu se. 
Među kraljevima koji su mu tada izrazili pokornost najvjerojatnije 
je bio i judejski kralj Jojakim. 

Godine 601. Nabukodonozor je napao Egipat i pokušao ga osvo- 
jiti. lako je njegova vojska iz boja izišla kao pobjednik, i Babilonci 
su pretrpjeli velike gubitke. Procijenivši da je snaga Babilonaca na- 
kon toga rata splasnula, Jojakim je podigao pobunu. Nabukodonozor 
je zbog toga u zimu 598. s vojskom provalio u Judu i zauzeo Jeruza- 
lem, a u ožujku 597. i opljačkao Hram. Moguće je da je kralj Joja- 
kim umro prije početka opsade Jeruzalema i da je kralj koji je grad 
predao Nabukodonozoru bio njegov sin Jojakin.'* Nabukodonozor 
je Jojakina zarobljenog odveo u Babilon, a s njime je protjerao i 
mnoštvo Judejaca, osobito velikodostojnika. Među Židovima koji su 
tada odvedeni u Babilon nalazio se i prorok Ezekiel, koji je pripadao 
svećeničkoj obitelji. Vizije o budućnosti Izraela, uključujući i one o 
gradnji Trećega hrama," Ezekiel je imao u Babilonu te ih je zapisao 
između 593. 1 571. godine pr. Kr. Za kralja Jude Nabukodonozor je 
postavio Jojakinova rođaka Sidkiju (597. — 586.), posljednjega kralja 
Jude prije uništenja Hrama, te se vratio u Babilon. 


73 Ploča na babilonskom jeziku Ljetopis prve godine Nabukodonozorove bilježi ovo 
osvajanje “grada Židova" (Glassner, 2004:230-231). 


74 _ Prema židovskoj tradiciji zabilježenoj u Talmudu, Nabukodonozor je pred Sanhedri- 
nom obećao da neće uništiti Hram ako mu predaju Jojakina. Saznavši to, Jojakin se 
popeo na krov Hrama, pomolio se i bacio ključeve Hrama u vis, a oni su ostali lebdjeti 
između neba i zemlje. 


75 Vidi poglavlja od 40. do 44. Ezekielova proroštva o gradnji Hrama danas su poticaj 
nekim židovskim skupinama u radikalnijem nastupu prema muslimanima, budući da 
se na mjestu Hrama nalazi džamija; o tome više u sljedećim poglavljima. 

SIDKIJINO KRALJEVANJE I JEREMIJINA SLUŽBA 


Sidkija je isprva bio pokoran Nabukodonozorov podanik, ali usko- 
ro su prilike u Babilonu'* kao i dolazak novoga faraona na vlast u 
Egiptu u njemu pobudili ambicije o zbacivanju kaldejskoga jarma. 
Četvrte godine njegova kraljevanja u Jeruzalemu su se okupili iza- 
slanici edomskoga, moapskoga i amonskog kralja te kraljeva Tira 
i Sidona, čije su zemlje također bile podčinjene Nabukodonozoru. 
Najvjerojatniji razlog njihova sastanka bilo je planiranje zajednič- 
ke pobune. Tada je ustao prorok Jeremija s upozorenjem kralju i 
narodu da se ne upuštaju u rat s Kaldejcima. On je kao razlog po- 
litičke podčinjenosti Jude naveo nevjerstvo Judejaca prema Bogu 
i idolopoklonstvo, koje je nakon Jošijine obnove opet postalo ra- 
sprostranjeno, te nepravedno postupanje naroda prema potlačeni- 
ma i slabima u svojoj sredini. Jeremija je od svojih sunarodnjaka 
tražio da se vrate vjerskim i moralnim načelima Zakona i Saveza, 
da se pokaju za zlodjela i obrate Bogu. Jeremija je potom ustvr- 
dio da je Nabukodonozorova vlast nad Judom i ostalim osvojenim 
zemljama dio božanskoga plana kojem se Judejci trebaju pokori- 
ti." Prognanicima koji su već bili odvedeni u Babilon Jeremija je 
poručio da prihvate svoj usud, da se u toj zemlji skrase, izgrade 
domove i osnivaju obitelji. Štoviše, potaknuo ih je da budu oda- 
ni građani zemlje svoga izgnanstva, da za nju mole i traže Božji 
blagoslov."* Tek kada se ispuni sedamdeset godina zasluženoga 
progonstva, prorokovao je Jeremija, Izraelci će se vratiti u svoju 
zemlju i obnoviti je.7? 

Jeremijina poruka Izraelcima kako su za nevolje koje su ih 
snašle sami krivi jer su se odali grijehu i zanemarili savez s Bo- 
gom prožeta je “okrutnom židovskom samokritikom' koja je bez 


76 Babilonski ljetopis spominje unutarnje nemire koji su potresali Babilon 695. — 694. 
godine. 


77 Jr27:1-7. 
78 Jr29:4-7. 
79 Jr29:10. 

presedana u cijelom antičkom svijetu?“ i za koju se može reći da je 
karakteristična za židovsko pisanje vlastite povijesti, osobito nje- 
zina kanonskoga (biblijskoga) dijela. Kako smo vidjeli u prethod- 
nom poglavlju, ona je prisutna i u Mojsijevim knjigama, a česta 
je tema i drugih proroka, poput Izaije, Ezekiela, Hošee, Miheja i 
Malahije. Ni jedan drugi narod od antičkoga doba pa sve do mo- 
dernih vremena nije tako oštro, rječito i javno ispovijedao vlastite 
mane i nedostatke te osuđivao vlastitu nevjernost, nedosljednost, 
nezahvalnost prema Bogu i svoja zlodjela. Taj proročki poziv na 
obraćenje bio je odraz duboke vjere da je Bog autor i gospodar 
povijesti i da se ništa ne događa izvan njegove volje i duhovnih 
zakona blagoslova i prokletstva koje je On uspostavio.5! U kasni- 
joj će povijesti ta židovska “okrutna samokritika" postati argu- 
ment onih koji će, pozivajući se na židovske proroke, tvrditi da 
je Bog zauvijek odbacio izraelski narod te da ih je nakon ratova s 
Rimljanima i početka velikog ga/uta zauvijek protjerao iz njihove 
zemlje. Židovi se, naravno, ne slažu s takvim viđenjem niti je ono 
utemeljeno u biblijskom tekstu. Jeremija je, osuđujući židovsku 
nevjernost Savezu, upozoravao na skoro progonstvo i nesreću, ali 
je uvijek najavljivao i Božje oproštenje i povratak židovskoga na- 
roda u zemlju koju je Bog “dao vašim ocima zauvijek?.* Neka od 
obećanja o Izraelovu povratku u Svetu zemlju iz Knjige proroka 
Jeremije su i ova: 


Zato, evo, dolaze dani — riječ je Jahvina — kad se više neće govoriti: 
“Živoga mi Jahve koji sinove Izraelove izvede iz Egipta", nego: 
“Živoga mi Jahve koji sinove Izraelove izvede iz zemlje sjeverne 
i iz svih zemalja kamo ih bijaše prognao. Vratit ću ih u zemlju 
njihovu koju dadoh ocima njihovim. 


80 O židovskoj proročkoj samokritici i njezinoj zloporabi od nekih ranokršćanskih auto- 
ra vidi Skarsaune, 2002:258-274. 


81 Vidi Lev 26:3-40; Pnz 28:1-68; Jr 17:5-8. 
82 Jr7:7. 
83 Jr 16:14-15. 

Jeremija se u promicanju te poruke koristio snažnim metaforičkim 
izrazima: 


Ovako govori Jahve, koji daje da sunce sjaje danju, a mjesec i zvi- 
jezde da svijetle noću, koji burka more da mu valovi buče — ime 
mu je Jahve nad Vojskama: “Ako se ikad ti zakoni poremete preda 
mnom" — riječ je Jahvina — “onda će i potomstvo Izraelovo prestati 
da bude narod pred licem mojim zauvijek! Ako se mogu izmjeriti 
nebesa gore, i dolje istražiti temelji zemlje, onda ću i ja odbaciti 
potomstvo Izraelovo zbog svega što počiniše" — riječ je Jahvina.Š“ 


No najvažnija Jeremijina poruka je da će povratak Izraelaca u nji- 
hovu zemlju biti povezan s njihovim povratkom Bogu: 


U one dane i u vrijeme ono — riječ je Jahvina — vratit će se sinovi 
Izraelovi, 

ići će plačući i tražeći Jahvu, Boga svojega. 

Pitat će za put na Sion, onamo će pogled upravljati: 

“Hodite, prionimo uz Jahvu Savezom vječnim, nezaboravnim !?5 


U one dane, u vrijeme ono — riječ je Jahvina — tražit će grijeh Izra- 
elov, ali ga više neće biti; 

tražit će opačine judejske, ali ih neće naći. 

Jer oprostih svima koje sačuvah.56 


U vrijeme kada je Jeremija govorio proročanstava o budućoj obno- 
vi, oproštenju i povratku Izraelaca u Erec Izrael, ona su izgledala 
nestvarna, nedokučiva i nemoguća. Izraelskom narodu tek što se 
nije dogodila najveća nesreća u dotadašnjoj povijesti — uništenje 
prijestolnice i samoga Svetišta — jeruzalemskog Hrama koji je sa- 
gradio kralj Salomon. 


84. Jr31:35-37. 
85 Jr 50:4,5. 
86 Jr 50:20; vidi i Jr 31:17. 


137 


ARAPSKO-IZRAELSKI SUKOB 


UNIŠTENJE HRAMA I BABILONSKO PROGONSTVO 


Kralj Sidkija bio je kolebljiv i neodlučan vladar. Vojni zapovjednici 
oko njega često su sami donosili odluke, a oni nisu dijelili Jeremi- 
jino viđenje političkih prilika. Jeremiju su optuživali za defetizam i 
veleizdaju, zbog čega je često bio progonjen, zlostavljan i zatvaran. 
Pronašli su vlastite “politički korektne" proroke koji su pretkazivali 
uspjeh izraelske pobune protiv Babilonaca. Riječi tih proroka ohra- 
brivale su Sidkiju na snivanje nauma o pobuni i ratu, a Jeremija je 
dio svoje proročke poruke posvetio političko-teološkoj polemici s 
njima.?7 

Ustanak je buknuo 589. godine. Pretpostavlja se da je podizanje 
pobune potaknuo između ostaloga i novi egipatski faraon Apries 
(589. — 570.) ili Hofra.%* Kaldejci su opet prodrli u Judeju te 588. 
opsjeli Jeruzalem. Faraon je poslao vojsku u pomoć opkoljenim 
stanovnicima Jeruzalema pa su se Kaldejci pred njima povukli. 
Sidkija i njegovi proroci na trenutak su pomislili kako je grad spa- 
šen, i to Božjom intervencijom. Jeremija ih je razuvjerio i najavio 
da će se faraonova vojska vratiti u Egipat a Kaldejci pod Jeruzalem 
koji će na koncu osvojiti i spaliti. Sam Jeremija želio je iskoristi- 
ti privremeno zatišje kako bi izišao iz Jeruzalema. No stražari na 
gradskim vratima optužili su ga da želi prebjeći Kaldejcima te su 
ga vezanoga predali gradskim starješinama koji su ga dali zatočiti. 

Sukob Egipćana i Kaldejaca završio je kako je Jeremija najavio. 
S odlaskom faraonove vojske, Nabukodonozor se vratio i nastavio 
opsadu Jeruzalema.? Jeremija je u zatočeništvu i dalje upozoravao 
narod da se prestane odupirati napadaču i da im preda grad. To je 
bila vrlo radikalna poruka, jer se u dotadašnjoj izraelskoj povije- 
sti nije događalo da prorok tako izravno poziva Izraelce na gubi- 


87 Jr23:9-40. 
88 Jr 44:30. 
89 Jr5-10. 
90 Jr37:5-9. 

tak političkoga suvereniteta nad Erec Izraelom i svetim gradom?! 
Gradski prvaci zbog toga su ga pokušali i ubiti, ali mu je život, 
uz Sidkijin blagoslov, spasio izvjesni Kušit?* imenom Ebed-Melek. 
Sidkija je čak od njega zatražio politički savjet. Jeremija je ostao 
neumoljiv: 


Kralj Sidkija posla po proroka Jeremiju te ga pozva da dođe k nje- 
mu na treći ulaz što vodi u Dom Jahvin. Kralj reče Jeremiji: “Htio 
bih te nešto upitati, nemoj mi ni riječi zatajiti!" Jeremija odgovori 
Sidkiji: “Ako ti kažem, nećeš li me pogubiti? Ako te pak posvjetu- 
jem, nećeš me poslušati!" Tada se kralj Sidkija u tajnosti zakle Je- 
remiji ovim riječima: “Živoga mi Jahve, koji nam daje ovaj život, 
neću te pogubiti i neću te predati onima što ti rade o glavi." Jere- 
mija, dakle, reče Sidkiji: “Ovako govori Jahve, Bog nad Vojskama, 
Bog Izraelov: “Ako izađeš pred vojskovođe kralja babilonskoga, 
spasit ćeš glavu i ovaj grad neće biti uništen požarom; živjet ćete 
ti i tvoj dom. Ako pak ne izađeš pred vojskovođe kralja babilon- 
skoga, ovaj će grad pasti u ruke Kaldejaca i oni će ga spaliti, a ti se 
nećeš spasiti iz ruku njihovih. 


Kralj ga nije poslušao. Bila je to preteška riječ, odveć kontrover- 
zna i odveć protivna svim političkim, vojnim i religijskim načelima 
na koja su Izraelci bili naviknuti. Kralj je strahovao i od narodnih 
glavešina, od kojih je pokušao zatajiti i da je uopće razgovarao s 
Jeremijom. 

U ljeto 586. pr. Kr., nakon trideset mjeseci opsade, Kaldejci 
su probili obranu i prodrli u Jeruzalem, u kojem je vladala strašna 


91 Mnogi su proroci gubitak suvereniteta tumačili kao posljedicu otpadništva od Saveza 
ili su pak upozoravali da bi takvo što moglo zadesiti narod, no obeshrabrivanje usred 
presudnog boja bilo je do tada nečuveno; bio je to “radikalno alternativan osjećaj za 
povijesnu stvarnost" (Brueggemann, 2007:34). 

92 Kuš, koji se pokatkad naziva i Nubijom i Etiopijom, područje je današnjega Sudana i 
Južnog Sudana, između Egipta i Etiopije. 

93 Jr38:14-18. 

glad** i čiji su branitelji bili iscrpljeni do iznemoglosti. Kralj Sidki- 
ja pokušao je pobjeći preko Cedronske doline prema Judejskoj pu- 
stinji i Mrtvom moru, ali nije stigao daleko. Kaldejci su ga zarobili, 
ubili pred njim njegove sinove, a njega oslijepili i poslali u Babilon, 
gdje je umro. Nabukodonozor je vojskovođi Nebuzaradanu zapo- 
vjedio da potraži Jeremiju i da ga stavi pod njegovu zaštitu. Ovaj 
ga je pronašao u tamničkom dvorištu i pustio na slobodu. Jeremija 
je otišao među narod, među ostatak koji je još bio u Judeji, te je s 
njima dijelio daljnju sudbinu. Kada su prošla razaranja i zemlja se 
smirila, Jeremija je naricao nad sudbinom grada i naroda. Njegove 
žalopojke ostale su zapisane u knjizi Tužaljki,> jedinoj biblijskoj 
knjizi koja čitatelja ostavlja u tjeskobnoj neizvjesnosti po pitanju 
daljnje sudbine Izraelskoga naroda:?* 


Ali ti, Jahve, ostaješ zauvijek, tvoj je prijesto od koljena do koljena. 
Zašto da nas zaboraviš zauvijek, da nas ostaviš za mnoge dane? Vra- 
ti nas k sebi, Jahve, obratit ćemo se, obnovi dane naše kao što nekoć 
bijahu. Il? nas hoćeš sasvim zabaciti i na nas se beskrajno srditi??" 


Kaldejski vojskovođa Nebuzaradan srušio je jeruzalemske zidine, 
a grad i Hram u njemu spalio. Bio je deveti dan židovskoga mje- 
seca ava (tiša be 'av).?* One od judejskog naroda koji su još bili u 


94 Glad koja je u Jeruzalemu nastala tijekom opsade bila je tolika da su neke majke sku- 
hale i pojele svoju djecu (Tuž 2:20; 4:10, usp.: Jr 19:9). 

95 Knjiga Tužaljki ne otkriva autora, ali židovska tradicija (djelomice na temelju 2 Ljet 
35:25 “I Jeremija je protužio za Jošijom. I svi pjevači i pjevačice spominju u tužbali- 
cama Jošiju do danas; uveli su ih u običaj u Izraelu, i eno su zapisane u Tužbalicama“), 
pripisuje ju Jeremiji. 

96 Većina drugih proroka završava obećanjem sigurne obnove, pobjede i slavlja koje 
židovski narod čeka kada se vrati Bogu a on se zauzme za njih (vidi Iz 66:18-24, Hoš 
14:5-10, JI 4:20-21, Am 9:15 itd.). 

97 Tuž5:19-22. 


98 Kaldejci su u grad prodrli 7. dana mjeseca ava (2 Kr 25:8), dok Jer 52:12 navodi 10. 
dan petoga mjeseca kao dan paljenja Hrama. Deveti dan mjeseca ava naveden je u Tal- 
mudu (Taanit 29). U znak žalosti zbog uništenja Hrama Židovi su na taj dan postili i 
žalovali, vjerojatno već od sljedeće godine (vidi Zah 7:5 i 8:19). Kako je i Drugi hram 
uništen na isti dan, post i tugovanje 9. ava ostali su do danas dio židovske tradicije. 

gradu zasužnjio je i potjerao u Babilon. Diljem Jude porušeni su 
tvrdi gradovi, a njihove zidine sravnjene sa zemljom. U zemlji su 
ostali samo najsiromašniji stanovnici, većinom zemljoradnici.“ Za 
razliku od Asiraca koji su po osvojenoj Samariji naselili strance, 
Babilonci u Judu nisu doveli nikoga. Zemlja je opustjela. U godi- 
nama koje su uslijedile, judejsko se stanovništvo još smanjivalo pa 
je prema nekim procjenama broj Judejaca i nakon povratka prvih 
izgnanika iz Babilona iznosio jedva 20.000,1% što je više od deset 
puta manje od broja stanovnika Jude prije babilonskih osvajanja. 

Tako je započelo sedamdesetogodišnje izgnanstvo židovsko- 
ga naroda iz Erec Izraela i najtraumatičnije iskustvo dotadašnje 
židovske povijesti. No, babilonsko progonstvo i godine koje su 
uslijedile neposredno nakon njega donijeli su značajne promjene 
u židovsko poimanje vjere i identiteta. Kako više nije bilo Hrama 
ni kralja iz Davidova doma, valjalo je pronaći nove načine obav- 
ljanja vjerskih dužnosti i držanja Zakona. Kroz kanonizaciju bi- 
blijskih knjiga 1 gradnju sinagoga, raspršene su židovske zajednice 
nastavile samostalno njegovati bogoštovlje, molitvu, proučavanje 
i tumačenje Svetoga pisma te čuvanje tradicije,!%! usprkos nepo- 
stojanju nekoga središnjeg mjesta iz kojeg bi se koordiniralo vjero- 
ispovijedanje cijeloga naroda. Time su mnoge zajednice sačuvane 
od asimilacije. 


POVRATAK I GRADNJA DRUGOGA HRAMA 


Do velike promjene za prognanu židovsku zajednicu došlo je na- 
kon što je Babilonom zavladalo novo, Perzijsko Carstvo. Njegov 
osnivač Kir II. Veliki (559. — 530.) naslijedio je vladavinu nad 


99 2. Kr 25:3-12. 
100 Vidi Bright, 2000:344 i referencije navedene u fusnoti 4. 


101 Proučavanje knjiga Mojsijeva zakona, proroka i pisama te njihovo tumačenje uvrije- 
žilo se među Židovima u svim krajevima u koje su bili prognani. Tako su počele na- 
stajati bogate tradicije i usmene predaje čija je tematika često bila proširena naracija 
biblijskih priča. Dio usmene predaje koja je tako počela nastajati tisućljeće kasnije 
bit će uobličena u rabinsku literaturu, danas poznatu kao Babilonski i Jeruzalemski 
Talmud. 

omanjim područjem u južnom Iranu, ali ga je uskoro proširio na 
ozemlje koje je obuhvaćalo Mezopotamiju, Anatoliju s Lidijom i 
grčkim gradovima koji su od početka 6. stoljeća bili pod njezinom 
vlašću te Siriju i Erec Izrael. Kirova je vojska osvojila Babilon 539. 
godine i to, prema Babilonskom ljetopisu, bez rata. Kirova politika 
prema pokorenim narodima bila je suprotna Nabukodonozorovoj. 
Pokazao je visok stupanj tolerancije prema lokalnim religijama i 
kultovima te je zasužnjenim narodima koje je Nabukodonozor Ta- 
selio po svom kraljevstvu dopustio povratak u matičnu zemlju. Ta- 
kvo su dopuštenje dobili i Židovi.!%? 

Tako se 538. godine pr. Kr. oko pedeset tisuća Židova vratilo u 
Jeruzalem s nakanom da obnove porušeni grad i Hram. Bila je to 
prva od tri skupine povratnika.!% Pod vodstvom Zerubabela i ve- 
likog svećenika Jošue, židovski su povratnici na Cion izgradili žr- 
tvenik na starome mjestu te počeli prinositi žrtve i svetkovati blag- 
dane. Njihov povratak u Jeruzalem i njihova odlučnost da obnove 
Hram kod okolnih naroda, pa čak i kod nekih Židova, nisu dočeka- 
ni s odobravanjem. Dio njih okomio se na povratnike prijetnjama i 
nasiljem. Obeshrabreni nerazumljivim protivljenjem, Židovi su na 
šesnaest godina prekinuli graditeljske poslove. 

Među narodima koji su s neprijateljstvom dočekali židovske pot- 
hvate obnove i gradnje u Jeruzalemu i Judi, zamjetna je odsutnost 
jednoga naroda koji je s Izraelcima oduvijek bio u neprijateljstvu — 
Filistejaca. Oni su u vrijeme babilonskih osvajanja nestali i od tada 
im se gubi svaki trag.!% U susjedne su se krajeve južno od Judeje, a 
istočno od nekadašnjih filistejskih gradova doselili Edomci. Njih su 
s istoka potiskivali stanovnici Arabije, zbog čega su prešli Jordan i 


102 Tolerancija prema podčinjenim poraženim narodima i njihovim religijama u antič- 
ko je doba bila rijetkost (premda valja uzeti u obzir i kako je progonstvo iz striktno 
vjerskih razloga također bilo neuobičajeno) te je Kir u svom nastupu predstavljao 
iznimku. Godine 1879. u Babilonu je pronađen Kirov cilindar, na kojem je akadskim 
jezikom opisana Kirova politika vjerske tolerancije, zbog čega su neki povjesničari taj 
dokument prozvali “prvom deklaracijom o ljudskim pravima“. 


103 Drugi povratak zbio se 458., a treći 445. godine pr. Kr. 
104 Lewis, 1995:24. 

nastanili se u negevskim područjima koja će kasnije po njima biti 
nazvana Idumejom.!05 

Hram je napokon sagrađen i posvećen 516. godine pr. Kr., točno 
sedamdeset godina nakon njegova uništenja, prema riječima proro- 
ka Jeremije iz 29:10, za vladavine Darija I. (521. — 486.). 


OBNOVA POD VODSTVOM EZRE I NEHEMIJE 


Čini se da su Židovi koji su se vratili iz progonstva i nastanili u 
Judi i Jeruzalemu do Ezrina dolaska živjeli bez nekoga značajnijeg 
židovskog vjerskog i političkog vodstva. Ezra se iz Babilona vratio 
za kraljevanja Artakserksa (464. — 424.) koji je po njemu i povrat- 
nicima što su skupa s Ezrom krenuli u Jeruzalem, poslao zlatno i 
srebrno posuđe za Hram, pokazavši time veliku naklonost prema 
Židovima i njihovoj vjeri. Ezra je u Jeruzalem stigao 458. godine 
pr. Kr. Zatekao je šokantan prizor: Židovi, uključujući svećenike 
i levite, počeli su se miješati s okolnim narodima i međusobno se 
s njima ženiti. Biblija daje zanimljivu definiciju toga fenomena: 
“Sveti rod pomiješao se s narodima zemlje.?!% Ezra je ukorio na- 
rod, koji ga je poslušao i prestao uzimati žene iz okolnih naroda. Iz 
toga vremena potječe pravilo da se pripadnost židovskom narodu 
određuje po majci, a ne po ocu. 

Trinaest godina kasnije u Jeruzalem je s novom skupinom po- 
vratnika došao Nehemija. Nehemija je bio peharnik perzijskoga 
kralja Artakserksa, od kojeg je dobio pismeno odobrenje da sagradi 
porušene jeruzalemske zidine. Usprkos ponovnom žestokom pro- 
tivljenju okolnih naroda i nekih Židova, graditelji su pod Nehemiji- 
nim vodstvom za pedeset dva dana obnovili porušene jeruzalemske 


105 Bright navodi da je “edomska okupacija južne Jude započela tijekom izgnanstva, a 
dovršena do konca šestoga stoljeća" (Bright, 2000:344). Prema pseudoepigrafskom 
spisu 1 Ezra kralj Darije zapovijeda da “Edomci vrate Židovima gradove koje su dr- 
žali" (1 Ezr 4:47-50). 

106 Ezra 9:2. Riječ prevedena s “rod" je hebrejska zer'a i znači “sjeme", a u prenesenom 
značenju “potomstvo", “rod? ili “rasa. Suvremeni engleski prijevodi (NIV, NASB, 
RSV, NLT) ovdje uglavnom koriste riječ “rasa". 

zidine i ponovno podigli spaljena gradska vrata. Time je život u 
Jeruzalemu postao sigurniji, što je u grad privuklo nove stanovnike. 
Prijetnje Izraelovih neprijatelja više nisu imale istu moć kao kad su 
cijeli grad i stanovništvo zbog ruševnih gradskih bedema bili izlo- 
ženi prepadima i nasrtajima. 

Nehemija je, skupa s Ezrom, od povratnika tražio vjernost Za- 
konu i nemiješanje s okolnim narodima. Čini se da su zidine oko 
Jeruzalema pridonijele ostvarenju i tih ciljeva, jer ne postoje povi- 
jesni podatci da su ih u godinama nakon njihova podizanja okolni 
narodi uznemiravali i napadali. Židovi su se posvetili proučavanju 
Pisama, molitvama i hramskom bogoštovlju te pisanju. Usprkos 
brojnim ratovima i raseljavanjima koji su prethodili vjerskoj i po- 
litičkoj obnovi koje su potaknuli Ezra i Nehemija, Židovski je na- 
rod opstao, konsolidirao se te s novim žarom i revnosno nastavio 
misiju za koju su vjerovali da ih je Bog odabrao: da budu nositelji 
njegove objave, da mu služe i budu svjetlo narodima. Sljedeća dva 
stoljeća Izrael je bio pod perzijskom upravom, ali su Židovi uživali 
u blagodatima udaljene, benevolentne i uglavnom nezainteresirane 
vlasti. To je bilo jedno od najmirnijih razdoblja dotadašnje židov- 
ske povijesti. Do kraja petoga stoljeća pr. Kr. završeno je pisa- 
nje knjiga koje će kasnije biti pridružene Hebrejskoj Bibliji. Te 
su knjige skupa činile konzistentnu cjelinu i čitatelju predstavljale 
dosljednu sliku Boga.!" No biblijske su knjige bile tek mali dio 
bogatoga antičkog literarnog opusa Židova. Petoknjižje je kanoni- 
zirano!% prije kraja petog stoljeća pr. Kr., a proroci i pisma nešto 
kasnije. Većina knjiga pseudoepigrafe i apokrifnih knjiga napisana 
je tijekom razdoblja Drugoga hrama koje je trajalo do 70. godine 
p. Kr. 


107 Usp. Samuelson, 2004:15. 


108 Riječ kanon dolazi od hebrejske riječi kane (mp) koja označava standard mjere. Stari 
se zavjet sastoji od tri dijela: Petoknjižja, Proroka i Pisama. U Novom zavjetu se još 
nazivaju i Mojsijev zakon, Proroci i Psalmi (Lk 24:44). Smatra se da ta podjela potje- 
če od tri faze kanoniziranja Starog zavjeta (vidi F .F .Bruce “The Bible" u Comfort, 
1992:6). 

Povijest Judeje tijekom razdoblja Drugoga hrama 


Sveta zemlja je iz perzijske prešla pod grčku vlast kada je Alek- 
sandar Veliki 333. godine pr. Kr. prošao njezinim priobaljem!“ u 
pohodu na Egipat. Time je započelo novo, helenističko razdoblje 
izraelske povijesti. Tu promjenu vlasti Židovi su prema raspolo- 
živim izvorima primili mirno; politička pasivnost koja je njihovu 
zajednicu karakterizirala još od povratka iz progonstva Grcima je 
olakšala širenje domene vlasti na njihove krajeve. S Judom, sada 
Judejom, grčku je vlast prihvatila i Samarija, iako su Samarijanci 
nešto kasnije iz nepoznatih razloga podigli pobunu protiv Grka.!!9 

Nakon Aleksandrove smrti i podjele njegova kraljevstva, Ju- 
dejom i Jeruzalemom su oko 320. godine pr. Kr. ovladali Ptole- 
mejevići pod Ptolemejem I. Soterom (323. — 283.). Židovi su i tu 
promjenu vlasti primili bez posebne reakcije, bez bunta ili neza- 
dovoljstva i bez privlačenja pozornosti središnje vlasti. Velik dio 
Židova u Jeruzalemu nastavio se baviti proučavanjem Tore i hram- 
skim bogoštovljem te nije odveć mario za aktualni oblik političke 
vlasti. Povijesni izvori iz toga doba ne potvrđuju da je Ptolemejeva 
vladavina nad Judejom bila okrutna, kako ju je Josip Flavije nazvao 


109 Josip Flavije navodi da je Aleksandar bio u Jeruzalemu, ali većina povjesničara sma- 
tra daje to plod njegove mašte i kasnijih apokrifnih priča koje su se isplele oko grčkog 
osvajanja Svete zemlje pa se zapravo ne zna na koji je način Judeja došla pod Alek- 
sandrovu vlast (Bright, 2000:413). Vojna logika navodi na zaključak da se Aleksandar 
u svom pohodu iz Sirije prema Egiptu kretao samo priobaljem jer je sve vrijeme po- 
stojala opasnost od perzijskoga iskrcavanja. Jeruzalem i Judeja za grčku vojsku nisu 
imali stratešku važnost. Osim toga, krajem četvrtoga stoljeća prije Krista Biblija još 
nije bila prevedena na grčki, a uvid u starinu, važnost, bogatstvo i veličinu židovske 
civilizacije bio je vrlo ograničen. Lako je moguće da su u očima velikog osvajača 
Židovi bili tek jedna od “barbarskih" mediteranskih civilizacija koje je trebalo pro- 
svijetliti i oplemeniti helenskom kulturom. 


110 Samarijanci su ubili Aleksandrova upravitelja Sirije Andromaha, nakon čega je grčka 
vojska uništila grad Samariju i na tome mjestu 332. godine pr. Kr. uspostavila grčku 
koloniju u koju je naseljeno tisuću vojnika. Izbjegli stanovnici Samarije tada su vjero- 
jatno ponovno izgradili Šekem. Sljedećih dvjesto godina o Samariji se ne zna gotovo 
ništa, sve do godine 108. pr. Kr. kada je grad osvojio i uništio Ivan Hirkan. Budući 
da je njegova opsada trajala godinu dana, izgledno je da je grad u međuvremenu bio 
obnovljen i dobro utvrđen, na što ukazuju i novija arheološka istraživanja. 

u Starinama 12:4. Židovski izvori tek Ptolemeja IV. opisuju u nega- 
tivnom svjetlu. Sam je Flavije naveo da su gotovo svi makedonski 
kraljevi, tj. Ptolemejevići, bili skloni Židovima.!!! 

Grčka je uprava židovskim pokrajinama donijela ekonomski 
napredak, a Židovima priliku da se po prvi puta u povijesti uključe 
u šira društvena, politička i kulturna zbivanja, koja su nadilazila 
lokalno judejsko ozračje i ozemlje. S njome su stigli i grčki doselje- 
nici, koji su izgradili ili naselili mnoge gradove oko Judeje, osobito 
uz obalu Sredozemnog mora. Na istočnoj strani Jordana, helenistič- 
ko je središte za Ptolemeja II. postala Filadelfija, današnji Aman. 
U takvu okruženju, značajan broj Židova, osobito iz viših društve- 
nih slojeva, počeo je pokazivati zanimanje za helenizam i sklonost 
prema modernizaciji načina života i razmišljanja, prihvaćati grčku 
kulturu, neke običaje, načine zabave i poslovanja, a s vremenom i 
svjetonazore. Ti su helenisti, kako ih se nazivalo, u Jeruzalemu na 
zapadnom brdu, koje od Nabukodonozorove opsade nije bilo nasta- 
njeno, podigli novi dio grada. Niknula su moderna zdanja obilježe- 
na grčkom arhitekturom, a prema nekim izvorima u Jeruzalemu je 
kasnije, za Herodove vladavine, izgrađen i amfiteatar.!!* Njegovo 
vjerojatno, ali još nedokazano postojanje ukazuje kako su u gradu 
organizirane igre, predstave i svetkovine po uzoru na grčke, što je 
vid zabave i kulturnog izražaja potpuno stran židovskoj civilizaciji. 
Sama pomisao na održavanje poganskih igara posred svetoga grada 
za religiozne je Židove predstavljala nepojmljivu sablazan. !!3 

Teško je utvrditi opseg helenizacije u Judeji, ali njezino širenje 
nije bila lagana zadaća budući da je kod Židova vjernih Zakonu od 
početka izazivala veliko protivljenje. Između helenista i tradiciona- 
lista počeli su izbijati sukobi koji će se sljedećih godina i desetljeća 
sve više zaoštravati. Istodobno s jačanjem poganskoga helenistič- 


111 CA 2:48 (u hrvatskom prijevodu 2:5, str. 95). 


112 Amfiteatar u Jeruzalemu spominje Josip Flavije (Ant. 15:268, 341), a nalazio se i na 
velikoj maketi Jeruzalema, dok je bila ispred hotela Holy Land. Nakon što je maketa 
premještena ispred Izraelskog muzeja, amfiteatar je uklonjen budući da arheološka 
iskapanja nisu potvrdila njegovo postojanje. 

113 Vidi 1 Mak 1:1-15. 

kog utjecaja među Židovima pojavio se i obrnut proces: židovska 
je teološka misao počela nalaziti poklonike među poganima. Mno- 
gi su nežidovi u židovskim svetim knjigama prepoznali jedinstven 
nauk, različit od drugih filozofija i religija te su se priklonili juda- 
izmu. Drugi su pak nežidovi, u skladu s univerzalističkim duhom 
helenizma, ne napuštajući svojih svjetonazora, iskazivali divljenje 
prema židovskoj mudrosti i zagovarali upoznavanje šire grčke za- 
jednice s njom. Eklektičko prikupljanje najrazličitijih pa i oprječnih 
teoloških ideja, trpeljivost i snkretizam snažno su utjecali na inte- 
lektualnu misao u razdoblju koje je prethodilo seleukidskoj tiraniji 
i Makabejskom ustanku. I Aristej se u svojemu Pismu predstavlja 
kao osoba takva profila.!!* On pred kraljem zagovara puštanje ži- 
dovskih sužnjeva iz Egipta uz argument kako je Bog svih, Grka i 
Židova, isti. “Ti ljudi štuju Boga, nadglednika i stvoritelja svega, 
kojeg štuju svi ljudi uključujući i nas, o Kralju, samo što mi [za 
njega] imamo drukčije ime.?!!5 Aristejevo pismo je, osim što opi- 
suje nastanak Septuaginte, grčkoga prijevoda Biblije, zanimljivo 
za izučavanje povijesti Izraela jer donosi opis Judeje, Jeruzalema 
i Hrama kakvi su bili u vrijeme Ptolemeja II. koji je namijenjen 
nežidovskom čitatelju. Aristej je opčinjen Jeruzalemom, “gradom 
izgrađenim posred čitave zemlje Židova". 

Koncem trećega stoljeća i početkom drugoga vodili su se ratovi 
između Ptolemejevića i Seleukida između ostaloga i oko Judeje. 
Židovi su bili pasivne žrtve tih ratova. Njima je, prema Flaviju, bilo 
svejedno koje će od dva kraljevstva na koncu prevladati, samo da 
ta pobjeda bude stalna.!!* Vrhunac seleukidskih invazija zbio se za 
vladavine Antioha III. Velikog (222. — 187.). Antioh je u bitki na 
Golanskoj visoravni 198. godine pr. Kr. porazio ptolemejsku voj- 


114 Uglavnom se smatra da je Aristej bio Židov iz Aleksandrije, što je pretpostavka koju i 
Shutt podupire ukazujući na njegovo dobro poznavanje židovskih običaja i hramskog 
bogoštovlja. S druge strane, Flavije navodi kako Aristej nije bio Židov po rođenju 
(Ant. 12:23). 

115 AP 16. Istu misao ponavlja i Flavije prepričavajući Aristejevu misiju (Ant. 12:22). 


116 Flavije židovske prilike iz toga vremena uspoređuje s brodom koji valovlje baca s 
jedne strane na drugu (Ant. 12:130). 

sku i zagospodario svim područjima oko kojih su se vodili Sirijski 
ratovi,!!" uključujući Samariju, Judeju i Jeruzalem. Time je vlast 
nad židovskom zemljom definitivno prešla u ruke Seleukida. 
Židovi su tijekom toga rata pristali uz Seleukide. Kad je An- 
tiohova vojska stigla pred Jeruzalem, otvorili su gradska vrata, 
opskrbili vojsku i pomogli pri opsjedanju jeruzalemske Tvrđave u 
koju su se zabarikadirali preostali ptolemejski vojnici. Antioh je 
Židovima uzvratio priznavanjem veće autonomije. Zapovjedio je 
da se u Jeruzalem vrate raseljeni stanovnici, a oni koji su odvedeni 
u ropstvo da se oslobode i da im se povrati imovina. Potom je nare- 
dio da se dovrši gradnja Hrama i da se obnove neke ruševne okolne 
zgrade. Drvenu građu, prema kraljevu nalogu, trebalo je prikupi- 
ti iz Judeje, što ukazuje na njezinu pošumljenost, te iz Libanona. 
Materijale kojima će se “Hram učiniti još veličanstvenijim" kralj 
je oslobodio od poreza. Od poreza je oslobodio svećenike i ostale 
hramske službenike, a kako bi se grad što prije napučio, istu povla- 
sticu na tri godine dao je i svim njegovim stanovnicima uključujući 
novodoseljene. Naredio je i da se Židovima omogući da žive prema 
Zakonu, da se strancima zabrani pristup Hramu, da se zabrani uno- 
šenje nečistih životinja u grad te da se iz državne blagajne osiguraju 
sredstva za dio predmeta potrebnih za hramsko bogoštovlje. 
Antioha Velikog naslijedio je sin Seleuk IV. Filopator za čijeg je 
kraljevanja (187. — 175.) u Jeruzalemu vladao mir, a Židovi su neo- 
metano obdržavali Zakon.!!* No susljedna vlast njegova brata An- 
tioha IV. Epifana označit će veliku prekretnicu u povijesti Judeje. 


VLADAVINA ANTIOHA IV. EPIFANA 

Antioh IV. Epifan (175. — 164.) nedvojbeno je bio najvažniji po- 
ganski vladar nad Judejom u drugom stoljeću prije Krista. Neko- 
liko važnih židovskih izvora o njegovim osvajanjima Jeruzalema 


117 Sirijski ratovi naziv je za šest ratova koje su između 274. i 168. vodili Seleukidi i 
ptolemejska kraljevina u Egiptu. 


118 2 Mak 3:1. 


148 


PREGLED POVIJESTI SVETE ZEMLJE DO ISLAMSKIH OSVAJANJA 


ostalo je sačuvano do danas. Najvažniji su Prva i Druga knjiga o 
Makabejcima, izvješća Josipa Flavija u Židovskim Starinama i Ži- 
dovskim ratovima, dijelovi Knjige proroka Daniela,!!? kumranski 
spis 4Q2481% te Antiohov svitak (Megilat Antiohus), dokument u 
kojem je prepričana priča o Hanuki.!*! O Antiohu su pisali i Poli- 
bije, Strabon i Tacit. Usprkos postojanju više izvora, nemoguće je 
točno rekonstruirati karijeru Antioha Epifana i njegove ekspedicije 
protiv Judeje. Najopsežniji izvori, koje čine Prva i Druga knjiga o 
Makabejcima te Flavije, u nekim se bitnim dijelovima znatno Tazli- 
kuju. Među povjesničarima ne postoji konsenzus po pitanju razine 
vjerodostojnosti pojedinih navedenih izvora. Kronologija događaja 
koju je predložio profesor židovske povijesti s Hebrejskoga sve- 
učilišta Daniel Schwartz dobro je argumentirana pa se i ovaj opis 
temelji na njoj.!?? 

Antioh Epifan bio je slavoljubiv kralj koji je naumio učvrstiti 
seleukidsko kraljevstvo i proširiti ga dalje prema jugu nauštrb egi- 
patskoga ptolemejskog kraljevstva te nastaviti proces helenizacije 
područja pod svojom upravom. Nakon što su skrbnici malodobnog 
Ptolemeja VI. Filometora (oko 186. — 145.), najstarijega sina Ptole- 
meja V. i Kleopatre I., zahtijevali da se područja Celesirije i Judeje 
vrate ptolemejskom kralju, Antioh je, držeći kako je mladi Ptolemej 
“slab i još nesposoban za upravljanje", podigao vojsku i 169. godi- 


119 Osobito Daniel 11:25-32 iz kojeg proizlazi da je Antioh dva puta napadao Egipat i dva 
puta na povratku osvajao Jeruzalem. Treba uzeti u obzir i kako je datiranje Danielove 
knjige predmet nesuglasja među stručnjacima za Stari zavjet. Dok jedni prihvaćaju da 
je Daniel pisan u Babilonu u drugoj polovici šestog stoljeća pr. Kr. kao što sama knji- 
ga navodi, drugi tvrde da je ona nastala u vrijeme Makabejskog ustanka, sredinom 
drugog stoljeća pr. Kr. Argumenti koji obje strane predstavljaju složeni su i uvjerljivi 
(vidi Bible: NIV Archaeological Study Bible, 2005:1385), ali navedeni su stihovi kori- 
sni bilo da se uzimaju kao ispunjena proroštva, bilo kao prepričana zbivanja. 


120 Vermes, 2004:404. 


121 Megilat Antiohus sadrži dosta kronoloških i činjeničnih pogrješaka pa je gotovo bez 
vrijednosti kao povijesni izvor. Vjerojatno potječe iz vremena između drugoga i pe- 
toga stoljeća p. Kr., a njezin je autor bio “potpuno neupućen u povijesne prilike iz 
vremena Makabejaca" (EJ, Vol. 8: “Scroll of Antiochus"). 


122 Daniel R. Schwartz: Antiochus IV Epiphanes in Jerusalem u Goodblatt, 2001:45-56. 

ne pr. Kr. udario na Egipat.!3 U tom je pohodu osvojio velika pod- 
ručja, zarobio Ptolemeja i opsjeo Aleksandriju. Ali tada se umiješao 
Rim, koji je širenje Antiohove vlasti smatrao prijetnjom vlastitim 
interesima. Suočen s mogućim ratom protiv Rimljana, Antioh se 
odlučio na povlačenje. Bijesan i ponižen poveo je vojsku natrag na 
sjever, prema Antiohiji. U kasnu jesen 169. godine pr. Kr. tako je 
stigao pred Jeruzalem. U grad je ušao bez borbe jer su mu pristaše 
među heleniziranim Židovima otvorili vrata. Zaposjednuvši grad, 
Antioh je dao pogubiti neke stanovnike koji su mu bili neskloni te 
je okrao velik novac. Potom je nastavio put u Antiohiju.!** 

Godinu kasnije Antioh je opet zaratio s Egiptom.!“ Tijekom 
toga pohoda Judejom se pročulo da je umro. Povjerovavši u te gla- 
sine, Židovi pod vodstvom Jasona, velikog svećenika kojeg je An- 
tioh nešto ranije svrgnuo s te dužnosti i na njegovo mjesto postavio 


Menelaja, napali su grad. Židovi su se protivili Menelaju!2* 


127 


jer on, 


za razliku od Jasona, nije potjecao iz Sadokove “' ili neke druge 


123 Više o kronologiji Antiohovih osvajanja u Judeji i razlozima vidi i u Tcherikover, 
1959:186-187. 


124 Ant. 12:246-247. Za razliku od Flavijeva izvješća, u 1 Mak navodi se kako je Antioh 
već za prvoga osvajanja Jeruzalema prodro u Hram, zaplijenio zlatni žrtvenik, svi- 
jećnjak i ostali pribor i posuđe. Profesor Schwartz je skrenuo pozornost na dva očita 
problema vezana uz takav slijed događaja. Prvi je pitanje blaga koje je Antioh zate- 
kao u Hramu tijekom drugoga osvajanja Jeruzalema. Naime, ako je Antioh opljačkao 
hramsku riznicu za prvoga posjeta Jeruzalemu, otkud blago koje je opljačkao kad je 
došao drugi put? Drugi je mala vjerojatnost da se Židovi ne bi podigli na ustanak već 
nakon prvoga oskvrnuća Hrama, nego bi čekali dvije godine, dok se ono ne ponovi. 


125 Vidi 2 Mak 5:1. 


126 Flavije tvrdi kako je Menelaj bio treći brat Onije i Jasona, čije je ime također bilo 
Onija (Ant. 12:238-239). Nasuprot tomu, 2 Mak 3:4 navodi da je Šimun, Menelajev 
brat, iz Benjaminova plemena, dok je prema nekim latinskim izvornicima (na kojima 
se temelji i hrvatski prijevod) on iz “Bilgina plemena“, pri čemu je Bilga jedan od 
svećeničkih redova koji se spominju u 1 Ljet 24:14. Menelajevo rodoslovlje koje nudi 
Flavije općenito se smatra netočnim (vidi “Menelaus" u Encyclopaedia Judaica, 2nd 
ed., Vol 14 i u Davies, 2007:281). 


127 Sadok (71TX) znači “pravedni? i prvi put se u Bibliji spominje u 2 Sam 15:24 u vri- 
jeme Abšalomove pobune protiv njegova oca, kralja Davida. Sadok je tada pristao 
uz Davida, a njegov sin Ahimaas iz Jeruzalema je Davidu dojavio o Abšalomovim 
planovima potjere (2 Sam 15:24-17:17). Sadokovu je obitelj prorok Ezekiel imenovao 
službenicima Hrama koji će biti izgrađen nakon Babilonskoga progonstva (Ez 40:46 

velikosvećeničke loze, a usto je bio naklonjen Grcima i promicao 
helenizam. Čuvši za građanski rat među Židovima, Antioh je po- 
mislio da je u Judeji izbila pobuna pa je napustio egipatski pohod 
i ponovno se obrušio na Jeruzalem. Osvojivši grad po drugi put, 12 
Antioh je “zvjerski razjaren u duši" u njemu počinio velika zlodje- 
la. Vojnicima je zapovjedio da nesmiljeno ubijaju sve na koje nai- 
đu, na ulici i po kućama, a oni su “ubijali [...] mlado i staro, zatirali 
žene i djecu, klali djevojke i nejačad". Izginulo je osamdeset tisuća 
stanovnika Jeruzalema, a još osamdeset tisuća ih je zasužnjeno i 
odvedeno u roblje.!*? Antioh je tada ušao u Hram, a vodio ga je 
veliki svećenik Menelaj. Opljačkao je zlato i srebro, sveto posuđe, 
darove koje su drugi kraljevi poslali u Hram, kao i zlatni žrtvenik i 
svijećnjak pa sve to odnio u Antiohiju. 


PROGLAS PROTIV ŽIDOVSTVA I PROGONI 

Zlodjela i svetogrđa koja je počinio nisu ublažili kraljev bijes protiv 
stanovnika Judeje. Odlučio je u Judeji provesti “kulturnu revoluci- 
ju"!3% te helenizmom prosvijetliti i preobličiti židovski narod. Ta- 
citovim riječima, potrudio se da “suzbije praznovjerje i uredi grčke 
običaje, ne bi li omražen narod učinio čestitim".!3! Donio je pro- 
glas kojim je radikalno preuredio vjerski i društveni život u Judeji. 
Zabranio je sve običaje i rituale koji su proizlazili iz židovskoga 
Zakona, kao i vršenje hramskog bogoštovlja, obdržavanje subote, 
svetkovanje blagdana i obrezivanje novorođenčadi. Kažnjivim je 
proglasio posjedovanje knjiga Zakona i Židovima naredio da sve 
primjerke predaju da se spale. 


i Ez 44:15), a svećenici iz Sadokova roda izdvojeni su kao jedini koji su u prijašnjem 
Svetištu ostali vjerni Bogu i nisu “odlutali za kumirima". Etimologija imena saducej 
najvjerojatnije potječe od imena te svećeničke obitelji. 


128 2 Mak 5:11 navodi da je grad zauzeo oružjem, a Flavije da je ušao na prijevaru, hineći 
miroljubivost (Ant. 12:248). 


129 2 Mak 5:12-14. 
130 Sicker, 2001:16. 
131 Tacit, 2007:625 (Historije V.8). 

I napisa kralj proglas svemu svom kraljevstvu da svi moraju po- 
stati jedan narod i svaki mora ostaviti svoje običaje. I svi se narodi 
pokoriše kraljevoj naredbi. I mnogi Izraelci prihvatiše njegovo bo- 
goštovlje i počeše žrtvovati idolima i ne svetkovati subotu. A kralj 
posla u Jeruzalem, i u ostale judejske gradove, poslanice po glasni- 
cima da se svi imaju povesti za običajima tuđinaca koji su u zemlji, 
pa da se u Hramu dokinu paljenice, klanice i ljevanice; da se više 
ne svetkuju subote i blagdani; da se onečisti Svetište i sveti narod; 
da se podignu oltari, sveti gajevi i idoli pa da im se žrtvuju svinje i 
nečiste životinje; da se više ne obrezuju djeca, da se onečiste sva- 
kom nečistoćom i gnusobom i tako zaborave Zakon i izmijene sve 
običaje. Tko se ne pokori kraljevoj naredbi, osuđen je na smrt. Kralj 
je svem kraljevstvu napisao proglase takva sadržaja i postavio je 
nadglednike nad svim narodom da se to provede. Svim je judejskim 
gradovima, svakomu napose, zapovjedio da prinose žrtve.13? 


Kraljev je zakon stupio na snagu u prosincu 167. godine pr. Kr., a 
njegovo poštivanje nadgledao je, uz kraljeve službenike, i Menelaj. 
U neposrednoj blizini Hrama po kraljevoj je naredbi podignuta Tvr- 
đava, vjerojatno na već postojećoj uzvišici, tako da je nadvisivala 
Hram.!3 U nju je smještena brojna posada Makedonaca (Grka), sa 
zadaćom da nadzire provođenje kraljevih zakona, prikuplja poreze 
i suzbija eventualne pobune. Tu se nastanio i dio Židova koji je 
pristajao uz helenizam. 

Kraljevi su ljudi tada provalili u Hram i u njemu postavili “Gro- 
zotu pustoši?!5* (1 Mak 1:54). U samom Svetištu, u koje nitko osim 


132 1 Mak 1:41-51. 


133 O postojanju te Tvrđave svjedoče knjige o Makabejcima i Flavije (npr. Ant. 12:252). 
Flavije je tvrđavu smjestio u “niži dio grada", koji odgovara Davidovu gradu južno 
od Hramske gore (današnje naselje Silwan), no arheološkim iskapanjima ondje nisu 
pronađeni njezini ostatci. Topografske karakteristike toga mjesta, koje je značajno 
niže od Hramske gore i zapravo predstavlja dolinu, potaknulo je mnoge povjesničare 
da ga potpuno odbace kao mjesto na kojem je bila tvrđava, te da njezine ostatke traže 
na drugim lokacijama sjeverno i zapadno od nekadašnjeg Hrama. 


134 Vidi Dn 9:27; 11:31; 12:11. 

velikog svećenika nije smio ni ući, Grci su podigli oltar bogu Zeusu 
i na njemu žrtvovali svinju. Uveden je kult štovanja Dioniza, a Ži- 
dovi su pod prijetnjom smrću prisiljavani da se uključe u te obrede. 
Bilo je to nezapamćeno svetogrđe. Židovi su ostali zaprepašteni 
radikalizmom i agresivnošću s kojima se Antioh Epifan okomio na 
njihov narod, vjeru i običaje. Takvo se što nikad ranije nije događa- 
lo; prijašnji su ih osvajači politički i vojno podčinjavali, protjerivali 
iz njihove zemlje pa i ubijali, ali prisilna konverzija predstavljala je 
do tada neviđen način zlostavljanja. 1 


REAKCIJE I PATNJE ŽIDOVA 


Radikalne reforme Antioha Epifana i njegovih pristaša Židovima 
nisu ostavile mogućnost povlačenja iz javnoga i gradskog života, 
u neku izoliranost u kojoj će moći držati Zakon. Kralj je u Judeju 
poslao namjesnika, a on je u hramske odaje uveo nežidove koji su 
se u njima odavali bludničenju i idolopoklonstvu, dok su istodob- 
no prisiljavali Židove da sudjeluju u poganskim ritualima i prinose 
žrtve grčkim božanstvima. Toj su prisili bili izloženi Židovi kako 
u Jeruzalemu tako i u okolnim gradovima.!35 Reakcije Židova na 
novouvedene zakone bile su različite. Neki su se pokorili i prinijeli 
tražene žrtve. Dio njih to je učinio spremno, jer su već pristali uz 
helenizam, a židovsku tradicionalnu nepopustljivost vezanu uz pri- 
puštanje stranih običaja smatrali su, poput svojih grčkih gospodara, 
nazadnom zadrtošću s kojom se više nisu željeli poistovjećivati. 
Dio je to učinio iz straha od kazne. Čini se da je ipak najveći broj 
Židova odlučio ostati vjeran Zakonu, ali uz izbjegavanje sukoblja- 
vanja s kraljevim službenicima. Bili su spremni, otkrije li ih se u 
držanju običaja, podnijeti kaznu, koja je često bila smrtna. Na po- 
bunu i ustanak nitko nije pozivao. Dio njih vjerovao je kako će, 
kad se ispuni mjera njihove prolivene krvi, Bog intervenirati i zatrti 
bezbožnog kralja i njegove sluge. 


135 Ant. 12:251-256, Bell. 1:34-35. 
136 2 Mak 6:1-9. 

Junaci Druge i Četvrte knjige o Makabejcima!37 su upravo takvi 
Židovi. Devedesetogodišnji starac Eleazar i sedmorica braće sku- 
pa s majkom odbili su ponude kraljevih službenika da se okaljaju 
nečistom hranom i prinesu žrtve grčkim bogovima. Nato su ih ovi 
izvrgnuli groznim mukama i na koncu pogubili.!?* Prosvijetljeni 
helenistički liberalni kozmopolitizam pokazao je do tada nepozna- 
to lice. Zgroženi kraljevom okrutnošću, mnogi su Židovi pokušali 
pobjeći iz Jeruzalema. Oni koji su uspjeli, sakrili su se u judejskim 
brdima i špiljama. Dio njih je na koncu odlučio braniti se, ali kad ih 
je kraljeva vojska opkolila i napala na subotnji dan, ne želeći prekr- 
šiti zapovijedi vezane uz šabat, prepustili su se bez borbe i izginuli. 
Činilo se da se židovskoj naciji bliži kraj. 


MAKABEJSKI USTANAK 


Religijsko ozračje Jeruzalema i vjerski establišment obeshrabrivali 
su židovsku pobunu, ali u krajevima izvan središta moći narod je 
razmišljao drukčije. Pobuna protiv Grka počela je u Modi'inu, selu 
u ruralnom području središnjega Izraela na oko pola puta između 
Jafe i Jeruzalema.!? Ondje je živio Matatija, čovjek podrijetlom iz 
svećeničke obitelji Hasmonejaca.!*" Imao je sinove Ivana, Šimuna, 
Judu zvanog Makabeja, Eleazara i Jonatana. Kad su u Modi'in sti- 


137 4 Mak je pseudoepigrafski spis, a prijevod na engleski s objašnjenjima nalazi se u 
Charlesworth, 1985:544-564. 


138 2 Mak 6:18-7:41. 


139 Točna lokacija Modi'ina nije poznata ali se pretpostavlja da nije daleko od današnjega 
istoimenog grada. 


140 Matatijin se pradjed prema Flaviju zvao Hasmonej (Ant. 12:263) pa su po njemu Mata- 
tijina obitelj i potomstvo poznati kao Hasmonejci. Za povijest Makabejskoga ustanka 
i razdoblja vladavine dinastije Hasmonejaca koje je uslijedilo dva su glavna povijesna 
izvora: Prva i Druga knjiga o Makabejcima (u kojima se ime Hasmonejci ne spominje) 
te povijest iz pera Josipa Flavija. Kronologija zbivanja predstavljena ovdje temelji se 
prvenstveno na tim izvorima. Kao i drugi povijesni zapisi iz antičkoga doba oni su 
pristrani, a u nekim dijelovima propagandistički. Cijela Prva knjiga o Makabejcima 
smatra se hasmonejskim promidžbenim tekstom, dok je Flavije prema vlastitom na- 
vodu izravan potomak Hasmonejaca (Vita 2-5). Usprkos tomu, većina povjesničara te 
tekstove smatra prvorazrednim povijesnim izvorima i na njima se temelji uvriježena 
kronologija događaja iz hasmonejskog razdoblja. 


154 


PREGLED POVIJESTI SVETE ZEMLJE DO ISLAMSKIH OSVAJANJA 


gli kraljevi službenici i okupili lokalne Židove kako bi ih prisilili 
na žrtvovanje, Matatija i njegovi sinovi su odbili, ali je jedan od 
okupljenih Židova krenuo prema žrtveniku kako bi izvršio kralje- 
vu zapovijed. Matatiju je taj prizor razbjesnio te je na žrtveniku 
ubio i njega i kraljeva službenika. Potom je sa sinovima pobjegao 
u judejska brda, odakle je pozvao narod na pobunu. Odazvali su se 
mnogi Židovi, među kojima i zajednica hasidejaca,!“! te je započeo 
Makabejski ustanak. 

Jedna od prvih odluka koju su Matatijini ustanici donije- 
li bila je da će, budu li napadnuti, ratovati i na subotnji dan. To 
je sablaznilo mnoge Židove koji su i tako bili sumnjičavi prema 
ikakvom vidu borbe protiv kralja. Iz tog se razloga nemali broj 
njih, i to onih koji su se radi odanosti vjeri protivili helenizaciji i 
kraljevim odredbama, nije priklonio ustanicima. Matatija je pak 
pobunu protiv kraljevih protužidovskih zakona opravdao navo- 
deći primjere junaštva i vjernosti Zakonu iz Pisma.!“* Pozivanje 
na primjenu dijelova biblijskoga teksta u aktualnim zbivanjima 
postao je, čini se, glavni argument kako ustanika tako i židovskih 
protivnika ustanku. 

Matatiju je nakon smrti naslijedio sin Juda Makabej,! koji se 
odmah pokazao kao vrstan strateg i vojskovođa. Antioh Epifan u 
to je vrijeme na ustanike poslao četrdeset tisuća pješaka i sedam 
tisuća konjanika. Kad je to mnoštvo krenulo iz Antiohije prema 
Judeji, stanovnici sirijskih i drugih krajeva kroz koje su prolazili 
pridruživali su im se, nadajući se bogatom plijenu koji ih čeka u 
uskoro poharanoj židovskoj zemlji. Trgovci robljem na brzinu su 


141 1 Mak 2:42. Podrijetlo imena hasidejaca (2*7*0m), koje znači pobožni, dolazi od he- 
brejske riječi za milosrđe hesed. 


142 1 Mak 2:51-60. 


143 Dio židovske tradicije ime Makabej povezuje s prvim slovima rečenice iz Izlaska 
15:11: “Tko je kao ti među bogovima, Jahve" — mi kamoha be'elim adonai koja je, 
navodno, bila ispisana na štitovima i zastavama makabejskih boraca. Prema drugim 
predajama, Makabi je akronim od Matatija kohen ben Johanan (Matatija svećenik sin 
Ivanov), ili pak dolazi od hebrejske riječi za malj ili čekić (n2;2) u kojem se slučaju 
slovo “k" piše s » umjesto uobičajenog > (vidi Da-Don, 2004:114). 

prikupljali novce kako bi nakon osvajanja Judeje od seleukidske 
vojske pokupovali zarobljenike. 

Kad su Izraelci vidjeli kolika sila dolazi na njih, razumjeli su 
da se radi o samom opstanku njihova naroda i da ih samo čudo 
može spasiti. Sazvan je veliki zbor u blizini Jeruzalema, a narod je 
postio, čitao knjige Zakona i vapio pred Bogom zazivajući njegovu 
milost riječima: “Kako ćemo im odoljeti ako nam ti ne pritečeš u 
pomoć?!“ Juda je Izraelce pozvao da “budu junaci“, ali čini se 
kako je i on sam malo vjerovao u pobjedu; govor je završio depre- 
sivnim zaključkom: “Bolje nam je u boju izginuti nego da gledamo 
zlo svoga naroda i svojih svetinja.?1#5 

Seleukidska se vojska utaborila u Emausu, mjestu koje se naj- 
vjerojatnije nalazilo u blizini današnjeg Latruna, na prijelazu iz 
Ajalonske doline u brdoviti judejski kraj, u kojem su se skrivali 
pobunjenici. Vještim manevrima Juda je uspio razbiti kraljevu voj- 
sku i nakon nekoliko bitki uništiti njihov logor. Bila je to velika i 
neočekivana pobjeda, koja je snažno odjeknula Izraelom i okolnim 
krajevima. Kraljevi su zapovjednici počeli prikupljati još veću voj- 
sku za novi pohod, a njegova posada smještena u jeruzalemskoj 
Tvrđavi više se nije usuđivala izlaziti van. No vjerojatno najzna- 
čajniji učinak Judina je pobjeda izazvala među samim Židovima. 
Mnogi su u njoj razabrali Božju pomoć i potporu, kao u stara vre- 
mena kad je Izrael vojevao protiv svojih neprijatelja i hametice ih 
poražavao, te su povjerovali kako je potpuno oslobađanje Judeje od 
poganske vlasti moguće. Mnogi Zakonu odani Židovi koji su Judi 
Makabejcu spočitavali podizanje pobune protiv zakonitog kralja, 
a osobito vojevanje na subotnji dan, sada su, zbog tijeka zbivanja, 
bili uvjereni kako je ipak postupio u skladu s Božjom voljom pa 
su mu se pridružili. Usprkos velikom ohrabrenju i ushićenju zbog 
Božje neočekivane obnove izraelske vojne sile, još nisu krenuli na 
Jeruzalem kako bi povratili Hram i obnovili hramsko bogoštovlje. 


144 1 Mak 3:53. 
145 1 Mak 3:59. 

Za pretpostaviti je kako se Židovi, još uvijek nenavikli na vojnu i 
političku moć i potencijal da sami urede prilike u svoju korist, nisu 
usuđivali upustiti u pothvate koje su smatrali domenom Božjeg 
uredovanja. Čekali su da Bog sam intervenira u korist Jeruzalema i 
Hrama i očisti ih od poganskog oskvrnuća.!“ Sljedeća ih je velika 
pobjeda potaknula na preispitivanje te političke teologije i poduzi- 
manje konkretnijih mjera. 

Iduće je godine protiv Jude Makabejca krenulo Antiohovih šez- 
deset do osamdeset tisuća pješaka i pet tisuća konjanika. Utaborili 
su se kod Bet Zura u Idumeji,!*" pokrajini južno od Judeje, vjero- 
jatno poučeni iskustvom iz Emausa kad se seleukidska vojska našla 
u nepovoljnom položaju u podnožju judejskih brda. Usto mu je i 
idumejsko stanovništvo bilo naklonjeno. Juda pak nije mislio da su 
oblik krajolika i naklonost stanovništva presudni za ishod rata. Izi- 
šao je pred njih na čelu deset tisuća boraca i dramatičnim vapajem 
zazvao Boga Izraelova da učini kao kad je udijelio pobjede Davidu 
i Jonatanu protiv Golijata 1 Filistejaca: 


Predaj i ovu vojsku u šake Izraela, svog naroda; neka se osramote 
i pješaci i konjanici. Posij strah u njihovim redovima, uništi uzda- 
nje koje imaju u svoju silu i neka se pokolebaju svojim porazom. 
Obori ih mačem onih koji te ljube, da te hvale pjesmama svi oni 
koji ti poznaju Ime!!+3 


Juda se potom u frontalnom napadu obrušio na kraljevu vojsku 
koja je ostala zgranuta njihovom žestinom i odvažnošću. Zametnuo 


se žestok boj. Nakon što je poginulo nekoliko tisuća!# vojnika, a 


146 Vidi Davies, 2007:299. 


147 Bet Zur se nalazi 7 kilometara sjeverno od Hebrona, ali Judeja je u vrijeme koje je 
prethodilo Hasmonejskim osvajanjima bila svedena na usko područje oko Jeruzalema 
pa su se i Bet Zur i Hebron nalazili izvan njezinih granica. 


148 1 Mak 4:31-33. 


149 U 1 Mak 4:34 navedeno je oko 5.000 poginulih Antiohovih vojnika, a u 2 Mak piše da 
su Judini vojnici oborili 11.000 pješaka i 1.600 konjanika. 

mnogi ostali ranjeni i razoružani, seleukidska je vojska ustuknula. 
Njezini su zapovjednici s ustanicima sklopili mir,!5% nakon čega im 
se pismom obratio i sam kralj Antioh te zajamčio aboliciju pobu- 
njenicima koji se u roku od petnaest dana razoružaju i vrate domo- 
vima.!*! Ujedno im je zajamčio i slobodu vjeroispovijesti, čije je 
dokidanje Židove i potaknulo na pobunu. 

Tko je s kim uistinu pregovarao i s kakvim nakanama, teško je 
zaključiti. U 1 Mak ne spominju se nikakvi pregovori. U 2 Mak 
se pak uz Judine glasnike kao stranka u pregovorima spominje i 
Menelaj, ali teško je zamisliti Judinu i Menelajevu stranku kako za- 
jednički nastupaju pred kraljem. Judina borba nije bila samo protiv 
grčke vlasti, nego možda još i više, protiv heleniziranih Židova koji 
su ostavili Zakon, a njihov je predvodnik bio upravo veliki sveće- 
nik Menelaj. Vrlo je moguće da su s kraljem pregovarali religiozni 
Židovi koji su željeli što prije završiti ustanak, i dalje uvjereni kako 
pobuna protiv legitimnog vladara nije pred Bogom ispravan način 
izbavljenja naroda. Udovoljivši im, kralj je razbio jedinstvo među 
religioznim Židovima, što je oslabilo ustanički pokret.!52 Tako se 
pojavila opasnost da se većina Židova, i to i religioznih i helenizi- 
ranih, iako su bili vođeni različitim motivima, prikloni Menelaju, 
kojeg je kralj potvrdio kao legitimnog predstavnika Židova. 153 

Teško je reći koliko su političke spletke i ugovaranja savezništa- 
va, a koliko vjerski žar i revnost, utjecali na sljedeći Judin potez, ali 
on je u svakom kontekstu dugoročno pogodovao njemu i njegovoj 
stranci. Juda je ušao u Jeruzalem, očistio Hram od poganskih pred- 
meta, podigao novi oltar i obnovio obred žrtvovanja. To se dogo- 
dilo dvadeset petoga dana židovskoga mjeseca kisleva godine 164. 


150 2 Mak 11:13 i dalje. 
151 2 Mak 11:30-33. 


152 Teško je zamisliti da bi Juda bio voljan prihvatiti od kralja ono za što se već izborio i to 
uz uvjet da položi oružje i preuzme rizik da se kralj predomisli i ponovno ih izvrgne 
nasilju. 


153 O nekim pretpostavkama povjesničara što se događalo u pregovorima i razlozima 
različitog pisanja o tome u knjigama o Makabejcima vidi Davies, 2007:300-303. 

pr. Kr., točno tri godine nakon što su Grci provalili u Hram i oskvr- 
nuli ga. Proglašen je osmodnevni blagdan, koji se do danas slavi 
kao blagdan Hanuke ili Očišćenja, odnosno prema Flaviju, Blagdan 
svjetla.!5“ Prema Talmudu, kad su Židovi ušli u Hram, pronašli su 
samo jedan vrč ulja koji je bio zapečaćen velikosvećeničkim pe- 
čatom i pogodan za vjersku uporabu, dok je sve ostalo ulje bilo 
oskvrnjeno poganskim ritualima. Taj je vrč bio dovoljan za samo 
jedan dan gorenja. No dogodilo se čudo: ulje je gorjelo osam dana i 
u Hramu nije ponestalo svjetla sve dok novo ulje nije pripremljeno 
i posvećeno. Čudo opisano u talmudskom tekstu predstavljalo je 
potvrdu Božjega odobravanja pothvata Makabejaca, a s vremenom 
je postalo važan dio židovske nade u dolazeće političko oslobođe- 
nje Erec Izraela i obnovu hramskog bogoštovlja. 

Juda je obnovio jeruzalemske zidine i utvrdio prostor oko Hra- 
ma. Time je onemogućio grčkoj vojnoj posadi, koja je još uvijek 
skupa s heleniziranim Židovima držala Tvrđavu, da napada ostatak 
grada. Utvrdio je i Bet Zur, kako bi spriječio prodore iz neprijatelj- 
ske Idumeje.!5* Iznenadnu vojnu, političku i vjersku samostalnost 
judejskih Židova okolni su narodi dočekali vrlo neprijateljski. Je- 
dan od razloga bila je njihova svjesnost da žive na područjima koja 
su židovskim Svetim pismom obećana Židovima, što Židovi nikada 
nisu tajili. S druge strane, ne postoje nikakvi povijesni podatci koji 
bi ukazivali na spremnost Židova da oružjem osvoje ta područja. 
Židovska se nada najvećim dijelom oslanjala na božansko ispunje- 
nje obećanja, a ne na vojno i političko djelovanje. No s obnovom 
judejske moći ti su narodi odlučili riješiti se potencijalne opasnosti 
i “istrijebiti Jakovljevo pokoljenje što je živjelo među njima; počeli 
su ubijati i progoniti taj narod?.!* Od Fenicije i Galileje na sjeveru 
do Idumeje na jugu Židovi su se iznenada našli izvrgnuti napadima 
i u pogibelji. 


154 O ostalim značenjima Hanuke vidi Da-Don, 2004:115-116. 
155 1 Mak 4:61. 
156 1 Mak 5:2. 

Njihovi sunarodnjaci u Judeji bili su brzi u pružanju pomoći. 
Juda je okupio vojsku i udario najprije na Idumeju te pomogao ta- 
mošnjim opsjednutim židovskim naseljima, a potom je okrenuo na 
istok i napao i porazio Amonce. Uto su stigli pozivi u pomoć od 
Židova iz Gileada i Galileje, koji su se pred progonima sklonili u 
tvrđave. S bratom Jonatanom i osam tisuća ljudi Juda je udario na 
Gilead na istočnoj obali Jordana, a njihov brat Šimun s tri je tisuće 
ljudi požurio u Galileju. 

Iz povijesnih je izvora vidljiv zanimljiv političko-vojni feno- 
men: spremnost judejskih Židova da pokrenu napad na poganske 
narode koji su progonili njihovu braću u okolnim zemljama bila je 
puno veća od njihove spremnosti na sukobljavanje s Antiohovom 
vojskom, koja je uništavala židovske svetinje i progonila Židove 
u Judeji. Razlog prvenstveno leži u već potpuno formiranom mi- 
šljenju o političkom i vojnom religijski legitimnom i nelegitimnom 
postupanju. Narodi koji su se obrušili na Židove poput razbojničkih 
bandi, bez kraljeve ovlasti, postupili su nedvojbeno izvan mandata 
kažnjavanja Židova koji je Bog, sukladno tradiciji i Pismima, kat- 
kad davao pomazanom vladaru, ali nikad razularenoj rulji. Njihov 
se nasrtaj ni u kojem slučaju nije mogao tumačiti kao dio Božje ka- 
zne koju je valjalo pokorno prihvatiti pa je židovski vojni odgovor 
bio brz i učinkovit. 

Porazivši napadače u Galileji, Šimun je okupio tamošnje Židove 
i s obiteljima ih doveo u Judeju. Juda i Šimun su se u Gileadu suoči- 
li s udruženim četama poganskih naroda, s kojima su kao pomoćni 
odredi išli i arapski plaćenici,!5" i porazili ih u bitki. Potom su se 
sa Židovima iz Gileada vratili u Judeju. Ondje su se sukobili s voj- 
skom koju je predvodio upravitelj Idumeje Gorgija, ali pretrpjeli su 
poraz. Autor 1 Mak zaključuje kako ti Židovi “nisu bili od koljena 
onih ljudi od kojih je dolazio spas Izraelu".!% Očita namjera pisca 


157 1 Mak 5:38-39. Nije se, dakako, radilo o etničkim Arapima, nego o stanovnicima 
Arabije. 


158 1 Mak 5:55-62. 

bila je naglasiti kako su Juda i njegova braća imali božansku misiju 
koju nitko drugi nije mogao ispuniti. 

U međuvremenu je Antioh IV. Epifan umro na vojnom pohodu 
u Perziji. Pisac 1 Mak u 6:8-13 navodi da je umro čuvši o porazima 
svoje vojske u Judeji, ali to je malo vjerojatno. Naslijedio ga je de- 
vetogodišnji sin Antioh V. Eupator (164. — 162.). Antioh IV. Epifan 
je među Judejcima ostao upamćen i pod novim imenom: umjesto 
Epifanes što znači “(Božja) objava“, prozvali su ga Epimanes — 
umobolnik. 1? 

Kraljeva je smrt vjerojatno ohrabrila Judu da pokrene pohode 
protiv susjednih zemalja koji više nisu imali za cilj spašavanje Ži- 
dova, nego kažnjavanje pogana. Osvojio je i uništio Hebron, po- 
harao Filisteju te udario na jeruzalemsku Tvrđavu. Seleukidska 
posada i skupina otpadnika od židovske vjere u njoj su svejednako 
prkosili gradu te napadali Izraelce koji su uzlazili u Hram. Budući 
da je nadvisivala goru Cion, Tvrđava je predstavljala stalnu prijet- 
nju obnovljenoj židovskoj nezavisnosti. Juda je započeo opsadu, 
ali neki od opkoljenih stanovnika Tvrđave uspjeli su se probiti kroz 
obruč pa otići kralju u Antiohiju i od njega zatražili pomoć. Kraljev 
namjesnik Lizija (koji je ranije predvodio vojske na neuspješnim 
judejskim pohodima) zaključio je kako je kucnuo čas za konačni 
obračun s pobunjenicima u Judeji. Započeo je pregovore s pobož- 
nim Židovima, kojima je priznao vlasništvo nad Hramom i pravo 
da žive sukladno svojim zakonima, ali je istodobno prikupljao voj- 
sku s kojom će udariti na Hasmonejce. Religiozni su Židovi opet 
bili u velikoj nedoumici po pitanju tko je u Jeruzalemu vladar po 
Božjoj volji. Vjerovali su da je Antioha Epifana sustigla Božja ka- 
zna jer je zlostavljao njihov narod i sada su vijećali ne bi li se do- 
govorili može li se njegov sin smatrati Božjim slugom i legitimnim 
vladarom. 


159 Polibije ga također naziva Epimanes (Historije XXVI.1) zbog bizarnog ponašanja pa 
nije sigurno da su Židovi bili autori toga pogrdnog nadimka. 

Uto se iz zatočeništva u Rimu vratio Demetrije, sin Seleuka TV. 
Filopatora, starijeg brata Antioha Epifana. On je porazio Liziju i 
Antioha V., pogubio ih te se zakraljio kao Demetrije I. (162. — 150.), 
kasnije prozvan Soter (Spasilac). Čim je zaposjeo prijestolje, došli 
su mu “svi bezakonici i bezbožnici iz Izraela, a predvodio ih je Al- 
kim, koji je htio postati velikim svećenikom".!$% Alkim se požalio 
kako “Židovi koji se zovu hasideji, a kojima je na čelu Juda Maka- 
bej, vode neprestano ratove i dižu bune, te ne daju da se kraljevstvo 
naužije blagostanja".!*! Zatražio je od kralja da u Judeju pošalje 
vojsku i napokon riješi problem buntovnih Židova, te da potvrdi 
njegovo velikosvećeništvo. Demetrija je tako protiv Hasmonejaca 
poslao prijatelja Bakida s vojskom. S njima je pošao i Alkim. 

Bakid i Alkim razumjeli su da Judu i njegove ljude ne mogu po- 
Traziti vojno pa su pokušali lukavstvom. Preko glasnika su ih pozvali 
na dogovor o miru, iako su ih namjeravali poubijati. Juda Makabej 
nije lako nasjedao na mirovne pregovore, osobito kad mirotvorac u 
Judeju uđe s golemom vojskom. Ali mnogi su Židovi, među njima 
pismoznanci i hasidejci, na spomen riječi “mir? i “dogovor zane- 
marili oprez i okupili se oko Alkima i Bakida “da pronađu praved- 
no rješenje".!# Prekasno su razumjeli da je mirotvorstvo bila ratna 
taktika. Bakid ih je napao nespremne, pogubio mnoge od njih te 
se vratio u Antiohiju, a u Judeji ostavio Alkima s dijelom vojske. 
Diljem zemlje došlo je do sukoba između Alkimovih i Judinih pri- 
staša, koji su se pokazali jačima. Alkim se nato ponovno obratio 
kralju za pomoć, a kralj je poslao nove čete pod zapovjedništvom 
izvjesnoga Nikanora “koji bijaše neprijatelj Izraelu", s naredbom 


160 1 Mak 7:5. Alkim je 162. pr. Kr. stupio na velikosvećeničku dužnost i obnašao je do 
smrti 160. ili 159. Kako je potjecao iz velikosvećeničke obitelji, hasideji su isprva 
podržavali njegovo imenovanje, ali Makabejci su mu se protivili jer je u zemlju došao 
uz pomoć seleukidske vojske. Protiv Alkima su se ubrzo okrenuli i hasidejci jer je 
promicao helenizam pa je čak počeo rušiti dio zida Hrama koji je ograničavao pristup 
nežidova Svetištu. Nakon što je na 13 mjesta probio taj zid (soreg), udarila ga je kap te 
je uskoro umro, što je protumačeno kao Božja kazna (1 Mak 9:54-56). 


161 2 Mak 14:6. 
162 1 Mak 7:12-13. 

da istrijebi židovski narod.!93 I Nikanorova je uvodna taktika bila 
mirotvorstvo, tako vješto predstavljena da je na nju umalo nasjeo 
i sam Juda Makabej. 2 Mak čak navodi da se Nikanor sprijateljio 
s Judom, ali da je to prijateljstvo pogazio nakon što ga je Alkim 
prokazao kralju.!** Shvativši da ga je Nikanor naumio uhvatiti na 
prijevaru, Juda je pobjegao, nakon čega je došlo do sukoba Grka i 
Židova. Nikanorova vojska, koju su Židovi nadjačali, sklonila se 
u Jeruzalem. Ondje je Nikanor ušao u Hram i zaprijetio: “Ako mi 
ne predate Judu svezana lancima, sravnit ću to Božje svetište sa 
zemljom, raskopat ću žrtvenik te ću na istome mjestu podići divan 
hram Dionizu.?! Te su prijetnje protiv njega okrenule hramske 
svećenike, što je vjerojatno potaknulo mnoge dotad suzdržane reli- 
giozne Židove da se pridruže Judinoj vojsci. 

Bitka između Makabejeve i Nikanorove vojske zbila se 13. dana 
mjeseca adara, u ožujku 161. godine pr. Kr. kod Adase u blizini Bet 
Horona. Nikanor je pao među prvima. Kad je seleukidska vojska 
vidjela da im je poginuo vojskovođa, među njima je zavladala po- 
mutnja i panika, ustuknuli su i razbježali se. Pobjeda je bila toliko 
veličanstvena da je 13. dan mjeseca adara proglašen blagdanom 
velikog veselja, koji su Židovi nastavili slaviti svake godine.!66 

Juda je pak uvidio da se Demetrije neće lako odreći vlasti nad 
Judejom pa je potražio saveznika u moćnom imperiju koji je u to 
vrijeme jačao i širio područje utjecaja: Rimu. Godine 161. pr. Kr. 
poslao je u Senat glasnike koji su s Rimljanima sklopili savez i ugo- 
vor.157 U ugovoru su Rimljani ukorili Demetrija jer Židove “priti- 
šće jarmom'', ali njegovo pravo da nad njima vlada nije dovedeno 
u pitanje. Vjerojatno je i Demetrije tako razumio ugovor. Čuvši za 
Nikanorovu smrt, ponovno je na Judeju poslao Bakida s vojskom. 


63 1 Mak 7:26. 
64 2 Mak 14:15-29. 
65 2 Mak 14:33. 


66 Vidi 1 Mak 7:39-50. Trinaesti dan mjeseca adara slavi se kao “Nikanorov dan", a pada 
na dan uoči Purima koji se prema Esteri 9:21 slavi četrnaestoga i petnaestoga adara. 


67 1 Mak 8:23-32. 

Njihova je brojnost ovaj put bila tolika da je većina Judinih boraca 
odlučila izbjeći bitku. Juda pak nije htio ni čuti za povlačenje. Sa 
svega 800 ratnika udario je na more seleukidskih vojnika i prema 
Flavijevu izvješću čak uspio razbiti najsnažnije postrojbe koje su 
čuvale Bakida. Dok se Bakid s ostatkom toga dijela vojske uspi- 
njao uz judejska brda bježeći od Jude i njegovih ratnika, drugi dio 
njegove vojske oko njih je zatvorio obruč iz kojega više nije bilo 
izlaza. Juda Makabej, najveći židovski ratnik u gotovo pola tisuć- 
ljeća, tako je poginuo u bitki kod Elase!% 160. godine prije Krista. 


JONATANOVO STUPANJE 
NA VLAST I VELIKOSVEĆENIČKU DUŽNOST 


Novim židovskim vođom postao je Judin brat Jonatan (160. — 143.), 
najmlađi sina Matatije Hasmonejca. Flavije tvrdi da je židovska 
nesreća u to vrijeme bila tako velika, da od njihova povratka iz 
Babilona nije bila veća.!9 Seleukidski je vladar planirao konačni 
obračun s Judejcima a oni njegovoj sili nisu mogli odoljeti. Neoče- 
kivana i presudna pomoć pojavila se u liku Aleksandra Balasa, na- 
vodnoga!" sina Antioha Epifana, koji je 152. godine pr. Kr. zauzeo 
Ptolemaidu i proglasio se kraljem. Demetrije je protiv njega poslao 
vojsku, ali je istodobno pokrenuo i diplomatsku misiju u Judeji iz 
straha da se Balasu ne pridruže židovski pobunjenici. Jonatanu je 
poslao izaslanike i pozvao ga na savezništvo. Zauzvrat mu je po- 
nudio nečuvene pogodnosti: pravo da podiže vojsku i da proizvodi 
oružje. Jonatan je žurno iskoristio tu priliku pa je uz kraljevo dopu- 
štenje uzišao u Jeruzalem i pročitao njegovo pismo s popisom svo- 
jih novostečenih ovlasti. Potom se nastanio u Jeruzalemu, počeo 
obnavljati grad i graditi obrambene zidine, između ostaloga i oko 


168 Ne zna se gdje je to mjesto. 

169 Ant. 13:5. 

170 Neki povjesničari tvrde kako se Aleksandar lažno predstavljao za Antiohova sina, 
ali 1 Mak (10:1) i Flavije (Ant. 13:35) ga nazivaju Antiohovim sinom i ne spominju 


mogućnost krivotvorenja njegova rodoslovlja. Vidi Whistonovu fusnotu u Josephus, 
1998:405. 

gore Cion. Mnogi Židovi koji su bili njegovi protivnici i pristaše 
helenizma napustili su Judeju i utočište potražili u Antiohiji.!7! 

I Aleksandar Balas uvidio je da je Jonatan opasan protivnik, a 
poželjan saveznik protiv Demetrija. Za pretpostaviti je kako se do- 
bro raspitao o okolnostima pod kojima su se odvijali dotadašnji su- 
kobi Židova i Grka, jer je sadržaj poslanice koju je uputio Jonatanu 
bila odraz velike diplomatske mudrosti: 


Kralj Aleksandar pozdravlja svog brata Jonatana. Čuli smo o tebi 
da si hrabar i moćan čovjek i da si dostojan da budeš naš prija- 
telj. Zato te danas postavljamo vrhovnim svećenikom tvog naroda 
i dajemo ti naslov kraljeva prijatelja (i ujedno mu posla grimiznu 
kabanicu i zlatnu krunu), da pristaješ uz nas i s nama sačuvaš pri- 
jateljstvo.!7? 


Jonatan je imenovanje na dužnost velikog svećenika, koja je sedam 
godina, od Alkimove smrti 160. ili 159. godine, bila upražnjena, !/3 
doživio kao trijumf i konačnu potvrdu hasmonejske vjerske i poli- 
tičke prevlasti u Jeruzalemu i Judeji. Za Blagdan sjenica u listopa- 
du 152. godine pr. Kr.!* stupio je u velikosvećeničku službu, koju 
će Hasmonejci držati sljedećih 115 godina. 

Doznavši da je Jonatan prihvatio Aleksandrove uvjete, kralj De- 
metrije poslao je Jonatanu novo pismo s novim darežljivim pogod- 
nostima savezništva. Pogodnosti i povlastice koje je tada ponudio 


171 Kronologija događaja vezanih uz sukob kralja Demetrija i Aleksandra Balasa te korist 
koju je iz njega izvukao Jonatan opisana je u 1 Mak 10:1-14 i Ant. 13:35-42. 


172 1 Mak 10:18-20; vidi i Ant. 13:45 


173 Flavije u Ant. 20:237 tvrdi da Jeruzalem sedam godina nije imao velikog svećenika, 
dok Schiirer ukazuje kako o godinama 160. — 153. 1 Mak ne donosi gotovo nikakve 
podatake (Schiirer, 1890/2009:238). Usprkos toj Flavijevoj tvrdnji i nedostatku povi- 
jesnih izvora, teško je pretpostaviti da je tako važna religijska, ali i politička dužnost 
ostala neupražnjena cijelih sedam godina. 

174 Prema Flavijevu navodu iz Ant. 13:46 Jonatan je postao velikim svećenikom četiri go- 
dine nakon Judine smrti, dok u 20:238 istoga djela Flavije navodi kako je Jonatan vla- 
dao sedam godina kad je postao veliki svećenik. Schiirer navodi da je Jonatan posve- 
ćene haljine odjenuo za Blagdan sjenica, u jesen 153. pr. Kr. (Schiirer, 1890/2009:241). 

Židovima predstavljale su de facto priznanje judejske neovisnosti. 
Jeruzalem i okolicu oslobodio je svih poreza i nameta, a Ptolemai- 
du darovao Svetištu u Jeruzalemu. Ponudio je pripajanje Samarije, 
Galileje i Pereje Judeji, predaju jeruzalemske Tvrđave, obnavljanje 
Svetišta, utvrđivanje judejskih gradova o državnom trošku i drugo. 
Židovi mu nisu povjerovali. Sjetili su se svih pohoda koje su on i 
njegov vojskovođa Bakid poduzeli protiv njihove zemlje i zlodjela 
koja su počinili protiv stanovnika Judeje te potvrdili savezništvo s 
Aleksandrom. U presudnoj bitki između Aleksandra Balasa i De- 
metrija koja se odigrala početkom ljeta 150. godine pr. Kr. i u kojoj 
je Demetrije poginuo, Židovi nisu sudjelovali. 

Dok su se kraljevi podizali, borili za prevlast i padali, mnogi su 
Židovi pretraživali Pisma i tražili u njima proroštva o budućnosti 
poganskih kraljevstava i Izraela. Neki su od njih zbog zbivanja u 
kraljevskim obiteljima u Egiptu i Siriji, a prema proroštvu iz Da- 
niela 2:42-44, očekivali skoru propast svih poganskih kraljevstava. 
Neki povjesničari ta eshatološka očekivanja među Židovima po- 
vezuju s Jonatanovim podizanjem Judejaca na osvajanje jeruza- 
lemske Tvrđave, kojom su još uvijek vladali Grci u savezništvu s 
odbjeglim heleniziranim Židovima.!75 Na vijest o novim borbama 
u gradu, Demetrije je pozvao Jonatana k sebi. 

Kad mu je ovaj došao s narodnim starješinama i svećenicima, 
kralj je zaključio da Jonatan uživa veliku potporu u narodu i da mu 
ne bi bilo pametno svaditi se s ionako buntovnim Židovima. Ni 
Jonatan nije mislio da je sukob s kraljem ispravan potez pa su po- 
stigli kompromis. Jonatan je prekinuo opsadu Tvrđave, a Demetrije 
je potvrdio njegovu velikosvećeničku čast, pripojenje samarijskih 
pokrajina Judeji te oslobađanje Judeje od poreza. Kralj je sve te po- 
vlastice potvrdio i pismeno, uz zahtjev da se njegova poslanica po- 
stavi na istaknutom mjestu u Hramu.!"* Sirijom je na neko vrijeme 
zavladao mir, da bi nakon borbi za vlast njome ovladao novi kralj, 


175 Davies, 2007:315. 
176 1 Mak 11:30-37. 

Antioh VI. Dioniz (145. — 142.). Svrgnuti Demetrije II. pobjegao je 
u egzil u Mezopotamiju. 


VLADAVINA ŠIMUNA HASMONEJCA 
I USPOSTAVA POTPUNE JUDEJSKE NEOVISNOSTI 


Zapovjednik Antiohove vojske imenom Trifon pokušao je s po- 
strojbama osvojiti Judeju. Nije uspio, ali je zarobio i pogubio 
Jonatana. Židovskim je vođom postao njegov brat Šimun (143. — 
134.). Vrativši se u Siriju, Trifon je dao pogubiti i kralja Antioha 
VI. Proglasio se seleukidskim kraljem i time “navalio mnogo zla 
na zemlju".!77 Šimun je očekivao novu invaziju Trifonove vojske 
pa je diljem Judeje utvrdio gradove, obnovio zidine i podigao kule 
te u tako utvrđena mjesta rasporedio posade i opskrbio ih zalihama 
hrane. Potom je poslao glasnike svrgnutom kralju Demetriju II. i 
od njega zatražio oprost za zemlju, uz prisegu vjernosti. Demetri- 
je je spremno pristao. Šimunu je potvrdio velikosvećeničku čast, 
a Judejcima dao vlasništvo nad sagrađenim tvrđavama, oprost za 
pobune i neplaćanje nameta te oslobođenje od poreza. Tim je či- 
nom Judeja 142. godine prije Krista, tijekom prve godine Šimu- 
nova vladanja, došla na prag neovisnosti. Židovi su u ugovorima i 
poveljama tu godinu počeli koristiti kao početak novoga kalendara: 
“Prve godine istaknutog vrhovnog svećenika, židovskog vojsko- 
vođe i glavara Šimuna.?!7 Šimun je potom osvojio utvrđeni grad 
Gezer, koji se nalazi trideset kilometara zapadno od Jeruzalema. Iz 
grada je protjerao nežidove, naselio Židove vjerne Zakonu te se i 
sam ondje nastanio. 

Dana 23. mjeseca ijara 141. godine pr. Kr.,!"? druge godine Ši- 
munova vladanja, Grci i helenizirani Židovi iz Tvrđave, na rubu 
gladi zbog opsade, ponudili su predaju, koju je Šimun prihvatio. 
Godinu kasnije, dvadeset sedam godina nakon što ju je Antioh IV. 


177 1 Mak 13:32. 
178 1 Mak 13:42. 
179 EJ kao godinu osvajanja Tvrđave navodi 142. pr. Kr. (Vidi Acra, Vol. 1, str. 363-364.) 

Epifan izgradio, Šimun je dao da se ta utvrda, simbol helenističke 
agresivnosti prema židovskom narodu i vjeri, poruši. Osvajanjem 
Tvrđave 141. pr. Kr. godine zaokružena je uspostava Judeje kao 
neovisnog entiteta. Nakon gotovo četiri i pol stoljeća pod pogan- 
skom vlašću, Židovi su imali židovskog vladara, vojsku od koje 
su okolni narodi strepjeli, plaćali su porez u židovsku blagajnu, 
njihovi su vjerski blagdani bili državni, a Židovi koji su napustili 
pradjedovske običaje i priklonili se helenizmu uzdajući se u probi- 
tak uz pomoć stranaca ostali su posramljeni. Na Cionskoj su gori 
Židovi postavili brončane ploče na kojima su ispisali sva Šimunova 
junaštva i zasluge za dobrobit naroda te odlučili da on i njegovo po- 
tomstvo dovijeka ostanu vođe židovskoga naroda i veliki svećenici, 
sve “dok ne ustane vjerodostojan prorok". 1% 

Po dolasku na prijestolje i Antioh VII. je Šimunu potvrdio po- 
časti i povlastice koje su on i židovski narod ranije primili. Uz njih 
je, znakovito, izdao dopuštenje Šimunu da kuje novac. Pravo ko- 
vanja novca bilo je odraz potpune suverenosti, ali nije poznato je li 
Šimun to pravo ikad iskoristio budući da židovski kovani novac iz 
toga razdoblja nije pronađen. Jedna od mogućnosti je da su Židovi 
ostali zatečeni tim dopuštenjem pa ga zbog biblijske zabrane izrade 
kovanih likova nisu primijenili prije nego što ga je Antioh povukao. 
Antioh VII. je pak iste godine kad se zakraljio krenuo u obračun s 
uzurpatorom prijestolja Trifonom i porazio ga. 

Antioh VII. je potom poništio sve povlastice koje je ranije za- 
jamčio Židovima. Šimunu je poslao glasnika s porukom da vra- 
ti područja i gradove koje je osvojio “izvan židovskih granica". 
Gradovi koje je spomenuo bili su Jafa i Gezer, kao i jeruzalemska 
Tvrđava. Šimunov odgovor na tvrdnju kako se u njegovu posjedu 
nalaze područja koja Židovima ne pripadaju bio je odrješit: 


Mi nikako nismo oteli tuđu zemlju niti smo zavladali tuđim dobri- 


ma, nego je to baština naših otaca: naši su je neprijatelji nepraved- 


180 1 Mak 14:41. 

no stanovito vrijeme posjedovali. Mi smo pak, koristeći se povolj- 
nim prilikama, ponovo osvojili baštinu svojih predaka. 


No čini se kako je Šimun potvrdio da je osvajanje Jope i Gezera 
predstavljalo širenje granica Judeje: 


Što se tiče Jope i Gezera, koje ti tražiš, ti su gradovi mnogo mučili 


narod i pustošili nam zemlju, za njih ćemo dati stotinu talenata. 1?! 


Antioh VII. nije bio zadovoljan tim odgovorom pa je na Judeju 
poslao vojsku koja je u više navrata prouzročila velika krvoprolića 
i razaranja. Njegove su postrojbe porazili Šimunovi sinovi Juda i 
Ivan te time osvojili naklonost Judejaca. Ivan, kasnije prozvan Hir- 
kan, nakon očeve pogibije zavladao je Judejom i preuzeo dužnost 
velikog svećenika. 


Hasmonejska država 


Antioh VII. je, srdit zbog poraza koji su mu nanijeli Šimun i njego- 
vi sinovi, godine 134. pokrenuo kaznenu vojnu na Judeju. Vidjevši 
pred sobom moćnu Antiohovu vojsku, Ivan se sklonio iza jeruza- 
lemskih zidina, a Antioh je opsjeo grad. Ivan ga je uspio nagovoriti 
da odustane od opsade za novac, koji je uzeo otvorivši grobnicu 
kralja Davida. Od dijela toga blaga Ivan je kasnije, kao prvi židov- 
ski vladar u povijesti, uzeo u najam strane postrojbe. 

Antioh je 131. godine pr. Kr. poginuo u Mediji, a već okrnje- 
nim seleukidskim kraljevstvom ovladao je njegov brat Demetrije 
II. Čim je doznao za Antiohovu smrt, Ivan je pokrenuo vojsku u 
osvajanje krajeva koji su graničili s Judejom. Dolazak na vlast ne- 
popularnog, nekompetentnog i u konačnici tragičnog vladara ohra- 
brila ga je u nakani da proširi vlast nauštrb seleukidskih krajeva u 


181 1 Mak 15:33-35. 

kojima je po Antiohovu porazu zavladala neorganiziranost i koji- 
ma je nedostajalo vojnika. Ivan je najprije prešao preko Jordana 
i udario na Madabu, tada najvažniji grad Moaba, koju je osvojio 
nakon šestomjesečne opsade. Potom je osvojio “Samegu i okolna 
mjesta".182 a onda se okomio na Samariju. Ondje je zauzeo Šekem 
te obližnju goru Gerazim na kojoj se nalazio samarijanski hram, 
koji je dao uništiti. Potom je okrenuo na jug. Osvojio je Idume- 
ju, a stanovništvo pod prijetnjom progonstva iz zemlje prisilio na 
obdržavanje židovskih vjerskih običaja. Većina je Idumejaca tada 
prešla na židovsku vjeru pa su u nekoliko sljedećih desetljeća posve 
pripojeni židovskom nacionalnom korpusu. 

Ovakav Ivanov postupak prema Idumejcima predstavljao je ra- 
dikalan zaokret u odnosu na ranija postupanja Hasmonejaca, ali i 
izraelskih i judejskih kraljeva iz vremena prije babilonskog pro- 
gonstva. Ivan je prije Idumeje osvojio Moab, ali Moapce nije pri- 
siljavao na konverziju. Ivanov otac Šimun osvojio je niz gradova 
prema priobalju, kao i jeruzalemsku Tvrđavu, a tamošnje stanov- 
ništvo protjerao je bez pružanja mogućnosti prelaska na židovstvo. 
Neki povjesničari ovu neobičnost obrazlažu Ivanovim nastojanjem 
da udovolji dvama proturječnim zapovijedima Tore: Izlasku 23:31- 
33 gdje je Izraelcima naređeno da istjeraju idolopokloničko sta- 
novništvo iz zemlje koju su primili u baštinu, a koja je uključivala 
područja Edoma te Pnz 23:8 gdje stoji: “Nemoj prezirati Edomca 
jer je on brat tvoj." Pustiti ih da ostanu u zemlji, ali natjerati da 
prihvate židovstvo, Ivanu se možda činilo kao ispunjenje i jedne i 
druge zapovijedi. 153 

Kaotične prilike u seleukidskom i ptolemejskom kraljevstvu 
omogućile su Ivanu neometano utvrđivanje vlasti u novoosvojenim 
područjima. Tijekom posljednjih godina vladavine odvažio se na 
daljnja osvajanja. Ponovno je krenuo na sjever i napao utvrđeni 
grad Samariju. Flavije kao razlog za taj vojni pohod navodi sama- 


182 Ant. 13:255. To je ime nepoznato; o alternativnim objašnjenjima vidi Davies, 2007:325. 
183 Davies, 2007:326. 

rijanske nasrtaje na okolno židovsko stanovništvo. Judejci su oko 
grada iskopali opkop i pripremili se na dugotrajnu opsadu. Ivan 
Hirkan, već u poodmakloj dobi, postavio je dvojicu najstarijih si- 
nova Antigona i Aristobula za zapovjednike vojske. Godinu nakon 
početka opsade, 107. pr. Kr., Judejci su osvojili grad, a Ivan je dao 
da se njegove zidine sravne sa zemljom. Cijelo je područje pokra- 
jine Samarije tako pripojeno Judeji, a uskoro su i veliki dijelovi 
Galileje došli pod vlast Hasmonejaca. Židovska je država jačala i 
širila se, a stanovništvo je počelo uživati u blagodatima sposobne i 
odlučne vlasti. Židovi u Judeji živjeli su u sve većem blagostanju, 
koje se uskoro prelilo i na židovske zajednice u Aleksandriji, Egip- 
tu i Cipru. 

Tijekom posljednjih godina vladavine Ivana Hirkana došlo je do 
sukoba između farizeja i saduceja. Flavije navodi da su farizeji od 
Ivana tražili da se odrekne velikosvećeničke časti i zadrži samo dr- 
žavničku. Pokušali su staviti pod upit njegovo židovsko podrijetlo, 
na što je Ivan uzvratio zbližavanjem sa saducejima 1 istjerivanjem 
farizeja iz Sanhedrina. Ne čini se da je Ivanov sukob s farizejima 
ugrozio blagonaklonost naroda prema njemu. Ostao je zabilježen 
kao jedini Hasmonejac za kojega se držalo da ga je Bog uz vladar- 
sku i velikosvećeničku počast obdario i proročkim nadahnućima. 
Umro je 104. godine prije Krista, nakon tridesetjednogodišnje vla- 
davine. Pred smrt je svoju ženu imenovao vladaricom, ali čim je 
umro vlast je zaposjeo njegov najstariji sin Juda Aristobul (104. — 
103). On je odmah odlučio od Judeje načiniti kraljevinu, a od sebe 
kralja. Okrunivši se, nastavio je s osvajanjima i širenjem judejsko- 
ga teritorija. Flavije navodi da je osvojio Itureju, područje sjeverno 
od Galileje i južno od Damaska te tamošnje stanovništvo natjerao 
da prijeđe na židovsku vjeru. Ali taj je njegov potez bio motiviran 
političkim interesima, a ne religijskom revnošću, budući da je sam 
pristajao uz helenizam pa su ga nazivali filhelenom — ljubiteljem 
Grka. 154 


184 Ant. 13:318. 

ALEKSANDAR JANEJ I VRHUNAC HASMONEJSKE DRŽAVE 


Po Aristobulovoj smrti, njegova žena Saloma Aleksandra oslobodi- 
la je iz zatočeništva trojicu njegove braće koje je on dao zatvoriti, 155 
a najstarijega od njih, Aleksandra Janeja (103. — 76.), postavila je 
za kralja. Aleksandar je nastavio vojna osvajanja 1 širenje granica 
Judeje. Od priobalnih gradova već su svi bili osvojeni osim Ptole- 
maide i Gaze te Stratonove kule (kasnije Cezareje) i Dore. Jude- 
ju je tada napao Ptolemej, sin egipatske kraljice Kleopatre, ali je 
Aleksandar s Kleopatrom sklopio savez, što je zaustavilo Ptoleme- 
ja. Potom je prionuo na daljnja osvajanja sirijskih krajeva. Napao 
je i osvojio Gadaru, na drugoj strani rijeke Jordana,!56 te utvrdu 
Amaton, nakon čega se vratio na zapadnu stranu Jordana i osvojio 
priobalne gradove Rafiju, Anthedon i Gazu. 

Aleksandar je tijekom vladavine postajao sve okrutniji prema 
podanicima, zbog čega su 88. godine pr. Kr. Židovi protiv njega 
pozvali u pomoć Demetrija III. Ovaj se odazvao i porazio Alek- 
sandrovu vojsku, ali kralj je uspio pobjeći. Uskoro je opet okupio 
vojsku i udario na sunarodnjake koji su mu se protivili te nakon 
kratkotrajnog sukoba ponovno došao na vlast. Zapovjedio je da se 
zarobe vođe njegovih protivnika i da se vezani dovedu u Jeruzalem. 
U Jeruzalemu je potom upriličio veliku gozbu i dok se častio sa 
svojim priležnicama i prijateljima, dao je da se osam stotina zaro- 
bljenika razapne na križeve. Dok su umirali, izveo je njihove žene 
i djecu i poklao ih pred njihovim očima. Flavije je ovaj njegov čin 
nazvao “najbarbarskijim na svijetu"? i “nehumanim".!7 I premda 
se takvu razularenu okrutnost, kao i ranija ubojstva članova obi- 
telji radi zaposjedanja vlasti, može smatrati šokantnom s obzirom 
na to da je čini osoba koja obnaša službu velikog svećenika, valja 
uzeti u obzir da su Hasmonejci nakon smrti Matatijinih sinova bili 


185 Antigona, s kojim je skupa ratovao, dao je ubiti zbog nekih dvorskih spletki koje je 
predvodila njihova majka. 


186 Gadara je današnji jordanski grad Umm Qais, smješten 110 km sjeverno od Amana. 
187 Ant. 13:380-381. 

potpuno sekularizirani i helenizirani vladari koji više nisu marili za 
etička načela židovstva. Oni su bili prvenstveno vojskovođe, okor- 
jeli ratnici, koji su boravili i borili se skupa sa svojim postrojbama, 
a okrutnosti su bile dio njihove svakodnevnice. Kad bi se iz vojnih 
pohoda vratili na dvor, ondje bi ih čekale priležnice, koje su držali 
uz svoje zakonite žene te bi se u njihovu naručju odavali razuzda- 
nim pijankama i orgijama. Dvorski život Hasmonejaca zapravo se 
ni u čemu nije razlikovao od dvorskog života seleukidskih i drugih 
okolnih nežidovskih kraljeva. 1%? 

Aleksandrova brutalnost izazivala je među Židovima veliko ne- 
godovanje i protivljenje. Budući da je dio ubijenih, ako ne i većina, 
potjecao iz sljedbe farizeja ili bio blizak njihovoj stranci, oni su mu 
se osvetili širenjem neprijateljstva prema njemu u narodu, !# među 
kojim je njihovo političko mišljenje bilo vrlo utjecajno. Kako se 
narod odvraćao od njega, Aleksandar je sve više pouzdanja stavljao 
u strane plaćenike, a uskoro je bio prisiljen i povući se iz nekih 
novoosvojenih područja kako se njegovi tamošnji poganski ne- 
prijatelji ne bi udružili s njegovim neprijateljima među Židovima. 
Tako je područja Moaba i Gileada s druge strane Jordana predao 
nabatejskom vladaru Areti. No zauzeo je nekoliko novih utvrđenih 
gradova, među kojima Dios, Esu, Golan, Seleukiju i Gamlu. Kad 
je umro 76. godine pr. Kr., iza sebe je ostavio kraljevstvo koje se 
protezalo od Itureje i Galileje na sjeveru do Idumeje na jugu: 


U to su vrijeme Židovi ovladali sljedećim gradovima koji su ranije 
pripadali Sirijcima, Idumejcima i Feničanima: na priobalju Stra- 
tonova kula, Apolonija, Jopa, Jamnija, Ašdod, Gaza, Anthedon, 
Rafija i Rinokolura. U središnjem dijelu zemlje, u blizini Idumeje: 
Adora i Marisa. U blizinu pokrajine Samarije: gora Karmel i gora 
Tabor, Skitopolis i Gadara, u zemlji Galilejaca Seleukija i Gabala, 
u zemlji Moab, Hešbon i Medaba, Lemba, Ononas, Gelithon, Zara 


188 Tcherikover, 1959:252. 
189 Ant. 13:402. 

i dolina Cilices i Pela. Ovaj potonji su posve uništili jer stanovnici 
nisu htjeli svoje religijske običaje zamijeniti za židovske. Židovi 
su osvojili i druge važne gradove u Siriji koji su bili uništeni. 1% 

Judeja, koja je nepuno stoljeće ranije bila tek beznačajna provincija 
kojom su okolni vladari upravljali bez pomisli da Židove pitaju za 
mišljenje i o čemu, sada se prometnula u moćnu i agresivnu malu 
kraljevinu od koje su okolni narodi zazirali. Koncem Aleksandro- 
ve vladavine svi grčki gradovi uz obalu Sredozemnog mora osim 
Ptolemaide i Aškelona te svi u prekojordanskim područjima osim 
Filadelfije bili su pod judejskom vlašću. Hasmonejsko je kraljev- 
stvo time obuhvatilo gotovo sva biblijska područja Erec Izraela. !?! 


VLADAVINA SALOME ALEKSANDRE I ARISTOBULA II. 


Sva ta prostranstva naslijedila je Aleksandrova žena Saloma Aleksan- 
dra (76. — 67.), majka dvojice njegovih sinova Hirkana i Aristobula. 
Saloma se obratila farizejima za pomoć u upravljanju kraljevstvom, 
što je bio politički pragmatičan potez koji se pokazao presudnim za 
stabilnost njezine desetogodišnje vladavine. Farizeji su rado sklopili 
savez prijateljstva s udovicom njihova progonitelja i preko nje prak- 
tički zaposjeli vlast. Ponovno su uveli običaje koji su proizlazili iz 
njihova nauka, a koje je ukinuo Ivan Hirkan pa sve protjerane i zato- 
čene pristaše farizejske sljedbe vratili u zemlju ili oslobodili. 
Najstarijega sina Hirkana II. kraljica je imenovala velikim sve- 
ćenikom. Hirkan je bio malodušan i neodlučan čovjek koji se nije 
puno upletao u politiku. Njegova brata Aristobula II. postavila je 
na čelo vojske i poslala da udari na Damask, budući da su sirijske 
čete u to vrijeme učestalo provaljivale u židovska područja. Njemu 
se zapovijedanje vojskom toliko svidjelo da se po povratku više 
nije mogao skrasiti kao pokorni podanik. Odmah po majčinoj smrti 
Aristobul II. (67. — 63.) prisilio je brata Hirkana II., koji je kao 


190 Ant. 13:395-397. 
191 Isaiah Gafni u Stone, 1984:16. 

stariji imao prednost u nasljeđivanju prijestolja, da mu preda vlast. 
Njihov otac Aleksandar za života je postavio jednog Idumejca ime- 
nom Antipatar!* za vojnog zapovjednika u Judeji. Antipatarova je 
obitelj u vrijeme Ivana Hirkana prešla na židovstvo. On je imao če- 
tvoricu sinova i kćer: Fazaela, Heroda, Josipa, Ferorasa i Salomu. 
Taj je Antipatar bio ambiciozan, vješt, pronicljiv i proračunat čo- 
vjek, a prijateljevao je s razvlaštenim Hasmonejcem Hirkanom II. 
On je uspio uvjeriti Hirkana i neke druge utjecajne Židove da im od 
Aristobula, koji je kao drugorođeni kraljev sin zapravo bio uzurpa- 
tor prijestolja, prijeti životna opasnost. Potom je Hirkana nagovorio 
da se skloni kod Arete, nabatejskog kralja, s druge strane Jordana. 
Areta je Hirkanu pružio utočište u svojoj palači u Petri. Antipatar je 
potom postigao da Hirkan i Areta sklope vojno savezništvo: Areta 
će Hirkanu pomoći da od brata preuzme vlast, a Hirkan će mu za- 
uzvrat vratiti prekojordanska područja koja je osvojio njegov otac, 
uključujući i dvanaest gradova: Medabu, Nabalo, Libiju, Tarabsu, 
Agalu, Athon, Zoar, Oron, Marisu, Rudu, Lusu i Orubu. 193 

Areta je na Aristobula krenuo s vojskom od 50.000 vojnika, 
pješaka i konjanika, i već u prvoj bitki ga pobijedio. Mnogi su ži- 
dovski vojnici poslije toga poraza napustili Aristobula i prešli na 
Hirkanovu stranu. Aristobul je pobjegao u Jeruzalem, ali mnogi 
stanovnici grada također su pristali uz Hirkana. Ostavljeni se vladar 
zabarikadirao u utvrdu uz Hram, sa svih strana okružen neprijate- 
ljima. Kad je Areta napao Jeruzalem, s njime su se protiv ostatka 
Aristobulovih pristaša borili i mnogi Židovi, dok su uz Aristobula 
još ostali većinom svećenici. 


DOLAZAK RIMLJANA U JUDEJU 


Dok su Nabatejci i Hirkanove pristaše opsjedali Aristobula, u Si- 
Tiju je stigao časnik rimskoga vojskovođe Pompeja, Marko Emi- 


192 Neki autori (A. Rebić, A. Popović) grčko ime Avrizarpoc, (Antipatros) donose u obli- 
ku “Antipater"; ovdje je preuzeto rješenje iz Hrvatske enciklopedije LZ Miroslav Kr- 
leža (Hrvatska enciklopedija, 1999-2009:sv. I. str. 287). 


193 Ant. 14:18. 

lije Skaur,!** koji je stao na Aristobulovu stranu. Nedugo potom 


došao je i Gnej Pompej (106. — 48. pr. Kr.). Dvije godine ranije 
Pompej je Siriju učinio rimskom provincijom, čime je seleukidska 
dinastija, dva 1 pol stoljeća nakon osnutka, prestala postojati. Iz 
okolnih zemalja Sirije, Egipta, prekojordanskih krajeva i Judeje, 
Pompeju su stigli glasnici s pozdravima vladara i darovima. Hir- 
kan je za svog izaslanika poslao Idumejca Antipatara, a Aristobul 
je izabrao izvjesnog Nikodema. Hirkanova je stranka optužila Ari- 
stobula za uzurpiranje vlasti koja po pravici pripada starijem bratu, 
što je dovelo do razbojničkih upada u zemlju, do pojave gusarstva 
na moru!% i općenito do pobuna i sukoba među narodom. Skaura 
su pak optužili pred Pompejem da je od Aristobula primio mito, 
ali Pompej je te optužbe zanemario. S druge strane, Aristobul je 
ustvrdio da je vlast preuzeo zbog bratove nesposobnosti i “prijezi- 
Ta vrijedne" pasivnosti, kako bi spriječio da zemljom ovlada netko 
posve stran. 

Pred Pompeja je iz Jeruzalema stiglo i treće izaslanstvo, koje su 
činili predstavnici Židova predvođeni farizejima. Oni su pred moć- 
nim vojskovođom posvjedočili protiv obojice hasmonejskih kneže- 
va te izjavili da ne žele da nad njima vlada kralj, bilo Aristobul bilo 
Hirkan, nego da se žele vratiti “obliku vladavine koji su primili od 
očeva, a to je podložnost svećenicima Boga kojega štuju?.!?* Fari- 
zeji su se, naime, protivili objedinjavanju kraljevske i velikosveće- 
ničke vlasti u jednoj istoj osobi, kakvo su uveli Hasmonejci te su 
priželjkivali podjelu vlasti. Pri tome su čak pristajali na uspostavu 
rimske političke vlasti nad Judejom, pod uvjetom da se Židovima 
prizna vjerska autonomija, koja bi bila uređena pod nadležnošću 
velikog svećenika. Farizeji su računali na blagonaklon odnos Ri- 


194 Ovaj je Skaur bio sin istoimenoga poznatoga rimskog političara koji je živio oko 163. 
— 90. pr. Kr. 

195 Optužba za gusarstvo mogla bi biti proizvod Hirkanove informiranosti o Pompejevoj 
ranijoj karijeri. Pompeja je 67. godine Senat imenovao zapovjednikom flote čija je 
zadaća bila borba protiv gusara na Mediteranu. U nekoliko mjeseci tijekom 67. i 66. 
godine pr. Kr. Pompej je očistio Mediteran od gusara. 


196 Ant. 14:41. 

mljana, kakav su ovi već pokazali prema drugim podložnim narodi- 
ma, kao i na povratak velikosvećeništva u Sadokov dom. Što se pak 
tiče političke vlasti, ona ni farizejima, a ni mnogim drugim sku- 
pinama u Judeji, osobito onima među kojima je raslo mesijansko 
iščekivanje, nije bila od neposredne važnosti. Držali su da će se, 
nakon što bogoštovlje u Jeruzalemu bude obnovljeno u skladu sa 
Zakonom, Bog pokrenuti u korist Izraela, poslati Mesiju te narodu 
napokon donijeti i političku neovisnost.!?" Saslušavši sve argumen- 
te, Pompej je Hirkana imenovao zakonitim vladarom, a Aristobula 
proglasio uzurpatorom. Aristobul se nato povukao u Jeruzalem i iza 
moćnih zidina spremio za rat s Rimljanima. 


Pompejevo osvajanje Jeruzalema i Judeje 


Kad je Pompej u ljeto 63. godine stigao pred Jeruzalem, Aristobul 
je odustao od ratovanja i odlučio mu predati grad, što je među je- 
ruzalemskim Židovima izazvalo novu podjelu. Jedni, među kojima 
su bili Hirkanovi pristaše i farizeji, zagovarali su da se Pompeja pu- 
sti u grad, dok su se drugi, mahom Aristobulove pristaše i saduceji, 
tomu protivili. Ovi potonji srušili su most koji je zapadnu stranu 
hramskog kompleksa povezivao s gradom,!? povukli se u taj utvr- 
đeni dio 1 pripremili za opsadu. Hirkan je pak Pompeja i Rimljane 
pripustio u ostatak grada. 


197 U ovom je kontekstu zanimljiva razlika između farizeja i esena u njihovu viđenju 
političkih i vjerskih prilika. Dok su farizeji nastojali političkim djelovanjem ispo- 
slovati bogoštovlje i religioznost sukladno Zakonu, eseni su se povukli u pustinju i 
posvetili se osobnoj pobožnosti. I jedni i drugi očekivali su mesijansko doba i Božju 
intervenciju, ali farizeji su vjerovali da eshatološka zbivanja mogu potaknuti ili ubr- 
zati. Sedamdeset godina kasnije pojavit će se još radikalnija skupina revnitelja, koji 
će se u požurivanju eshatoloških zbivanja poslužiti i nasiljem. Slična situacija, kada 
će predstavnici Židova tražiti od Rima da preuzme izravnu političku vlast u zemlji, 
dogodit će se i tijekom Arhelajeve vladavine, kada će ta politička opcija polučiti više 
uspjeha, ali na koncu ostati razočarana rezultatima. 


198 Sir Charles Waren je u devetnaestom stoljeću pronašao ostatke toga mosta, koji Flavi- 
je spominje u Ant. 14:58 i Bell. 1:143 (vidi i Bahat, 1994:23). 

Pompej je podigao tabor u gradu, sjeverno od Hrama, odakle je 
pristup hramskoj utvrdi bio najlakši. Dao je da se podigne razina 
jarka koji je taj dio grada razdvajao od zidina iza kojih su se skrivali 
branitelji, a onda je tu dovukao sprave za razbijanje utvrda i kata- 
pulte. Zabarikadirani Židovi žestoko su se opirali. Ipak, na subotnji 
dan vojevali su drukčije nego ostalim danima u tjednu. Subotom 
nisu napadali Rimljane koji su u podnožju zidina podizali razinu 
tla i pripremali opsadne naprave, već samo one koji su jurišali na 
zidine. Kad su Rimljani to shvatili, subotom bi prilazili posve uz 
utvrdu Hrama i postavljali opsadne naprave u najzgodnije položaje, 
ali nisu napadali. Zbog toga ni Židovi nisu ometali njihov posao. 
Sutradan bi s tako pripremljenih položaja opet udarili na zidine. Tri 
mjeseca opsade bilo je potrebno Rimljanima kako bi uspjeli svla- 
dati otpor branitelja 1 provaliti u utvrdu. Hram je pao na Jom kipur 
63. godine,!? kad je jedna kula na utvrdi popustila pod udarima, 
srušila se, a s njom i dio zida. Rimljani su nagrnuli u grad; predvo- 
dio ih je zapovjednik Kornelije Faust. 

Svećenici koji su pronosili žrtve nastavili su s obredima kao da 
se oko njih ne zbiva ništa neuobičajeno. Neki su branitelji u po- 
sljednjem očajničkom jurišu nasrnuli na Rimljane i njihove židov- 
ske pomagače iz Hirkanove stranke te izginuli, dok se dio branitelja 
poubijao međusobno, kako ne bi pali u zarobljeništvo. Dvanaest 
tisuća Židova izginulo je u tim okršajima. Među Rimljanima je broj 
ubijenih bio neznatan, iako su mnogi bili ranjeni. Pompej se na 
koncu uspeo do Hrama i ušao u Svetinju nad svetinjama, ondje 
gdje je samo velikom svećeniku dopušten ulazak, i time oskvrnuo 
mjesto. Pred njim se ukazao zlatni stol, zlatni svijećnjak, zlatno 
hramsko posuđe i mnogo drugoga blaga i novca. Ali prvi rimski 
zapovjednik koji je zagospodario židovskim svetim mjestom nije 
ga opljačkao niti je išta uzeo iz njega.2! Sutradan je zapovjedio da 


199 Davies, 2007:349. 
200 Tijek borbe i broj žrtava Flavije je opisao u Bell. 1:141-154. 


201 Da Pompej nije opljačkao Hram uz Flavija (Ant. 14:72, Bell. 1:153) potvrđuje i Cice- 
Ton, a Tacit navodi kako je Hram po Pompejevu osvajanju ostao neoštećen, ali da je 

se Hram očisti i da se prinesu žrtve propisane židovskom Zakonom. 
Za velikog svećenika postavio je Hirkana. Hirkan je uz velikosve- 
ćeničku čast od Rimljanina primio i određene političke ovlasti, ali 
one su bile ograničene njegovim vazalnim odnosom prema Rimu. 


USPOSTAVA RIMSKE VAZALNE DRŽAVE POD HIRKANOM II. 
Pompej, koji se od ranije pokazao kao vješt upravitelj nad osvoje- 
nim područjima, odmah je u Judeji uveo administrativne reforme 
s ciljem smirivanja nemirne pokrajine i utvrđivanja rimske vlasti. 
Od judejskoga kraljevstva izuzeo je sve gradove koji su mu pri- 
pojeni osvajanjima Hasmonejaca te je prema Flavijevim riječima 
“sveo Judeju na njezine prave granice".?* Judeja je izgubila sva 
priobalna područja, dijelove Idumeje i cijelu Samariju. Židovska je 
država spala na dva razdvojena područja, Judeju i Galileju. Osim 
toga, izuzeto je i pet gradova iz krajeva s druge strane Jordana. Nji- 
ma je pridodano još pet drugih gradova te je oformljen Dekapolis, 
upravna jedinica kojoj su kasnije pripojeni još neki gradovi, ali se 
ime koje znači “deset gradova? nije mijenjalo. Tako su se, svega ne- 
koliko godina nakon što je za vladavine Aleksandra Janeja hasmo- 
nejska država dosegla vrhunac ekspanzije i moći, Židovi opet našli 
pod tuđom upravom, na suženu i nepovezanu području, bez izlaza 
na Sredozemno more. Dva su moguća razloga za takvo Pompejevo 
postupanje sa židovskom državom. Prvi je bojazan Rimljana da na 
granici sa Sirijom, kojoj su i dalje prijetili napadi Parta, ostane cje- 
lovita i snažna, ali nemirna pokrajina koju stalno potresaju unutarnji 
sukobi. Drugi je razlog moguća osveta Rimljana zbog zbližavanja 
Aleksandra Janeja s armenskim i partskim neprijateljima Rima.?% 
Među Židovima je vrlo brzo počelo rasti nezadovoljstvo pre- 
ma Hirkanovoj i Antipatarovoj podložničkoj politici prema Rimu. 
Moćno i prostrano kraljevstvo kakvim je gospodario Aleksandar 


svetište bilo prazno (Zistorije 5:9). Vidi i Horbury, Davies & Sturdy, 1999:95. 
202 Bell. 1:155. 
203 Vidi Horbury, Davies & Sturdy, 1999:96-97. 

Janej još je bilo u živom sjećanju mnogih Judejaca koji su novo- 
nastale prilike smatrali ponižavajućima i uvrjedljivima. Mnoge je 
židovske nezadovoljnike oko sebe okupio Aristobulov sin Aleksan- 
dar, koji je pobjegao iz rimskog zarobljeništva. Njegova je vojska 
s vremenom ojačala te zagospodarila velikim dijelovima Judeje, 
kao i utvrdama Aleksandrion na granici sa Samarijom, Hirkanion 
u Judejskoj pustinji i Maheront u Pereji, na istočnoj obali Jorda- 
na.?% Porazio ga je upravitelj Sirije Gabinije, koji je tijekom rata 
uvidio da držanje nemirnih židovskih krajeva u pokornosti neće 
biti jednostavan posao. Zato je židovsko područje podijelio na pet 
samostalnih pokrajina s glavnim gradovima Jeruzalemom, Gade- 
rom, Amatuntom, Jerihonom i Seforisom. Svaka je pokrajina imala 
vlastiti savjet, odnosno Sanhedrin,? i vlastitu upravu, a politička 
vlast u pokrajinama dodijeljena je lokalnomu židovskom plem- 
stvu.?% Gabinije je Hirkana doveo u Jeruzalem, predao mu vlast 
nad Hramom, a njegove ovlasti sveo na velikosvećeničke. Time je 
konačno prestala postojati židovska monarhija, što su mnogi Žido- 
vi, prema Flaviju, dočekali s odobravanjem .?97 


VLADAVINA JULIJA CEZARA I NJEGOV ODNOS PREMA JUDEJI 


Godine 48. Gaj Julije Cezar (100. — 44. pr. Kr.) nakon dvogodiš- 
njega građanskog rata porazio je Pompeja, nekadašnjega suvladara 


204 O položaju i izgledu ovih hasmonejskih utvrda vidi Rocca, 2008:12, 30-33. 


205 Ovdje (Ant. 14:91) nalazimo prvi povijesni spomen Sanhedrina (57. pr. Kr.). U ovom 
kontekstu on je najvjerojatnije predstavljao političko tijelo, budući da se Rimljani nisu 
miješali u vjerska pitanja pokorenih naroda (vidi EJ, Vol. 18. str. 21.). Flavije kasnije 
spominje Sanhedrin kao vrhovno sudbeno tijelo koje je u Jeruzalemu odlučivalo o 
stvarima kao što je smrtna kazna. Uloga Sanhedrina je nakon Herodova dolaska na 
vlast vjerojatno svedena na odlučivanje o vjerskim pitanjima, što bi se moglo iščitati 
iiz novozavjetnog teksta. Do danas ipak ostaje nejasno koliko je bilo Sanhedrina, tko 
su bili njegovi članovi i što je bila domena njegova djelovanja pa oko tih pitanja među 
povjesničarima ne postoji suglasnost. 

206 Gabinijeva podjela Judeje bila je ad hoc rješenje koje nikad nije zaživjelo kao trajno. 
Moguće je i da ju je Gabinije osmislio kao pokus i privremeno uređenje koje će biti 
zamijenjeno boljim modelom čim Rimljani bolje upoznaju prilike u toj zemlji te da 
nije ni tražio da je Senat potvrdi (Smallwood, 2001:33). 

207 Bell. 1:169-170 

iz Prvog trijumvirata (60. — 53.) te ovladao cijelim Rimom koji 
je iz republike pretvorio u carstvo. Progoneći poraženog Pompeja, 
Cezar je stigao u Aleksandriju, ali ondje je u neočekivanom su- 
kobu s Egipćanima umalo izgubio glavu; najzaslužniji za njegovo 
izbavljenje bili su Židovi koje je predvodio Idumejac Antipatar.205 
U ljeto 47. godine iz Egipta je prešao u Antiohiju, odakle je odlučio 
urediti ustroj političke vlasti u Judeji. Vlast je od njega zatražio 
Antigon Matatija, Aristobulov sin, koji se pozvao na neprijateljstvo 
koje je vladalo između njegova oca i brata s jedne te Pompeja s 
druge strane. Hirkan II., koji je uz Antipatarovu potporu još uvijek 
vladao u Jeruzalemu, bio je Pompejev saveznik pa time i Cezarov 
protivnik u nedavno završenom ratu dvojice suparnika. Ali, Cezar 


208 Stigavši u Aleksandriju Cezar je doznao da je Pompej ondje ubijen jer su se Egipćani 
bojali pružiti mu utočište pred moćnim progoniteljem. Smjestio se u aleksandrijsku 
palaču, ali ondje je do njega došla Kleopatra, starija sestra i svrgnuta suvladarica 
malodobnoga egipatskog vladara Ptolemeja XIII. (Teosa Filopatora rođena 61. pr. Kr.) 
Cezar se u nju navodno zaljubio i zatražio od Ptolemeja da je vrati na vlast. Tome su 
se usprotivili Ptolemejevi tutori te su poveli narod i vojsku protiv Rimljana. Mnogi 
su rimski vojnici izginuli, a Cezar se s malobrojnom pratnjom našao u okruženju u 
palači. Bez dovoljno vojnika, oružja i hrane, bilo je pitanje vremena kada će se njego- 
va obrana urušiti. U pomoć mu je pohitao Mitridat Pergamonski s vojskom iz Sirije. 
Na putu prema Aleksandriji morali su proći pokraj utvrđenoga Peluzija, koji je bra- 
nila snažna egipatska posada. Flavije navodi kako Mitridat nije bio u stanju zauzeti 
grad pa se zaustavio u Aškelonu. Ondje mu se pridružio Antipatar koji je predvodio 
tri tisuće Judejaca. Skupa su ponovno krenuli u napad, a Antipatar i Judejci prvi su 
srušili dio zida, nakon čega je grad osvojen. U daljnjem prolazu prema Aleksandriji 
ispriječili su im se Židovi koji su nastanjivali područja između Peluzija i Memfisa, od- 
nosno Onijinu zemlju (prema Oniji IV., velikom svećeniku kojem je to područje dao 
Ptolemej VI. Filometor i koji je u Leontopolisu sagradio židovski hram). Antipatar im 
je pokazao pisma velikog svećenika Hirkana u kojima ih ovaj potiče na prijateljstvo 
i savezništvo s Cezarom te ih moli da vojsku koja mu je pohitala u pomoć nahrane i 
opskrbe. Židovi su tako i učinili, a neki su se i pridružili Mitridatovoj vojsci. Ceza- 
TOvi su saveznici tako stigli u Aleksandriju u proljeće 47. godine pr. Kr. Prema nekim 
navodima, Antipatar je i tamošnje Židove uspio nagovoriti da se ne sukobljavaju s 
Cezarom, usprkos zapovijedi egipatskog kralja (Sicker, 2001:59). U bitkama koje su 
uslijedile Egipćani su poraženi, mladi Ptolemej je poginuo, a Cezar i Kleopatra izbav- 
ljeni su iz okruženja. Mitridat je u izvještaju o bitkama koji je poslao Cezaru imeno- 
vao Antipatara kao najzaslužnijega za pobjedu, nakon čega ga je Cezar uzeo u službu 
i poveo u svoje daljnje pohode. Stanovnici Aleksandrije, koji su uglavnom bili grčkog 
i egipatskog podrijetla i protivnici Rima, Židovima su prijateljstvo s Rimljanima uzeli 
za zlo; protužidovski sentiment među njima je rastao pa će godinama kasnije buknuti 
u najnasilniji napad na Židove zabilježen u starom vijeku. 

nije zaboravio da je Antipatar odigrao važnu ulogu u njegovu iz- 
bavljenju iz okršaja s Egipćanima u Aleksandriji. Usto, Cezar je 
vjerojatno u Antigonu prepoznao vođu nacionalistički nastrojenih 
Judejaca koji su sanjali obnovu moćne hasmonejske države, što je 
onda podrazumijevalo i potencijalno neprijateljstvo prema Rimu. 
Ukoliko bi Parti opet izbili na granice Sirije, Rim u takvoj Judeji ne 
bi imao postojana saveznika. Nasuprot tomu, Hirkan i Antipatar u 
svojoj su odanosti Pompeju zapravo pokazali odanost prema Rimu. 
Čak i kad je Pompej osvajao Jeruzalem, kad su se protiv rimske 
uprave dizale pobune, njihova lojalnost rimskom namjesniku ostala 
je nepoljuljana. Stoga je Cezar zaključio da su Hirkan i Antipatar 
najbolji izbor za daljnje upravljanje Judejom kao vazalnom drža- 
vom. 

Cezar je dvojicu saveznika obasuo počastima i povlasticama. 
Hirkanu i njegovu potomstvu potvrdio je velikosvećeničku čast 
te ga imenovao judejskim etnarhom. Dopustio mu je da ponov- 
no podigne i obnovi jeruzalemske zidine, iste one koje je porušio 
Pompej, a luku u Jafi je vratio pod Judejsku upravu.?“ Dokinuo 
je 1 Gabinijevu podjelu židovskih područja u pet autonomnih di- 
jelova?!% te obnovio cjelovitost Judeje i njezinu povezanost preko 
Samarije s Galilejom. Vratio joj je i neka prekojordanska područja 
naseljena Židovima, koja su bila u sastavu hasmonejske kraljevine. 
Antipataru je Cezar dodijelio rimsko građanstvo i oslobađanje od 
plaćanja poreza te ga prema nekim izvješćima imenovao prokura- 
torom Judeje, Samarije i Galileje. Zbog Hirkanove tromosti i ne- 
zainteresiranosti za državničke poslove, od ovlasti kojima je Cezar 
obasuo judejske prvake najviše se okoristio Antipatar. On je odmah 
postavio dvojicu svojih sinova za vojne upravitelje: Fazaela nad 
Jeruzalemom i Judejom, a Heroda nad Galilejom.“!! Idumejac An- 


209 Ant. 14:144, 202, 205. 


210 Ta podjela najvjerojatnije nije ni uvedena kao trajno rješenje i svakako je trebala tra- 
jati samo tijekom Gabinijeve uprave (Smallwood, 2001:33). 


211 Flavije navodi da je Herod u vrijeme svog imenovanja upraviteljem Galileje bio vrlo 
mlad, da je imao svega petnaest godina (Ant. 14:158), što je vjerojatno grješka u pi- 

tipatar i njegov dom tako su postali de facto nositelji najviše vlasti 
u židovskoj zemlji. 

Cezar je Židovima u Judeji i u dijaspori priznao slobodu vjere 
te ih oslobodio obveze služenja u vojsci. Njegovu blagonaklonost 
prema Židovima preuzeli su i mnogi upravitelji pojedinih rimskih 
područja i pokrajina, što je Židovima donijelo mnoge neočekiva- 
ne blagodati. Cezar je ukinuo većinu nameta koje je prema Judeji 
uveo Pompej te odredio godišnje plaćanje poreza od 12,5% na sve 
prinose od zemlje. Tijekom subotnje godine Judeja je bila potpuno 
izuzeta od poreza, a zabranjen je i svaki vid otimačine ili iznude od 
strane vojske. Zbog svega toga, ali i zbog činjenice da je bio nepri- 
jatelj Pompejev, kojemu Judejci nisu zaboravili oskvrnuće Hrama, 
Cezar je među Židovima i u Judeji i u dijaspori postao iznimno 
omiljen vladar. Cezar se u svojim odlukama i postupcima vjerojat- 
no vodio isključivo pragmatičnim razborom pametnog političara, a 
ne posebnim naklonostima prema Židovima i židovstvu. Židovi su 
kao pokoreni narod prema rimskoj vlasti iskazali lojalnost, koja je 
nagrađena političkom i vjerskom autonomijom koja nije bila neuo- 
bičajena tadašnjoj rimskoj upravi. Usto, bilo mu je važno pridobiti 
u Judeji snažna i pouzdana saveznika, budući da se prijetnja od Par- 


sanju, a Herod je bio dvadesetpetogodišnjak (Smallwood, 2001:44-45). Odnos snaga 
kakav je nastao Cezarovim uređenjem judejske političke i vojne vlasti nije se sviđao 
judejskoj aristokraciji, koju su uglavnom činili saduceji, i koja je na rastući utjecaj 
i moć Idumejca Antipatara i njegovih sinova gledala s velikim negodovanjem, pa i 
otvorenim neprijateljstvom. Antipatar je bio odveć moćan za izravan napad, ali nje- 
gov sin Herod (oko 73. — 4. pr. Kr.) vrlo je brzo sam ponudio povod i priliku za njihovo 
odmjeravanje snaga. U Galileji je, pod vodstvom nekog Ezekije Galilejca, na granici 
sa Sirijom djelovala skupina koju su u Siriji smatrali razbojnicima. Ista je skupina 
među Židovima slovila za borce koji su neka naselja u Siriji željeli vratiti pod gali- 
lejsku upravu. Tadašnjem rimskom upravitelju u Siriji Sikstu Cezaru, rođaku Julija 
Cezara, njihovi su pohodi u pograničnom području predstavljali veliki problem pa 
je sa zahvalnošću dočekao vijest da je Herod uhvatio i ubio Ezekiju i mnoge njegove 
borce. Ali Židovi diljem Galileje, Judeje i Jeruzalema bili su ogorčeni tim postupkom. 
Herodove ovlasti, naime, nisu uključivale pravo donošenja smrtne presude. Jedino ti- 
jelo koje je moglo izreći takvu kaznu bio je Sanhedrin. To je promijenjeno tek kasnije, 
za Herodova kraljevanja, kad su mnoge ovlasti Sanhedrina ukinute ili ograničene, a 
njegova uloga svedena uglavnom na rješavanje vjerskih pitanja. 


183 


ARAPSKO-IZRAELSKI SUKOB 


ta i dalje nadvijala nad granicama njegova Imperija.?!? Ti su ciljevi 
postignuti utoliko što je velik broj Židova prihvatio rimsku prevlast 
nad Judejom kao političku stvarnost koju, barem u tom trenutku, 
nije bilo potrebno mijenjati. Značajan dio židovske populacije opet 
je postao nezainteresiran za postizanje političkoga suvereniteta jer 
je zemljom vladao car koji se nije miješao u njihova vjerovanja i 
obdržavanje propisa Zakona; obnavljanje židovskoga kraljevstva 
ostavljeno je Mesiji i Božjem izboru trenutka. Tako je između veli- 
kog broja Judejaca i njihovih rimskih gospodara zavladao smiren, 
blag i gotovo saveznički odnos. Ali to nipošto nije značilo i kraj 
burnih previranja u Judeji. Dapače, Cezarovo je uređenje pripravilo 
podlogu za novo, veliko i neočekivano preslagivanje snaga. 


Herodijansko razdoblje 


Četrdesetih godina pr. Kr. nakon niza lokalnih, unutarrimskih i 
međunarodnih sukoba Antipatarov sin Herod najprije je imenovan 
tetrarhom Galileje, a potom i kraljem Židova. Vlast u Jeruzalemu 
uspio je zaposjesti 37. pr. Kr. Ambiciozni, okrutni i sposobni kralj 
odmah je krenuo u obračun s neprijateljima i potencijalnim suparni- 
cima. Neke je pogubio, a neke protjerao pa se u narod uvukao strah. 
Među Židovima se ukorijenilo duboko neprijateljstvo prema nje- 
mu, kako zbog njegove okrutnosti tako i zbog njegova idumejskog 
podrijetla. Herod je to znao pa je živio u strahu od urota. Najveću 
prijetnju Herodu je predstavljao mladi Jonatan Aristobul III., brat 
njegove žene Mariamne i unuk nekadašnjeg kralja Aristobula II. i 
velikog svećenika Hirkana II. Njemu je po pravu nasljedstva pri- 
padalo veliko svećeništvo, ali Herod nije mogao dopustiti da na taj 
uzvišeni položaj dođe netko tako istaknuta roda. Zato je za velikog 
svećenika postavio nekog Židova iz Mezopotamije. Aristobulova 
majka i Herodova punica Saloma Aleksandra to je uskraćivanje ve- 


212 Griffin, 2009:105. 

likosvećeništva njezinu sinu doživjela kao nepravdu i neoprostivu 
uvrjedu. Pismom se obratila egipatskoj kraljici Kleopatri 1 od nje 
molila da od Marka Antonija?!3 traži da se veliko svećeništvo preda 
njezinu sinu. Bio je to lukav potez, koji će potaknuti brojne intrige 
i nekoliko godina potresati odnose između Egipta, Rima i Judeje. 
Kleopatra je, naime, nakon što je obišla Judeju i s Herodom sklopi- 
la neke sporazume, postala njegov najmoćniji neprijatelj. 
Flavijevo izvješće o njezinu posjetu Judeji i bogatstvima jeri- 
honskog kraja koji joj je Antonije poklonio zanimljivo je za povije- 
sni uvid u gospodarsku i agrarnu sliku Judeje toga doba. On navodi 
kako je ondje rasla bujna vegetacija, koja je uključivala neke rijetke 
vrste raslinja iz kojeg se dobivao dragocjen balzam te mnogobroj- 
ne i raznovrsne palme.?'* Kleopatra je vještim spletkama Heroda 
uvukla u sukobe s Nabatejcima, ali spletom okolnosti ti ratovi su se 
za njega pokazali korisnima: zbog njih nije sudjelovao u sukobima 
do kojih je uskoro došlo između Antonija i Oktavijana. Nakon što 
je Oktavijan porazio Antonija i Kleopatru te postao samostalnim 
vladarom Rimskoga Carstva, Herodu je potvrdio krunu i ovlasti. 


NASTAVAK HERODOVE 
VLADAVINE I GRADITELJSKA PODUZETNOST 


Herodov strah od urota i pobuna, iako često pretjeran i već s nazna- 
kama paranoje koja će ga posve obuzeti u kasnijim godinama kra- 
ljevanja, nipošto nije bio neutemeljen. Židovski stanovnici njegova 
kraljevstva nisu zaboravljali da je on bio tek potomak konvertita, 


213 Marko Antonije (83. — 30. pr. Kr.) je u bitkama u Judeji i Egiptu pokazao veliku hra- 
brost i vještinu. On je s vremenom postao glasovit rimski vojskovođa i trijumvir u 
Drugom trijumviratu koji je, skupa s Oktavijanom i Markom Emilijem Lepidom, us- 
postavio nakon smrti Julija Cezara. 


214 Ant. 15:96. Opise plodnosti tla i bujne vegetacije na području Erec Izraela, kakvi se 
mogu pronaći u Flavijevim knjigama (vidi npr. Bell. 3:44-50), neki povjesničari sma- 
traju pretjerivanjem (vidi poglavlje o društvenim i ekonomskim prilikama u Horbury, 
Davies & Sturdy, 1999:106-111). Ovdje pak valja zamijetiti kako bi, da je jerihonski 
krajolik nalikovao ičemu sličnomu današnjem, odnosno da ondje nije bilo izvanred- 
nih prirodnih bogatstava, Kleopatra teško prihvatila takav dar od Antonija, a Herod 
pristao na plaćanje danka za povrat toga kraja pod njegovu skrb. 

čovjek neplemenita roda i nežidovske krvi te da je njegova kraljev- 
ska vlast počivala na brutalnosti?!* i nezakonitim pogodbama sa 
stranim porobljivačima. Premda je Herod bio zakonit Židov, jer je 
Zakon prepoznavao mogućnost obraćenja na židovsku vjeru, bio je 
nezakonit vladar. Dodatni bijes naroda Herod je na sebe navukao 
svojim prvim preuređenjima Jeruzalema. U gradu je, prema Flavi- 
jevim navodima, koja arheološka iskapanja nisu potvrdila, izgradio 
polukružno kazalište/borilište (teatar), a u blizini i amfiteatar.?!6 
Svakih pet godina na tim bi borilištima upriličio igre, na koje bi 
pozvao sudionike iz mnogih poganskih naroda. Oni su se natjecali 
u hrvanju, vožnji konjskih zaprega i drugim disciplinama, kako bi 
postigli nagrade i slavu. Trofeji koje su osvajali bili su oblikovani 
prema ljudskim likovima i podsjećali su na kumire. Na borilišta su 
izlazili i gladijatori i osuđenici na smrt, od kojih su se neki borili 
međusobno, a neki s divljim Zvijerima. Okrutnost s kojom su neki 
od njih skončavali radi zabave gledatelja za pobožne je Židove bila 
šokantna. Igre je pratila velika raskoš, jer je Herod želio impresio- 
nirati goste, te razularenost i raskalašenost kakve se u židovskom 
svetom gradu prije toga nije moglo vidjeti. Mnogi sudionici pred- 
stava i igara nastupali su, po grčkom običaju, goli. Sve je to bilo u 
suprotnosti sa židovskim običajima i Zakonom. Među stanovnici- 
ma Jeruzalema zato je često dolazilo do pobuna i prosvjeda protiv 
kralja. Herod je na nezadovoljstvo naroda katkad odgovarao blago, 
nagovarajući ih da se okane “praznovjerja i prigrle zabave koji- 
ma se sav svijet veselio. Tijekom cijele njegove vladalačke karijere 
postojala je zamjetna crta želje da ga Židovi istinski prihvate kao 
svoga kralja, dragovoljno i bez prisile. Ali nije im vjerovao. Među 
narod je razaslao doušnike čija je zadaća bila istražiti i dojaviti mu 


215 Herod je na početku vladavine dao ubiti brata svoje žene Mariamne, Aristobula III., a 
kasnije i Mariamnu, koja je kao unuka Hirkana II. bila plemenita hasmonejskog roda. 
Potom je ubio i dvojicu sinova, Aleksandra i Aristobula, koje je rodila Mariamna, 
zbog čega su u narodu, kao zadnji Hasmonejci, uživali veliku popularnost. Potkraj 
života ubio je i sina Antipatara uvjeren da mu ovaj radi o glavi kako bi se što prije 
dokopao kraljevske časti. 


216 Ant. 15:268. 

o urotničkim nakanama. Flavije opisuje kako ga je jedan takav špi- 
jun na vrijeme upozorio na skupinu urotnika koja ga je namjeravala 
ubiti tijekom boravka u teatru. Herod ih je pohvatao i pogubio. Sta- 
novnici Jeruzalema tada su uhvatili i ubili njegova doušnika. Kako 
bi došao do krivaca, Herod je zatočio i podvrgnuo mučenju mnoge 
Židove, uključujući i žene. Nakon što je otkrio krivce, pogubio ih 
je u najstrašnijim mukama, a s njima je poubijao i cijele njihove 
obitelji.?!7 Među narodom je vladala jeza, strah i tiha mržnja prema 
tiraninu koji nije prezao ni od čega niti je bio odgovoran ikomu kad 
je njegova osobna sigurnost bila u pitanju. 

Herodova je vlast bila podređena Rimu po pitanjima politike 
prema ostalim kraljevstvima. Ali po pitanju unutarnje politike, He- 
Tod je imao odriješene ruke. Imao je neograničene ovlasti u ad- 
ministrativnom, sudbenom i financijskom uređenju zemlje. Većinu 
njegova osoblja činili su helenizirani Židovi ili stranci. Među njima 
se isticao Grk Nikola Damascenski, koji je u svojoj Općoj povijesti 
potanko opisao zbivanja kojih je bio svjedok ili protagonist pa se 
tako ondje nalazi i opsežna Herodova biografija.!* Nadalje, Herod 


217 Ant. 15:280-290. 


218 Nikola Damascenski (Nicolaus Damascenus) rođen je oko 64. godine pr. Kr. Prije 
dolaska u Herodovu službu podučavao je djecu Marka Antonija i Kleopatre. Potom 
je postao Herodov pouzdanik, savjetnik i diplomat, a na njegov je poticaj napisao i 
svoje najpoznatije djelo Opću povijest. Opća povijest sastojala se od 144 knjige, od 
kojih su sačuvani samo neki fragmenti. Ta je Povijest poslužila kao izvor drugim 
povjesničarima, od kojih je vjerojatno najvažniji upravo Josip Flavije, koji ga na više 
mjesta u svojim djelima izravno citira (Ant. 1:94; 159; 13:250, te 7:101 gdje prenosi 
Nikolin opis sukoba damašćanskog kralja Hadada i kralja Davida, čime je Nikola 
Damascenski jedini grčki autor iz pretkršćanskoga doba koji spominje kralja Davida) 
ili pak savjetuje čitatelju koji želi podrobniji uvid u određena zbivanja da prouči Ni- 
kolinu Povijest (Ant. 12:127). Da je Flavije koristio Nikolinu Opću povijest kao jedan 
od glavnih izvora za opis zbivanja tijekom Herodove vladavine vidi se po tome što 
on to razdoblje opisuje podrobno, upravo kao i Nikola, a razdoblje koje je uslijedilo 
nakon Nikolina odlaska u Rim s Arhelajem, kad se Nikola prestaje baviti zbivanjima 
u Judeji, pa sve do vremena kojem je on sam bio izravni svjedok, letimice. 

Nikola Damascenski je zbog svojih znanja, rječitosti i poznanstava među rim- 
skim političarima služio i kao Herodov diplomat, u čemu je bio vrlo uspješan (jed- 
nom je prigodom uspio Cara Augusta odvratiti od srdžbe prema Herodu koja je bila 
plod nabatejskih spletki). On je ostao vjeran Herodu sve do njegove smrti, a zbog te 
njihove bliskosti Flavije neke njegove navode o Antipataru, Herodovu ocu, odbacuje 

je imao pravo držati vojsku, u kojoj su Židovi, kojima nije odveć 
vjerovao, činili tek manji dio; veći su činili strani plaćenici. 

Jedna od rijetkih skupina koje Herodu nisu predstavljale poli- 
tičku prijetnju bili su eseni. Bila je to relativno malobrojna sljedba 
koja je svoju političku djelatnost, ako se to uopće može nazvati ta- 
kvim imenom, uglavnom svodila na čekanje sudnjega dana i dola- 
zak Mesije, ili dvojice mesija, koji će obnoviti kraljevstvo u Izrae- 
lu.?!? Predmet njihova političkog neprijateljstva bili su Hasmonejci 
jer su uzurpirali velikosvećeničku službu. Kako je Herod svrgnuo 
Hasmonejce s vlasti, između njega i esena vjerojatno je postojala 
određena naklonost. Avi-Yonah navodi kako neki dokazi pronađeni 
u Kumranu ukazuju na to da se sljedba esena u vrijeme Heroda vra- 
tila u Jeruzalem, da bi tek za Arhelajeve vladavine (4. pr. Kr. — 6. p. 
Kr.) opet otišli iz grada u pustinju uz Slano more.?“ 

Politički pasivizam esena predstavljao je preteču pasivizma koji 
će židovstvo obilježiti nakon Bar Kohbina ustanka. U Herodovo vri- 
jeme, na njegovu žalost, takav je stav bio manjinski. Sve više Žido- 
va pristajalo je uz ideju da je uspostava bogougodnoga političkoga 1 
vjerskog uređenja u Jeruzalemu njihova, a ne Mesijina zadaća. Oni 
su bdjeli nad poštivanjem Zakona, a njihova je moć bila tolika da je 
i samoga Heroda prisiljavala da svoju upravu usklađuje s njihovim 
nazorima. Tako se, na primjer, nikad nije usudio kovati novac sa 
svojim likom.?*! Prijetnju Herodovoj vlasti predstavljale su i razne 
razbojničke skupine koje su provaljivale na istočne granice kraljev- 


kao neistinite i pristrane (Ant. 14:9). Po Herodovoj smrti Nikola je s njegovim sinom 
Arhelajem otputovao u Rim kako bi pred Augustom zastupao uvažavanje Herodove 
oporuke i postavljanje Arhelaja za kralja, nakon čega je najvjerojatnije i ostao u Rimu. 
Osim Opće povijesti napisao je životopis cara Augusta i autobiografiju. 

219 Na mesijanska politička očekivanja Židova koncem razdoblja Drugoga hrama ukazuje 
autor Djela apostolskih, koji prenosi kako su Isusovi sljedbenici, kad im je naložio 
“da se ne udaljuju od Jeruzalema, već da ondje čekaju obećanje Očevo“, pri čemu je 
Isus govorio o Duhu Svetomu, pitali: “Gospodine, hoćeš li sada obnoviti kraljevstvo 
u Izraelu?" (Dj 1:4-6). 

220 Avi-Yonah, 1969:148. 


221 Tek je njegov sin Filip iskovao prvi novac s likom rimskog cara, ali on je vladao u 
sjevernim područjima u kojima Židovi nisu činili većinu. 

stva, kao i Nabatejci iz Arabije s kojima je bilo teško postići trajan 
mir. Zbog svega toga Herod se već na početku vladavine dao u ob- 
novu postojećih i gradnju novih utvrđenih mjesta, u koje je potom 
smjestio snažne vojne posade. Među poznatijim utvrdama koje je 
podigao ili obnovio su tvrđava Antonija u Jeruzalemu, koja se nala- 
zila na sjeverozapadnom rubu hramskog platoa, kule Fazael, Hipik 
i Mariamna na zapadnom kraju Jeruzalema (kod današnjih Jafskih 
vrata), Maheront na istočnoj strani Mrtvog mora, u kojem će kasnije 
prema Flaviju biti zatočen i ubijen Ivan Krstitelj,“ te Herodion, 
Kiprus i Masada. Velik dio njegove opsežne graditeljske djelatnosti 
bio je plod zabrinutosti za osobnu sigurnost. Izgradio je i utvrdio 
grad Samariju, kojem je ime promijenio u Sebasta, a njegov vjero- 
jatno najimpresivniji graditeljski pothvat izvan Jeruzalema bilo je 
preuređenje Stratonove kule, kasnije Cezareje. Osamnaeste godine 
svoje vladavine (19. pr. Kr.) Herod je započeo graditeljski projekt 
koji će, po završetku, trajati kraće od većine drugih njegovih djela, 
ali će u povijesti ostati zabilježen kao najpoznatije, najimpozantnije 
i najambicioznije što je podignuo: jeruzalemski Hram. 


Nemiri i pobune u Judeji 


Nakon Herodove smrti 4. pr. Kr., vlast je zaposjeo njegov sin Ar- 
helaj, a Judeju su opet počeli potresati nemiri. Nekoliko se nemira 
umalo rasplamsalo u ustanak, ali Rimljani su ih promptno ugušili. 
Neki su buntovnici kažnjeni i narod se naizgled smirio. U Jeruzale- 
mu je ostala jedna legija kojom je zapovijedao prokurator i sirijski 
blagajnik Sabin, koja je trebala održavati mir. Ali upravo je on ras- 
pirio novo nezadovoljstvo među narodom. 

Sabina je po Herodovoj smrti August poslao u Judeju kako bi 
popisao i pobrinuo se za Herodovu ostavštinu. Na zagovor Vara, 


222 Ant. 18:116-119. Iz Flavijevih Židovskih starina doznajemo i da je ime Herodijadine 
kćeri, koje se u Novom zavjetu ne spominje, bilo Saloma (Ant. 18:136). 

upravitelja Sirije, Sabin je pristao da se Herodova imovina stavi 
pod privremeni Arhelajev nadzor, dok se August ne očituje po pita- 
nju Herodove oporuke i budućega uređenja kraljevstva. No čim je 
Arhelaj otišao u Rim, a Var se vratio u Antiohiju, Sabin je zaposjeo 
kraljevsku palaču 1 zatražio pristup Herodovoj riznici. Kako nije 
naišao na suradnju među službenicima bivšega kralja, pribjegao je 
sili i pljenidbi. Njegovo bahato i nasilničko ponašanje odmah je 
izazvalo Židove, osobito kad su doznali da je i hramska blagajna u 
opasnosti da postane plijenom Sabinove pohlepe. Kako je upravo 
bio blagdan Pedesetnice, a u Jeruzalemu se skupilo veliko mnoštvo 
hodočasnika iz Galileje, Samarije i Idumeje, iskra pobune munje- 
vito je zapalila grad. Pobunjenici su opkolili i napali Rimljane, koji 
su se povukli u tvrđavu??? i iz nje pozvali Vara u pomoć. Kad se 
već činilo da će Židovi, čije je uporište bilo u Hramu, nadjačati Ri- 
mljane, oni su uspjeli zapaliti krov Hrama, nakon čega su buknuli 
mnogi zapaljivi dijelovi krune Herodova graditeljstva. Velik broj 
židovskih pobunjenika poginuo je u vatri ili su ih Rimljani poubija- 
li u bijegu. Rimljani su potom provalili u hramsku blagajnu i iz nje 
ukrali velik dio posvećenih dragocjenosti i zlata. Sabin se dočepao 
400 zlatnih talenata.??* 

Kad je narod čuo za pogibiju svojih sunarodnjaka i za pljačku 
hramske blagajne, borbeni se duh u njemu opet raspirio. Odlučni ne 
dopustiti da takvo svetogrđe ostane nekažnjeno, Židovi su pohrlili 
na Hramsku goru. Iako su neki od Herodovih zapovjednika (Ruf i 
Grat) prešli na stranu Rimljana, pobunjenici su ih brzo nadjačali. 
Sabin se s vojskom povukao i zabarikadirao u Herodovu palaču, 
a pobunjenici su se dali u potkopavanje zidina kako bi ih srušili. 
Ushićeni zbog svoje nadmoći, pobunjenici su molili Židove koji su 
se borili skupa s Rimljanima da im se pridruže, kako bi iz zemlje 


223 Bell. 2:39-54. Flavije kao mjesto gdje se Sabin sklonio navodi tvrđavu Fazael, ali ona 
je bila na drugom kraju grada i iz nje se nije mogao napasti Hram pa se vjerojatno radi 
o tvrđavi Antoniji, koja je Hram nadvisivala. 

224 Ovaj Sabin, koji je židovski Hram napao neovlašteno, ubrzo je pred Augustom optu- 
žen za oskvrnuće i svetogrđe pa je opozvan s dužnosti i vraćen u Rim. 

napokon izbacili strance i obnovili drevnu slobodu.?** Sabinu su 
ponudili da se preda i ode iz grada, ali nakon svih zala koje je poči- 
nio nije im se usudio vjerovati. Kako je već pozvao Vara u pomoć, 
uzdao se da će ovaj stići na vrijeme. 

Ustanak u Jeruzalemu pratile su mnoge manje pobune diljem 
Judeje.??* Flavije navodi da su mnoge od njih podigli razbojnici ili 
Herodovi bivši vojnici, koji su u sveopćem rasulu koristili prigodu 
dočepati se kakva plijena. On ne navodi mesijanska očekivanja kao 
jedan od razloga pobuna, ali s obzirom na to da je svoje povijesti 
pisao za pogansko čitateljstvo, kojemu je koncept mesijanstva bio 
potpuno stran, to ne čudi. Nedvojbeno je ipak da je upravo uvje- 
renje kako slijede Mesiju potaknulo mnoge Židove da se pridru- 
že nekom karizmatičnom vođi te s njime krenu u vojne pohode, 
a možda i u smrt. Mnogi su vjerovali da je kaotična situacija u 
zemlji pokazatelj da su stigla posljednja vremena i da kraj svijeta 
samo što nije nastupio. Duhovna kriza, koja je među Židovima i u 
Judeji i u dijaspori vladala otkako je propala hasmonejska država, 
a narod izgubio političku neovisnost,?*" skupa s nemirima koji su 
potresali Judeju i druge krajeve proizvela je ozračje pogodno za 
širenje mesijanskih i eshatoloških očekivanja. Skupine sljedbenika 
spremno su pošle za vođama koji su se proglasili mesijama. S toga 
su aspekta osobito zanimljivi vođe za koje Flavije navodi da su se 
proglasili kraljevima. U Galileji je tako pobunu protiv Rimljana 
podigao Juda, sin Ezekije Galilejca, kojega je svojedobno uhvatio 
i pogubio Herod. Njegovi su ustanici osvojili Seforis i zaplijenili 
oružje pohranjeno u kraljevskoj palači. Tako naoružani postali su 
ozbiljna prijetnja rimskoj vlasti u Galileji.2* U Pereji je ustanak 
podigao izvjesni Šimun, bivši rob kralja Heroda. On se proglasio 
kraljem te je s pristašama poharao i popalio mnoga mjesta, među 


225 Ant. 17:267. 

226 Flavije spominje “deset tisuća drugih nereda u Judeji" (Ant. 17:269). 
227 Avi-Yonah, 1969:144. 

228 Ant. 17:271-272. 


191 


ARAPSKO-IZRAELSKI SUKOB 


njima i kraljevsku palaču u Jerihonu. Neko je vrijeme predstavljao 
ozbiljnu prijetnju Rimljanima, sve dok ga Grat sa svojim postroj- 
bama uz velike teškoće nije porazio i pogubio.?“? Druga skupina 
pobunjenika slična Šimunovoj zauzela je i spalila kraljevsku pa- 
laču u Amatusu u Pereji, istočno od rijeke Jordana.?%% Kraljem se 
proglasio i izvjesni židovski pastir imenom Atrongajos te je neko 
vrijeme ratovao s Rimljanima. 

Rimske su postrojbe sa sjevera ubrzo pošle u smirivanje ži- 
dovskih pobunjenih krajeva. Kako su židovske pobune uglavnom 
nastajale spontano i bile lokalne prirode, među njima nije bilo ni- 
kakve koordinacije pa su Rimljani brzo i bez većih teškoća zauzi- 
mali jednu po jednu ustaničku utvrdu i opet ovladavali pobunjenim 
krajevima. Tako uspostavljen mir u Judeji bio je samo privremen; 
tek predah do nove pobune. Rim je teškom rukom pritisnuo zemlju 
u kojoj su još mnogi sanjali o oslobođenju od poganske vlasti i us- 
postavi drevnoga i slavnoga kraljevstva ili nekog oblika teokracije. 
Desetak godina kasnije, za popisa stanovništva koji je proveden 
6. godine p. Kr., dok je Kvirin bio upravitelj Sirije,**! Flavije kao 
nositelje pobuna spominje i četvrtu “sljedbu židovske filozofije" 
(nakon farizeja, saduceja i esena). Njezini su se pripadnici, koje je 
predvodio Juda Galilejac, ili Juda iz Gaulanitide kako ga Flavije 


229 Ant. 17:273-276. 
230 Ant. 17:277. 


231 Usp. Luka 2:1-5. Kvirin je služio kao upravitelj Sirije od 6. do 12. p. Kr., a popis koji 
je povjesničarima poznat proveden je 6. — 7. p. Kr. To je desetljeće nakon smrti kralja 
Heroda, za čije vladavine pak evanđelist Matej navodi da se rodio Isus. Neki povje- 
sničari pretpostavljaju da je Kvirin dva puta bio upravitelj Sirije, prvi put u vrijeme 
Heroda, te da je popis koji Luka spominje u svom evanđelju prvi, dok je popis koji 
spominje u Djelima 5:37 drugi. Dokument iz kojega se u određenoj mjeri može izvući 
takav zaključak je Tiburski natpis (lapis tiburtinus). Schuirer pak ukazuje kako natpis 
ima drukčiji sadržaj, a osobito da popis stanovništva nije mogao biti proveden dok je 
Judeja bila vazalna kraljevina (Schiirer, 1890/2009:258-259). Schiirer potom u istom 
svesku svoje Povijesti na gotovo trideset stranica predstavlja druga rješenja koja su 
povjesničari predlagali u prilog točnosti Lukina navoda (str. 399. — 427.). Također, 
manji dio teologa i povjesničara smatra da bi stih Lk 2:2 trebalo prevesti: “Taj popis 
bio je prije onoga za vrijeme Kvirinijeva upraviteljstva Sirijom." 

232 i 


naziva na jednom mjestu,“** i farizej Sadok, protivili svakom obli- 


ku rimske političke vladavine, držali su se načela sličnih farizejski- 
ma te su samo Boga priznavali političkim vladarom i gospodarom. 23? 
Ono što Flavije ne navodi eksplicitno, ali je jasno iz konteksta i 
nekih drugih izvora, jest da je Judina i Sadokova pobuna, poput 
mnogih ranijih, bila potaknuta mesijanskim očekivanjima.?** Tako 
se počeo širiti pokret pobožnih i militantnih Židova, koji su zbog 
svoje revnosti prema obdržavanju zapovijedi Zakona i oslobođe- 
nju Erec Izraela od poganske vlasti prozvani revniteljima (29817) ili 
zelotima. Oni su sporadičnim napadima na rimske vojnike i njiho- 
ve židovske kolaborante diljem Judeje ometali rimsko upravljanje 
Erec Izraelom. Njihovi su manji ustanci bili brzo ugušeni, a pri- 
padnici nemilosrdno kažnjeni. Ali pokret revnitelja ukorijenio se u 
narodu i zadobivao simpatije sve većega broja pristaša. Upravo taj 
ustanički pokret odigrat će važnu ulogu u raspaljivanju i vođenju 
velike židovske pobune 66. — 72.25 


Vladari Arhelaj, Filip i Herod Antipa 


Nakon smrti Heroda Velikog, car August donio je odluku o budu- 
ćem uređenju Herodova kraljevstva. Priznao je vlast Arhelaju (4. 
pr. Kr. — 6. p. Kr), ali ga nije imenovao kraljem, nego etnarhom 
Judeje, Samarije i Idumeje. Pod njegovu vlast stavljeni su grado- 
vi Jeruzalem, Cezareja, Sebasta i Jopa. Filipa (4. pr. Kr. — 34. p. 


232 Istoga Judu Flavije na drugim mjestima opet naziva Galilejcem (Ant. 18:23; Bell. 
2:118). 
233 Ant. 18:23. 


234 Profesor Emilio Gabba objašnjava da su mesijanske težnje vidljive u tome što se dio 
pobunjenika proglašavao kraljevima (Horbury, Davies & Sturdy, 1999:129). Također 
u Djelima apostolskim 5:34-39 Gamalijel govori o pobunama u kontekstu vjerskih 
pokreta, odnosno djelovanja mesijanskih vođa koji su okupljali sljedbenike, a ne samo 
običnih razbojničkih bandi koji su se udružili radi pljačke i plijena. 

235 Schiirer, 1890/2009:381-382. 

Kr.), Herodova sina kojega mu je rodila Kleopatra iz Jeruzalema, 
postavio je tetrarhom (četverovlasnikom) Bataneje, Trahonitide i 
Auranitide, a Heroda Antipu (4. pr. Kr. — 39. p. Kr.), Herodova naj- 
mlađeg sina, tetrarhom Galileje i Pereje. Gradove Gazu, Gadaru i 
Hipos (Susitu), koje su većinom nastanjivali Grci, August je izuzeo 
iz Arhelajeve vlasti i pripojio pokrajini Siriji. Salomi je pak Hero- 
dovom oporukom pripala Jamnija, Ašdod i Fazaelida, a Cezar joj je 
za kraljevsku rezidenciju predao još i Aškelon.?3$ 

Arhelaj je po povratku u Judeju, u kojoj je Kvintilije Var tije- 
kom njegove odsutnosti suzbio pobune i uspostavio mir, najprije 
smijenio velikog svećenika Joazara, kojega je optužio za suradnju 
s pobunjenicima te na njegovo mjesto postavio brata mu Eleazara. 
Kasnije je još dva puta smjenjivao i postavljao velike svećenike. 
Tim je činom na sebe navukao srdžbu onih Židova koji se nisu 
mirili s time da vladar postavlja i smjenjuje velikog svećenika, a 
kamoli da to radi iz koristoljublja. Dodatno je na sebe navukao 
ogorčenje pobožnih Židova oženivši se Glafirom, udovicom svoga 
brata Aleksandra, što je Zakonom (Lev 18:16) zabranjeno. Ugle- 
davši se na oca, Arhelaj se dao u raskošne i rastrošne građevinske 
pothvate. U Jerihonu si je proširio i uredio palaču, nakon čega je 
nekoliko kilometara sjevernije utemeljio naselje koje je po sebi na- 
zvao Arhelaida. Njegova vladavina, koju Flavije naziva “barbar- 
skom" i “tiranskom", poticala je nemire i nezadovoljstvo u narodu. 
Nakon deset godina vladanja, godine 6. p. Kr., braća Filip i Antipa, 
koji su se vjerojatno bojali da bi Arhelajevo raskalašeno, rastrošno i 
nasilno vladanje moglo potaknuti ustanak koji bi se potom proširio 
i na njihovo područje, skupa s judejskim i samarijskim glavarima, 
optužili su Arhelaja pred Augustom za neposluh. August ga je po- 
zvao u Rim, oduzeo mu vlast i poslao ga u izgnanstvo u Galiju, gdje 
je deset godina kasnije umro. 

August je zaplijenio svu Arhelajevu imovinu, a područja koja su 
činila njegovu etnarhiju objedinjena su u judejsku prefekturu koja 


236 Ant. 17:317-321. 

je labavo pripojena pokrajini Siriji. Vlast u Judeji predana je u ruke 
rimskom namjesniku s naslovom prefekta (praefectus),?" koji je 
bio neizravno podređen upravitelju (legatus Augusti pro praetore) 
Sirije. Glavnim gradom Judeje postala je Cezareja na moru (Cae- 
sarea Maritima, bivša Stratonova kula), iz koje je put do Rima bio 
jednostavniji i brži i čije je uglavnom nežidovsko stanovništvo bilo 
sklonije Rimljanima od Judejaca. 


HEROD FILIP 


Arhelajeva su braća bila uspješniji vladari. Tetrarh Filip ovladao je 
sjevernim i sjeveroistočnim područjima Herodove kraljevine Itu- 
rejom (Panejom), Gaulanitidom (Golanom), Batanejom, Trahoni- 
tidom 1 Auranitidom. Ta su područja mahom nastanjivali nežidovi. 
Filip je u podnožju planine Hermona na izvoru rijeke Jordana ute- 
meljio grad Banijas koji je nazvao Cezarejom koja se, kako bi se 
razlučivala od Cezareje na moru, naziva Cezareja Filipova. Filip 
je na obali Galilejskog jezera utemeljio i Betsaidu, koju je nazvao 
Julia, u čast Augustove kćeri.“ Za njegove uprave u tim je krajevi- 
ma vladao mir, a Filip je ostao zabilježen kao miroljubiv i pravičan 
vladar, koji je svojim područjima upravljao razborito i vješto. Usto 
je bio i prijatelj Rimljana te je iskovao prve židovske kovanice na 
kojima je bio lik Augusta 1 kasnije Tiberija. Njegova je žena bila 
Saloma, kći Herodijade, po njezinu prvom mužu unuka Heroda i 
Mariamne II. (kćeri velikog svećenika Šimuna), ali poroda nisu 
imali.??? Nakon što je godine 34. umro bez nasljednika, njegova su 


237 Taj je naslov nakon vladavine Agripe I. promijenjen u prokurator. 


238 Ant. 18:28. Filip je ove gradove po svoj prilici utemeljio na samom početku svoje 
vladavine, što se da pretpostaviti i iz imenovanja grada po, kako Flavije navodi, Au- 
gustovoj kćeri Juliji (39. pr. Kr. — 14. p. Kr.). Taj odabir imena pomalo zbunjuje, budući 
daje nedugo nakon Filipova preuzimanja vlasti Julia u Rimu optužena za nevjeru pre- 
ma mužu Tiberiju i ocu te prognana iz Rima. Augustova žena Livija Druzila također 
je bila poznata kao Julia (Julia Augusta), ali tek nakon Augustove smrti 14. godine p. 
Kr. pa je Flavijev navod po svoj prilici točan. 


239 Ant. 18:136. To je vjerojatno Saloma koja je pred kraljem plesala i od njega zatražila 
glavu Ivana Krstitelja (koju kako smo već napomenuli evanđelja ne navode po imenu), 
ali njezin identitet i kronologija nisu neupitni (vidi EJ, 2nd edition, Vol. 17, “Salome"). 

područja najprije pripojena pokrajini Siriji, a potom su 37. predana 
pod vlast Heroda Agripe I. 


HEROD ANTIPA 

Antipa je vladao Galilejom i Perejom, najbogatijim područjima 
Herodove kraljevine. Galileja je u njegovo vrijeme bila u značaj- 
noj mjeri naseljena Židovima. Iako ih je od Jeruzalema razdvajala 
pokrajina Samarija s tamošnjim nežidovskim i često neprijateljski 
raspoloženim življem, ti su Židovi bili pobožni i držali su se Zako- 
na i tradicije koliko i njihovi sunarodnjaci u Judeji. Ali, za razliku 
od onih u Judeji, galilejski su Židovi živjeli u skladnijem odnosu 
sa svojim vladarom. Iako se iz Flavijeva opisa ustanka iz 66. godi- 
ne da pretpostaviti kako je Galileja od početka bila važno uporište 
židovskih pobunjenika, Galileja je sve do tada zapravo bila dosta 
mirno područje. Galilejski ustanci koji su potresali pokrajinu od 
Pompejeva osvajanja do dolaska Heroda Velikog na vlast (63. — 37. 
pr. Kr.), već su bili davna prošlost. U Galileji je bilo sukoba i raz- 
bojničkih pohoda, ali oni uglavnom nisu bili potaknuti političkim 
porivima. Jedini izrazito proturimski napad između 37. pr. Kr. i 66. 
Pp. Kr. zabilježen je 4. godine pr. Kr. kada je napadnuta kraljev- 
ska palača u Seforisu.?*% Taj je ustanak brzo ugušen pa je Antipina 
vlast protjecala bez puno unutarnjih potresa i nemira. Štoviše, Novi 
zavjet spominje skupinu imenom herodovci koji su djelovali i u 
Antipinoj Galileji i u Judeji, rimskoj prefekturi.*! O njima se ne 
zna mnogo, budući da se spominju samo letimice, ali jasno je da su 


240 Vidi Uriel Rappaport “How Anti-Roman Was the Galilee?" in Levine, 1992:95-102. 
Seforis je u vrijeme Gabinijeve podjele, oko 57. pr. Kr., postao administrativno sre- 
dište Galileje (Ant. 14:91). Nakon što ga je 37. pr. Kr. zauzeo Herod, grad je postao 
sjedište njegove uprave sjevernih krajeva. Nakon Herodove smrti grad je napao Juda, 
sin Ezekijin, osvojio palaču i iz nje zaplijenio oružje i novac kojima je opremio vojsku 
(Ant. 17:271-272). 

Mt 22:16, Mk 3:6; 12:13. Ova se skupina spominje samo u Novom zavjetu, i to leti- 
mice, bez pojašnjenja osim što je Isus upozoravao protiv njihova nauka. Među povje- 
sničarima postoje različita mišljenja o njihovu nastanku i ciljevima, a neki ih poisto- 
vjećuju s Herodovim židovskim pristašama koje Flavije prvi put spominje opisujući 
bitku kojom je Herod zauzeo Jeruzalem (Ant. 14:479). 

zagovarali obnavljanje vladavine dinastije Heroda Velikog na cije- 
lom području njegove nekadašnje kraljevine, a sve pod vrhovnom 
političkom i ekonomskom vlašću Rima. Vrlo je vjerojatno da su za 
novoga kralja priželjkivali upravo Antipu. Sve u svemu, s velikom 
se sigurnošću može izvući zaključak kako je većina Židova na An- 
tipinu području bila nezainteresirana za političke prevrate. Mnogi 
od njih bili su nezainteresirani općenito za politička zbivanja, dok 
su drugi zdušno podržavali Antipinu vladavinu i čak je željeli proši- 
Titi. Učenje i djelovanje Isusa iz Nazareta većim se dijelom odvijalo 
upravo na njegovu području. Kao što znamo iz novozavjetnoga tek- 
sta, ni Isusov pokret nije bio politički djelatan. Dodatnu političku 
sigurnost Antipi je pružao njegov iznimno dobar odnos s Tiberijem 
(14. — 37.), rimskim carem koji je naslijedio Augusta budući da je 
bio njegov sin po posvojenju. To će prijateljstvo, kao i Antipino 
čvrsto i sigurno održanje na vlasti, trajati sve do Tiberijeve smrti. 
U Tiberijevu čast Antipa je grad koji je utemeljio na obali Galilej- 
skog jezera nazvao Tiberijadom.?** Jedine nevolje Heroda Antipe, 
od kojih je najpoznatija epizoda s njegovom ženom Herodijadom, 
a koju spominju i Novi zavjet 1 Flavije, proizlazile su iz njegovih 
nesređenih obiteljskih odnosa. 


Izravna rimska vlast nad Judejom 
U vrijeme kad je između Antipe i nabatejskog kralja Arete izbio rat, 


pokrajinom Judejom, koja je obuhvaćala još i Samariju i Idumeju, 
već tri desetljeća upravljali su rimski prefekti Koponije (6. — 9.), 


242 Grad Tiberijada izgrađen je između 14. i 18. godine, a po dovršetku gradnje postao je 
glavnim gradom Galileje. Antipa je provodio aktivno naseljavanje pa je grad brzo na- 
pučen raznolikim i izmješanim stanovništvom, Židovima i nežidovima. Neki od njih 
došli su u potrazi za pogodnijim mjestom za život, poput siromaha iz raznih krajeva 
zemlje kojima je Antipa ondje izgradio domove, dok su neki čak natjerani na selidbu 
(Ant. 18:36-38). Religiozni Židovi su pak izbjegavali Tiberijadu jer su neki dijelovi 
grada podignuti na prethodno uklonjenim grobnicama, kao i zbog helenizma koji je 
kasnije dominirao gradom. 

Marko Ambibul (9. — 12.), Anije Ruf (12. — 15.), Valerije Grat (15. 
— 26.) i Poncije Pilat (26. — 36.). Tamošnja politička, vojna i vjerska 
zbivanja bila su intenzivnija nego u sjevernim krajevima. Judeja je, 
štoviše, postajala jednom od najnemirnijih rimskih područja uop- 
će. Kad su židovski glavari, skupa s Filipom i Herodom Antipom 
od Augusta tražili da svrgne Arhelaja i Judeju stavi pod izravnu 
rimsku upravu, njihova je najveća nada bila da će steći vjersku au- 
tonomiju, kakvu su Rimljani običavali davati osvojenim narodima. 
Mnogi su se od njih nadali i da će služba velikog svećenika prestati 
biti sredstvo za stjecanje moći i bogaćenje u vladarovim rukama, 
kakvom ju je učinio Herod te da će se vratiti u okvire zacrtane 
Pismom. Kao i Židovi koji su nekoć od Pompeja tražili da svrgne 
Hasmonejce, nadali su se da će strana vlast pružiti bolji politički 
okvir za vjerski život, a želju za političkom neovisnosti potisnuli su 
do vremena kad se umiješa Bog i kad nastupi mesijansko doba. No 
njihova očekivanja od Rimljana pokazat će se preoptimističnima. 
U doba Pilatove vladavine?#? Židovi u Judeji stalno su dizali 
pobune. Iz izvora se da naslutiti kako je Pilat bio surov i nasilan 
prema podanicima. Nedugo po dolasku na dužnost odlučio je po- 
slati vojsku iz Cezareje u Jeruzalem da ondje prezimi. Na zasta- 
vama i znakovlju njegovih postrojba bili su cezarovi likovi, što je 
stanovnike Jeruzalema sablaznilo. Prijašnji prefekti i zapovjednici 
vojske takvo što nisu unosili u Jeruzalem i Judeju, a i Pilat je do- 
bro znao da time krši židovski Zakon pa je predmete s likovima u 
grad unio noću. Čim su doznali za to svetogrđe, pred Pilatom se 
u Cezareji okupilo mnoštvo Židova koji su zatražili da iz grada 
ukloni sve predmete s likovima. Nekoliko dana su ga molili, ali 
bezuspješno. Pilat je držao da bi udovoljavanjem njihovu zahtjevu 
nanio štetu cezarovu ugledu. Šestoga dana Pilat je oko sebe pri- 
pravio vojsku pa kad su se Židovi opet okupili i tražili uklanjanje 
likova iz Jeruzalema, naredio im je da s isukanim mačevima iziđu 


243 Godine 1961. u Cezareji je tijekom arheoloških iskapanja tamošnjega kazališta prona- 
đen dio natpisa na kojem je između ostaloga pisalo “Poncije Pilat, prefekt Judeje". 

pred narod. Potom im je zaprijetio da će ih, ne raziđu li se smjesta, 
sve pogubiti. Na Pilatovo golemo iznenađenje, Židovi, kad su čuli 
njegovu prijetnju, legoše na tlo i izložiše vratove oštricama. Pilatu 
spremno objasniše da im je draže umrijeti nego gledati kako se krši 
drevni Zakon njihove zemlje. Impresioniran njihovom odlučnošću, 
Pilat je zapovjedio da se barjaci s likovima vrate iz Jeruzalema u 
Cezareju.?** 

Bio je to tek početak Pilatova sukobljavanja sa Židovima. Još 
veće negodovanje među njima izazvala je njegova odluka da do 
Jeruzalema izgradi akvadukt, a da za financiranje projekta uzme 
sredstva iz hramske blagajne. Kad su se Židovi okupili na prosvjed, 
Pilat je naredio vojnicima da ih napadnu. Oboružani skrivenim bo- 
dežima, vojnici su se obrušili na narod. U pokolju koji je nastao 
mnogi su Židovi ubijeni, a mnogi izranjavani jedva su se spasili 
bijegom.# Pilat je nastavio s gradnjom akvadukta, kojim je voda 
u Jeruzalem stizala s juga. Ostatci te Pilatove građevine danas se 
mogu vidjeti u Betlehemu. 

Pilat je nasiljem odgovorio i na masovno vjersko okupljanje 
Samarijanaca na njihovoj svetoj gori, gori Gerizim. Samarijance 
je ondje okupio neki vjerski glavar, koji im je obećao da će im po- 
kazati svete predmete iz Šatora sastanka koje je pod tu samarijsku 
goru pohranio Mojsije.““* Neimenovani vođa vjerojatno je među 
Samarijancima potaknuo eshatološka očekivanja, a oni su u njemu 
prepoznali mesijansku figuru.**" Samarijanci su se tako okupili, 
pod oružjem, u obližnjem mjestu Tiratabi u podnožju Gerizima i 
spremali se za uspon na goru. Pilat je, strahujući da je posrijedi ka- 
kva pobuna, poslao vojnike na puteve između njihova okupljališta 


244 Ant. 18:55-59. 


245 Ant. 18:60-62. Moguće je da su Židovi koji su tada nastradali bili Galilejci koji se 
spominju u Luki 13:1-2 “kojih krv Pilat bijaše pomiješao s krvlju njihovih žrtava“. 

246 Ant. 18:85-86. Mojsije, naravno, nije pohranio ništa u Samariji jer Jordan nije prešao 
(Pnz 34:4). Budući da Samarijanci prihvaćaju Petoknjižje kao i Židovi, ova je izjava, 
koju prenosi Flavije, neobična. 

247 Vidi EJ, Vol. 17. str. 722. 

i Gerizima. Kako su se hodočasnici uspinjali, vojnici su ih napada- 
li, progonili i ubijali. Tu su mnogi Samarijanci izginuli, a mnogi, 
uključujući i neke vjerske prvake, pohvatani živi. Pilat je potom 
naredio da se i oni pogube. 

Samarijanci, ozlojeđeni Pilatovom surovošću, poslali su izaslan- 
stvo i požalili se Viteliju, upravitelju Sirije (35. — 39.). Izgledno je 
da to nije bila prva pritužba koja je Viteliju stigla na račun Pilatova 
zlostavljanja podanika. Godine 36. Vitelije je Pilatu zapovjedio da 
otputuje u Rim i ondje pred carem Tiberijem odgovara za optužbe 
iznesene protiv njega. U Judeju je poslao Marcelija (36. — 37.) da 
ga zamjeni u upravljanju zemljom dok se ne vrati. Dok je Pilat bio 
na putu, Tiberije je umro, a Pilat se, koliko je poznato, više nikada 
nije vratio u Judeju. 


Početci židovske sljedbe kršćana 
Vjerojatno najpoznatiji židovski učitelj u povijesti,“ po imenu 
Isus, ili hebrejski Ješua (2%2)*#, započeo je javno djelovanje u 
Galileji oko 26. godine, u vrijeme dok je Tiberije bio car, a Pilat 
prefekt Judeje. Dio Flavijeva opisa godina Pilatova upraviteljstva 
nad Judejom, koji se nalazi u Starinama 18:55-89, odnosi se na 
djelovanje Isusa iz Nazareta. Taj se dio naziva Flavijevo svjedočan- 


stvo (Testimonium Flavianum), a njegov tekst glasi:?*% 


248 O povijesnosti Isusova postojanja i službe postoji od 18. stoljeća polemika među po- 
vjesničarima i teolozima, o čemu zanimljiv kratak pregled vidi u Ivančić, 2000:20-27. 


249 Značenje imena Ješua na hebrejskom jeziku je Gospodin će spasiti dok je korijen 
riječi isti kao i za riječ spasenje. 

250 Ant. 18:63-64. Euzebije prenosi isti ulomak, ovdje preuzet iz hrvatskoga prijevoda 
Crkvene povijesti: “U isto se doba pojavio Isus, mudar čovjek, ako ga uopće treba 
nazvati čovjekom. Činio je čudesna djela. Bio je učitelj ljudi koji s užitkom prihvaćaju 
istinu. Za sobom je povukao mnoge Židove, ali i mnoge Grke. Isus je bio Krist. Pilat 
ga je prijevarom naših ljudi podigao na križ. Oni koji su ga prvi ljubili, to nisu prestali 
činiti. Opet im se treći dan pokazao živ. Proroštva božanskih proroka o njemu su rekla 
to i bezbroj drugoga. Pleme kršćana koji se po njemu zovu nije sve do sada iščezlo"? 
(Euzebije, 2004:239, XI. 7-8). 

U to se vrijeme pojavio Isus, mudar čovjek, ukoliko uopće priliči 
nazvati ga čovjekom. Jer on je činio čudesna djela i bio učiteljem 
onih koji su radosno primali istinu. K sebi je privukao Židove, a 
uz njih i mnoge Grke. On je bio Krist, i kad ga je Pilat, na poticaj 
naših prvaka osudio na križ, oni koji su ga ljubili ne napustiše ga. 
Njima se ukazao ponovno, živ, treći dan, prema onome što su bo- 
žanski proroci prorekli o ovoj i o tisućama drugih čudesnih stvari 
glede njega. Do dana današnjega nije iščezlo pleme kršćana koje 
je nazvano po njemu. 


Pilat je, kao nositelj svjetovne vlasti u Judeji, bio ovlašten za presu- 
đivanje smrtne kazne.“*! Kao što je iz evanđelja poznato, konačna 
odluka da se Isus razapne na križu bila je njegova, ali on ju je donio 
nevoljno jer je smatrao da Isus nije počinio djelo zbog kojega bi ga 
trebalo pogubiti. Sva četiri evanđelja spominju Pilata.?%? 

I rimski povjesničar Tacit navodi kako je Isus pogubljen za Pi- 
latova mandata. U Analima nakon opisa požara koji je za Neronove 
vladavine poharao Rim, a za koje je car nepravedno optužio kršća- 
ne, Tacit objašnjava tko su oni: 


Tvorac njihova imena Krist za Tiberijeve je vladavine od proku- 
ratora Poncija Pilata kažnjen smrtnom kaznom; a pogubno je pra- 
znovjerje, načas potisnuto, stalo ponovo izbijati ne samo po Judeji, 
izvoru toga zla, nego i po Gradu, kamo se sa svih strana sve strašno 


ili sramotno slijeva i veliča,2%? 


Kako ga je dio Židova smatrao Mesijom, odnosno pomazanikom, 
što je značenje grčke riječi “Krist", oko njega se okupio određeni 


251 Veliko vijeće (Sanhedrin) pod vodstvom velikog svećenika steklo je visok položaj u 
samoupravi Judeje pod izravnom rimskom vlasti, ali njihovo pravo da nekoga osude 
na smrt zbog krivnje prema vjerskom zakonu ostaje upitno (vidi Horbury, Davies & 
Sturdy, 1999:135, kao i prijedloge za daljnje istraživanje iz fusnote 205 na istoj strani- 
Ci). 

252 Mt 27:2-26, Mk 15:1-15, Lk 23:1-25, Iv 18:29-40, 19:1-22. 

253 Tacit, 2006:623-624 (XV 44). 

broj učenika, od kojih je najvažnijih dvanaest u povijest ušlo pozna- 
to kao Dvanaest apostola. Isus i jedanaestorica od te dvanaestorice 
te Pavao koji se pokretu pridružio nakon Isusove smrti i uskrsnuća, 
od davnina se smatraju utemeljiteljima nove religije, kršćanstva. S 
pravom; pokret čiji su bili začetnici s vremenom je iznjedrio vjeru 
s jedinstvenim kanonom, te doktrinarnim i obrednim odrednicama. 
No, kršćanstvo je u svojim početcima bilo sljedba unutar židov- 
stva.25* Svi prvi vjernici bili su Židovi koji su vjerovali da su u oso- 
bi Isusa iz Nazareta ispunjena drevna proroštva o obećanom Mesiji 
židovskoga naroda. Jedna od većih dvojbi s kojima se susrela prva 
kršćanska zajednica bila je što učiniti s nežidovskim, poganskim, 
vjernicima: prvo treba li ih primiti u zajednicu, a drugo treba li 
od njih zahtijevati obdržavanje Mojsijeva zakona.“ Promatrana 
iz današnje perspektive, koja je obilježena stoljećima razdvajanja 
i udaljavanja kršćana i Židova, međusobnim sukobima i krvavim 
progonima u kojima su, osim u samom početku, uglavnom strada- 
vali Židovi, izvorna nerazdvojivost kršćana i Židova lako ostane 
nezamijećena. Uvriježena predodžba glede Isusova učenja u odno- 
su na Izrael (narod i zemlju), osjetno se razlikuje od predodžbe koju 
pruža temeljni izvor kršćanstva, Novi zavjet. 

U Članku Jesus: from the Jewish point of view?** autori Da- 
vies i Sanders ukazuju kako postoje dva oprječna ali istodobno i 
— naizgled paradoksalno — donekle spojiva pogleda na nastanak kr- 
šćanstva. Prvi naglašava radikalnu jedinstvenost poruke evanđelja 
u odnosu na sva druga učenja i vjere onoga doba. Drugi pak poruku 
evanđelja stavlja u kontekst u kojem je nastalo. Nadalje, ovaj drugi 
pogled može se podijeliti u dva pristupa: prvi kao najvažniji utje- 
caj za nastanak kršćanstva vidi grčko-rimski, a drugi židovski kon- 
tekst. Doista, nastanak kršćanstva kompleksno je i golemo područ- 
je povijesne i teološke znanosti. Svaki od gore spomenutih pogleda 


254 Dj 28:22; usp. Skarsaune & Hvalvik, 2007. 
255 Vidi Dj 14:27; 15:5-21; Gal 2:11-14. 
256 Horbury, Davies & Sturdy, 1999:618-675. 

zaslužuje u njoj svoje mjesto i podrobnu analizu, što nije predmet 
ove knjige. Držeći se njezine središnje teme, usredotočit ćemo se 
na ovaj posljednji pristup, na nastanak i početak kršćanske vjere u 
židovskom kontekstu. 

Vrijeme u kojem je započela Isusova služba bilo je obilježe- 
no mesijanskim očekivanjima. Mnoge su se skupine odvajale i če- 
kale dolazak posljednjih vremena. Najpoznatija takva skupina je 
kumranska zajednica, koju su najvjerojatnije činili eseni. Te su se 
skupine uglavnom protivile establišmentu koji je dominirao vjer- 
skim i političkim životom u Jeruzalemu, a čiji su najznačajniji 
predstavnici bili farizeji, saduceji i herodovci. Eseni su duhovna 
i moralna načela stavljali ispred obredne čistoće. Supstanciju su 
pretpostavljali formi, a formu su vidjeli bilo kao posudu koja posto- 
ji zbog sadržaja, bilo kao nešto posve zanemarivo, ovisno o stupnju 
radikalizma navjestitelja poruke. Isusov je nauk u određenoj mjeri 
bio srodan takvim pogledima?" 

Većina Židova koji su u to vrijeme živjeli u Erec Izraelu nisu 
pripadali mesijanskim pokretima, no među narodom je tinjalo oče- 
kivanje Mesijina skorog dolaska. Židovi u dijaspori ta su mesijan- 
ska očekivanja ponijeli sa sobom pa je diljem Rimskoga Carstva 
postalo poznato da iz Judeje ima doći netko važan. Svetonije to 
očekivanje spominje u kontekstu Vespazijanova imenovanja carem: 


Po čitavom Istoku bila je proširena stara i postojana vjera da je od 
sudbine određeno da u to vrijeme zavladaju svijetom ljudi koji bi 
došli iz Judeje. To proročanstvo, koje se, kako se kasnije iz doga- 
đaja pokazalo, ticalo rimskoga cara, protegnuli su Židovi na sebe, 


te su se pobunili protiv Rima.?% 


Isto proročanstvo spominje i Tacit u opisu uništenja Hrama 70. go- 
dine: 


257 Avi-Yonah, 1969:152. 
258 Svetonije, 1978:X. 4, str. 290. 

[V]ećina je [Židova] bila uvjerena da u starim svećeničkim spi- 
sima stoji kako će upravo u to vrijeme osiliti Istok, te će se oni 
koji su krenuli iz Judeje domoći vrhovne vlasti. Ta je zagonetka 
bila proročanstvo o Vespazijanu i Titu, no svjetina je, u uobičajenoj 
ljudskoj žudnji, toliku nedokučivost božanskih odluka protumačila 
sebi u korist i, usprkos nesrećama, nije se dala obratiti k istini.2>? 


Prema kršćanskom vjerovanju, biblijska (starozavjetna) proročan- 
stva i mesijanska očekivanja židovskoga naroda ispunila su se u 
osobi Isusa iz Nazareta.2#% Isus se rodio u Betlehemu, judejskom 
gradu nedaleko od Jeruzalema. Osmi dan po rođenju Josip i Marija 
su ga obrezali, kako je propisano Mojsijevim zakonom i nadjenuli 
mu ime Isus.?! 

Zanimljiva epizoda iz Isusova djetinjstva prepričana u Novom 
zavjetu je ona o hodočašću obitelji u Jeruzalem radi svetkovanja 
blagdana Pashe. Isus se tada zadržao u Hramu, a Josip i Marija su 
bez njega, misleći da je i on negdje u skupini s kojom su putovali, 
krenuli natrag u Galileju. Kad su vidjeli da ga nema zabrinuli su 
se, vratili i pronašli ga u Hramu. Isus se začudio njihovoj brizi: 
“Zar niste znali da ja moram biti u kući Oca svoga?" Iz Isusova 
odgovora proizlazi njegov stav o tome što je bio židovski Hram u 
Jeruzalemu: Dom Božji. Posve u skladu s uvriježenim, pravovjer- 
nim židovskim poimanjem, Isus je Hram vidio kao mjesto u kojem 


259 Tacit, 2007:V. 13, str. 632. 


260 Neka od starozavjetnih proroštava na kojima se temelji kršćanska vjera su Mih 5:1 
(“A ti, Betleheme Efrato, najmanji među kneževstvima Judinim, iz tebe će mi izaći 
onaj koji će vladati Izraelom; njegov je iskon od davnina, od vječnih vremena"), Iz 
7:14 (“začet će djevica i roditi sina i nadjenut će mu ime Emanuel"), Iz 9:5-6 (“Jer, 
dijete nam se rodilo, sina dobismo; na plećima mu je vlast. Ime mu je: Savjetnik divni, 
Bog silni, Otac vječni, Knez mironosni. Nadaleko vlast će mu se sterat? i miru neće 
biti kraja nad prijestoljem Davidovim, nad kraljevstvom njegovim: učvrstit će ga i 
utvrdit u pravu i pravednosti. Od sada i dovijeka učinit će to privržena ljubav Jahve 
nad Vojskama"), Iz 53:1-12, a osobito stih 6 (“Za naše grijehe probodoše njega, za 
opačine naše njega satriješe. Na njega pade kazna — radi našeg mira, njegove nas rane 
iscijeliše“), Ps 22, Zah 9:9-10 itd. 

261 Lk 2:21. 


262 Lk 2:49. 

je Bog nazočan. Isus će isto ponoviti i kasnije, nakon što iz Hrama 
potjera trgovce i mjenjače novca. 

Isusovo je djelovanje bilo usredotočeno na Izrael i židovski 
narod. Njegovo polemiziranje sa židovskim vjerskim establišmen- 
tom, kojega su činili farizeji i saduceji, lako može ostaviti dojam da 
je Isus bio buntovnik protiv židovstva, ali nije tako. Isus se protivio 
onima koji su vjeru zlorabili ili su hinili pravednost i pobožnost. 
Upitan o farizejima na jednom mjestu, Isus je židovskom narodu 
rekao: “Vršite i držite sve što vam reknu, ali se ne ravnajte po njiho- 
vim djelima, jer govore, a ne vrše!" Ova Isusova rečenica vrlo je 
važna za razumijevanje njegova odnosa prema židovstvu. Farizeji 
su, kao što je poznato, bili sljedba koja je uz pisani Zakon, knjige 
proroka i pisma, njegovala i usmenu predaju, istu onu koja je kasni- 
je prerasla u rabinsku tradiciju, te kao nadahnute priznavala i druge 
židovske knjige osim onih koje čine Sveto pismo.?* Ipak, tek u 
dodiru s nežidovima, Isusovo se židovstvo očituje u svoj striktnosti 
i postojanosti. Evo nekoliko primjera: 


1. U razgovoru sa Samarijankom na Jakovljevu zdencu, Isus joj 
veli: “Vi [nežidovi] ne znate čemu se klanjate; mi znamo čemu se 
klanjamo jer spasenje dolazi od Židova."265 

2. Kad su učenici nagovarali Isusa da usliši molitvu nekoga rimskog 
časnika, njihov argument, koji je Isus uvažio, bio je: “Zaslužuje da 
mu to učiniš jer voli naš narod. I sinagogu nam je sagradio. 

3. Kad ga je neka Kananejka, nežidovka, molila da joj iscijeli kćer, 
Isus joj je uzvratio da je poslan samo “k izgubljenim ovcama doma 
Izraelova". Nežidove je u tom razgovoru nazvao “psićima", a Žido- 


263 Mt 23:3. 

264 U ovom je kontekstu zanimljivo primijetiti kako se i na drugim mjestima u Novom 
zavjetu mogu pronaći slične misli. U poslanici Hebrejima 11:32-37 neki dijelovi pod- 
sjećaju na dijelove knjiga pseudoepigrafe (Izaijino mučeništvo), Judin opis Mihaelove 
borbe za Mojsijevo tijelo je iz knjige istog žanra poznate kao Mojsijevo uznesenje, dok 
u stihovima 14-15 Juda navodi stihove iz 1 Henoka. 


265 Iv 4:22. 
266 Lk 7:5. 

ve “djecom. Tek nakon što je Kananejka ponizno prihvatila takav 
diskurs i opet ga zamolila, Isus je učinio što je tražila.?$7 


Povijesni i duhovni kontinuitet starozavjetnih i novozavjetnih zbi- 
vanja, objava, bogoštovlja, proroštava i obećanja temelj je vjero- 
dostojnosti kršćanske poruke koju su nakon Isusa definirali autori 
kanoniziranih poslanica, osobito apostol Pavao.?% Poslanicu He- 
brejima autor započinje navođenjem kontinuiteta od proroka koji 
su govorili ocima, do Isusova vremena (Heb 1:1-2), a zatim poziva 
na nasljedovanje Božjih ljudi i žena koji su baštinili istu vjeru i ista 
obećanja (Heb 11:8-40). Kontinuitet vjere od presudne je važnosti 
za identitet Crkve kao štovateljice istoga Boga kojega štuje Izrael, 
te baštinice istih Božjih objava i blagoslova kakve su nekoć primili 
patrijarsi, Mojsije i proroci. Povijesni je kontinuitet dokaz da je 
vjera u Isusa kao Mesiju ispunjenje drevnih obećanja danih Izrae- 
lu, a ne novotarija. Nasuprot tomu, u novozavjetnim poslanicama 
poganskim crkvama ne spominje se nikakav kontinuitet, niti ga 
ima. Pavao poziva nežidovske vjernike da ostave prijašnje načine 
života i religijska uvjerenja,% te da sa zahvalnošću prepoznaju 
da su grane divlje masline, odsječeni i protiv prirode pricijepljeni 
na pitomu maslinu i njezin korijen, koja je Izrael (Rim 11:17-24). 
Poganski su vjernici, prema Pavlu, ponovnim rođenjem čudesno 
postali dionicima Izraelove duhovne baštine te bi prema Bogu ali 
i židovskom narodu trebali gajiti stav zahvalnosti. Ova Pavlova 
poruka izblijedjela je do konca 2. stoljeća, a značajan dio Crkve 
prihvatio je mišljenje da je Bog napustio židovski narod i da je 
Crkva zamijenila Izrael. To je vjerovanje tijekom daljnje povije- 


267 Mt 15:21-28. 
268 Vidi primjerice Isusova rodoslovlja u Mt 1:1-17 i Lk 3:23-38, Dj 3:21 i Heb 11. 


269 Rimljanima Pavao naglašava novi život u Kristu (6:11; 8:1,2), a Korinćanima piše da 
je većinu njih Bog izabrao kao neplemenite i prijezira vrijedne (1 Kor 1:26-30). Među 
Filipljanima je Bog “počeo dobro djelo" (1:6). Kološani su “nekad bili otuđeni [...] ne- 
prijatelji svojim mišljenjem i zlim djelima" (1:21), a Solunjani su se “obratili od idola 
k Bogu" (1 Sol 1:9) te su postali “nasljedovatelji Božjih kršćanskih crkava u Judeji" (1 
Sol 2:14). 

sti postalo posve uvriježeno u kršćanstvu. Povratak na Pavlovo i 
novozavjetno viđenje Izraela i židovstva kao korijena kršćanske 
vjere zbit će se puno kasnije. Tek u 20. stoljeću, u kontekstu ži- 
dovskoga povratka na Cion i obnove Države Izraela, kršćani će 
reintepretirati značenje riječi Izrael, prihvatiti da su Židovi, skupa 
s Crkvom, i dalje narod Božji, a filosemitizam će postati srednjo- 
strujaški pokret među kršćanima (više o toj temi bit će riječi u 
poglavlju o kršćanskom cionizmu). 


KALIGULINA VLADAVINA RIMSKIM CARSTVOM 


Tiberija je nakon smrti 37. godine naslijedio Kaligula (37. — 41.).27% 
Početak njegove vladavine Rimljanima je donio nekoliko promjena 
nabolje u odnosu na Tiberijevo doba. Godine 38. objavio je stanje 
javnih financija koje je Tiberije tajio, dokinuo je neke poreze, ponov- 
no uspostavio izborne skupštine u kojima je narod imao pravo glasa 
i pomogao nekima čija je imovina bila uništena u požaru. Narodu je 
dijelio novac te upriličio mnoge kazališne i gladijatorske predstave, 
a senatorima i vitezovima raskošne gozbe.?"! Filon Aleksandrijski 
opisao je kako je novi Cezar na početku svoje vladavine donio za- 
kone koji su jamčili pravicu te su svi krajevi zemlje pod rimskom 
upravom živjeli jednodušno i skladno, “barbari s Grcima i Grci s 
barbarima, vojnici s građanima i građani s vojskom", a svi su uživali 
mir pa se radovao sav svijet “od izlaska do zalaska sunca?.27? 
Razloga za radost imali su i Židovi. Novi je rimski car bio prija- 
telj nikoga drugoga doli hasmonejskoga potomka Agripe, kojeg je 
uzdignuo do kraljevske časti. Prvi kralj Židova nakon Heroda bio je 
omiljen među Židovima zbog svoje privrženosti tradiciji predaka te 


270 Najvažniji izvor za Kaligulinu biografiju je Svetonijeva povijest Dvanaest rimskih 
careva (Gaius Suetonius Tranquillus: De vita Caesarum; ostali podatci u popisu li- 
terature), dok Josip Flavije i Filon Aleksandrijski u svojim knjigama donose neke 
podatke koji se odnose na židovske prilike pod njegovom vlašću. 

271 Svetonije, 1978:TV. 16-18, str. 167-168. 


272 Leg. Il. 8-10. Filon je osobno putovao iz Aleksandrije u Rim sa židovskim izaslan- 
stvom, o čemu će biti više riječi kasnije. 

plemenita podrijetla. Tako je, po prvi put od početka židovsko-rim- 
skih odnosa, jedan židovski vladar uživao kako blisko prijateljstvo 
s vladarom u Rimu tako i potporu naroda kod kuće. Agripa je ostao 
Kaligulin prijatelj do kraja njegove kratke vladavine. No uvodna 
dobrohotnost između cara i njegovih podanika, i Rimljana i Ži- 
dova, brzo se pretvorila u jezivu noćnu moru. Kaligula se nakon 
uvodnog vremena umiljavanja uz sadističku okrutnost obrušio na 
svoje podanike, uključujući rimske odličnike i njihove supruge. Za 
Judejce se pak prometnuo u prijetnju koja je umalo raspalila rat 
Rima protiv njihove zemlje i naroda. Razlog je bio Kaligulin bi- 
zarni hir da se proglasi božanstvom“? i da u Hram u Jeruzalemu 
postavi kip sa svojim likom. Ta zapovijed, zbog koje se u Judeji 
spremao veliki ustanak, ostala je neizvršena jer je Kaligula umro 
u siječnju 41. godine. Naslijedio ga je Klaudije, koji je Carstvom 
vladao sljedećih trinaest godina. 


Rimska prokuratura u Judeji 


Prokuratori koji su u sljedeća dva desetljeća upravljali Judejom sve 
više su nespretnim, nemarnim i bezobzirnim, a posljednja dvojica 
i okrutnim, nasilnim i gramzivim načinom upravljanja u očima ži- 
dovskih podanika potkopavali legitimnost rimske uprave. Prvi pro- 
kurator Kuspije Fad (44. — 46.) po stupanju na dužnost imao je am- 
biciju u zemlji uspostaviti red,?'* no njegova neosjetljivost na speci- 
fičnosti židovskih prilika uskoro ga je dovela do sukoba s narodom. 
Zatražio je, naime, da se velikosvećeničko ruho, koje su Židovi dr- 
žali u tvrđavi Antoniji, ponovno?" stavi pod nadzor Rimljana. Kad 
je Kasije Longin, novi upravitelj Sirije i bolji poznavatelj judejskih 


273 Svetonije, 1978:TV. 52, str. 187; Ant. 19:4. 


274 Fad je smirio sukobe između Židova iz Pereje i Grka iz Filadelfije koji su vodili pravi 
mali rat (Ant. 20:2-5). 


275 Ovu su odjeću čuvali Rimljani sve do Vitelija, rimskoga upravitelja Sirije, koji je 
nadzor nad njom prepustio Židovima. 


208 


PREGLED POVIJESTI SVETE ZEMLJE DO ISLAMSKIH OSVAJANJA 


prilika čuo za to, odmah je s vojskom stigao u Jeruzalem svjestan 
da bi taj zahtjev mogao raspaliti ustanak. Židovi su od Longina za- 
tražili da im se dopusti da caru Klaudiju pošalju izaslanstvo koje će 
pred njega iznijeti problem i sačekati presudu, što je on dopustio. 
Kad je njihovo izaslanstvo stiglo u Rim, ondje ih je saslušao mladi 
Agripa koji je živio kod Klaudija. On je od Cezara izmolio da im 
udovolji i da se posvećene haljine ne predaju Rimljanima. Tada je 
i brat kralja Agripe, Herod II., koji je vladao sirijskom pokrajinom 
Halkidom, od Klaudija zatražio da mu preda vlast nad Hramom i 
hramskom blagajnom te pravo izbora velikog svećenika. Klaudije 
je itu molbu ispunio. Tako je iz izravne rimske vlasti bila izuzeta 
uprava hramskim bogoštovljem, a opasnost od ustanka na neko vri- 
jeme izbjegnuta. Ovakvo Klaudijevo uređenje osjetljivih vjerskih 
pitanja pokazatelj je njegove dobre upućenosti u judejske prilike. 
No ta politička mudrost neće krasiti njegove nasljednike. 

U Judeji se za Fadova mandata pojavio prorok, izvjesni Teuda, 
koji je okupio oko sebe mnoštvo sljedbenika obećavši im ispunje- 
nje mesijanskih snova. Fad ga je dao pogubiti, ali slični proroci 
od tada se sve češće pojavljuju diljem Judeje. Godine 46. Fada je 
zamijenio Tiberije Julije Aleksandar (46. — 48.), jedini Židov koji 
je obnašao službu rimskoga prokuratora Judeje.ž"" On je uhvatio 
Jakova i Šimuna, sinove Jude Galilejca, ustanika iz Kvirinijeva 
vremena te dao da se pogube razapinjanjem na križ. 

Veće nevolje u Judeju su došle s novim prokuratorom Ventidi- 
jem Kumanom (48. — 52.).278 Kuman je u židovsku zemlju došao s 
ambicijom da uvede trajni mir. Opasnost od mogućih nemira pre- 
poznao je u približavanju blagdana Pashe, kada se mnoštvo hodo- 
časnika slijevalo u Jeruzalem. Kao što su činili i njegovi prethodni- 
ci, zapovjedio je jednoj pukovniji vojske da zauzme položaje oko 


276 


276 Ovo nije Teuda koji se spominje i u Dj 5:36-37. 


277 Njegov je otac bio Aleksandar Lizimah, alabark židovske zajednice u Aleksandriji, a 
njegov stric glasoviti židovski filozof Filon Aleksandrijski. 


278 O tome kako je Ventidije, kao i njegov sljednik Feliks, raspirivao sukobe vidi i Tacit, 
Anali XII. 54. 

Hrama. Hodočasnicima koji su se okupili u gradu nije bilo neobič- 
no vidjeti vojnike tako raspoređene pa su prva tri dana svetkovanja 
prošla mirno. Ali četvrtoga dana jedan je rimski vojnik u blizini 
Hrama rastvorio hlače i spolovilo izložio pogledu mnoštva. Žido- 
vi su digli graju, a onda je netko iz gomile optužio Kumana da je 
toga vojnika osobno poslao s nalogom da isprovocira hodočasnike. 
Kad je Kuman osjetio da mu prijeti ugroza, jer narod je sve glasni- 
je prosvjedovao, pozvao je dodatne postrojbe. Na prizor vojnika 
kako se približavaju pod punom bojnom opremom, gomila naroda 
počela je kaotično bježati. Panično trčeći uskim prolazima mnogi 
su hodočasnici pali i skončali pod nogama gomile.?"? Dok je narod 
naricao nad poginulima, neki od hodočasnika napali su nedaleko od 
Jeruzalema, na Kraljevskom putu, nekoga carskog službenika te ga 
orobili. Primivši vijest o tome, Kuman je poslao vojsku da pohara 
naselja u okolici mjesta napada, a vodeće ljude iz tog kraja dovede 
k njemu vezane. Poslani vojnici dali su se u premetačinu kuća i 
pljačku, tijekom koje je jedan od njih pronašao svitak Tore. Iznio 
ga je pred okupljeni narod te ga počeo derati, bacajući na zemlju 
uz pogrde i psovke komad po komad Svetoga pisma. Vijest o tom 
svetogrđu odmah se pronijela Judejom i zemlja je opet bila na rubu 
ustanka. Tek Kumanova zapovijed da se toga vojnika pogubi doni- 
jela je kratkotrajno smirenje. 

Klaudijev sljedeći kadrovski odabir prokuratora Judeje bio je 
gori od svih prethodnih. Imenovao je Antonija Feliksa (52. — 60.), 
koji je nekoć bio rob, a “dodjela prokuratorstva s vojnim zapovjed- 
ništvom na slobodnjaka bilo je nešto nečuveno?.2%% Jedna od osoba 
zaslužnih za Feliksovo imenovanje bio je Jonatan ben Anan, koji 
je od Klaudija isposlovao smjenu Feliksova prethodnika Kumana. ?5! 
Jonatan je bio veliki svećenik 36. — 37. godine, a narod ga je držao 


279 Flavije piše da je tada izginulo dvadeset tisuća Židova. 


280 Schiirer, 1890/2009:460-461. O njegovoj okrutnosti piše i Tacit, inače nimalo naklo- 
njen Judejcima, pa na jednom mjestu navodi da je Feliks “vođen ropskom ćudi, svom 
okrutnošću i samovoljom vršio kraljevsko pravo" (Historije V. 9). 


281 Ant. 20:162. 

pravednikom. On je novoga prokuratora često korio zbog okrutno- 
sti i nepravednosti, zbog čega ga je Feliks odlučio ubiti. Unajmio 
je skupinu plaćenih ubojica, kojima je obećao da ih nikakva kazna 
neće stići ubiju li Jonatana, što su oni i učinili. Kad su vidjeli da 
Feliks drži zadanu riječ i da je ubojstvo prošlo nekažnjeno, odlu- 
čili su nastaviti s ubijanjima. Prerušeni u hodočasnike poubijali su 
neke ljude koji su se zamjerili njima osobno, a potom su svoje us- 
luge plaćenih ubojica ponudili i drugim osvetoljubivim građanima. 
Ubojstva na jeruzalemskim ulicama su učestala. Ljudi su pogibali 
od njihove ruke u raznim dijelovima grada, a neki i u samome Hra- 
mu, što je Flavije izdvojio kao osobito opako i svetogrdno. Upravo 
zbog te prolivene krvi u Hramu, on piše: 


A to mi se čini da je razlogom što je Bog, iz srdžbe prema opakosti 
tih ljudi, odbacio naš grad. Pa ni Hram više nije držao dovoljno či- 
stim da u njemu prebiva, već je protiv nas doveo Rimljane i na grad 
se obrušio vatrom da ga pročisti. Na nas, naše žene i našu djecu do- 


nio je ropstvo, kao da nas je želio kroz sve te nevolje opametiti.2%? 


U gradu je zavladao strah. Narod nije naviknuo da se u Jeruzale- 
mu događaju brutalna ubojstva, a da ubojice prolaze nekažnjeno. 
Jedni su, onako zbunjeni i zgroženi, razloge tomu tražili u Božjoj 
kazni. Drugi su za nepravdu okrivljivali Rimljane pa je političko 
nezadovoljstvo među Židovima jačalo. Među političkim oponen- 
tima Rima od toga se vremena javljaju sikariji,%* za koje Flavije 
u Židovskim ratovima veli da su nastali upravo iz skupine koja je 


ubila Jonatana.25“ 


282 Ant. 20:166; o Jonatanovu i ostalim ubojstvima vidi Ant. 20:162-165. 


283 Ime ove skupine dolazi od latinske riječi za mali zakrivljeni bodež sica. Oni su takav 
bodež nosili skriven pod odjećom te bi njime iznenada napadali protivnike, često na 
mjestima javnog okupljanja (Ant. 20:186). 

284 Bell. 2:256. Teško je povezati nastanak proturimske židovke skupine s istom skupi- 
nom koja je po nalogu prokuratora ubila velikog svećenika. Objašnjenje za taj para- 
doks možda leži u Flavijevu nastojanju da židovske političke ustanike prikaže kao 
razbojnike. 

Rasulo koje je nastajalo osobito je pogodovalo raznovrsnim 
vjerskim učiteljima, prorocima, mesijama i čudotvorcima koji su 
narod pozivali da ih slijedi jer će Bog, tvrdili su, preko njih izvesti 
velika čudesa. Flavije s osobitim gađenjem opisuje takve vjerske 
poticatelje nemira, koji u usporedbi s političkim (sikarijima, zelo- 
tima) “nisu bili toliko prljavi u djelima, ali su bili opakiji u naka- 
nama. Takvi su [...] obmanjivali i zavodili narod hineći božansko 
nadahnuće." Feliks je, čini se, ispravno procijenio opasnost koja 
rimskoj vlasti prijeti od mesijanskih skupina pa je na njih, čim bi se 
koja pojavila, slao legionare i uništavao ih.ž%€ Nove skupine brzo 
su zauzimale mjesto uništenih. Dio mesijanskih vođa sljedbenike 
je privlačio karizmom, a dio prisilom pa su neka sela čiji su stanov- 
nici odbili pridružiti se takvim pokretima popalili i opljačkali sami 
“mesije?.2?7 

Nakon Feliksa prokurator je dvije godine bio Porcije Fest (60. — 
62.), a potom Albinije (62. — 64.) za kojeg Flavije veli da “nije bilo 
zloće koja se mogla imenom nazvati, a da on u njoj nije imao kakva 
udjela?.2%% Godine 64. njega je naslijedio Gesije Flor (64. — 66.). 
Njegovo je imenovanje predstavljalo jednu od najvećih pogrješaka 
u dotadašnjoj rimskoj politici u Judeji. Flor se odmah po dolasku 
toliko iskazao u zloći, okrutnosti i gramzivosti, da je u usporedbi 
s njime, Flavije veli, čak i Albinije izgledao poput kakva dobroči- 
nitelja. Albinije je, Flavije piše, opačine činio potajice, dok je Flor 
svoje iznosio na svjetlo dana, tako da je pompoznost nepravdi bila 
gora od samih nepravdi.?5 Flor je za mito štitio i neke razbojničke 


285 Bell. 2:258-259. 


286 Sljedba koju je u to vrijeme pokrenuo neki Egipćanin spominje se u Novom zavjetu 
(Dj 21:38); vidi i Bell. 2:261. 

287 Ant. 20:167-172. Pojavljivanje “mesija" i mesijanskih pokreta podsjeća na Isusovo 
upozorenje iz Mt 24:23-25, Lk 17:23 te Lk 21:8. 

288 Bell. 2:272. Albinije, kao i njegov sljednik Flor, mora da su bili općenito na vrlo zlu 
glasu i među Rimljanima, budući da ih Flavije u svom djelu, koje su njegovi rimski 
patroni iz obitelji Flavijevaca odobrili za objavljivanje, proziva kao izravne krivce na 
početak židovske pobune; vidi i Ant. 20:215; Bell. 2:273. 


289 Ant. 20:253-254, Bell. 2:277. 

bande, koje su bez straha od kazne plijenile po Judeji.??% Eklatant- 
na nepravda iza koje stoji državna vlast, za židovsku je percepciju 
legitimnosti rimske uprave u Judeji bila pogubnija nego što su Ri- 
mljani mogli i pretpostaviti. 


DOGAĐAJI KOJI SU PRETHODILI USTANKU 


Upravitelj Sirije i Florov nadređeni zapovjednik u to je vrijeme bio 
Cestije Gal (63. — 67.).2?! Kad je on godine 64. ili 65. na blagdan 
Pashe došao u Jeruzalem, u kojem se prema Flaviju okupilo tri mi- 
lijuna hodočasnika,? Židovi su pred njega iznijeli svoje nezado- 
voljstvo Florovom upravom. Gal im je obećao pomoći, ali se potom 
vratio u Antiohiju ne poduzevši ništa. Flor, koji ga je pratio dio 
puta, vjerojatno ga je uvjerio kako će se pobrinuti da se previranja 
u Judeji smire. Galova neodlučnost, koja će se i kasnije u nekoliko 
presudnih trenutaka pokazati važnim čimbenikom destabilizacije 
Judeje, dodatno je pogoršala židovsko-rimske odnose. On je za 
sobom ostavio Židove u još većoj nemilosti opakoga prokuratora, 
koji im nije mogao oprostiti optužbe izrečene protiv njega pred Ga- 
lom. Flor je bio siguran i da će Židovi svoje žalbe pokušati iznijeti 
i pred samim carem. S obzirom na uspjehe koje su neka njihova 
ranija izaslanstva polučila u Rimu, imao je razloga za zabrinutost. 
Zato je smislio opak naum: raspiriti među Židovima ustanak. Ra- 
splamsa li se Judejom sveopći kaos i revolt, mislio je, nitko se više 
neće obazirati na židovske prigovore glede, u usporedbi s ustan- 
kom, sporednih i beznačajnih stvari.??? 

Prigoda se ukazala u Cezareji kad su tamošnji Grci na šabat 
poslali nekog sugrađanina da pred sinagogom žrtvuje ptice. To je 
među Židovima izazvalo uzbunu. Neki ratoborni židovski mladići 
željeli su se odmah obračunati s provokatorima, dok su oni stariji 


290 Zbog pljačke i nasilja mnogi su Židovi tada iselili iz Judeje pa su cijeli krajevi opustje- 
li (Ant. 20:256, Bell. 2:279). 

291 Tacit, 2006: XV. 25. 

292 Bell. 2:280. 

293 Bell. 2:280-283. 

i umjereni mislili da je nužno dogovorno povratiti prava koja su 
Židovima u gradu uzeta. No sukob je već bio neizbježan. Došlo 
je do ulične tučnjave, ali se Židovi nisu usuđivali punom snagom 
uzvratiti grčkim bandama, nego su i dalje vjerovali da će rimski 
upravitelj stati u njihovu obranu. Pokupili su svoje svitke sa Sve- 
tim pismima te se povukli u obližnju Narbatu. Njihovi su starješine 
otišli kod Flora u Sebastu, kako bi ga podsjetili na novce koje je od 
njih primio i zatražili da im pomogne. Na njihovo iznenađenje Flor 
je zapovjedio da ih se zatoči. 

Kad su stanovnici Jeruzalema doznali o zbivanjima u Cezareji, 
uzbunili su se i gradom su se počeli širiti nemiri. Flor je hitro s 
vojskom stigao u Jeruzalem i nakon svađe s gradskim prvacima za- 
povjedio vojnicima da poharaju gradsku tržnicu. Vojnici su nakon 
tržnice počeli provaljivati i u kuće, iz njih odnositi plijen, a potom 
i ubijati Židove koji su im se usprotivili. Nasilje je uskoro uzelo 
maha pa su vojnici ubijali i one koji su bježali pred njima, ne šte- 
deći ni žene i djecu. Potom su pohvatali neke od mirnijih građana 
Jeruzalema, ljude koji ni na koji način nisu sudjelovali u raspiriva- 
nju nereda, i doveli ih pred Flora. Mnogi od njih bili su pripadnici 
plemićkog staleža ekvestrijanaca, rodom Židovi, ali građanstvom 
Rimljani, romanizirani i helenizirani lojalisti. Flor ih je dao najprije 
išibati, a potom pogubiti na križevima. Bilo je to nečuveno nedje- 
lo; postupak kakav nitko nikad nije učinio otkako je Rim ovladao 
Judejom. Taj je događaj za kasniju židovsku povijest značio važnu 
referentnu točku, jer je predstavljao opovrgavanje mita često raši- 
rena među Židovima, prema kojem će asimilacijom i prihvaćanjem 
svjetonazora onih koji nad njima zagospodare jamačno steći njiho- 
vu naklonost i živjeti u sigurnosti. Protivnici i pobornici toga mita 
među Židovima često će kroz povijest biti jedni drugima najljući 
neprijatelji. Njihovi će sukobi narodu nanositi veliku štetu, koju će 
neprijatelji Židova zlurado i vješto koristiti. Mnoge će Židove iz pa- 
ralizirajućeg sanjarenja u koje ih uljulja ta zamamna utopija probu- 
diti upravo zla kob kad se iznenada obruši na njihove sunarodnjake. 
Tako je bilo i toga dana. Pod Florovom okrutnom rukom izginulo 


214 


PREGLED POVIJESTI SVETE ZEMLJE DO ISLAMSKIH OSVAJANJA 


je tri tisuće i šesto židovskih stanovnika Jeruzalema. Kad su ostali 
vidjeli kako su prošla njihova braća, koja su pred rimskim vlastima 
do tada bila u povlaštenu položaju, postalo im je jasno koliko su 
bezvrijedni njihovi životi u očima toga čovjeka. Na ustanak protiv 
rimske vlasti odjedanput mnogi više nisu gledali kao na ludost koja 
će gradu i narodu donijeti propast, nego kao na jedini mogući izlaz 
izjada i životne ugroze koji su ih snašli. Zbog tih je zlodjela rimska 
vlast ostala bez legitimiteta, a Židovi bez vjerske obveze da joj se 
pokoravaju. U narodu je jačala vjerska čežnja i nada: možda će 
Bog učiniti čudo i Izraela osloboditi od rimske tiranije, kako ih je 
nekoć oslobodio od seleukidske? Neki Židovi pograbili su oružje i 
spremili se na sukob s Rimljanima. Flor je na to neočekivano napu- 
stio Jeruzalem i povukao se u Cezareju. To je ojačalo uvjerljivost 
argumenata onoga dijela jeruzalemskih Židova koji su zagovarali 
ustanak. Što sve nisu učinili prije uzimanja oružja, ne bi li pokazali 
pokornost prema predstavnicima vlasti. Svaki njihov iskorak u tom 
smjeru Flor je iskoristio kako bi im još više naudio i još dublje ih 
ponizio. Što su miroljubivije Židovi dočekivali Rimljane, više ih je 
padalo pod njihovim brutalnim udarcima. Ali kad su se oboružali 
i pružili otpor, Rimljani su ustuknuli i povukli se. Jeruzalemom je 
tako, zahvaljujući onom ratobornijem dijelu stanovništva, napokon 
zavladao mir. 

Kralj Agripa je u međuvremenu shvatio da su Židovi na rubu 
općeg ustanka. Požurio je u Jeruzalem, okupio mnoštvo najutjecaj- 
nijih ljudi i obratio im se žarkim, uvjerljivim i dirljivim govorom. 
Osnovna teza njegova dugačkog govora koji Flavije prenosi u ci- 
jelosti?** bila je da je Rim toliko snažan da bi svaki pokušaj ustan- 
ka neminovno značio strašno razaranje židovske zemlje, uništenje 
naroda, kao i svetoga grada i Hrama. Narod je na to uzvratio kako 
njihova pobuna ne bi bila usmjerena protiv Rima, nego protiv F1o- 
ra. Kao dokaz da im je nakana ostati u podložnosti Rimu, odlučili 
su prikupiti carski porez koji su dugovali. Ali kako je Agripa nava- 


294 Bell. 2:345-401. 

ljivao da se i Floru pokore dok car ne pošalje drugoga upravitelja, 
Židovi su ga počeli obasipati pogrdama, a potom i kamenjem. Srdit 
i razočaran, Agripa se nakon toga povukao u svoju kraljevinu, osta- 
vivši za sobom Judeju na rubu rata, kojoj više nije mogao pomoći. 


Židovski ustanak i opsada Jeruzalema 


Povjesničar Avi-Yonah razloge početka židovskih ustanaka protiv 
Rima u Erec Izraelu vidi u dva ključna čimbenika: mesijanskim 
iščekivanjima Židova i lošoj vladavini Rimljana.2% Iz mnogih je 
Flavijevih opisa teško zaključiti tko je pripadao kojoj struji, re- 
ligijskoj ili političkoj, budući da je on Židove koji su zagovarali 
ustanak mahom nazivao “razbojnicima" ne ulazeći odveć u motive 
pojedinih vođa i ustaničkih skupina. Sami zeloti, koji su se borili 
pod sloganom da u Izraelu “nema vladara do Boga", kao i sikariji 
i sljedbenici raznih karizmatičnih vođa, sigurno nisu imali jedin- 
stven i osmišljen politički program ni sustav vjerovanja, kao što su 
imali farizeji i saduceji. Njihove su formacije često bile stvorene 
spontano i ad hoc. Kad bi se pojavio kakav sposoban, karizmatičan 
i odvažan vođa, oko njega bi se okupila vojska, a broj njegovih 
sljedbenika potom bi rastao ili opadao ovisno o njegovoj uvjerlji- 
vosti, uspjesima ili neuspjesima skupine te općim prilikama u Ju- 
deji. Ustanak je buknuo kad je takvih skupina bilo toliko da su i oni 
među Židovima koji nisu držali da je pametno srljati u rat počeli 
vjerovati da je moguće zbaciti jaram Rima. Pa ipak, ma kolika da je 
u određenim krajevima bila židovska brojnost i snaga, glasovitost 
rimske sile kao nepobjedive mogla je, kod onih koji su koliko-to- 
liko objektivno shvaćali stvarni omjer snaga, potisnuti samo žarka 
vjera da će Bog napokon stati uz svoj narod i pomoći mu da zbaci 
tuđinsku vlast. Osim ljudi žarke vjere, među Židovima je bio i velik 
broj onih, vjerojatno većina, koji uopće nisu shvaćali razmjere su- 


295 Avi-Yonah, 1972:89. 

koba i odnose snaga. I oni su, naravno, bili ljudi vjere, ali za takve 
je teško reći jesu li se na ustanak digli više iz vjere ili pak iz lako- 
vjerja utemeljena na neznanju. Većina takvih bili su seljaci, ribari i 
drugi pripadnici nižih staleža, koji su živjeli izvan gradova. Flavije, 
čija su djela najvažniji izvor za izučavanje nastanka i tijeka ustan- 
ka, nije ostavio dostatne podatke iz kojih bismo mogli proniknuti 
u nijanse njihovih nedvojbeno složenih i raznolikih motiva. On je 
pisao iz okvira svoga svjetonazorskoga, staleškoga, političkoga i 
osobnoga apologetskog konteksta, kojim su dominirale društvene, 
ekonomske i upravno-političke prilike, dok je eshatološko i duhov- 
no često olako nazivao razbojničkim i nerazboritim. 

Prvo rimsko uporište koje su ustanici osvojili bila je Masada.?** 
Istodobno je u Jeruzalemu mladić Eleazar, upravitelj Hrama i sin 
velikog svećenika Ane, nagovorio svećenike da prestanu prinositi 
žrtve i upravljati molitve u korist stranaca pa tako i cara. Kako su te 
molitve za cara istodobno bile i znak priznavanja njegove vrhovne 
vlasti, njihovo dokinuće značilo je otvoren sukob s Rimom.??7 To 
su dobro razumjeli glavari naroda i svećenici koji su se još uvijek 
nadali da je rat moguće zaustaviti. Oni su okupili ponajbolje po- 
znavatelje Zakona i tradicije među svećenicima, koji su ustanici- 
ma pokušali objasniti da je prinošenje žrtava i molitvi za strance u 
Hramu starinski običaj koji nije uputno prekidati. Uzalud. Kad su 
uvidjeli da njihove riječi ne dopiru do ustaničkih ušiju i srca, poslali 
su glasnike i Floru i Agripi te od njih zatražili da pošalju vojsku i 
zaustave pobunu prije nego što bude kasno. Flor se na njihov vapaj 
oglušio; njemu je raspirivanje sukoba odgovaralo. Agripa je pak 
iz Auranitide, Bataneje i Trahonitide poslao u Jeruzalem tri tisuće 
konjanika. Njihovu dolasku obradovali su se veliki svećenici i dio 
građana koji je želio mir, a među kojima je bila većina gradske 
aristokracije. Oni su zauzeli Gornji grad. Ustanici su pak osvojili 
Donji grad i Hramsku goru s pripadajućim utvrdama. Potom su na- 


296 Bell. 2:408. 
297 Bell. 2:409-410. 

pali jedni druge, najprije iz zaklona odapinjući strijele i kamenje iz 
prački, a onda i kratkotrajnim jurišima. Kako se rat širio, ustanici su 
od Rimljana zauzeli dvije važne utvrde: Kiprus u Blizini Jerihona i 
Maheront. Vijest o ratu u Judeji brzo se proširio okolnim zemljama 
i ugrozio mnoge židovske zajednice u dijaspori.?? 

Gal je pak podigao dvanaestu legiju smještenu u Antiohiji, do- 
datne postrojbe iz nekih drugih legija i krenuo prema Judeji pre- 
ko Ptolemaide. Usput su mu se pridruživale postrojbe savezničkih 
kraljeva, među kojima je bio i Agripa s tri tisuće pješaka i tisuću 
konjanika. U Ptolemaidi su se za rat protiv Židova javile razne do- 
brovoljačke čete, koje nisu bile obučene u vojnim vještinama, ali su 
bile podjednako opasne kao i profesionalna vojska: ono što im je 
nedostajalo u vještini nadoknađivali su žarom mržnje prema Žido- 
vima. No Cestije Gal i postrojbe koje je vodio pretrpjele su neoče- 
kivan poraz, zbog kojeg je Neron za novoga zapovjednika rimskih 
postrojba na Istoku postavio Tita Flavija Vespazijana. Vespazijan je 
okupio Petnaestu, Petu i Desetu legiju, kao i po pet kohorti iz Ceza- 
reje i Sirije. Kraljevi Agripa, Antioh i Sohem pod njegovo su zapo- 
vjedništvo stavili po tisuću pješaka strijelaca i po tisuću konjanika, a 
arabijski kralj Malh (Malchus) poslao je pet tisuća pješaka, mahom 
strijelaca, i tisuću konjanika. Pohod po Judeji i ostalim židovskim 
područjima, i to u savezu s Rimljanima, bio je pothvat u kojem se 
valjalo dostojno iskazati. Tako je Vespazijanova vojska brojala šez- 
deset tisuća vojnika, ne računajući sluge koji su pratili mnoge časni- 
ke i plemiće, a koji su i sami bili vični ratničkim vještinama.“ 


298 U Aleksandriji se brojna i prosperitetna židovska zajednica našla na udaru Grka, koji 
su iskoristili judejski ustanak kako bi egipatske Židove optužili za subverzivnost. Na 
stranu Grka stale su i rimske legije koje su se zatekle u gradu. Uz odobrenje gradona- 
čelnika Tiberija Aleksandra, Rimljani su skupa s grčkim stanovništvom napali Žido- 
ve u njihovoj četvrti Delti i brzo svladali njihov otpor. Poput razularene rulje upadali 
su u kuće i pljačkali, a svakog Židova do kojeg bi došli ubili su. Kad je tako izginulo 
pedeset tisuća Židova (Bell. 2:497), Aleksandar se sažalio i Rimljanima zapovjedio da 
se povuku, što su vojnici vični posluhu naredbama odmah i učinili. Ali stanovnici se 
nisu dali lako odvratiti od pljačke i uništavanja pa je uspostava reda u gradu potrajala 
još neko vrijeme. 


299 Bell. 3:69. 

Stanovnici Jotbe u Galileji prvi su pružili snažniji otpor Rimlja- 
nima. Ustanicima je zapovijedao Josip ben Matatija, kasnije poznat 
kao Josip Flavije. Kad je grad pao, Josipa su zarobili i doveli pred 
Vespazijana. Tada je rimskom vojskovođi prorekao da će on, a na- 
kon njega i njegov sin Tit, postati rimskim carem. Vespazijan mu 
nije povjerovao, ali kad su se Josipova proroštva obistinila, dao ga 
je osloboditi.?% Nakon Jotbe Rimljani su zauzeli Gišalu (Guš ha- 
lav), Tabor i Gamlu te se počeli pripremati za prodor prema Judeji. 

U Judeji i Jeruzalemu i dalje su bjesnjeli sukobi zavađenih židov- 
skih frakcija i njihovih vođa. Šimun bar Giora, koji je držao Masadu, 
pustošio je idumejske krajeve i krenuo na Jeruzalem, u kojem se u 
okrutnosti osobito isticao Galilejac Ivan iz Gišale (295m ww 14v). 
Zbog toga su neki građani Šimunu otvorili vrata pa su njih dvojica 
zaratili jedan protiv drugoga, a grad su pretvorili u bojno polje još i 
prije dolaska Rimljana. Od Ivana se pak odvojio jedan od zapovjed- 
nika zelota imenom Eleazar te su u jednom trenutku u Jeruzalemu 
međusobno ratovale tri židovske frakcije. Dok je u gradu vladalo 
nasilje i teror, rimski su doušnici o svemu izvještavali Vespazijana i 
njegove vojskovođe. Ovi potonji su počeli navaljivati na Vespazija- 
na riječima da je kucnuo čas da krene na Jeruzalem i osvoji ga, jer u 
njemu vladaju podjela i nasilje. No Vespazijan je mudro procijenio 
drukčije. Udare li Rimljani sada na grad, zavađene stranke će se 
ujediniti. Treba ih pustiti da se i dalje bore jedni s drugima i ubija- 
ju; njihov broj se tako smanjuje a Rimljani ne trpe nikakvu štetu. 
Umjesto napada na Jeruzalem, Vespazijan je poslao vojsku na Ga- 
daru, grad s druge strane Jordana. Oni koji su tamo zagovarali Tat, 
a koji su bili u manjini, pobjegli su iz grada, dok su ostali mještani 
sami porušili dio gradskih zidina kako bi Rimljanima pokazali da 


300 Bell. 3:399-408. O svim ovim zbivanjima, naravno, doznajemo iz Josipova pera pa 
postoji puno razloga za sumnjičavost. S druge strane, Vespazijan i Tit sigurno su 
odobrili objavljivanje njegovih spisa, što istinitost barem glavnih navoda čini vje- 
rojatnim. Ovdje je zanimljivo napomenuti kako Talmud donosi sličnu priču, prema 
kojoj rabin Johanan ben Zakai Vespazijanu proriče kraljevsku čast netom prije nego 
što mu je došao glasnik s vijestima da je Vitelije mrtav i da su rimski uglednici njega 
proglasili novim carem (Gitin 56a-56b), o čemu će biti više riječi u sljedećem ulomku. 

ne žele sukob. Vespazijan je bio zadovoljan takvim raspletom. Vra- 
tio se u Cezareju, a Placida je poslao da progoni odbjegle ustanike 
Perejom prema jugu. Ovi su pak u nekoliko naselja uspjeli raspiriti 
ratobornost među stanovništvom. Ona je mnoge došla glave. Pla- 
cidovi uvježbani, opremljeni, profesionalni konjanici uništavali su 
skupine Židove i s lakoćom osvajali mnoge gradove u Pereji. Dio 
naroda sklonio se tada iza jerihonskih zidina, no svi gradovi na 
istočnoj strani Jordana do Maheronta, s izuzetkom te utvrde i grada 
Geraze, pali su pod rimsku vlast. 

Na zapadnoj pak strani Jordana, ondje gdje još nije bilo Rimlja- 
na, Židovi su se borili i ubijali međusobno. Sikariji koji su držali 
Masadu obilazili su naselja oko utvrde, pljačkali ih i mnoge stanov- 
nike ubijali. Njihova je okrutnost bila tolika da su neki Židovi iz tih 
krajeva prebjegli Rimljanima i od njih tražili da zauzmu zemlju i 
uspostave mir. Vespazijanu se i dalje nije žurilo; židovski građanski 
rat slabio je njegove neprijatelje i povećavao izglede da jednom kad 
krene na Judeju, taj pohod bude uspješan, brz i bez puno gubitaka. 
No tada mu je stigla vijest da se Julije Vindeks (Iulius Vindex) u 
Lugdunskoj Galiji, kojom je upravljao kao rimski namjesnik, po- 
bunio protiv Neronove vlasti. Kako je Vindeks pristao uz Galbu, 
upravitelja Hispanije, u borbi za vlast s Neronom, činilo se kao da 
je na pomolu građanski rat i u rimskim provincijama, pa je Vespa- 
zijan u proljeće 68. godine donio odluku da ipak ubrza zauzimanje 
Judeje i Jeruzalema. Najprije je iz Cezareje došao u Antipatridu, a 
potom, razarajući usput židovska naselja, do Lide i Jamnije. Oba su 
grada pristala uz njega, a on je u njih smjestio i Židove iz drugih 
krajeva koji su prešli na stranu Rimljana. Potom je nastavio prema 
Emausu, preko kojega je vodio put za Jeruzalem. U Emausu je po- 
digao utvrđeni logor i u njega smjestio Petu legiju. Vespazijan je 
nakon toga s brojnom vojskom najprije poharao Idumeju, a potom 
se vratio na sjever i opustošio neke samarijske krajeve, te se opet 
vratio u Emaus. Rimska je vojska, postalo je jasno, posve ovladala 
skoro svim krajevima oko Jeruzalema. Ni jedan grad više nije mo- 
gao pružiti značajniji otpor, osim Jerihona. Vespazijan je u lipnju 

68. godine krenuo prema Jerihonu sa zapada, dok mu se s istoka 
pridružio Trajan, jedan od zapovjednika koji je s vojskom držao 
već pokorenu Pereju. No većini stanovnika Jerihona i izbjeglica u 
gradu nije bilo do ratovanja. Razbježali su se po judejskim brdima, 
pa je rimska vojska zatekla grad gotovo prazan i s lakoćom ga zau- 
zela. Potom je u Jerihonu i u Adidi, mjestu sjeverno od Jeruzalema, 
podigao utvrde i ondje smjestio vojne posade, a zapovjednika Luci- 
ja Anija (Lucius Annius) poslao je na posljednje židovsko uporište 
u Pereji, Gerazu. Rimljani su grad zauzeli već u prvom naletu, te 
poubijali tisuću mladića koji nisu uspjeli pobjeći. Njihove je obite- 
lji odveo u ropstvo, kuće popljačkao, a grad zapalio. Ostavivši iza 
sebe zgarište, Rimljani su se obrušili na okolna naselja. Spasili su 
se samo oni koji su na vrijeme pobjegli. Svi ostali, mnogi od njih 
nemoćni i stari, pali su pod rimskom nemilosrdnom rukom, a nji- 
hovi su domovi spaljeni. 

Jeruzalem se tako našao u skoro potpunom okruženju. Osim 
Jeruzalema, Židovi su držali još samo obližnji Herodion, utvrdu 
Maheront s druge strane Mrtvog mora, te Masadu u Idumeji. Sta- 
novnici grada bili su u bezizlaznoj klopci. Iznutra su njihove živote 
ugrožavali nepredvidivi zeloti, a izvana su im bijeg, čak i kad bi 
uspjeli proći zelotske straže, sprječavali Rimljani. Judejske gore, 
mnoge jedva prohodne, još su skrivale mnoge ustanike i izbjeglice, 
no do njih je bilo teško doći. Činilo se da je ostalo još samo pitanje 
dana kada će na Jeruzalem udariti nezadrživa rimska sila. Mnogi su 
stanovnici, prema Flavijevu opisu početka opsade Jeruzalema, čak 
i takav rasplet priželjkivali kao izbavljenje od nevolja kojima su ih 
izvrgavali naoružani i nasilni ustanici u gradu. 


JOHANAN BEN ZAKAI I VESPAZIJAN 

Dok je Vespazijan određivao položaje postrojbama koje su opsje- 
dale Jeruzalem, a grad razdirali sukobi među Židovima koji su ga 
branili, jedan je glas ostao zabilježen kao glas mirotvorstva i vizije 
židovstva u kojem snaga uma nadjačava snagu oružja. Bio je to 


221 


ARAPSKO-IZRAELSKI SUKOB 


glas rabina Johanana ben Zakaija?0! (N21 32 121m 329) poznatoga 
i kao Ribaz (3"2%), koji je živio od oko 30. do oko 90. godine p. 
Kr. Johanan je bio jedan od najvećih rabinskih učenjaka poznatih 
kao tanaim (&*a1n), učenik Hilela (oko 70. — 10. pr. Kr.) i Šamaja 
(oko 50. pr. Kr. — 30. p. Kr),?% posljednjih od učitelja rabinskog 
razdoblja zugot (112%) odnosno “parova". 

Johanan ben Zakai je u vrijeme prije rata s Rimljanima nau- 
čavao u Hramu. Ondje je ulazio u česte polemike sa saducejima 
glede tumačenja Zakona, dok je nauk farizeja branio. Jedno od 
njegovih tumačenja odnosi se na razlog zbog kojeg je Bog zapo- 
vjedio da se žrtvenik sagradi od kamena neobrađena željezom.?9 
Johanan je držao da se žrtvenik, koji simbolizira pomirenje, ne 
može oblikovati istom tvari od koje se kuje mač, koji pak simbo- 
lizira nesreću i zlo.?“* U duhu mirotvorstva, Johanan je nastojao 
izmiriti zavađene strane u Jeruzalemu, a pobunjenike nagovoriti 
da zaustave ustanak i s Rimljanima postignu sporazum. No nje- 
gova je pomirljivost u ušima pobunjenika zvučala kao poziv na 
predaju. Zato se, kao i nekoć Jeremija, našao u životnoj opasnosti. 
Oni koji su diljem Judeje podigli ustanak, a sada prkosili Rimlja- 
nima iza golemih gradskih zidina, mirotvorna su nastojanja lako 
poistovjećivali s veleizdajom. Kako je Johanan imao malo uspjeha 
u uvjeravanju svojih militantnih sunarodnjaka, nije mu preostalo 
ništa drugo doli napustiti grad. 

Izlazak iz opkoljenog Jeruzalema bio je skoro nemoguć. Bra- 
nitelji su s podjednakom žestinom branili zidine grada od ulaska 
Rimljana i od izlaska Židova. Johanan se za pomoć obratio nećaku, 
koji je bio jedan od ustaničkih vođa. Johanan ga je najprije uko- 


301 Flavije u svojim djelima ne spominje rabina Johanana ben Zakaija, već priče o njemu 
potječu mahom iz Talmuda. Dio tih talmudskih izvješća povjesničari stavljaju pod 
upit, budući da u njima pstoje određeni anakronizmi. Naime, u vrijeme kad je zabi- 
lježen njegov navodni razgovor s Vespazijanom, ovaj je već postao carem, a škola u 
Jamniji osnovana je nakon pada Jeruzalema. 


302 Avot 2:8. 
303 Pnz 27:5. 
304 EJ, Vol. 11. str. 374 

Tio što ustanici unesrećuju stanovnike Jeruzalema koji umiru od 
gladi, na što mu je ovaj odgovorio da ne može učiniti ništa, jer bi 
ga suborci ubili ukoliko bi im se usprotivio. Johanan ga je potom 
zamolio da mu omogući izlazak iz grada. Ovaj mu je predložio da 
hini bolest, a potom smrt. Ben Zakai učini tako: razglasilo se da je 
umro a njegovi su učenici došli 1 tijelo iznijeli izvan grada, navodno 
da bi ga pokopali. 

Kad su napokon izišli iz Jeruzalema, Johanan je došao pred 
Vespazijana i pozdravio ga kao kralja. Vespazijan, koji je u to vri- 
jeme bio samo general, taj je pozdrav doživio kao rabinovu grubu 
pogrješku, te mu je priprijetio smrću. No ovaj ga je razuvjerio: “Ui- 
stinu si kralj," ponovio je, “jer da nisi, Jeruzalem ne bi bio predan 
u tvoje ruke. Dok je Vespazijan razgovarao s Johananom, pred 
njega su stigli glasnici koji su mu javili da je car mrtav i da su 
rimski velikodostojnici odlučili Vespazijana imenovati poglavarem 
carstva. Vespazijan je bio osupnut, i uvjeren da je Johanan istinski 
prorok. Rekao mu je da će poći i preuzeti dužnost, a na svoje mjesto 
imenovati drugog zapovjednika. No prije nego što ode, Johananu 
će ispuniti jednu želju. Johanan je na to odgovorio poznatom rTe- 
čenicom: “Daj mi Javne i njegove mudrace" (mam ma2> *5 31).306 
Uz njih je tražio i čitavu obitelj rabina Gamalijela, za kojega se 
držalo da je izravni potomak kralja Davida. Vespazijan je udovoljio 
Johananovoj želji. Grad Javne je sačuvan od razaranja, a rabini za 
koje se zauzeo pošteđeni su te su preselili onamo i utemeljili novo 
središte židovske vjere i učenja. I premda je Johanan ben Zakai u 
izvorima ostao upisan kao jedan od najvećih židovskih učenjaka, 
u Talmudu je, na kraju priče o njegovu razgovoru s Vespazijanom, 
ostao zabilježen prijekor što se pred carem nije zauzeo za čitav ži- 
dovski narod. Johanan je, naime, mislio da takva molba ne bi bila 
uslišana, da bi ga Vespazijan odbio pa ništa ne bi ostalo sačuvano. 


305 Gitin 56b; Johanan je aludirao na stih iz Izaije 10:34. 
306 Gitin 56a-56b 

Pad Jeruzalema i uništenje Hrama 


Vespazijan se nakon vijesti o proglašenju carem povukao, a sina Tita 
imenovao novim vojnim zapovjednikom. Tit je pak preko Gaze, 
Aškelona, Jamnije i Jope stigao u Cezareju pa ondje okupio vojsku 
i pripremio je za konačni udar na nesretnu židovsku prijestolnicu. 
Silina 1 brojnost vojske koju je Tit okupio pred uzlazak prema Je- 
ruzalemu nisu ukazivali da je novi zapovjednik imalo računao s 
time da su unutarnji sukobi oslabili branitelje Jeruzalema do te mje- 
Te da bi zauzimanje grada predstavljalo laganu zadaću. Pod njego- 
vim zapovjedništvom, četiri rimske legije, Agripina vojska i tisuće 
plaćenika preplavili su u proljeće 70. godine puteve prema Judeji i 
Jeruzalemu. S Titom su iz Cezareje preko Emausa krenule tri legije, 
iste one koje su s Vespazijanom ranije poharale Judeju. Među njima 
je bila i legija kojom je prije zapovijedao Cestije Gal, koja je od 
Židova ranije pretrpjela strašni poraz i čiji su vojnici sada žudjeli 
za osvetom. Deseta je legija preko Jerihona Jeruzalemu prilazila s 
istoka i stigla na Maslinsku goru. Iz smjera Sirije Rimljanima su 
se pridružile brojne čete plaćenika i postrojbe kraljeva koji su bili 
u vazalskom odnosu prema Rimu. Iz Aleksandrije je Titu u pomoć 
stiglo dvije tisuće vojnika probranih među tamošnjim postrojbama, 
kao i Tiberije Aleksandar, bivši upravitelj Aleksandrije. Tiberije je 
bio Titov blizak prijatelj i jedan od prvih generala koji je od Vespa- 
zijana tražio da preuzme carsku ovlast. Sveukupna rimska sila koja 
se tako okupila pred Jeruzalemom brojila je osamdeset tisuća ljudi. 
Branitelja je bilo oko dvadeset pet tisuća.?97 

Rimske su postrojbe pred Jeruzalem stigle u vrijeme Pashe, 
u travnju 70. godine. Kako je bilo blagdansko vrijeme, u grad su 
dolazili i židovski hodočasnici iz drugih krajeva Judeje. Zanimlji- 
vo je da je usprkos kretanjima raznih vojski i naoružanih skupi- 
na, značajan broj hodočasnika stigao do Jeruzalema, a svećenici 
i pobunjenici su ih pustili u grad i Hram. Hram je držala frakcija 


307 Avi-Yonah, Amiran, Rothschild et al., 2006:29. 

zelota pod Eleazarovim zapovjedništvom. Oni su, vjerojatno pod 
pritiskom svećenika, otvorili vrata unutarnjih odaja svetišta, kako 
bi se moglo obaviti propisano prinošenje žrtava. Tu su prigodu 
iskoristili Ivanovi zeloti: oni su se preodjenuli u hodočasnike, a 
ispod plašteva su skrili oružje. U svetište su ušli iako nisu bili 
obredno čisti. Ondje su zapodjenuli bitku s Eleazarom i njegovim 
pristašama, pri čemu je stradao i velik broj hodočasnika koji nisu 
bili dio ni jedne od zavađenih skupina. Ivanovi su zeloti odnijeli 
krvavu pobjedu pa je broj strana tako opet sveden na dvije. Brani- 
telji grada ostali su podijeljeni u te dvije skupine i kad su Rimljani 
počeli napadati grad: Ivan iz Gišale držao je prostor oko Hrama 
i sjevernije utvrde s tvrđavom Antonijom te Donji grad južno od 
Hrama. Šimun bar Giora sa svojim je ljudima držao Gornji grad 
te prostor do zidina na sjeveru, zapadno od dijelova koje su držali 
Ivanovi ljudi. 

U vrijeme tih borbi, Tit je već stigao pred grad. Sljedećega dana 
ujutro, sa šest stotina odabranih konjanika, krenuo je u obilazak 
grada. Zanimalo ga je koliko je grad utvrđen i kakve su zidine, a 
htio je izvidjeti i raspoloženje stanovnika budući da je čuo kako se 
mnogi od njih zbog međužidovskih sukoba 1 pljačke ne žele proti- 
viti Rimljanima, nego dapače od njih očekuju da u grad donesu mir. 
Dok je Tit s pratnjom obilazio grad, na njih je neočekivano nasrnu- 
lo mnoštvo branitelja pa se rimski zapovjednik u jednom trenutku 
našao u životnoj opasnosti, okružen sa svih strana neprijateljima. 
Flavije u opisu toga događaja navodi da je Rimljanina od smrti 
spasila Božja providnost,3% budući da ovaj čak nije imao ni bojnu 
opremu na sebi. Taj je događaj Tita uvjerio kako brojnost postrojba 
koje su okružile Jeruzalem nije ostavio dovoljno snažan dojam na 
branitelje grada niti ih je obeshrabrio i uplašio. Naprotiv, nekoliko 
ranih uspjeha u borbi, poput ovoga, okuražili su ih i dali im nadu 
kako bi ipak mogli nadvladati rimsku silu. 


308 Bell. 5:60-61. 

Tit je dao da se glavni rimski logor podigne zapadno od grad- 
skih zidina preko puta Herodove palače?“ te su u njemu smještene 
dvije rimske legije. Nešto dalje od grada, na gori zvanoj Scopus, s 
koje se pružao pogled na cio grad, podignut je drugi logor u koji 
se smjestila Peta legija. Deseta legija prionula je gradnji logora na 
Maslinskoj gori, koju je od grada dijelila samo Cedronska dolina.?19 
Osim toga, Tit je kasnije zapovjedio da se oko dijelova grada po- 
digne opsadni zid, kako bi spriječio interakciju branitelja grada s 
okolnim krajevima. 

Rimljani su bili uvjereni kako je sama njihova nazočnost bila 
dovoljna da Židovima utjera strah u kosti i da su se branitelji grada 
ponajviše bavili dodatnim utvrđivanjem svojih zidina. Ali bili su u 
krivu; kad su Židovi vidjeli kako sa svih strana niču rimski logori, 
odlučili su se za taktiku koju su Rimljani najmanje očekivali: za na- 
pad izvan gradskih zidina. Židovska je skupina neočekivano izišla 
iz grada, prešla preko Cedronske doline i udarila na Rimljane koji 
su gradili zid na Maslinskoj gori. Kako mnogi od tih Rimljana uza 
se nisu imali oružje, samo alat za gradnju, našli su se u velikoj opa- 
snosti. Dio ih je izginuo, a ostale je izbavio Tit s postrojbama koje 
im je doveo u pomoć. U toj se bitki Tit opet našao usred boja, okru- 
žen Židovima koji su neustrašivo i fanatično jurišali na Rimljane. 
Kako su Rimljani počeli uzmicati, iz Jeruzalema su izišli i drugi 
branitelji pa se cio dan u Cedronskoj dolini vodila bitka u kojoj su 
izginuli mnogi Rimljani i mnogi branitelji grada. 

Jeruzalem su sa sjevera i zapada opasivala čak tri zida,3!! ali 
pristup gradu iz tih je pravaca, zbog konfiguracije terena, bio lak- 


309 Avi-Yonah glavni rimski logor smješta zapadno od zidina (Avi-Yonah, 1969:157, vidi 
i Avi-Yonah, Amiran, Rothschild et al., 2006:29), iako se iz Flavijeva izvješća čini 
kako je i taj logor bio smješten na padinama Vidove (Scopus) gore, samo nešto bliže 
gradu od logora Pete legije (Bell. 5:67-70). Na toj gori, koja se na hebrejskom zove Har 
hacofim, danas stoji Hebrejsko sveučilište i studentski domovi. 


310 Iza južnih zidina Jeruzalema spuštala se duboka dolina Hinom i s te je strane napad 
na grad bio gotovo nemoguć; to je vjerojatni razlog zašto Rimljani ondje nisu podigli 
logor. 


311 Flavijev opis Jeruzalema i Hrama pred početak rimske opsade vidi u Bell. 5:136-247. 

ši. Na istoku i jugu tik iza zidina nalazile su se duboke doline, 
Cedron i Hinom, zbog kojih je uspon prema gradu bio gotovo 
nemoguć. Sjeverna strana grada bila je otprije prepoznata kao naj- 
Tanjivija; odatle su grad i prije napadale vojske, a među njima i 
babilonska u vrijeme kad je Nabukodonozor zauzeo Jeruzalem i 
uništio Prvi hram. Rimljani su napad usredotočili na treći zid sje- 
verno od Herodove palače. Na tom se mjestu nalazio prolaz kroz 
drugi zid te je bilo moguće odmah napasti Gornji grad. Rimljani 
su izgradili nasip, uz koji su pred zidine dovukli goleme opsadne 
kule. One su na donjem dijelu imale sprave za probijanje zidina, 
a na vrhu su bile posade vojnika, koji su se preko njih uspjeli 
prebaciti do trećeg zida i ondje zapodjenuti bitku s braniteljima. 
Branitelji su pak u manjim skupinama izlazili iz grada i podmetali 
vatru pod rimske nasipe i opsadne sprave. Usprkos žestokom ot- 
poru branitelja, rimska se sila pokazala nezaustavljivom. Rimljani 
su prodrli kroz treći zid pa kroz drugi te se našli pred utvrdama 
koje su okruživale Gornji grad i Hram. Gornji grad se činio lakšim 
za osvajanje od hramskoga kompleksa, koji je sa strane odakle su 
bar Giore više nisu uzmicali. I Ivanovi borci odbili su Rimljane 
koji su navaljivali na Antoniju. Stiješnjeni na puno manjem pro- 
storu nego što je bio treći zid, branitelji su zbili snage, a njihova 
srčanost kao da nije poznavala granice. Dodatna motivacija za 
očajničku borbu bilo je i uvjerenje da je njihova sudbina, padnu li 
Rimljanima u ruke, jeziva: Rimljani su okrutnim postupanjem sa 
zarobljenima ne samo kažnjavali prijestupnike, nego i odvraćali 
druge potencijalne ustanike od bunta. Nekoliko rimskih pokušaja 
da na juriš zauzmu Gornji grad ili hramski kompleks neslavno je 
propalo. Kako se opsada grada odužila — trajala je od Pashe pa go- 
tovo do židovske Nove godine — borci su skupa sa stanovništvom 
zapali u veliku oskudicu hrane i vode. Tit je za nastavak borbi od- 
lučio sačekati da glad, žeđ i bolest posve iscrpe branitelje; njemu 
se nije žurilo. 

OSVAJANJE GRADA I PALJENJE HRAMA 


Nastavak borbi za Rimljane je bio podjednako težak kao i početak: 
činilo se kao da glad zbog koje su se u gradu već pojavili i slučajevi 
kanibalizma nije oslabila ni mišicu ni srce branitelja. Rimljani su 
sporo zaposjedali metar po metar branjenog prostora, a svaki je zid 
i svako uporište bilo sve teže otrgnuti od branitelja koji nisu posu- 
stajali usprkos strahovitim gubitcima i ranjavanjima. Flavijev opis 
bitki prožima određeni ambigvitet prema židovskim braniteljima; 
oni su istodobno i brutalni krvnici vlastite braće koju su poubija- 
li u Jeruzalemu i čija su raspadajuća tijela za njih, ogrezle u krvi 
i oguglale na nesreću, bila tek zaprjeka u kretanju, ali i odvažni, 
srčani, vješti i pametni borci s kojima Rimljani usprkos svoj sili i 
nadmoći ne uspijevaju izići na kraj. Rimljani su, osim borbom, bili 
iscrpljeni i golemim graditeljskim pothvatima oko zidina. Gradili 
su nasipe i opsadne kule, pomoću kojih su nastojali doći na istu ra- 
zinu s braniteljima na zidu, kako bi s njima zapodjenuli borbu prsa 
u prsa. Ali Židovi su u više navrata uspijevali izići iz grada i neke 
od tih nasipa i kula porušiti ili spaliti. Veći problem od ponovnog 
građenja bilo je prikupljanje materijala; osamnaest kilometara?!? 
područja oko Jeruzalema već je bilo opustošeno zbog sječe stabala. 

Kad su Rimljani napokon prodrli do središta grada i zauzeli 
tvrđavu Antoniju koja je nadvisivala hramski kompleks, najjače 
preostalo židovsko uporište, Tit je ponovno zapovjedio Josipu da 
se hebrejskim jezikom obrati sunarodnjacima, osobito Ivanu iz Gi- 
šale, i pozove ih na predaju. Židovi, branitelji grada, kao da su se 
pokolebali na Josipov poziv i počeli razmišljati o predaji, jer je 
nastao muk, ali tada se javio Ivan, obasuo Josipa pogrdama i od- 
bio svaku pomisao na predaju uz tvrdnju kako Jeruzalem nikada 
neće biti zauzet jer je to “Božji grad".3!3 Josip je na taj argument 
uzvratio vatrenim govorom, u kojemu je Ivana i njegove pristaše 


312 Bell. 6:5. Pošumljenost Judeje i brojnost stabala raznolikog voća gotovo su nezami- 
slivi današnjem posjetitelju tih krajeva. Iz Flavijeva opisa rata čini se da je zemlja 
svedena na neplodno tlo i opustošena upravo u ovo vrijeme. 


313 Bell. 6:98. 

optužio za svetogrđe, prozvao ih kao jedine odgovorne za nesreću 
koja će zadesiti Hram te ustvrdio: “Stoga je Bog, sam Bog, onaj 
koji preko Rimljana dolazi da vatrom očisti ovaj grad i hram; on 
će i obnoviti ovaj grad koji ste vi napunili svojom nečisti!"!+ Ov- 
dje nalazimo jednu od najizravnijih Flavijevih izjava kako je Bog 
na strani Rimljana, kako je opsada, osvajanje i uništenje?!“ grada 
i Hrama Božje djelo, dok su Židovi koji su se pozivali na Božje 
savezništvo s njegovim narodom, u kontekstu ovoga Tata, zapravo 
Božji neprijatelji i protivnici. Ova je teološka polemika vjerojatno 
od veće važnosti nego što se to suvremenom čitatelju čini na prvi 
pogled, na što ukazuje i opažanje profesora Emilija Gabbe u The 
Social, Economic and Political History of Palestine gdje on navodi 
kako je “simptomatično" da su židovski branitelji tek nakon što je 
Hram pao u ruke Rimljanima izrazili spremnost da pregovaraju i 
zatražili da im se dopusti povući se iz grada u pustinju.?!$ 

Josipov nagovor ipak je naišao na odjek među nekima od Ži- 
dova u okruženja. Neki su, usprkos opasnosti od Ivana i njegovih 
zelota, prebjegli Rimljanima; među njima su bili i veliki svećenici 
Josip i Isus te neki od gradskih uglednika. Sve njih Tit je ljubazno 
primio, obećao im vratiti imovinu nakon svršetka rata te ih je po- 
slao u Gofnu, gradić u sjevernoj Judeji. Pobunjeničke vođe su pak 
narodu razglasili kako su Rimljani pogubili te prebjege, kako bi 
time obeshrabrili daljnje osipanje snaga i prelazak stanovnika Je- 
ruzalema Rimljanima. Doznavši to, Tit je dozvao prebjege natrag iz 
Gofne te ih pozvao da skupa s Josipom obiđu oko gradskih zidina, 
pokažu se i pozovu i ostale na predaju. Taj je Titov korak polučio 
određeni uspjeh jer Flavije navodi kako su i neki drugi izišli iz 
grada i predali se Rimljanima. Svi skupa potom su zaklinjali pobu- 


314 Bell. 6:110; cio Flavijev govor 99-110. 


315 Flavijev govor pisan je iz perspektive osobe koja je znala kako će pobuna završiti, a 
ovo je samo jedno od mnogih mjesta na kojima Flavije odgovornost za katastrofu koja 
tek što se nije dogodila prebacuje na pobunjene Židove, dok istodobno Rimljane, a 
osobito Tita, oslobađa odgovornosti. 


316 Horbury, Davies & Sturdy, 1999:165. 

njenike da i oni učine isto i ne izvrgavaju grad pogibelji i uništenju 
koja se nad njega nadvila. Uzalud. 

Pobunjenici su iz hramskoga kompleksa nastavili prkositi Ri- 
mljanima, koji su s tvrđave Antonije već ozbiljno zaprijetili brani- 
teljima. Kako su i tijekom okršaja s Rimljanima pobunjenici pou- 
bijali neke sunarodnjake iz grada — od kojih su dio vjerojatno činili 
oni koji su namjeravali prebjeći Rimljanima — Hram pa i najsvetije 
njegove odaje bio je onečišćen krvlju 1 tijelima ubijenih. Flavije 
navodi kako su i sami Rimljani bili zgranuti nad tolikim oskvr- 
nućem svetog Doma i nad bezboštvom koje su Židovi pokazivali 
vulgarnim kršenjem vlastitih religijskih zakona.?!' Gotovo je si- 
gurno da Flavije ovdje iznosi izmišljotinu te da krivotvori naume i 
stavove Rimljana kako bi ih prikazao kao zaštitnike židovskih vjer- 
skih načela. Istodobno, Flavije čitatelja uvodi u dramu konačnoga 
obračuna rimskih postrojba s braniteljima grada, nakon koje će na 
mjestu najsvetije židovske građevine u povijesti ostati zgarište. A 
prve paljevine u Hramu, prema Flaviju, izazvali su upravo Židovi. 
Oni su krov građevine na sjeverozapadnom dijelu predvorja poga- 
na, koje je okruživalo Hram, koja je bila prva na udaru Rimljana 
iz ranije osvojene tvrđave Antonije, kradomice napunili paklinom 
i suhim drvom te se povukli tako da izgleda kao da uzmiču pred 
rimskim napadom. Rimljani su mislili da ih progone i popeli su se 
na taj krov, a kad ih se mnoštvo našlo na njemu, Židovi su potpalili 
podmetnute zapaljive tvari. Cio je krov u hipu planuo, a vojnici na 
krovu više nisu imali kamo uzmaknuti; neki su se bacili s krova 
prema gradu i tako poginuli, neki su skočili u hramsko predvorje 
gdje su ih dokrajčili pobunjenici, a neki su izgorjeli na krovu. Tit je 
s Antonije bespomoćno promatrao strahotu pogibije svojih vojnika. 
U borbama koje su uslijedile cio taj dio hramskoga predvorja, sve 
do istočnoga dijela koji je završavao zidom uz Cedronsku dolinu, 
bio je spaljen. Ali građevina samoga Hrama i dalje je ostala ne- 
taknuta vatrom, kao što je Tit zapovjedio usprkos porazima koje 


317 Bell. 6:122-123. 

su njegovi vojnici ondje trpjeli. Uz zapadni zid hramske zgrade 
Rimljani su u međuvremenu izgradili nasip te spravama za razbija- 
nje punih šest dana udarali o zidine, bez ikakva uspjeha. Čak i kad 
su rimski inženjeri uspjeli potkopati temelje zida i vrata te izvući 
kamenu gromadu na kojoj su vrata počivala, ona su i dalje ostala 
neprobojna za njihove sprave. Osmoga dana mjeseca ava Rimljani 
su pokušali novi juriš na Hram te su se ljestvama uspeli do vrha 
zidina. Branitelji su ih pustili da se penju, a onda su s njima zapo- 
djenuli boj koji je preživio tek mali broj rimskih vojnika. Tit je na 
koncu uvidio da je jedini način na koji može prodrijeti u Hram bez 
gubitka još mnogih vojnika spaljivanje vrata. 

Završni rimski napad počeo je rano ujutro devetoga dana mje- 
seca ava. Rimljani su zapalili neke dijelove građevine, a potom su 
općim jurišom prodrli do hramske zgrade gdje su se sukobili s bra- 
niteljima. Tit je, navodno, zapovjedio da se Hram ne oštećuje. Ali 
jedan vojnik “potaknut nekom božanskom jarošću"?!š potpalio je 
unutarnje prostorije Hrama, koje su okruživale Svetinju nad sveti- 
njama. Vatru koja se tako rasplamsala iznutra više ništa nije moglo 
ugasiti; Židovi koji su do toga trenutka još uvijek bili u grčevitoj 
borbi s rimskim vojnicima, na prizor urušavanja Hrama počeli su 
shvaćati kako se urušava i židovska država, za koju su do konca 
mislili da je neuništiva. Do Hrama je stigao i Tit, ušao u Svetinju 
nad svetinjama te iz nje iznio svete predmete, među kojima i veliku 
zlatnu menoru. Kako vatra još nije bila zahvatila središnje sveti- 
šte, Tit je, navodno, pokušavao zapovjediti vojnicima da je uga- 
se i spase što je preostalo, ali njegove je zapovijedi zagušio opći 
metež. Neki su Rimljani bili u potpunosti obuzeti mržnjom prema 
Židovima i sad su ih gonili i ubijali na sve strane, dok su drugi bili 
opčinjeni prizorom sjaja zlata 1 drugih hramskih dragocjenosti te 
su se bacili na prikupljanje plijena. Nakon nekog vremena Tit i za- 
povjednici vojske su se povukli, a vojnici koji su nakon njih ušli u 


318 Bell. 6:252. Ovo je još jedno mjesto gdje Flavije razaranje Hrama pripisuje Božjoj 
volji i time skida odgovornost s Rimljana koji su ga počinili. 

Svetinju nad svetinjama podmetnuli su vatru i u tu prostoriju pa je 
na koncu sve izgorjelo. Tako je uništen Hram, devetoga dana mje- 
seca ava, na isti dan kad je Prvi hram uništen rukom Babilonaca. 
Flavije je izračunao kako je od Salomonova utemeljenja Hrama do 
njegova uništenja druge godine Vespazijanova carevanja proteklo 
tisuću sto trideset godina, sedam mjeseci i petnaest dana, od čega 
je Drugi hram, koji je izgradio Hagaj u vrijeme kralja Kira, trajao 
šesto trideset devet godina i četrdeset pet dana.?!? 

Flavije krivnju za uništenje Hrama pripisuje rimskom vojniku 
koji se oglušio o zapovijedi, a Tita opisuje kao časna zapovjednika 
koji je do zadnjeg trenutka nastojao sačuvati židovsko svetište od 
razaranja. Teško da je Flavije mogao drukčije opisati ulogu svoga 
patrona; Titova blagonaklonost židovskoj svetinji prikazana je kao 
vrlina hrabroga, ali milosrdnog vojskovođe, no malo je vjerojatno 
da taj prikaz odgovara povijesnim činjenicama. Talmud Tita prika- 
zuje u potpuno drukčijem svjetlu: kao zlikovca koji je svetogrđe 
počinio kako bi se izrugao Židovima i njihovu Bogu, gotovo iz 
zabave. Zauzimajući Jeruzalem, Tit je navodno uzviknuo: “Gdje je 
njihov Bog, Stijena kojoj vjeruju??? Osvojivši Hram, Tit ne samo 
da nije pokušavao zaštiti svetište od paljevine, pljačke i svetogrđa, 
nego je uzeo bludnicu za ruku, uveo je u Svetinju nad svetinjama, 
rasprostro svitak Tore na pod i na njemu s njom počinio grijeh. 
Potom je mačem rasjekao hramski zastor,3“! iz kojega je čudesno 
potekla krv. Od zastora je načinio košaru u koju je potrpao hramsko 
posuđe i odnio ga u Rim. Prizor je bio toliko jeziv za pobožne rabi- 
ne, da su u svom očaju ostali zadivljeni pred Bogom koji je i u svo- 
joj suzdržljivosti nenadmašan. Ali i Tit je potkraj života znao da je 
čas kad će odgovarati za svoja djela blizu. Talmud navodi njegove 


319 Bell. 6:269-270. 


320 Tit citira pitanje iz Pnz 32:37 izvrnuvši kontekst; njega ondje postavljaju Izraelci mno- 
gobošcima nakon što su pobijedili njih i njihove kumire. U završnom dijelu izraelske 
Deklaracije o nezavisnosti iz 1948. spominje se “Stijena Izraelova". Premda je ta fraza 
predstavljala terminološki kompromis između sekularnih i religioznih cionista, ona 
kao da ukazuje na obnovu Izraela i promjenu njegova usuda kao božanskoga čina. 


321 Usp. Mt 27:51. 

riječi: “Spalite me [kad umrem |, i razaspite moj pepeo iznad sedam 
mora, kako me židovski Bog ne bi pronašao i izveo pred sud.??? 

Bitka za osvajanje grada nije završila padom hramskoga kom- 
pleksa i paljenjem Hrama. Dio Židova povukao se u dijelove Gor- 
njega grada i ondje odolijevao rimskim napadima još gotovo cio 
mjesec. Nakon osvajanja i tih četvrti, Tit je zapovjedio da se uništi 
većina preostalih građevina, uključujući najveći dio zida i sve što 
je ostalo od Hrama. Ostavio je tri kule, Fazael, Hipik i Mariamnu 
te dio zida koji je opasavao grad sa zapadne strane, gdje je smjestio 
vojnu posadu. 


NOVO SREDIŠTE ŽIDOVSTVA: JAMNIJA 


Padom Jeruzalema, središtem židovstva postala je Jamnija (Jav- 
ne), smještena nedaleko od obale, između Jafe i Ašdoda. Grad se 
pod imenom Jabneel prvi put spominje u Bibliji u Jošui 15:11 gdje 
označava sjeverozapadnu granicu Judina plemena. Na početku 
ustanka Javne je zauzeo Vespazijan na putu iz Cezareje u Azotus 
(Ašdod), vjerojatno uz pristanak lokalnog stanovništva, budući da 
Flavije ne spominje nikakve ustaničke aktivnosti. Ondje je ostavio 
rimsku vojnu posadu.?2? Kasnije je Tit na putu iz Egipta prema Ce- 
zareji prošao preko Gaze, Aškelona, Jamnije i Jafe.** S obzirom 
da je Jamnija pred početak Prvog ustanka bila u potpunosti naselje- 
na Židovima?? 
potporu među narodom, što donekle objašnjava rimsku voljnost da 
grad poštede od razaranja i predaju rabinima. 

Kako je opisano ranije u tekstu, u vrijeme dok je još predvodio 
opsadu Jeruzalema, Vespazijan je grad predao rabinu Johananu ben 
Zakaiju. Ben Zakai, jedan od najvećih rabina tanaitskog razdoblja, 
ondje je utemeljio središte židovskoga vjerskoga, obrednoga i in- 


izvjesno je da ustanici ondje nisu imali značajniju 


322 Gitin 56b. 

323 Bell. 4:130. 

324 Bell. 4:663. 

325 EJ, Vol. 11. str. 9. 

telektualnog života, kako za Židove iz Erec Izraela, tako i za Žido- 
ve iz dijaspore. U Jamniji je zvuk šofara označavao početak Nove 
godine, a hodočasnici, koji bi pod drukčijim okolnostima uzlazili 
u Jeruzalem, sad su dolazili u Javne. Kako su u gradu utočište pro- 
našli rabini i njihove obitelji, od kojih su mnogi — kao i sam Joha- 
nan — još u vrijeme početka ustanka pozivali na mir i prihvaćanje 
rimske političke vlasti, Židovi su ondje uživali vjersku autonomi- 
ju, pa je grad ostao središtem židovstva sve do konca Bar Kohbi- 
na ustanka. Mudar i smiren način na koji su Johanan ben Zakai i 
njegovi sljedbenici primili vijest o slomu jeruzalemskog ustanka i 
uništenju Hrama, bio je od goleme važnosti za očuvanje židovske 
vjere. Možemo samo zamisliti što bi bilo da su kojim slučajem rabi- 
ni iz Jamnije, na vijest o razaranju Hrama, ustali protiv Rimljana s 
ambicijom da obnove svetište. S obzirom na intenzivan mesijanski 
naboj koji je Erec Izraelom vladao već nekoliko desetljeća 1 koji 
je po mnogima bio jedan od ključnih razloga na početak ustanka, 
Johananovu suzdržljivost i realistično mirotvorstvo ne bi trebalo 
olako uzimati kao nešto što se podrazumijeva. Johanan i njego- 
vi sudrugovi bili su zaprepašteni udesom svetoga grada i Svetišta. 
Prestanak hramskog bogoslužja bio je šok bez presedana. Njega 
valja promatrati ne samo kao nesreću koja pogodi svaku vjersku 
zajednicu čije važno svetište završi u ruševini, nego u kontekstu 
duboke, fundamentalne soteriološke implikacije toga događaja. 
Hramsko bogoštovlje je, prema Talmudu, uz Toru i djela milosr- 
đa jedna od tri stvari na kojima počiva svijet.3?5 Mnogi su Židovi 
zapali u očaj ne zato što je spaljena važna građevina, nego zato što 
bez Hrama više nije bilo moguće obaviti iskupljenje grijeha. Rabin 
Johanan ben Zakai tada je na sebe preuzeo “usmjeravanje zbunje- 
nih", pa je ostalo zabilježeno da je na vapaj jednoga od rabina pred 
prizorom hramske ruševine: “Jao nama, sad kad je uništeno ovo 
mjesto na kojem je vršeno otkupljenje grijeha Izraelovih,? Joha- 
nan uzvratio: “Ne, sine moj, zar ne znaš da imamo načina postići 


326 Avot 1:2. 

otkupljenje baš kao što je i ovo? Kako? Djelima ljubavi, budući je 
rečeno: “Ljubav mi je mila, ne žrtve." U Jamniji je tako obliko- 
vana nova liturgija, a Židovi su rasterećeni osjećaja krivnje zbog 
nemogućnosti očišćenja od grijeha bez Hrama tako što je prihvaćen 
stav da je molitva u novonastalim okolnostima jednako učinkovita 
kao i žrtvovanje.32% 

U Jamniji je obnovljeno židovsko Veliko vijeće, Sanhedrin, na 
čijem je čelu isprva bio Johanan ben Zakai, a kasnije Gamaliel II. 
Najvažnija zadaća Sanhedrina bila je redefiniranje židovstva i obli- 
kovanje vjerskih obreda bez Hrama i oltara u Jeruzalemu.?“? Tako 
je došlo do pomaka od hramskoga ka rabinskom židovstvu. Joha- 
nan ben Zakai odigrao je ključnu ulogu u zapisivanju teksta Mišne, 
“usmene Tore". Nadalje, u tradiciji je ostalo zabilježeno da je u 
Jamniji dovršena kanonizacija Staroga zavjeta, odnosno Hebrejske 
Biblije, od koje su odvojeni apokrifni spisi. Stari se zavjet sastoji 
od tri dijela: Tore, Proroka (nevi 'im) i Pisama (kfuvim). Prva su dva 
dijela kanonizirana ranije, vjerojatno do 2. stoljeća prije Krista. U 
Jamniji je, po mišljenju dijela povjesničara, kanoniziran treći dio, 
koji čine Psalmi, Mudre izreke, Job, Pjesma nad pjesmama, Ruta, 
Tužaljke, Propovjednik, Estera, Daniel, knjige Ezre i Nehemije, 
koji u Hebrejskoj Bibliji čine jednu knjigu, te knjige Ljetopisa.??% 
Konačna kanonizacija Biblije u Jamniji ipak je samo pretpostavka, 
jer neki podatci upućuju na kasniji datum. Flavije, primjerice, u 
spisu Protiv Apiona spominje dvadeset dvije knjige za koje Židovi 
drže da su božanski nadahnute (današnji kanon sadrži dvadeset če- 
tiri knjige, koje su u kršćanskom Starom zavjetu podijeljene u tri- 


327 EJ, Vol. 11. str. 376; Johanan ben Zakai citirao je riječi iz knjige proroka Hošee 6:6. 
328 Avi-Yonah, 1969:159. 


329 Odgovore na neka pitanja u židovstvu može dati samo Sanhedrin, zbog čega je nje- 
govo djelovanje odigralo važnu ulogu u oblikovanju rabinskog židovstva. Nakon Bar 
Kohbina ustanka Sanhedrin je iz Jamnije preseljen u Galileju Posljednji grad u kojem 
se nalazio bila je Tiberijada. Prestao je postojati oko 425. godine, kada su Rimljani 
ukinuli židovski patrijarhat. Kako Sanhedrin do danas nije obnovljen, u židovstvu 
postoji niz pitanja na koja nitko ne može dati autoritativan odgovor. 


330 Usp. Lk 24:44, gdje Isus Hebrejsku Bibliju dijeli na Mojsijev zakon, Proroke i Psalme. 

deset devet knjiga). Flavije ih dijeli u pet Mojsijevih knjiga, trinaest 
knjiga proroka koje su nastale između Mojsijeve smrti i vladavine 
perzijskog kralja Kserksa, te četiri knjige psalama i naputaka za 
pobožan život.3?! 


Masada: posljednje uporište 


Nakon pada Jeruzalema, u rukama židovskih ustanika ostala su još 
tri judejska uporišta: Herodion, Maheront na istočnoj obali Mrtvo- 
ga mora i Masada. Židovi su se iz Herodiona povukli bez borbe, a 
Maheront su izgubili nakon kraće bitke. Posljednje židovsko upori- 
šte ostalo je na Masadi, moćnoj utvrdi u Judejskoj pustinji na jugo- 
zapadnoj obali Mrtvoga mora. Masada je bila izgrađena na strmoj 
litici visokoj na nekim mjestima do 400 metara, koja je sama po 
sebi predstavljala prirodno, lako branjivo utočište. Prvi koji je na 
toj litici gradio bio je veliki svećenik Jonatan,??? ali glavnina utvr- 
đenog zdanja izgrađena je u vrijeme Heroda Velikog. On je Masadu 
opasao zidinama, podignuo na njoj trideset sedam kula, s palačom 
iznad zapadnoga kraja litice. Prilaz utvrdi bio je iznimno nezgodan; 
s istočne strane do nje su vodile uske serpentine, opasne za pješa- 
ka kojem je svaki pogrješan korak mogao biti koban zbog duboke 
provalije ispod staze. Prilaz sa zapadne strane bio je nešto lakši. 
Utvrda je bila opremljena cisternama za vodu, u koje se slijevala 
kišnica i zadržavala tijekom razdoblja suše, koje je trajalo najveći 
dio godine. Dijelovi tla na vrhu pretvoreni su u obradive površine, 
što je od Masade činilo ne samo gotovo neprobojnu tvrđavu nego 
i nastambu samodostatnu hranom i vodom. Njezini su stanovnici 
zbog toga mogli izdržati dugotrajnu opsadu. 


331 CA 1:38-40. 


332 Velikoga svećenika Jonatana kao prvoga graditelja Masade spominje Flavije (Bell. 
7:285), ali nejasno je o kojem se Jonatanu radi. Dok neki povjesničari misle da je riječ 
o Jonatanu sinu Matatijinu i bratu Jude Makabejca, drugi drže da se ipak radi o kralju 
Aleksandru Janeju, čije je Hebrejsko ime bilo Jonatan (Yadin, 1998:15). 

BRANITELJI MASADE: REEVALUACIJA FLAVIJEVA OPISA 


Masadu je tijekom židovskoga ustanka od Rimljana zauzeo Eleazar 
ben Jair, zapovjednik militantne židovske skupine sikarija.33 Ve- 
ćina Židova koji su se našli na Masadi pripadali su sljedbi zelota, 
koju Flavije i ranije u tekstu opisuje uglavnom nimalo laskavim 
riječima kao razbojnike i nasilnike, a uz poglavlje o njihovu otpo- 
Tu na Masadi navodi kako je ime zeloti — revnitelji — izvedeno od 
revnovanja za dobro, koje njima priliči samo u kontekstu ironije.?3“ 
No ovdje se ponovno treba upitati jesu li ti zeloti uistinu bili raz- 
bojnička banda kako ih predstavlja Flavije ili skupina židovskih 
domoljuba koji su ustali protiv strane sile što je poharala njihovu 
zemlju. Flavijev izvještaj jedini je izvor za povijest židovsko-rim- 
skih sukoba na Masadi, a Flavija su zbog prelaska na stranu Ri- 
mljana sunarodnjaci smatrali izdajnikom. Već sama ta činjenica 
dovoljan je razlog za sumnju u njegov opis ideoloških protivnika, 
ali tuje i drugi motiv, koji bi se mogao nazvati njegovom životnom 
misijom, a to je predstavljanje Židova kao civilizirana, uljuđena 
naroda čija je odanost Rimu neopravdano stavljena pod upit po- 
radi subverzivnog djelovanja nekolicine nečasnih huškača. Zato 
nositelj pobune u njegovu izvješću nije narod, potaknut željom za 
političkom slobodom ili ispunjenjem mesijanskih proroštava, nego 
skupina razbojnika, koja uz Rimljane napada i svoje sunarodnjake, 
i to zbog pljačke, a ne zbog ideološkog nesuglasja. Kako je usto 
pisao pod patronatom rimskih velikaša koji su i poharali Judeju, a 
očekivano čitateljstvo činili su Židovi, Flavije je puno toga nepo- 
mirljivoga morao pomiriti, a neobjašnjivoga prigodno rastumačiti. 
Sve to uzevši u obzir, nije čudo da on ustrajno židovske pobunje- 
nike naziva razbojnicima, Rimljane silom koja je primila mandat 
s neba da ognjem i mačem pročisti u nepravdi ogrezle Židove, a 
onda i samoga sebe glasom božanskoga proroštva i dobrohotne, 
miroljubive mudrosti. 


333 Bell. 7:253. 
334 Bell. 7:270. 

Flavijev opis opsade i pada Masade možda više od bilo kojega 
drugog dijela njegovih povijesnih djela stavlja pod upit njegovu 
evaluaciju pobunjenika kao razbojničke družine. Razlog su nalazi 
u arheološkim iskopavanjima na Masadi koja su obavljena šezde- 
setih godina prošloga stoljeća.3?* Tada je pronađena velika količina 
predmeta povezanih s postojanjem i krajem posljednjega židov- 
skog uporišta. Između ostaloga, pronađen je i određeni broj svitaka 
s biblijskim tekstovima, vjerskim tekstovima iz poslijebiblijskog 
razdoblja kao što je Ben Sira (Sirah), kao i prostorija koja je naj- 
vjerojatnije služila kao sinagoga, u kojoj je pronađen dio knjige 
proroka Ezekiela, i to pohranjen u prostor koji je služio kao gniza.??$ 
Da je skupina na Masadi bila obična razbojnička družina, malo je 
vjerojatno da bi gradili sinagogu, čuvali svete spise te ih pohranji- 
vali u gnizu. O toj se pretpostavci, dakako, dade raspravljati; bilo 
bi potpuno anakronistično držati kako je neka skupina zato što je 
razbojnička istodobno i nevjernička, jer sekularizma u to vrijeme, 
u obliku u kakvu danas postoji, nije ni bilo. Jedan od pronađenih 
svitaka možda više od ostalih baca novo svjetlo, drukčije od onoga 
iz Ratova, na zelote s Masade. Svitak koji je i samim arheolozi- 
ma predstavljao daleko najveće iznenađenje sadržavao je hebrejski 
tekst sa stihovima Pjesme subotnjih žrtvovanja, istovjetan tekstu 
pronađenom među Svitcima s Mrtvoga mora, u kumranskoj špi- 
lji broj četiri. Budući da se radi o tekstu kumranske sljedbe, naj- 
vjerojatnije sljedbe esena, a ne o biblijskom, apokrifnom ili pse- 
udoepigrafskom tekstu, koji bi onda kao takav bio rasprostranjen, 
postavlja se pitanje otkud on na Masadi? Yadin navodi kako je i 
prije toga pronalaska jedan manji dio povjesničara smatrao kako 
su zeloti sikariji koji su držali Masadu bili pripadnici kumranske 
sljedbe. Yadin smatra da je vrlo izgledno da je barem dio boraca s 


335 Feldman piše da je “najspektakularniji slučaj u kojem nam je arheologija omogućila 
provjeru Josipove točnosti epizoda na Masadi" (Horbury, Davies & Sturdy, 1999:905). 

336 Na Masadi su tijekom arheološke ekspedicije koju je predvodio Yadin pronađeni dije- 
lovi četrnaest svitaka s biblijskim i apokrifnim tekstovima te tekstovima kumranske 
sljedbe (Yadin, 1998:189). 

Masade pripadao esenima. U prilog toj tvrdnji on navodi Flavijev 
spomen izvjesnog Ivana Esena, jednoga od zapovjednika središnjih 
judejskih krajeva Loda, Jafe i Emausa.?" Yadin postavlja pitanje 
je li izgledno da samo jedan pripadnik esena bude sudionik pobu- 
ne i da se usto još uzdigne do položaja zapovjednika? Po njegovu 
mišljenju nije: izglednije je da je i značajan broj esena sudjelovao 
u pobuni. Nakon što su sva druga ustanička uporišta diljem Judeje 
uništena, preostali eseni su se skupa s pripadnicima drugih skupina 
našli na Masadi, kamo su ponijeli i svoje svete tekstove.3?* Ova 
pretpostavka opovrgava i poprilično uvriježeno mišljenje među po- 
vjesničarima, preuzeto uglavnom iz djela Filona Aleksandrijskog, 
kako su eseni bili neka vrsta pacifističke sekte, čiji sljedbenici nisu 
posjedovali nikakvu vrstu naoružanja pa čak ni komade oruđa koji 
bi mogli biti upotrijebljeni u svrhu ratovanja i kojima je sudjelova- 
nje u ratu, pa i samo fizičko sukobljavanje, bilo potpuno strano.?3? 
Yadin 1 ovdje predlaže objašnjenje prikladnije judejskim prilikama 
iz razdoblja Drugoga hrama: eseni se nisu upletali u ratove koje su 
vidjeli kao potaknute i nadahnute ljudskim ambicijama, odnosno 
koji su po njihovu mišljenju bili teološki nelegitimni. No prepo- 
znavši židovski ustanak protiv Rimljana kao odraz Božje volje, oni 
su mu se pridružili.“ Ovakvo viđenje esena u skladu je s opre- 
znim stavom među Židovima, osobito među onim dijelom koji je 
bio najrevniji po pitanju obdržavanja zapovijedi, kada se radilo o 
upuštanju u oružani sukob s nositeljem vlasti. U ovom poglavlju u 
kojem je dan pregled povijesti Izraela više je puta bilo riječi o ži- 
dovskim dvojbama uzeti ili ne uzeti oružje u ruke, pri čemu glavni 
kriterij nije bio tko je na vlasti, nego zašto je na vlasti. Strancu koji 
je vladao po božanskom mandatu pripadala je pokornost, dok uzur- 
patoru, pa bio on i Židov, nije. Židovska dvojba glede legitimnosti 


337 Bell. 2:567. 

338 Yadin, 1998:174. 

339 Filon, Quod Omn. Prob. 78-79; vidi i Hyp. 11.2. 
340 Yadin, 1998:173-174. 

vlasti Antioha Epifana riješena je nakon što je oskvrnuo Hram. U 
doba rimske vlasti, čak i ako se eseni nisu skupno pridružili ustanku 
od njegova početka pa je Ivan Esen predstavljao iznimku, nakon 
paljenja Hrama i uništenja Jeruzalema njihov je odabir strane na 
temelju tumačenja Božje volje vjerojatno bio lakši. Sve nas ovo 
dovodi do zaključka da su branitelji ili barem značajan dio njih bili 
predani židovskoj vjeri i političkom suverenitetu kao odrazu Božje 
naklonosti, a ne razbojnici, kakvima ih opisuje Flavije. Uistinu bi 
bilo teško zamisliti esene, naviknute na asketizam, molitvu i pre- 
dan rad na prepisivanju i proučavanju svetih tekstova, kako obilaze 
Judeju da bi ubijali, pljačkali i uništavali mirna židovska naselja. 
Gotovo isto tako nezamislivo je da bi u redovima svoje vojske, čija 
je sudbina u bezizlaznoj situaciji na Masadi ovisila o Božjoj potpo- 
Ti, koja prema židovskom tumačenju Boga i etičnosti nije dolazila 
u tabor u kojem je vladao grijeh i bezakonje, dopuštali prisutnost 
suboraca koji bi se odavali takvim stvarima. 

Ovdje se valja prisjetiti i Flavijevih čestih optužbi na račun ze- 
lota da su na različite načine oskvrnuli Hram, što je u konačnici 
dovelo do njegova uništenja. Na petnaest mjesta u Ratovima Flavi- 
je optužuje zelote za onečišćenje Hrama i svetogrđe.3*! Usto ih na 
brojnim drugim mjestima optužuje za nemoralno i neetično pona- 
šanje, gramzivost, bahatost, sebičnu ambicioznost, nemilosrdnost, 
nasilje ili neki drugi vid bezakonja. Tek na jednom mjestu Flavije, 
pomalo neočekivano, iznosi jedan drugi razlog za židovsku pobu- 
nu: očekivanje da će se kroz nju ispuniti mesijansko proroštvo: 


Ono što ih je više od svega drugoga potaknulo da pokrenu ovaj rat, 
bilo je jedno nejasno proročanstvo koje se nalazi i u njihovim sve- 
tim spisima, o tome kako će “oko toga vremena vladarom sveko- 
like naseljene zemlje postati čovjek iz njihove zemlje". Židovi su 
ovo pretkazanje primijenili kao da se odnosi upravo na njih, pa su i 


mnogi mudraci bili zavedeni njihovom odlučnošću.3+#? 


341 Eyal Regev: Josephus, the Temple, and the Jewish War u Pastor, Stern & Mor, 
2011:280. 


342 Bell. 6:312-313. 

Flavije odmah potom tumači da se ovo proroštvo odnosi na Vespa- 
zijana, koji je doista i postao vladarom carstva dok je bio u “njiho- 
voj zemlji". Istodobno, on se u ovom tumačenju ustanka kao slijeda 
događaja potaknutih mesijanskim očekivanjima približava opisi- 
ma drugih povjesničara, ponajprije Tacita i Svetonija. Tacit je u 
Historijama posvetio cijelo poglavlje opisujući “kobna znamenja" 
koja je judejski narod krivo protumačio te se zbog njih podigao na 
ustanak.?+* Tacit, a ni Svetonije ne posjeduju, dakako, razumijeva- 
nje židovstva niti shvaćaju koncept Mesije i mesijanizma, ali im 
je jasno da se židovski ustanak temelji na očekivanju ostvarenja 
nekakvih drevnih i natprirodnih pretkazanja pa se može reći da oni 
mesijanizam prepoznaju kao pokretačku silu židovskoga političkog 
aktivizma. Uzme li se pri tome u obzir kako je Tacit u svojim dje- 
lima Židove opisivao izrazito pogrdno, znakovito je da on nigdje 
ne spominje razbojnike i lupeže kao poticatelje i nositelje židovske 
pobune.“ S druge strane, neki talmudski dijelovi ustanike opisu- 
ju kao okrutne i nemilosrdne neprijatelje ne samo Rimljana nego 
i vlastite braće. Kako smo ranije vidjeli u ulomku iz Gitina 56a, 
rabin Johanan ben Zakai kori svoga nećaka, jednoga od ustaničkih 
vođa, jer ustanici svojim postupcima izvrgavaju stanovnike grada 
pogibelji od gradi, na što se ovaj pravda da bi ga, pokuša li nešto 
poduzeti da stanovnicima olakša prilike, ubili njegovi suborci. 
Rimska opsada Masade, pri čemu su Rimljani oko cijeloga 
kompleksa izgradili zid,** ukazuje na to da nisu štedjeli truda kako 
bi spriječili da itko od branitelja iziđe i možda započne novu pobu- 
nu, na nekome drugome mjestu. Da su ti Židovi bili obični lupeži, 
a ne borci motivirani fanatičnim vjerskim i ideološkim ciljevima, 
takav golem graditeljski pothvat bilo bi teško opravdati. Ovakav 
rimski stav prema braniteljima Masade razlikuje se od Titova, koji 
je za opsade Jeruzalema — opet prema Flavijevu navodu — Židove 


343 Tacit, 2007:V. 13, str. 632. 
344 Horbury, Davies & Sturdy, 1999:904-905. 
345 Bell. 7:304. 

uz obećanje oprosta pozvao da odustanu od pobune, napuste grad 
i predaju se, što su mnogi 1 učinili. Mogući razlog je to što su Ri- 
mljani u te tri godine koliko je proteklo između opsade Jeruzale- 
ma i opsade Masade stekli drukčiji uvid u opseg i dubinu židovske 
buntovnosti koja, kako ćemo vidjeti u nastavku, nije bila lokalnoga 
karaktera, a ni efemeralna. 


RIMSKO ZAUZIMANJE MASADE 


Daljnji tijek borbi i pad Masade posljednje židovske branitelje tako- 
đer oslikavaju u drukčijem svjetlu od onoga koje na ustanike bacaju 
Flavijeve optužbe za razbojstva. Kad su u jesen 72. godine rimske 
jedinice počele okruživati Masadu, u njoj su se uz zelote nalazile 
i njihove žene i djeca. Sveukupan broj Židova koji su ondje našli 
utočište bio je 960. Rimska legija koja je krenula na Masadu brojila 
je četiri do pet tisuća vojnika i desetak tisuća pratećeg osoblja. Pred- 
vodio ih je rimski general Lucije Flavije Silva. Nakon što je dovršen 
opsadni zid, Rimljani su morali svladati uspon do same tvrđave. Po 
postojećim stazama, to je bio nemoguć pothvat. Do vrha se nije mo- 
gao probiti ni značajniji broj vojnika, a kamoli oprema za razbijanje 
zidina. Silva je sigurno razmišljao o tome da nakon što potpuno 
okruži Masadu čeka dok glad, žeđ ili kakav udes ne natjera branite- 
lje na predaju, ali brzo je zaključio da bi takav način osvajanja utvr- 
de mogao potrajati godinama. Masada je, kako smo vidjeli iz ranijeg 
opisa, bila ne samo dobro utvrđena nego i opremljena za dugotrajnu 
opsadu, što su Rimljani znali budući da je do početka ustanka na 
Masadi bila rimska posada. Osim toga, ukoliko bi opsada potrajala 
do ljeta, rimska bi se vojska našla u teškom položaju zbog nesnosne 
vrućine i suše. Ne samo da bi život u Judejskoj pustinji bio nesno- 
san čak i za prekaljene, izvježbane i disciplinirane rimske vojnike 
nego bi njihova izloženost žezi vjerojatno okuražila pobunjenike na 
sporadične napade na sam rimski logor. Dugotrajna i neučinkovita 
opsada možda bi čak odjeknula u okolnim krajevima i zemljama 
gdje su živjele raspršene židovske zajednice te ih potaknula na novi 
ustanak. Masada je morala biti osvojena do početka ljeta. 

Domišljati je general zato dao da se na sjeverozapadnoj strani 
litice izgradi dugački kosi prilaz, uspon od podnožja do vrha Ma- 
sade, dovoljno velik da se uz njega mogu dovući strojevi za razbi- 
janje zidina. Bio je to kolosalan posao. Rimljani su dan za danom 
dovlačili tisuće tona zemlje, kamena i drugog materijala, dok se 
napokon nije počeo ukazivati golemi, umjetno stvoreni uspon i put. 
O grandioznosti toga posla 1 kvaliteti izvedbe govori i to da je taj 
uspon do danas ostao postojan. 

Nakon što su Rimljani izgradili uspon do prvoga obrambenog 
zida, dovukli su goleme sprave za razbijanje zidina. Te su sprave 
naličile onima koje su napravili Vespazijan 1 Tit, a kako bi spriječili 
branitelje da ih zapale, obložili su ih željezom. Rimljani su podigli 
i visoku kulu s koje su utvrdu zasipali strijelama i kamenjem. Nji- 
hov golemi posao, koji je trajao do proljeća 73. godine, urodio je 
plodom. Zidine Masade na jednom su dijelu popustile pod moćnim 
udarcima rimskih sprava. Ukazao se otvor koji su Rimljani mogli 
iskoristiti za prodor. No branitelji su se dosjetili te su od komada 
drva i zemlje na mjestu koje je bilo izloženo rimskim spravama 
napravili “zakrpu" i njome opet zatvorili utvrdu. Rimljani su opet 
samo učvršćivali. Vidjevši da se zid na tom mjestu više ne može 
probiti, Silva je zapovjedio da se “zakrpa" gađa zapaljenim strje- 
licama. Drveni dijelovi konstrukcije brzo su planuli. Kad se po- 
žar rasplamsao, iznenada je puhnuo snažan sjeverac koji je vatru 
potjerao dolje prema Rimljanima te su se uskoro njihove opsadne 
sprave našle na udaru vatrene stihije. Kad se već činilo da će vatra 
progutati sve što su Rimljani teškom mukom izgradili i dovukli 
pred zid, vjetar je iznenada promijenio smjer: puhnuo je tako da je 
sav plamen usmjerio prema zidinama. Cijela je konstrukcija pla- 
nula i izgorjela u golemoj buktinji. Kad je požar minuo i raščistio 
se dim, pred Rimljanima je zjapio otvor. Zadovoljni zbog “Božje 
pomoći“, kako Flavije tumači ovu neočekivanu promjenu smjera 

vjetra,3** Rimljani su se vratili u svoje logore i spremili da ujutro 
započnu konačni juriš za osvajanje utvrde. Te su noći postavili do- 
datne straže oko litice kako bi pohvatali moguće bjegunce. 

No braniteljima Masade nije bilo do bijega. Eleazar je vatrenim 
govorom, koji Flavije prenosi u cijelosti,**' pozvao suborce da ne 
padnu živi Rimljanima u ruke, da njihove obitelji ne budu poubijane 
odrimske ruke ili odvedene u ropstvo i ponižene. Jedan od argumena- 
ta njegova dirljiva govora bila je i promjena smjera vjetra, kao dokaz 
da je Božja srdžba izlivena na njih, zbog njihovih mnogih grijeha.3# 


. isti Bog koji je od davnina iskazivao naklonost prema židov- 
skome narodu, sada ih je osudio na uništenje. Jer, da njegova na- 
klonost još postoji ili da je u manjoj mjeri nezadovoljan nama, ne 
bi dopustio uništenje tolikog broja ljudi niti bi svoj najsvetiji grad 


izručio da ga spale i razvale neprijatelji.3#? 


Eleazarovi suborci pristali su na njegov prijedlog. Svaki je spalio 
vrijednosti koje je imao, pogubio vlastitu obitelj, a potom, kako 
bi na koga pala kocka, i jedan drugoga. Kad su se Rimljani ujutro 
uspeli do urušenog zida, umjesto bitke koju su očekivali naišli su 
na paljevinu, dim i sablasnu tišinu. Strahovit prizor koji se potom 
ukazao pred njihovim očima bio je šokantan i za legionare ogrezle 
u ratu i nasilju. 

Pad Masade obilježio je konačni kraj Prvoga židovskog ustanka 
protiv Rimljana. Neki od zelota povukli su se iz Jude i utočište 
potražili u Aleksandriji. Flavije navodi kako su se lokalni Židovi 
usprotivili njihovu dolasku, najvjerojatnije iz straha od Rimljana. 
Nejasno je jesu li sikariji u Aleksandriji pokušali obnoviti pobunu 


346 Bell. 7:319 i 7:341-388. 


347 Bell. 7:323-336. Neki povjesničari drže kako je jedna od žena koja je preživjela opsadu 
Masade Flaviju prepričala Eleazarove riječi, dok drugi smatraju kako je cio govor 
plod piščeve mašte, preuzet iz sličnih govora junaka grčkih tragedija. 

348 Bell. 7:332. 

349 Bell. 7327-328. 

protiv Rimljana ili su samo bili bjegunci koje sunarodnjaci nisu 
htjeli udomiti. Rimljani, čini se, nisu odveć marili da razluče izme- 
đu lojalnih i buntovnih Židova, nego su zbog svih nevolja koje su 
sa Židovima imali u Judeji cijelu tu zajednicu smatrali opasnom. U 
to su vrijeme srušili čak i egipatski hram koji je u vrijeme seleukid- 
ske vladavine nad Judejom sagradio veliki svećenik Onija. 

Mnogi drugi Židovi, među kojima je bio i određeni broj zelota, 
stigli su u druge krajeve izvan Judeje u kojima su od ranije posto- 
jale židovske zajednice. Od Mezopotamije, Perzije, preko Sirije i 
Cipra do Sjeverne Afrike, židovskim su se zajednicama pridružili 
novopridošli sunarodnjaci koji su sa sobom donijeli priče o straš- 
nim zbivanjima u Judeji. U nekima od tih zajednica rasplamsala se 
nada kako nije sve izgubljeno: kako je Bog možda pročistio narod 
i zemlju od nepravednosti te će vrijeme otkupljenja uskoro ipak 
doći. Takva će očekivanja potaknuti pobune Židova u raznim kra- 
jevima Orijenta početkom drugoga stoljeća, a možda i u samom 
Erec Izraelu, prije Bar Kohbina ustanka, ali povijesni izvori o tim 
događajima vrlo su oskudni. 

Jedna židovska zajednica iz Judeje, o čijem djelovanju tijekom 
ustanka nema puno izvora, preživjela je te ratne godine i raspršila 
se diljem svijeta. To je poznato na temelju golemog broja sljedbe- 
nika koje je uskoro stekla. Bili su to Židovi koji su vjerovali u Isusa 
iz Nazareta kao u Mesiju. Oni će poruku evanđelja silom prilika do- 
nijeti među sve narode poznatoga svijeta, te će kršćanstvo vrlo brzo 
postati religija pretežito nežidovskih vjernika, ne samo odvojena 
od židovstva i Židova, nego katkad i u sukobu s njima. Dva i pol 
stoljeća nakon ustanka, Euzebije iz Cezareje (263. — 339.) zapisao 
je daje jeruzalemska crkva prije rimskoga napada primila proročko 
upozorenje o dolazećim strahotama, te je napustila Judeju i sklonila 
se u prekojordanske krajeve. Euzebijev opis njihova bijega i židov- 
skog usuda oslikava kršćanski stav prema Židovima s konca 3. i 
početka 4. stoljeća: 


Ne samo to nego je narodu Jeruzalemske crkve nekim proroštvom, 
po objavljenju, upravljenim tamošnjim odličnicima bilo zapovje- 

đeno da prije rata napuste grad i nastane se u određenom gradu 
Pereje. Naziva se Pela. Tu su se iz Jeruzalema preselili oni koji su 
povjerovali u Krista. Tako su sveti muževi u potpunosti ostavili taj 
židovski kraljevski glavni grad kao i cijelu judejsku zemlju. Tada 
je Božja pravda pogodila one koji su brojna i različita zla nanijeli 
Kristu i njegovim apostolima. Posve je između ljudi uklonila sami 
onaj bezbožnički rod.?5% 


Ovo proroštvo, kako napominje autor hrvatskoga prijevoda Crkve- 
ne povijesti, spominje jedino Euzebije. U Jeruzalemu je nedvojbeno 
ostao dio židovskih vjernika u Isusa. Nije nezamislivo ni da su se 
neki kršćani priključili ustanicima, ukoliko su prosudili da je na po- 
molu obnova izraelske političke neovisnosti. Politička očekivanja i 
Isusovih sljedbenika bila su da će on kao Mesija obnoviti izraelsko 
kraljevstvo. U Djelima apostolskim 1:4-6 nalazi se zanimljiv kratki 
odlomak, već spomenut ranije u tekstu, o tome kako već uskrsnuli 
Isus apostolima zapovjeda da se ne udaljuju od Jeruzalema, nego 
da u gradu čekaju “obećanje Očevo". Učenici, koji su tri godine bili 
s Isusom, koji su čuli sva njegova učenja i vidjeli sve što je činio, 
na umu su imali samo jedno obećanje čijem su se ispunjenju nada- 
li: “Gospodine, hoćeš li sada obnoviti kraljevstvo u Izraelu?" Ako 
su apostoli očekivali takav nastavak mesijanske priče s Isusom iz 
Nazareta, nelogično je odbaciti mogućnost da je i nakon njih bilo 
židovskih vjernika koji su očekivali isto. Naime, upravo je obno- 
va izraelskoga kraljevstva pothvat koji se u židovskoj tradiciji i na 
mnogim mjestima Svetoga pisma povezuje s Mesijom. Kršćanska 
zajednica u vrijeme ustanka vjerojatno nije predstavljala koherent- 
no tijelo. Podjela na “Hebreje" i “heleniste" o kojima govori Novi 
zavjet vjerojatno je usred burnih političkih previranja postala još 
oštrija i korjenitija. Helenisti su skoro sigurno zagovarali mir s Ri- 
mom i kapitulaciju, no uzeti bez zadrške da su i židovski nacio- 
nalisti među kršćanima pristajali uz “pacifizam? bilo bi naivno i 


350 Euzebije, 2004: III. 5:3, str. 307. 

anakronistično. Ipak, malo je vjerojatno da su kršćani značajnije 
sudjelovali u tadašnjim političkim previranjima u Judeji, kao što je 
malo vjerojatno i da su posve napustili Jeruzalem. Možda najbo- 
lji povijesni dokaz neprekinute kršćanske prisutnosti u Jeruzalemu 
dolazi opet od Euzebija, koji napominje da je tek nakon sloma Bar 
Kohbina ustanka biskupom crkve u Jeruzalemu, preimenovanom 
u Aeliju, postao nežidov.?*! Pelikan navodi kako su židovski vjer- 
nici u Isusa poznati kao Nazareni?** i nakon pada Jeruzalema 70. 
godine čuvali slijed sa židovstvom; držali su se Mojsijeva zakona i 
živjeli su s kršćanima. Dvojba takvih kršćana, o kojoj govori 15. 
poglavlje Djela apostolskih, potrajat će još nekoliko desetljeća, sve 
dok promjene unutar strukture i članstva Crkve, potreba za uobli- 
čavanjem kršćanske doktrine te razlučivanjem između kršćanstva 
i židova u religijskom i političkom kontekstu, ne bude riješena ne 
samo razdvajanjem, nego i razdorom između dviju vjera. 


EPILOG: VOJSKOVOĐA, ARHEOLOG I PROROK EZEKIEL 


Eleazar ben Jair bio je posljednji židovski vojskovođa iz razdoblja 
Drugoga hrama. S pogibijom njegove posade prestao je postojati 
svaki trag vojne i političke neovisnosti Židova i židovske držav- 
nosti. Njegova je posada na Masadi ostavila, uz druge spomenute 
svitke, dijelove iz knjige proroka Ezekiela, među kojima su najoču- 
kostima, koje predstavljaju Izrael, koje se vraćaju u život. Stihovi 
11 do 14 glase: 


Reče mi: “Sine čovječji, te kosti — to je sav dom Izraelov. Evo, oni 
vele: “Usahnuše nam kosti i propade nam nada, pogibosmo!* Zato 
prorokuj i reci im. “Ovako govori Jahve Gospod: Ja ću otvoriti vaše 
grobove, izvesti vas iz vaših grobova, narode moj, i odvesti vas u 


351 Euzebije, 2004:IV. 6:4, str. 376-377. 
352 Kršćani se i danas na hebrejskom nazivaju nazarenima (nocrim) po gradu Nazaretu. 
353 Pelikan, 1971:13. 

zemlju Izraelovu! I znat ćete da sam ja Jahve kad otvorim grobove 
vaše i kad vas izvedem iz vaših grobova, moj narode! I duh svoj 
udahnut ću u vas da oživite i dovest ću vas u vašu zemlju, i znat 


ćete da ja, Jahve govorim i činim? — riječ je Jahve Gospoda.? 


Arheolog pod čijim je vodstvom stoljećima kasnije ovaj svitak pro- 
našla arheološka ekspedicija na Masadi bio je Yigael Yadin: prvi 
zapovjednik Glavnog stožera Izraelske vojske imenovan na tu duž- 


nost u obnovljenoj izraelskoj državi.?5* 


Drugi ustanak pod vodstvom Bar Kohbe 


Povijesni izvori o Drugom židovskom ustanku puno su oskudniji 
od izvora o Prvome. Oni se ugrubo mogu podijeliti u tri skupine: 
židovski izvori iz Talmuda i Midraša, zabilješke rimskih povjesni- 
čara od kojih su najvažnija ona iz pera Diona Kasija (150. — 235.) 
te izvori koje su ostavili kršćanski autori kao što su Justin i kasnije 
Euzebije. Fenomen Drugoga židovskog ustanka toliko je komplek- 
san, raznolik i značajan za sve povijesne aktere toga doba, da je 
svaki od njih imao razloga prikazati ustanak uz odmak od objek- 
tivnog opisa događaja te umjesto njih prepričati vlastitu percepciju 
židovskih prilika uz pridavanje metafizičkih značajki ustanku i nje- 
govu ishodu. Ovo se osobito odnosi na Židove i kršćane: za prve jer 
je židovstvo bilo usred grčevita traženja novog identiteta i vjerske 
strukture bez Hrama, donedavnog središta vjere, a za kršćane jer 
su, sad već kao većinski nežidovski vjerski pokret, u židovskim 
patnjama razabrali Božje definitivno odbacivanje Židova kao naro- 
da s kojim je u Savezu. 


354 Yadin je bio zapovjednik glavnog stožera Izraelske vojske od studenoga 1949. do pro- 
sinca 1952., čemu će Israel Eldad pridati poseban značaj: prvi zapovjednik imeno- 
van u modernoj državi pronalazi biblijski tekst koji je ostavio posljednji zapovjednik 
drevne države. Zanimljivo je i daje Yadinov otac bio Eleazar Sukenik (1889. — 1953.), 
arheolog zaslužan za prvo prepoznavanje važnosti Svitaka s Mrtvoga mora. 

Židovsko prikazivanje ustanka ukazuje na početak oblikovanja 
mesijanske misli kao pretežito duhovne, bez političkih i vojnih sa- 
držaja. Za očekivati bi bilo da židovski izvori pružaju pozitivnu sli- 
ku o ustanku i njegovim vođama, jer je cilj ustanka bilo zbacivanje 
rimske vlasti i obnova židovske političke i vjerske samostalnosti. 
Teško da je postojala značajnija židovska zajednica igdje u svijetu 
koja postizanje takva cilja ne bi smatrala hvalevrijednim pothva- 
tom. No židovski izvori prema ustanku, a osobito prema njegovu 
vođi, pokazuju visok stupanj ambigviteta. Tako je, na primjer, ime 
Bar Kohba, što na hebrejskom i aramejskom jeziku znači sin zvi- 
jezde i nosi jasnu mesijansku konotaciju, sačuvano samo u izvori- 
ma nastalima iz pera kršćanskih autora.?* U židovskim izvorima, 
kako objašnjava Yadin, on se naziva Bar Koziba, ili Ben Koziba, 
što je slično prvom imenu kod izgovora, ali njegovo je značenje sin 
lažljivca ili sin prevaranta. Za kronologiju samih zbivanja možda 
bi ipak bilo najbolje krenuti od rimskoga povjesničara Diona, koji 
ovaj ustanak opisuje u šezdeset devetoj knjizi Rimske povijesti, ali 
bez spomena imena njegova vođe. 


DIONOV OPIS USTANKA 


Prema Dionu rimski je car Hadrijan (117. — 138.) u Judeju stigao 
godine 130., te na mjestu porušenog Jeruzalema dao da se utemelji 
novi grad po imenu Aelia Capitolina.3** Na mjestu gdje je nekoć 
stajao židovski Hram, Hadrijan je podignuo hram posvećen bogu 
Jupiteru.?*" Kult stranom božanstvu na mjestu gdje je nekoć bio 


355 Yadin, 1971:18. 


356 Hadrijan je bio poznat po graditeljskim pothvatima pa ne bi bilo neočekivano da je na 
prizor jedinoga porušenog grada u svome carstvu dao da se mjesto obnovi, ali i pre- 
imenuje po njemu. Ukoliko su preimenovanje Jeruzalema i gradnja Jupiterova hrama 
prethodili ustanku, kako tvrdi Dion, vrlo je moguće da Hadrijan tim činom nije htio 
napakostiti Židovima ni uvrijediti njihove svetinje, nego je jednostavno postupao kao 
i drugdje u svom carstvu. Nije nezamislivo čak ni to da je on od lokalnog stanovništva 
očekivao zahvalnost zbog urbanizacije koju je pokrenuo te da je ustanak doživio kao 
iznenađenje i osobnu uvrjedu. 


357 Dio, 1925:447-451. 

Hram Boga Izraelova Židove je razbjesnio i podsjetio na slično 
svetogrđe koje je nekoć počinio Antioh Epifan. Ustanak je bio ne- 
izbježan. Židovi su ga, čini se, pomno planirali i čekali pogodan 
trenutak. Dok je car boravio u Judeji i okolnim krajevima Egipta 
i Sirije, narod je ostao miran. No Dion navodi kako su židovski 
majstori kojima su Rimljani dolazili radi izrade ili popravka oružja, 
posao radili loše te su Rimljani takvo oružje odbacivali kao nepri- 
kladno, a Židovi su ga prikupljali. Ovakvo loše obrađeno oružje iz 
toga doba nije pronađeno,?* ali Dionova opaska upućuje na to da 
je ustanak bio planiran, da su se Židovi za njega pripremali i da on 
nije bio proizvod spontane pobune. 

Ustanak je planuo kad je Hadrijan već bio daleko od Judeje. Da 
je za ustanak postojala određena osmišljena strategija, koju su usta- 
nici na većini mjesta primjenjivali, također proizlazi iz Dionova 
opisa: ustanici se nisu s Rimljanima frontalno sukobljavali, jer je u 
takvim okršajima prednost bila na strani brojnijih, bolje opremlje- 
nih i neusporedivo uvježbanijih rimskih vojnika. Umjesto toga, Ži- 
dovi su utvrdili velik broj mjesta, a iskopali su i mnoge podzemne 
prolaze i skrovišta, od kojih su neki otkriveni tijekom modernih 
arheoloških iskapanja. Glavna židovska strategija bila je gerilsko 
ratovanje: napadali su Rimljane iznenada i na mjestima gdje ih nisu 
očekivali, a onda se povlačili u skrovišta i utvrđena mjesta. 

Rimljani isprva nisu pridavali odveć veliku pozornost ovim na- 
padima. Tumačili su ih kao lokalne ispade nezadovoljnika i bun- 
tovnika s kojima će se rimska uprava lako obračunati. Ali kao i 
mnogo puta ranije u Judeji, pogriješili su u procjeni opsega i pri- 
Tode ustanka. Kako su ustanici postizali uspjehe, pridruživao im se 
sve veći broj sunarodnjaka iz Judeje, a potom i iz drugih dijelova 
Rimskoga Carstva. Da je uspjeh koji su polučili bio golem ukazuje 
jedna zanimljiva izjava iz Dionova izvješća: ta da su se ustanku 
pridružili i mnogi nežidovi koji su se polakomili za plijenom. Ži- 


358 Arheološki nalazi ovaj Dionov podatak nisu potvrdili, nego je naprotiv oružje isko- 
pano na područjima koja su držali ustanici bilo istovjetno rimskom oružju (Katz, 
2006:108). 

dovske pobjede nad Rimljanima i osvojeni plijen vjerojatno su bili 
golemi i ukazivali na održivost takvih prilika, budući da su drugi 
podanici Carstva procijenili da je židovska a ne rimska strana ta 
koja nadjačava. Pobuna iz Judeje proširila se i na neke druge kraje- 
ve Carstva. Tek je tada, 132./133. godine, Hadrijan shvatio da će za 
gušenje ustanka morati pokrenuti invaziju, koju će voditi prekalje- 
ni i spretni vojskovođa. Odabrao je Julija Severa, tada upravitelja 
Britanije, koji je u Judeju stigao 133. godine. Do njegova ulaska 
s postrojbama, vojne prilike u Judeji posve su se izmijenile: sada 
su Rimljani bili ti koji se nisu odvažili na otvoreni frontalni sukob 
dviju vojski. Razlog koji Dion navodi je židovska brojnost i očaj s 
kojim su se branili. Umjesto toga, rimske su postrojbe, podijelje- 
ne u mnoštvo manjih skupina, opkoljavale pobunjenike u njihovim 
utvrdama, odsijecale ih od veze s izvanjskim svijetom te ih iscrplji- 
vale glađu i žeđu. Tako je osvojeno i do temelja uništeno pedeset 
najvažnijih židovskih utvrda te čak 985 naselja. Dion navodi da je 
u bitkama palo 580.000 ljudi, dok je broj onih koji su izginuli od 
gladi, bolesti i vatre neizmjerljiv. Usto je i broj rimskih žrtava bio 
neočekivano velik. Koliki su bili rimski gubitci u ovome ratu protiv 
Židova, Dion oslikava u navodu kako te godine (134.) Hadrijan 
pismo upućeno Senatu nije započeo uobičajenom preambulom, čiji 
je dio glasio: “Ja i legije smo dobro.? 

Judeja je nakon rata gotovo posve svedena na opustošenu po- 
krajinu. Dion na kraju svoga izvješća navodi i kako je Židovima još 
prije pobune stiglo upozorenje o sudbini koja će zadesiti njihovu 
zemlju, budući da se Salomonov grob, koji su Židovi štovali, sam 
od sebe raspao, a vukovi i hijene su nahrlili u njihove gradove. 


BAR KOHBIN USTANAK PREMA OSTALIM IZVORIMA 


Kao drugi razlozi ustanka spominje se nezadovoljstvo judejskih Ži- 
dova ratovima koje je Rim ranije vodio protiv Židova od Cirenaike 
(Libije) do Mezopotamije te Hadrijanovom zabranom obrezivanja 
koju, dakako, ni politički najlojalniji Židovi nisu mogli poštovati. 
Hadrijanov prethodnik Trajan zabranio je kastriranje i ta je zabrana 

bila na snazi diljem Carstva, a Hadrijan je, prema nekim navodima, 
tu zabranu proširio i na obrezivanje. Židovska tradicija kao razlog 
ustanka spominje Hadrijanovo obećanje da će Židovima obnoviti 
jeruzalemski Hram, ali se predomislio nakon što su se na tu odluku 
požalili Samarijanci.35% Što se pak tiče preimenovanja Jeruzalema 
i izgradnje Jupiterova hrama na mjestu spaljenoga Drugog hrama, 
Euzebije ih navodi kao posljedice, a ne kao razloge pobune. 

Ime ustaničkog vođe Šimuna ben Kosibe nalazi se na mnogim 
kovanicama koje su ustanici otisnuli i pustili u optjecaj tijekom tra- 
janja ustanka. Ime Bar Kohba — sin zvijezde — kako su ga nazivali 
sljedbenici i suborci, potječe od tumačenja stihova Knjige brojeva 
24:17 koje je dao rabin Akiva. Proroštvo “od Jakova zvijezda izla- 
zi, od Izraela žezlo se diže“, on je primijenio na Bar Kohbu, čime 
ga je proglasio Mesijom. Tome u prilog govore i dokumenti iz toga 
razdoblja pronađeni u Judejskoj pustinji u kojima se ustanički vođa 
oslovljava mesijanskim naslovom Šimun ben Kosiba, nasi israel 
(N92 N>t21), knez Izraela. 

Bar Kohba je bio odlučan i karizmatičan čovjek, a iz njegovih 
pisama i židovskih izvora iščitava se prkosna snaga, žilavost i gru- 
bost.?%% Pisma koja je upućivao podređenim zapovjednicima nisu 
ostavljala prostora za raspravu, nego su to bile izravne naredbe 
nerijetko popraćene prijetnjom da će, ne budu li ispoštovane, pri- 
matelj pisma biti kažnjen. Snaga takve osobnosti, skupa s potpo- 
Tom utjecajnog rabina kakav je bio Akiva, od njega su stvorili vođu 
kojega su Židovi zdušno podržali. Za razliku od Prvoga ustanka, 
koji je obilježila fragmentiranost ustaničkih skupina, sada su svi 
pobunjenici prepoznali jednoga istoga vođu te je za Bar Kohbom 
krenuo svatko tko je priželjkivao propast rimske i uspostavu židov- 
ske uprave. Ne postoje izvori koji bi ukazivali na djelovanje drugih 
vođa, ali postoje dokumenti iz kojih se vidi da svi judejski Židovi 
nisu sudjelovali u pobuni. U jednom pismu Bar Kohba izdvaja sta- 


359 Yadin, 1971:21-22. 
360 Yadin, 1971:124. 

novnike Tekoe kao one koji izbjegavaju vojnu službu i od lokalnih 
zapovjednika traži da ih kazni. Tekoa je, Yadin ukazuje, i u Ne- 
hemijino vrijeme bio grad čiji su stanovnici nastojali izbjeći ratne 
nevolje suradnjom sa židovskim neprijateljima. S obzirom na Bar 
Kohbinu potrebu da izda specifičnu zapovijed po pitanju neulaska 
jednoga grada u ustaničke redove, za pretpostaviti je kako je to bilo 
neuobičajeno postupanje i kako je odziv drugih judejskih gradova 
njegovu pozivu bio masovan. Masovna židovska potpora ustanku 
pak ukazuje na prisutnost aktivnoga mesijanizma, odnosno vjere 
kako će Židovi svojim aktivizmom postići ispunjenje biblijskih 
obećanja.3*! Sam ustanak bio je pomno razrađen u nekom obliku 
“glavnoga stožera" i nikakvi alternativni pretendenti na ulogu vođe 
ni disidentske skupine nisu se pojavili. Židovski je narod ovaj put 
bio politički i vjerski ujedinjen. 

Ustanak je u Judeji najvjerojatnije buknuo u ljeto 132. godine, 
iako postoje određeni izvori koji njegov početak bilježe nešto rani- 
je, do mjeseca nisana, odnosno proljeća iste godine.?$ Ustanici su 
vjerojatno zauzeli cijelu Judeju i neke dijelove Pereje s druge stra- 
ne Jordana. Jedno od središta ustanika bio je Herodion i En Gedi, 
kamo su se od rimskog nasilja sklonili neki od židovskih izbjeglica 
koji su napustili svoje domove u udaljenijim prekojordanskim kra- 
jevima. Jeruzalem je najvjerojatnije tijekom cijeloga trajanja ustan- 
ka ostao pod vlašću Rimljana. 

Važan izvor za istraživanje Drugog ustanka su kovanice koje 
potječu iz toga doba. Ustanici uglavnom nisu kovali vlastiti novac, 
nego su davali da se prekuje onaj rimski, što je najvjerojatnije ima- 
lo simboličku važnost.% Kako Bar Kohbine kovanice nisu pro- 
nađene u Galileji, pretpostavka je da taj dio Erec Izraela nije bio 
uključen u područje koje su držali ustanici, što ne znači da usta- 
ničke skupine nisu prelazile granice Judeje u sporadičnim napadi- 


361 Frankel, 1991:6. 
362 Katz, 2006:111-112. 
363 Katz, 2006:113. 

ma na tamošnje rimske postrojbe. Kako je na nekim kovanicama 
stajao natpis Sloboda Jeruzalema, dio povjesničara zaključuje da 
su ustanici zauzeli i Jeruzalem. Drugi pak misle da su te kovanice 
imale propagandnu i motivacijsku svrhu. U prilog toj tezi stoji či- 
njenica da su od petnaest tisuća kovanica pronađenih u Jeruzalemu 
samo tri bile prekovane pa je moguće da su se one u Jeruzalemu 
našle kao suveniri koje su donijeli rimski vojnici, a ne kao sredstvo 
plaćanja. 

Avi-Yonah pak drži da su ustanici uspjeli zauzeti i Jeruzalem. 
On navodi kako je Jeruzalem najprije napustilo rimsko civilno sta- 
novništvo, a za njima su iz grada otišli i vojnici, koji ga u sljedeće 
tri godine nisu uspjeli vratiti pod svoju vlast.3** I Avi-Yonah svoju 
pretpostavku temelji na kovanicama, od kojih su neke uz natpise o 
slobodi Jeruzalema prikazivale i pročelje Hrama te ime “Svećenika 
Eleazara". Moguće je da je Eleazar bio veliki svećenik u vrijeme 
ustanka te da su na Hramskoj gori uistinu obnovljeni obredi žr- 
tvovanja. No Eleazarovo ime može se povezati i sa svećenikom iz 
Modi'ina, koji je bio jedan od duhovnih vođa ustanka, a kojega je 
Bar Kohba ubio zbog sumnje da je u dosluhu s Rimljanima. 

Osim kovanica, arheolozi su pronašli i određeni broj pisama 
koja je Bar Kohba uputio vojnim zapovjednicima i koja je potpisao 
vlastoručno. Pronađena su u Judejskoj pustinji početkom 1960-ih, 
na istom području na kojem su petnaestak godina ranije pronađeni 
Svitci s Mrtvog mora. I njih je pronašao Yadin, o čemu na zanimljiv 
način govori Israel Eldad. On ukazuje kako je to bio “izvanredan 
arheološki pronalazak", te objašnjava: 


No to nije najčudesniji dio priče. Pravo se čudo nalazi u činjenici 
da je osoba koja je pronašla pisma posljednjega židovskog zapo- 
vjednika bio poznati arheolog general Yigael Yadin, praktički prvi 


zapovjednik nove židovske vojske.3$ 


364 Avi-Yonah, Amiran, Rothschild ef al., 2006:30. 
365 Eldad, 2007:69-70. 

Tijek ratovanja, bitke i gubitci koje su obje strane trpjele nisu po- 
znati. Iz epigrafskih i drugih arheoloških izvora, nekoliko se za- 
ključaka može izvući s relativnom sigurnošću. Kao što je vidljivo 
i iz Dionova izvještaja, rimske su se postrojbe u Judeji suočile s 
puno opasnijim neprijateljem nego što su očekivali te su pretrpjele 
značajne gubitke. Kako se brojnost i sposobnost rimske vojske u 
Judeji pokazivala nedostatnom za učinkovito potiskivanje ustani- 
ka, Hadrijan je onamo uputio šest cjelovitih legija (Druga, Treća, 
Šesta, Deseta, Dvanaesta i Trinaesta) te dijelove nekoliko drugih, 
tako da su u borbama u Judeji sudjelovali pripadnici čak deset ili 
jedanaest rimskih legija, a sveukupni broj rimskih vojnika prelazio 
je pedeset tisuća.3** Dvanaesta legija Deiotariana u vrijeme trajanja 
ustanka potpuno je nestala.?*" Ozbiljnost ustanka bila je tolika da 
je Hadrijan, kako Dion navodi, iz Britanije onamo poslao jednoga 
od svojih ponajboljih vojskovođa, ali postoje naznake da ni to nije 
bilo dovoljno. Budući da su pronađeni rimski napisi u kojima se taj 
rat opisuje kao Expeditio Iudaica, a što je naslov koji se daje samo 
bitkama u kojima je sudjelovao i sam car, moguće je da je Hadrijan 
osobno predvodio neke bitke rimske vojske.?$% 

Posljednje ustaničko uporište bio je Betar, grad jugoistočno od 
Jeruzalema a sjeveroistočno od Betlehema, koji se danas na arap- 
skom zove Kirbet el-Jehud ili “židovska ruševina." Židovi su Je- 
ruzalem, ako su ga bili zauzeli, vjerojatno napustili bez borbe te 
se sklonili u Betar koji je bio dobro utvrđen. O tijeku te posljednje 
bitke također se ne zna puno. Euzebije navodi da je opsada grada 
bila dugotrajna, sve dok glad i žeđ ustanike nije dovela “do krajnje 
točke pogibelji".39? Iako Jeruzalem nije bio poprište bitke, Hadri- 
janova srdžba na židovsko buntovništvo taj je grad pogodila više 
nego ijedan drugi. Euzebije piše kako je Hadrijan sve židovsko sta- 


366 Katz, 2006:122-123. 
367 Avi-Yonah, 1976:13. 
368 Katz, 2006:124-125. 
369 Euzebije, 2004:IV. 6:3, str. 376. 

novništvo protjerao iz Jeruzalema, naselio tuđince, a gradu promi- 
jenio ime u Aelia Capitolina.?"% Osim već spomenutog hrama bogu 
Jupiteru, koji je Hadrijan dao da se podigne na ruševinama židov- 
skoga Hrama, Hadrijan je u Jeruzalemu izgradio još jedan hram. 
Na mjestu koje su kršćani štovali kao mjesto Golgote i Kristova 
groba, izgrađeno je svetište posvećeno Afroditi.?"! Pretpostavimo 
li da je Hadrijan te hramove gradio kako bi kaznio ustanike, čini se 
kao da su kršćanska i židovska zajednica još uvijek bile bliske, što 
bi se kosilo s Euzebijevim izvješćem kako je Bar Kohba progonio 
kršćane ili, što je vjerojatnije, da Rimljani u to vrijeme još uvijek 
nisu razlučivali kršćane od Židova. 

Najdugotrajnija Hadrijanova promjena imena odnosi se na pre- 
imenovanje provincije Judeje u provinciju Siriju Palestinu. Profe- 
sor H. Eshel opaža: “Iako su se takve promjene imena događale i 
drugdje, nikada prije niti kasnije ime jednoga naroda nije izbrisa- 
no kao posljedica pobune." Judeja je u daljnju povijest ušla kao 
Palestina, a njezino se drevno ime s vremenom gotovo zagubilo. 
Židovi pak nakon poraza Bar Kohbina ustanka više nikad nisu po- 
kušali pokrenuti opći ustanak radi povratka nacionalne ili političke 
neovisnosti. Da je taj ustanak Židovima nanio više zla nego ijedan 
drugi vidljivo je iz kasnijih rabinskih opisa Bar Kohbe, koji nisu 
nimalo laskavi, iako u njima postoji i određena razina ambivalen- 
tnosti, kao i potpuni prestanak uporabe naslova nasi u političkom 
kontekstu i njegova isključiva uporaba kao religijske titule.?/ Ter- 
minologija, kao i tekstovi koji su nastajali u sljedećim stoljećima, iz 


370 Hadrijan je Jeruzalem zapravo preimenovao po sebi, jer je njegovo puno ime bilo 
Publius Aelius Hadrianus, te vrhovnome božanstvu rimskoga panteona Jupiteru Ca- 
pitolinusu. 


371 Skarsaune, 2002:53. Na tome je mjestu u 4. stoljeću, nakon arheoloških istraživanja 
svete Helene, podignuta Bazilika svetoga groba. 


372 Katz, 2006:127. 


373 Prva važnija ličnost nakon Bar Kohbe koja je ponijela tu titulu bio je Jehuda ha Nasi 
(NIH 771), rabin koji je radio na uređivanju Mišne pred kraj razdoblja rabinskih 
učenjaka tanaim. Prema tradiciji se rodio istoga dana kad je rabin Akiva umro mu- 
čeničkom smrću. Jehuda ha Nasi predsjedavao je Sanhedrinom, koji je nakon Bar 
Kohbina ustanka preseljen iz Jamnije u Ušu (N18) u Galileji. 

židovskoga su vjerskog diskursa gotovo potpuno potisnuli politički 
aktivizam. Značajnije ponovno spajanje religije i politike u židov- 
stvu dogodit će se tek puno stoljeća kasnije, ali na potpuno druk- 
čiji način, pod različitim okolnostima i s drukčijim posljedicama 
te uz dublje podjele unutar židovskoga nacionalnoga političkoga i 
vjerskog korpusa: u vrijeme nastajanja cionizma i moderne Države 
Izraela. 


Zaključak: Promjena u židovskome mesijanizmu 
nakon Bar Kohbe 


Drugi židovski ustanak protiv Rimljana u mnogim je aspektima ne- 
poznanica zbog nedostatka kvalitetnih povijesnih pisanih izvora. 
Ono što je jasno jest da je između Prvoga i Drugoga ustanka po- 
stojala značajna razlika u prirodi ustaničkog pokreta i obliku nje- 
gova vodstva. Prvi je ustanak predstavljao zbroj pobuna mnoštva 
manjih, često nepovezanih skupina, raspršenih diljem Erec Izraela, 
koje su se okupljale oko karizmatičnih vođa i koje su često bile u 
međusobnom sukobu. Drugi je pak ustanak bio masovan, usredo- 
točen na Judeju, usmjeren protiv Rimljana, a njegov vođa, Šimun 
bar Kohba, vjerojatno je nadzirao većinu vojnih i administrativnih 
djelatnosti na području pod ustaničkom vlašću.7* 

Druga važna razlika je u opsegu razaranja koje je pogodilo Jude- 
ju. Dok su nakon Prvog ustanka uništena uglavnom samo ustanič- 
ka uporišta, a velik dio židovskog stanovništva koji nije sudjelovao 
u pobunama ostao je u svojim domovima, Drugi je ustanak donio 
golema razaranja diljem zemlje i gotovo potpuno protjerivanje ži- 
dovskoga življa iz Judeje. Židov ne samo da se nije smio nastaniti 
u Jeruzalemu, sada Aeliji Capitolini, nego mu se nije smio ni pribli- 
žiti. Čak je i središte rabinskog učenja Jamnija, poznato po mirolju- 
bivosti i lojalnosti rimskoj vlasti, izgubilo ulogu koju je imalo prije 


374 Katz, 2006:36. 

ustanka, a Sanhedrin je iz Jamnije seljen iz grada u grad??* da bi 
se napokon skrasio u Tiberijadi. Judeja je ostala zapostavljena rim- 
ska provincija, čije će neke dijelove tek u četvrtom stoljeću početi 
obnavljati Bizantinci, potaknuti zanimanjem Konstantinove majke, 
svete Helene, za domovinu utemeljitelja kršćanstva. Važan ishod 
rata bio je taj da su Židovi prestali činiti većinu judejskoga stanov- 
ništva. Moguće je da su u Galileji još neko vrijeme ostali većina, 
ali Judeja je za mnoga stoljeća bila izgubljena. Središte židovskoga 
vjerskoga, kulturnoga, obrazovnoga, gospodarskoga, političkoga i 
nacionalnog života postaje dijaspora, galut, u kojoj će stoljećima ži- 
vjeti golema većina sveukupnoga židovskog korpusa.?'* Ta se pro- 
mjena odrazila i na židovski identitet: Židovi sve više iz etničke po- 
staju vjerska zajednica. Koncept “židovskih kršćana", skupine koja 
je činila gotovo sve Isusove sljedbenike i autore Novoga zavjeta te 
kršćanstvo proširila diljem Rimskoga Carstva, postao je oksimoron. 

Dio raspršenih Židova s vremenom se asimilirao s većinskim 
zajednicama i prihvatio helenizaciju, romanizaciju ili kršćansku 
vjeru. Drugi dio nastavio je prianjati uz stare tradicije pridajući im 
tumačenja u skladu s novonastalim okolnostima. Do konca trećega 
stoljeća završena je kompilacija Mišne, a do konca petoga i Ba- 
bilonskog Talmuda. Uz te rabinske spise, Židovi koriste i Bibliju, 
osobito Petoknjižje, kao i određeni broj pseudoepigrafskih knjiga. 
Nakon sloma Bar Kohbina ustanka jedan žanr židovske literature 
značajno je izgubio na važnosti, a to je mesijanska i apokaliptična 
literatura, čija je tema skori dolazak Mesije koji će Izrael osloboditi 
od političke potlačenosti i obnoviti Davidovo kraljevstvo.3'" Kon- 
cept Mesije, dakako, nije nestao iz židovstva niti se može reći da je 
izgubio vjersku važnost. Židovi su tijekom povijesti, sve do moder- 
nih vremena, molili, očekivali i nadali se dolasku mesije, jer će on 
Izraelu donijeti izbavljenje, kako objašnjava J. Koš: 


375 BT Roš HaŠana 31a-b. 


376 Tek početkom dvadeset prvoga stoljeća najveća židovska zajednica na svijetu opet će 
živjeti na području Erec Izraela. 


377 McDonald, 2008:174-175. 

Izgnani iz svoje zemlje, gotovo bez ikakve nade u povratak, tije- 
kom dvaju tisućljeća Židovi su strastveno ali strpljivo čekali Me- 
siju. Jer, tek će Mesija, prema tradiciji, ponovno uspostaviti židov- 


sku državu, obnoviti Hram i vratiti slavu kući Izraelovoj.37 


Ovaj opis mesijanskih očekivanja među Židovima, koji je autori- 
ca namijenila suvremenom čitatelju znatiželjnom glede židovstva, 
mogao bi se primijeniti na gotovo svako razdoblje židovske po- 
slijebiblijske povijesti pa čak i na ono prije ustanaka, izuzme li se 
riječ “strpljivo". Već od herodijanskog razdoblja mesijansko oče- 
kivanje obnove Izraela postat će rašireno među Židovima, tada, po 
prvi put u povijesti, kao politička vizija od goleme važnosti.?" I u 
prvoj polovici drugoga stoljeća poslije Krista Židovi su čekali Me- 
siju kao političkog vođu: Bar Kohbini su sljedbenici i rabin Akiva 
od vođe ustanka očekivali da ostvari upravo gore navedene ciljeve. 
Fijasko Bar Kohbina ustanka donio je mnoge radikalne promjene 
za svekoliku židovsku zajednicu, a jedna od politički najvažnijih 
odnosi se na percepciju Mesije i stav prema mesijanizmu. Taj usta- 
nak predstavlja vrlo oštro razgraničenje između mesijanske misli 
iz razdoblja Drugoga hrama s jedne strane te rabinske mesijanske 
misli s druge, odnosno prijelomni trenutak u židovskoj mesijanskoj 
misli općenito. Središte judaizma postala je Mezopotamija, gdje 
je pisan i prikupljan Babilonski Talmud. U rabinskoj misli koja je 
ondje oblikovana, koncepti obnove izraelskoga kraljevstva, Jeruza- 
lema i Hrama postali su usko povezani s političkim pasivizmom, 
odnosno čekanjem da se sve to dogodi isključivo putem Božje in- 
tervencije; “mesijanski se pasivizam razvio u jednu od okosnica 
rabinskoga judaizma'.?%% Neusner opaža da se rođenje rabinsko- 
ga židovstva dogodilo onda kad je židovski narod počeo vjerova- 
ti kako će “presudnu ulogu u Mesijinu dolasku odigrati [njihovo] 


378 Koš, 1999:62. 
379 Avi-Yonah, 1976:8. 
380 Frankel, 1991:6. 

proučavanje Tore i obdržavanje zapovjedi",%! dakle, ne politički 
aktivizam ili militarizam, nego osobna i nacionalna pobožnost. 
Zanimljivo i po mom shvaćanju potpuno ispravno tumačenje 
razlike mesijanstva prije i mesijanstva poslije Bar Kohbina ustan- 
ka nudi profesor J. A. Sanders? u članku The Canonical Process 
u kojem navodi kako je Akiva vjerovao da je Bar Kohba Mesija 
zbog kojega će Bog ustati protiv Rimljana koji su tlačili Židove, 
kako bi preko njega izbavio svoj narod.?%* Drugim riječima, Mesi- 
jin dolazak smatrao se Božjom intervencijom u židovskoj povijesti, 
bez posebnih implikacija za ostatak svijeta (osim za Rimljane koji 
će biti kažnjeni) i bez eshatološke relevantnosti. Mesijina je misija 
u tome viđenju, gotovo bi se moglo reći, pragmatična, jer njome 
dominira političko i vojno djelovanje ograničena opsega i jasno- 
ga cilja. Kako je Bog u židovstvu uvijek Bog povijesti, a povijest 
ima spoznajnu vrijednost, ovakav pogled na Mesiju je očekivan i 
dosljedan židovskoj misli.?** Naime, ako Bog djeluje u povijesti 
kroz narode, vladare, proroke pa i obične, izvorno beznačajne po- 
jedince izabrane iz mnoštva, poput Abrahama, Mojsija ili Rute, ko- 
liko više će oblikovati i usmjeravati povijest u korist Izraela preko 
Mesije kojega sam pošalje? Žar s kojim su Židovi tijekom cijelo- 
ga razdoblja Drugoga hrama očekivali — čak tražili — Mesiju oko 
sebe, također je očekivan i dosljedan židovskoj misli toga doba. A 


381 Neusner, 1984:3. 


382 Profesor James A. Sanders (rođ. 1927.) jedan je od najpoznatijih znanstvenika za raz- 
doblje izraelske povijesti iz vremena Drugoga hrama i biblijskih znanosti. 


383 Katz, 2006:235. 


384 Ovdje valja napomenuti i kako koncept Mesije, što je hebrejska riječ za pomazanika 
(grčki Krist), u židovstvu nije statičan, nego se razumijevanje toga naslova i službe 
mijenjalo kroz povijest. U Starom zavjetu kraljevi i proroci bili su pomazanici, a Iza- 
ija perzijskog kralja Kira naziva “pomazanikom'" (Iz 45:1). Nakon konca razdoblja 
Prvoga hrama pojam se sve više počinje rabiti za opis osobe koja će obnoviti kraljev- 
stvo u Izraelu (2 Sam 7:12-13), što je pretpostavka na temelju koje su i Isusovi učenici 
očekivali nastavak njegove službe (Dj 1:6), a mnogi buntovnici protiv Rima stekli su 
sljedbenike upravo obećavajući im političko oslobođenje Erec Izraela (više o shvaća- 
nju mesije u židovstvu do konca razdoblja Drugoga hrama vidi u McDonald & Porter, 
2000:63-65). Različita shvaćanja koncepta Mesije jedan je od razloga dvojbe pisanja 
pojma velikim ili malim početnim slovom na hrvatskom jeziku. 

upravo je taj žar, nada ili vizija nakon sloma Bar Kohbina ustan- 
ka u susljednoj rabinskoj misli ustupio mjesto jednome drukčijem, 
opreznijem i ambivalentnijem viđenju Mesije i mesijanskog doba. 
Ono se, naime, od tada sve manje povezuje s poviješću, a sve više 
s krajem povijesti odnosno s eshatologijom. Rabinsko židovstvo, 
Sanders objašnjava, oblikuje se u zajednicu u kojoj Tora zacrtava 
misao i život; Židovi trebaju biti vjerni Tori sve dok Bog ne pošalje 
Mesiju u njegovo vrijeme “kao kraj povijesti i početak budućega 
svijeta, ane kao intervenciju ili objavu u povijest koja je u tijeku.?355 
Mesija će, dakle, svojim dolaskom obaviti misiju koju su Židovi 
od njega očekivali i ranije, a to je obnova izraelskoga kraljevstva, 
gradnja Hrama i ponovna uspostava obrednog bogoštovlja, ali će 
s njegovim dolaskom nastati i apokaliptično doba praćeno nevi- 
đenim nevoljama, kataklizmama i nemirima; uskrsnut će mrtvi i 
doći se konačni sud.?%6 Taj mesijanizam, koji ću u daljnjem tekstu 
zvati “eshatološkim'', imao je jednu vrlo neposrednu posljedicu za 
židovsku zajednicu od drugog stoljeća nadalje: Mesiju se, naime, 
više nije aktivno tražilo pa čak ni odveć žarko iščekivalo, osim u 
vremenima koja su bila izrazito teška za židovski narod. Očeki- 
vanje Mesije ostaje važan teorijski čimbenik židovstva, a njegovo 
spominjanje i zazivanje neumitni dio obreda i liturgije, ali mesije 
se u stvarnom životu više ne pojavljuju kao uspješni predvodnici 
značajnijeg broja sljedbenika. U razgovoru rabina koncem trećega 
stoljeća, koji je zabilježen u Talmudu, čak se nalazi izjava nekih od 
njih kako bi voljeli da Mesija ne dođe u njihovo vrijeme!" Oče- 
kivanje da će Mesijin dolazak sa sobom donijeti goleme prevrate 
postojećeg sustava, koji je za Židove često bio izrazito nepovoljan, 
vjerojatni je razlog kratkotrajne bizarne epizode kad su neki Žido- 
vi iz Iraka u kalifu Omeru prepoznali mesijansku figuru. Tijekom 
srednjega vijeka, u vremenima tjeskobe i neizvjesnosti, u židov- 


385 Katz, 2006:236 
386 Katz, 2006:202 
387 BT Sanhedrin 98a-98b; usp. Katz, 2006:202 

skim zajednicama mnogih zemalja obnavlja se duboka mesijanska 
čežnja, ali se ne pojavljuje značajnija mesijanska figura. Kad bi se 
i pojavio kakav karizmatičan lik oko kojeg bi se okupili sljedbenici 
i proglasili ga mesijom, rabini bi promptno reagirali i izopćili ga iz 
zajednice.3%% Tek je samozvani mesija Šabtaj Cvi (1626. — 1676.) 
uspio okupiti veći broj sljedbenika, ali njegov pokret predstavlja 
iznimku koja potvrđuje pravilo da je srednjostrujaško rabinsko ži- 
dovstvo krasila mesijanska suzdržanost 1 krajnji oprez. Usporedi li 
se taj stav s onim iz razdoblja od Makabejskoga do Bar Kohbina 
ustanka, kad je Mesija bio aktivno tražena figura, kad je gotovo 
svaki darovitiji pretendent na tu titulu s lakoćom okupljao sljedbe- 
nike, uočava se golema i korjenita razlika. J. Koš u opisu Ramba- 
mova mesijanstva napominje: 


Stoga su stari židovski tekstovi puni opomena protiv olakog pro- 
glašavanja nastupanja mesijanskog razdoblja i protiv samoprogla- 
šenih mesija. No, pritom se podsjeća da bi svaki dan mogao biti 


dan Mesijina dolaska.??? 


Rabin Martin L. Gordon u članku Messianism: Conflicting Con- 
ceptions predstavlja opis dvaju mesijanstava vrlo sličan onome koji 
daje Sanders, iako koristi drukčije nazivlje. On govori o jednom 
mesijanskom konceptu u kojem je naglasak na “ljudskoj drami? u 
kojoj nacionalni napor i inicijativa židovski narod usmjerava prema 
procesu otkupljenja i ostvarenju nacionalnog cilja. Drugi mesija- 
nizam predstavlja “božanski prevrat", stanje iznenadne apokalipse 
koja dovodi do neočekivane obnove Izraelovih pravednika i uni- 
štenja Izraelovih neprijatelja. Apokaliptično mesijanstvo tema je 
brojnih spisa nastalih u vrijeme Drugoga hrama, između ostaloga i 
spisa čiji su autori bili pripadnici kumranske sljedbe. Gordon, za- 


388 Tako je, primjerice, oko 1110. izvjesni Ibn Arije proglašen mesijom, na što su rabini i 
židovska politička elita dali da se ovaj išiba i protjera (Stillman, 1979:60). 


389 Koš, 1999:69. 

nimljivo, piše kako u apokaliptičnoj viziji nema mjesta za pobolj- 
šanja unutar povijesnoga konteksta pa ni za postupno poboljšanje 
političkih i duhovnih uvjeta u kojima Židovi žive te zaključuje: 
“Odlučna nacionalna volja neće proizvesti nacionalnu neovisnost. 
Naprotiv, izvanredna natprirodna kataklizma nametnut će božan- 
sku vlast beznadnim zemaljskim okolnostima." Slično kao i San- 
ders, Gordon primjećuje da se tek nakon strašnog poraza Bar Koh- 
bina ustanka, apokaliptična očekivanja utemeljena u očaju počinju 
u značajnoj mjeri pojavljivati u srednjostrujaškim tanaitičkim, a 
potom i amoraičkim izvorima.?? 

Tijekom srednjega vijeka pa sve do modernog doba, normativno 
viđenje Mesije u srednjostrujaškom židovstvu postalo je ono koje 
je postavio Rambam u svojih Trinaest načela židovske vjere. Dola- 
zak Mesije je Dvanaesto teološko načelo, a rabin Da-Don u njego- 
vu pregledu navodi da je mesijansko doba dio eshatološkog doba, 
podijeljenog na tri dijela: prvi su dani Mesije, drugi je uskrsnuće 
mrtvih, a treći dolazak budućega svijeta. S Mesijinim dolaskom 
nastupit će vrijeme blagodati za židovski narod, a nežidovski će 
ih narodi prestati progoniti jer će se pokajati i shvatiti da je ži- 
dovski Bog jedini pravi Bog. U ovom viđenju mesijanskog doba 
nema osobitih traumatičnih, kataklizmičkih i natprirodnih događa- 
ja, nego se Rambam poziva na riječi jednoga od talmudskih učenja- 
ka: “Nema druge razlike između ovoga svijeta i mesijanskih dana, 
osim u robovanju kraljevstvima [koje će prestati]. U djelu Mišne 
Tora Rambam objašnjava: 


Neka nitko ne misli da će u Mesijino vrijeme koji od zakona pri- 
rode biti stavljen izvan snage, niti da će u stvorenje biti uvrštene 


kakve inovacije. Svijet će nastaviti slijediti svoj uobičajeni tijek.??! 


390 Spero & Pessin, 1989:82-85. Vidi i http:/www.atranet.co.il/gordon/messianic.pdf 
(pregledano 18. 11. 2012.). Tanaitičko je razdoblje trajalo do početka 3. stoljeća, a 


hrvatskom jeziku vidi web stranicu Naide Mihal Brandl na http://brandl.org.il/pzp. 
391 Cit. u Hyman, 2002:82. 

Mesijina zadaća, Rambam objašnjava u istom djelu, jest obnoviti 
Davidovo kraljevstvo: Mesija će svekoliki židovski narod, sa svih 
krajeva svijeta, sabrati u Erec Izrael, izgradit će Treći hram, obno- 
viti žrtvene obrede, obdržavanje šabata i jubilejske godine. Mesija 
će biti vrhovni sudac svijeta te učitelj svim narodima o Bogu i Tori. 
Rambamov mesijanizam je, definiran prema ranijem Sandersovu 
opisu, “eshatološki", a ne “povijesni“, iako Mesijin dolazak prema 
njegovu mišljenju ne podrazumijeva kataklizmu i kraj svijeta, nego 
“samo kraj židovskih patnji i spasenje Izraela kao nacije. Sva ova 
vjerovanja utemeljena su u Hebrejskoj Bibliji i autor u tekstu na- 
vodi biblijske ulomke iz kojih su preuzeti. Za ovu je studiju možda 
najvažnija zaključna rečenica o ovoj temi: “Prema židovstvu, es- 
hatološko će doba, mesijanski dani, nastupiti Božjom odlukom i 
određenjem, oviseći samo o njemu??? 

Pregled mesijanske misli u židovstvu i mijena iz “povijesnoga 
mesijanstva" u “eshatološko mesijanstvo" zahtijeva opsežniju i du- 
blju analizu od ove predstavljene na nekoliko stranica.?% Ipak, ovu 
je raspravu gotovo nemoguće zaokružiti bez ukazivanja na jedan 
suvremeni fenomen koji, rekao bih, mesijanstvo vraća na njego- 
ve početke. U židovstvu je nakon uspostave Države Izraela 1 kraj- 
nje neobičnih pobjeda Izraelske vojske u ratovima 1948. — 1949., 
1967. i 1973. ponovno otvorena polemika o tome nije li započe- 
lo mesijansko doba. O ovoj vrlo kontroverznoj temi postoji malo 
objavljenog materijala, ali Sanders se osvrće na nju u već citiranom 
članku, kratko u bilješci 25 na stranici 236. U istraživanjima o ži- 
dovskom naseljavanju Judeje i Samarije nakon Jom kipurskog Tata 
naišao sam na dosta aspekta novoga, cionističkog mesijanizma, 


392 Da-Don, 2004:664-669. 


393 Bar Kohbin ustanak, premda od goleme važnosti i vjerojatno presudan, sigurno ne 
predstavlja jedini razlog oštroga razgraničenja različitih viđenja Mesije u židovstvu 
prije i poslije njega. U istom razdoblju kad su nastajali rabinski tekstovi, na pozor- 
nici povijesti pojavljivalo se kršćanstvo kao dominantna religija pa je kršćanska per- 
cepcija židovskoga Mesije u Isusovoj osobi (Isus Krist na hebrejskom se zove Ješua 
ha-Mašijah) sigurno utjecala na rabinska tumačenja Mesije uz naglasak na različitosti 
židovske i kršćanske percepcije. 

koji kao da zatvara krug i mesijanstvo u nekim aspektima vraća 
na oblike kakvi su postojali prije nego što je rabinsko židovstvo 
postalo njegov glavni tumač. Gordon u gore spomenutom eseju 
dva mesijanstva navodi obratnom kronologijom od Sandersove: 
on u članku najprije govori o “apokaliptičnom' mesijanstvu, a tek 
potom o “povijesnom, čemu je najvjerojatnije razlog kontekst u 
kojem piše: njegov je članak objavljen u zborniku radova o religij- 
skom cionizmu, dakle pokretu u kojem se mesijanizam — dakako 
onaj nakon 1967. i 1973. godine — vraća svome prvotnom obliku, 
a to je otkupljenje kao proces u kojem važnu ulogu igra političko i 
vjersko djelovanje Židova, a ne iznenadna božanska intervencija i 
eshatološki potresi uvjetovani isključivo metafizičkim parametrima 
na koje čovjek ne može utjecati.?** Slično, rabin A. J. Heschel, je- 
dan od najvećih židovskih teologa 20. stoljeća, u knjizi objavljenoj 
1967. oba mesijanizma navodi kao podjednako prisutna u židov- 
stvu, a iz njegova teksta kao da se iščitava poravnavanje vrijedno- 
sti jednoga i drugoga. Tumačenju “mesijanskoga otkupljenja kao 
političke obnove" bez osobitih eshatoloških, apokaliptičnih pa i 
metafizičkih implikacija pristupa se ozbiljno, trezveno i s ležernim 
zanemarivanjem činjenice da ono predstavlja korjenit povratak na 
postavke izblijedjele prije gotovo cijela dva tisućljeća.??> 


394 Spero & Pessin, 1989:82. 
395 Heschel, 1987:156. 

Pive odnosa Židova i nežidova jedno je od najvažnijih tema 
sveukupne židovske povijesti. Njegova relevantnost u aktualnim 
političkim zbivanjima u Izraelu, državi definiranoj kao “židovskoj", 
odraz je stoljeća židovsko-nežidovske interakcije, odveć često pro- 
žete sukobima, nepovjerenjem, optužbama i neprijateljstvima. Prvi 
nositelji političkog cionizma, poglavito Herzl, židovsku su državu 
zamišljali upravo kao rješenje za nepovjerenje i neprijateljstvo koje 
su gojim gajili prema Židovima u svojoj sredini; kao “resetiranje" 
židovsko-nežidovskoh odnosa, što danas zvuči kao vic. 

Odrednice odnosa Židova i nežidova zacrtane su u Bibliji, i to 
već od samoga spomena nastanka hebrejskog naroda. Židovski filo- 
zof i teolog David Novak piše da se uz iznimku mudrosnih knjiga! 
na Bibliju može gledati kao na “jedno dugačko razmatranje o Tazli- 
kama između Izraela i svih drugih naroda na svijetu".* Podjela svih 
ljudi na zemlji na “Izrael? i gojim odnosno “pogane? od biblijskih 
vremena do danas uvriježena je u židovskoj tradiciji, prvenstveno 
kao činjenica postojanja, u nacionalnom ili “rasnom' smislu kao 
ontološki, a ne aksiološki fenomen. No u određenim kontekstima, 
ponajprije u onima u kojima se religija javlja kao važan čimbenik, 
ta podjela može predstavljati i evaluacijsko kategoriziranje. Upra- 


1. Tosu Mudre izreke, Job i Propovjednik. 
2. Katz, 2006:647. 

vo zbog toga ona predstavlja predmet kontroverzija, predrasuda, 
nesporazuma i različitih interpretacija i među Židovima i među 
nežidovima. Protokoli cionskih mudraca primjer su zlonamjerne 
nežidovske interpretacije židovske samopercepcije posebnosti kao 
argumenta za nametanje političke, pravne i ekonomske dominacije. 
Kako se ova knjiga ne bavi podrobnijim istraživanjem te teme, nuž- 
no je ograničiti se na onaj aspekt koji je najvažniji iz židovske per- 
spektive, budući da on oblikuje političku misao među nositeljima 
religijskog cionizma. Razlike između Židova i nežidova kako su 
predstavljene u Svetom pismu temelje se na dva biblijska koncepta 
koja se isprepleću: koncept Saveza i koncept objave. 


Božji savez s Abrahamom 


Abraham je bio prvi Hebrej i s njime započinje povijest Izraela. Ona 
potom nastavlja s onim ogrankom njegova potomstva uz koji je, pre- 
ma biblijskoj naraciji, vezan Savez što ga je Bog sklopio s Abraha- 
mom.? Središnja tema priče o Savezu, objašnjava rabin Heschel, jest 
obećanje zemlje koju će Bog dati Abrahamu.“ Savez je s Abrahama 
prešao na njegova sina Izaka te na Izakova sina Jakova. Prateći obi- 
teljski ogranak koji je nositelj Abrahamova saveza s Bogom, čitatelj 
ulazi u definiciju, koncept i značaj Izraela. I Abraham i Izak imali su 
sinove rođene prije sina nositelja Saveza (Išmaela odnosno Ezava), 
čime autor teksta već na početku biblijske povijesti Izraela ukazuje 
kako je ovdje posrijedi Božji odabir, a ne rutina nasljeđivanja. Abra- 
hamovo potomstvo može biti vrlo širok pojam, ali samo onaj dio 
Abrahamova potomstva koji je u Savezu s Bogom jest Izrael.> 
Uspostava toga Saveza ključni je trenutak sveukupne biblijske 
poruke. Kako sam podrobnije opisao na početku prethodnog po- 
glavlja, koncept saveza čovjeka s Bogom jedan je od najvažnijih 


3 Početak Božjeg odabira Abrahama (Post 12) i daljnja povijest njegova potomstva opi- 
sana je u prethodnom poglavlju. 


4. Heschel, 1987:46. 
5 Vidi i Neusner, 2004:25. 

biblijskih koncepta uopće, najprije za židovstvo, a kasnije i za kr- 
šćanstvo. Sama riječ “zavjet? koja se koristi za Stari i Novi zavjet 
izvedena je iz njega pa nije neispravno reći ni Stari savez odnosno 
Novi savez.“ Savez predstavlja interakciju između čovjeka i Boga 
u kojoj čovjek zna što može očekivati od Boga, a zna i što Bog oče- 
kuje od njega te to vrši. Dok su u drugim religijama starozavjetnoga 
vremena bogovi mahom bili hirovita i nepredvidljiva bića na čije 
postupke ljudi nisu mogli utjecati (iako su mogli pokušavati kroz 
različite obrede), Abraham i njegovo potomstvo kao narod Saveza 
znali su — objavom — što je Božja volja i kakve reakcije na njihova 
postupanja mogu očekivati od Boga. U kasnijoj povijesti, proro- 
ci su i kraljevi Izraelce često poticali da se vrate ili ostanu vjerni 
Savezu i oni su točno znali što to znači. Kada bi Izraelci otpali od 
saveza s Bogom, Božja kazna koja je uslijedila narod bi uplašila, 
ožalostila, unesrećila, ali ne i iznenadila. Usred svake nevolje koja 
ih zadesi, Izraelci su znali što im je činiti kako bi im se Bog smi- 
lovao, izbavio ih iz nevolje i obnovio. Svaki njihov povratak nače- 
lima Saveza značio je i povratak Božje zaštite i potpore. Savez je 
Izraelcima otvorio stazu bliskoga hoda sa Stvoriteljem, ali je taj put 
u mnogim dijelovima bio mukotrpan, još neprokrčen i nepoznat. 
No onaj dio koji je poznat otvara temu teološke epistemologije i 
posebnosti izraelskog naroda koja iz nje proizlazi. 


Objava: epistemološki značaj 


U bogatstvu teološke misli koju je Abrahamov odabir pokrenuo, 
središnja tema iz koje valja tumačiti svaku drugu, uključujući Savez 
pa i samo Sveto pismo, jest objava; božanska objava koju je Stvori- 
telj preko Abrahama i židovskoga naroda namjeravao dati ljudima o 
sebi. Tek na temelju te objave ljudi će moći znati nešto o tome tko je 
Bog, što jeste, a što nije njegova volja, kako mu mogu ugoditi i kako 


6 Vidi Mt 26:28, Mk 14:24, Lk 22:20, 2. Kor 3:6, Heb 8:8 itd. gdje se rabi grčka riječ 
diathčke (šiaBrikn, Strong's Concordance br. G1242). Za Židove, dakako, Stari savez 
nije “stari, nego je i danas na snazi jednako kao i u vrijeme kad je nastao. 

od njega mogu primiti oproštenje nakon što protiv njega sagriješe. 
Ta središnja tema baca novo svjetlo na razdoblje koje je prethodi- 
lo Abrahamovu vremenu, a koje Biblija opisuje u prvih jedanaest 
poglavlja Knjige Postanka. Prije priče o Abrahamu, Biblija opisu- 
je kako je Bog stvorio čovjeka kao krunu svega stvorenja, kao što 
psalmist veli “malo manjim od Boga? (Ps 8:6) te mu predao edenski 
vrt “da ga obrađuje i čuva" (Post 2:15). Ali čovjek se dao zavesti u 
neposluh prema Bogu te je zgriješio. Zbog toga je Bog čovjeka pro- 
tjerao iz edenskog vrta, a susljedno čovjekovo stanje pobune i grije- 
ha iz naraštaja u naraštaj postajalo je sve gore. Do šestoga poglavlja 
Knjige Postanka čovjekova je dekadencija vrlo uznapredovala pa je 
Bog vidio “kako je čovjekova pokvarenost na zemlji velika i kako 
je svaka pomisao u njegovoj pameti uvijek samo zloća" (Post 6:5). 
Bog je odlučio čovjeka kazniti za njegov grijeh. Na zemlju je došao 
potop, koji je preživio samo Noa s obitelji. S njima je Bog sklopio 
novi savez te im zapovjedio da napuče zemlju i podlože je sebi (Post 
9:7,8). Od Noina tri sina nastali su svi narodi na zemlji i to, pre- 
ma predaji, od Šema semitski narodi (Židovi, Aramejci, Etiopljani, 
Arapi i drugi), od Hama tamnoputi narodi koji su nastanili Afriku, 
Kanaanci, Filistejci i drugi, a od Jafeta indoeuropski narodi./ 

Ljudi su nakon Potopa potjecali od istoga pretka Noe te su go- 
vorili istim jezikom. Postanak 11:1-9 donosi priču o tome kako su 
se odlučili nastaniti skupa, na jednom mjestu te izgraditi “grad i 
toranj s vrhom do neba". Taj je njihov naum bio u suprotnosti sa 
zapovijedima koje je Bog dao Noi nakon Potopa: “A vi, plodite se i 
množite i zemlju napunite i podložite je sebi!" (Post 9:7) te Adamu 
i Evi nakon stvaranja: “Plodite se i množite i napunite zemlju, i 
sebi je podložite!" (Post 1:28). Taj projekt gradnje grada i kule do 
neba Bog je osujetio pomiješavši im jezike. Kako se više nisu mo- 
gli razumjeti, mnogi su napustili Mezopotamiju i raspršili se po ze- 
mlji ispunjavajući tako Božju zapovijed. Sama se nedovršena kula 
zove Babilonska, a ime (22) ima isti korijen kao i hebrejski glagol 


7 U stvarnosti se i “semitski" i “indoeuropski" više odnosi na jezične skupine nego na 
rase; vidi Lewis, 1997:42-43. Gil objašnjava da “semitizam nije rasa i samo se odnosi 
na sferu jezika" (Gil, 1997:15). 

lebalbel (?2525) koji znači “smesti, zbuniti, pomutiti ili dovesti u 
stanje konfuzije." Istu metodu donošenja zbunjenosti i pomutnje 
među ljude i narode koji će se protiviti njegovim naumima Bog 
će primjenjivati kroz cio daljnji tijek povijesti zapisane u Bibliji, a 
potom, prema nekima, i u daljnjem tijeku povijesti, sve do danas. 
Biblija ne govori puno o religiji ljudi koji su živjeli između Po- 
topa i Abrahamova poziva, ali iz daljnjega teksta Knjige Postan- 
ka dade se zaključiti da ljudi uglavnom nisu poznavali, a ni tražili 
Boga. Noa u svom hodu i služenju Bogu vjerojatno već nakon ne- 
koliko naraštaja nije imao nasljednike, a ljudi su se okrenuli štova- 
nju raznih božanstava lokalnoga, plemenskog ili gradskog karaktera 
te prirodnih sila. Tako je i Abrahamov otac Nahor služio drugome 
bogu, a ne onome koji se kasnije objavio njegovu sinu. Post 31:53 
spominje “Boga Abrahamova i boga Nahorova". Kako u hebrej- 
skom pismu nema velikoga i maloga slova, ne može se sa sigurno- 
šću reći radi li se o “Bogu? ili o “bogu" Nahorovu, ali iz glagola u 
množini koji slijedi — “budu naši suci — evidentno je da se radi o 
dva različita božanstva koja su štovali Nahor i njegov sin Abraham. 
Objava Abrahamu o kojoj govori Post 12:1-3 početak je ne samo 
etičkog monoteizma i čovjekova biblijskog poimanja Boga, nego i 
početak ostvarivanja plana otkupljenja koji je Bog imao za sve ljude 
i “sva plemena na zemlji". No nužan preduvjet svemu tome bio je 
epistemološki — stjecanje spoznaje o tome tko je uopće Bog, što želi, 
ašto ne. Nositelj toga znanja o Bogu, njegovim putevima, naumima, 
volji i spasenju, prema Bibliji je samo jedno od tih plemena, ono 
koje će poniknuti iz krila Abrahamova i koje će s vremenom izrasti 
u izraelski narod. Bog će Izraelcima kroz mnoga kasnija stoljeća na- 
staviti otkrivati stvari o sebi. Ta će objava biti progresivna, a Izraelci 
(Židovi) će je zapisivati i na koncu kanonizirati kao Sveto pismo.? 


8 Neka Bog Abrahamov i bog Nahorov budu naši suci, što je prijevod hebrejskoga tek- 
sta: elohei avraham vaelohei naror jišpetu beineinu. 

9 Hebrejska Biblija sastoji se od tri dijela: Mojsijeva Petoknjižja, Proroka i Pisama pa se 
prema početnim slovima (Tora, Nevi'im, Ktuvim) naziva Tanah (771n). Riječ Biblija 
pojavila se među heleniziranim Židovima nakon što je Sveto pismo prevedeno na 
grčki, oko dva stoljeća prije Krista. 

Izrael kao izabrani narod 


Autori biblijskih tekstova obrazlažu da je židovski narod odvojen 
ili izabran između svih ostalih naroda na zemlji sa svrhom da u 
Savezu s Bogom postane isključivi primatelj objave, čiji je naj- 
važniji dio znanje o Stvoritelju.!* Kada se o Židovima govori kao 
o “izabranom narodu prvenstveno se misli upravo na taj episte- 
mološko-teološki aspekt njegova odabira, odnosno na njihovu 
jedinstvenu ulogu u kontekstu metode stjecanja znanja o Bogu, 
za koju Abrahamov poziv predstavlja početak. Prema biblijskom 
shvaćanju, naime, ako je Bog odvojen od stvorenja, uzvišen, ne- 
dodirljiv i svet, ako prebiva u višoj i drukčijoj ontološkoj sferi od 
one u kojoj postoji sve što je stvorio, a usto je stvorenje bezizlazno 
zapleteno u stanje grijeha koji mu je definirao te u odnosu na Boga 
i potpuno ograničio kognitivnost,!! onda to stvorenje nema dru- 
ge metode za stjecanje znanja o svetom (transcendentnom) Bogu, 
osim da mu Bog sam objavi stvari o sebi. Racionalno razmišljanje, 
logika, opažanje, pokusi, kao i iracionalne metode poput mistike, 
kontemplacije, okultizma, asketizma, usredotočenosti na emocije, 
volju, rasu, spol ili bilo koje drugo slično ljudsko nastojanje, bilo 
bi unaprijed osuđeno na neuspjeh. Svaka religija koja je predodž- 
bu o nadnaravnome, o Bogu, bogu ili bogovima stekla primjenom 
bilo koje druge metode osim preuzimanjem onoga što je objavljeno 
Abrahamu i njegovu potomstvu, dakle židovskom narodu, nemi- 
novno je, s biblijske točke gledanja, i to podjednako i starozavjetne 
i novozavjetne — nositeljica krivovjerja. Dakako, ne zbog duhovne 
ili intelektualne inferiornosti u odnosu na Abrahamovo potomstvo, 
nego sukladno načelu nužnosti primjene ispravne metode kako bi 
se izvukao točan zaključak: jedina metoda stjecanja znanja o sve- 
tom Bogu jest njegova objava, a Bog ju je, prema Bibliji, dao 1s- 
ključivo Židovima. Riječima Psalma 147:19-20: 


10 Usp. Sharon, 1993:16. 


11 Post 6:5 daje vrlo depresivnu sliku čovjekova kognitivnog stanja prije Potopa: “Vidje 
Jahve kako je čovjekova pokvarenost na zemlji velika i kako je svaka pomisao u nje- 
govoj pameti uvijek samo zloća" (naglasak dodan). Usp. Mt 7:11, Rim 3:9-17. 

Riječ svoju on [Bog] objavi Jakovu, odluke svoje i zakone Izraelu. 
Ne učini tako nijednom narodu: nijednom naredbe svoje ne objavi! 


Taj odabir židovskoga naroda za isključivog nositelja objavljenog 
znanja o Bogu, koje je i jedino ispravno što ga čovjek može imati 
o svome Stvoritelju, imat će goleme posljedice po Židove tijekom 
cijele povijesti, sve do danas. Teološka i etička načela židovstva 
postat će dijelom mnogih kultura i svjetonazora te sam temelj 
zapadne civilizacije, zbog čega se ona često naziva judeokršćan- 
skom. Istodobno će se mnogi okrenuti protiv njih i postati njihovi 
progonitelji, uzrujani zbog židovske samopercepcije sebe kao od- 
vojenoga i posebnog naroda. Među takvima ne samo da je bilo kr- 
šćana nego su kršćani nerijetko kroz povijest prednjačili u izvrga- 
vanju Židova pogrdama i progonima. Kršćansko je protužidovstvo 
jedan od najvećih apsurda ljudske povijesti. Kršćanstvo je poniklo 
iz židovstva i izvorno je jedan od njegovih ogranaka ili “sljedbi";!? 
misao o Židovima kao isključivim nositeljima Božje riječi i izvo- 
ru spasenja dijelio je i Židov koji je utemeljio kršćanstvo,!3 kao 
i apostol Pavao, autor većine novozavjetnih poslanica. U jednoj 
od njih Pavao se s ponosom naziva “Hebrej od Hebreja".!* Kada 
se kršćanska Crkva u drugom stoljeću postojanja počela odvajati 
od židovskih korijena i pristajati uz protužidovske nauke, aspekt 
jedinstvenosti Izraela kao Božjega izabranog naroda profilirao se 
kao ozbiljan teološki problem, čijem su rješavanju pristupili neki 


12. U Dj 24:5 kršćanstvo se naziva “nazarenskom sljedbom" (usp. Dj 24:14, 28:22). Sljed- 
bom unutar židovstva u Novom zavjetu nazivaju se i farizeji, bez negativnih konotaci- 
ja te riječi. Pavao, primjerice, navodi da je živio “kao farizej [...] po najstrožoj sljedbi 
naše [židovske] vjere" (Dj 26:5). 

13 U Ivanu 4:22 Isus potvrđuje da “spasenje dolazi od Židova". Također, kad je apostol 
Petar u Isusu prepoznao “Krista, Sina Božjega", Isus mu je rekao da je Petrovo isprav- 


no shvaćanje plod objave koju mu je dao nebeski Otac, a ne proizvod ljudske spoznaje 
koju daje krv i tijelo (Mt 16:13-17). Vidi i Iv 17:6 te Gal L:11. 


14 Fil 3:5. Pavao je ponosan na svoje židovsko podrijetlo iz Benjaminova plemena, ali 
potom objašnjava kako u usporedbi s Kristom vrijednost svega toga blijedi te kako 
“spoznaja Krista Isusa, moga Gospodina, sve nadilazi" (Fil 3:8; vidi i dalje stihove 
9-12). 

od najkreativnijih umova ranokršćanske zajednice. Najveći dio 
Crkve je i u jeku polemike sa Židovima prianjao uz starozavjet- 
na obećanja, ali razvijajući kompleksne teologije kojima su se tim 
obećanjima pridavala alegorijska, simbolička i tipološka tuma- 
čenja. Crkva je sebe s vremenom proglasila “novim Izraelom", a 
Židove odbačenim, čak prokletim narodom, čiji su obećani blago- 
slovi zbog njihove nevjere u Isusa kao Mesiju u potpunosti prešli 
na Crkvu.!5 Sličan protužidovski sentiment preuzet će i islam već 
za Muhamedova života. Ali protužidovstvo nema uporišta u Bibliji 
i plod je kasnijih tumačenja dijelova Svetoga pisma te međureli- 
gijske židovsko-kršćanske polemike od sredine drugoga stoljeća 
nadalje. 

Zbog te odvojenosti i izabranosti u svrhu službe isključivoga 
primatelja znanja o Bogu, židovski se narod u Bibliji naziva sve- 
tim. U Ezri 9:2 Židovi su opisani kao “sveti rod".!5 Slična se misao 
pojavljuje i na drugim mjestima u Bibliji: 


Postave Izraelci tabor tu pred brdom, a Mojsije se popne k Bogu. 
Jahve ga zovne s brda pa mu rekne: “Ovako kaži domu Jakovljevu, 
proglasi djeci Izraelovoj: “Vi ste vidjeli što sam učinio Egipćani- 
ma; kako sam vas nosio na orlovskim krilima i k sebi vas doveo. 
Stoga, budete li mi se vjerno pokoravali i držali moj Savez, vi ćete 
mi biti predraga svojina mimo sve narode — ta moj je sav svijet! 
— vi ćete mi biti kraljevstvo svećenika, narod svet.* Tim riječima 
oslovi Izraelce.?!7 

Budite mi dakle sveti, jer sam ja, Jahve, svet; ja sam vas odvo- 
jio od tih naroda da budete moji.!5 


15 Više o razvoju te misli vidi u djelima Justina Mučenika (Verbum je nedavno u bi- 
blioteci Crkveni oci izdao Justinov Razgovor s Trifunom, što je tekst od izvanredne 
važnosti za ovu temu), Melitona iz Sarda i Ivana Zlatoustog (npr. u Simon, 1996.). 


16 Riječ zer'a znači “sjeme", a u prenesenom značenju “potomstvo", “rod? ili “rasa". 
Suvremeni engleski prijevodi (NIV, NASB, RSV, NLT) ovdje uglavnom koriste riječ 
“rasa". 


17. 1z119:2-6. 
18 Lev 20:26. 

TA ti si narod posvećen Jahvi, Bogu svome; tebe je Jahve, Bog 
tvoj, izabrao da među svim narodima koji su na zemlji budeš nje- 
gov predragi vlastiti narod. [...] On će te uzvisiti čašću, imenom i 
slavom nad sve narode koje je stvorio; i ti ćeš biti narod posvećen 
Jahvi, Bogu svome, kako ti je rekao.!? 


Čim je Stari zavjet sredinom trećega stoljeća pr. Kr. preveden na 
grčki jezik, pojavile su se optužbe kako se Židovi zbog te izabra- 
nosti smatraju plemenitijima ili uzvišenijima u odnosu na druge 
narode. Židovski prikazi davnih događaja, primjerice Izlaska, kada 
je Bog porazio Egipćane, a spasio Izraelce, među Egipćanima su 
izazvali zgražanje i doveli do antagonizma prema Židovima.?“ 
Egipćani su, kao i drugi narodi, u svojim inačicama zbivanja iz 
prošlosti bili superiorna i nepobjediva sila pa je opis kolapsa fara- 
onove vojske bio udarac nacionalnom i religijskom ponosu preko 
kojeg se nije moglo prijeći. Ideja o Židovima kao izabranom naro- 
du nije godila ni Grcima koji su sebe vidjeli kao izabrane prosvje- 
titelje svega čovječanstva i nositelje najnaprednije civilizacije koju 
je svijet do tada upoznao. Pojavit će se autori koji će se obrušiti na 
Židove i njihovu vjeru te će kroz polemiku s njima i često neuteme- 
ljene optužbe u intelektualnim krugovima stvoriti ozračje prijezira 
i neprijateljstva prema njima. Religiozni Židovi uglavnom se na 
njihove stavove nisu obazirali i u tome su razabirali usud Židova 
vjernih Zakonu odvajkada. Mislioci među heleniziranim Židovima 
držali su njihove optužbe neutemeljenima te su u svojim apolo- 
getskim djelima pokušali dokazati kompatibilnost židovske pobož- 
nosti s grčkom filozofijom. U mnogim židovskim knjigama koje 
su nastale tijekom helenističkoga, hasmonejskoga i herodijanskog 
razdoblja slavljena je mudrost (hohma), primjerice u Knjizi Sira- 
hovoj, ali i druge platonske vrline, poput hrabrosti, pravednosti, 


19 Pnz 7:6; 26:19. 


20 Flavije u djelu Protiv Apiona čak piše kako su “s pogrdama protiv nas [Židova] zapo- 
čeli [...] Egipćani" (Josip, 2011:63); vidi cijelo poglavlje 25 Prve knjige u hrvatskom 
prijevodu (CA 1:223-226). 


215 


ARAPSKO-IZRAELSKI SUKOB 


uzdržljivosti, razboritosti i samokontrole. Primjer štiva u kojem je 
židovski narativ predstavljen u kontekstu grčkog poimanja razuma 
i strasti kao glavnih antiteza jest Četvrta knjiga o Makabejcima. 
Njezin autor ističe postojanje sklada između židovskog Zakona i 
ljudskog razuma, čime se s jedne strane Zakon i grčka filozofska 
misao svrstavaju skupa, a s druge se implicitno dokida ideja jedin- 
stvenosti židovskog otkrivenja. Eleazar i ostali židovski mučenici, 
kroz vršenje grčkih vrlina ostaju vjerni židovskom zakonu, a knjiga 
završava pozivom: “O, potomci Abrahamovi, djeco Izraelova, po- 
korite se Zakonu i budite potpuno vjerni svojoj vjeri, svjesni kako 
je pobožan razum gospodar nad strastima; ne samo nad nutarnjim 


bolima nego i nad onim izvanjskim?! 


RAZLIČITA TUMAČENJA ŽIDOVSKIH SPISA 


lako se neki biblijski navodi, a osobito neki dijelovi kasnije ra- 
binske predaje, mogu iščitati i protumačiti kao nositelji tvrdnje o 
židovskoj superiornosti nad drugim narodima, u Bibliji se takva 
misao nigdje izrijekom ne pojavljuje. 


Od najranijih vremena Izrael je na sebe gledao kao na narod kojega 
je Jahve odabrao i koji je predmetom njegove posebne naklono- 
sti. Valja dodati kako se nigdje u toj literaturi (obrati pozornost na 
to da najstarije naracijske predaje dosljedno opisuju Izraela kao 
kukavnog, nezahvalnog i buntovnog) ta odabranost ne pripisuje 


Izraelovoj zasluzi, nego jedino nezasluženoj naklonosti Jahvinoj.?* 


I Židovi i nežidovi ipak su nerijetko tumačili pojedine dijelove Pi- 
sma i predaje, a da ih nisu stavljali pod kišobran cjelovite poruke 
pa su katkad dolazili do zaključaka o postojanju židovske ontološ- 


21. 4 Mak 18:1-2 iz Charlesworth, 1985:563. 
22 Bright, 2000:149. 

ke superiornosti odnosno židovskoga svojatanja te superiornosti.?? 
Tome u prilog išao je velik broj biblijskih ulomaka u kojima se 
uređuje ili opisuje odnos između Židova i nežidova, pri čemu su 
nežidovi često bili nasrtljivi neprijatelji na izraelsku zemlju te su 
prikazani kao neprijatelji. Spomenuti židovski filozof i teolog D. 
Novak za analizu židovsko-poganskih odnosa predložio je kate- 
gorizaciju svih poganskih naroda u sedam skupina: 1) Amalečani, 
2) sedam kanaanskih naroda, 3) narodi svijeta, 4) Samarijanci, 5) 
robovi, 6) stranci nastanjeni među Izraelcima i 7) prozeliti. Biblija 
i rabinska tradicija izdvajaju jedino Amalečane kao nepomirljive 
neprijatelje židovskoga naroda.?* 

Biblijski tekst pisan je iz perspektive židovskoga naroda. Ve- 
lik dio Biblije odnosi se na povijest Izraela i Židova, što moderni 
čitatelj, koji Svetom pismu prilazi kao univerzalnoj poruci nami- 
jenjenoj cijelome čovječanstvu, vrlo lako previdi. Iako, kako smo 


23 Židovsko-nežidovski odnosi česta su tema Staroga, a nešto manje i Novoga zavjeta pa 
im i teolozi pridaju dosta pozornosti. Tako, na primjer, Celestin Tomić piše: “Židov 
postaje svjestan svoga izabranja, da je izabrani narod, i nastoji se odijeliti od svega 
što je profano, što je pogansko: zatvara se u se, ne miješa se s drugim narodima, pre- 
ma kojima često pokazuje izvjesni prezir, te se u nekim vremenima pojavljuje čak i 
ksenofobija (mržnja na strance), kao u vrijeme makabejsko. Ipak, imamo i svijetlih 
stranica ove povijesti, u kojima je Židov svjestan da izbor uključuje i veliko poslanje 
prema svima narodima, te naglašava univerzalizam spasenja, što će se u evanđeoskim 
vremenima razviti u prozelitizam. Nije to bio nikad neki kozmopolitizam razvijen 
među intelektualcima i trgovcima svih vremena, niti čisti humanizam o bratstvu bez 
granica, već bitno teocentrička datost, utemeljena na vjeri u Boga, jednog i živog, 
Stvoritelja i Gospodara svih ljudi, koji želi spasenje svih ljudi. Ta struja osjeća se 
u proročkim knjigama iz ovog vremena (Drugi i Treći Izaija), te u knjigama Rute, 
Tobije i posebno Jone" (Tomić, 1988:6). Ono što u ovom Tomićevu zanimljivom opisu 
nedostaje je spomen kako je, iz perspektive vjernika u Sveto pismo, Bog zapovje- 
dio Židovima da se odijele od svega što je pogansko (Pnz 7:1-6; 18:9-14; Jš 23:12-13 
itd.), te da je židovsko neprijateljstvo prema strancima u doba Makabejaca potaknula 
okrutnost i nasrtljivost stranaca prema Židovima, njihovoj zemlji i njihovu bogoštov- 
lju, a ne židovski etnocentrizam, koji je, naprotiv, upravo u to vrijeme ustupao mjesto 
grčkom kozmopolitizmu, sinkretizmu i asimilaciji. Rudolf Bultmann piše: “Zakon i 
bezuvjetna poslušnost bogougodnika čine židovski narod izabranim narodom. Neo- 
visno o oholim odnosno naivnosjetilnim pretenzijama, kakve se pokatkad oslanjaju 
na taj naslov, prvotni je njegov smisao u svakom slučaju da je židovski narod svet, 
tj. da se ističe iz svijeta i njegovih interesa i ideala te težište svoje egzistencije ima u 
onostranosti" (Bultmann, 2008:18). Vidi još i Kiing, 2002:217-230. 


24 Gentiles in Rabbinic Thought u Katz, 2006:648-661. 

vidjeli, ono ni na koji način ne promiče ideju inherentne židovske 
rasne, intelektualne ili moralne superiornosti u odnosu na nežido- 
ve, Pismo govori o jedinstvenoj misiji židovskoga naroda. Kada 
su se poganski narodi, poput Egipćana, okomili na Židove da bi 
ih zaustavili u toj misiji, autor starozavjetnoga teksta opisao ih je 
u negativnom svjetlu, ali samo u kontekstu tih događaja. Na dru- 
gim mjestima, ondje gdje su opisane drukčije okolnosti, i Egip- 
ćani su prikazani drukčije, kao narod s kojima Bog također ima 
dobre nakane blagoslova.* Uvjet da drugi narodi postanu s Izrae- 
lom subaštinici obećanja jest da “spoznaju Jahvu, Boga Izraelova? 
i da se obrate njemu. Ta će misao postati osobito važna kasnije, 
u oblikovanju kršćanske teologije. Izraelovo poslanje i izabranost 
u odnosu na druge narode značilo je superiornost njegove duhov- 
nosti i religije,“* ne rase.?" Dobar primjer toga koncepta vidljiv je iz 
pseudoepigrafske priče Josip i Asenata koja predstavlja tumačenje 
stiha Postanka 41:45 prema kojem je Josip, Jakovljev sin, oženio 
kćer poganskoga svećenika. Asenata je upoznavši Josipa ostavila 
kumire koje su do tada štovali ona i njezin dom, prihvatila vjeru 
u Josipova Boga te je rodila Manašea i Efrajima, patrijarhe dvaju 
izraelskih plemena.?5 I dok se Josip i Asenata može smatrati pro- 
zelitirajućim spisom, u literarnom opusu pseudoepigrafe postoje 1 
knjige u kojima nikakvo obraćenje na židovstvo nije predstavljeno 
kao uvjet spasenja. Primjer takva spisa je Abrahamova oporuka te 
u manjoj mjeri Druga knjiga Enohova i Treća knjiga Baruhova. U 
njima je spasenje povezano s držanjem općih moralnih načela a ne 
s držanjem Izraelova Zakona, dok distinkcija između Židova i neži- 


25 1z19:21-25. 


26 Rabin Alkalaj, primjerice, piše: “Nema dvojbe da je židovski narod duhovno superio- 
ran" (Goldwater, 2009:20-21). 


27 Neki surabini, kao na primjer Meir Kahane, koketirali s idejom židovske rasne supe- 
riornosti, ali takvo mišljenje nikad nije bilo dominantno u srednjostrujaškoj židovskoj 
tradiciji. 

28 JiA 21:9. Spis Josip i Asenata vjerojatno je nastao između 2. st. pr. Kr. i 2. st. p. Kr. 
(Charlesworth, 1985:187). 

dova nije naglašena i gotovo da ne postoji.?? No s druge strane, vrlo 
slična poruka mogla bi se iščitati i iz biblijske knjige o Joni. Joni 
je Bog zapovjedio da propovijeda stanovnicima Ninive, grada koji 
je bio poznat po zloći, brutalnosti i okultizmu, što je Jona na koncu 
i učinio. Ninivljani su povjerovali Joninu propovijedanju, pokajali 
se, proglasili post i pokoru, a Bog im je oprostio.?% Nigdje u knjizi 
nema naznake da je Jona od njih tražio konverziju na judaizam. 
Štoviše, glavna tema knjige jest Jonina nevoljnost da propovijeda 
Ninivljanima kako bi primili Božji oprost, a mogući razlog je bio 
taj što je Niniva bila grad Asiraca, naroda često neprijateljski na- 
strojena prema Židovima. 

Razumijevanje Izraelove samopercepcije u odnosu na druge 
narode mora se djelomice postaviti i u kontekst općega shvaćanja 
sebe u odnosu na drugoga, koje je postojalo u antičkom svijetu, a 
u određenom obliku postoji i danas. Svaki je narod, a ne samo Žži- 
dovski, sebe smatrao na neki način posebnim. Egipćani, Kaldejci, 
Perzijanci, Heleni, Rimljani i ostali pravili su jasnu razliku između 
sebe i drugih naroda, pri čemu su prema drugima istupali sa stavom 
superiornosti pa i prijezira. Za Grke i Rimljane Židovi su, kao i svi 
drugi koji nisu govorili grčki i latinski, bili barbari. Podcjenjivački 
i nipodaštavajući stav koji su drugi narodi imali prema Židovima 
(Hebrejima) opisan je na više mjesta u Bibliji, i to bez posebnog 
uzrujavanja, osim ako on nije prerastao u ubojitu nasrtljivost, kao 
u priči o Esteri. U Post 43:32, primjerice, autor ležerno objašnjava 
zašto je hrana poslužena posebno Josipu, upravitelju Egipta, i nje- 
govoj braći, a posebno Egipćanima: “Egipćani ne bi mogli jesti s 
Hebrejima, jer bi to Egipćanima bilo odvratno.???! 


29 Charlesworth, 1983:877-878. 


30 Jon 3:1-10 Jona je živio sredinom 8. stoljeća pr. Kr. U sedmom stoljeću pr. Kr. Niniva 
je opet bila ogrezla u zlu pa je uništenje grada prorokovao prorok Nahum (Nah 3:1-7) 
i Sefanija (Sef 2:13-14). Njegovo se proroštvo obistinilo 612. pr. Kr. kad su Babilonci 
uništili asirsku kraljevinu i njezin glavni grad Ninivu. 

31 Usp. Post 46:34 i Izl 8:26. U spomenutom pseudoepigrafskom spisu Josip i Asenata 
ovo je okrenuto te se Josip odvaja od Egipćana jer bi za njega bilo svetogrdno jesti s 
njima (JiA 7:1). 

Svetost, odnosno odvojenost (hebrejska riječ kadoš u Bibliji se 
često pojavljuje u smislu odvojenosti, zasebnosti i odabranosti??) 
židovskoga naroda u odnosu na druge narode ne podrazumijeva da 
su oni “sudeći prema kakvim općeprihvaćenim moralnim kriteriji- 
ma objektivno bolji"?.?* Od Abrahama pa nadalje, Hebreji, kasnije 
Židovi, koje Biblija opisuje, posjeduju i vrline i mane ravne onima 
kakvi se u biblijskim pričama javljaju i u drugih naroda. Ponekad, 
moglo bi se reći, nedjela koja su skrivili Židovi opisana su kao gora 
od nedjela pogana, uzme li se u obzir da su Židovi bili bolje od 
drugih naroda upućeni — Božjom objavom — u načela ispravnoga 
i pogrješnoga te da im je suprotnost dobra i zla, koji čine temelj- 
nu antitezu u židovskom svjetonazoru, bila predočena kao striktna, 
jasna, apsolutna i objektivna. Analizirajući biblijske junake, valja 
nam uzeti u obzir i to da su autori gotovo svih tih tekstova sami 
Židovi. Samokritičnost i iskrenost s kojom su oni opisali povijest 
vlastitoga naroda, osobito usporedi li se ona s opusom istoga žanra 
koji su nam ostavili drugi narodi, vrlo je dojmljiva. U njihovim pri- 
čama nema crno-bijelih junaka, kao što nema ni crno-bijelih naro- 
da. Crno-bijela slika stvarnosti, koja je općenito karakteristična re- 
ligijama, ne odnosi se kod svake religije na istu razinu stvarnosti pa 
se tako u židovstvu, slično kao što će kasnije biti i u kršćanstvu, ona 
odnosi samo na natprirodni svijet, na sferu metafizičkoga i teološki 
spoznajnoga. U biblijskom je tekstu u nijansama crno-bijeloga opi- 
san Bog: onje Stvoritelj svijeta, jedini pravi Bog, uvijek istinit, uvi- 
jek pravedan i uvijek u pravu,“ dok su sva druga božanstva lažna, 
a njihovo štovanje idolatrija. Vrag je uvijek zao i opak; on je druga 
krajnost u toj radikalnoj metafizičkoj dihotomiji. Ali čim se pozor- 
nost promatranja svrati sa sfere metafizičkoga na materijalni svijet, 


32 Vidi 12 40:25; 57:15; Brojevi 16:7; Pnz 26:15 itd. Riječ se također često koristi i u kon- 
tekstu pravednosti (Iz 5:16). 


33 Samuelson, 2004:18. 


34 Riječima psalmista: “Hrid moja, onaj na kome nema nepravde" (Ps 92:16). Novoza- 
vjetna misao “Bog je svjetlo i nikakve tame nema u njemu? (1 Iv 1:5) objedinjuje tu 
poruku. 

crno-bijela dihotomija naprasno prestaje postojati, a pojavljuju se 
nijanse u širokom spektru. One ne podrazumijevaju relativiziranje 
dobra i zla, nego prepoznavanje složenosti i nesavršenosti ljudske 
prirode. Kriterij i glavna ontološka, teološka i aksiološka dihotomi- 
ja židovske biblijske misli su pravda i nepravda, odnosno dobro i 


zlo, 


a ne, primjerice, židovstvo i nežidovstvo, za što ih se tijekom 
povijesti često optuživalo.“ Bez pristranosti prema osobama i bez 
imalo ustezanja, biblijski su autori prozivali i najveće junake svoje 
naracije ukoliko bi se ogriješili o Zakon. Ranije smo vidjeli kako je 
u Bibliji opisan kralj David. Iako nositelj apsolutne vlasti, ni on, a 
ni kasnija politička elita iz njegova doma nije te zapise cenzurirala. 
Štoviše, Židovi su kanonizirali njegovo priznanje vlastitoga “beza- 
konja", “krivice" i “grijeha? u Ps 51. Kada bi se židovski vladari 
ili narod odali nemoralnom, neetičnom i nepravednom postupanju, 
koje je često sa sobom donosilo i zastranjivanje u morbidna krivo- 
vjerja, najprije bi uslijedili proročki ukori, a potom, ne uslijedi li 
pokajanje, kazna. Židovski se narod nije mogao skrivati iza svoje 
izabranosti kako bi činio nepravdu i nedjela. Naprotiv, čini se kako 
je Bog židovski narod pomnije motrio i sudio nego ikoji drugi — 
ta u njemu su bili proroci koji su narod učili “razlikovati desno i 
937 


lijevo"“' kakve drugi narodi nisu imali. Nestanak deset sjevernih 


35 Druge su civilizacije bile puno manje ili nikako zauzete razabiranjem suprotnosti 
između dobra i zla, jer u njima nije postojao kriterij prema kojem bi se oni mjerili, kao 
što je postojao u židovstvu. Primjer takve civilizacije su babilonska i egipatska. Te- 
meljna antiteza većine ostalih bliskoistočnih civilizacija bila je čast i sramota (o čemu 
svjedoče i neki biblijski opisi tih naroda), a ona i danas postoji u arapskoj islamskoj 
civilizaciji. Kasnija civilizacija koja je nastala u Grčkoj, osobito onaj njezin dio koji 
se razvio iz Platonove misli, nastojala je koncepte dobra i zla i razabiranja između njih 
postaviti kao važan čimbenik u filozofiji, ali bez apsolutnoga i objektivnoga kriterija 
i mjere za dobro i zlo, to se pokazalo neizvedivim. Veliki problem tu je proizlazio iz 
temeljnoga helenističkog svjetonazora, koji je bio panteistički. U panteizmu se sve što 
postoji drži dijelom božanskoga pa tako i dobro, ali i zlo. Zato se kao temeljna antiteza 
helenističke misli s vremenom profilirala suprotnost razum — strast. 


36 Te su optužbe uglavnom bile utemeljene na predrasudama, ali Židovi su nekim tuma- 
čenjima Pisma i dijelovima postbiblijskih tekstova, koji su uglavnom nastali u vrijeme 
progonstava, pridonosili nepovjerenju nežidova. 


37 Jona 4:11. 

plemena, uništenje Prvoga hrama i sedamdesetogodišnje Babilon- 
sko progonstvo bili su drastični primjeri kako će, preliju li čašu 
Božjega gnjeva, Židovi biti kažnjeni usprkos svojoj izabranosti, pri 
čemu im pravovjerno bogoštovlje i ispravna teologija, ne bude li 
popraćena pravednim djelima, neće nimalo pomoći.?? 

S druge strane, kada bi pripadnici drugih naroda nastupili pra- 
vedno i mudro, ne bi ostali uskraćeni za pohvalu. Pismo bez zadrš- 
ke opisuje u pozitivnom svjetlu nežidove poput Eliezera Damašča- 
nina, Rute, Joba i drugih, koji su svojom vjernošću i pobožnim ži- 
votom zavrijedili udio u ostvarenju svrhe postojanja Izraela. Druge, 
poput Bileama, Pismo prikazuje u pozitivnom svjetlu u onom dijelu 
u kojem je njihov nastup usklađen s Božjom voljom, a u negativ- 
nom kad zbog samovolje i buntovnosti zanemare Boga i njegove 
puteve. 

Posebnu kategoriju u Svetom pismu čine nežidovi koji su dose- 
lili i nastanili se među Izraelcima. Obzirno postupanje prema stran- 
cima u svojoj sredini Židovima je zapovjeđeno u Zakonu: 


Ako se stranac nastani u vašoj zemlji, nemojte ga ugnjetavati. Stra- 
nac koji s vama boravi neka vam bude kao sunarodnjak; ljubi ga 
kao sebe samoga. T4 i vi ste bili stranci u egipatskoj zemlji.?? 


Rabin Da-Don objašnjava da se glagol “ljubiti" 1z ovoga stiha kori- 
sti u još dvije druge zapovijedi: “Ljubi Gospodina, Boga svoga? 
i “Ljubi bližnjega svoga kao samoga sebe".*! Pismo Izraelce ne 
potiče na prozelitizam, ali odluči li stranac dragovoljno iskazati 
štovanje Bogu Izraelovu, to mu treba dopustiti. Vjerski zakon za 
Izraelce i strance u Erec Izraelu je isti, prema zapovijedi koju je 


Bog dao Mojsiju: 


38 Usp. Iz L:11-17. 


39 Lev 19:33-34; vidi još i Izl 22:20; 23:9; Lev 23:22; Br 9:14; 15:14-15; Pnz 10:18; 24:17; 
26:13; 27:19; Jr 22:3; Zah 7:10 itd. 


40 Pnz6:5; 11:1. 
41_ Lev 19:18 (Da-Don, 2012:6-7). 

I ako koji stranac koji živi među vama, ili će biti među vašim po- 
tomcima, htjedne prinijeti žrtvu paljenu na ugodan miris Jahvi, 
neka radi kako i vi radite. Neka je jedan zakon i za vas i za stranca 
koji s vama boravi. To je trajan zakon za vaše naraštaje: pred Ja- 
hvom, kako je s vama, tako neka bude i sa strancem. Jedan zakon 


ijedno pravo neka vrijedi za vas i za stranca koji s vama boravi.“? 


Jednakost vrijedi i za ostale zapovijedi, ne samo vjerske (vidi Br 
15:23, 29-30). Na 36 mjesta u Petoknjižju Izraelcima je zapovjeđe- 
no da prema strancima postupaju pravedno, što je više od bilo koje 
druge zabrane.“ Izraelcima je pak izrijekom zabranjeno štovanje 
božanstava stranaca. Razlika između Izraelaca 1 nežidova u Zakonu 
prvenstveno se odnosi na superiornost izraelskoga Boga u odnosu 
na druge bogove, što podrazumijeva i superiornost izraelskog poi- 
manja Boga i Zakonom uređenog bogoštovlja. 

Biblija, dakle, ne ostavlja prostora za pomisao kako su Izraelci 
stekli uvid u Božje tajne zbog svoje iznimne duhovnosti, pravedno- 
sti, pronicljivosti ili mudrosti. Njihova izabranost nije uvjetovana 
vrlinama ili vještinama, nego je odraz Božje suverene odluke, oda- 
bira i vjernosti obećanju patrijarsima.“ Pa i po pitanju bogoštovlja, 
neka obećanja dana u Bibliji postavljaju nežidove u vrlo uzvišen 
položaj. Primjerice, prorok Izaija najavljuje: 


A sinove tuđinske koji pristadoše uz Jahvu da mu služe i da lju- 
be ime Jahvino i da mu budu službenici, koji poštuju subotu i ne 
oskvrnjuju je i postojani su u Savezu mome, njih ću dovesti na 
svoju svetu goru i razveseliti u svojem Domu molitve. Njihove 
žrtve paljenice i klanice bit će ugodne na mojem žrtveniku, jer će 


se Dom moj zvati Dom molitve za sve narode.# 


42. Br 15:14-16, naglasak dodan. 
43 Da-Don, 2012:6-7. 

44. Pnz 7:6-8. 

45 12 56:6-7. 

Dio koji je na hrvatski preveden s “da mu budu službenici" prijevod 
je hebrejske riječi nttw" koja se u Bibliji koristi za sveto služenje 
pri Kovčegu saveza ili u Hramu — služenje kojemu ne smiju pristu- 
piti ni svi Izraelci, nego samo svećenici.“ Uvjet koji je postavljen 
jest pristajanje uz Jahvu, Boga Izraelova. Stranac, dakle, koji pri- 
hvati objavu predanu Židovima i pristupi Bogu na način propisan 
židovskim Zakonom, prema Svetom pismu može postati dionikom 
prerogativa izabranog naroda. Stoljećima kasnije, apostol Pavao će 
upravo na toj pretpostavci donijeti poganima radosnu vijest o Me- 
siji, grčki “Kristu", u kojem je Bog i njih pomirio sa sobom i dao 
im “duh posinjenja*" u skladu s Isusovom objavom nežidovki u 
Samariji da “spasenje dolazi od Židova". 

Nešto drukčiju i složeniju sliku odnosa Židova i nežidova dono- 
se talmudski i srednjovjekovni tekstovi i tumačenja. Mahom nastali 
u progonstvu nakon uništenja Drugoga hrama, Talmud i srednjo- 
vjekovni spisi porukom su manje univerzalistični, a više etnocen- 
trični pa neki dijelovi Talmuda kao i neka autoritativna tumačenja 
židovskih mudraca Židovima pripisuju određenu etničku superior- 
nost nad poganima. Važan razlog za to su okolnosti u kojima su ti 
dokumenti nastajali. Chouraqui izdvaja nestanak misijskog duha iz 
židovske talmudske misli, budući da su kršćani Židovima od 4. sto- 
ljeća branili prozelitizam.“? Za Židove se vjerska aktivnost nakon 
početka galuta više ne odnosi na naviještanje vjere u jednoga Boga 
svim narodima, nego na duhovno, a katkad i fizičko preživljavanje 
u više ili manje neprijateljskom okruženju, na prianjanje uza Zakon 
i zapovijedi te na očuvanje vjerskoga i nacionalnog identiteta koji 
je često izvrgnut kušnjama, a katkad i pred ugrozom. 

U golemom opusu kakav je Talmud i djela kasnijih srednjovje- 
kovnih mudraca, etnocentričan pogled predstavlja samo dio židov- 


46 Vidi ni u rječniku Even-Šušan, 2004., te objašnjenja pod brojevima 9250 i 9251 u 
Zodhiates, Baker, Rake et al., 1996:2028. 


47. Rim 8:15. 
48 Iv 4:22. 
49 Chouraqui, 1982:50-51. 

ske samopercepcije, za koji se nikako ne može reći da je dominantan 
u sveukupnoj židovskoj misli. Također, koncept vjerske i etničke 
superiornosti Židova u odnosu na nežidove lako je pobrkati i krivo 
shvatiti pa i zlonamjerno izvrnuti. Biblija jasnim, razumljivim i ned- 
vojbenim rječnikom naglašava superiornost židovske vjere u odno- 
su na sve druge vjere, kultove i svjetonazore. Tu je poruku i Isus 
sažeo spomenutom tvrdnjom kako “spasenje dolazi od Židova“. S 
druge strane, rijetko se koji biblijski stih može tumačiti kao nosi- 
telj ideje židovske etničke superiornosti. Među takvima se možda 
izdvaja Ezra 9:2 gdje se Izraelci nazivaju zera hakodeš (wTp3 29%) 
što je na hrvatski prevedeno sa “sveti rod", a u nekim engleskim 
prijevodima kao što su NIV, RSV i NASB kao sveta rasa. Doslovno 
značenje hebrejskog izraza zera hakodeš prevedeno je u KJV i glasi 
sveto sjeme. U prilog zaključku da židovska etnička superiornost 
nije biblijska postavka govori i to što je kršćanska Crkva već od 2. 
stoljeća izdašno koristila izvatke iz Staroga zavjeta kao dokaz da su 
Židovi po prirodi zapravo skloni nevjeri i grijehu, odnosno duhovno 
inferiorni u odnosu na pogane.** I dok je razdvojenost vjerskoga i 
etničkoga u Bibliji uglavnom jasna, u kasnijoj židovskoj tradiciji, 
u kojoj razlučivanje između židovstva kao vjerske i židovstva kao 
etničke odrednice blijedi,*! razlika nije uvijek jasna. Halahički za- 
koni, nastali na temelju svih spomenutih spisa, Židovima propisuju 
visok stupanj odvojenosti od nežidova, ponajprije u vjerskim, a po- 
tom i u obiteljskim, socijalnim i drugim kontaktima.** Kritički pre- 
gled tih halahičkih zakona i njihovih izvora donosi izraelski autor, 
ljevičarski aktivist i kritičar židovske države i vjere Israel Shahak u 


50 Skarsaune, 2002:263. 


51 Židove kojeje u 17. stoljeću Šabtaj Cvi sa sobom preveo u islam, iako se drže odvojeno 
od ostalih muslimana, rabini odbijaju prihvatiti kao Židove povratnike ukoliko se po- 
žele vratiti u židovstvo (Katz, 2005:140). Židov koji vjeruje u Isusa kao Mesiju prema 
rabinskim odredbama ne smatra se članom židovske zajednice i ne može, otkrije li 
svoje vjersko uvjerenje, useliti u Izrael. 


52 Primjerice, Židov u Izraelu može sklopiti pravovaljan brak samo sa Židovkom (i 
obratno), jer su bračni odnosi uređeni rabinskim zakonima u skladu s Halahom (vidi 
Katz, 2005:208). 

Jewish History, Jewish Religion.*? No halahički su zakoni restrik- 
tivni i po pitanju uspostave odnosa između religioznih i nereligio- 
znih Židova, što u žarište opet vraća vjeru, a ne etničku pripadnost. 
Upravo taj halahički aspekt stavljao je pred rabine koji su pristali uz 
cionizam velik teološki problem, budući da su morali surađivati s 
uglavnom sekularnim borcima za uspostavu židovske države.“ Pri 
razmatranju o određenim razlikama u naučavanju između Biblije i 
kasnijih židovskih tradicija, valja uzeti u obzir i to da je samo Bi- 
blija kanon i da su mnogi kasniji tekstovi nastali kao reakcija na kr- 
šćanske optužbe protiv Židova da su zbog deicida postali odbačen i 
nevjernički narod. U talmudskoj i srednjovjekovnoj židovskoj misli 
postoji određena tendencija zapostavljanja dijela biblijskoga teksta 
— s iznimkom Petoknjižja — na koji su kršćani u prvim stoljećima 
kršćanstva nametnuli interpretacijski monopol te ih zbog židovske 
samokritike kojima obiluju koristili u svrhu “ocrnjivanja židovsko- 
ga naroda kao po prirodi nevjerničkog".** Budući da je Talmud pi- 
san u vrijeme oblikovanja rane i imperijalne Crkve, dakle u vrijeme 
kada je protužidovstvo predstavljalo važnu značajku kršćanskoga, 
još potpuno neformiranoga identiteta i ekleziologije, njegov djelo- 
mice polemičan karakter s nežidovima nije neočekivan. Vjerojatno 
u talmudsko vrijeme osmišljena je i molitva Aleinu (Na nama) u 
kojoj Židovi zahvaljuju Bogu što ih nije stvorio kao pogane (še /o 
asanu kegojei haaracot), zbog koje se Židovima spočitavala etnička 
oholost.?* 

Koncept izabranosti među Židovima uvriježio se kroz stoljeća i 
postao važnim dijelom nacionalnoga, a onda nerijetko i osobnoga 
identiteta. Doba židovskoga prosvjetiteljstva (haskala) donijelo je 
pred Židove izazov u smislu redefiniranja vlastite vjere i nacije u 
kontekstu općeg oslobađanja od praznovjerja i predrasuda. Znača- 


53  Shahak, 2008:90-118. 


54 Oz, 2006:213. Ovdje valja napomenuti kako je koncept sekularnosti (hiloniut, prid. 
hiloni) relativno nov u hebrejskoj misli i kako te riječi uopće nema u Pismu. 


55  Skarsaune, 2002:262. 
56  Katz, 2005:54. 


286 


NEŽIDOVI U ŽIDOVSKIM IZVORIMA | TRADICIJI 


jan dio njih opredijelio se tada za asimilaciju, koja je per se su- 
protnost načelu izabranosti, ali drugi su ustrajali u držanju halahič- 
kih odredbi odvojenosti od naroda. Cionistički pokret privukao je 
velik dio Židova koji su izgubili vjeru u asimilaciju i zbližavanje 
s nežidovima kao način suzbijanja antisemitizma, ali vjera u tako 
impresivan projekt, kakav je obnavljanje nacionalnog doma nakon 
gotovo dva tisućljeća izgnanstva, nužno, makar ne i eksplicitno, sa- 
drži i povratak na ideju izabranosti: Židovi će ostvariti neostvarivo 
i izgraditi zemlju u kojoj će prevladavati ideali pravednosti i huma- 
nizma te će tako postati “svjetlost pucima", na što ih poziva Izaija 
42:6. Nakon Holokausta, pak, koncept izabranosti nerijetko čak 
i među religioznim Židovima predstavlja više predmet jeze nego 
ponosa; zagonetku prije nego odličje. Kako je Schweid objasnio, 
suvremeni bi Židovi na pitanje nacionalne odabranosti odgovorili 
potvrdno na razini rituala i dogme, ali na razini pojedinca, osobito 
u mlađem naraštaju, pitanje pruža li židovstvo osobni osjećaj uni- 
verzalne misije proizvelo bi veliku nelagodu.?7 

Holokaust je ipak “natjerao? Židove, religiozne i nereligiozne 
podjednako, na novo promišljanje o smislu i konceptu odabranosti, 
a sličan je učinak imala i uspostava Države Izraela, osobito nakon 
Šestodnevnog rata. Najveća nacionalna nesreća u povijesti čovje- 
čanstva, popraćena vjerojatno najvećim nacionalnim pothvatom, 
do danas su izvorišta židovskih dvojbi, preispitivanja 1 traženja re- 
vitaliziranoga i redefiniranog identiteta, iz kojeg odabranost ostaje 
neistisnuta, usprkos “nelagodi" koju taj koncept nameće, osobito 
među nereligioznim Židovima. Za razliku od stoljetnih naraštaja 
za koje je židovska posebnost bila doktrina, dakle teorija, s upo- 
rištem u drevnim spisima, naraštaji koji su preživjeli Holokaust te 
stvorili i obranili državu iskusili su nešto što ni jedan drugi narod 
nije i vjerojatno neće. S obzirom na spoznajnu važnost povijesti 
u židovstvu, nije teško pretpostaviti da su zbivanja iz 20. stoljeća 


57 Is There a Religious Meaning to the Idea ofa Chosen People after the Shoah? u Oz, 
2006:5-12. 

u određenoj mjeri reafirmirala, i to nasilno i nametljivo, i drevnu 
doktrinu o židovskoj posebnosti. 


Zaključak: 
Nežidov kao nositelj političke vlasti u Erec Izraelu 


Jedan od prvih religijskih cionista, rabin Jehuda Alkalaj (1798. — 
1878.), koji je Židove pozivao da povratkom u Palestinu i grad- 
njom Hrama naprave prve korake u prizivanju mesijanskog doba, u 
nežidovskoj političkoj vlasti nad Erec Izraelom nije vidio nikakav 
problem ni nedosljednost u odnosu na spomenuti cilj. Na temelju 
biblijske priče o Ezri i Nehemiji, koje je za perzijske vladavine 
nad Erec Izraelom kralj Kir poslao da obnove razrušeni Jeruzalem i 
spaljeni Hram, kako bi povratnici iz progonstva mogli u sigurnosti 
i miru služiti Bogu, Alkalaj je bio uvjeren da će se blagonaklo- 
nost nežidova prema židovskim povratnicima ponoviti i u njegovo 
doba. Štoviše, tvrdio je kako se Židovi “ne smiju [naseliti u zemlji] 
osim po dopuštenju tamošnjih vlasti". 

Ovakav Alkalajev pristup bio je dosljedan rabinskoj mesijan- 
skoj misli oblikovanoj nakon Bar Kohbina ustanka, koji je, kako 
smo vidjeli, obilježavao krajnji oprez prema političkom aktivizmu, 
a osobito prema političkom mesijanizmu. Isti se oprez temeljio i na 
biblijskim upozorenjima kako je izraelsko gospodarenje Obećanom 
zemljom blisko povezano s njihovom pravednošću i ispravnim od- 
nosom prema Bogu. Mojsije je, dovodeći ih pred Obećanu zemlju, 
Izraelcima ne jednom zaprijetio da će ih Bog iz te zemlje raspršiti 
među narode, odmetnu li se od saveza s Njime.*? Implicitno u toj 
prijetnji, a 1 mnogo puta kasnije eksplicitno, objavljeno im je da će 
nad njihovom zemljom tada zagospodariti tuđinac, a da će nežidov- 
ska politička vlast nad Erec Izraelom biti odraz Božje volje. Proroci 


58  Goldwater, 2009:25. 
59 Lev 26:33, Pnz 4:27 itd. 

koji su živjeli u doba izraelskih kraljeva prorokovali su politički i 
vojni uspjeh ili propast nacije ovisno o njezinu duhovnom stanju; 
oni, kako je to Spero zgodno formulirao, “na zbivanja nisu odgo- 
varali na temelju neke određene političke teorije".#% Da uspostava 
tuđinske vlasti nad Erec Izraelom može biti Božje djelo i kazna za 
grijehe židovskoga naroda, Židovi su nakon povratka iz babilon- 
skoga progonstva počeli prihvaćati s neočekivanom lakoćom. Tije- 
kom povijesti Drugoga hrama, oni su tuđinsku vlast vrlo kolebljivo, 
uglavnom tek kad je ona postajala za njih letalna ili im zabranjivala 
obdržavanje Zakona, tumačili kao nelegitimnu te podizali ustanke. 
No i ti su ustanci bili ograničeni u opsegu i gotovo bojažljivi, a cilj 
im je bio postizanje samo određenoga stupnja političke neovisno- 
sti, koliko je potrebno da se obnovi neometan vjerski život i propi- 
sano hramsko bogoštovlje. Tek treći naraštaj hasmonejskih vladara 
obuzele su veće ambicije. S religijske točke promatrano, cionizam 
je dugi niz godina predstavljao prvenstveno pokret za povratak na 
Cion kako bi se ondje obdržavanjem Zakona čekalo Mesiju, a tek 
zatim, u puno manjoj mjeri i pokret za stjecanje židovske političke 
suverenosti. Do vremena proglašenja Države 1948. i ta je zajednica 
djelomice pristala uz ideju političke neovisnosti, ali dojam je da je 
taj korak napravljen puno više pod pritiskom okolnosti nego iz reli- 
gijskih razloga. Strahote Holokausta u Europi te sukobi s Arapima 
u Palestini do tada su već u duboko depresivnim nijansama osli- 
kavali izglede židovskoga preživljavanja u nežidovskoj državi pa 
alternativa židovskoj političkoj vlasti više gotovo nije ni postojala. 
Dojam je da je značajan dio religijske zajednice koji je 1948. podr- 
žavao uspostavu države, državu smatrao sredstvom preživljavanja, 
a ne sredstvom ostvarenja mesijanskih ciljeva. 

Prekretnica među nositeljima religijskog cionizma zbila se na- 
kon Šestodnevnog rata 1967. godine. Po osvajanju srca drevnih 
kraljevina, Judeje s Jeruzalemom i Samarije, religijska je cionistič- 
ka zajednica na nežidovsku vlast u Erec Izraelu počela gledati kao 


60 Spero, 2000:51. 

na svetogrđe, a njezino dokidanje kao micvu. Ni tada unutar religij- 
ske zajednice nije stvoren konsenzus o tom pitanju, ali daljnji tijek 
povijesti do danas uglavnom je išao više u smjeru njegova posti- 
zanja nego razbijanja. Neka tumačenja Biblije, Talmuda i pisama 
srednjovjekovnih mislilaca poput Maimonidesa, prema kojima je 
nežidovu ne samo nedopuštena vlast nego mu Židov ne smije pro- 
dati kuću ili zemlju u Erec Izraelu, postala su šire prihvaćena u re- 
ligijskoj cionističkoj zajednici. Shahak tvrdi da je halahičko načelo 
zapravo vrlo jednostavno: ako su Židovi dovoljno moćni, njihova 
je vjerska dužnost protjerati nežidove iz Erec Izraela.$! Upravo za 
tim načelom, po njegovu mišljenju, vodio se nekoć najsnažniji po- 
kret religijskih cionista, Guš emunim. No to je odveć simplifici- 
rana i neobranjiva optužba; rabin Meir Kahane koji je zagovarao 
takva rješenja nikad nije uživao značajniju popularnost u religij- 
skim cionističkim krugovima. Ona se može potkrijepiti izdvojenim 
rečenicama prikupljenima iz rabinske literature, ali ne i cjelovitim 
uvidom u rabinska učenja te poviješću. Religijski cionizam nije 
oblikovalo Maimonidesovo mišljenje o trgovini nekretninama, 
nego tijek modernih zbivanja. Isto tako, temeljna dvojba u tabo- 
ru religioznih Židova nikad nije bilo pitanje omjera snaga Židova 
i nežidova, nego legitimnost političkog mesijanizma, židovskoga 
državotvornog aktivizma uopće te primjene vojne sile za uspostavu 
židovskoga nacionalnog suvereniteta. Ta je dvojba zadirala u puno 
dublja teološka, eshatološka 1 soteriološka pitanja, a njih nisu mogli 
riješiti spisi srednjovjekovnih mudraca pa čak ni Biblija, jer izrav- 
nih naputaka u tim tekstovima jednostavno nije bilo. Ono što je 
bilo potrebno bilo je tumačenje tih tekstova, a metoda koja je za to 
tumačenje primijenjena velikim se dijelom temeljila na povijesnom 
iskustvu izgradnje i obrane izraelske države. 


61  Shahak, 2008:109. 


62 Shalom Ratzabi: /s there Religious Meaning to the Rebirth of the State of Israel after 
the Shoah? u Katz, 2005:215. 

OD NASTANKA ISLAMA 
DO 1917. 


Je od najvažnijih kategorija u islamskoj percepciji i katego- 
rizaciji svijeta čini ah/ al-kitab, Narod knjige, koji čine Židovi i 
kršćani.! Prema muslimanskoj vjeri, Muhamed je posljednji prorok 
čije je poslanje uslijedilo nakon židovskih i kršćanskih proroka i 
sukladno je njihovu izvornom naučavanju. Židovska i kršćanska 
sveta pisma, Tevrat i Indžil, po kojima se oni i nazivaju Narodom 
knjige, po muslimanskom vjerovanju naviještaju advent islama i 
proroka Muhameda kao nositelja konačne Božje objave ljudima. 
Budući da je Muhamed posljednja karika u lancu iste objave i bo- 
goštovlja* koje je započelo s Ibrahimom (Abrahamom), a da je 
islamsko božanstvo Alah, prema Kur'anu, istovjetno Bogu kojega 
štuju Židovi i kršćani,3 prostor posvećen tim ranijim objavama i 
njihovim nositeljima u islamskim izvorima je razumljiv. On isla- 
mu pruža kontekst i korijen te predstavlja temelje muslimanskoga 
identiteta i samopercepcije. 

Prikaz Židova i kršćana u Kur'anu i ranoislamskim izvorima 
nije jednoobrazan i jednoznačan. Možda najvažnije opažanje za po- 
četak ove analize jest da oni nisu opisani kao dio obitelji, kako bi 


1 Encyclopaedia of Islam, New Edition, 1986-2004:Vol. II, str. 126264. Koncept se 
može odnositi i na neke druge jednobožačke skupine, ali Židovi i kršćani su glavni 
nositelji toga naslova u islamskim izvorima. 


2. Sura 5:47-51; 6:83-90. 
Sura 29:46. 

se na temelju do sada rečenoga moglo očekivati. Uz određeni broj 
ranoislamskih tradicija iz kojih se iščitava blagonaklonost, koje 
uglavnom potječu iz mekanskoga razdoblja,“ ili ih se poziva na za- 
jedničko bogoštovlje, većina kuranskih ajeta više su polemični, 
kritični pa i neprijateljski prema religijama prethodnicama islama. 
To što islam svrstava židovstvo i kršćanstvo u isti niz objave nipo- 
što ne podrazumijeva da su oni i vrijednosno jednaki islamu. Na- 
protiv, prema islamskom učenju jedina je ispravna vjera islam,* a 
Židovi i kršćani, koji su nekoć primili objavu istoga Boga kojega 
štuju i muslimani, svoju su religiju izopačili te su odbacili fevhid, a 
pristali uz širk, što osobito vrijedi za kršćane zbog njihova vjerova- 
nja u Trojstvo i štovanja Isusa kao Boga/ te molitvi upućenih Mari- 
ji, koju Kur'an također smatra kršćanskim božanstvom. Kur*an na 
jednome mjestu i Židove optužuje za slično krivovjerje, navodeći 
da štuju izvjesnog Uzejra kao boga.? Ipak, glavna kuranska zamjer- 
ka Židovima nije striktno doktrinarne prirode, nego se odnosi na 
njihovu navodnu nevjernost Bogu i neposluh njegovim zapovije- 
dima, zabranama i objavama. Te se optužbe nerijetko temelje na 
židovskoj samokritici, objavljenoj preko starozavjetnih proroka, 
o kojima je bilo riječi u ranijim poglavljima.!? No za razliku od 
starozavjetnih prijekora, nakon kojih uvijek slijedi obećanje o ob- 


4 Sura 29:46 objavljena je u Meki i glasi: “I raspravljajte s pripadnicima Knjige (Tevrata 
i Indžila) samo na najljepši način, osim s njihovim nasilnicima. I recite: “Mi vjerujemo 
ono što je objavljeno nama i (što je) objavljeno vama. I naš Bog i vaš Bog je jedan i 
mi smo Mu pokorni." Vidi i Suru 2:62 u kojoj se Židovima, kršćanima i sabejcima 
obećava Božja nagrada pod određenim uvjetima. Ta je Sura objavljena u Medini. 
Sura 3:64. 

Sura 3:19. 

Sura 4:171; 5:19 itd. 

Sura 5:119. 

Sura 9:31. 


10 Donekle sličan fenomen nalazimo i u kršćanskim polemičnim spisima o židovstvu i 
Židovima, pa je neupitno kako je određeni dio islamskoga protužidovskog sentimen- 
ta nadahnut kršćanskim pamfletima istoga žanra. Valja ipak imati na umu kako su 
starozavjetni, kao i novozavjetni ukori Židovima dio unutaržidovske polemike, dok 
je protužidovska literatura koja se javlja u kasnijim kršćanskim spisima te u islamu 
potpuno drukčija u motivima i svrsi. 


Oo 32 u 

novi i opraštanju, u Kuranu su ti prijekori odraz konačne Alahove 
presude i vječnog odbacivanja te su katkad izrazito grubi, upućeni 
sveukupnoj židovskoj populaciji i općenito protužidovski.!! Neki 
ajeti izravno pozivaju na nasilje prema njima.!* 

Islamska se kritika Židova i kršćana ugrubo može podijeliti u 
dvije kategorije: prva je teološka, a njezin su predmet židovska i 
kršćanska vjerovanja ili nevjerovanja. Dominantan teološki pred- 
met kritike je židovsko i kršćansko odbacivanje Muhameda kao 
Božjeg poslanika, usprkos tomu što, prema islamu, i Tevrat i Indžil 
svjedoče o njemu.!3 Kako bi zamračili ta proroštva, Židovi su i kr- 
šćani izmijenili i krivotvorili svoja “izvorna pisma te time počinili 
velik prijestup pred Alahom.!* Ostale su teološke kritike židovstva 
i kršćanstva vrlo rudimentarne i mahom se svode na spomenute 
optužbe o idolatriji.!" Druga kategorija odnosi se na političku inte- 
rakciju Muhameda i muslimana sa Židovima i — u manjoj mjeri — s 
kršćanima. Povijesno-političke okolnosti u kojima su se susrele ži- 
dovska i islamska zajednica zabilježene su u ranoislamskim izvori- 
ma. Kako su te okolnosti u značajnoj mjeri bile obilježene polemi- 
kom i sukobom, a ranoislamski tekstovi kanonizirani, kanonizirano 
je 1 islamsko-židovsko, kao i islamsko-kršćansko polemiziranje i 


11 Primjerice u Suri 5:14 navodi se kako su Izraelićani zbog svoje nevjere prokleti od 
Boga. Vidi i Suru 4:46; 5:81; 5:85 (gdje su Židovi i mnogobošci izdvojeni kao najveći 
neprijatelji muslimana), 17:4 i 62:6. S druge strane, Sura 45:16 Izraelićanima priznaje 
mudrost, poslanstvo te ih naziva odlikovanima nad sve narode. 


12 Sura 5:36 (Židove koji ratuju protiv Alaha i Muhameda treba smaknuti, povješati, od- 
sjeći im ruke i noge unakrst ili ih protjerati iz zemlje; vidi i komentar 25. uz ajet. Sura 
9:6 (poziv na ubijanje idolopoklonika), 9:30 (poziv na borbu protiv Naroda knjige). Sura 
25:52 objavljena u Meki također poziva na borbu protiv nevjernika, ali prema tumače- 
nju prevoditelja ne odnosi se na rat nego na “nastojanje da se raširi islam" (str. 491). 


13 Sura 5:71. 
14 2:75-79; 4:46; 5:13-41. 


15 Kršćansko vjerovanje u Trojstvo i božansku narav Isusa Krista muslimani smatraju 
idolopokloničkom doktrinom. No neke islamske tvrdnje o idolopoklonstvu utemelje- 
ne su na pogrješnom shvaćanju židovstva i kršćanstva. Spomenuta optužba da Židovi 
Uzejra smatraju Bogom, a kršćani kako drže da je Bog Otac, Sin i Majka, ili da je 
Marija po božanskoj naravi slična Isusu, ne odgovaraju teološkim postavkama židov- 
stva i kršćanstva. One ih ipak svrstavaju u kategoriju idolopoklonika, koje muslimani 
prema Suri 9:6 trebaju poubijati. 

sukobljavanje. Otud i poziv: “O, vjernici [muslimani]! Ne uzimajte 
Židove i kršćane za prijatelje! Oni su jedni drugima prijatelji.?!* 
Što se to, dakle, zbivalo tijekom formativnog razdoblja islama, 
u kontaktima Muhameda i njegovih sljedbenika s “Narodom knji- 
ge"? Odgovor na to pitanje predstavlja jednu od najkontroverznijih 
tema današnje, često politički i ideološki usmjeravane!" ili barem 
obuzdavane, srednjostrujaške zapadne islamologije i orijentali- 
stike. Nepodudarnost prikaza Muhamedova života i karijere koji 
islamolozi 1 orijentalisti predstavljaju u suvremenom znanstvenom, 
političkom i javnom diskursu, s primarnim izvorima islama, !š pred 
ovo istraživanje stavlja imperativ uvida u primarne radije nego u 
sekundarne izvore. Razlog je, barem za tematiku ove knjige, ja- 
san: islamističke skupine uključene u aktualni bliskoistočni sukob, 
vjersko-političko nadahnuće za sukobljavanje sa Židovima crpe iz 
Kur'ana, hadisa, Ibn Ishaka i Tabarija; malo je tko od njih upoznat 
s akademskim apologetskim tezama Watta, Esposita, F. E. Petersa, 
Armstrongove ili hrvatskoga profesora s Yalea Miroslava Volfa. 
Prije negoli prijeđem na te primarne izvore, ipak bih želio naglasiti 
kako postoje određeni utemeljeni i legitimni argumenti za oprez s 
iznošenjem njihova sadržaja. Kao prvo, većina muslimana, kao i 
pripadnika svake druge religije, ne postupa u svakom aspektu živo- 
ta u skladu s naputcima svojih svetih spisa, bilo zato što ih ne po- 
znaju, bilo zato što ih smatraju zastarjelima ili se iz nekog drugog 
razloga ne slažu s njima, bilo zato što su općenito nezainteresirani 
za stvari vjere. Kao drugo, oni bi mogli povećati razinu nepovjere- 
nja između muslimana i nemuslimana zbog podrazumijevanja re- 


16 Sura 5:54 (vidi i 5:80-83, 3:28, 3:118). 


17 Primjerice, Preporukom Vijeća Europe traži se da se islam prikazuje na način koji 
će smanjiti razinu nepovjerenja i konflikta između zapadne civilizacije i islama te 
promovirati njegovu “potencijalno pozitivnu ulogu u današnjem europskom društvu? 
(Recommendation 1162 (1991) on the contribution of the Islamic civilisation to Eu- 
ropean culture). Vidi i Resolution on Islam and European Averroes Day (Official 
Journal C 313, 12/10/1998 P. 0104). 


18 Više o toj temi pisao sam u članku Zapadna orijentalistika: akademska disciplina ili 
politička misija? (Radovi Zavoda za hrvatsku povijest 2010:42, str. 425-443). 

levantnosti njihova doslovnog značenja za svako doba pa tako i za 
danas, budući da autoritativnih tumačenja islamskih teologa kojima 
bi se ti tekstovi kontekstualizirali, depolitizirali i “oduhovili" goto- 
vo da uopće nema. 


Muhamed: prorok i ratnik iz Hidžaza 


Prorok i začetnik islama rodio se, prema islamskoj tradiciji, u 
arabijskoj pokrajini Hidžazu godine 570., u gradu Meki, središtu 
kurejškoga plemena, kojem je i sam pripadao. Muhamedov otac 
Abdulah umro je prije njegova rođenja, dok je majka Emina umrla 
kad mu je bilo šest godina. Po njezinoj ga je smrti odgajao djed 
Abdul Mutalib, preko kojega je vjerojatno primio prve vjerske na- 
putke.!? Po djedovoj smrti nekoliko godina kasnije, brigu za njega 
preuzeo je stric Abu Talib, koji je bio trgovac. Muhamed je s njego- 
vim karavanama putovao po okolnim krajevima, gdje je vjerojatno 
stupio u kontakt sa židovskim i kršćanskim plemenima te raznim 
neortodoksnim sljedbama. U stričevu je domu ostao do ženidbe. 
Oženio se u dvadeset petoj godini Hatidžom, bogatom četrdeseto- 
godišnjom udovicom, s kojom je, osim više sinova i kćeri koji su 
pomrli, dobio i kćer Fatimu. Ta mu je ženidba omogućila ugodan 
život u Meki, gradu koji je bio središte religioznosti Hidžaza i ho- 
dočasničko odredište zbog svetoga kamena Kabe koji se u njemu 
nalazi i danas. 

Godine 610. arapskoga mjeseca ramazana, Muhamed je kao če- 
trdesetogodišnjak?" doživio prvo mistično iskustvo u špilji nedale- 
ko od grada. Prema predaji, ondje mu je došao anđeo Džibril (što je 
arapski oblik imena Gabrijel), probudio ga iz sna i zapovjedio mu 


19 Prema Ibn Ishaku, Abdul Mutalib je Bogu u Kabi zamalo žrtvovao Abdulaha, svoga 
sina, a Muhamedova oca, nakon zavjeta koji je dao zbog sukoba s nekima iz kurejškog 
plemena oko kopanja zdenca (Ibn Ishak, 2004:97: str. 66-67). 


20 Prema nekim tradicijama Muhamed je prvu objavu doživio u četrdeset trećoj godini; 
vidi Al-Tabari, 1987-1997:1835-1836: IX, str. 206-208. 

da čita. Muhamed, koji je bio nepismen, ostao je zbunjen i prestra- 
šen njegovom pojavom. Džibril mu je potom prenio prvu poruku, 
zapisanu u Suri 96. u ajetima 1-5, a Muhamed ju je ponovio: 


Čitaj imenom svoga Gospodara koji je stvorio. 
Stvorio je čovjeka od zgrušane krvi. 

Čitaj, a tvoj najplemenitiji Gospodar, 

koji je naučio peru. 


Naučio je čovjeka onome što nije znao.?! 


Muhameda je to iskustvo prestrašilo i duboko uznemirilo. Pomislio 
je da je opsjednut te je čak naumio počiniti samoubojstvo skokom 
s litice. Džibril mu se tada opet ukazao i spriječio ga. Muhamed 
se potom vratio kući i viđenje prepričao Hatidži, a ona ga je pro- 
tumačila kao radostan znak da će Muhamed postati prorok svome 
narodu. Takvo tumačenje potvrdio je i Hatidžin rođak, kršćanin 
Waraka ibn Naufal, što je Muhameda donekle smirilo i oslobodilo 
straha i tjeskobe.?? Džibril mu se nastavio ukazivati i prenositi nove 
poruke, koje su se isprva odnosile na važnost jednoboštva (tevhid). 
Te i ostale poruke koje su mu susljedno objavljivane Muhamed je 
pamtio i prenosio svojim sljedbenicima, koji su ih nakon njegove 
smrti, u vrijeme kalifa Osmana (644. — 656.), objedinili u Kur?*an.?> 

Muhamed je uskoro svojim sugrađanima počeo propovijedati 
poruke islama. Njihova je prva reakcija bila nevjerica i podsmijeh. 
Tek je nekoliko njih prihvatilo novu religiju. Prvi obraćenik bio je 
Ali ibn Ebu Talib, sin Muhamedova strica. Slijedio ga je Zajid, bivši 
rob kojega je Muhamed oslobodio i poslije posinio. Treći obraćenik 
bio je Abu Bakir, kasnije Muhamedov punac i prvi kalif. Godine 
619. umrla je Hatidža. Otpor stanovnika Meke protiv Muhamedova 


21 Sura 96:1-5. 
22. Ibn Ishak, 2004:153-154: str. 106-107. 


23 Prema muslimanskom vjerovanju Džibrilove riječi Muhamed je doslovce prenio svo- 
jim sljedbenicima, koji su ih pamtili, ponavljali i na koncu sve zapisali u izvorno 
objavljenom obliku, otkud dolazi i ime za Kur'an, što znači recitirati, ponavljati. 

naučavanja nastavio je rasti, da bi s vremenom prerastao u neprija- 
teljstvo zbog kojega se Muhamed našao u životnoj opasnosti i bio 
primoran pobjeći iz grada. U lipnju 622. godine napustio je Meku i 
prebjegao u Jatrib, grad kasnije prozvan Medina, koji se nalazi oko 
340 kilometara sjeverno od Meke. Taj Muhamedov bijeg, odnosno 
hidžra,* predstavlja ključni događaj za oblikovanje islamske vje- 
re i zajednice (umeta) pa se od njega prema islamskom kalendaru 
računaju godine. Način na koji će Muhamed u sljedećih deset go- 
dina voditi i uređivati muslimansku zajednicu u Medini te učenja, 
doktrine, presude i stavovi koje će joj prenijeti, ocrtat će teološki, 
ali i zakonski, ideološki, socijalni, politički, vojni, aksiološki i an- 
tropološki okvir islama. Upravo zato da bi ga se što vjerodostojnije 
oponašalo, u tradicionalnim islamskim izvorima sačuvano je obilje 
građe iz koje se podrobno može pratiti Muhamedovo postupanje 
i njegove izjave u pojedinim konkretnim prigodama. Ta je građa 
temelj kako za službenu islamsku teologiju i zakonodavstvo, tako i 
za mnoge povijesne prikaze Muhamedova života. Na njoj se teme- 
lji i veći dio ovoga pregleda. Povijesnost te građe, kako smo vidjeli 
u poglavlju o izvorima, često je upitna i nepotvrdiva, ali aspekt 
povijesnosti u ovom trenutku nije odveć relevantan: za muslimana 
vjernika ti su izvori vjerodostojni pa ću ih za potrebe ovoga istraži- 
vanja načelno tretirati kao takve. 


USPOSTAVA MUSLIMANSKE 
ZAJEDNICE U MEDINI I SPORAZUM SA ŽIDOVIMA 


Jedan od prvih koraka koje je Muhamed učinio po dolasku u Me- 
dinu bio je sastavljanje ugovora o savezu između muhadžira i an- 
sara — pomoćnika koji su bili stanovnici Medine — s jedne strane te 
Židova s druge.2* Židovi su u Medini, kao i u drugim mjestima u 


24. Muhamedovi sljedbenici koji su tada prebjegli s njime poznati su kao muhadžiri, a ista 
se riječ danas u bošnjačkom jeziku koristi općenito za izbjeglice. 


25 Ibn Ishak, 2004:341-342: str. 231-233. Gil navodi kako se u islamskim izvorima taj 
sporazum načelno smatra “nekom vrstom pogodbe između muslimana i Židova" (Gil, 
2004:21, 35). 

Arabiji, vjerojatno živjeli od vremena uništenja Drugoga hrama,?$ 
ali najveći se dio njih doselio sredinom drugoga stoljeća, nakon 
poraza Bar Kohbina ustanka. Tako raseljeni, Židovi su se skrasili 
diljem Arabije, u svakome njezinu većem gradu.?" U petom stolje- 
ću poslije Krista stanovnici Tirana, otoka na ulazu u Tiranski zaljev, 
nazivaju se Židovima, iako se ne zna jesu li to bili obraćenici na 
židovstvo ili Židovi doseljeni iz Judeje. Početkom šestoga stoljeća 
Himjaritski kralj, koji je vladao jugozapadnim kutom Arabijskog 
poluotoka (današnji Jemen) obratio se na židovstvo i uspostavio 
židovsku monarhiju.?> 

Važne židovske zajednice naseljavale su i dijelove Hidžaza, po- 
krajine na zapadu Arabijskog poluotoka uz obalu Crvenoga mora. 
Prema nekim muslimanskim izvorima, grad Jatrib, odnosno Medi- 
na, bio je židovski grad,? ali u vrijeme Muhamedove vlasti Židovi 
u Medini bili su vjerojatno “vjerska manjina u pretežito poganskoj 
arapskoj zajednici".* Najvažnije hidžaške židovske zajednice an- 


26 Donner, 2010:30. 

27 Gilbert, 2010:9. 

28 Lewis, 1995:44-45. 

29 _ Gil, 1997:11, Gil, 1984:204 (vidi fusnotu 5 na istoj stranici). 


30 Lewis, 1997:117-118. Ovdje valja napomenuti kako su pitanja brojnosti, zastupljenosti 
te osobito podrijetla Židova iz Hidžaza velikim dijelom nepoznanica (Gil, 1984:203) 
pa među povjesničarima i orijentalistima o njima postoje vrlo različita mišljenja. Dok 
jedni tvrde da se radi o židovskoj dijaspori, odnosno o etničkim Židovima, mahom 
potomcima izbjeglica iz Palestine iz vremena židovsko-rimskih ratova, drugi misle da 
su oni većinom bili stanovnici Arabije obraćeni na židovstvo (Goitein, 1955:49) ili čak 
neku vrstu judeokršćanstva. U prilog takvoj pretpostavci tu je argument kako su imena 
Židova koji se spominju u islamskim izvorima arapska, a ne hebrejska, kao i da se Teli- 
gija koje su se držali, prema Suri 9:31, razlikovala od one ortodoksnog židovstva. Ona 
glasi: “Govorili su Židovi: “Uzejr je Božji sin'...? (usp. Ibn Ishak, 2004:398: str. 269). Ne 
postoje nikakvi povijesni tragovi o Židovima ili ikakvu ogranku židovstva čiji bi pri- 
padnici tvrdili da je itko Božji sin (osim Židova koji su vjerovali da je Isus iz Nazareta 
bio Mesija i sin Božji, ali do sedmoga stoljeća takvi su odavna prestali biti židovskom 
sljedbom, već su bili dijelom kršćanske Crkve), niti je posve jasno tko je Uzejr, iako 
je uvriježeno tumačenje da se radi o Ezri. Moguće je, dakle, da se radilo o arapskim 
obraćenicima na židovstvo, koji su židovsku vjeru izmiješali s nekim nežidovskim uče- 
njima. Također je moguće da se radilo o etničkim i pravovjernim Židovima, a da je 
Muhamed krivo shvaćao dijelove židovskoga učenja. Uporište za tu pretpostavku nalazi 
se u postojanju drugih krivih shvaćanja u Kur'anu i ranoislamskoj tradiciji vezanih 

tičkoga doba bile su one u Medini, u Khajberu, udaljenom od Me- 
dine oko sto pedeset kilometara prema sjeveru,?! te u Temi.3* Ta- 
mošnji su se Židovi prvenstveno bavili poljodjelstvom. Za razliku 
od arapskih beduinskih plemena koja su mahom bila nomadska i 
pastirska, Židovi su živjeli u naseljima koja su sami izgradili, u 
kojima su iskopali zdence i oko kojih su zasadili plantaže palmi i 
vinograde.?* Njihove su zajednice bile bogate i dobro integrirane 
u okruženje u kojem su živjeli. S arapskim su plemenima bili u 
savezništvima, a njihov utjecaj u području politike, gospodarstva i 
trgovine bio je velik. 

Ibn Ishak navodi da se, kad se rodio Muhamed, upravo u Medini 
neki Židov popeo na vrh tvrđave, sazvao sve svoje židovske su- 
narodnjake te im svečano obznanio: “Danas je izišla zvijezda pod 
kojom se rodio Ahmed."* Svrha te tradicije bila je ukazati kako 
su Židovi na temelju svojih svetih spisa očekivali dolazak proro- 
ka koji će svijetu donijeti konačnu objavu i kako su ga prepoznali 
u Muhamedu čim se rodio. Upravo taj aspekt židovstva, kako ga 
islam percipira, predstavlja temelj za sveukupnu kasniju interakciju 
između Muhameda i hidžaških Židova. 

Židovska plemena koja su dočekala Muhameda kad je 622. do- 
selio u Medinu i koja se spominju u svim važnim islamskim izvori- 


uz židovstvo i kršćanstvo, poput poistovjećivanja Isusove majke i Mojsijeve sestre u 
Kur'anu 3:33-48 (Amramova kći Mirijam, vidi Brojevi 26:59), shvaćanja da kršćani 
Isusovu majku Mariju štuju kao Boga (Kur'an 5:119) te da je trojstvo “On [Bog] i Isus i 
Marija" (Ibn Ishak, 2004:403: str. 271-272) itd. Sharon na temelju kuranske referencije o 
Uzejru tvrdi dau Medini uopće nisu živjeli Židovi, nego kršćani (Sharon, 2007:352-353, 
“People of the Book" u McAuliffe, 2001-2006:36-43, Vol. 4). 

31 Ibn 1Ishak Khajber naziva “židovskim gradom i vrtom Hidžaza“ (Ibn Ishak, 2004:770: 
str. 519). 


32 Tema je oaza u sjeverozapadnoj Arabiji u koju su se Židovi naselili još u vrijeme na- 
kon uništenja Prvoga hrama. Mjesto se spominje u Starom zavjetu (Job 6:19, Iz 21:14, 
Jer 25:23). 


33 Gil, 2004:4. 


34 Ibn Ishak, 2004:103: str. 70. Ahmed je Muhamedovo drugo ime prema tumačenju 
Sure 61:6. 

ma su Banu Kajnuka, Banu al-Nadir i Banu Kurejza.?* Muhamed je 
s njima sklopio navedeni ugovor o savezu, blagonaklono i srdačno, 
obraćajući im se kao dijelu uwmeta,** iako nije za zanemariti da u 
samom sporazumu židovska plemena nisu spomenuta poimence.?7 
Prema tome sporazumu, Židovu “koji nas slijedi pripada pomoć i 
jednakost".38 Od Židova se nije tražilo da se obrate na Muhamedo- 
vu vjeru, nego samo da sudjeluju u financiranju njegovih ratova i da 
ne pristaju uz neprijatelje muslimana. Muslimani se pak obvezuju 
da Židovima neće nanositi nepravdu i pomagati njihovim neprija- 
teljima. Ugovorom je definirana i uspostava umeta, naroda islama 
koji je odvojen od svakog drugog naroda, zbog čega se taj ugovor 
može smatrati začetkom islamske države.?? Navedene su obveze 
lojalnosti koje su muslimani imali gajiti jedni prema drugima. Tako 
je, na primjer, muslimanu bilo zabranjeno pružiti pomoć nevjerni- 
ku protiv drugog muslimana. Time je dotadašnja lojalnost koja se 
vezivala uz klanove i plemena preusmjerena na novouspostavljenu 
vjersku zajednicu. Pozornost u ugovoru plijeni položaj Židova ko- 
jima je dodijeljen konfederativni status s Arapima muslimanima i 
prema kojima Muhamed pokazuje izraženo pozitivniji stav nego 
prema ostalim nemuslimanima, odnosno kurejšitskim mnogoboš- 


35 Ta se tri plemena spominju kao saveznici dvaju zavađenih arapskih mnogobožačkih 
plemena u Medini, koja su kasnije prešla na islam, i to Banu Kajnuka kao saveznik 
plemena Khazraj, a Nadir i Kurejza kao saveznici plemena Aus. Kad su ta dva arapska 
plemena zaratila, Židovi su poduprli svoje dotične saveznike, pri čemu su ratovali jedni 
protiv drugih. Ibn Ishak u odanosti židovskih plemena arapskim saveznicima, koju nije 
poljuljao ni sukob, ne vidi ništa pohvalno, iako je u arapskom svijetu upravo vjernost 
savezniku predstavljala jednu od najvećih vrlina. Naprotiv, događaj je autoru poslužio 
za ukazivanje na još jedan oblik židovske neposlušnosti Tori, ali zapovijedi iz Tore na 
koje se on poziva kao takve u njoj ne postoje (Ibn Ishak, 2004:373: str. 253-254). 


36  Muhamedova naklonost i uvrštavanje Židova u umet važan je podatak za datiranje 
sporazuma do najranijega medinskog razdoblja, prije Bitke kod Badra (Gil, 2004:25), 
što je u skladu i s Ibn Ishakovom kronologijom. Usp. Harun & Ibn Hišam, 1998:106- 
109, Rodinson, 2000:190. 


37 O mogućim razlozima vidi Gil, 2004:37-38. 
38 Ibn Ishak, 2004:342: str. 232. 


39 Khadduri, 1962:209. Prijevod cijeloga dokumenta s arapskoga na bošnjački jezik na- 
lazi se u Harun & Ibn Hišam, 1998:106-109. 

cima. Istodobno, konfederativni je status uređen sa svakim židov- 
skim plemenom pojedinačno jer Židovi, za razliku od muslimana, 
nisu smatrani koherentnim tijelom. Takvo uređenje pokazat će se 
za muslimane pametnim potezom budući da je njime omogućeno 
da umet zarati s jednim židovskim plemenom, a da s drugim ostane 
u savezničkom odnosu.“ 

Nešto kasnije, Muhamed je zakonima uredio i druga vjerska i 
društvena pitanja. Ustanovio je redovitu zajedničku molitvu, post, 
poreze, kazne te definirao što je u islamu zabranjeno, a što dopušte- 
no. U vjerskim se pak pitanjima nije libio preuzeti razna židovska 
rješenja. Tako je isprva po uzoru na Židove htio trubom saziva- 
ti vjernike na molitvu,*! a kibla, smjer u kojem su se muslimani 
okretali tijekom molitve, sve do 623. bio je Jeruzalem. Deseti dan 
židovskoga mjeseca tišrija, koji Židovi strogim postom obilježava- 
ju kao Dan pomirenja (Jom kipur), Muhamed je proglasio danom 
posta i za muslimane.“ Postoje i hadisi prema kojima je Muhamed 
savjetovao muslimanima da se obrate Židovima i kršćanima i nji- 
hovim svetim knjigama radi savjeta u vjerskim pitanjima. 


Muhamedova polemika, sukobi i ratovi protiv Židova 


Muslimanski izvori već od samoga početka Muhamedova borav- 
ka u Medini bilježe slučajeve židovskoga neprihvaćanja Muhame- 
da kao proroka, što je dovelo do postupnog zaoštravanja njihovih 
međusobnih odnosa. Prve hidžretske godine, Abu Umama, jedan 


40 Khadduri, 1962:210 (vidi osobito bilješku 15). 


41_Š. Omerbašić pak piše kako je Muhamed htio vjernike sazivati na molitvu zvonom, 
ali da u Medini nije bilo zvona. Potom je jedan od Muhamedovih ashaba u snu primio 
objavu o tome da vjernike na namaz treba pozivati ezanom (Omerbašić, 2002:87-88). 


42 Taj se blagdan na arapskom zvao Ašura (što znači “deset", slično kao hebrejska ri- 
ječ asara), au Medini se obilježavao do Bitke kod Badra (Rodinson, 2000:197, 210). 


Blagdan Ašure danas obilježavaju šijiti 10. dana mjeseca muharrema, ali kao dan 
mučeništva Husejina, sina kalifa Alija. 


43 Više o tome vidi u Kister, 1980:215-239 (Haddithu an bani isra'ila wa—la haraja). 

od Muhamedovih sljedbenika, obolio je od difterije i umro. Nato 
su Židovi i “arapski licemjeri" izjavili: “Da je [Muhamed istinski] 
prorok njegov drug ne bi umro.“ Nedugo zatim židovski su ra- 
bini ozlojedili Muhameda svojim pitanjima. Ibn Ishak ne prenosi 
kakva su to pitanja bila nego samo da su “židovski rabini iskaza- 
li neprijateljstvo prema poslaniku iz zavisti, mržnje i zlobe, jer je 
Bog sebi odabrao poslanika među Arapima" te da su “postavljali 
pitanja i raspirivali nevolje protiv islama u nastojanju da ga dokraj- 
če".#5 Stillman navodi da su židovski učenjaci iz Medine po svoj 
prilici Muhamedu bili osobito iritantni, jer ne samo da su odbaci- 
vali njegove tvrdnje da je prorok, nego su i ismijavali Muhame- 
dove, po njihovu viđenju, “flagrantne pogrješke" glede biblijskih 
i midraških naracija. Upravo ovo potonje bilo je “neoprostivo?.“$ 
I Goitein misli da je jedan od razloga Muhamedova neprijateljstva 
prema Židovima njihovo ismijavanje njegovih “neizbježnih zabuna 
glede biblijskih priča i zakona". Goitein kao primjer takve zabune 
navodi Suru 28:38 prema kojoj faraon traži od Hamana da izgradi 
Babilonsku kulu.*' Rodinson ovoj problematici oprezno prilazi i 


44 Ibn Ishak, 2004:346: str. 235 i Al-Tabari, 1987-1997:1260, VII. str. 6. Muhamed je na 
ovu optužbu pragmatično uzvratio kako od Boga nije primio vlast nad smrću. 


45 Ibn Ishak, 2004:351-352: str. 239-240. Rabini su vjerojatno postavljali teološka pita- 
nja, kojima su željeli dokazati nedosljednosti i netočnosti u novonastaloj religiji. Slična 
pitanja rabini su postavljali i kršćanskim učiteljima, a o takvoj polemici postoji dosta 
pisanog materijala (primjer je Justinov Razgovor s Trifonom). Polemiziranje o vjerskim 
pitanjima, usto, bilo je uobičajeno i unutar same židovske zajednice. No Muhamed, 
kao nepismen i neuk prorok, nije se mogao upustiti u teološke rasprave s rabinima pa 
optužbe o “raspirivanju nevolja" vjerojatno potječu od nedostatka drugih argumenata. 


46 Stillman, 1979:11. 


47. Goitein, 1955:64. Haman je ličnost iz Knjige o Esteri, a živio je u Perziji gotovo tisuć- 
ljeće nakon egipatskog faraona o kojem govori Biblija. Slična konfuzija postoji u Suri 
19:27-28, gdje su Isusova majka i Aronova sestra (obje su se zvale Marija/Mirjam) pred- 
stavljene kao jedna ista osoba, te glede Mojsijeva oca koji se prema Kur'anu zvao Imran, 
ioca Marije majke Isusove (također Imran), vidi Suru 3:33-45. Neke tradicije ukazuju na 
to da je Muhamed bio svjestan kako njegovi sljedbenici nemaju dovoljan uvid u pitanja 
vjere i vjerske povijesti te da bi ih u njih mogli uputiti Židovi. Tako postoji poznati i 
često citirani hadis hadisu an bani israila wa la harradža, kojim Muhamed potiče svoje 
sljedbenike da se “bez srama" obrate Židovima za savjet glede pitanja vjere. Njime je Ži- 
dovima priznato važno mjesto poznavatelja religijske povijesti i konteksta relevantnoga 
iza islam. Više o tom hadisu i njegovim tumačenjima vidi u Kister, 1980:215-239. 

iz drugog aspekta te predlaže mogućnost da Židovi nisu prihvati- 
li Muhamedovu objavu djelomice i zbog kuranskih “pogrješaka i 
anakronizama". 


Ne može biti nikakve dvojbe da su židovski intelektualci bili kraj- 
nje nevoljki poduprijeti valjanost objava koje je primio Muham- 
mad. Upravo su se njima, kao čuvarima drevnog Svetog pisma, 
obraćali ljudi za mišljenje o toj novoj poruci kao i za potvrdu od- 
govara li ona kriterijima božanskog nadahnuća koja su prihvatili 
stručnjaci. Čak da su i bili skloni prema novom pokretu, nije im 
bilo lako odobriti ono što je, po njihovu gledištu, bilo nesuvislo 
buncanje jednog nepismenjaka, niti im je bilo lako izbjeći a da ne 
ukažu na to kako Kur'an iskrivljuje priče Starog zavjeta, kao i na 
pogrješke i anakronizme kojih je pun.# 


Ova je problematika u islamskoj tradiciji i muslimansko-židovskim 
odnosima ostavila dubok trag. Referiranje na nju odigrat će ulogu 
i u vrijeme pred nastanak izraelske države. Naime, veliki muftija 
jeruzalemski Hadži Emin el-Huseini u svom protužidovskom pam- 
fletu Islam i židovstvo našao je za potrebno navesti i da su Židovi 
“počeli [...] Muhamedu postavljati razna besmislena i nerješiva pi- 
tanja. Na taj su način htjeli druge uvjeriti da je Muhamed siromašan 
u znanju i mudrosti.?*? 

Dvojica učenih rabina, Abdulah b. Salam i Mukhadžrik pri- 
hvatili su Muhamedovo učenje i prešli na islam. No izvješća o 
njihovu obraćenju ne umanjuju opći negativan prikaz koji izvori 
oslikavaju o Židovima. Sam Abdulah b. Salam potajice je otišao k 
Muhamedu i preobratio se, nakon čega Ibn Ishak prenosi njegovu 
pripovijest: 


48 Rodinson, 2000:199. 


49 _El-Huseini, 1943:8. Slično, židovski osjećaj “da su intelektualno do neba nadmoćniji 
prema novoj vjeri, novom Božjem Poslaniku i prema cjelokupnom arapskom narodu" 
spominje se već na početku serije članaka Essada Beya Kako je Muhamed a. s. uništio 
židove u Arabiji (Bey, 1941). 

Sakrio sam to [obraćenje na islam] od Židova te sam otišao k posla- 
niku i rekao: “Židovi su narod lažljivaca pa bih volio da me uzmeš 
u jednu od svojih kuća i sakriješ od njih. Tada ih upitaj o meni pa 
neka ti kažu na kakvom sam položaju među njima, prije nego što 
saznaju da sam postao musliman. Saznaju li to prije, izreći će o 
meni klevete i laži." Prorok me udomio. Dođoše i Židovi, a posla- 
nik ih upita o mom položaju među njima. Oni rekoše: “On je naš 
glavar, sin našega glavara, naš rabin i čovjek učen među nama." 
Nakon tih njihovih riječi ja sam se pokazao i rekao: “O, Židovi, 
bojte se Boga i prihvatite što vam on šalje. Jer, tako mi Boga, znate 
da je on [Muhamed] Božji poslanik. Naći ćete gdje ga vaša Tora 
opisuje pa čak i imenuje. Ja svjedočim da je on poslanik Božji, ja u 
njega vjerujem, držim ga istinitim i priznajem ga." Oni me optužiše 
da lažem i pogrdiše me. Tada sam podsjetio poslanika da sam rekao 


kako će tako postupiti, jer oni su izdajnički, lažljiv i zao narod.. 2% 


U nastavku Ibn Ishakove naracije, Židovi i licemjeri“! predmet su 
sve većega zamjeranja i neprijateljstva. Licemjerima se zamjera 
varljivo pristajanje uz islam, ali taj je njihov grijeh osobne prirode, 
za koji će oni s vremenom, nakon smrti, primiti zasluženu Božju 
kaznu. Židovi se pak općenito — ne samo neki među njima koji bi 
skrivili kakvo specifično nedjelo ili se zamjerili Muhamedu — pro- 
filiraju kao utajitelji istine. Taj je prijestup puno veći od prijestu- 
pa licemjerja, jer se on ponajprije odnosi na to da su Židovima u 
Tevratu bila povjerena proročanstva o Muhamedovu dolasku, na 
temelju kojih su ga oni trebali prepoznati i prihvatiti te ostalim na- 
rodima objaviti istinitost njegova poslanja, što su oni odbili učini- 
ti.*? Kako je Muhamedovo shvaćanje sebe kao posljednjega u nizu 


50 Ibn Ishak, 2004:353-354: str. 241. 

51 Guillaume ovdje objašnjava značenje arapske riječi munafik (mn. munafikun) koju je 
preveo s licemjer. Ona se odnosi na one koji se pretvaraju da su prihvatili islamsku 
vjeru, a zapravo nisu (str. 242). 

52 Zaisti taj prijestup islamski izvori optužuju i kršćane, ali predmet ovoga izlaganja su 
samo Židovi. Primjer tvrdnje da je Muhamed očekivani poslanik (mesija) nalazi se u 
Kur'anu 5:21 (u Karićevu i Korkutovu prijevodu 5:19): “O sljedbenici Knjige! Došao 

proroka ranije objavljenih religija židovstva i kršćanstva jedno od 
najvažnijih kako aspekta njegove proročke samopercepcije tako i 
uporišta islamskih tvrdnja o svojoj univerzalnosti, židovsko je opo- 
vrgavanje toga potraživanja nanosilo ozbiljan udarac vjerodostoj- 
nosti njegovih temeljnih premisa. Muhamed je prema islamskom 
učenju “poslanik Božji koji je donio od Njega istinu što oni [Žido- 
vi] mogu pronaći da je zapisano u Tori i Evanđelju?.** Dio te misli 
je i shvaćanje ranijih proroka kao muslimana. Alah je Muhamedu 
objavio: “Abraham nije bio ni Židov ni kršćanin, nego je bio mu- 
slimanski hanifi nije bio mnogobožac.**“* Ista misao nalazi se i u 
Suri 3:67: “Ibrahim nije bio ni Židov ni kršćanin, nego je pravi mu- 
sliman.? Slične poruke u islamskim izvorima postoje i glede drugih 
biblijskih ličnosti, čime se u tim izvorima retroaktivno islamizira 
židovska povijest. Upravo to će biti jedan od argumenata kasnije 
islamizacije i židovskoga teritorija. 

Kako bi izbjegli priznati da je Muhamedov dolazak naviješten u 
njihovu Pismu, Židovi su, prema islamskom shvaćanju, izmijenili 
dijelove Petoknjižja. Tako ni drugi Židovi, oni koji traže istinu, ali 
ni nitko drugi tko proučava njihova Pisma, ne bi mogao Muhameda 
prepoznati kao poslanika i proroka* sličnoga ranijim židovskim 
prorocima. Zbog toga ih je Alah kaznio i “pretvorio u majmune 
radi njihovih grijeha? te ih je “prokleo zbog njihova nevjerstva?.57 

Ibn Ishak u podužem izlaganju koje slijedi donosi više dijaloga 
između Muhameda i/ili Alaha s jedne i Židova s druge strane. Dija- 


vam je Naš Poslanik koji će vam objasniti, nakon prekida dolaska poslanika da ne pri- 
govorite “Nije nam došao ni onaj koji bi nas obradovao niti onaj koji bi nas upozorio. 
A već vam je došao onaj koji vam donosi veselu vijest i koji vas upozorava." 


53 Ibn Ishak, 2004:388, str. 263. 
54 Ibn Ishak, 2004:384: str. 260. 
55 Ibn Ishak, 2004:367: str. 250. 


56 Ibn Ishak, 2004:369: str. 251, usp. Sura 5:63 (u Karićevu i Korkutovu prijevodu 5:60), 
kao i bilješku 41: “Jasno je da se ovdje radi o Židovima i kršćanima" (Pandža i Čauše- 
vić, 1989:150) te 7:165. 


57 Sura 4:46; usp. Sura 2:75-79; o stavu prema Židovima, kršćanima i mnogobošcima 
vidi Suru 5:13-82. 

lozi su polemični, a Židovi, odnosno većina njih, u njima su prika- 
zani kao nevjerni, nepouzdani, utajitelji i iskvaritelji istine, “narod 
pakla" koje je “Bog prokleo zbog njihove nevjere". U jednom 
dijelu te polemike pojavljuju se četvorica rabina koja Muhamedu 
postavljaju četiri pitanja uz obećanje da će se, odgovori li im točno, 
preobratiti na islam. Iako Muhamed odgovara točno, oni izbjega- 
vaju konverziju, na što Muhamed dobiva novu objavu od Alaha o 
njihovu zatajivanju istine koja im je ranije otkrivena. 

Ovakve polemike sa Židovima, kao i protužidovski sentiment 
općenito, odjek su sličnih kršćanskih optužbi na Židove,5! od kojih 
su neke zabilježene u islamskim izvorima.** Kršćani su židovska 
Pisma (Stari zavjet) tumačili na način koji je Židovima bio nepri- 
hvatljiv, često koristeći židovsku samokritiku kao egzegetski argu- 
ment. I u ranokršćanskoj i u ranoislamskoj polemici sa Židovima, 
Židove se grubo optuživalo za nevjeru vlastitim Pismima, ali teško 
je ne zamijetiti 1 razliku. U Novom zavjetu, a onda u određenoj 
mjeri i u ranokršćanskoj polemici sa Židovima, koje je tipičan pri- 
mjer Razgovor s Trifunom Justina Mučenika, Židovima je dan glas 
i argument koji se doista temelji na židovskim Pismima i naučava- 
nju, a protiv kojega je predstavljeno novozavjetno tumačenje toga 
istoga Pisma. Štoviše, u Razgovoru s Trifunom Justin žustro brani 
svoje mišljenje kako su Židovi koji vjeruju da je Isus Mesija, ali 
obdržavaju i židovski zakon, “rođaci i braća“, a da s kršćanima 
koji to mišljenje ne dijele ne želi “ni razgovarati ni zajedno boravi- 


58 Ibn Ishak, 2004:371: str. 252. 

59 Ibn Ishak, 2004:373: str. 254. 

60 Ibn Ishak, 2004:375-376: str. 255. 

61  Židovsko-kršćanski sukobi u Arabiji postojali su dugo prije dolaska islama, a u nekim 
su aspektima bili žešći od onih koji su postojali u kršćanskim bizantinskim područ- 
jima. Židovska plemena, kao i samo Himjaritsko kraljevstvo aktivno su pristajali uz 
Perzijance, bizantske krvne neprijatelje, najvjerojatnije zbog bizantskoga progona 
njihovih sunarodnjaka. Zbog toga su, primjerice, ratovali s Etiopljanima, koji su kao 
kršćani bili saveznici Bizanta. 


62 Ibn Ishak, 2004:380: str. 258. 

ti.$3 U ranoislamskoj polemici, pak, ne postoji teološka debata u 
kojoj bi se čuo stvarni židovski argument, nego je njezin velik dio 
usredotočen na optužbe o njihovu navodnom krivotvorenju Pisma, 
a ostalo su teme koje je općenito teško povezati sa židovskom teo- 
loškom misli.6“ 

Židovsko kratkotrajno priznavanje Muhameda kao proroka 
javlja se u političkom medinskom kontekstu. Židovi su se, pre- 
ma Ibn Ishaku, nadali da će im Muhamed pomoći u sukobima s 
plemenima Aus i Khazraj (prije nego što su ovi prešli na islam) 
te su im nagovijestili njegov dolazak prije nego što je započela 
njegova proročka karijera. No, kad se pojavio, odbacili su ga, što 
su im muslimani zamjerili: “O, Židovi, bojte se Boga i postanite 
muslimani." 

Židovsko izvrtanje i prikrivanje proroštava danih u Tevratu spo- 
minje se na mnogim mjestima u Kur'anu i tradiciji, a za islamsko 
viđenje Židova ta je optužba od posebne važnosti. To je, naime, 
jedina značajnija židovska spletka protiv Muhameda i muslimana 


63 Justin, 2011:87. Cio je taj razgovor između kršćanina i rabina polemičan, ali ne i nepri- 
jateljski. Justin i Trifun žustro ali pristojno iznose svoja tumačenja starozavjetnih tek- 
stova te se nadmeću u elokventnosti, mudrosti i znanju. Veći generator neprijateljstva 
prema Židovima u prvim stoljećima Crkve bili su neuki kršćani, koji s učenim rabinima 
nisu mogli polemizirati na sličan način, pa je optužba da su Židovi od Boga odbačeni, 
a da je Crkva postala novi Izrael te da se tomu više nema što dodati, predstavljala 
pogodan izlaz iz svake rasprave. Osobno mislim da je radikalizam utemeljen ne na gor- 
ljivosti u promicanju vlastite vjere, nego na neukosti, jedan od glavnih, ako ne i glavni 
čimbenik širenja teološkog protužidovstva i u ranom kršćanstvu i u ranom islamu. 


64 Spomenuta četiri pitanja koja rabini postavljaju odnose se na izgled novorođenčeta, 
Muhamedovo spavanje, dragovoljno Izraelovo odricanje od nečega te Duha, kojega 
Muhamed povezuje s Gabrijelom koji mu donosi objave (375, str. 255). Tu je i već spo- 
menuta kuranska tvrdnja da su Židovi govorili: “Uzejr je Božji sin" (9:31). No, naj- 
važnija ranoislamska problematika, a to je židovsko nepriznavanje Muhameda kao 
poslanika, duboko je povezana s prilikama među Židovima u sedmom stoljeću. U to je 
vrijeme vladalo snažno mesijansko ozračje. Židovi su očekivali Mesiju koji će ih vratiti 
u Erec Izrael, obnoviti Hram i bogoštovlje, donijeti im spasenje i poraziti njihove nepri- 
jatelje. Kako je prije Mesijina dolaska trebalo doći vrijeme nevolja i ratova, dio Židova 
je kasnije kalifa Omera doživio kao mesijansku figuru. Muhamed se, pak, u godinama 
svoga odrastanja sigurno susretao s tim židovskim očekivanjima i nadanjima pa ga je 
židovsko odbacivanje i same pomisli da bi on bio taj Mesija duboko vrijeđalo. 


65 Ibn Ishak, 2004:378-379: str. 257. 

iz toga ranog razdoblja za koju se na koncu može reći da je polu- 
čila uspjeh. Ta urota nikad nije raskrinkana; Židovi i ostali koji su 
se držali njihova Pisma nikad se na temelju poticaja iz toga tek- 
sta nisu preobratili na islam. Polemika i optužbe za krivotvorenje 
nastavljena je kroz cijelu kasniju povijest muslimansko-židovskih 
odnosa. Druge, pak, židovske spletke bile su manje uspješne. Tako 
se te ili sljedeće godine“ muhadžirima rodilo prvo dijete. Bio je to 
Abd Alah ibn al-Zubajr,*" a njegovo je rođenje među muslimanima 
izazvalo radost i olakšanje. Razlog je bio taj što je Medinom kru- 
žila priča kako su Židovi tvrdili da su začarali muslimane i udarili 
ih prokletstvom neplodnosti. Al-Zubajrovo rođenje donijelo im je 
olakšanje i radost jer je Bog “pokazao da su židovske tvrdnje bile 
lažne".# Nadalje, jedan je Židov pokušao zametnuti neprijatelj- 
stvo između dva ranije zaraćena plemena, Aus 1 Khazraj, koja su se 
prešavši na islam izmirila. Oni su već bili pograbili oružje i krenuli 
u ponovni međusobni obračun, kad je između njih stao Muhamed i 
zaustavio ih, a oni su shvatili da je razdor među njima djelo “Soto- 
ne i neprijateljeva lukavstva?.& Sljedeći židovski neuspjeh bio je 
pokušaj Muhamedova ubojstva, kad je krenuo k plemenu al-Nadir 
kako bi od njih tražio novac. Jedan se Židov trebao popeti na kuću 
i kamenom ubiti Muhameda dok je prolazio, ali je Alah na vri- 
jeme upozorio Muhameda pa je atentat propao.'* Odnosi između 
Muhameda i židovske zajednice u Medini tako su već u dvanaest 
mjeseci nakon hidžre postali vrlo napeti i na rubu otvorenog nepri- 
jateljstva. Druge godine po hidžri započeli su sukobi muslimana s 
Kurejšitima iz Meke i drugim poganskim arapskim plemenima, a 
u kontekstu tih sukoba na udaru muslimana naći će se i židovska 
plemena. 


66 Prema Al-Waqidiju to se dogodilo dvadeset mjeseci nakon hidžre. 
67 Al-Zubajr će kasnije pokušati postati kalif u Meki. 

68  Al-Tabari, 1987-1997:1264: VII. str. 9. 

69 Ibn Ishak, 2004:386-387: str. 262. 

70 Ibn Ishak, 2004:392: str. 265. 

BITKA KOD ZDENCA NA BADRU 


Prilike muslimana u Medini postajale su sve teže zbog nedostatka 
izvora prihoda. Muslimani su s vremena na vrijeme napadali me- 
kanske karavane i pljačkali ih, ali plijen tako stečen nije bio dovo- 
ljan za uzdržavanje sve brojnijega umeta. Druge hidžretske godine, 
u ožujku 624.,'"! Muhamed je okupio veliku vojsku s nakanom da 
napadne karavanu koja je iz Sirije putovala prema Meki. Doznavši 
za njegov plan i Kurejšiti su okupili vojsku pa krenuli na sjever u 
susret karavani. Dvije su se vojske približavale jedna drugoj i na po- 
molu je bila prva prava bitka između muslimana i Kurejšita iz Me- 
ke. Kurejšiti su bili brojniji, a Muhamed je znao da će, zapodjene 
li se boj, stanovnici Meke biti nemilosrdni. Odlučio je posavjetovati 
se sa sljedbenicima, na što su Abu Bakir i Omer “dobro govorili? 1 
najvjerojatnije Muhameda ohrabrili da se upusti u sukob. Jedan dru- 
gi Muhamedov sljedbenik, al-Mikdad, tada je ustao i rekao: 


O, poslaniče Božji, idi kamo ti Bog kaže da ideš, a mi smo uz tebe. 
Mi nećemo reći kao što su sinovi Izraelovi rekli Mojsiju: “Ti i tvoj 
Gospodin idite i borite se, a mi ćemo ostati kod kuće? [...]. 


Dok su se dvije vojske oprezno približavale i jedna drugoj procje- 
njivale snagu, Muhamed se povukao u obližnju kolibu kako bi se 
pomolio. S njime je bio i Abu Bakir. Muhamed je vjerojatno bio 
potpuno svjestan neprijateljeve nadmoći i mogućnosti da cijela nje- 
gova zajednica toga dana bude zbrisana s lica zemlje pa je u molitvi 
zavapio: “O, Bože, izgine li ova skupina danas, tebe se više neće 
štovati.?74 


71 Armstrong, 2008:65. 


72. Do susreta dviju skupina dolazilo je i ranije. Skupina muhadžira je tako kod izvora 
blizu Thanijatu'l Mure naišla na veliku skupinu Kurejšita, no sukob je, iako je bio 
blizu, izbjegnut. Jedan od muhadžira je tada odapeo strijelu za koju Ibn Ishak navodi 
da je bila “prva strijela odapeta u islamu" (Ibn Ishak, 2004:416: str. 281). 


73 Ibn Ishak, 2004:434: str. 293. 
74 Ibn Ishak, 2004:444: str. 300. 

Prvi napad pokrenuli su Kurejšiti. Počeli su odapinjati strijele i 
odmah ubili dvojicu muslimana. Na prizor palih suboraca, od kojih 
je jednome bio prostrijeljen vrat, muslimani su se na trenutak obe- 
shrabrili i pokolebali. Muhamed, koji je nakon molitve i kratka sna 
bio ohrabren u uvjerenju da će njegova strana pobijediti, pozvao 
je muslimane da neustrašivo udare na neprijatelja, a da će ih za 
njihovu srčanost, poginu li, Alah nagraditi pripuštanjem u rajska 
prostranstva. Te su riječi proizvele trenutan poticajan učinak, kako 
prenosi Ibn Ishak: 


Tada je poslanik istupio pred narod i potaknuo ih govoreći: “Tako 
mi Boga u čijoj je ruci Muhamedova duša, svakoga koji danas 
pogine boreći se protiv njih postojanom hrabrošću, jurišajući i ne 
povlačeći se, Bog će uvesti u Raj." Umajir b. al-Humam, brat B. 
Salime, jeo je datulje koje je držao u ruci. “Lijepo, lijepo", reče. 
“Zar između mene i ulaska u Raj ne stoji ništa drugo osim da me 
ovi ljudi ubiju?" Bacio je iz ruke datulje, pograbio mač i borio se s 
njima dok ga nisu ubili, [sve vrijeme govoreći: 


U službi Božjoj ne uzimaj jela 

već uzmi pobožnost i dobra djela 

U ratu Božjem postojan budi 

i ne moraš strepit ko što mora drugi 
dok pravedan, istinit i dobar si svudi.]7? 


U bitki koja je uslijedila muslimani su izvojevali veliku i neočeki- 
vanu pobjedu. Bio je to “prvi poraz koji je Bog nanio nevjernicima 
[...].76 Mnogi su Kurejšiti u njoj izginuli, dio ih je zarobljen, a dio 
se uspio spasiti i pobjeći natrag u Meku te prenijeti vijest o porazu. 
Među njima je bio i mekanski vojskovođa Abu Sufijan. Muhame- 
dova je vojska tada došla do velikoga ratnog plijena, zbog kojega 


75 Ibn Ishak, 2004:445: str. 300. 
76 Ibn Ishak, 2004:446: str. 301 . 


310 


ISLAM, ŽIDOVI | PALESTINA OD NASTANKA ISLAMA DO 1917. 


je među muslimanima nastao grabež i izbila svađa."" Muhamed je 
taj sukob riješio raspodjelom ratnog plijena na jednake dijelove, no 
kasnijom je objavom ozakonio da petina pripada Bogu i njegovu 
poslaniku. Vojni uspjeh u bitki kod Badra jako je ohrabrio medin- 
sku zajednicu. Vjerovanje kako je Bog na njihovoj strani muslima- 
ne je učvrstio u vjeri i odanosti Muhamedu, a izvori navode i kako 
se određeni broj novih konvertita pridružio islamu. Muhamedov 
proročki, vojni i strateški ugled porastao je kako među muhadži- 
rima i ansarima tako i među nevjernicima pa čak i među mnogim 
neprijateljima u Meki. No jedna je zajednica ostala neimpresionira- 
na pobjedom kod Badra: židovska. 

Dodatno ohrabrenje zbog pobjede na Badru trebao je donijeti 
ajet koji je Alah objavio Muhamedu u Suri o podijeli plijena 8:65: 


O Poslaniče, bodri vjernike na borbu! Ako bude među vama dva- 
deset strpljivih, pobijedit će dvije stotine, a ako vas bude stotina 
(strpljivih) pobijedit će tisuću nevjernika, zato što su oni (nevjerni- 
ci) ljudi koji ne shvaćaju. 


No muslimani, umjesto da budu ohrabreni tom objavom, ostali su 
zabezeknuti i potreseni spoznajom da će se njih dvadeset boriti 
protiv dvjesto neprijatelja a njih sto protiv tisuću. Vidjevši njihovu 


zabrinutost i slabost, Alah je ukinuo taj ajet te je objavio novi:/? 


Sada vam je Bog oblakšao i zna da ste slabi. Pa ako od vas bude 
stotina strpljivih, pobijedit će dvije stotine, a ako vas bude tisuća 
pobijedit će dvije tisuće s Božjim dopuštenjem. Bog je sa strplji- 
vima.50 


77 Ibn1Ishak, 2004:456: str. 307. 


78 Ibn Ishak, 2004:458: str. 308; 481: str. 324. Raspodjela ratnoga plijena tema je osmoga 
poglavlja Kur'ana koje se zove Al-Anfal (Ratni plijen). 


79 Ibn Ishak, 2004:484, str. 326. 
80 Sura 8:66. 

Abdulah (čije riječi prenosi Ibn Ishak) nakon toga zaključuje kako 
muslimani nisu dužni ući u borbu u kojoj je neprijatelj više nego 
dvostruko brojniji te im je u tom slučaju dopušteno povući se.š! 
Kasniji tumači islamskog zakona tvrdili su da se omjer snaga koji 
se spominje u ovim ajetima ne odnosi samo na broj vojnika, nego 
i na opremljenost vojske. Prema tim tumačenjima, muslimanskom 
je borcu dopušteno povući se iz bitke i ukoliko je neprijatelj bolje 


opremljen i oboružan.?? 


IZGON ŽIDOVA PLEMENA BANU KAJNUKA 


Četiri mjeseca nakon bitke kod Badra Muhamed je na gradski 
trg sazvao Židove iz plemena Banu Kajnuka. Bilo je to najmanje 
židovsko pleme iz Medine koje je brojilo najviše 700 ljudi.3 Za 
razliku od ostala dva plemena, Židovi Banu Kajnuke nisu bili ze- 
mljoposjednici ni zemljoradnici, nego zlatari i kovači oružja,“ a u 
njihovim je rukama bio i veliki dio gradske trgovine. Kad su se tako 
sazvani Židovi okupili, Muhamed im se obratio riječima: 


“O, Židovi, pazite da Bog na vas ne svali odmazdu kakvu je svalio 
na Kurejšite i postanite muslimani. Vi znate da sam ja poslani pro- 
Tok — to ćete naći u svojim pismima i u Božjem savezu s vama.? 
Oni mu odvratiše: “O, Muhamede, ti izgleda misliš da smo mi tvoj 
narod. Ne zavaravaj se nakon što si se namjerio na narod nevičan 
ratu i izišao s njima na kraj; jer tako nam Boga zaratimo li mi s 


tobom, shvatit ćeš da smo junaci!" 


81 Ibn Ishak, 2004:484, str. 326. 


82 Khadduri, 1962:135. O ovim aspektima “zakona rata" bit će više riječi kasnije u tek- 
stu, jer oni prema profesoru Sharonu otvaraju jedan od mogućih načina na koji bi se 
muslimansko-židovskom sukobu moglo prići kako bi se izbjeglo nasilje i ratovi, iako 
se njime ne dokida i neprijateljstvo. 


83  Carimokam, 2010:288. 
84 Watt, 1974:98; vidi i Al-Tabari, 1987-1997:1361: VII. str. 87. 
85 Ibn Ishak, 2004:545: str. 363, vidi i Al-Tabari, 1987-1997:1360: VII. str. 85 

Židovi su bez razmišljanja odbacili Muhamedov prijedlog preobra- 
ćenja na islam. Ubrzo nakon toga između njih i muslimana izbio 
je sukob. Izvori ne govore o razlozima, kao ni o njegovu tijeku 
i trajanju,Š* nego samo da su Židovi plemena Banu Kajnuka bili 
prvi među Židovima koji su prekršili sporazum s Muhamedom “na 
različite načine'š" te da su se pouzdavali u svoje utvrde i dobro 
naoružanje. Muslimani su ih opsjedali petnaest dana, nakon čega 
su Židovi bili primorani pristati na bezuvjetnu predaju. Muhamed 
ih je dao okovati s nakanom da ih pogubi. No tada mu je došao 
Abdulah ibn Ubaidž, Arapin iz medinskoga plemena Kharzaj, koje 
je bilo u savezu s poraženim Židovima Banu Kajnuke te od njega 
zatražio da im se smiluje. Muhamed ga je dva puta grubo odbio, 
ali treći put, kad ga je ovaj uhvatio za ovratnik a Muhamedovo 
lice “gotovo pocrnjelo od srdžbe" napokon je popustio i predao ih 
njemu? uz riječi: “Pusti ih, Bog prokleo njih i prokleo (Abdulaha 
ibn Ubaidža) skupa s njima.?? Abdulah ibn Ubaidž tako je spasio 
živote svojih židovskih saveznika, a njegova odanost nevjerničkim 
prijateljima nadahnula je određivanje islamskoga stava prema nje- 
govanju takvih prijateljstava. Odmah nakon Abdulahova posredo- 
vanja, Muhamedu je došao drugi musliman, Ubada ibn al-Samit, 
pripadnik drugoga arapskog plemena ansara, koje je također bilo 
u savezništvu sa Židovima te se odrekao svake odgovornosti za 
sudbinu Židova riječima: “O, poslaniče Božji, za prijatelje uzimam 


86 U kasnijoj tradiciji javila se priča kako je židovski zlatar u šali nekoj muslimanki dok 
je sjedila zakačio haljinu trnom tako da je, kad je ustala, ostala razgolićena na što ga 
je, dok su se Židovi smijali, ubio neki musliman, a Židovi su potom ubili njega. No 
kako je slična legenda postojala u Arabiji i prije islama, ne treba joj pridavati vjerodo- 
stojnost (Watt, 1974:130). Tu epizodu kao razlog muslimanskog sukoba s Banu Kaj- 
nukom navodi Abdusselam Harun (Harun & Ibn Hišam, 1998:134-135). F. E. Peters 
zaključuje kako je Muhamedov sukob sa Židovima Kajnuka vjerojatno bio posljedica 
njegova ohrabrenja neočekivanom pobjedom kod Badra, nakon koje je htio postići 
dodatne prednosti (Peters, 2003:106). 


87 Al-Tabari, 1987-1997:1359: VII. str. 85. 
88  Al-Tabari, 1987-1997:1360: VII. str. 86. 
89 Ibn Ishak, 2004:546: str. 363. 

90 Al-Tabari, 1987-1997:1361: VII. str. 86. 


313 


ARAPSKO-IZRAELSKI SUKOB 


Boga, njegova poslanika i vjernike, a odričem se svog sporazuma i 


2291 


prijateljstva s ovim nevjernicima." Ibn Ishak potom navodi kako 


je glede njega i Abdulaha došla objava zapisana u Suri 5:54: 


O vjernici! Ne uzimajte Židove i kršćane za prijatelje! Oni su jedni 
drugima prijatelji. Njihov je i onaj koji ih uzima za prijatelje. 


Židovi plemena Banu Kajnuka tako su protjerani iz Medine, a nji- 
hovu su imovinu zaposjeli muslimani. Tabari navodi kako je “Bog 
njihovu imovinu predao svome poslaniku i muslimanima kao ratni 
plijen". Tada je, prema ranije objavljenom pravilu, Muhamed prvi 
put uzeo petinu plijena (khums), dok su njegovi sljedbenici među 
sobom podijelili ostale četiri petine. Osim plijena, muhadžiri su 
od protjeranih Židova vjerojatno preuzeli i trgovinsko poslovanje 
u Medini.?? 

Pozornost u priči o ratu između muslimana i Židova iz plemena 
Banu Kajnuka plijeni suzdržanost ostalih dvaju medinskih židov- 
skih plemena. Nigdje u izvorima nije zabilježeno da su se oni i 
na koji način zauzeli za svoje sunarodnjake. Za pretpostaviti je da 
ostali Židovi u Medini taj sukob nisu smatrali prijetnjom svojim 
zajednicama, odnosno da ga nisu držali vjerskim muslimansko-ži- 
dovskim sukobom.?* Kako su sukobi između arapskih plemena bili 
uobičajeni — a židovska su plemena bila u savezništvima s različi- 
tim arapskim plemenima — vrlo je vjerojatno da su Banu al-Nadir 
i Banu Kurejza poraz Banu Kajnuke držali ishodom plemenskoga 
političkog obračuna koji se njih ne tiče. 


91 Ibn Ishak, 2004:546: str. 363. Ansari su općenito bili manje skloni neprijateljstvu 
prema Židovima od muhadžira, što se objašnjava njihovim ranijim savezništvom sa 
Židovima i nastavkom poštivanja obveza toga savezništva (Gil, 2004:40) i u novona- 
stalim okolnostima. Usp. Harun & Ibn Hišam, 1998:135. 


92. Al-Tabari, 1987-1997:1362: VII. str.87. 
93. Watt, 1974:130. 


94 Stillman, 1979:13. Stillman uz ovo opažanje zaključuje: “Židovi, očito, nisu shvaćali 
prirodu toga sukoba." 

UBOJSTVO AL-AŠRAFA I POSLJEDICE ZA ŽIDOVSKU ZAJEDNICU 


Da ostali Židovi nakon poraza plemena Banu Kajnuka nisu postali 
oprezniji u odnosu prema muslimanima dade se zaključiti iz priče o 
ubojstvu Ka“ba ibn al-Ašrafa iz plemena Banu al-Nadir. Njegov je 
otac bio Arapin, a majka Židovka. Al-Ašraf je bio ugledan čovjek, 
jedan od plemenskih prvaka, a usto i pjesnik vičan prigodnom sri- 
canju stihova, što se među Arapima cijenilo kao jedna od najvećih 
umješnosti. Nakon muslimanske pobjede u Bitki kod Badra, Ašraf 
je u stihovima pogrdio Muhameda te je žalovao za izginulim Ku- 
rejšitima.** Potom je otputovao u Meku gdje se sastao s tamošnjim 
prvacima te ih je poticao da nastave borbu protiv Muhameda. Kao 
vrhunac njegova neprijateljstva prema muslimanima Tabari i Ibn 
Ishak spominju da je skladao ljubavne pjesme o muslimankama, 
čime ih je uvrijedio. Muhamed je tada upitao okupljene sljedbeni- 
ke: “Tko će me osloboditi Ibn al-Ašrafa?" Javilo se nekoliko do- 
brovoljaca, ljudi koji su s Ašrafom bili u bliskim odnosima. Nakon 
nekoliko dana razmišljanja, njima je postalo jasno kako bez prije- 
vare neće moći obaviti što su obećali pa su se Muhamedu obratili 
riječima: “Poslaniče Božji, morat ćemo govoriti laži." On odgo- 
vori: “Govorite što hoćete, slobodni ste [od odgovornosti] u ovoj 
stvari." Urotnici su potom pozvali al-Ašrafa van iz njegova doma, 
a on je pošao s njima ne sluteći zlo. Na putu su ga zaskočili i ubili. 

Za razliku od napada na pleme Banu Kajnuka, al-Ašrafova smrt 
izazvala je nemir među židovskim stanovnicima Medine, koji su 
počeli strahovati za svoje živote.“ Muslimani su se po Muhame- 
dovoj zapovijedi? okomili na njih i ubili nekolicinu. Prestanak 
progona Židova u Medini možda se može povezati s ofenzivom 


95 Ibn Ishak, 2004:548-549: str. 365. 
96 Ibn Ishak, 2004:550-551: str. 367, Al-Tabari, 1987-1997:1370: VII. str. 95. 


97. Ibn Ishak navodi da “nije bilo Židova u Medini koji nije strahovao za svoj život" (Ibn 
Ishak, 2004:552: str. 368). 


98  Muhamedova zapovijed, koju prenosi i Ibn Ishak i Tabari bila je: “Ubijte svakog Žido- 
va koji vam padne u ruke" (Ibn Ishak, 2004:553: str. 369, Al-Tabari, 1987-1997:1372: 
VII. str. 97). 

koju su Kurejšiti pokrenuli upravo u to vrijeme. Brojna je vojska 
iz Meke krenula prema Medini, a muslimani su izišli pred njih. U 
bitki na brdu Uhud nedaleko od Medine, u ožujku 625. godine, Ku- 
rejšiti su porazili muslimane i čak ranili Muhameda. Iako je prije 
početka bitke bilo jasno da su Kurejšiti brojniji i da muslimanima 
prijeti poraz, Muhamed je odbacio prijedlog jednoga od ansara da 
u pomoć pozove židovske saveznike.?? 

Nakon Bitke na Uhudu zbio se događaj važan za kasnije tuma- 
čenje ranoislamske povijesti kao i za razumijevanje relevantnosti 
tadašnjih zbivanja za budućnost. Muhamed je među poginulim 
suborcima pronašao svoga strica Hamzu, kojega su Kurejšiti ubili 
i brutalno osakatili. Shrvan žalošću, Muhamed je na trenutak po- 
želio ostaviti ga tako nesahranjenog, no od toga je odustao kako 
taj njegov postupak među muslimanima ne bi prerastao u običaj. 
Guillaume u napomeni!% objašnjava da je muslimanski prorok već 
tada bio svjestan kako će za buduće naraštaje svaki njegov postupak 
predstavljati primjer i presedan koji će se oponašati. Golemi opus 
hadisa koji je kasnije prikupljen nastao je upravo s tom svrhom. 
Viđenje Muhamedova odnosa prema Židovima (kao i prema drugim 
skupinama ili situacijama) kao obrasca koji je islamski prorok želio 
da kasniji naraštaji muslimana slijede zbog toga se može smatrati 
utemeljenim. 


IZGON ŽIDOVA PLEMENA AL-NADIR I BITKA NA OPKOPU 


Četvrte hidžretske godine iz Medine su protjerani Židovi plemena 
al-Nadir. Muhamed je otišao k njima i zatražio pomoć za plaćanje 
krvarine plemenu Banu Amir s kojim su ti Židovi bili u savezu. Ne- 
koliko Židova al-Nadira odlučilo je Muhamedov dolazak u njihovu 
sredinu iskoristiti za atentat na njega. Jedan se od njih popeo na 
krov kuće s nakanom da Muhameda ubije kamenom, ali Muhamed 


99 Ibn Ishak, 2004:559: str. 372. U bitki je boreći se uz muslimane poginuo Židov Muk- 
hadžrik, koji je prethodno pozvao sunarodnjake da pomognu Muhamedu protiv Ku- 
rejšita, što su Židovi odbili jer je bio subotnji dan (Ibn Ishak, 2004:578: str. 384). 


100 str. 387. 

se nakon božanskog upozorenja sklonio. Odmah potom okupio je 
vojsku i krenuo u pohod protiv al-Nadira. Židovi su se zabarika- 
dirali u utvrde iz kojih su se neko vrijeme branili, no uskoro su 
shvatili da je njihov otpor nedostatan pa su od Muhameda zatražili 
pregovore o uvjetima predaje. Muhamed im je zajamčio život, kao 
i pravo da zadrže imovinu koju mogu ponijeti na svojim devama. 
Tako su pripadnici i drugoga židovskog medinskog plemena napu- 
stili grad. Dio ih je odselio u Khajber, a dio u Siriju.!%! Neki od tada 
protjeranih Židova vjerovali su kako je još uvijek moguće poraziti 
Muhameda i povratiti izgubljene medinske posjede. Oni su otišli 
u Meku i pozvali Kurejšite da napadnu Medinu i napokon stanu u 
kraj nevoljama koje je Muhamed i njima uzrokovao te su obećali da 
će se boriti skupa s njima. Kurejšiti su pak već bili poprilično zbu- 
njeni zbivanjima, kao i religijskom polemikom na koju je poticao 
Muhamed. Prije nego što su odlučili pokrenuti ofenzivu, Židove, 
“narod prvoga pisma“ kojem su vjerovali da je najbolje upućen u 
teologiju, pitali su čija je religija bolja, njihova (mnogobožačka) ili 
Muhamedova. Židovi su rekli da je religija Kurejšita bolja od Mu- 
hamedove i da su Kurejšiti bliži istini nego muslimani. To je ohra- 
brilo Kurejšite koji su se odmah dali u pripremu za rat protiv Mu- 
hameda.!% U Muhamedovim, pak, očima, Židovi su počinili veliko 
svetogrđe jer su mnogobožačku idolopokloničku religiju proglasili 
ispravnijom od monoteističke. Stihovi koji su mu o Židovima tada 
objavljeni zapisani su u Suri 4:51-55: 


Da li si vidio one kojima je dat jedan dio Knjige? Vjeruju kipove 
i čarolije i govore nevjernicima: “Ovi su na ispravnijem putu od 
onih koji vjeruju." To su oni koje je Alah prokleo, a onome koga je 
Alah prokleo nećeš naći pomagača. Zar će oni (Židovi) imati neki 
dio vlasti? [...] 


101 Ibn Ishak, 2004:652-653: str. 437. 
102 Al-Tabari, 1987-1997:1464: VIII. str. 7. 

Na glas da se stanovnici Meke spremaju u rat protiv muslimanske 
zajednice, Muhamed je dao da se oko Medine iskopa opkop (arap- 
ski hendek!%) kao zaštita od neprijateljskog konjičkog prodora. Bio 
je to manevar s ciljem onemogućivanja izravnoga sučeljavanja voj- 
ski, budući da su muslimani i ovaj put bili brojčano slabiji: tri tisuće 
njih stajalo je nasuprot deset tisuća napadača. Dok su se muslimani 
spremali na obranu, Židovi plemena Banu Kurejza, posljednjega 
koje je još ostalo u Medini, odlučili su razvrgnuti ranije sklopljen 
savez s Muhamedom te se udružiti s Kurejšitima i beduinskim ple- 
menom Gatafan.!%* Muslimani su se tako našli u okruženju: s jedne 
strane protiv njih su dolazili Arapi kafiri, a s druge strane bili su 
židovski saveznici njihovih neprijatelja. No židovska uloga u dalj- 
njem razvoju događaja bila je pasivna i oni se ni u jednom trenutku 
nisu uključili u borbu.1% 

Kako je opkop oko dijela grada u koji su se sklonili muslimani 
sprječavao napad većih razmjera, između dviju vojski nije zapodje- 
nut boj, nego su jedni prema drugima iz daljine odapinjali strijele. 
Jedna strijela iz mekanskog tabora pogodila je muslimana Sa“da 
ibn Muaza, Muhamedova pratitelja i suborca. Prostrijelila mu je 
glavnu krvnu žilu na ruci što je izazvalo takvo krvarenje da je bilo 
jasno kako je rana smrtonosna. Sa*d je prije smrti iskazao u moli- 
tvi žarku želju: osvetiti se Židovima koji su se iznevjerili Proroku 
te je zavapio: “O, Bože, ne daj da umrem dok ne učiniš da mi oči 


103 Zbog toga se ova bitka, koja je počela u ožujku 627. godine zove Bitka na opkopu ili 
Bitka na Hendeku. 


104 Pleme Gatafan živjelo je sjeverno od Medine, u neposrednoj blizini Khajbera, u koji 
se sklonio dio protjeranih Židova plemena al-Nadir, i ti su Židovi vjerojatno odigrali 
važnu — ako ne i presudnu — ulogu u poticanju Gatafana na rat s Muhamedom. 


105 Ovdje valja napomenuti kako je među židovskim prvacima Banu Kurejze postoja- 
lo nesuglasje glede raskida saveza s Muhamedom (Al-Tabari, 1987-1997:1471-1472: 
VIII. str. 14-15), dok Watt navodi kako su Židovi zapravo nastojali ostati neutralni 
(Watt, 1974:167). Da je tako pokazuje i njihovo nemiješanje u njegov prethodni rat s 
plemenom al-Nadir i ranije s Banu Kajnukom. Neki povjesničari misle i kako su priču 
o židovskoj promjeni saveza kasnije umetnuli muslimanski autori s ciljem opravdanja 
strašnog pokolja koji je nad njima izvršen (Stillman, 1979:15). 

vide ono što žele za [Židove plemena] Banu Kurejza.?!% Nato je 
krvarenje prestalo 1 “više ni kap nije iscurila dok Banu Kurejza nije 
podvrgnut Sa*dovu sudu.??!97 

Dvije su vojske tako stajale jedna nasuprot drugoj mjesec dana. 
Kurejšiti i njihovi saveznici nisu bili odveć motivirani za rat, a usto 
je, prema islamskim izvorima, zapuhao snažan i hladan vjetar koji 
im je otpuhivao šatore i gasio vatre. Muhamed je pak poslao jedno- 
ga od svojih ljudi imenom Nuajim, obraćenika čiji prelazak na islam 
nije bio poznat ni Židovima ni njihovim mekanskim saveznicima, 
da između njih posije razdor. Nuajim je zadaću obavio uspješno pa 
kad su Kurejšiti i Gatafani napokon htjeli napasti Medinu, Židovi 
Banu Kurejze odbili su sudjelovati u napadu bez izvjesnih jamstava 
koja im ovi, zbog nepovjerenja prema njihovim nakanama, nisu 
htjeli ispuniti. Tako se raspao kafirsko-židovski savez, nakon čega 
su Kurejšiti i Gatafani odustali od daljnje opsade Medine i vratili se 
svojim domovima. Tijekom bitke poginula su šestorica muslimana 
— od kojih je Sa“d ibn Muaz umro nešto kasnije od prostrjelne rane 
—itrojica kafira. 


UNIŠTENJE ŽIDOVSKOGA PLEMENA BANU KUREJZA 


Kulminacija muslimansko-židovskog neprijateljstva, koju pred- 
stavlja usud koji je zadesio pleme Banu Kurejza, uslijedila je od- 
mah po povlačenju kurejšitske vojske ispred medinskog opkopa. 
Zbivanja je, prema izvorima, potaknula anđeoska objava, što ci- 
jeloj priči daje posebnu teološku težinu. I Ibn Ishak i Tabari i Ibn 
Kathir navode kako se Muhamed s muslimanima, nakon povlače- 
nja Arapa, vratio u Medinu te su svi odložili oružje. Istoga dana 
Muhamedu se ukazao anđeo Džibril, sa zlatnim turbanom na glavi 


106 Al-Tabari, 1987-1997:1479: VIII. str. 22. Ibn Kathir objašnjava ono što je jasno i u 
izvješću Ibn Ishaka i Tabarija, naime da se to dogodilo nakon što je Banu Kurejza 
razvrgnuo savez s Muhamedom i pridružio se neprijateljskim klanovima (Ibn Kathir, 
2000-2006:I11. str. 173). 


107 Ibn Kathir, 2000-2006:III. str. 166. 

te ga upitao je li on to doista odložio oružje. Na Muhamedov potvr- 


dan odgovor, anđeo mu reče: 


“Anđeli nisu odložili svoje oružje! Tek što sam se vratio iz potjere 
za neprijateljem. Bog ti zapovijeda, Muhamede, da udariš na Banu 


Kurejzu. I ja ću se uputiti prema Banu Kurejzi.?!0 


Muhamed je žurno opet okupio vojsku. Zapovjedio im je da ne 


idu ni u molitvu prije nego što stignu do nastambi Banu Kurejze te 


ih je poveo prema židovskom dijelu grada. Stigavši pred židovsku 


utvrdu, obratio im se: “Vi, braćo majmuna! Je li vas Bog posramio 


i poslao na vas zasluženu kaznu?! Potom je rasporedio musli- 


mane i započeo dvadesetpetodnevnu opsadu, tijekom koje je “Bog 


108 


109 

Al-Tabari, 1987-1997:1485: VIII. str. 27, usp. Ibn Ishak, 2004:684: str. 461. Ibn Kathir 
navodi nekoliko različitih izvora pri opisu ove Gabrielove zapovijedi, naglašavajući 
upravo božanski poticaj za rat protiv Židova Banu Kurejze. Na jednom mjestu Gabriel 
veli Muhamedu: “Bog ti je zapovjedio da udariš na Banu Kurejzu, a ja ću ih goniti 
skupa s anđelima koji me prate" (Ibn Kathir, 2000-2006:III. str. 158-167). Š. Omer- 
bašić tu epizodu opisuje ovim riječima: “Pošto se tog jutra uvjerio da je neprijateljska 
vojska napustila opsadu, Muhammed a. s. je raspustio branitelje, otišao kući i dobro se 
odmorio [...] Dok se nalazio u hamamu, pred vrata njegove kuće došao je jedan ashab 
po imenu Duhja el-Kelbi. Pitao je za Alejhis-selama na što mu je Aiša r. a. odgovorila 
da je u hamamu. Zamolio ju je neka ga hitno pozove. Čim je izašao iz kupatila Alej- 
his-selam je prepoznao Džibrila a. s. koji se pretvorio u lik njegova ashaba. Melek ga 
je upitao: Božji poslaniče, jesi li pospremio oružje? Odgovorio mu je da jeste, jer je 
bitka okončana. Na to mu je Džibril rekao: Meleki ga nisu odložili. Na Alejhis-sela- 
mov upit što to znači, Džibril mu je rekao da je Allahov nalog da objavi rat Židovima 
Benu Kurejze. Čim je saslušao Džibrila, Muhammed a.s. oblači ratnu odjeću, izlazi iz 
kuće i poziva ashabe da okupljanje" (Omerbašić, 2002:142). 


Al-Tabari, 1987-1997:1486: VIII. str. 28. Muhamed ih naziva “braćom majmuna" što 
je oblik pogrde Židova koja se pojavljuje u Kur'anu (2:65, gdje ih je kazna stigla zbog 
kršenja subote, 5:63 gdje je navedeno kako je Bog prokleo sljedbenike knjige te “od njih 
napravi majmune, i svinje [...], 7:166, u kojem je navedeno kako su postali “majmuni 
prezreni" jer su odbili okaniti se onoga što im je zabranjeno) te na drugim mjestima u 
tradiciji. Ibn Kathir prenosi Muhamedovo obraćanje Židovima kao: “Hej, vi, braćo maj- 
muna i svinja? Čini se pak da to tada nije bio uobičajen način muslimanskog ophođenja 
sa Židovima, jer oni Muhamedu odvraćaju: “Abu al-Kasim, ti ne običavaš koristiti ružne 
riječi" (Ibn Kathir, 2000-2006:III. str. 160). Sami su Židovi Banu Kurejze, prema Ibn 
Kathiru, na prijedlog da na subotnji dan napadnu muslimane koji su ih opsjedali uzvra- 
tili da bi ih u tom slučaju “zadesila ta metamorfoza" (Ibn Kathir, 2000-2006:III. str. 163). 

ISLAM, ŽIDOVI | PALESTINA OD NASTANKA ISLAMA DO 1917. 


njihova [židovska] srca ispunio stravom.?!!% Kad je postalo jasno 
da njihova obrana neće izdržati još dugo, Židovi su dobili priliku 
spasiti se prelaskom na islam, no to su bez razmatranja odbacili.!!! 
Umjesto toga predložili su predaju pod istim uvjetima pod kojima 
su se ranije predali i njihovi sunarodnjaci. K Muhamedu su od- 
mah došli muslimani iz plemena al-Aus koje je bilo u savezništvu s 
Banu Kurejzom. Oni su od njega tražili da s njihovim saveznicima 
postupi milosrdno, kao što je ranije postupio sa židovskim savezni- 
cima plemena Kazraj. Muhamed nije želio praviti razliku između 
arapskih plemena koja su s njime bila u savezništvu, ali nedvojbe- 
no je da je njegov naum sa Židovima plemena Banu Kurejza bio 
drukčiji od onoga prema plemenima Kajnuka i al-Nadir. Zato je 
Arapima al-Ausa koji su pledirali za Židove predložio da sudac 
bude jedan od njihovih vlastitih suplemenika. Oni su pristali, a pro- 
rok je imenovao ranjenog Sa“da ibn Muaza. Usprkos preklinjanju 
glasnika koji su ga došli obavijestiti o imenovanju sudcem, Sa“d 
ib Muaz bio je nemilosrdan: presudio je da se muškarci poubijaju, 
da se njihova imovina zaplijeni a njihove žene i djeca porobe. Ibn 
Kathir navodi da su se i Židovi nadali da će im Sa“d biti naklonjen 
zbog prijašnjega savezništva, ali i: “Nisu znali da su mu bili mrskiji 
od majmuna i svinja, njihovih vrsnika! Bilo je to zbog intenzite- 
ta njegove vjere i njegova velikog pouzdanja [u Boga]. Bog neka 
bude zadovoljan njime i neka mu pruži nasladu.?!!? 

Muhamed je na Sa'dovu presudu kratko zaključio: “Donio si 
presudu Alaha [koji je] iznad sedmoga neba." Ibn Ishak opisuje 
daljnji tijek zbivanja: 


Oni [Židovi] tada su se predali, a poslanik [Muhamed] ih je zatočio 
u Medini u stan al-Harise, žene [plemena] Banu al-Nadžar. Tada 


je poslanik izišao do tržnice u Medini (koja je i danas tržnica) i u 


110 Ibn Ishak, 2004:685: str. 461. 
111 Al-Tabari, 1987-1997:1488: VIII. str. 30. 
112 Ibn Kathir, 2000-2006:III. str. 173. 

njoj iskopao rovove. Potom je poslao po njih i u tim im rovovima 
odrubljivao glave kako su mu ih dovodili u skupinama. Među nji- 
ma je bio Alahov neprijatelj Hudžaidž ibn Akhtab i Ka“b ibn Asad, 
njihov glavešina. Bilo ih je sveukupno 600 ili 700, premda neki 
navode čak 800 ili 900. Dok su ih u skupinama dovodili poslaniku, 
pitali su Ka“ba što misli da će se s njima dogoditi. On im odgovori: 
“Zar nikad nećete razumjeti? Zar ne vidite da sazivač ne prestaje a 
da se odvedeni ne vraćaju? Tako mi Alaha, smrt!" To je trajalo sve 
dok ih poslanik nije dokrajčio. 113 


Ovaj je događaj opisan i u skraćenoj Abdusselamovoj obradi Ibn 
Hišama prevedenoj na bošnjački: 


“Onda im presuđujem:", kazao je Sa“ad, “muškarce pobiti, imovi- 
nu im podijeliti, a djecu i žene zarobiti!" 

“Presudio si po Allahovu zakonu!", rekao mu je Poslanik, “Onom 
iznad sedam nebesa!" 

Zatim su privedeni i Božiji Poslanik ih je dao zatvoriti u kuću Bint 
el-Harisa, a onda je otišao do medinskog trga, istog onog koji se 
i danas nalazi tamo, i na njemu iskopao jame. Potom je poslao po 
njih i u tim jamama ih pogubio. 

Dovođeni su mu u grupama, a među njima je bio i Allahov neprija- 
telj Hujejj b. Ahtab i Ka“b b. Esed, njihov vođa. Ukupno ih je bilo 
oko šest ili sedam stotina, premda oni koji su skloni uveličavanju 
kažu: “Između osam i devet stotina ljudi. 

[...] Od “Aiše, majke pravovjernih, se prenosi sljedeće: 

“Od žena im je pogubljena samo jedna. Bila je, Allaha mi, kod 
mene, razgovarala sa mnom i grohotom se smijala dok je Božji 


Poslanik na trgu ubijao njene ljude!?!!+ 


113 Ibn Ishak, 2004:689-690: str. 464, usp. Al-Tabari, 1987-1997:1493-1494: VIII. str. 35. Ibn 
Kathir citirajući jedan od svojih izvora navodi da je ubijenih bilo 400, kao i da se Sa'dova 
arterija raspukla čim su pogubljeni te je i on umro (Ibn Kathir, 2000-2006:III. str. 166). 


114 Harun & Ibn Hišam, 1998:178-179. 

Š. Omerbašić u svojoj knjizi Poslanik i njegovi ljudi također spo- 
minje taj događaj: 


A onda je [Sad] objavio predudu: Žene i djeca postaju zarobljenici, 
a muškarce osuđujem na smrt. Na Sa*dovu presudu, skočio je Božji 
poslanik uzvikujući tekbir, hvaleći Sa*dovu presudu sukladnu Bož- 
joj objavi. Potom je Muhamed a. s. naredio da se iskopa zajednička 
grobnica, a onda su po desetinu Židova odvodili na izvršenje kazne. 
Samo u jednom danu pobijeno je svih sedamsto Židova, onih koji 
su izdali muslimane i Božjeg poslanika u bitki na Hendeku.!!5 


Osvajanje utvrde Židova plemena Banu Kurejza i sudbina koja ih je 
zadesila u Kur*anu opisani su kao Alahovo djelo u Suri 33: 26-27: 


A izveo je (Alah) iz njihovih utvrda one od sljedbenika Knjige koji 
su pomagali njih (saveznike) i ubacio u njihova srca strah; jednu 
(njihovu) skupinu ste pobili, a jednu ste zarobili. I vama je dao u 
nasljedstvo njihovu zemlju, i njihove domove, i njihove imetke i 


zemlju koju vi niste gazili (prije). Alah je svemoćan.!!* 


Ibn Kathir objašnjava da je strahota koja je Židove pogodila tim 
smaknućem bila tek uvod u strahote koje su ih posmrtno čekale, 
čime naglašava savezništvo Boga kao suca mrtvih i Muhameda kao 
suca živih, nasuprot Židovima koji su osuđeni s obje strane, u oba 
svijeta, fizičkome i duhovnome: “Banu Kurejza su potpuno predani 
propasti, kako na zemlji tako i u zagrobnom životu.?!!7 

Sudbina plemena Banu Kurejza postat će jedna od važnih tema 
u definiranju budućih muslimansko-židovskih odnosa. Neki islam- 


115 Omerbašić, 2002:143. 


116 U fusnoti 14. uz ajet 27. (str. 561-562) prevoditelji donose priču o nevjernosti plemena 
Kurejza i kazni koju su time zaslužili. Ovdje je navedeno kako je pobijenih bilo tri sto- 
tine, a kako im je Sa“d presudio prema “propisima Hazreti-Musaova vjerozakona" te da 
bi, da im je sudio Muhamed, ostali na životu jer bi on s njima postupio kao s plemenom 
Kajnuka. O istom tumačenju ajeta i događaja vidi i Bjelavac, 1942:226-227. 


117 Ibn Kathir, 2000-2006:III. str. 173. 

ski komentatori, a osobito suvremeni zapadni orijentalisti, odgo- 
vornost za njihovu smrt prebacivat će u potpunosti na Sada ibn 
Muaza. No izvori ne pružaju osnove za pretpostavku kako je Mu- 
hamed imao drukčije nakane sa zarobljenicima. Odabir Sa“da ibn 
Muaza za suca bio je istovjetan smrtnoj presudi za Židove jer je 
Muhamed znao što će Sa“d presuditi. Već nakon bitke na Badru, 
Sa*d ibn Muaz je pred Muhamedom zagovarao da se zarobljenici 
poubijaju i da se ne ostavljaju na životu.!! Drugom prigodom, kad 
je Muhamed tražio dobrovoljca za ubojstvo čovjeka koji je Ajšu 
optužio za preljub, Sa“d ibn Muaz spremno se javio za zadaću.!!? 
Nakon što je pogođen strijelom, a prostrjelna se rana pokazala smr- 
tonosnom, poželio je živjeti još tek toliko da vidi kako Židovi Banu 
Kurejze primaju kaznu, što Muhamedu nije bilo nepoznato. No, još 
i prije nego što je Muhamed imenovao Sa“da ibn Muaza sucem, 
muslimani su znali kakva je sudbina namijenjena Židovima. Abu 
Lubaba, musliman koji je pregovarao s Banu Kurejzom prije preda- 
jeikojije gajio određeni osjećaj naklonosti prema njima, pokušao 
ih je, gestikulirajući rukom rezanje vrata, upozoriti da su predodre- 
đeni za klanje,!?% odnosno “da se želi njihovo smaknuće".!?! 

Ibn Kathir u svom opisu uništenja Banu Kurejze značajno više 
prostora nego Ibn Ishak i Tabari posvećuje hvalospjevima iz razli- 
čitih tradicija i izvora, posthumno upućenima Sa*du ibn Muazu. 
Naziva ga “mrtvacem pred kojim su se otvorila vrata nebeska a pri- 
jestolje se potreslo" i “izvrsnim štovateljem Boga pred kojim su se, 
kad je umro, nebesa otvorila i za kojeg se prijestolje pomaknulo". 
Prijestolje (a/-arš), na drugom je mjestu objašnjeno, potreslo se 
“zbog Božjega zadovoljstva što je susreo Sa“da ibn Muaza". Prema 


118 Ibn Ishak, 2004:446: str. 301. 
119 Al-Bukhari, 1972:Vol. 5:462. 


120 Ibn Ishak, 2004:686: str. 462. Abu Lubaba je svoju spontanu gestu upozorenja židov- 
skih prijatelja odmah doživio kao izdaju muslimanskoga proroka, te se podvrgnuo 
dragovoljnoj pokori, od koje ga je kasnije Muhamed oslobodio i po objavi mu dao 
oprost (Ibn Ishak, 2004:687: str. 462-463). 


121 Ibn Kathir, 2000-2006:III. str. 162 


324 


ISLAM, ŽIDOVI | PALESTINA OD NASTANKA ISLAMA DO 1917. 


hadisu koji Ibn Kathir prenosi: “Prijestolje Milosrdnoga potreslo se 
od radosti zbog njegova duha.' A/-sira prenosi čak deset tradicija o 
tome kako se potreslo prijestolje po Sa“dovoj smrti!?* te zaključno 
citat iz Ibn Ishaka, prema kojem jedan od ansara opaža: “Jedina 
osoba za koju smo čuli da je njezina smrt potresla prijestolje Božje 
bio je Sad ibn Muaz."!*3 Muhamed je pak izjavio: “Na dan smrti 
Sa“da ibn Muaza sedamdeset tisuća anđela spustilo se na zemlju; 
nikada prije nisu to učinili.?!24 

Pjesnik Hasan ibn Thabit opjevao je Sa“da ovim riječima: 


K'o potok mi suze teku; ta pravo je da mi plaču oči za Sa*dom. 

Na bojnu polju ispružen, mrtav on leži. 

Obilno lije iz očiju koje, u boli što ne prestaje, žaluju za njegovim 
gubitkom. 

Pripadnik religije Milosrdnoga, baštinit će raj skupa s (drugim) 
mučenicima; 

s njima koji su zbor najuzvišeniji. 

Premda si se s nama oprostio i napustio nas, 

te sišao u prah mračnoga mezara, 

ti si se, Sa“de, mučeništvom plemenitim vratio (Bogu) u gizdu i 
slavu odjeven. 

Izrekavši nad oba plemena Kurejze presudu koju je Bog presudio; 

nisi odlučio samovoljno. 

Božja se presuda za njih podudarila s tvojom 

te ih nisi odriješio kad su te podsjetili na prijašnje savezništvo. 


122 Ibn Kathir, 2000-2006:III. str. 174-178, kronološki ta se ideja prvi put javlja u Ibn 
Ishak, 2004:698: str. 468. 


123 Ibn Kathir, 2000-2006:III., str. 178, citat prenesen iz Ibn Ishak, 2004:698: str. 469. 
Rodinson, pak, s određenom dozom sarkazma piše: “On [Sa'd] je bio tako sveti čo- 
vjek da je njegova smrt potresla prijestolje Allaha na nebu? (Rodinson, 2000:257). 
Š. Omerbašić kratku biografiju Sa'da ibn Muaza, u kojoj je središnja tema njegova 
presuda Židovima Banu Kurejze, zavšava rečenicom: “Alejhis-selam mu je osobno 
klanjao dženazu i nakon što su ga ukopali, on je nazočnima rekao: Kada je Sa'd ibn 
Muaz umirao, Allahovo se prijestolje potreslo" (Omerbašić, 2002:416). 


124 Ibn Kathir, 2000-2006:III. str. 175. 

Premda te sudbina postavila uz one što ovaj život zamijeniše za 
vječne vrtove nebeske. 

Sretna li kraja odanih, jednoga dana k Bogu u časti i slavi pozva- 
nih.1!?5 


Neki muslimani ipak nisu odobravali Sa“dov postupak. Oni su za- 
mijetili da je Sa“dov odar, dok su ga nosili, neobično lagan, premda 
je Sa'd bio debeo čovjek te su zaključili da to ukazuje na njegovu 
krivnju pred Bogom zbog presude Banu Kurejzi. Njih Ibn Kathir 
naziva licemjerima (munafikun) i prenosi Muhamedovo objašnje- 
nje da je odar lagan “jer su ga nosili anđeli??.!26 

Kao i u drugim ranoislamskim pričama i ovdje je moguće sta- 
viti izvore pod upit te ustvrditi kako je smaknuće muškaraca Banu 
Kurejze i Muhamedova uloga u njemu plod kasnijih interpolacija i 
dorada (primjerice, Ibn Kathir jasnijim riječima opisuje Abu Luba- 
bino upozorenje nego njegov prethodnik Ibn Ishak, proširuje i na- 
glašava Alahovo zadovoljstvo Sa“dovom presudom itd.). Mitološki 
motivi prisutni su tijekom cijele te naracije, od opisa anđela Džibri- 
la koji u Božje ime Muhameda poziva na rat protiv Židova do smrti 
Sada ibn Muaza, pred kojim se otvaraju nebeska vrata, prijestolje 
se Božje trese, a anđeli pomažu u nošenju njegova mrtvog tijela. 127 
Rodinson ukazuje i na to da je sudbina Banu Kurejze vjerojatno 
potaknula negodovanje među nekim muslimanima što pokazuje 
“briga koja se poduzela da bi se u tekstovima Muhammada odrije- 
šilo krivnje.?!?* Usprkos tim nedoumicama i dvojbama, za mnoge 
kasnije muslimanske aktere u arapsko-židovskim odnosima ti su 
izvori bili autoritativni i mjerodavni, a pitanje njihove povijesnosti 


125 Ibn Kathir, 2000-2006:III. str. 178-179, dijelovi u zagradi preuzeti iz izvornika. Ovaj 
je hvalospjev Ibn Kathir preuzeo iz Ibn Ishakove Sire (Ibn Ishak, 2004:711: str. 479). 


126 Ibn Kathir, 2000-2006:III. str. 177, vidi i Ibn Ishak, 2004:698: str. 468. 


127 Za kritički osvrt na povijesnost događaja vezanih uz uništenje Banu Kurejze vidi Bar- 
kat, 1979:85-94. 


128 Rodinson, 2000:257-258. 

nikad nije predstavljalo dominantnu temu u kasnijim religijskim ili 
političkim referencijama na njih. 

Uništenjem trećega židovskog plemena, Medina je postala si- 
gurno muslimansko uporište, u kojem više nije bilo potencijalno 
subverzivnih skupina. Muslimani su razdiobom židovskih posjeda 
značajno poboljšali svoje imovinsko stanje, što je podignulo Mu- 
hamedov ugled unutar vlastite zajednice. Kurejšiti više nisu imali 
saveznika u njihovoj sredini pa se Muhamed mogao potpuno po- 
svetiti rješavanju sukoba s tim najmoćnijim preostalim neprijate- 
ljem. 

Koliko god je vojna, strateška i ekonomska važnost židovskog 
uništenja bila velika, uklanjanje teološkog protivnika iz svoje blizi- 
ne za Muhameda je bilo ništa manje značajno postignuće. Vjerojat- 
no jedini učeni i teološki obrazovani ljudi u Medini bili su Židovi 
pa je njihovo ustrajno odbijanje prihvaćanja Muhamedove nove 
vjere za mnoge njihove arapske sugrađane predstavljalo razlog za 
oprez pred dvojbom vlastite konverzije na islam. Muhamedova, 
pak, nevičnost izlaganju teološke argumentacije u polemici sa Ži- 
dovima za njega je osobno predstavljala izvor velike frustracije. 
Nestankom Banu Kurejze nestale su i sve te neprilike iz Prorokove 
neposredne blizine. No, u Hidžazu je još bilo židovskih zajedni- 
ca. Sljedeće njihovo veliko uporište bilo je Khajber, “vrt Hidžaza“, 
udaljen oko sto pedeset kilometara od Medine prema sjeveru. Ta- 
mošnji Židovi, od kojih su dio činili izbjeglice iz plemena al-Nadir, 
već su savezništvom s Kurejšitima u ratu s Muhamedom pokazali 
da su Muhamedovi neprijatelji. Jedan od njihovih prvaka, poznat 
pod nadimkom Abu Rafi, obraćao se nemuslimanskim arapskim 
plemenima i poticao ih na borbu s muslimanima pa je Muhamed 
odmah po uništenju Banu Kurejze na njega poslao atentatore koji 
su ga ubili. Za konačni obračun s cijelom tom zajednicom — koja 
je kao homogeno židovsko naselje predstavljala ozbiljnu prijetnju 
— najprije je valjalo urediti odnose s neprijateljem na jugu: sa sta- 
novnicima Meke. 

HUDEJBIJSKI SPORAZUM I RAT SA ŽIDOVIMA IZ KHAJBERA 


Šeste hidžretske godine, u ožujku 628., Muhamed je neočekivano 
pošao u Meku na hodočašće. S njime je krenula i brojna pratnja, a 
vodili su sedamdeset žrtvenih deva. Iznenađenim Kurejšitima, koji 
su najprije mislili da ih muslimani napadaju, Muhamed je objasnio 
da je cilj njegova dolaska hodočasnički i miroljubiv. Muslimani su 
stigli do mjesta Hudejbije, u blizini Meke, gdje su im se nakon 
određenih dogovaranja pridružili predstavnici Kurejšita. Ondje je 
Muhamed s Kurejšitima sklopio desetogodišnje primirje, koje se 
po mjestu potpisivanja zove Hudejbijski sporazum ili Hudejbijski 
mir. Sporazumom je ugovoreno da između muslimana i Kurejšita 
neće biti nikakvih neprijateljstava niti će se kovati tajni planovi 
njegova kršenja. Svatko tko iz Meke prebjegne u Medinu bez do- 
puštenja svog patrona (wali) bit će vraćen, a obje su strane zadržale 
pravo sklapanja savezništava s drugim plemenima. !*? Muhamed je 
usto pristao vratiti se te godine natrag u Medinu bez ispunjenja ho- 
dočasničkog posjeta hramu u Meki, uz obećanje da će mu ulazak u 
grad i hram biti dopušten sljedeće godine. 

Muhamedovi suborci, među kojima i Abu Bakir i Omer, bili su 
zabezeknuti njegovim sklapanjem sporazuma s nevjernicima. Tre- 
tiranje mnogobožaca kao ravnopravnih partnera kosilo se s dota- 
dašnjim Muhamedovim postupanjima i objavama. No Muhamed ih 
je uvjerio kako je taj Sporazum pogodan za islam. Ibn Ishak piše: 


Ni jedna prethodna pobjeda u islamu nije bila veća od ove. Kad bi 
se ljudi susreli nije bilo ničega osim bitke; no kad je došlo primirje, 
arat dokinut, ljudi su se sastajali u sigurnosti i savjetovali, i nitko o 
islamu nije govorio pametno a da se na njega nije i preobratio. U te 
se dvije godine na islam obratilo dvostruko ili više nego dvostruko 
ljudi nego ikada prije.13% 


129 Ibn Ishak, 2004:747: str. 504. Pisac dokumenta bio je Ali. 
130 Ibn Ishak, 2004:751: str. 507, usp. Harun & Ibn Hišam, 1998:202. 

Daljnji tijek događaja potvrdit će političku mudrost Muhamedova 
pristanka na uvjete Hudejbijskog sporazuma, jer će njegovo sklapa- 
nje predstavljati “prekretnicu [nabolje] u Muhamedovu usudu*.!3! 
Njime će biti postavljen i presedan za buduće naraštaje, prema ko- 
jem je muslimanima dopušteno sklapanje primirja s nevjernicima 
ukoliko je ono vremenski ograničeno.!?* No u tom trenutku, mu- 
slimani su bili obeshrabreni i razočarani zbog dva, kako se njima 
činilo, poraza: neuspjela hodočašća u Meku i sklapanja sporazuma 
s kafirima. Muhamedu je žurno bila potrebna pobjeda kojom će 
ponovno zadobiti ugled vojskovođe te ratnim plijenom vratiti vjeru 
kolebljivima da je korisno slijediti ga.!33 Logičan izbor cilja ratnog 
pohoda bio je Khajber. Koncem ljeta iste godine, Muhamed je po- 
veo vojsku na to židovsko naselje. Khajber je bio u savezništvu s 
Mekom, ali Hudejbijskim sporazumom nije bio izričito zaštićen. 134 
Kako je nešto ranije iste godine bizantska vojska porazila perzij- 
sku, čime su Židovi ostali nezaštićeni i izvrgnuti progonu i od kr- 
šćana, Gil misli kako je logično pretpostaviti da je Muhamed cilj 
odabrao upravo zbog tih događaja. !?> 

Khajber je osim po bogatstvu i brojnom stanovništvu bio poznat 
i kao najbolje utvrđeni grad u Hidžazu.!3* Muslimanska se vojska 
mjestu prikrala noću, tako da nitko od mještana nije zamijetio opa- 
snost. Dodatne straže Muhamed je postavio istočno od Khajbera, 
prema naseljima beduinskog plemena Gatafan, koje je bilo u sa- 


131 Donner, 2010:48. 


132 Khadduri, 1962:212. Khadduri na istom mjestu objašnjava kako među islamskim za- 
konoznancima postoji nesuglasje glede najduljega dopuštenog trajanja primirja (jedni 
zastupaju tvrdnju da je najduže razdoblje deset godina kao u Hudejbijskom sporazu- 
mu, dok drugi misle da je najduže razdoblje dvije ili tri godine, koliko je Hudejbijski 
sporazum bio na snazi), no “svi se slažu kako privremeni mir s neprijateljem nije 
nespojiv s interesima islama“. 

133 O pragmatičnim razlozima Muhamedova pohoda na Khajber vidi Stillman, 1979:18. 

134 Donner, 2010:48. 

135 Gil, 1997:8. 


136 Ibn Ishak, 2004:770: str. 519. 

vezništvu sa Židovima.!37 Ujutro kad su židovski radnici krenuli 
obrađivati polja, ugledali su Muhamedove čete; počeli su vikati i 
bježati natrag prema utvrdama.!3* Uz Muhamedov poklik: “Alah 
akbar! Khajber je uništen!" muslimani su napali grad. Zatečeno 
stanovništvo na brzinu je pograbilo oružje i pokušalo se obraniti, 
ali njihova su utvrđena mjesta padala jedno za drugim. Posljednje 
dvije utvrde, al-Watih 1 al-Sulalim pale su tek nakon mjesec i pol 
dana borbi. Bi0 je to prvi teritorij u povijesti koji je muslimanska 
“država? osvojila i stavila pod svoju vlast.13? 

Tijekom osvajanja Khajbera zbilo se nekoliko pojedinačnih do- 
gađaja koje prenosi Ibn Ishak, a koji su zanimljivi za ovo istraživa- 
nje. Amir Ibn al-Akwa tijekom bitke se ranio vlastitim mačem i od 
te rane umro. Budući da je “umro od vlastitoga oružja", muslimani 
su se pitali je li postigao mučeništvo, što ukazuje na njihovu percep- 
ciju nespojivosti samoubojstva i postignuća celestijalne nagrade. 
Muhamed je na njihovo pitanje odgovorio potvrdno,!*" vjerojatno 
zato što je al-Akwa poginuo u boju, slučajno ranivši samoga sebe. 

Posljednja židovska uporišta u Khajberu predala su se uz uvjet 
da im Muhamed poštedi živote, na što je ovaj pristao. Potom su mu 
predložili da im dopusti da ostanu živjeti u svojim kućama i da na- 
stave obrađivati polja, ali da od uroda pola pripadne muslimanima, 
a pola ostane njima. Muhamed je i na to pristao, uz uvjet da “ako 
vas poželimo protjerati, protjerat ćemo vas?.!*! Taj dogovor sa Ži- 


137 Tabari navodi da su ratnici Gatafana krenuli prema Khajberu čim su čuli da se mu- 
slimanska vojska utaborila u blizini grada, ali su se vratili natrag jer su čuli buku i 
pobojali se za sigurnost svojih obitelji i imovine (Al-Tabari, 1987-1997:1576: VIII, str. 
116). O kasnijem pokušaju Židova da okupe pleme Gatafan protiv Muhameda vidi 
Al-Tabari, 1987-1997:1760: IX, str. 120. 


138 Ibn Ishak, 2004:756: str. 511. 


139 Lewis, 1984:10. B. Ahmad pak na temelju istraživanja više izvora tvrdi da Židovi 
Khajbera nisu izgubili bitku, nego su s muslimanima potpisali mir, te da su hrabrom 
obranom mjesta povratili čast koju su izgubila tri medinska plemena kroz svoje “lu- 
kavštine i kukavičluk" (Ahmad, 1979:101). 


140 Ibn Ishak, 2004:756: str. 510. Više o njegovoj smrti vidi u Al-Bukhari, 1972:5:509. 
Amir Ibn al-Akwa je bio stric Salamaha Ibn al-Akwe, poznatoga pripovjedača hadisa. 


141 Ibn Ishak, 2004:764: str. 515. 

dovima Khajbera ostao je na snazi do kraja Muhamedova života i 
tijekom vladavine prvoga kalifa Abu Bakira (632. — 634.). Padom 
Khajbera muslimani su zarobili plemenskog prvaka Kinana ibn 
al-Rabija, koji je bio zadužen za čuvanje blaga plemena al-Nadir. 
Doveli su ga pred Muhameda koji je od njega zatražio da pokaže 
gdje se nalazi skriveno židovsko blago, što je ovaj odbio učiniti. 
Nato je Muhamed zapovjedio jednom od svojih ljudi da ga “muči 
dok [od njega] ne izvuče što ima". Al-Rabija su mučili na vatri dok 
nije bio gotovo mrtav, a onda su mu odsjekli glavu. 14? 

Izvjesna Židovka po imenu Zajnab bt. a-Haris, žena jednoga 
od prvaka plemena al-Nadir, ispekla je Muhamedu janje, u koje je 
usula otrov. Najviše otrova stavila je u plećku, za koju je doznala da 
je njegov najdraži dio pečenja. Muhamed je zagrizao komad mesa, 
ali je osjetio okus otrova i ispljunuo ga. Pozvao je Židovku, koja 
je priznala da ga je pokušala ubiti zbog onoga što je učinio njezinu 
narodu. Muhamed joj je oprostio i pustio je da ode. 14 

U popisu napada i prepada koje su izveli Muhamed!*“* i njegovi 
suborci, Ibn Ishak i Tabari donose i priču vezanu uz pohod na Khaj- 
ber, prema kojoj je neki Židov imenom Jusair ibn Rizam okupljao 
pleme Gatafan u Khajberu kako bi napali Muhameda. Jusair je, čini 
se, bio na putu da okupi moćnu vojsku pa mu je Muhamed poslao 
Abdulaha, jednoga od svojih sljedbenika, koji je Jusairu umiljato 
obećao da će mu Muhamed, dođe li pred njega, iskazati čast i pri- 


142 Ibn Ishak, 2004:763-764: str. 515, Al-Tabari, 1987-1997:1582: VIII. str. 122-123. Usp. 
Omerbašić, 2002:169, gdje autor piše kako je to pogubljenje predstavljalo kaznu zbog 
skrivanja blaga, koje su muslimani pronašli u kući njegova brata. 


143 Ibn Ishak, 2004:765: str. 516, Al-Tabari, 1987-1997:1583-1584: VIII. str 123-124. Od isto- 
ga je mesa tada umro Bišr ibn al-Bara, jedan od Muhamedovih sljedbenika, a Muhamed 
je pred smrt njegovoj majci rekao kako osjeća posljedice hrane koju je s njezinim sinom 
jeo u Khajberu. Omerbašić pak navodi kako je trovačica nakon Bišrove smrti ubijena, a 
“Muhammed a. s. je osjećao posljedice ovog trovanja sve do smrti, na način što bi ga s 
vremena na vrijeme mučili stomačni bolovi" (Omerbašić, 2002:170). Abdusselam Harun 
ne spominje nikakve posljedice od trovanja (Harun & Ibn Hišam, 1998:206). 


144 Muhamed je prema Ibn Ishaku osobno sudjelovao u 27 napada, a borio se u njih devet: 
na Badru, Uhudu, Hendeku, protiv Kurejze, al-Mustalik, Khajber, okupaciji, Hunajni i 
al-Taifu (Ibn Ishak, 2004:973: str.659-660). Vidi i Al-Tabari, 1987-1997:1756: IX, 115-116. 

miti ga u službu. Laskavim riječima Abdulah je pridobio Jusaira, 
koji je sa skupinom Židova, u pratnji Abdulaha i muslimana koji 
su bili uz njega, krenuo k Muhamedu. Ibn Ishak i Tabari navode da 
se šest milja od Khajbera Jusair predomislio te je namjeravao na- 
pasti muslimane koji su ga pratili. Abdulah je to primijetio te ga je 
napao mačem; nakon borbe, Tabari navodi: “Bog je ubio Jusaira*, 
a muslimani su poubijali ostale Židove, osim jednoga koji je uspio 
pobjeći.145 


OSVAJANJE MEKE I POSLJEDNJE GODINE MUHAMEDOVA ŽIVOTA 


Nekoliko mjeseci nakon osvajanja Khajbera, sedme hidžretske go- 
dine (629.) Muhamed je opet pošao u Meku na hodočašće. Kurejšiti 
su njemu i njegovoj pratnji sukladno Hudejbijskom sporazumu do- 
pustili ulazak u grad i posjet Kabi. Muslimani su se u gradu zadr- 
žali tri dana, a potom se vratili u Medinu. Osme hidžretske godine 
Muhamed je poslao vojsku na sjever, u Siriju, gdje se kod mjesta 
Mu'tah muslimanska vojska po prvi puta u povijesti sukobila s kr- 
šćanskom, ali je pretrpjela poraz. Nedugo nakon toga, između ple- 
mena Banu Bakr, saveznika Kurejšita, i plemena Banu Khuza, koje 
je bilo u savezništvu s muslimanima, došlo je do sukoba u kojem 
je poginulo nekoliko pripadnika potonjeg plemena.!** Usprkos iza- 
slanicima iz Meke koji su odmah pošli u Medinu kako bi razjasnili 
što se zbilo, Muhamed je podigao vojsku od deset tisuća ljudi!“ i 
krenuo prema Meki. Stanovnici Meke su, zbog Hudejbijskog spo- 
razuma kojim im je Muhamed dvije godine ranije zajamčio deseto- 
godišnji mir, bili nespremni za rat. Desetoga dana mjeseca ramaza- 
na, osme hidžretske godine!“ muslimani su zauzeli grad bez borbe. 
Ni na jednoj strani nije bilo poginulih. Muhamed je po osvajanju 
grada dao da se pogubi nekoliko mekanskih pjesnika koji su du- 


145 Al-Tabari, 1987-1997:1760: IX, str. 120; Ibn Ishak, 2004:981: str. 665-666. 
146 Ibn Ishak, 2004:805-806: str. 542. 

147 Ibn Ishak, 2004:828: str. 557. 

148 Siječanj 630. 

hovitim stihovima njega i njegovu vjeru izvrgavali podsmijehu.!4? 
Njihovo je smaknuće bilo još jedna poruka da Muhamed zahtijeva 
da se svatko prema islamu mora odnositi s pijetetom te da je kazna 
za podrugljivo polemiziranje s prorokom i njegovom vjerom smrt. 
Nedugo potom velik dio Kurejšita iz Meke prihvatio je Muhameda 
za Alahova poslanika te se preobratio na islam. 

Osvajanje Meke bilo je uvod u veliki trijumf islama. Druga 
arapska plemena iz Hidžaza na Kurejšite su gledala kao na vodeće 
pleme, “čisto potomstvo Abrahamova sina Išmaela" i narod u čijoj 
je sredini bio sveti hram,!%% Kaba. Kad su vidjela da su Kurejšiti 
pristali uz islam, razumjeli su da su njihovi izgledi u borbi protiv 
Muhameda slabi te da bi priključenje islamu 1 za njih bilo najpo- 
godnije rješenje. Pleme po pleme Muhamedu je slalo izaslanstva, 
koja su mu iskazivala lojalnost, spremnost na napuštanje starih obi- 
čaja i prelazak na islam. Od njega su zauzvrat tražili da im zajam- 
či sigurnost i zadržavanje imovine ili jamstvo za dug.!! Devete 
hidžretske godine Muhamed je poslao izaslanstvo muslimana u Je- 
men, sa zadaćom da i ondje proglase islamsku vjeru. Sljedeće go- 
dine, posljednje godine Muhamedova života, poslao je Halida ibn 
al- Walida plemenu Banu al-Haris te mu zapovjedio da ih pozove 
da prijeđu na islam, a ako odbiju da zarati s njima. Pleme je prešlo 
na islam, nakon čega ih je Halid ibn al-Walid “poučavao islamu i 
knjizi Božjoj i sunetu Njegova proroka?!5* Iz opisa konverzije toga 
plemena proizlazi da je još za Muhamedova života tradicija nje- 
govih djela i učenja, uz “knjigu Božju" postala sastavnim dijelom 


149 Popis tih osoba i razloge njihova pogubljenja Ibn Ishak donosi u Siri 818-820, str. 550- 
551. Među njima nije bilo Židova. Osim njih ubijeno je i nekoliko stanovnika Meke 
kad je Halid ibn al-Walid došao u njihov dio grada da ih nagovori da prijeđu na islam, 
no ta je ubojstva Muhamed osudio. 


150 Ibn Ishak, 2004:933: str. 628. 
151 Ibn Ishak, 2004:645: str. 636. 


152 Ibn Ishak, 2004:959: str. 645-646. Također vidi i Al-Tabari, 1987-1997:1834: IX, str. 
206. I Ibn Ishak i Tabari samo nekoliko redaka prije citirane zapovijedi navode kako 
je Muhamed neposredno pred smrt opetovano zazivao Alaha da pobije narod koji gro- 
bove svojih proroka pretvara u mjesta za bogoštovlje. Muhamed je time želio spriječiti 
muslimane da od njegova groba naprave svetište. 

islamskoga nauka. Nedugo pred smrt, Muhamed je dao posljednje 
naputke o ponašanju i vjerskim ritualima muslimana, kao i o musli- 
manskom postupanju prema Židovima i kršćanima: 


Židov ili kršćanin koji slobodnom voljom postane iskren musliman 
i pokori se islamskoj vjeri, vjernik je s istim pravima i istim obve- 
zama. Ako koji od njih prianja čvrsto uza svoju vjeru, toga od nje 
ne treba odvraćati. Svaki odrasli muškarac ili žena, rob ili slobod- 
njak, mora platiti zlatni dinar ili njegovu protuvrijednost u odjeći. 
Koji to izvrši ima jamstvo Boga i njegova poslanika; koji uskrati, 
taj je neprijatelj Boga i njegova poslanika i svih vjernika.153 


Muhamed je umro 632. godine, desete godine po hidžri, na isti dan 
na koji je desetljeće ranije ušao u Medinu. Njegova je smrt došla 
neočekivano, nakon kratke bolesti. Posljednja Muhamedova za- 
povijed sljedbenicima bila je: “Neka na Arabijskom poluotoku ne 
ostanu dvije religije.?!5* Ona će imati pogubne posljedice po pre- 
ostale arabijske Židove. Već drugi kalif Omer (634. — 644.) čuvši 
za tu Muhamedovu zapovijed, protjerao je Židove iz Khajbera, a 
njihov grad naselio muslimanima.!5> 


Nasljeđe kanoniziranih muslimansko-židovskih sukoba 


Ibn Ishakova biografija muslimanskog proroka Muhameda i drugi 
ranoislamski tekstovi otkrivaju postojanje vrlo aktivne interakci- 
je između osnivača islama i Židova. Štoviše, Ibn Ishakov tekst na 
određenim mjestima ukazuje na veliku ulogu koju su Židovi i ži- 


153 Ibn Ishak, 2004:962, str. 647-648. Ovom je uredbom Muhamed odredio plaćanje dži- 
zije (glavarine), no već neposredno sljedeće muslimanske vlasti nisu je naplaćivale po 
ovom principu, iako su “vjerno zadržale njegov duh". Zbog toga se da pretpostaviti da 
je ovaj dio Ibn Ishakova teksta izvorno Muhamedov (Stillman, 1979:20). Za suprotno 
mišljenje vidi Watt, 1956:128. 

154 Ibn Ishak, 2004:1021: str. 689. 


155 Ibn Ishak, 2004:779: str. 525. 

dovstvo odigrali u definiranju ranoga islama, što ne čudi uzme li se 
u obzir da je, prema islamskim izvorima, od monoteističkih vjera 
židovstvo u Arabiji bilo najprisutnije i najutjecajnije. O prisutnosti 
kršćana ne zna se puno! pa je lako moguće da su pripadnici te re- 
ligije u Hidžazu bili rijetkost, iako Donner piše kako “pojedinačni 
izvori pokazuju da kršćani tamo nisu bili nepoznati?.157 
Muhamedov odnos prema Židovima, promotri li se njegova 
proročka, politička i vojna karijera u cjelini, nije bio ujednačen i 
dosljedan, nego se značajno mijenjao, čak toliko da se gotovo može 
govoriti o krajnostima. Od Muhamedove izvorne sklonosti Židovi- 
ma koja je graničila sa stavom međusobne pripadnosti muslimana 
i Židova, kakva se iščitava iz njegova prvog sporazuma sa stanov- 
nicima Medine, oponašanja nekih židovskih bogoštovnih običaja i 
prvih prijaznih poziva Židovima da prihvate njegovo poslanje kao 
nastavak poslanja ranijih židovskih proroka, Muhamedov se odnos 
prometnuo u neprijateljstvo koje je na koncu dovelo do protjeri- 
vanja, porobljavanja i ubijanja više stotina Židova. Teško je pret- 
postaviti da se promjena u Muhamedovu odnosu prema Židovima 
odnosila samo na vidljivo postupanje, ali ne i na njegove izvor- 
ne stavove koji su zapravo uvijek bili negativni. U ranoislamskim 
izvorima, naime, postoji solidan temelj za potkrijepiti tvrdnju kako 
je i njegov stav prošao kroz sličnu preobrazbu, da je njegovo prvo- 
bitno razmišljanje o Židovima bilo prožeto iskrenom naklonjenošću 
i da su njegovi postupci sve vrijeme bili nepatvoren odraz stavova. 15% 
Sličan primjer takve preobrazbe postoji i u kršćanskoj povijesti, 


156 Kako smo ranije vidjeli, Ševko Omerbašić, primjerice, navodi da u Medini nije bilo cr- 
kava (Omerbašić, 2002:87). Ovdje bih ipak spomenuo i kvalitetno argumentiranu tezu 
profesora Sharona kako su medinski Židovi zapravo bili kršćani (Sharon, 2007:352-353, 
“People of the Book" u McAuliffe, 2001-2006:36-43, Vol. 4). No ta teza, i da je točna, 
poput pitanja povijesnosti opisanih događaja vezanih uz te Židove, ne bi imala utjeca- 
ja na suvremeno muslimansko iščitavanje i tumačenje ranoislamskih tekstova, upravo 
zato što je opis tih medinskih plemena kao “židovskih" dio kanona, pa je sama pomisao 
da bi oni mogli sadržavati pogrješku heretična. 


157 Donner, 2010:30. 


158 Riječ Jehud u Kur'anu se javlja samo u medinskom, a ni jednom u mekanskom raz- 
doblju Muhamedove karijere. 

a odnosi se na reformatora Martina Luthera (1483. — 1546.). Taj 
nam primjer možda može donekle približiti Muhamedove dvojbe, 
budući da je Luther iza sebe ostavio pisane izvore koji nam omogu- 
ćuju kvalitetniji uvid u njegovo razmišljanje. Luther je na početku 
reformacije vjerovao kako će mu se u obrani čistoga biblijskoga 
nauka (Sola scriptura) pridružiti i Židovi, jer će u njemu prepozna- 
ti povratak na iskonska biblijska načela i odvajanje od “papinskih 
idolopoklonstava i praznovjerja" te da će se njemački Židovi na- 
pokon obratiti na kršćanstvo. Godine 1523. objavio je djelo Dass 
Jesus ein Geborner Jude Sei (Da je Isus Krist po rođenju Židov) 
u kojem vrlo pohvalno govori o židovskom narodu. No dvadeset 
godina kasnije, kad se njegova očekivanja nisu ispunila, napisao 
je poznatu raspravu Von den Juden und ihren Liigen (O Židovima 
i njihovim lažima), u kojoj je s tolikim neprijateljstvom opisao Ži- 
dove, da je ona u značajnoj mjeri pridonijela oblikovanju njemačke 
antisemitske misli u razdoblju između reformacije i Holokausta. 15? 

Ibn Ishakova Sira i drugi ranoislamski izvori posvećuju puno 
prostora opisu Muhamedovih susreta sa Židovima pa je lako steći 
dojam kako su oni bili objekt njegove izvanredne pozornosti i proze- 
litskih ambicija. Vjerojatni razlog tomu je Muhamedovo uvjerenje 
kako bi židovsko prihvaćanje njegova poslanja i poruke više nego 
ičije drugo pridonijelo dojmu vjerodostojnosti njegovih tvrdnja o 
sebi kao proroku.!9% Židovi su njegovali kako jednoboštvo tako i 
pomno istraživanje Pisama i tumačenje aktualnih zbivanja prema 


159 Johnson potonje Lutherovo djelo naziva “prvim djelom modernog antisemitizma i golem 
korak naprijed na putu prema Holokaustu" (Johnson, 1988:242). Betsy Halpern Ama- 
ru ukazuje na “zapanjujuću sličnost između Lutherovih prikaza Židova i onih koji su 
se u zapadnoj civilizaciji razvijali dugo nakon reformatorove smrti" (Halpern Amaru, 
1984:95), u čemu se također nazire sličnost s Muhamedom i kasnijim umetom. Značajna, 
pak, razlika leži u tome što je Luther imao malo ili nimalo kontakta sa Židovima, izuzev 
obraćenika na kršćanstvo (ibid., str. 96 i uputa br. 12 na str. 101). Ipak, povezivanje kr- 
šćanskoga religijskog protužidovstva s Holokaustom u uzročno-posljedičnom smislu do 
danas je predmet nesuglasja i polemike među povjesničarima (usp. Brague, 2002:47). 


160 Spomenuto raspitivanje Kurejšita o židovskom mišljenju glede vrijednosti njihove 
(kurejšitske) odnosno muslimanske vjere jedan je od pokazatelja njihova duhovnog 
autoriteta među Arapima. 

proročkim objavama sadržanima u njemu. No, između Muhame- 
dova pristupa Židovima i njegova pristupa mekanskim mnogoboš- 
cima postoji određeni stupanj sličnosti koja nije zanemariva 1 koja 
Muhamedov odnos prema Židovima kontekstualizira. Na početku 
svoga poslanja, Muhamed je prema svim svojim neistomišljenicima 
nastupao blago, pozivao ih da prihvate njegovu vjeru i objašnjavao 
im njihove zablude. Prema njima se nije odnosio kao prema nepri- 
jateljima, nego kao prema ljudima koji ne razumiju, ali će, saslušaju 
li ga, razmisle li i — ukoliko se radi o Narodu knjige — provjere 
li u svojim svetim spisima, razumjeti i postati njegovi sljedbenici. 
Mandat koji je dobio od Alaha bio je da “poziva ljude k Bogu, da 
trpi uvrjede i da oprašta neznalicama".!6! Muhamed je, kako je iz 
izvora razvidno, bio vjeran toj misiji. Odbacivanje poruke mono- 
teizma od njegovih sunarodnjaka nanosilo mu je duboku duševnu 
bol, žalost i nezadovoljstvo, ali on nije odustajao od raspravljanja s 
njima i naviještanja islama kroz razgovore i uvjeravanja. U jednom 
su ga trenutku to nezadovoljstvo i “gorljivost za dobrobit njegova 
naroda" toliko proželi da je, kako bi se približio sunarodnjacima, 
kompromitirao temeljno načelo islama, jednoboštvo. Nakon “obja- 
ve" odobrio je štovanje tri božice iz mekanskoga panteona, al-Lat, 
al-Uze i Manat.!** Muhamed je kasnije povukao tu kompromisnu 
objavu, danas poznatu kao “sotonski stihovi" jer je uvidio da njihov 
izvor nije bio Bog, nego vrag, a ona je ostala doktrinarno najkontro- 
verznija epizoda njegova života. Muhamed se na vrlo sličan način, 
neposredno nakon hidžre i preseljenja u Medinu, određeno vrijeme 
prilagođavao i židovskoj vjeri, od čega je također kasnije odustao. 
Cilj je, kao i ranije u Meki, bio isti: privući u islam pripadnike druge 
religije kroz naglašavanje međusobnih sličnosti.!93 Friedmann tako 


161 Ibn Ishak, 2004:313: str. 212. 
162 Ibn Ishak, 2004:239: str. 165-166. 


163 Goitein se s blagim čuđenjem pita zašto židovske zajednice u Arabiji nisu prihvatile 
Muhameda kao proroka poganima, budući da u njegovoj religiji, prije nego što su u 
nju uključeni poganski rituali vezani uz hodočašće u mekansko svetište, nije bilo 
ničega što bi Židovima bilo odbojno (Goitein, 1955:63). 

s pravom ukazuje kako se Muhamedovo efemeralno usklađivanje 
islama sa židovskom vjerom u Medini može usporediti s prethod- 
nim pristajanjem uz štovanje triju božica iz Meke, no da ovo krono- 
loški potonje nikad nije postalo kontroverzno jednostavno zato što 
se u Medini radilo o približavanju monoteističkoj vjeri,!$* dok je u 
Meki u islam na trenutak pripušteno mnogoboštvo. 

Nakon uspješne uspostave vojno-političko-vjerske zajednice u 
Medini, Muhamedova se karijera mijenja iz primarno propovjed- 
ničke u primarno političku i vojnu. On pribjegava nasilju kao važ- 
nom, nerijetko najvažnijem načinu nošenja kako s Kurejšitima i 
drugim arapskim plemenima koja nisu prepoznavala njegovo pro- 
ročko zvanje tako i sa Židovima.!# Opseg vođenja ratova u tom 
razdoblju Muhamedove karijere vidljiv je već iz letimičnog uvida 
u Sadržaj koji je Alfred Guillaume priložio uz svoj prijevod Sire. 
Dio II. (str. 109-218) 1 dio III. (str. 219-682) prijevoda odnose se 
na Muhamedovu proročku karijeru. Dio II. objedinjen je pod na- 
slovom Muhamedov poziv i propovijedanje u Meki. Dio III. koji 
se odnosi na više od tri četvrtine teksta o Muhamedovu javnom 
djelovanju, Guillaume je naslovio Muhamedovo preseljenje u Me- 
dinu, njegovi ratovi, pobjeda i smrt.!%* Najveći dio Muhamedova 
javnog djelovanja protekao je u ratovanju, mahom pobjedonosnom, 
a od tih bitki i sukoba značajan dio odnosio se na one sa Židovima. 
Ibn Ishak je zbrojio da je Muhamed osobno sudjelovao u dvadeset 
sedam bitki, od kojih se aktivno borio u njih devet, među kojima su 
navedena i dva najpoznatija okršaja sa Židovima, ona protiv pleme- 
na Banu Kurejza te naselja Khajber. 157 

Budući da između mekanske i medinske faze Muhamedova po- 
slanja postoji proturječje glede odnosa prema nemuslimanima, koje 


164 Friedmann, 2003:30. 


165 Muhamedu je nakon miroljubivog mekanskog razdoblja došla Alahova izravna objava 
da se s neprijateljima počne boriti (Ibn Ishak, 2004:314: str. 213). Prvi ajet kojim je 
muslimanima dopušteno ratovanje je Kuran 2:190 (vidi bilješku 117 na str. 43). 


166 Ibn Ishak, 2004:viili-ix. 
167 Ibn Ishak, 2004:973: str. 659-660. 

je rezultiralo u različitim, često oprječnim zapovijedima, nameće se 
pitanje koji je pristup relevantan za kasnije religijsko-političke kon- 
tekste u kojima se oponaša Muhamedov sunet. Tumačenje (tafsir) 
svetih tekstova, kao i njihova primjena u zakonodavstvu (fikh) slijede 
načelo kronologije, pri čemu novije objave opozivaju one starije (na- 
čelo poznato kao naskh odnosno al-nasikh wa I'mansukh!#), Ukoli- 
ko postoje kuranski stihovi ili tradicija koji se međusobno isklju- 
čuju, onda su oni stariji mansukh, opozvani ili abrogirani. Slijedom 
toga, objave i postupanje iz medinskoga, a ne oni iz mekanskoga 
razdoblja, mjerodavni su, ukoliko između njih postoji protuslov- 
lje. A protuslovlje nerijetko postoji. Jedno od najvažnijih vezanih 
za temu bliskoistočnog sukoba jest pitanje primjene nasilja, rata i 
prisile kao sredstva ostvarenja ciljeva širenja islama. Od neprijate- 
lja islama s kojima su muslimani bili u sukobu tijekom medinskog 
razdoblja, sva su arapska plemena s vremenom prihvatila islam. 
Neobraćen je ostao Dar al-kitab, od kojih se opet većina sukoba 
opisanih u ranoislamskim kanoniziranim tekstovima, odnosila na 
Židove, a tek manjina na kršćane. Tako je, kanonizacijom rano- 
islamskih tekstova, došlo i do kanonizacije neprijateljstva prema 
Židovima i kršćanima, a dijelom kanona postali su i opisi Židova i 
kršćana, koji uglavnom nisu laskavi, osobito oni koji se odnose na 
Židove. Neki aspekti “kanoniziranih stereotipa" o Židovima, po- 
najprije oni koji se odnose na njihovu inferiornost, tijekom većeg 
dijela povijesti muslimansko-židovskih odnosa činili su se eviden- 
tnima. No onda se 1948. godine dogodilo nezamislivo: Židovi su 
u bitki za bitkom hametice poražavali muslimane te uspostavili dr- 
žavu koja samim time što je židovska “prkosi islamu i muslimani- 
ma".!16 Tek iz pregleda ranoislamske povijesti i kanoniziranih opi- 
sa muslimansko-židovskih sukoba postaje jasno koliko je ta tvrdnja 
iz Hamasove Povelje doista religijski utemeljena, što za budućnost 


168 Više o konceptu vidi u Encyclopaedia of Islam, New Edition, 1986-2004:Vol. VII, str. 
1009-1012. 


169 Članak 28. Povelje Hamasa u Stav, 2001:402. 

arapsko-izraelskog sukoba, u omjeru u kojem se bude percipirao 
kroz te i tako tumačene tekstove, može značiti samo njegov nasta- 
vak i zaoštravanje. 


DŽIHAD NA ALAHOVU PUTU I ŽIDOVSKA NEMOĆ 


Podjela svijeta na Dom islama (Dar al-islam) i Dom rata (Dar 
al-harb) postoji, prema tradiciji iz hadisa, od najranijih islam- 
skih vremena, još od medinskoga razdoblja Muhamedova života 
(622. — 632).17% Slijediti Muhamedov primjer i voditi sveti rat pro- 
tiv nemuslimana, dok se njihovo područje ne stavi pod političku 
vlast islama, predstavljalo je muslimansku vjersku obvezu, a voj- 
ni uspjeh muslimana bio je dokaz da je Alah uz njih. Sveti rat se 
isprva odnosio na zasjede i prepade usmjerene protiv mekanskih 
karavana ili na obranu od osvetničkih napada mekanskih Kurejši- 
ta. No s osvajanjem židovskoga utvrđenog grada Khajbera, džihad 
prerasta u osvajanje teritorija za islam, u kojem stanovništvo ostaje 
živjeti pod uvjetima koje propisuje muslimanske vlast te stječe sta- 
tus “zaštićene manjine" odnosno zimija. Bitka za dobro utvrđeni i 
opremljeni Khajber bila je za muslimane golem vojni izazov, no 
Muhamed je primjenom pametne taktike uspio zauzeti to upori- 
šte a da muslimani nisu pretrpjeli značajnije gubitke. To je ujedno 
vjerojatno bila i posljednja muslimansko-židovska bitka u koju je 
muslimanska vojska ulazila s osjećajem neizvjesnosti glede ishoda. 
Židovska naselja u Arabiji nakon Khajbera više nisu predstavlja- 
la značajniju zaprjeku širenju islamske političke domene. Najteži 
muslimanski ratovi koji su uslijedili vođeni su protiv Grka, Perzi- 
janaca, Berbera, kao i drugih arapskih plemena,!"! dok Židovi kao 
vojna, politička, ekonomska pa čak i religijska prijetnja polako, ali 
sigurno iščezavaju s povijesne pozornice kalifata.!"* Do Muhame- 


170 Encyclopaedia of Islam, New Edition, 1986-2004:Vol. II, str. 126. 


171 Ovdje prvenstveno mislim na arapska plemena čija je pobuna ugušena za dvogodišnje 
vladavine prvoga kalifa Abu Bakera. 


172 Zanimljiv povijesni kuriozitet je da su Židovi ostali politički beznačajni praktično sve 
dok je postojao kalifat, institucija vrhovnoga muslimanskog vođe ukinuta 1924. godine. 

dove smrti, vojni sukob između muslimana i Židova načelno je bio 
gotov: Židovi su bili definitivno poraženi i podčinjeni pa oni od 
tada ustroj svojih zajednica i način života u islamskim zemljama 
uređuju unutar toga činjeničnog, kasnije zakonskog okvira. Oni ne 
dižu ustanke niti pokušavaju zbaciti islamsku vlast. Štoviše, tije- 
kom širenja islama u vrijeme četvorice prvih kalifa Židovi izvan 
Hidžaza nerijetko su blagonaklono gledali na muslimanska osvaja- 
nja, uz neke primjere kolaboracije.!7? U kanoniziranim je izvorima 
tako ostala slika Židova kao naroda koji se — uz određene iznimke 
— iznevjerio Bogu i njegovim naumima, koji je odbacio Božjega 
posljednjeg poslanika 1 time na sebe svalio trajno prokletstvo, vid- 
ljivo u porazima koje su pretrpjeli i raspršenosti među narodima. 
Taj je Židov, kao i u kršćanskom diskursu, zavidan narodu na koji 
je prešao Božji odabir i u svojoj zavisti on sniva spletke i pakosti. 
No, za razliku od kršćanske srednjovjekovne mitologije, Židov je 
u islamu završio kao poražen i ponižen neprijatelj, u potpunosti 
nedjelotvoran u svojim pakosnim nakanama. Od pokušaja prokli- 
njanja medinskih muslimana neplodnošću do pokušaja ubojstva 
Muhameda kamenom ili otrovom,!7* svaki se njegov zli naum izja- 
lovio. Jedina židovska spletka koja je ostala donekle uspješna bila 


175 i izbacivanje proroštava o Muhamedu, no 


je krivotvorenje Pisma 
ni u tome na koncu nisu uspjeli, jer ih je Prorok još za života pora- 
zio i ušutkao, a poganska su arabijska plemena listom hrlila u islam 
usprkos židovskom opovrgavanju istinitosti njegove religije. Čak i 


glede najveće židovske konspiracije u povijesti, deicida, zbog koje 


173 Vrijeme četvorice prvih kalifa (632. — 661.) još uvijek je relevantno za oblikovanje 
ranoislamske misli budući da je u to vrijeme nastao velik broj hadisa, a mnogi povje- 
sničari vjeruju kako je i Kur'an dorađivan još godinama nakon Muhamedove smrti. 


174 Muhamed se za vrijeme bolesti od koje je umro u razgovoru s majkom Bišr ibn al-Ba- 
ra, koji je umro od mesa u koje je otrov usula khajberska Židovka Zajnab, požalio 
na bolove navodno uzrokovane tim otrovnim mesom, koje je jeo tri godine ranije 
(Al-Tabari, 1987-1997:1584: VIII. str. 124). No ta tradicija se u klasičnom islamu ne 
tumači kao dokaz da je Židovka uspjela u svom naumu, nego je ona odraz želje da se 
proroku uz ostale vrline pripiše i ona najveća, a ta je mučeništvo, što Tabari i navodi. 


175 Sura 5:70-71. 

je Židov u kršćanstvu bio omražen, ali i smatran iznimno opasnim 
— jer posjedovanje moći da se ubije sam Bog ukazuje na krajnju 
zloću i neopisivu vještinu da se ona provede u djelo — u islamskoj 
je religiji on opet neuspješan. Prema islamskom viđenju Isusova 
života, naime, Isus uopće nije umro na križu, nego je njegova smrt 
bila samo iluzija: 


[...] 1 zbog njihovih riječi: “Mi smo ubili Mesiha Isaa, sina Merje- 
mina, Božjeg Poslanika." A oni ga nisu ubili niti objesili, nego im 


se (to) pričinilo. [...] Oni ga zaista nisu ubili. !7$ 


Židovi, prema islamskom učenju, iako su htjeli, nisu uspjeti ubiti 
Isusa, jer je Alah osujetio tu njihovu nakanu.!"" Time Židov i u 
islamskom, kao i u srednjovjekovnom kršćanskom diskursu, pred- 
stavlja biće prožeto zloćom, ali za razliku od kršćanskoga diskursa, 
židovska je zloća u islamskome jalova, nemoćna, nedjelotvorna i 
mizerna. 

Zbog svih tih neuspjeha, vjerojatno najsnažniji sentiment koji 
su ranoislamski tekstovi potaknuli među muslimanima u odnosu 
na Židove bio je prijezir. U srednjovjekovnom je kršćanstvu prema 
Židovima uvijek postojala određena doza straha kao prema narodu 
sposobnu izvesti zlodjela “kozmičkih razmjera". Zato su Židovi ne- 
rijetko bili optuživani za izazivanje kataklizmičkih nesreća, poput 
širenja zaraznih epidemija ili gladi. U muslimanskom svijetu takvih 
optužaba nikad nije bilo, jer za njih nije postojala teološka podloga. 
Ma koliko željeli, Židovi nisu bili sposobni nadjačati i nadmudriti 
muslimane, a kamoli proizvesti kakvo veće zlo koje bi ugrozilo širu 
islamsku zajednicu. Bernard Lewis stoga s pravom zaključuje da je 
“glavna značajka Židova kako ih se gledalo i tretiralo u klasičnom 


> 


islamskom svijetu, njihova nebitnost".!% Harkabi, slično, piše da 


176 Kur'an 4:157. 
177 To je pojašnjeno u Suri 3:54. 


178 Lewis, 1997:126. Prve optužbe u islamskom svijetu protiv Židova da su počinili ritu- 
alna ubojstva iznijeli su kršćani, ne muslimani. 

se u kasnijim islamskim osvrtima na Židove često koristio kuranski 
izraz “poniženje i mizerija? (e/-dhilla wa-al-maskana).!"? 

U vremenima nakon dovršetka kanonizacije islamskih teksto- 
va, muslimani su se prema Židovima uglavnom odnosili upravo na 
način određen njihovom nebitnošću. Ni s jednim drugim neprijate- 
ljem Muhamed nije imao toliko sukoba i polemike; ni jedan drugi 
neprijatelj nije toliko puta bio u prilici ugroziti njegovo poslanje, 
misiju i život, a ipak svaki put podbacio. Muhamed je svu židovsku 
opasnost otklonio već za života pa muslimani s početkom kalifata s 
tom zajednicom više nisu imali nevolja. Na muslimanima je ostalo 
još samo da, kad za to dođe vrijeme, dokrajče židovsku zajednicu, 
no i to će, prema poznatom hadisu, biti rutinski posao u kojem će 
muslimanima pomoći i priroda: 


Neće nastupiti Sudnji dan sve dok se muslimani ne budu borili pro- 
tiv Židova. Pa će ih muslimani ubijati, tako da će se Židovi skrivati 
iza stabala i kamenja. Kamen i stablo će govoriti: “O, muslimane, 
evo Židova iza mene, dođi i ubij ga. Osim stabla Garkad, jer ono 
je židovsko stablo. 15% 


Ovaj hadis predstavlja određenu zagonetku upravo zbog svega gore 
rečenoga. Je li Muhamed ovo izrekao u vrijeme dok su Židovi još 
predstavljali određenu prijetnju? Ako nije, zašto bi je netko izmi- 
šljao? Goldziher je pokazao kako su mnogi hadisi osmišljeni nakon 
Muhamedova života te pripisani njemu uz navođenje prikladnog 
isnada. Zapisivali su ih muslimanski teolozi i pripadnici vladarsko- 
ga staleža kako bi njima potkrijepili neki nauk, ojačali svoj politič- 
ki i vjerski položaj ili pak pobili ili ugrozili protivnički. Nerijetko 


179 Harkabi, 1972:220. 

180 Bostom, 2008:230 (http://www.usc.edu/schools/college/crcc/engagement/resources/ 
texts/muslim/hadith/bukhari, pregledano 16. 1. 2011.). Hamas se u svojoj Povelji, u 
članku 7., poziva na ovaj hadis, uz napomenu da se nalazi i u Buhariju i Muslimu 
(Stav, 2001:393, vidi i Rabinovich & Reinharz, 2008:431-432), a navodi ga i jeruza- 
lemski muftija EI-Huseini u traktatu Islam i židovstvo o kojem će biti riječi kasnije. 

su ih osmišljavali kako bi se kakvu protivniku obdarenom kreativ- 
nošću u sricanju hadisa uzvratilo istom mjerom.!š! Goldziher tako 
ukazuje i da 


...ne iznenađuje što među kontroverznim pitanjima o kojima se u 
islamu žučno polemiziralo, bila ona politička ili doktrinarna, nema 
ni jednoga za koje pobornici različitih pogleda nisu u stanju citirati 
određeni broj tradicija, odreda opremljenih impozantnim isnadi- 


ma.182 


U široj islamskoj zajednici stoljećima su se vodile rasprave o vjero- 
dostojnosti pojedinih hadisa i nije rijedak fenomen da neki islamski 
teolozi određene hadise smatraju autentičnima dok ih drugi drže kri- 
votvorinama. Načelno se može reći da su najšire prihvaćene Buha- 
rijeva i Muslimova zbirka. Autentičnost hadisa nije predmet ovoga 
izlaganja, no ono što je zanimljivo jest da bi se religijski i historio- 
grafski aspekti mogli donekle preklopiti upravo po pitanju mnogih 
hadisa o Židovima, u kojima je izraženo nepovjerenje i neprijatelj- 
stvo prema njima. Naime, islamski teolozi i vladari iz formativnog 
razdoblja islama nisu imali nikakva posebnog interesa izmišljati ih, 
jer su Židovi, kako smo vidjeli, do početka vladavine prvoga kalifa 
632. prestali biti ne samo prijetnjom, kao što su bili prije uništenja tri 
medinska plemena i utvrde u Khajberu, nego i općenito relevantnim 
čimbenikom unutar muslimanske države. Taj aspekt čini upravo 
Muhamedovo autorstvo protužidovskih tradicija izglednijim. Ipak, 
kad sam tu metodu provjere autentičnosti hadisa predložio profesoru 
Sharonu, on se nije složio s time da je negativan prikaz Židova sam 
po sebi dostatan dokaz da se određeni hadis može s više vjerojatnosti 
povezati s Muhamedom. Njegov je argument bio taj da “značajan 


broj hadisa potječe izravno iz kuranske egzegeze". 153 


181 Goldziher, 1971:17-251, osobito vidi str. 43. 
182 Goldziher, 1971:44. 


183 Privatna prepiska elektroničkom poštom od 16. 1. 2011. Sharon u istom pismu kao 
primjer navodi Jahiza koji kao razlog mržnje prema Židovima u njegovo doba (9. sto- 

Sharonovu tvrdnju donekle potkrjepljuje Ibn Kathirova a/-Sira. 
Židovi su u njoj u još jasnijim tonovima prikazani kao neprijatelji 
Božji, kojima nakon propasti na ovom svijetu slijedi propast i na 
sljedećem, što jest kuranska misao.!** Tijekom istraživanja ovih 
tekstova, pozornost mi je privuklo povećanje doze hvalospjeva na 
račun Sa*da, izricatelja smrtne presude Židovima Banu Kurejze 
koja se razvila u šest stoljeća između Ibn Ishaka (osmo stoljeće) i 
Ibn Kathira (četrnaesto stoljeće). Ibn Kathir je eulogiju Sa“du obo- 
gatio i proširio, ali temeljna misao iz obje sire je zajednička: Alah 
je bio toliko obradovan susretom s čovjekom koji je bez milosti 
izrekao presudu pogubljenja stotina Židova i porobljavanja njiho- 
vih obitelji, da se prijestol s kojega vlada potresao. Islamski izvori 
takvu celestijalnu aktivnost nisu zabilježili kod smrti ni jednoga 
drugoga muslimana, uključujući i samoga Muhameda. 

Bilo da se radi o izvornim Muhamedovim porukama i djelima, 
bilo da se radi kasnijoj kuranskoj egzegezi, bilo da se radi o kom- 
binaciji tih dvaju čimbenika, negativni opisi Židova iz ranoislam- 
skoga razdoblja, budući da su kanonizirani, postali su neodvojiv 
dio religije islama. Sama imenica “Židov", na arapskom Jehud, u 
Kur'anu se spominje petnaest puta, svaku put u surama nastalima 
u medinskom razdoblju i najčešće u negativnom kontekstu. !55 Isti 
naziv u kanoniziranim hadisima također se najčešće javlja u ne- 
gativnom kontekstu. I upravo kanonizacija toga sentimenta, koji 
u tolikom opsegu nije postojao glede kršćana jer je muslimanska 
zajednica za Muhamedova života s njima imala vrlo malo dodi- 


ljeće) navodi tradicije u kojima su Židovi opisani kao neprijatelji muslimana u Medini. 
184 Sura 98:6 (ovaj se ajet odnosi i na kršćane). 


185 Encyclopaedia of Islam, New Edition, 1986-2004:Vol. XI, str. 240. Izraz Banu Isra- 
il (djeca Izraelova) u Kur'anu se spominje 43 puta, i u mekanskom i u medinskom 
razdoblju, pri čemu se taj oblik često spominje kao referencija na biblijske Izrael- 
ce, a kako se u ranim tekstovima taj naziv manje rabio u negativnim kontekstima, u 
srednjovjekovnoj literaturi on postaje eufemizam za Jehud i oblik uljudnog obraćanja 
Židovima (članak “Yahiid u XI. svezku Brilove Enciklopedije islama na str. 239-242 
predstavlja izvrsno uvodno štivo za istraživanje opisa Židova u islamskim svetim spi- 
sima i kasnijoj literaturi). 

186 najvjerojatniji je razlog da je i u kasnijim stoljećima Židov, 
a ne kršćanin, percipiran kao glavni neprijatelj i širitelj vrednota 
protivnih islamu, iako je ugroza muslimanskim ekspanzionističkim 
nastojanjima tijekom cijeloga razdoblja kalifata zapravo dolazila 
od kršćana. Kuranski ajet koji to možda najbolje oslikava je onaj iz 


Sure 5:85 koji glasi: 


ra, 


Ti ćeš svakako uočiti da su pravovjernicima najveći neprijatelji 
Židovi i oni koji Bogu driiga pripisuju. A svakako ćeš uočiti da su 
najbliži prijatelji pravovjernicima oni koji kažu: “Mi smo kršćani". 
To je stoga što među njima ima svećenika i asketa i što se oni ne 
ohol6. 


Goitein, proučavajući protužidovske ajete u Kur'anu ukazuje da 
je Muhamed odbacivao kršćanske dogme žešće nego židovske pa 
ipak su Židovi objekt većeg antagonizma i kuranske polemike. I on 
misli da je glavni razlog “nesretno" poklapanje povijesnih zbivanja 
s trenutkom pisanja kanoniziranoga kuranskog teksta. 


Židovske prilike tijekom nastajanja islamskog imperija 


187 i prvoga velikog poraza musliman- 


Između Muhamedove smrti 
ske vojske u Bitki kod Poitiersa! prošlo je točno stoljeće. Izvori 
o muslimansko-židovskim odnosima iz toga razdoblja postaju sve 


brojniji, a značajan dio njih svjedoči da su se oni razvijali u smjeru 


186 Š. Omerbašić u ranije opisanom kontekstu potrage za načinom sazivanja medinskih 
muslimana na molitvu navodi da “u Medini nije bilo crkava niti zvona" (Omerbašić, 
2002:87), što je tvrdnja branjiva na temelju mjerodavnih ranoislamskih izvora. 

187 Tardicionalna godina Muhamedove smrti je 632., premda ga neki nemuslimanski 
izvori spominju kao još živog u doba arapskih osvajanja Palestine (više o tome vidi u 
Crone & Cook, 1977:4). 

188 Bitka je poznata i kao Bitka kod Toursa, a odigrala se 10. listopada 732. Franačka 
vojska kojom je zapovijedao Karlo Martel, djed Karla Velikoga, tada je porazila uma- 
jadsku vojsku pod zapovjedništvom Abd al-Rahmana, koji je u toj bitki poginuo. 

koji je, sudeći po sadržaju izvora iz vremena Muhamedova živo- 
ta, nerijetko bio posve neočekivan. Savezništva između Židova i 
muslimana kao i određeni stupanj vjerskog zbližavanja u mnogim 
su krajevima, od Iraka do Palestine i Egipta, odnosima tih dviju 
zajednica počeli davati jednu novu nijansu. Muslimanska osvajanja 
zemalja izvan Arabije i promjene koje su s njima dolazile Židovima 
su uglavnom donosili poboljšanje životnih uvjeta, a ponegdje su, 
kao u Iraku, među njima raspirivali mesijanska očekivanja. Politič- 
ki, ta su osvajanja u krajevima pod kršćanskom vlašću uglavnom 
značila prestanak brutalnog progona. Budući da su Židovi tijekom 
kratkotrajne perzijske okupacije Palestine 614. — 628. bili u save- 
zništvu s Perzijancima, Bizantinci su ih, nakon što su povratili iz- 
gubljena područja, izložili nemilosrdnu progonu. Nekoliko godina 
prije islamskih osvajanja čak su ih pod prijetnjom smrću primora- 
vali na konverziju na kršćanstvo. S dolaskom islamske vlasti život- 
na ugroženost Židova je prestala. Njihove su se prilike pod musli- 
manskom vlašću u značajnom opsegu popravile, premda zbog toga 
ne treba zanemariti da su i dalje ostali građani drugoga reda. 

Još zanimljiviji od političkoga je židovski vjerski pogled na 
islamska osvajanja. U mnogim krajevima izvan Arabije! Židovi 
i neke kršćanske sljedbe širenje islama doživjeli su kao početak 
ispunjenja mesijanskih proroštava. Cio je Orijent bio u prevratu; 
rušila su se kraljevstva, a stoljetna ustrojstva, poglavarstva i vlasti 
propadala su da bi se na njihovim ruševinama uspostavila nova. 
U nekoliko je godina došlo do korjenitih promjena u krajevima 
od Afganistana do obala Tihog oceana i Španjolske. Za Židove 
koji su iz naraštaja u naraštaj sanjali o povratku na Cion u tim je 
previranjima bilo lako razabrati eshatološka zbivanja kroz koja će 
Bog opet obnoviti njihov narod i zemlju. Arape, pustinjski narod 
s juga koji je govorio semitskim jezikom, mnogi su od njih vi- 
djeli kao donositelje ne samo oslobođenja od bizantinske tiranije, 


189 Islamski izvori prenose i slučajeve kada su Židovi iz Arabije povjerovali da je s adven- 
tom islama stiglo ispunjenje proroštava i dolazak “Očekivanoga" (vidi slučaj prijelaza 
na islam rabina Abdulaha b. Salama u Ibn Ishak, 2004:240), no oni nisu bili česti. 


347 


ARAPSKO-IZRAELSKI SUKOB 


nego i posljednjih vremena pa čak i samoga Mesije, i to u liku 
drugoga islamskog kalifa, Omera ibn al-Kataba (634. — 644.), u 
islamskoj tradiciji poznatoga i pod mesijanskim nazivom e/-Fa- 
ruk, Izbavitelj,!%% koji su mu po nekim navodima nadjenuli Židovi 
iili kršćani.!?! Tako židovski spis Nistarot (Tajne) rabina Šimuna 
ben Johaija donosi poruku o izbavljenju Izraela kroz dolazak Iš- 
maelova kraljevstva i “Proroka po Njegovoj [Božjoj] volji?.!?* U 
jednom od najranijih kršćanskih dokumenata u kojem se spominju 
arapska osvajanja Palestine, protužidovskom polemičnom traktatu 
Doctrina Jacobi koji je vjerojatno nastao 634., postavlja se pitanje 
povezanosti “proroka koji se pojavio među Saracenima" i Kristova 
ponovnog dolaska, što ukazuje na to da je mesijanska konotacija 
islamskih osvajanja među kršćanima bila prepoznata od samoga 
početka. 123 

Židovi, potaknuti mesijanskim i eshatološkim očekivanjima, u 
mnogim su područjima na koja se islam širio bili izrazito naklonje- 
ni osvajačima pa Goitein navodi: 


Svagdje, a osobito u Palestini, Siriji i Španjolskoj, Židovi su ak- 
tivno pomagali muslimanskim osvajačima koji su ih smatrali sa- 


veznicima.!?* 


Primjer aktivne židovske kolaboracije s Arapima može se naći u 
arapskom osvajanju Hebrona i Cezareje, u kojem su novopridošlim 


190 Crone & Cook, 1977:5. 

191 Tabari navodi dva izvora toga zagonetnog Omerova nadimka. Prvi je, prema tra- 
diciji koja se poziva na Aišu, Muhamed, a drugi je Narod knjige (Al-Tabari, 1987- 
1997:2729, XIV. str. 96). 

192 Crone & Cook, 1977:4 i Hoyland, 1997:308-312. Nistarot je napisan sredinom osmoga 
stoljeća, no Crone i Cook tvrde da se on najvjerojatnije temelji na ranijem apokaliptič- 
nom spisu koji je nastao nedugo nakon islamskih osvajanja (str. 4). 


193 Kršćani su, pak, prema istom dokumentu, odbacili takvu povezanost, kao i to da 
je Muhamed istinit prorok: “U tome takozvanom proroku [Muhamedu] nema istine, 
samo prolijevanja ljudske krvi" (Hoyland, 1997:57). 


194 Goitein, 1955:63. 

osvajačima pomogli upravo gradski Židovi.!% U spisu Doctrina 
Jacobi opisano je kako se Židovi raduju nakon što su Arapi ubili 
bizantskog časnika, a iz drugih dijelova teksta da se naslutiti da su 
neki Židovi služili u arapskoj vojsci.!?* Prema židovskim izvješći- 
ma iz Kairske gnize, Židovi u Iraku (Babiloniji) dočekali su kalifa 
Alija kao glasnika mesijanske eshatolohije, a neki čak kao samoga 
Mesiju. Omer je u Iraku susreo egzilarha (roš galut) Bostanaja, po- 
tomka Davidove loze, koji je zbog podrijetla i sam bio mesijanska 
figura. Omer je ostao impresioniran njime te mu je za ženu dao kćer 
svrgnutoga perzijskog šaha Hozroja II. Drugu njegovu kćer dao je 
Alijevu sinu Huseinu, čime su drugi imam šijitske sljedbe i vrhovni 
židovski poglavar postali zetovi. Srdačni odnosi između muslima- 
na i židovskih prvaka u Mezopotamiji, koje su započeli Omer i Ali, 
nastavili su se i tijekom abasidskog razdoblja. 

Ipak, muslimansko-židovski odnosi iz vremena širenja islama 
nisu jednoznačni. Prema prvome kršćanskom dokumentu u po- 
vijesti u kojem se Muhamed spominje po imenu, muslimani su 
dvanaest milja istočno od Gaze poubijali 4000 palestinskih selja- 
ka i to “kršćana, Židova i Samarijanaca".!?7 Drugi izvori ukazuju 
na to da su Židovi skupa s Bizantincima branili grad Gazu od 


muslimanskih osvajača. 1? 


Godine 641. kalif Omer protjerao je 
Židove iz Khajbera, a njihovu imovinu razdijelio muslimanima. 
Zaplijenio je i imovinu Židova koji su živjeli u naseljima doline 
Wadi al-Qura, a Židove iz Nadžarana na jugu Hidžaza protjerao 
je u Irak, u Kufu.!?? 


95 Stillman, 1979:23; primarni izvor o osvajanju Hebrona u prijevodu na engleski nalazi 
se na str. 152. 


96 Hoyland, 1997:527-528. 


97 Dokument Prezbiter Toma, nastao oko 640. godine u Hoyland, 1997:120; vidi i 
Donner, 2010:106 


98 Stillman, 1979:24 


99 Al-Tabari, 1987-1997:2595, XIII. str. 176-177. Prema nekim izvorima Židovi iz Wadi 
al-Qure nisu protjerani budući da se ta naselja ne nalaze u Hidžazu nego u Siriji (vidi 
fusnotu 610 na str. 177). 

OMEROV PAKT 


Kako se islamski imperij širio, nametala se potreba zakonskog ure- 
đenja odnosa prema nemuslimanskom stanovništvu unutar njego- 
vih granica. Ti su odnosi prema tradicionalnom tumačenju uređeni 
Omerovim paktom, dokumentom kojim je navodno postignut spo- 
razum između kalifa Omera i jeruzalemskoga patrijarha Sofronija. 
Temeljem toga pakta, Sofronije je muslimanima predao Jeruzalem, 
a Omer je kršćanima zajamčio zimijski status zaštićene manjine (ahl 
al-zima). Omerov pakt potom je proširen na cio “Narod knjige" pa 
se u islamskom zakonodavstvu nije pravila razlika između Židova 
i kršćana. Goitein ukazuje kako je ovo izjednačavanje Židova i kr- 
šćana zanimljivo, budući da su muslimani na temelju Kur*ana mo- 
gli ozakoniti veću diskriminaciju Židova nego kršćana, ali to nisu 
učinili.2 Premda je priča o nastanku Omerova pakta vjerojatno 
legenda, budući da Omer nije osobno zauzeo Jeruzalem niti postoje 
dokazi da je ikad bio u Palestini,?"! taj je dokument s vremenom 
postao glavni zakonski okvir za uređenje odnosa muslimana i zimi- 
ja u islamskim zemljama. Prema njemu, zimijima je na musliman- 
skim područjima zajamčen život, vlasništvo i pravo bogoštovlja. 
Oni se, pak, obvezuju plaćati poseban porez (džizija i harač) te 
živjeti u podložnosti muslimanima. Nisu smjeli nositi oružje, jahati 
konja, udariti muslimana ni obraćati ga na svoju vjeru. Židovi i kr- 
šćani nisu smjeli graditi sinagoge i crkve ni popravljati postojeće, 


200 Goitein, 1955:62, 64. Goitein ovo izjednačavanje statusa pripisuje, između ostaloga, 
židovskom savezništvu tijekom osvajanja, te prilikama u Iraku, koji je bio središte 
ranog zakonodavstva, a gdje je židovski prvak roš galuta uživao počasno mjesto na 
kalifovu dvoru (o odnosu kalifa i roš galuta postoje zanimljivi zapisi u kairskoj Gnizi, 
koja ih opisuje kao odnos dvojice mesijanskih ličnosti.) 


20 


bs 


Omerovo osvajanje Jeruzalema najvjerojatnije je plod kasnijih legendi, a ne povijesni 
događaj. Muslimanski vojskovođa koji je osvojio Jeruzalem bio je Amr b. al-'As (Busse, 
1984:160-161); o razlozima iz kojih ga je islamska tradicija smatrala nedovoljno dostoj- 
nim vidi Busse, 1968:445. Jedna od legendi vezanih uz Omerovo osvajanje Jeruzalema 
odnosi se na njegovu izgradnju džamije na Hramskoj gori, koju muslimani nazivaju 
al-haram al-šarif. O toj džamiji danas postoje razne teorije, no u pamfletu koji je 1925. 
godine izdalo Vrhovno muslimansko vijeće, na čijem je čelu bio radikalni jeruzalemski 
muftija Hadži Emin, piše ono što je povijesna činjenica: od “Omerove džamije" danas 
nema ni traga, a Kupolu na stijeni nazivati tim imenom je pogrješno (al-A“la, 1925:6). 

ići u procesijama, glasno moliti, a morali su se i odijevati tako da 
se razlikuju od muslimana. Ovim su propisima kasnije, kako se po- 
kazivala potreba poradi društvenih promjena, pridodavani i drugi 
pa tako zimiji nisu smjeli graditi kuće veće od muslimanskih, pro- 
davati alkoholna pića, proučavati Kur?an, a njihovo sudjelovanje u 
obnašanju javnih službi bilo je ograničeno.?% Usprkos tome što je 
Omerovim paktom ozakonjen status zimija kao građana drugoga 
reda, on je za Židove predstavljao značajnu promjenu nabolje, jer 
više nisu bili izdvojeni za šikaniranje; utopljenost u mnoštvu kr- 
šćana koji su s njima sada dijelili isti društveni položaj zimija, za 
mnoge je Židove koji su doživjeli vlast i kršćanskih i muslimanskih 
gospodara dolazak potonjih predstavljao stjecanje određenog vida 
društvene ravnopravnosti. Za Židove je značajno i to da su im mu- 
slimani po osvajanju Jeruzalema dopustili da se vrate i opet nastane 
u njihovu svetom gradu. 

Glavni neprijatelj islamskom širenju bili su kršćani, isprva oso- 
bito Bizantinci. Nakon inicijalnih muslimanskih pobjeda koje su 
trajale do Bitke kod Poitiersa 732., kršćanske su vojske uspješno 
zaustavile širenje islama. Usprkos tomu, u mnogim islamskim tek- 
stovima Židovi, a ne kršćani, i dalje su opisivani u negativnijem 
svjetlu. Muslimanski autor al-Jahiz (781. — 869.) u raspravi protiv 
kršćana postavio je pitanje zbog čega su muslimani više naklonjeni 
kršćanima nego Židovima, iako je kršćanska teologija i ekonomska 
moć za muslimane napadnija od židovske.?% Njegovo je opažanje 
u skladu s već citiranom Surom 5:85. Al-Jahiz potom objašnjava 
kako je razlog tomu taj što su se Židovi u Medini suprotstavljali 
Muhamedu i sukobljavali s njime, dok sličnih sukoba između Mu- 
hameda i kršćana nije bilo. 


Borba protiv njih [Židova] bila je dugotrajna, iserpna i sve je više 
izlazila na vidjelo. Rasla je gorčina, umnožavala se mržnja, a ne- 


202 Stillman, 1979:25-26. Za opsežniju studiju koncepta zimije vidi Ye*or, 2001. 
203 Goitein, 1955:63. 


391 


ARAPSKO-IZRAELSKI SUKOB 


prijateljstvo je čvrsto uspostavljeno. Kršćani, s druge strane, bu- 
dući da su živjeli daleko kako od mjesta u kojem je Prorok, Alah 
ga blagoslovio i podario mu mir, primio poziv, tako i od mjesta u 
koje je iselio, nisu klevetali islam, nisu imali prigode kovati urote 
ni ujediniti se u rat. To je, dakle, prvenstveni razlog iz kojega su 
srca muslimana otvrdnula prema Židovima, a priklonila se kršća- 


nima.2% 


Al-Jahizova opažanja činila su reprezentativan primjer musliman- 
skih teorijskih stavova, ali postupanja muslimana prema Židovima 
u narednim stoljećima uglavnom nisu bila određena njima. 


SMANJIVANJE I NESTANAK 
ŽIDOVSKE VAŽNOSTI U ISLAMSKOJ PERCEPCIJI 


Glavnina Muhamedove teološke polemike i vojnih ekspedicija bila 
je, kao što smo do sada vidjeli, usmjerena prema Židovima (i arap- 
skim mnogobošcima), a ne prema kršćanima. U njegovoj neposred- 
noj blizini, Židovi su bili ti koji su predstavljali prijetnju — svojim 
teološkim znanjem i pitanjima na koja Muhamed nije znao odgo- 
vore, svojim političkim i vojnim utjecajem osnaženim savezima s 
arapskim plemenima te ekonomskom moći svojih zajednica koje 
su, marljive u poljodjelstvu i vješte u trgovini, prosperirale više 
nego arapske. No kako je većina židovskih zajednica u Hidžazu 
bila uništena ili svedena na zimije još za Muhamedova života, a 
osobito kasnije, kad se islamski imperij proširio i učvrstio, Židovi 
su prestali predstavljati prijetnju u bilo kojem obliku. Muslimani- 
ma i islamu od njih nije prijetila nikakva opasnost, bila ona teološ- 
ka (židovstvo nije prozelitirajuća vjera), vojna, politička, ekonom- 
ska ili trgovačka (Židovi nisu imali državu, vojsku, flotu), a nije ih 
se moglo ni optužiti za subverzivnost ili lojalnost nekoj stranoj sili. 
Židovima u islamskom svijetu usto je bilo zabranjeno nositi oružje 


204 Al-Jahiz, al-Radd “ala “I-Nasara u Thalath Rasa'il, 2. izdanje, ur. J. Finkel (Cairo, 
1926.), engleski prijevod preuzet iz Stillman, 1979:169. 

pa i jahati na konju. Kako su Židovi i u kršćanskom svijetu bili pod- 
ložni sličnim mjerama, stereotip u islamskom svijetu o Židovu kao 
osobi lišenoj svake mogućnosti da ikoga ugrozi postao je uvriježen, 
a “Židovima najčešće pripisivana značajka bio je kukavičluk?.205 
Svaka od navedenih opasnosti islamu je prijetila gotovo isklju- 
čivo od kršćana. Tako su oni s vremenom postali prvenstveni 
— često jedini — objekt muslimanskog neprijateljstva, nepovjerenja, 
polemike i sukoba. Istodobno su kršćani, zbog svoje vojne moći 
koja je nakon inicijalnih muslimanskih uspjeha iz vremena al-ra- 
šiduna uglavnom bila veća od muslimanske, plijenili divljenje 1 za- 
vist muslimana. Kako se u islamu vojna snaga povezuje s Božjom 
naklonošću,?“" na kršćane se nerijetko gledalo kao na skupinu koja 
je usprkos krivovjerju ipak na neki način dionik božanskih blago- 
slova. Njima se nije pripisivao ni kukavičluk ni nemoć pa muslima- 
ni prema njima nisu gajili stav prijezira ni nevažnosti, nego opreza 
i zabrinutosti. Kršćanskoj opasnosti muslimani su se odupirali voj- 
no, ali i teološki. Golema većina muslimanskih polemičnih spisa 
odnosila se na pobijanje dogmi kršćanstva, a ne židovstva. Tako 
je tijekom srednjega vijeka ranoislamski prikaz Židova kao grješ- 
na, opaka i perverznog naroda, s kojim je Muhamed imao toliko 
neprilika, u velikoj mjeri zanemaren. Bernard Lewis, uspoređujući 
važnost koja se danas pridaje Muhamedovu sukobu sa Židovima, 
tvrdi kako “klasična islamska literatura zauzima opušteniji pogled 
pa se prema sukobu sa Židovima odnosi kao prema relativno za- 
nemarivoj epizodi iz prorokove karijere, koja je u svakom slučaju 
okončana njihovim potpunim porazom?.2 Kao poraženi, poniženi 


205 Lewis, 1997:129. 


206 I druge su zajednice neko vrijeme predstavljale prijetnju islamu, kao što su perzijski 
zoroastrijanci, berberska plemena ili kasnije Mongoli, no većina njih s vremenom je 
inkorporirana u islamski vjerski korpus. 


207 Vidi Peters, 1991:298. 


208 Lewis, 1997:126-127. Lewis kao rijetku iznimku islamskog teologa koji je opovrgavao 
židovstvo navodi Španjolca Ibn Hazma (994. — 1064.). 


209 Lewis, 1997:128. 


393 


ARAPSKO-IZRAELSKI SUKOB 


i prezreni, Židovi nisu bili dostojan objekt polemike i opovrgava- 
nja, nego poruge. Kao kukavice i slabići, oni ne samo da muslima- 
nima nisu pružali razloga za zabrinutost, nego su u njima poticali 
osjećaj nadmoći. Sami Židovi pak nisu pokazivali osobitu želju 
da se njihov status i imidž promijeni. Uglavnom su bili zatvoreni 
u svoje zajednice, gledali svoja posla i proučavali svoja sveta pi- 
sma, a njihove političke ambicije — osim u nekoliko epizoda koje 
su uglavnom neslavno završile — svodile su se na čekanje da dođe 
Mesija i obnovi kraljevstvo u Izraelu. Da je takav model musliman- 
sko-židovskog suživota bio prihvatljiv za obje zajednice vidi se i 
iz činjenice da su židovske zajednice opstale pa čak i prosperirale 
u mnogim krajevima islamskoga imperija u kojima su kršćanske 
s vremenom gotovo nestale. Među takve krajeve spadaju dijelovi 
središnje Azije (današnji Uzbekistan) koja su nastanjivali nestori- 
janski kršćani, Jemen te cijela sjeverna Afrika. Istodobno, stoljetno 
središte židovskoga učenja i literarne kreativnosti Irak (Babilonija), 
takvim je ostalo i nakon islamskih osvajanja. A upravo u činjenici 
da su Židovi opstali i prosperirali u krajevima u kojima su kršćan- 
ske zajednice pod islamom iščezle, Barakat Ahmad vidi potrebu 
da se “ograničena narav i granice muslimansko-židovskoga sukoba 
promotre iz prikladne perspektive", iz koje se takav ishod više ne 
bi činio čudnim.7!% 


Zlatno doba muslimansko-židovskih odnosa 


Razdoblje od 900. do 1200. koje neki autori nazivaju “islamskom 
renesansom'" predstavlja i razdoblje najboljih muslimansko-židov- 
skih odnosa.?!! Iz kompleksnosti povijesnih prilika toga razdoblja, 
Stillman izdvaja smanjenje međureligijske polemike između mu- 


210 Ahmad, 1979:125. 


211 “Zlatno doba"? muslimansko-židovskih odnosa u Španjolskoj je počelo i ranije, prema 
nekima već od samih islamskih osvajanja Iberijskog poluotoka ili najkasnije od vla- 
davine Abd al-Rahmana u drugoj polovici 8. stoljeća (Gilbert, 2010:40). 

slimana, kršćana i Židova općenito, jer je svaka od te tri vjere bila 
zauzeta obračunavanjem sa sljedbama i devijantnim pokretima 
unutar vlastitih redova. Židovi i kršćani u islamskim zemljama ne- 
nametljivo su počeli zanemarivati mnoge odredbe uvjetovane nji- 
hovim zimijskim statusom.?!* U to je vrijeme zapažena židovska 
trgovačka, gospodarska, kulturna i intelektualna aktivnost u islam- 
skim zemljama te visok položaj koji su neki Židovi stekli. Križarski 
su ratovi u 12. stoljeću bili na vrhuncu, a kršćansko nasilje prema 
muslimanima i Židovima ostalo je, ne bez razloga, možda najvaž- 
nijom temom vezanom uz tadašnja zbivanja.2!3 Muslimani i Žido- 
vi, osim što su u Levantu zajedno bili žrtve križarskih osvajanja, 
izgradili su bliskije odnose nego ikad prije i kasnije u povijesti. Iz 
njihovih odnosa iz toga razdoblja vjerojatno potječe do danas uvri- 
ježeni mit kako je suživot muslimana i Židova bio idiličan tijekom 
cijele njihove zajedničke povijesti, što je poremetio tek nastanak 
moderne izraelske države.?!“ 

Usprkos postojanju određenih kvalitetnih argumenata za objedi- 
njavanje navedenoga razdoblja pod naslovom “zlatno doba", prili- 
ke nisu bile idilične ni bez sukoba. Jedna od najpoznatijih epizoda 
protužidovskoga (kao i protukršćanskoga) muslimanskog nasilja iz 
vremena “zlatnog doba" odnosi se na dio razdoblja vladavine egi- 
patskog kalifa Al-Hakima (996. — 1021.). Prve godine njegove vla- 
davine bile su obilježene izrazito tolerantnim stavom prema zimiji- 
ma, što je bilo u duhu vladavine njegovih fatimidskih prethodnika. 
Godine 1005. Al-Hakim je u Kairu utemeljio institut za znanost, koji 
je brzo prerastao u bogatu knjižnicu klasičnih djela grčke filozofije 
i drugih spisa, islamskih i neislamskih. Taj institut, bait el-hikma 


212 Stillman, 1979:40. 


213 U vrijeme Križarskih ratova eskaliralo je kršćansko nasilje i protiv europskih Židova 
te su židovske zajednice u nekoliko gradova uništene. Kršćansko postupanje prema 
stanovnicima Levanta često je bilo izrazito okrutno, a pri osvajanju mnogih mjesta 
sve je stanovništvo poubijano, uključujući i lokalne kršćane. 


214 Baletić tako piše: “Arapi se zapleću u sukobe sa Židovima tek u najnovije doba, toč- 
nije od prvih pretencioznih naseljavanja u palestinski prostor, dok su mnoge vjekove 
živjeli u slozi i najboljim odnosima" (Baletić, 1982:11). 

(kuća mudrosti) nadahnuo je osnivanje sličnih knjižnica i u Iraku 1 
Perziji.“! Fatimidska vlast stvarala je ozračje prihvaćanja neislam- 
skih filozofija i neislamskih podanika bez ustrajavanja na naglaša- 
vanju njihove inferiornosti u odnosu na islam i muslimane. Židovski 
ljetopisi prenose kako je početkom 1012. godine kalif osobno spasio 
dvjesto Židova od fanatika koji su ih, bijesni zbog liberalne politike 
fatimida prema zimijima htjeli poubijati.?!$ No iste te godine kalif je 
neočekivano?!7 i sam počeo progoniti Židove i kršćane. Vratio je na 
snagu zakone o vidljivom razdvajanju muslimana i zimija te dao da 
se poruše crkve u domeni njegove vlasti.?!8 Na dan Pesaha, židov- 
ska četvrt Kaira spaljena je skupa s njezinim stanovništvom. Mnogi 
su se kršćani i Židovi, pod pritiskom progona, preobratili na islam. 
Dio Židova utočište je potražio u Jemenu. Sedam godina kasnije, 
Al-Hakim se opet predomislio i dopustio povratak novoobraćenih 
muslimana na svoje izvorne religije, što je bio nečuven postupak 
islamskih vlasti prema islamiziranim zimijima. 

Pretežito blagonaklon stav vlasti prema Židovima očitovao se 
u procvatu židovske vjerske, filozofske i znanstvene misli te op- 
ćenito u širenju kreativnog stvaralaštva i porastu materijalnog bla- 
gostanja. Središta židovske misli, koja su od davnina na Orijentu 
bila usredotočena na Irak, pomiču se prema zapadu i nalaze plodno 
tlo u Egiptu, Ifrikiji (Tunisu) i Španjolskoj. Židovi u mnogima od 
tih krajeva od desetoga stoljeća uživaju slobodu bavljenja trgovi- 
nom, a njihova marljivost i kreativnost donosi materijalni, kulturni 


215 Vidi članak Dar al-hikma u EI (Vol 2:126-127) u kojem autor napominje kako je šijit- 
ska doktrina (a fatimidi čiji je vladar bio Al-Hakim bili su šijitska sljedba) “proviđala 
pogodno ozračje za razvoj grčkih znanosti". 


216 Goitein, 1955:83. Iz spomenute se epizode da naslutiti kako neprijateljski stav mu- 
slimanskih masa prema Židovima nije nužno bio blaži u vremenima kad su vladari 
prema njima bili naklonjeniji; naprotiv, naklonjenost vladarske elite prema zimijima 
katkad je samo razjarilo narod te se ona u konačnici pokazala pogubnijom od ujedna- 
čenog stava umjerene diskriminacije. 


217 Mnogi izvori smatraju da je Al-Hakim poludio pa se u povijesti često naziva i Ludim 
Kalifom. 


218 Tada je srušena i crkva Svetog groba u Jeruzalemu, što je među europskim kršćanima 
rasplamsalo bijes koji je koncem toga stoljeća kulminirao pozivom na Križarski rat. 

i duhovni procvat mnogih židovskih zajednica. Židovski prosperi- 
tet pridonosio je razvoju sveukupnoga društva, što su kalifi koji su 
Židovima u 10. stoljeću omogućili pokretanje bankarskih i trgovač- 
kih djelatnosti dobro shvaćali. “Politike kalifa bile su pragmatič- 
ne, utemeljene na čitanju njihovih osobnih interesa, a ne na čitanju 
Kur'ana.**!? U pojedinim krajevima islamskoga imperija, poput 
nekih andaluzijskih kalifata i emirata, sposobni i ambiciozni Židovi 
čak su postigli izvanredne političke karijere i uspeli se do samoga 
vrha vlasti. No njihov uspon u državnoj hijerarhiji katkad je kasni- 
je doveo do uništenja njihovih obitelji pa i širih zajednica, jer su 
muslimanski klerici židovsku političku moć tumačili kao kršenje 
Omerova pakta, koje za posljedicu ima izuzeće od zimijske zaštite.??% 

Neki od najvećih židovskih srednjovjekovnih mislilaca, kao što 
su Saadia ben Josef Gaon (882. — 942.),! Juda Halevi (1075. — 
1141.)%%% i Maimonides ili Rambam (1135. — 1204.)?%5 živjeli su 
i stvarali u to vrijeme. Važan razlog stjecanja sloboda koje su na- 
dilazile zimijske zakone ležao je u tadašnjim nositeljima islamske 
vlasti. Ifrikijom, a potom i Egiptom, ovladali su fatimidi, šijitska 
sljedba koju su sljedbenici klasičnoga sunitskog islama držali kri- 
vovjernom. Fatimidi se pak nisu osjećali obveznima pridržavati se 


219 Ellis Rivkin u Epilogu Muhammad and the Jews (Ahmad, 1979:126). 


220 Primjer je Samuel ibn Naghrela (Samuel ha-Nagid, 993. — 1056.) koji je duže od tri 
desetljeća bio vezir berberske kraljevine Granade. No nezadovoljstvo muslimanske 
zajednice zbog Židova na tako visokom položaju koje je tinjalo tijekom njegova života 
eskaliralo je kad ga je naslijedio sin Josip ha-Nagi. Godine 1066. muslimani su podi- 
gli ustanak, Josipa ubili i razapeli na gradskim vratima, a židovsku četvrt Granade 
uništili i masakrirali stanovništvo (Stillman, 1979:59, Goitein, 1955:70). Vidi i objaš- 
njenje toga događaja koje daje B. Lewis, osobito protužidovske stihove pjesnika Abu 
Ishaka, kojima autor muslimanima objašnjava da odstupanje od vjere nije u ubijanju 
Židova, nego u dopuštanju nastavka njihove vlasti (Lewis, 1984:44-45), 


221 Saadia je rođen u Egiptu, a kasnije je preselio u Babilon. 

222 Halevi je veći dio života proveo u Andaluziji (Španjolskoj), no potkraj života došao je 
do zaključka kako je jedina domovina za Židova Erec Izrael te se uputio onamo. Umro 
je nedugo po dolasku u Svetu zemlju, tada pod križarskom vlašću. 


223 Maimonides (poznat kao Rambam, što je akronim od Rabi Moses Ben Maimon) je 
rođen u Španjolskoj, odakle je zbog progonstva u vrijeme Almohada prebjegao u sje- 
vernu Afriku, a potom u Egipat, gdje je služio kao dvorski liječnik. Smatra se jednim 
od najznačajnijih židovskih teologa i filozofa. 

tradicionalnih zakona Omerova pakta, čiji je autor bio kalif koje- 
ga su šijiti smatrali uzurpatorom.?** I njihovo tumačenje Kur'ana 
bilo je različito od sunitskoga: držali su kako on sadrži ezoterične 
poruke, zbog čega je doslovno shvaćanje kuranskih poruka, pa i 
protužidovskih, izgubilo na snazi. I na koncu, fatimidi su držali da 
je njihov vrhovni vođa imam nepogrješiv, da je nositelj božanskih 
ovlasti da sam uredi društvene odnose uključujući i one prema zi- 
mijima te da ne podliježe obvezi prihvaćanja mišljenja sunitskih 
teologa i klerika.??> 

Ipak, vjerojatno najvažniji razlog povećanju snošljivosti prema 
zimijima leži u smanjenju utjecaja religije na oblikovanje islamskih 
društava. U islamsku su misao ušle ideje grčkoga humanizma, a 
mnoga djela grčkih filozofa prevodila su se i komentirala na arap- 
skom jeziku.?* Razvitak intelektualne kreativnosti neodređene i 
neobuzdane striktnom religijom, napredak trgovine, učestalost pu- 
tovanja u daleke zemlje i slijevanje raznolikih misli, znanja, vje- 
ština i tradicija, otvarala su diljem islamskoga svijeta nova svje- 
tonazorska obzorja, u koja se podjela na muslimane i zimije nije 
uklapala. Sve to vrijeme čuo se i glas gorljivih pobornika povratka 
na religijske fundamente. Klerici su upozoravali kako umet krše- 
njem odredbi Omerova pakta zastranjuje od tradicionalnih načela 
islama. S vremena na vrijeme Židove bi zateklo progonstvo, ubi- 
janje i uništavanje njihove imovine. U ovome razdoblju takvi su 
ispadi bili rijetki, no opasnost od njih uvijek je postojala. Židovi i 
kršćani živjeli su u nesigurnosti i neizvjesnosti, čiji stupanj ne treba 
prenaglašavati, ali ni zanemarivati.“' Koncem toga razdoblja, go- 
dine 1229. dogodio se i neobičan sporazum, kad je ajubidski sultan 
Al-Kamil (1180. — 1239.) caru Fridriku II. (1194. — 1250.) predao 


224 Šijiti su sljedbenici četvrtoga kalifa Alija i njegova potomstva. Oni smatraju da su 
prva trojica kalifa, Abu Baker, Omer i Osman, nepravedno i protupravno Aliju oduze- 
li primat koji mu je oduvijek pripadao. 


225 Stillman, 1979:43. 
226 Mnoga su djela grčke filozofije upravo u prijevodu na arapski jezik stigla do Europe. 
227 Stillman, 1979:61-63. 

Jeruzalem, Betlehem, Nazaret i neke druge palestinske krajeve, bez 
rata, nakon višemjesečnog pregovaranja. Tim sporazumom, čija je 
valjanost bila ograničena na deset godina,??* kršćani su povratili 
izgubljeni Jeruzalem, s iznimkom muslimanskih svetih mjesta na 
Hramskoj gori. Ni sultan Al-Kamil ni car Fridrik nisu bili “fana- 
tično predani svojoj religiji" 1 to je, čini se, bio jedan od važnijih 
razloga za njihov miran dogovor (ne treba zanemariti ni splet po- 
litičkih okolnosti, o čemu više vidi u trećem svesku Runcimano- 
ve trilogije o Križarskim ratovima). No, religiozno muslimansko i 
kršćansko lokalno stanovništvo nije djelilo njihovu miroljubivost. 
Sultanovi podanici i imami na njega su se okomili optužbama i 
osudama. U Damasku je upriličeno javno žalovanje zbog izdaje 
islamske vjere. Fridrika, koji je već svakako bio izopćen, kler je 
optužio za sporazum s neprijateljima kršćanske vjere pa kad je dan 
nakon ulaska u grad, u nedjelju 18. ožujka ušao u crkvu Svetog gro- 
ba kako bi nazočio misi, ondje nije bilo svećenika koji bi je vodio.?“? 
Fridrik se našao uvrijeđen stavom klera pa je nakon nekoliko dana 
s vojskom napustio grad i otišao u Jafu te se preko Akona i Cipra 
vratio u Europu. Samo nekoliko tjedana po njegovu odlasku imami 
iz Hebrona i Nablusa poveli su narod u napad na Jeruzalem. Kršća- 
nima je u pomoć pritekla križarska vojska iz sjevernih krajeva; mir 
koji su sultan i car dogovorili nikad nije postao stvarnost. 


228 Deset godina je najdulje razdoblje koje je sultan mogao ponuditi, sukladno načelu 
Hudejbijskog sporazuma. 


229 Runciman, 1990:186-191. Runciman opisuje kako su sultan i car tijekom pregovaranja 
pokazivali uzajamno poštovanje i “divljenje", iako su nastojali nadmudriti jedan dru- 
goga. Bio je to bez dvojbe prvorazredan diplomatski dvoboj u kojem je želja za mirom 
kod oba vladara igrala važniju ulogu od želje za ostvarenjem vjerskih ciljeva. Sultanov 
vjerski oprez vidio se i iz njegove zapovijedi da mujezin s el-Akse ne poziva na molitvu 
kad je car u gradu. Tome se usprotivio sam Fridrik, koji je pak zapovjedio da se smakne 
svaki kršćanski klerik koji se uspne na Haram al-šarif: Kad je došao do Kupole na Stije- 
ni i vidio mreže razapete kako unutra ne bi ulijetale ptice, njegov je komentar bio da im 
je Bog umjesto vrabaca sad poslao svinje. Bio je to ciničan komentar, jer su muslimani 
tako nazivali kršćane (usp. Lewis, 1984:33). No to nije bilo doba za viceve na vlastiti 
račun. Osim ozlojeđenih kršćana, i muslimanski vjernici bili su zgroženi carevim nepo- 
štivanjem vlastite vjere. Zgodan opis ovih zbivanja, kao i razlike u stavu vladara i naroda 
glede toga muslimansko-kršćanskog sporazuma, nalazi se u Omerbašić, 2005:222-224. 
Autor tu navodi da je kralj Kamil zaključio “najčudniji ugovor u povijesti". 

Vjerska radikalizacija i obnova zimijskog statusa 


Trinaesto stoljeće za muslimanske je zemlje predstavljalo jedno od 
ostavila još samo Granadu u rukama Maura; križari su do konca 
stoljeća još vladali mnogim dijelovima Svete zemlje, a obale sje- 
verne Afrike bile su pod udarom Europskih flota.2%% No najteži udar 
islamskom svijetu zadali su Mongoli osvajanjem Mezopotamije. 
Hulagu-kan, unuk Džingis-kana, osvojio je 1258. Bagdad, pogu- 
bio kalifa i tim činom dokrajčio samo srce islamskoga političkog 
uređenja — kalifat. U vrtlogu ratova i nemira, na vlast su se uspeli 
pripadnici nearapskih vojnih staleža. Novi vladari ne samo da nisu 
bili plemenita roda, obrazovani i odgojeni u duhu klasične i huma- 
nističke misli, nego su nerijetko bili bivši robovi. Rigidni vjerski 
ustroj popraćen fanatizmom brzo je istisnuo utjecaj humanizma, 
znanosti, filozofije i svjetonazora utemeljenog na pluralnosti misli. 
Raslojavanje muslimanskih društava na muslimane i zimije ponov- 
no je uzelo maha. Tomu je osobito pridonio podređen položaj u ko- 
jem su se i sami Arapi muslimani našli u mnogim zemljama, poput 
Egipta, Palestine i Sirije, u odnosu na Mameluke, Seldžuke i druge 
nearape koji su zagospodarili nad njima. Nakon što su se sami našli 
podvrgnuti gruboj vlasti, Arapi su povratkom na religijska načela 
izvornoga islama i ranoislamskoga zakonodavstva sebi opet pod- 
vrgavali zimije. U Perziji i Iraku pod mongolskom vlašću položaj 
Židova, kršćana i šijita bio je povoljniji od položaja muslimana 
sunita, no tamošnje prilike s konca 13. stoljeća samo su primjer 
krhkosti zimijske sigurnosti. Židovski filozof Saad ibn Kamuna 
objavio je na arapskom jeziku knjigu o židovstvu, kršćanstvu i isla- 
mu, koja je razbjesnjela muslimane. Muslimansko je stanovništvo 
već bilo ogorčeno visokim položajem na koji su Mongoli uzdigli 
Židove pa su tu knjigu doživjeli kao vrhunac uvrjede, budući da je 


230 Do konca Il. stoljeća Siciliju su od muslimanske vlasti oslobodili Normani, Vikinzi 
koji su prihvatili kršćanstvo. 

sadržavala neke opaske o islamu koje klerici nisu odobravali. Ibn 
Kamuna je već 1284. morao pobjeći iz Bagdada. Masovni progoni 
mezopotamijskih Židova počeli su 1291. nakon što je ubijen židov- 
ski vezir. Nakon toga, diljem Irana i Iraka napadnuti su židovski 
službenici, a židovsko je stanovništvo progonjeno i ubijano. Dio 
Židova spasio se privremenim prelaskom na islam. Godine 1295. 
mongolska dinastija Ilkanida prešla je na islam, što je za Židove i 
kršćane značio definitivan povratak na zimijski status.??! 

Egiptom su 1250. ovladali Mameluci, koji su svoja područja 
uskoro proširili sve do Sirije i zapadne Arabije te Libije na zapadu. 
Sjeverna je Afrika podijeljena u tri kraljevine, iz kojih je kasnije 
nastao Tunis, Alžir i Maroko. Mameluci su 1260. porazili Mongo- 
le te su ratovali protiv preostalih križarskih uporišta u Levantu do 
konačnog poraza srednjovjekovnog križarstva. Uspješno vojevanje 
osnažilo je njihov autoritet u zemljama nad kojima su vladali te su 
— što je za Židove i kršćane od veće važnosti — na sebe gledali kao 
na branitelje čiste Alahove vjere, koja je tijekom stoljeća okalja- 
na teološkim, filozofskim i društvenim zastranjivanjem. Tijekom 
četrnaestog stoljećaž** na mamelučkim područjima u nekoliko je 
navrata redefiniran zimijski status Židova i kršćana, ukinute su ra- 
nije stečene olakšice i uvedena nova ograničenja. Povratak na na- 
čela zacrtana Omerovim paktom podrazumijevala su, između osta- 
loga, vidljivo isticanje zimijske pripadnosti kroz posebnu odjeću i 
znakovlje. Tijekom 15. stoljeća muslimanski sukobi s kršćanskim 
državama često su dovodili do raspirivanja neprijateljstva musli- 
manskog stanovništva prema kršćanima u svojoj sredini, no to je 
neprijateljstvo vrlo često pogađalo i Židove, kao pripadnike isto- 
ga zimijskog staleža. Usto je posljednje stoljeće mamelučke vlasti 
obilježilo i propadanje ekonomije te širenje smrtonosnih epidemi- 
ja. Pod takvim okolnostima teško su živjeli i muslimani, a svoje 


231 Stillman, 1979:65. 


232 Mamelučke su vlasti 1301., nakon protuzimijskih nereda u Kairu, pojačale nadzor nad 
poštivanjem odredbi Omerova pakta, koje je potvrdio i proširio sultan Malik al-Salih 
1354. 

nezadovoljstvo, izazvano čimbenicima nepovezanima sa zimijima 
ipak su nerijetko iskaljivali upravo na njima. Usprkos tomu, Sti- 
Ilman ukazuje na to da su židovske prilike pod mamelucima bile 
povoljnije nego u Europi, gdje su s početkom križarskih ratova po- 
čeli i sporadični pokolji Židova koji su trajali još stoljećima. Osim 
toga, Židovi su u mamelučkim zemljama bili stopljeni s kršćanskim 
mnoštvom, koje je s njima dijelilo sličan status i usud. U Egiptu su 
Kopti često bili glavni predmet mamelučkih iživljavanja nad zimiji- 
ma. Europski su Židovi, s druge strane, uz relativno malobrojne he- 
retičke skupine, bili jedina izložena i progonjena zajednica. Koliko 
je židovska stopljenost s kršćanima bila pogodna za njihovo izbje- 
gavanje progonstva vidljivo je usporede li se mamelučke zemlje 
sa sjevernom Afrikom, u kojoj nije bilo domicilnoga kršćanskog 
stanovništva koje bi “apsorbiralo dio muslimanskog neprijateljstva 


prema nevjernicima"? 


Orijent pod osmanskim imperijem 


Kad su Židovi prognani iz Španjolske 1492. godine, najveći 
broj tih izbjeglica utočište je pronašao u zemljama pod turskom 
osmanskom vlašću. Dio njih naselio se u Egipat, Siriju i Palestinu, 
no uvjeti života pod Osmanlijama za Židove su bili puno povolj- 
niji. Zato ne čudi što je većina Židova osmansko osvajanje Ori- 
jenta doživjela kao poželjnu i korisnu promjenu vlasti. Osim toga, 
prevrati koje je donijela smjena vlasti, kao i tursko osvajanje Ca- 
rigrada 1453., među Židovima je opet potaknulo dugo uspavana 
mesijanska očekivanja. Jeruzalemski rabin, izbjeglica iz Španjol- 
ske, predvidio je mesijin dolazak 1530. ili 1531. godine. Mesija se 
nije pojavio, no Židovi su sve do fijaska Cvijeva pokreta Mesijin 
dolazak smatrali događajem koji samo što se nije zbio. Ta očeki- 
vanja pridonijela su povećanom doseljavanju Židova u Palestinu. 


233 Stillman, 1979:75. 

Osmansko je Carstvo Levantom ovladalo koncem 1516. godine, za 
vladavine Selima I. Okrutnog. Osmanski načelno blagonaklon od- 
nos prema Židovima dodatno je potaknuo doseljavanje i izgradnju 
židovskih središta, osobito u Jeruzalemu te u galilejskoj Tiberijadi i 
Safedu.?** Za vladavine Sulejmana Veličanstvenog (1520. — 1566.) 
Turci su izgradili zidine Staroga grada koje i danas opasuju Jeruza- 
lem. U drugoj polovici 16. stoljeća Židovima je bilo dopušteno ob- 
noviti zidine Tiberijade i u gradu osnovati ješivu. Najvažnijim sre- 
dištem židovskoga učenja postao je Safed, gdje je utočište našao i 
rabin Josip ben Efrajim Karo (1488. — 1575.), autor najvažnijega 
zbornika židovskih zakona Šulhan aruh. Šesnaesto stoljeće doni- 
jelo je određeno blagostanje židovskim, kao i kršćanskim zajedni- 
cama diljem arapskih zemalja osmanskoga imperija. Osmanlije na 
početku nisu imali razrađen stav prema zimijima, pa je njihov od- 
nos prema manjinama bio “načelno ad-hoc i liberalan?.?* Tome je 
najviše pridonosila učinkovita središnja vlast, zbog koje domicilno 
stanovništvo nije bilo izvrgnuto samovolji lokalnih turskih upra- 
vitelja. Taj aspekt osmanske vlasti zauvijek će nestati s pozornice 
povijesti do konca 16. stoljeća. Godine 1574. sultanom je postao 
Murat III. U sljedećih dvadeset godina vladavine on je obnovio 
mnoga ograničenja prema zimijima, a prema nekim izvješćima 
jednom je prigodom zapovjedio opći pokolj Židova u krajevima 
pod njegovom vlašću, od čega su ga navodno odvratili njegova 
majka i veliki vezir.2?% Od sedamnaestog stoljeća nadalje osmanski 
je imperij zapadao u sve veće rasulo, u kojem su nasilje, nepravda 
prema zimijima i nužnost podmićivanja turskih upravitelja posta- 
li svakidašnjica. U povijesti Palestine tako je ostala zabilježena 
vladavina Muhameda paše (1620. — 1625.) kao jedinoga čestito- 


234 B. Lewis procjenjuje da je sredinom 16. stoljeća u Palestini živjelo oko deset tisuća 
Židova (vidi Stillman, 1979:89). 


235 Stillman, 1979:91. Godine 1518. Murat-beg napao je židovsku zajednicu u Hebronu, koja 
je vjerojatno bila brojna i prosperitetna (vidi članak Moshe Shapira u EJ, Vol. 8. str. 746). 


236 Stillman, 1979:92. 

ga turskog upravitelja.23“ Pogoršanje židovskih uvjeta života pod 
osmanlijama nastavljeno je sve do početka devetnaestoga stoljeća, 
kad je napravljen puni krug, a židovske prilike na Orijentu opet 
postale vrlo slične onima kakve su vladale pred osvajanja Selima 
Okrutnog i dolaska osmanske vlasti četiri stoljeća prije.??? 

Neobičan vladar pojavio se u osamnaestom stoljeću u liku šeika 
Zahira el-Omera el-Zajdanija (1690. — 1775.), koji je ovladao Gali- 
lejom i primorskim gradovima od Sidona do Jafe. On je svoju vlast 
uspostavio neovisno o osmanskoj središnjoj upravi, zbog čega ga je 
damašćanski Sulejman-paša pokušao svrgnuti. Zahir je 1751. oko 
Akona izgradio zidine te se ondje nastanio, a osmanska vlast mu je 
1768. čak priznala titulu “šeika Akona, emira Nazareta, Tiberijade i 
Safeda i šeika cijele Galileje".2%* Kako mu je vlast rasla, Osmanlije 
su u njemu sve više vidjeli prijetnju. Osmanska je mornarica nakon 
rata s Rusijom (1768. — 1774.) napala i osvojila Akon, a godinu 
dana kasnije Zahir je poginuo. 

Zahir je, za razliku od svojih suvremenika na visokim položa- 
jima, uviđao važnost promicanja gospodarskog napretka zemlje te 
je vlast “temeljio ne samo na vojsci nego i na zdravoj ekonomi- 
ji".2% U povijesti je ostao zapamćen kao vladar koji je bio izrazito 
tolerantan prema Židovima i kršćanima. On je potaknuo židovsko 
naseljavanje tada potpuno ruševne Tiberijade. Židove je u tome na- 
seljavanju predvodio rabin Haim ben Jakob Abulafija II. (1660. — 
1744.), koji je očekivao skori dolazak mesijanskog doba, a obnovu 
Tiberijade kao jedan od preduvjeta za početak eshatoloških zbiva- 
nja. U ratu Sulejmana paše i šeika Zahira Židovi su, na Abulafijin 
poticaj, stali uz Zahira te su čak datume dviju šeikovih pobjeda 
proglasili židovskim blagdanima. Prema nekim tradicijama koje 
su vjerojatno povijesno utemeljene, Zahir je židovsko naseljavanje 


237 “Vladavina čestitoga Muhameda paše između 1620. i 1625. bila je čudo koje je poseb- 
no zabilježeno" (Avi-Yonah, Amiran, Rothschild et al., 2006:40). 


238 Stillman, 1979:94. 
239 EI Vol. XI str. 393. 
240 Isto. 

Galileje potaknuo vjerujući u biblijska proročanstva o tome kako 
će zemlja procvasti kad se na njoj nasele Židovi. 


POSLJEDNJA DESETLJEĆA OSMANSKE UPRAVE 


Devetnaesto je stoljeće donijelo korjenite promjene na cio Bliski 
istok pa tako i u prilike pod kojima su živjele mnoge židovske za- 
jednice. Te su prilike najviše izazvale europske sile, osobito Brita- 
nija i Francuska, koje su uspostavile kolonijalnu vojnu i političku 
nazočnost od sjeverne Afrike do Sirije. Muhamed Ali-paša (1769. 
— 1849.), Albanac koji je ovladao Egiptom nakon Napoleonova 
povlačenja, u prvoj je polovici 19. stoljeća osvojio i područja Le- 
vanta. Tamošnje je arapsko, a na sjeveru drusko stanovništvo, bilo 
nezadovoljno njegovom upravom, a bijes su iskalili na Židovima. 
Napadnuti su Židovi u Jeruzalemu, Hebronu i Tiberijadi, no naj- 
veći su pokolji izvršeni u Safedu 1834. i 1838. Muhamedov sin 
Ibrahim-paša u nekoliko je navrata intervenirao u obranu Židova 
te pogubio najodgovornije za pokolje, među kojima i upravitelja 
Safeda. Vladavina Muhameda Alija općenito je značila pomak na- 
bolje za Židove, jer je vladar, koji se smatra utemeljiteljem mo- 
dernoga Egipta, vladao više po uzoru na europska politička načela 
nego na šerijatske zakone i propise o zimijima. I turska izloženost 
europskim vrijednostima također je polučila postupno ukidanje 
ponižavajućih odredbi glede zimija. Svaki oblik harača ukinut je 
1909. godine.*! Osim europskih kolonijalnih sila, za Židove na 
Orijentu zauzeli su se i židovski filantropi, od kojih je poznatiji 
sir Moses Montefiore (1784. — 1885.). Godine 1860. u Parizu je 
osnovano društvo Alliance Israelite Universelle, čija je misija bila 
pomaganje Židovima gdje god bili izvrgnuti diskriminaciji ili zlo- 
stavljanju. Osmansko je Carstvo, usprkos promjenama koje su se 
polako probijale do “Bolesnika s Bosfora", 1 dalje ispunjavalo kri- 
terije potrebne za djelovanje toga društva. Sredinom devetnaesto- 


241 Stillman, 1979:97. 

ga stoljeća, primjerice, britanska putnica Orijentom u Istanbulu je 
zabilježila opažanja vezana uz odnos muslimana prema Židovima, 
gdje je navela kako ih se smatra nekakvom “poveznicom između 
životinja i ljudi prije nego ljudima koji imaju iste značajke, koje 
grije isto sunce, hladi isti vjetar, koji su podložni istim osjećajima, 
pobudama, radostima i žalostima, kao i ostali smrtnici".?#? Besant i 
Palmer u putopisu iz 1871. bilježe “omiljenu temu" arapskih vodi- 
ča u Jeruzalemu: Sudnji dan. Prema njima, Isus [!] će u ime Boga 
Abrahama, Izaka i Jakova, predvodeći muslimane, počiniti masov- 
ni pokolj nad Židovima u Jeruzalemu i okolici. Te će Židove izdati 
stabla i kamenje iza kojih se skriju. Potom će “polomiti križeve i 
pobiti svinje, nakon čega će nastupiti Tisućljeće.??43 

Drukčije nevolje za bliskoistočne Židove u 19. su se stoljeću po- 
javile na drugom i pomalo neočekivanom mjestu — na području da- 
našnje Sirije i Libanona, domovini brojnoga kršćanskog stanovniš- 
tva. Ti su kršćani tijekom stoljeća islamske uprave pretrpjeli mno- 
ge progone, strahote i pokolje, koji nisu prestali ni u 19. stoljeću. 
(Primjerice, oko pet tisuća kršćana ubijeno je u protukršćanskim 
progonima u Damasku 1860.) Nemoćni protiv muslimana, neki su 
kršćani svoj očaj iskalili na Židovima. Početkom 19. stoljeća u taj 
dio Bliskog istoka stigli su srednjovjekovni europski mitovi o Ži- 
dovima koji ritualno ubijaju kršćane kako bi njihovu krv upotrije- 
bili za blagdanske obrede. Neki od prvih slučajeva takvih optužba 
zbili su se u Alepu 1810., Beirutu 1824. i dvije godine kasnije u 
Antiohiji. Najpoznatiji slučaj dogodio se 1840. u Damasku, nakon 
nestanka talijanskog kapucina fra Tome i njegova sluge Ibrahima 
Amare, za što su optuženi Židovi.“ Damaščanska afera izazvala 


242 Lewis, 1984:165. 


243 Besant & Palmer, 1871:422. Stabla i kamenje koji izdaju Židove tema je hadisa iz Mu- 
slimove i Buharijeve zbirke o kojem je ranije bilo riječi, dok su “svinje" u musliman- 
skom diskursu uglavnom predstavljale kršćane, a katkad i Židove i kršćane (Lewis, 
1984:33, 198). 


244 Perry & Schweitzer, 2002:60-62. Više židovskih prvaka tada je podvrgnuto mučenju 
od kojeg su neki umrli. Nekoliko ih se, kako bi izbjegli daljnje mučenje, preobratilo 

je veliku pozornost javnosti i na Bliskom istoku i u Europi. Sirijom 
se proširio “klasični" antisemitizam?“ pa su Židovi optuživani za 
ubijanje kršćana, ali i za urote kojima su navodno ekonomski, mo- 
ralno ili na drugi način potkopavali društvo. Prva antisemitska djela 
u arapskom svijetu pojavila su se upravo među sirijskim i libanon- 
skim kršćanima, koji su ih preuzeli iz Europe, najviše iz Francuske. 
U to vrijeme muslimani još uvijek nisu Židove vidjeli kao prijetnju 
u bilo čemu — Židov se još uvijek percipirao u skladu s islamskim 
izvorima kao objekt prijezira, a ne razlog strepnje — te će taj žanr 
među njima zaživjeti tek u dvadesetom stoljeću, kao rezultat suko- 
ba arapskoga i židovskoga nacionalizma.#$ 

Ključni trenutak za daljnji razvoj bliskoistočnih prilika bio je 
početak Prvoga svjetskog rata i uključivanje Osmanskoga Carstva 
na strani Njemačke 31. listopada 1914. Saveznicima je tursko-nje- 
mački savez nametnuo dvije ozbiljne prijetnje. Prva je bila da bi 
Turska i Njemačka preko Sirije i Palestine mogli ugroziti Sueski 
kanal. Druga je bila moguće pokretanje džihada protiv Saveznika, 
na koji bi carigradski kalif Mehmed V. mogao pozvati muslimane 
diljem osmanskoga imperija.“ Premda je to bilo vrijeme u kojem 
je većina Europljana svete ratove percipirala kao stvar daleke i ne- 
ponovljive prošlosti, britansko se razumijevanje te, tada još uvijek 
samo potencijalne problematike, iz današnje perspektive gledano, 
čini dalekovidnim i gotovo vizionarskim. Kalif je na početku rata 
još uvijek bio vrhovni religijski autoritet sveukupnoga islamskog 


na islam, dok su drugi priznali zločin. Vlasti su objavile da su riješile slučaj, no bilo 
je jasno da su svi dokazi bili iznuđeni mučenjem. Fra Toma je bio uključen u neke 
sumnjive poslove i vjerojatno su ga ubili trgovci s kojima je bio u zavadi (o cijelom 
slučaju vidi EI, Vol. 5. str. 399-401). 


245 “Klasični" antisemitizam ovdje znači antisemitizam koji ne proizlazi iz islamske tra- 
dicije nego iz srednjovjekovnih kršćanskih predrasuda o Židovima. Prema njemu, Ži- 
dovi su inherentno opaki, sposobni izazvati razna zla i nesreće u društvu te su vođeni 
težnjom da ovladaju svijetom. 


246 Stillman, 1979:104-107. 
247 PRCR, 1937:16-17. 

svijeta“# te bi njegov poziv potencijalno imao snažan odjek među 
svim muslimanima, bez obzira na narod kojem pripadaju. Britanci 
su promptno otvorili pregovore s Arapima i obećali im osnivanje 
nacionalnih država ukoliko se svrstaju na njihovu stranu. Kad je 
Mehmed V. u studenome 1914. doista i proglasio džihad svih mu- 
slimana na britanskim, francuskim i ruskim područjima, njegov 
poziv na sveti rat većina muslimana je zanemarila (iznimka su bile 
neke muslimanske postrojbe Indijske vojske, punjabski muslima- 
ni u Singapuru i nekoliko libijskih plemena). Potencijalni globalni 
džihad završio je fijaskom.** Arapskom oglušivanju na džihad pri- 
donijelo je s jedne strane buđenje arapskog nacionalizma,?* koji 
je u osmanskoj imperijalnoj vlasti, a osobito u mladoturskom na- 
cionalističkom pokretu sve više razabirao neprijatelja, a s druge 
utjecaj vješte britanske diplomacije. Arapi su britansko obećanje 
o neovisnosti nakon protjerivanja Osmanlija uzeli zaozbiljno pa su 
se mnogi Arapi, predvođeni Emirom Faisalom, podigli na ustanak 
i skupa s Britancima borili protiv Turaka. Sam Emir Faisal bio je 
zagovornik sjedinjenja svih Arapa u zajedničku državu, što je bila 
utopijska vizija, a dio nje bila je i suradnja s cionistima, o čemu će 
više riječi biti u sljedećim poglavljima. Na trenutak je izgledalo 
kako između konfliktnoga i uređenoga Bliskog istoka, na kojem uz 
arapske države postoji i židovska, uklopljena u skladnu raznolikost 
semitskog Orijenta, stoji samo vojni poraz Turske. 


248 Kalifat je nakon 1517. s mameluka prešao na Osmanlije. Sultan Mehmed II. smatrao se 
kalifom od 1451., no tek je Selimu I. po osvajanju Kaira posljednji mamelučki kalif Mu- 
tavakil III. predao kalifat, čime je sveukupan islamski svijet podređen pod jedinstvenu 
vjersko-političku vlast. Hurgonje pak navodi da se osmanski sultani nisu žurili preuzeti 
i inferiorniju titulu kalifa, koju je prema ranijoj predaji morao nositi netko iz plemena 
Kurejšita. Sultani nikad nisu službeno objavili preuzimanje kalifata, no s vremenom se 
njihov kalifski autoritet počeo podrazumijevati (Hurgronje, 1924:67-68). Kalifat je uki- 
nuo Kemal Ataturk 1924. godine. Od tada pa do danas ta institucija vrhovnoga vjerskog 
poglavara umeta više ne postoji, iako je zabilježeno nekoliko pokušaja njezina obnav- 
ljanja. Vjerojatno najpoznatiji je samoproglašenje hašemitskog emira i kralja Hidžaza 
Huseina (oca Abdulaha, kralja Transjordanije, i Faisala, kralja Sirije i potom Iraka), no 
njegov kalifat i kraljevanje Hidžazom odmah je prekinuo Ibn Saud. 


249 Keegan, 1999:236-241. 
250 Lawrence, 1991:45-48. 

Zaključak: Dvojba iznošenja 
cjelovitosti muslimansko-židovskih odnosa 


Misao da bi prošlost muslimansko-židovskih odnosa mogla na neki 
način biti relevantna za zbivanja u mandatnoj Palestini i kasnije u 
arapsko-izraelskim odnosima i sukobima nije nova. Jezična, povije- 
sna?*! i “rasna"'2*? bliskost Arapa i Židova tema je koja se u povije- 
sti tih dvaju naroda s vremena na vrijeme pojavljuje od davnina, da 
bi nakon dolaska islama, koji je bliskostima pridodao 1 onu religij- 
sku,%** ona postala vrlo česta. U vrijeme jačanja cionizma argument 
“Zajedničkog semitizma"2* Židova i Arapa predstavljao je među eu- 
ropskim kršćanskim akterima koji su kreirali politiku Bliskog isto- 
ka jedno od uporišta vizije o izgradnji društva u kojem će ta dva 
naroda živjeti u skladu i slozi. Na “rasnu srodnost i drevne veze" 
arapskoga i židovskoga naroda pozvali su se i neki cionisti i mu- 
slimani, poput Weizmanna i kralja Faisala, koji su sklopili srdačan 
sporazum utemeljen na toj premisi. Mnoge epizode muslimanske 
velikodušnosti prema Židovima, od dopuštanja da se vrate u Jeruza- 
lem nakon islamskih osvajanja Svete zemlje do prihvata židovskih 
izbjeglica kršćanskoga progona, promovirane su kao primjer prepo- 


251 Židovi smatraju da su Arapi Išmaelovi potomci od vremena Drugoga hrama (isto tvrdi 
i Kur'an), zbog čega se u različitim izvorima nazivaju dodanim, rođacima (Goitein, 
1955:22). 


252 Židovi i Arapi smatraju se semitskim narodima, no Lewis objašnjava kako je koncept 
“semit", kao i “arijevac", u rasnom smislu mit, koji je nastao iz znanosti koja je prou- 
čavala jezike (Lewis, 1997:43). 

253 Lewis piše kako su židovska i muslimanska teologija načelno bliža jedna drugoj nego 
što je bilo jedna bilo druga kršćanskoj (Lewis, 1997:120). To je u skladu i sa stavom 
srednjovjekovnih židovskih teologa da ukoliko je Židov prisiljen na neko vrijeme 
obratiti se na drugu vjeru, između kršćanstva i islama treba izabrati islam. Za evalu- 
aciju ove komparacije, s kojom se ja načelno ne slažem, ne stavljajući pod upit Lewi- 
sovo točno opažanje percepcije islama i kršćanstva od mnogih židovskih autoriteta, 
bilo bi potrebno najprije na temelju kanona, a ne uvriježene percepcije, definirati sve 
tri vjere, što nije predmet ove studije. 


254 Vidi PRCR, 1937:7-8, gdje autori osim pozivanja na povijesne primjere skladnog suži- 
vota Arapa i Židova navode i njihov “zajednički semitizam" (“such force as there was 
in the common Semitism of the two peoples could operate unhindered"). 


255 Laqueur & Rubin, 2008:17. 

znavanja muslimansko-židovske bliskosti. To su mahom bile raštr- 
kane, prigodne epizode, katkad povijesne činjenice, katkad povije- 
sni mitovi, a najčešće polirani fragmenti puno složenijeg stanja?57 
od praktične političke primjenjivosti. Njihovo je naglašavanje često 
imalo plemenitu svrhu; to je bio politički mudar i opravdan pristup, 
koji je u to vrijeme mogao polučiti danas gotovo nezamisliv miro- 
tvorni uspjeh. Prema mom uvidu u tadašnje stanje, koncem razdoblja 
obrađenoga u ovom poglavlju, konfliktne povijesne teme vezane uz 
ranoislamsko kanonsko doba nisu predstavljale nikakav značajniji 
dio političkoga diskursa vezanoga uz cionizam ni na jednoj strani 
pa ni među vrlo religioznim muslimanima;?* po pitanju njih kao 
da je na trenutak zavladao određeni “povijesni vakuum". I ne samo 
to; prije nego što je bliskoistočna islamska zajednica pronašla poli- 
tički identitet u svom kanonu, pronašla ga je u panarabizmu koji je 
nakratko privukao i Arape kršćane.“ No to je bilo nakon Prvoga 


svjetskog rata; do tada većina muslimana, s jedne strane, Zidove još 


256 Tako na primjer PRCR na str. 8 donosi tvrdnju kako je razdoblje progonstva Židova u 
dijaspori započelo ne u muslimanskom, nego u kršćanskom svijetu. Ako se pod progo- 
nom misli na grubo polemiziranje sa Židovima i sporadične nasilne izgrede, onda je to 
točna izjava povezana s činjenicom da kršćanstvo kronološki prethodi islamu. No ako 
se pod “progonstvom' misli na masovno protjerivanje i ubijanje pod pokroviteljstvom 
nositelja državne vlasti, onda nije; do takvih je zločina u kršćanskom svijetu došlo tek 
u vrijeme Križarskih ratova, što je četiri i pol stoljeća nakon Muhamedova života. 


257 U istom je dokumentu prepoznato da su muslimani, Turci ili Arapi “bili tolerantniji 
prema kršćanima, [dok su] Židove smatrali sebi inferiornima". 


258 Podsjećanje na ranoislamske protužidovske tekstove postat će okosnicom političkog 
djelovanja dijela muslimana tek pod vodstvom Hadži Emina Huseinija, o čemu će biti 
više riječi kasnije. 

259 Kedourie u članku Religion and Politics prenosi razmišljanja nekih maronita, koji 
arapske kršćane među muslimanskom većinom smatraju manjinom kojoj je uvijek 
potrebna zaštita, a ona dolazi od imperijalnih sila. Tako kršćanstvo, Kedourie zaklju- 
čuje, postaje “instrumentom imperijalizma", a izlaz iz toga neželjenog položaja bio 
bi “islam bez dogmi". Upravo takav islam pojavio se nakon Prvoga svjetskog rata. 
Razmišljanja maronita koje autor citira u sveukupnom arapskom kršćanskom korpusu 
predstavljaju manjinu (osobito uzme li se u obzir da su neki od njih konvertirali na 
islam ili izrazili spremnost to učiniti ukoliko bi pridonijelo svearapskim ciljevima). 
No Kedourijevo opažanje postojanja “islama bez dogmi" iz vremena zamaha svearap- 
skog sentimenta fenomen je koji, siguran sam, zavrjeđuje podrobnija istraživanja kao 
jedinstven politički fenomen u arapskoj povijesti (Kedourie, 2004:324-325). 

nije počela doživljavati kao ozbiljnu političku prijetnju, u kontekstu 
koje bi islamske kanonizirane poruke o obračunavanju s njima bile 
i najmanje relevantne. Pomisao da bi Židovi mogli vojno ugroziti 
muslimane bila je bez ikakva povijesnog presedana. Takvo što teško 
da je ikome u arapskom svijetu padalo na pamet, osim možda kao 
vic ili epitom za apsurd. Političko, društveno, ekonomsko, a osobito 
vojno jačanje cionizma velik dio umeta zatekao je nespremnim kao 
malo koji drugi fenomen s kojim su se muslimani u svojoj dugoj i 
burnoj povijesti suočili. Muhamedov sukob sa Židovima počeo se 
prikazivati kao “središnja tema njegove karijere" tek u moderno vri- 
jeme; između ranoislamskih pobjeda nad Židovima i jačanja cioniz- 
ma najvažnija židovska značajka u islamskoj misli, kako smo vidjeli, 
bila je kukavičluk i plahost, a njihov zajamčeni usud poniženje.2%% 
Među muslimanima, Alahova svemoć i superiornost islama nikad 
se nisu prestali percipirati kroz islamska vojna osvajanja i veličan- 
stvene uspjehe na bojnom polju. Ti su uspjesi tada već bili događaji 
iz daleke prošlosti, no njihov izostanak iz suvremenih zbivanja nije 
predstavljao osobito problematičnu teološku kategoriju: u Kur?anu i 
drugim izvorima prepoznata je mogućnost da neprijatelj katkad bude 
jači, a muslimani slobodni od obveze vođenja džihada. Vojna supe- 
riornost europskih sila nad islamskim zemljama bila je činjenica s 
kojom je većina muslimana na Orijentu i drugdje vrlo mirno živjela 
već nekoliko stoljeća. Ono što je bilo teološki nezamislivo bila je 
mogućnost da Židov dosegne razinu takve moći. Apsurd “kozmičkih 
razmjera? bio bi da najprezrenija skupina od svih, Židovi, nadvlada 
najuzvišeniju od svih, islamski umet.?%! Ali tko bi se normalan zama- 
rao brigom zbog nečega što je nemoguće? 


260 Lewis, 1997:128-129. 


261 Leon Uris u povijesnom romanu The Haj (Hadžija) donosi razgovor Arapa iz Palestine 
netom pred britansko povlačenje (dva desetljeća nakon razdoblja o kojem je riječ u gor- 
njem tekstu), koji je fikcija, no sjajno oslikava veličinu opisanog apsurda. Walid Azziz, 
jedan od junaka romana, svojim se sunarodnjacima obraća ovim riječima: “Of all the 
infidels who have come here, none is more loathsome to us than the Jew. The mission 
against the Jew is like the milk of life for us. And now, for the first time in hundreds of 
years, there may at last be someone we can beat in a war" (Uris, 1985:101). 

S druge strane, Židovski prvaci cionizma bili su mahom seku- 
larni, obrazovani u duhu europskog humanizma, nezainteresirani 
za religiju najprije svoju, a onda i svaku drugu, uključujući 1 islam. 
Njihov glavni problem bili su pogromi u istočnoj Europi i širenje 
antisemitskih tekstova poput Protokola cionskih mudraca, a ne 
tamo neki srednjovjekovni ratovi u pustinjama Hidžaza i prigod- 
na popratna mitologija. Pomisao o potrebi proučavanja kanonskih 
spisa naroda među koji su se doseljavali, kao tekstova relevantnih 
za kreiranje politike, golemoj većini njih nije padala na pamet.?#? 
Premda su Britanci već 1914. prepoznavali opasnost od džihada i 
na nju upozoravali, poljskim, litavskim i ruskim pionirima cioniz- 
ma taj je previd teško spočitati, jer svrha džihada nije bio sukob sa 
Židovima, nego s kršćanima, utjelovljenima u kolonijalnim silama 
Britanije, Francuske i Rusije. 

Političkim diskursom tako su dominirale teme povijesnoga mu- 
slimansko-židovskog sklada, tolerancije i suživota. I dok je takav 
pristup bio i razumljiv i opravdan sve do vremena kad vođom pa- 
lestinskih Arapa postaje Hadži Emin el-Huseini, ustrajanje cionista 
i zapadnjaka na zapostavljanju kanonskih spisa na koje se radikal- 
ni klerik pozivao i nakon početka njegove političke karijere, meni 
ostaje zagonetkom. Istraživanje muslimansko-židovskih odnosa od 
prvih kontakata do modernih vremena je, usprkos radikalno novim 
političkim i društvenima prilikama koje su nastajale u Palestini 
tijekom 1920-ih i 1930-ih godina, a osobito nakon 1948., ostalo 
u domeni stvaranja znanstvene, a ne političke karijere. No ni na 
tom polju ne s izvrsnošću i izravnošću koja je krasila mnoga druga 
područja povijesne, politološke i teološke znanosti. Na zapadu je 
tijekom 20. stoljeća stasao cio naraštaj orijentalista i islamologa 
koji su povijest muslimansko-židovskih odnosa zapadnom čitatelju 
prilagođavali, a ne prenosili. Ranoislamsko protužidovstvo, a 0so- 
bito Muhamedovo postupanje sa Židovima kako je zabilježeno u 


262 Dvadeset godina kasnije njihovi se nazori nisu puno promijenili, sudeći po Wingate- 
ovim razgovorima s cionističkim vođama zabilježenima u njegovim životopisima. 

kanoniziranim tekstovima, uglavnom se zanemarivalo ili ublažava- 
lo. Neke ugledne sveučilišne nakladne kuće objavile su djela koja 
sadrže opise odnosa Muhameda i Židova toliko netočne i iskriv- 
ljene da graniče s cinizmom.?% U javnosti, kao i značajnom dijelu 
znanstvene zajednice, uvriježilo se mišljenje kako je islamska vlast 
od Muhamedova vremena pa sve do nastanka cionizma prema Ži- 
dovima bila blagonaklona, milosrdna i općenito puno pravednija od 
kršćanske. Kritički osvrti na islamski Orijent nakon objave Saidova 
Orijentalizma 1978. postali su krajnje politički nekorektni, a njiho- 
vi autori izvrgnuti opasnosti da ih se proglasi pristranim eurocen- 
tricima vođenima predrasudama prema islamu. Takvo se mišljenje 
proširilo u sferu politike i do danas nije ustuknulo pred povijesnim 
izvorima koji govore drukčije, a koji se tek u posljednjih desetak 
godina liberalnije objavljuju na Zapadu. Tvrdnja poznatoga isla- 
mologa Johna Esposita kako se islam pokazao tolerantnijom reli- 
gijom prema Židovima i neortodoksnim kršćanima od kršćanstva26* 


263 Jedan od najgrotesknijih primjera na koje sam našao posljednjih godina je članak An- 
ti-Semitism amongst Muslims autora Harisa Aziza (u zborniku radova Abbas, 2007:71- 
82). Autor na jednom mjestu nabraja nekoliko Muhamedovih srdačnih gesta prema Ži- 
dovima, kojima je “postavio primjer poštenog odnosa" muslimanske zajednice prema 
njima. Radi se o trivijalnim djelima poput povjeravanja oklopa židovskom susjedu na 
čuvanje. Autor pokazuje krajnji cinizam navodeći Muhamedovu ženidbu Židovkom 
Safijom kao primjer njegove dobonamjernosti prema Židovima. Tu ženu, koju Aziz 
naziva “Sufiah Bint Alnudair, kći poglavara plemena Nudair" (str. 73), Muhamed je 
odabrao među židovskim zarobljenicama nakon Bitke kod Khajbera, koje su raspodije- 
ljene muslimanskim pobjednicima. Ona i njezina obitelj bili su pripadnici židovskoga 
plemena Nadir koje je Muhamed ranije protjerao iz Medine i koji su utočište pronašli u 
Khajberu. Ibn Ishak, koji tu ženu spominje pod imenom Safiya d. Huyayy b. Akhtab, 
piše da je Muhamed njezina muža, Kinana b. al-Rabija, rizničara plemena Nadir, dao 
mučiti na vatri dok ne otkrije gdje se nalazi skriveno židovsko blago. Kad je Safijin muž 
od mučenja već bio na samrti, Muhamed je dao da ga se ubije odrubljivanjem glave. 
Muslimani su ubili i Safijina oca. Nakon što je Muhamed Safiju uzeo za ženu, jedan od 
muslimana, Abu Ejub, bdio je nad njim tijekom noći uz obrazloženje: “Bojao sam se za 
tebe [Muhamede] dok si s tom ženom zato što si ubio njezina oca, njezina muža i njezin 
narod..." Muhamed je nad Abu Ejuba zbog te očito opravdane zabrinutosti zazvao bla- 
goslov (Ibn Ishak, 2004:758-767, str. 511-517; vidi i Harun & Ibn Hišam, 1998:207). 


264 Esposito, 2002:121; problematičnost ove teze je u tome što je ona iznesena kao nositelj 
općenite istine, relevantne za sva mjesta i razdoblja židovsko-kršćansko-musliman- 
skih odnosa. Neosporno je da je ona točna pokatkad i ponegdje, primjerice 638. u 
Jeruzalemu ili 1492. u Španjolskoj. 

ili profesora islamskih studija Farida Esecka koji je kao jednu defi- 
niciju džihada naveo “odupiranje aparthejdu ili promoviranje pra- 
va žena*# još uvijek se smatraju ozbiljnim povijesnim tezama. 
Jimmy Carter se u svojoj kontroverznoj knjizi Palestine Peace Not 
Apartheid i sam upustio u tumačenje povijesnih muslimansko-ži- 


dovskih odnosa pa je napisao: 


Premda im nisu dana ista prava kao muslimanima, kršćani i Židovi 
u islamskim zemljama često su živjeli pod povoljnijim uvjetima 
nego nekršćani u kršćanskom svijetu, zato što je prorok Muhamed 
svojim sljedbenicima zapovjedio da prepoznaju zajedničke izvore 
njihove vjere kroz Abrahama, da časte njihove proroke i da zaštite 
njihove vjernike. Muslimanski su vođe favorizirali Židove pred kr- 
šćanima jer su ih smatrali manje kompetitivnima u širenju njihova 


političkoga i religijskog utjecaja. 


Carter je naveo i izvor svoje teze, a taj je — egipatski predsjednik 
Anvar Sadat, tijekom pregovaranja s izraelskim premijerom Be- 
ginom u Camp Davidu.?$* Potaknut takvim pristupom tumačenju 
islamske povijesti, jedan je autor nedavno napisao: “Većina opisa 
islamske povijesti klizne preko [muslimanskih] osvajanja, kao da 
se radilo o prijateljskim preuzimanjima, koje se zapravo dogodi- 
lo na sveopće zadovoljstvo. Tu tvrdnju potvrđuje opći dojam 
utemeljen na srednjostrujaškom medijskom, obrazovnom i politič- 
kom pristupu toj temi. Ipak, ne treba zanemariti da su autori čija je 
glasovitost u znanstvenoj zajednici ispred Espositove, Saidove ili 
Eseckove (Goldziher, Goitein, Gil, Lewis, Crone, Cook, Harkabi, 
Stillman, Kister, Khadduri, Donner, Sharon, Hoyland, Gilbert, Kar- 
sh i drugi) objavili vrijedna djela koja daju objektivniji, cjelovitiji i 
uravnoteženiji opis kako islamskih osvajanja tako i složenih povi- 


265 Pipes, 2003:261. 
266 Carter, 2006:64-65. 
267 Salzman, 2008:139. 

jesnih odnosa muslimana i Židova te Židova i kršćana. No njihova 
djela uglavnom su teže dostupna, teže razumljiva čitatelju izvan 
struke, a nerijetko su i objavljena u skupim Brillovim izdanjima. 
Osim tih autora, čija djela spadaju u vrh svjetske akademske li- 
terature na području orijentalizma, hrvatski čitatelj može pronaći 
zanimljiva djela autora koji su o muslimansko-židovskim odno- 
sima pisali koristeći se ranoislamskim izvorima. Dio te literature 
objavljen je tijekom Drugoga svjetskog rata, kad opisivanje Židova 
kao neprijatelja islama nije podrazumijevalo kontroverziju. Godi- 
ne 1941. u sarajevskom časopisu Muslimanska svijest u četiri je 
nastavka objavljen članak Kako je Muhamed a. s. uništio židove u 
Arabiji.?** Abdurezak Hivzi Bjelavac u Zagrebu je 1942. objavio 
Muhamedovu biografiju.2*% Među najzanimljivija djela za ovu stu- 
diju spadaju pamfleti jeruzalemskog muftije Hadži Emina Islam i 
židovstvo, Govor prigodom otvorenja Islamskog središnjeg zavoda 
i Govor prigodom rodjendana Božjeg poslanika Muhameda, sve 
objavljeno 1943. Od novijih djela tu je knjiga Admira Pozderovi- 
ća Muhamedova a.s. predskazanja.*"% U svima tim djelima prene- 
seni su ranoislamski izvori o Židovima bez ustezanja i nelagode. 
Istina, Hadži Emin je svoje pamflete pisao kao propagator naciz- 
ma, a izvore je prepričao zlurado i huškački, no to ne umanjuje 
njihovu vjerodostojnost. Sirijka Wafa Sultan, suvremena autorica 
i psihijatrica iz tradicionalne muslimanske obitelji, nedavno je na 
engleskom jeziku objavila zapaženu knjigu u kojoj bez ikakve zlu- 
radosti ili huškačkih poriva, nego s dubokom žalosti i zabrinutosti, 


268 Bey, 1941. 
269 Bjelavac, 1942. 


270 Pozderović, 2004. Autor je u knjizi naveo mnoge hadise kojima ranoislamska tradi- 
cija predviđa uništenje židovskoga naroda, no ono sadrži i antisemitske optužbe koje 
podrijetlo vuku izvan islamske tradicije. Pozderović, primjerice, piše da je “Židovski 
lobi" doveo Njemačku do financijskog kolapsa nakon 1918. (str. 36.) te da će Židovi 
izazvati Armagedon “najveću svjetsku bitku ikad viđenu" (str. 61.). Ovo Pozdero- 
vićevo djelo u BiH je dobilo neku vrstu službenog odobrenja za objavu, sudeći po 
tekstu ispred Uvoda: “Na osnovu Mišljenja, broj: 03-15-2156/04, od 20. 8. 2004. koje 
je izdalo Federalno ministarstvo kulture i sporta FBiH, ova knjiga ocijenjena je kao 
proizvod kulturnog karaktera, na koji se ne plaća porez na promet proizvoda." 

piše isto: razlozi arapskoga sukobljavanja s Izraelom su religijski, 
a “proizlaze iz neprijateljstva proroka Muhameda prema Židovi- 
ma?.271 

Kvalitetnija i opsežnija djela na hrvatskom i bošnjačkom jeziku, 
koja nisu pamfleti nego ozbiljni, znanstveni, cjeloviti prikazi rano- 
islamskih izvora, mogu se naći u obradi Ibn Hišamove “Sire" Po- 
slanikov životopis Abdusselama Haruna, koju je s arapskoga pre- 
veo Mustafa Prljača (Sarajevo, 1998.), u djelu Ševka Omerbašića 
Poslanik i njegovi ljudi (Zagreb, 2002.) te u nešto manjem opsegu 
u Rodinsonovoj knjizi Muhamed (Zagreb, 2000.). No u svim tim 
radovima, muslimansko-židovski odnosi iz vremena Muhamedova 
života prikazani su slično ili isto, a temelje se na istim ranoislam- 
skim i kanonskim izvorima. 


IGNORIRANJE ILI REINTERPRETACIJA POVIJESTI I KANONA 


Tvrdnje o islamskoj povijesnoj tolerantnosti prema Židovima u svo- 
joj sredini u dvadesetom su stoljeću prihvatili i mnogi muslimani, 
što je misao uvezena u islamski svijet, njemu izvorno u potpunosti 
strana. Zato je nikad nisu prihvatili nositelji ideje islamskog bu- 
đenja, a “nedvojbeno je da su, povijesno gledano, oni u pravu*.?7? 
Kako Lewis objašnjava, mit o muslimanskoj toleranciji zagovaraju 
muslimanski apologeti i apologeti islama, dok tradicionalna musli- 
manska društva niti su pružala jednakost nemuslimanima u svojoj 
sredini niti su se pretvarala da to čine.ž3 Odnosi Muhameda i prve 


islamske zajednice prema Židovima, od prve do desete hidžretske 


271 Sultan, 2009:188. 
272 Lewis, 1984:4. 


273 Lewis objašnjava da bi takve tvrdnje u njihovim očima značile zapostavljanje reli- 
gijske obveze, a ne nekakvo dobročinstvo te da bi jednako postupanje prema pripad- 
nicima istinske vjere i onih koji je svjesno odbacuju predstavljalo i teološki i logički 
apsurd (Lewis, 1984:4). U daljnjem tekstu Lewis navodi kako su i prilike i stavovi u 
kršćanskim zemljama bile slične te da se sve do nedavne povijesti tolerantnost nije 
smatrala vrlinom ni netolerantnost manom. On ukazuje i na to kako kršćanski kritiča- 
ri islama tijekom povijesti muslimanima nikad nisu spočitavali to što svoje doktrine 
nameću narodima pod svojom političkom vlašću, jer se to smatralo normalnim, nego 
su im spočitavali teološku neispravnost tih doktrina (str 5-9). 

godine i tijekom prvih godina kalifata, obilježeni su ponižavanjem, 
optužbama, polemikom, brutalnošću, sukobljavanjem, nasiljem, 
pljačkom i ubojstvima. Cijela kasnija muslimansko-židovska po- 
vijest može se proučavati metodom referiranja određenoga po- 
vijesnog trenutka na to kanonsko razdoblje: što je muslimansko 
društvo više slijedilo kanon, to su njegovi odnosi prema Židovima 
bili obilježeni dubljim ponižavanjem i većim stupnjem okrutnosti. 
Naprotiv, što je društvo više zanemarivalo kanon, “razvodnjava- 
lo" ga drugim ideologijama, poput grčke filozofije ili europskoga 
humanizma, ili bilo prisiljeno svoje postupanje prilagoditi nekim 
drugim okolnostima,2“* to je odnos prema Židovima bio umjereniji 
i sa židovskoga stajališta podnošljiviji. 

Ovdje se sada nameće pitanje i dvojba: što učiniti s tim podat- 
cima. Treba li objaviti te ranoislamske priče? Treba li prevoditi i 
proučavati Ibn Ishaka (Ibn Hišama), Ibn Kathira i Tabarija u okviru 
povijesnih i politoloških studija pa i same politike? Treba li otvoriti 
raspravu o protužidovskim kuranskim ajetima i hadisima? Ta su 
me pitanja mučila otkako sam kao student na Hebrejskom sveuči- 
lištu prvi put čitao Sirat Rasul Allah i Tabarijev grandiozni Ta 'rikh 
al-rusul wa 'I-muluk. Kroz razgovore s Izraelcima koji su mi na to 
pitanje odgovorili negativno, kao glavni argument provlači se že- 
lja da se arapsko-izraelski sukob ne predstavi kao religijski onome 
dijelu muslimanske javnosti koji ga još ne vidi kao takvog. Pitanje 
koje se prirodno nadovezuje jest: koliki dio muslimanske javnosti 
relevantne za aktualne arapsko-židovske prilike spada u tu katego- 
riju? Posljednja previranja vezana uz “arapsko proljeće," kao i sve 
veći uvid u obrazovni i medijski sustav arapskoga svijeta, ostavlja- 
ju dojam da se ne radi o većini. 

Naime, u velikom dijelu arapskoga i islamskog svijeta, ulomci 
o Muhamedovu progonu Židova ne samo da su općepoznati i da 


274 Goitein, primjerice, navodi kako je Saladin kao pravovjerni musliman želio obnoviti 
diskriminatorne zakone prema nemuslimanima, no odustao je pod pritiskom europ- 
skih trgovaca (Goitein, 1955:72) od kojih je ovisila ekonomija njegove kraljevine. 

se često spominju u kontekstu današnjih političkih prilika?'* nego 


su dio nastavnoga programa za djecu već od osnovne škole.?"% Mi- 
litantne muslimanske skupine poput Muslimanskog bratstva, Ha- 
masa, Brigada mučenika el-Akse ili Islamskog Džihada program 
svoga djelovanja temelje upravo na tim tekstovima (više o tome 
u kasnijim poglavljima). Njihovo skrivanje u konačnici se svodi 
samo na skrivanje pred zapadnim svijetom. Velik dio toga svijeta 
je, toplo ušuškan u svoje dobroćudne humanističke svjetonazore, 
u iskrenu tolerantnost prema svemu i svakome te u uvjerenje kako 
sve religije naučavaju mir, kako su svi ljudi duboko u duši dobri, a 
sukobi odraz nesporazuma koji se daju riješiti iskrenim i srdačnim 
dogovorom, pred stanjem pacifističke hibernacije. Židovi, čiji su se 
roditelji 1 djedovi 1z slične hibernacije probudili u Auschwitzu, bdi- 
ju nešto pozornije. Mnogi od njih su mi na gore postavljeno pitanje 
odgovorili potvrdno, jer misle da ciljano zanemarivanje slike ko- 
jom su Židovi prikazani u ranoislamskim izvorima ne može prido- 
nijeti miru na Bliskom istoku i da, općenito govoreći, mišljenje da 
će ciljano zanemarivanje ikojeg problema dovesti do njegova rješe- 
nja spada više u domenu terapijske psihologije nego ozbiljne poli- 
tologije. Njih ne čudi da je upravo politička desnica, kako u Izraelu 
tako i u Europi i Americi, više zainteresirana za cjelovit uvid u re- 
levantne religijske i povijesne podatke, budući da je sklonost prema 
političkom realizmu značajka te političke opcije, usprkos stalnim 
optužbama ljevice za ratno huškanje. Politička ljevica, pak, osta- 
je sklonija pacifističkom idealizmu — koji je katkad možda bolje 


275 Kvalitetne prijevode na engleski jezik relevantnih i ažurnih tekstova, zbivanja i govo- 
Ta toga sadržaja s arapskoga i perzijskoga jezika donosi Middle East Media Research 
Institute (http://www.memri.org/content/en/main.htm), dok sadržaje medija, školskih 
udžbenika i vjerskih istupa na područjima Palestinske samouprave i Gaze prati Pale- 
stinian Media Watch (http:/www.palwatch.org). 


276 Koncem 2011. Fox News izvijestio je kako je u udžbenicima za deveti razred u Sau- 
dijskoj Arabiji učenicima objašnjeno da je “istrebljenje židovskoga naroda imperativ"? 
(http://www.foxnews.com/world/2011/12/21/extremist-teachings-remain-in-sau- 
di-textbooks-despite-kingdoms-claims-reform, pregledano 21. 2. 2012.). Udžbenici su 
rađeni za akademsku godinu 2010./2011., a prijevod je predstavio vašingtonski Institute 
for Gulf Affairs. Vidi i 2008 Update: Saudi Arabia's Curriculum of Intolerance, 2008. 

nazvati pacifističkim hibernatizmom — preferira slušanje filtrirane 
povijesti koja oslikava multikulturalnu idilu, izvor većine proble- 
ma pronalazi u nepravedno raspoređenim materijalnim resursima, 
uvijek naglašava nepravdu koju je kolonijalni Okcident načinio ko- 
loniziranom Orijentu te bdije da se intelektualni kolonijalizam ne 
dogodi u znanstvenom proučavanju Orijenta od strane Okcidenta 
putem nametanja “zapadnjačkih vrijednosti?.*"" Neki političari s li- 
jevoga političkog bloka koji su upućeni u povijest, poput aktualno- 
ga izraelskog predsjednika Šimona Pereza, čak zagovaraju tezu da 
bi povijest u politici, koliko je moguće, trebalo svjesno zanemariti. 
Na predavanju koje je imao u Zagrebu prije nekoliko godina, Perez 
je objasnio da zagovornici proučavanja povijesti kao relevantne za 
aktualnu bliskoistočnu politiku nameću argument da je to nužno 
kako se ne bi ponavljale stare pogrješke. Njegov odgovor na to bio 
je: “Ne budemo li pravili stare pogrješke, pravit ćemo nove." Ta 
misao može biti atraktivna u dijelovima zapadne Europe u kojima 
bespovijesnost već neko vrijeme postaje trend, no na Bliskom isto- 
ku, gdje povijest — obitelji, klana, plemena, naroda i religije — pred- 
stavlja sam temelj osobnoga identiteta," ona nema privlačnosti 
niti postoje naznake da bi se to moglo promijeniti u nekoj predvid- 
ljivoj budućnosti. Moje je mišljenje da je povijest muslimansko-ži- 
dovskih odnosa relevantna za kvalitetan uvid u aktualne političke 
prilike, i to cjelovita, nefiltrirana, nerafinirana 1 neprilagođena, po- 
vijest prenesena u skladu sa standardima znanosti, a ne aktualnih 


277 Tako je, na primjer, Karen Armstrong, spomenuvši smaknuće sedam stotina muška- 
raca iz plemena Kurejza, ustvrdila kako se “taj čin ne smije sagledavati kroz prizmu 
etičkih mjerila našega doba" (Armstrong, 2008:67). 


278 O identitetima na Bliskom istoku napisano je dosta akademske literature (primjerice 
Culture and Conflict in the Middle East P. C. Salzmana), no ja bih ovdje preporučio 
roman Leona Urisa The Haj te Seven Pillars of Wisdom T. E. Lawrencea. Zanimljiv 
primjer važnosti obiteljskog slijeda iznosi somalska autorica Ayaan Hirshi Ali u svo- 
joj autobiografiji: “Somalska djeca moraju naučiti naizust svoje rodoslovlje: za njih 
gotovo da i nema važnije zadaće. Kada Somalac upozna neznanca, pitat će ga: “Tko 
si ti?'. Potom će svaki nabrajati svoje pretke sve dok ne stignu do zajedničkog praoca" 
(Hirshi Ali, 2010:10). Woolbert u opisu dojmova koje je stekao druženjem s arapskim 
intelektualcima opaža i ovo: “Mnogi od njih posjeduju, ili su izmislili, dugačka rodos- 
lovlja kojima dokazuju da su Prorokovi potomci" (Woolbert, 1938:320). 

ideologija; poput povijesti Rimskih ratova ili Ruske revolucije. 
Zanemarivanjem, skrivanjem i ublažavanjem njezinih konfliktnih 
i kontroverznih dijelova, u doba velike dostupnosti informacija 
putem Interneta i drugih medija, i tako se u konačnici može za- 
varati samo kakav pospani student orijentalistike, no ne i ozbiljan 
akter bliskoistočnoga političkog djelovanja. Umjesto prikrivanja i 
ignoriranja potrebna je nova teološka i politička interpretacija tih 
tekstova, kojom bi se promicale vrednote miroljubivosti, jednako- 
sti, nenasilja i dogovora. Suvremena povijest kršćansko-židovskih 
odnosa pruža ohrabrenje da takvo što nije nemoguće. 

srael Eldad, teoretičar revizionističkog cionizma,! definirao je 

dva? izvora cionizma te ih opisao kao jedan pozitivan i jedan 
negativan. Pozitivni izvor je “neprestana težnja židovskoga naroda 
do postigne otkupljenje, koja postoji od uništenja Hrama i početka 
izgnanstva". Među Židovima, on objašnjava, postoji drevno očeki- 
vanje Mesije koji će narod vratiti u njegovu zemlju, obnoviti Hram, 
pravednost i bogoštovlje te uspostaviti mir. Upravo zbog te nade 
Židovi su svoje obitavanje u drugim zemljama uvijek nazivali eg- 
zilom (izgnanstvom), a nikada emigracijom. ? 

Drugi, negativni izvor nastanka cionizma, Eldad vidi u antise- 
mitizmu.* Antisemitizam je razbudio one Židove koji su asimilaci- 
jom izgubili dodir sa svojim židovstvom i prilagodili se, neki više, 
a neki manje, životu u nežidovskom miljeu. Usprkos lojalnosti 
društvima i nacijama u kojima su živjeli, te su iste nacije prema 
njima pokazivale nepovjerenje i neprijateljstvo. Tome nepovjere- 
nju i neprijateljstvu Židovi su se suprotstavljali još većim stupnjem 
asimilacije, no u određenom trenutku dosegli bi točku koja pred- 


1 Revizionistički cionizam je radikalniji ogranak cionističkog pokreta, čiji je najpozna- 
tiji predstavnik Zeev Žabotinski. 


2. Riječjeo izvorima prije uspostave Države Izraela, koja potom i sama postaje izvorom 
cionizma. 


Eldad, 2007:17-18. 
4. Eldad, 2007:19. 

stavlja njezin vrhunac. Svaki od njih posebice tada je morao doći 
do zaključka da je jedini izlaz iz spirale neprijateljstva i asimilacije 
preseljenje u židovsku državu. Na tome se izvoru temelji politički 
cionizam, kako ga je Herzl zacrtao u Der Judenstaat.* Poput Her- 
zla, i Ben-Gurion je u cionizmu vidio način političkog opstanka 
židovskoga naroda, premda se kod njega, za razliku od Herzla, kat- 
kad javljala i pokoja misao koja bi upućivala na biblijske argumen- 
te povratka na Cion.5 

Ta se dva izvora, Eldad ispravno zamjećuje, izvorno nisu sje- 
dinila. Religiozni Židovi isprva su bili vrlo suzdržani prema cio- 
nističkom projektu, što on objašnjava traumatičnim iskustvom po- 
sljednjega mesijanskog pokušaja povratka na Cion, koji je u 17. 
stoljeću predvodio Šabtaj Cvi.7 Eldad potom dolazi do ključa 
razumijevanja modernoga religijskog cionizma: s vremenom je, 
on objašnjava, između dvaju navedenih izvora cionizma došlo do 
zbližavanja, koje je velikim dijelom povezano s trećim izvorom ci- 
onizma, a to je Država Izrael: “Taj plod cionizma postao je sjeme 
novoga cionizma...?? 

Budući da je politički cionizam, onaj “negativni izvor“, raskrčio 
put religijskome te mu kao organizirani i masovni pokret kronološ- 
ki prethodio, bilo bi korisno ukratko se osvrnuti na njegov nastanak 
i temeljne postavke. 


5. Herzlje usto vjerovao i kako će židovski egzodus iz nežidovskih zemalja za njih isto- 
dobno značiti i ekonomski napredak, odnosno “staleški uspon"? (Herzl, 2010:48). 


6 “Cionizam je istinski pokušaj da se postigne i ostvari opstanak židovskoga naroda. 
Židovski opstanak zasnovan je na ovo dvoje — na Državi Izraelu i na Knjizi nad Knji- 
gama" (Ducovny, 1968:125). 


7 Eldad, 2007:21. Šabtaj Cvi je bio židovski kabalist i rabin iz sedamnaestoga stoljeća 
koji je za sebe tvrdio da je mesija te je okupio veliko mnoštvo sljedbenika, ali se na 
koncu preobratio na islam. Eldad ovdje propušta prepoznati važnost Bar Kohbe kao 
lažnog mesije, budući da je židovski religijski oprez prema političkom mesijanizmu, 
kako sam pokazao u prethodnim poglavljima, proizvod Bar Kohbine pobune, a ne 
Cvijeve mesijanske karijere. Cvi je bio samo “podsjetnik na važnost toga opreza čak 
i kad okolnosti na trenutak izazovu pojačanu mesijansku čežnju. Eldadovo prozivanje 
Cvija umjesto Bar Kohbe vjerojatno se može povezati s njegovim nacionalističkim 
pristupom tumačenju židovske povijesti. 


8 — Eldad, 2007:23. 

Dolazak židovskih 
naseljenika i početak političkog cionizma 


Početak masovnoga židovskog naseljavanja Palestine 1882. koje je 
poznato kao Prva alijd? izravno je poveziv s “negativnim izvorom 
jer su ga potaknuli progoni Židova u Rusiji, koji su u tisućama stra- 
davali u kozačkim pogromima. U krajevima u kojima nije bilo po- 
groma, židovske su zajednice sve više zapadale u neizdrživ položaj 
siromaštva i zapostavljenosti. Takozvanim “Svibanjskim zakonima" 
iz 1882. Židovima su ograničena prava, a ti su se zakoni s vremenom 
proširivali kako bi na koncu obuhvatili “svaki aspekt židovskoga ži- 
vota"'.1% I u drugim istočnoeuropskim zemljama progoni i zlostavlja- 
nja pokrenuli su val iseljavanja, tako da je između 1880. i 1910. iz 
istočne Europe izbjeglo najmanje tri milijuna Židova.!! Većina Žido- 
va koji su u to vrijeme iselili otišli su u zapadne zemlje, poput En- 
gleske, britanskih kolonija i Amerike, a ne u Palestinu.!? Dio Židova 
koji su u prvom valu useljavanja u Erec Izrael (Prva a/ija) za novi 
dom izabrali upravo židovsku pradomovinu, to su učinili djelomice 
potaknuti vjerskim motivima. U tom je aspektu Prva alija različita 
od kasnijih, kad su u zemlju mahom dolazili izrazito sekularni Ži- 
dovi, mnogi gorljivi pobornici ideologije socijalizma i komunizma. 
Doseljenike Prve alije u Palestini su dočekale već postojeće ži- 
dovske zajednice, hajišuv hajašan.! Određeni broj židovskih obi- 


9 Riječ alija dolazi od hebrejskoga glagola /aalot, uzići. Ona u sebi sadrži određeno 
vrjednovanje: kretanje prema Jeruzalemu iz ostalih krajeva Erec Izraela je uspon ili 
uzlazak (što se da objasniti zemljopisno, budući da je Jeruzalem na višoj nadmorskoj 
visini od okolnih krajeva pa je put prema njemu uvijek uzbrdo), a Jeruzalem i gora 
Cion iznad svih je gora (Izaija 2:2). Više u skladu s Izaijom 2:2 i nekim drugim dije- 
lovima Pisma, kretanje iz svih ostalih krajeva svijeta prema Erec Izraelu također je u 
doba cionizma nazvan uzlaskom (a/ijd), jer je Erec Izrael na višoj duhovnoj razini od 
svih drugih krajeva svijeta. 


10 Weizmann, 1949:17. 
11 _PRCR, 1937:11. 
12. Morris, 2008:7. 


13 Prema PRCR-u u cijeloj je Palestini 1845. godine živjelo više od 12.000 Židova (str. 
12.), dok M. Kasapović navodi službeni popis prema kojemu je 1878. u Palestini živje- 
lo 15.011 Židova i 447.454 Arapa (Kasapović, 2010:40). 

telji u Erec Izraelu je živio tijekom cijele povijesti, no nemoguće 
je reći koliki broj njih se u 19. stoljeću mogao pozvati na nepreki- 
nut višestoljetni kontinuitet lokalnih korijena. Židovi su u manjim 
skupinama u Palestinu stalno doseljavali tijekom srednjega vijeka 
i kasnije, nerijetko potaknuti progonima u kršćanskoj Europi ili u 
drugim islamskim zemljama. Od početka 19. stoljeća dio doseljeni- 
ka vodila su mesijanska očekivanja, kao što je bio slučaj sa sljedbe- 
nicima rabina Gaona iz Vilne (1720. — 1797.). Većina palestinskih 
Židova živjela je u Jeruzalemu, gdje su sredinom 19. stoljeća činili 
najmanje polovicu populacije. U Tiberijadi 1 Safedu bili su većina, 
a naseljavali su i druga mjesta među kojima i Hebron.!“ Montefi- 
ore je nakon prvoga posjeta Svetoj zemlji 1827. financijski potpo- 
magao tamošnje židovske zajednice. Godine 1856. od sultana je 
dobio dopuštenje da Židovi kupuju zemlju u Palestini pa započinje 
osnivanje poljoprivrednih židovskih naselja (jišuvot), a 1860. dao 
je izgraditi prvo židovsko naselje izvan jeruzalemskih zidina Miš- 
kenot šaananim. Istodobno se u pomaganje palestinskih židovskih 
zajednica uključila i dinastija Rothschild. Motiviranost i marljivost 
novopridošlih europskih Židova te financijska pomoć bogatih ži- 
dovskih filantropa koja je katkad bila vrlo izdašna, dijelove zapo- 
stavljene osmanske provincije između Sredozemnog mora i rijeke 
Jordan — od koje su velike površine na sjeveru činile močvare, a 
na jugu pustinje — polako su počeli pretvarati u zemlju pogodnu za 
život. 15 


14 Peters, 1984:199 


15 Oprilikama u Palestini pred masovno useljavanje Židova ne postoji puno vjerodostoj- 
nih izvora jer turska administracija nije vodila pouzdane evidencije niti je općenito 
skrbila za te krajeve. Danas je to pitanje, na žalost, više u domeni politike i ideologije 
nego povijesti. Podrobnije istraživanje statistika i njihovu evaluaciju s brojnim kori- 
snim referencijama daje Joan Peters u svojoj dorađenoj doktorskoj disertaciji From 
Time Immemorial (Peters, 1984.). Primarni izvor koji razbija mnoge današnje mito- 
ve o postojanju “palestinske civilizacije" koja je prethodila židovskom useljavanju 
je Twainov putopis The Innocents Abroad objavljen 1869., dvije godine nakon što 
je autor sa skupinom hodočasnika prošao Svetom zemljom od Sirije preko Galileje, 
Samarije, Jeruzalema do luke Jafo (Twain, 1964:173-215; hrvatski je prijevod podi- 
jeljen u dvije knjige, a navedeni citat je iz druge knjige s podnaslovom Ženama ulaz 
zabranjen). 

POČETCI POLITIČKOG CIONIZMA 


Politički cionizam velikim je dijelom odraz europskih trendova i 
ideologija, među kojima je možda najvažnije prosvjetiteljstvo. Pro- 
svjetiteljstvo ili haskala u 18. i 19. stoljeću privuklo je mnoge pri- 
staše među Židovima središnje i istočne Europe i počelo stvarati 
potpuno novi židovski selfsimage. Židovi su na sebe počeli gledati 
kao na narod poput svakoga drugog naroda pa je, držali su zagovor- 
nici prosvjetiteljstva (maskilim), i za njih došlo vrijeme da iza sebe 
ostave religijska praznovjerja i prigrle racionalizam. Rješenja za 
osobne i nacionalne izazove istovjetna su onima drugih naroda: ob- 
razovanje u modernim znanostima umjesto religijskoga te s vreme- 
nom osnutak vlastite države. Bio je to radikalan zaokret u odnosu 
na rabinsko gledanje na židovstvo, prema kojem su Židovi poseban 
i odabran narod, neusporediv s gojima, kojemu sve što se događa, 
pa tako i galut, predstavlja dio božanskog nauma sa svrhom. Proces 
sekularizacije među europskim Židovima koncem 19. stoljeća uzeo 
je maha kao nikada prije u povijesti. 

Istodobno sa širenjem ideja prosvjetiteljstva među Židovima i 
razvojem jišuva u Svetoj zemlji, židovske su se prilike u Europi 
pogoršavale. Uspostava pokreta s ciljem osnutka židovske drža- 
ve predstavljala je logičan slijed u razmišljanju maskilim Židova. 
Najzaslužnija osoba za stvaranje političkoga cionizma, Theodor 
Herzl (1860. — 1904.), rođen kao Benjamin Zeev Herzl, poniknuo 
je upravo iz takva miljea. Herzl je bio mađarski asimilirani Židov, 
intelektualac koji nije mario za vjeru, kojega Sachar opisuje kao 
“židovskoga agnostika".!* Razlog začetka njegova zanimanja za 
stvaranje židovske države bio je sličan Pinskerovu:!' iznenadno 


16 Sachar, 2001:41. 


17 Leon Pinsker (1821. — 1891.), koji se smatra pretečom političkog cionizma, dugo je 
vjerovao kako će ideje prosvjetiteljstva i humanizma dovesti i do židovske ravnoprav- 
nosti u europskim državama. No nakon pogroma u Rusiji prestao je vjerovati da 
ikakva ideološka ili društvena promjena može promijeniti neprijateljsko raspoloženje 
nežidova prema Židovima te je 1882. objavio poznati spis Autoemancipation! Mahn- 
rufan seine Stammesgenossen von einem russischen Juden, kojim je Židove potaknuo 
na državotvornost. 


389 


ARAPSKO-IZRAELSKI SUKOB 


shvaćanje da je antisemitizam problem koji su Židovi uzaludno 
pokušavali riješiti upirući se da se iskažu kao lojalni i marljivi gra- 
đani država u kojima su živjeli. Sve dok Židovi budu živjeli među 
nežidovima, bit će predmetom njihova nepovjerenja i mržnje. U 
Der Judenstaat Herzl kao jedan od najvažnijih ciljeva okupljanja 
Židova u vlastitoj državi navodi prestanak antisemitizma. Židov- 
sko preseljenje, po njegovu viđenju, dogodit će se racionalno, 
uredno, bez meteža i prevrata, te uz prijateljsku pomoć nežidov- 
skih naroda i vlada. 1? 

Herzlovo razmišljanje o uspostavi židovske države često je 
prožeto idealizmom pa i utopizmom, utemeljenim na uvjerenju o 
sveopćoj blagodati koju će židovsko iseljenje iz kršćanskih zema- 
lja donijeti svim stranama. Herzl, primjerice, vjeruje kako će čak i 
antisemiti, potaknuti upravo antisemitizmom, pomagati Židovima 
u selidbi u vlastitu državu. Okosnica velikog dijela njegovih argu- 
menata u prilog izvedivosti ideje cionizma je ekonomija: razvitak 
proizvodnje, pravedna raspodjela dobara, skrb za radnike. Važan 
dio teksta Židovske države čine razmatranja načina preseljenja ži- 
dovskih dobara i kapitala, tako da ono ne izazove negativne poslje- 
dice po društva koja Židovi napuštaju, nego naprotiv, da se tim či- 
nom otvore mogućnosti zapošljavanja i promicanja poduzetništva 
među domicilnim kršćanskim stanovništvom na poslovima koje su 
dotad držali Židovi. Osim zapošljavanja, židovsko će preseljenje 
potaknuti i izvoz u europskim državama budući da će “židovski 
emigranti “tamo u novoj zemlji? dugo [...] ovisiti o europskoj pro- 
izvodnji".!? Slična logika usredotočenosti na ekonomski boljitak 
vidljiva je 1 u njegovim razmišljanjima o Arapima kojima, kao i 
većina drugih ranih cionista, pridaje malo pozornosti.?" Relevan- 


18 Herzl, 2011:24. 
19 Herzl, 2011:85. 


20 Penslar zgodno sažima Herzlovo viđenje Arapa prema uvriježenoj cionističkoj histo- 
riografiji: “Lokalni Arapi predstavljali su malo više od produljenja palestinskoga 
krajolika, a njihovo neprijateljstvo prema cionizmu, poput malarije, močvarna tla i 


tehnologije i humanitarne aktivnosti" (Penslar, 2007:51). Drugi zanimljiv primjer 

tnost religije u kontekstu razmišljanja o budućoj židovskoj državi, 
bilo kao pokretačke snage Židova prema državotvornosti, bilo kao 
čimbenika protivljenja nežidova cionizmu, u Herzlovoj se misli ne 
prepoznaje. Iz današnje, ali i iz šire povijesne perspektive, gotovo 
je komično njegovo nastojanje da uvjeri turskoga sultana Abdula 
Hamida II., s kojim se sastao u svibnju 1901., da Židovima ustupi 
dijelove Palestine, jer bi to donijelo političku i ekonomsku korist 
Osmanskom Carstvu. Herzl je bio uvjeren u to da nema smetnji za 
nastanak židovske države ukoliko se ekonomski i ideološki čim- 
benici poslože tako da rezultat jednadžbe bude pozitivna bilanca 
za sve strane. Čovjek se gotovo pita kako se toga nitko nije sjetio 
ranije. Racionalnost i naivnost u Herzlovu predviđanju rješenja na 
neprijateljstvo i siromaštvo kojima su mnogi europski Židovi bili 
izloženi više pristaju kakvome humanitarnom aktivistu nego poli- 


tičkom misliocu.?! 


prenosi Morris, a odnosi se na pismo jeruzalemskoga arapskog velikodostojnika 
glavnom rabinu Francuske, u kojem ga zaklinje da “u ime Božje, ostavi Palestinu na 
miru". Herzl je potpuno zanemario smisao pisma prema kojem će cionizam donijeti 
nemir među Arape te je ustvrdio da će im Židovi, naprotiv, donijeti materijalni bo- 
ljitak (Morris, 1999:37). Penslar u poglavlju Historians, Herzl, and the Palestinian 
Arabs (Penslar, 2007:51-61) stavlja pod upit uvriježeni pogled povjesničara na Her- 
zlov stav prema domicilnom stanovništvu u Palestini te iznosi detalje iz Herzlova 
dnevnika na temelju kojih kritičari optužuju vođu cionizma da je imao namjeru iseliti 
Arape iz Palestine. Autor dalje ukazuje na to kako su dijelovi njegova dnevnika nasta- 
li u vrijeme kad je Herzl patio od psihičkih smetnji nerelevantni te da kasniji program 
koji je sastavljao pokazuje visoku razinu socijalne osjetljivosti. U Herzlovim razma- 
tranjima nema naznake njegova prepoznavanja potencijalne religijske problematike 
u odnosima domicilnoga palestinskog stanovništva i cionista, ali u nacrtu povelje iz 
1901. u kojoj je predloženo osnivanje Židovsko-osmanske zemljišne kompanije, uz 
prijedlog o premještanju stanovništva uz izdašne naknade i poticaje, navedeno je i 
kako se premještanje ne odnosi na sveta mjesta i mjesta određena za bogoštovlje (str. 
59). 

21 Weizmann piše: “Njegov [Herzlov] cionizam započeo je kao neka vrsta filantropije. 
[..] Kako je on to vidio, ili se barem tako činilo, postojali su bogati Židovi i postojali 
su siromašni Židovi. Bogati Židovi koji su željeli pomoći siromašnim Židovima imali 
su značajan utjecaj u saborima naroda. Tu je, zatim, bio turski sultan, kojemu je uvijek 
nedostajalo novca, a koji je posjedovao Palestinu. Najlogičnija stvar bila je učiniti da 
bogati Židovi dadu sultanu novce da on dopusti siromašnim Židovima da odu u Pale- 
stinu' (Weizmann, 1949:44). 

Chaim Weizmann“? nastanak i širenje ideje cionizma među ru- 


skim Židovima povezuje s ugnjetavanjem kojem ih je izvrgavala 
carska Rusija, kao i revolucionarnim pokretima koji su se rasplam- 
savali općenito među ruskim masama. On objašnjava kako se dio 
Židova pridružio revolucionarnom pokretu, dok je dio odabrao onaj 
“cionistički nacionalistički", za koji veli da je također bio “revolu- 
cionaran i demokratski". Weizmann je potjecao iz duboko religi- 
ozne obitelji, a jedan je njegov stric bio rabin. No, on je od najra- 
nijih učeničkih dana više zanimanja pokazivao prema sekularnom 
obrazovanju i znanosti, za koje je vjerovao da predstavljaju važan 
čimbenik židovskoga preživljavanja u neprijateljskom svijetu.?* 
Njegova potpora uključivanju sekularnih predmeta u židovske, do 
tada striktno vjerske škole dovela ga je u sukob s ultraortodoksnim 
Židovima koji su prijetili da će ga prijaviti policiji kao “ateista, 
revolucionara, Božjeg neprijatelja i remetitelja mira?.2* 
Zanemarivanje vjere među nositeljima političkog cionizma an- 
tagoniziralo je mnoge ugledne rabine, koji su prosvjedima pokretu 
nanosili više štete od ikakvih političkih oponenata. Herzl ih zbog 
toga podrugljivo naziva Protestrabbiner.2* Razdoru sekularne i re- 
ligijske zajednice sekularni su cionisti pridonosili i provokativno 
se proglašavajući nasljednicima judaizma, kojima pripada pravo 
materijalističkoga tumačenja Biblije, kao i zamjene tradicional- 
nih religijskih vrijednosti vrijednostima nacionalizma.?" No glavni 
razlozi neprihvaćanja političkog cionizma kod većine religioznih 


22. Weizmann (1874. — 1952.) je bio predsjednik Cionističke organizacije 1921. — 1931. i 
1935. — 1946. te prvi predsjednik Države Izraela (1948. — 1952.). 

23 Weizmann, 1949:17. 

24. Weizmann vrlo otvoreno piše o svome stavu prema nežidovima i obrazovanju: “O 
nežidovima sam znao malo, ali su mi oni od najranije mladosti postali simbolom pri- 
jetećih sila s kojima ću se morati nositi svom svojom mladenačkom snagom kako bih 
se izborio u životu. Stjecanje znanja za nas [Židove] nije toliko bio normalan proces 
obrazovanja koliko pohranjivanje u arsenal oružje kojim smo se nadali da ćemo se 
održati u neprijateljskom svijetu? (Weizmann, 1949:18). 


25 Weizmann, 1949:26. 
26 Sykes, 1953:159. 
27. Gorenberg, 2006:19. 

Židova nisu bili povezani s aktualnim zbivanjima i svjetovno-vjer- 
skom polemikom, nego s puno dubljim i složenijim teološkim pret- 
postavkama o povratku u Erec Izrael, koje su se u rabinskom juda- 
izmu uvriježile tijekom stoljeća izgnanstva. 


Dvojba religijskog cionizma 


Pojam “religijski cionizam'* u ovoj se studiji primarno ne odnosi na 
osobe koje su cionisti, a usto su i religiozni.?* Velik dio populacije 
izraelskih Židova mogao bi se svrstati u ovu potonju skupinu, bu- 
dući da se pridržavaju nekih zakona židovstva, barem povremeno 
odlaze u sinagogu te slave ili obilježavaju najvažnije vjerske blag- 
dane. Njihovi su pogledi na društvo, obitelj, pitanja etike, mora- 
la i drugo, dijelom određeni i njihovim židovstvom. Ti se pogledi 
potom u nekom obliku prelijevaju i na njihova politička stajališta. 
U nekoj opsežnijoj studiji utjecaja religije na politiku 1 oni bi pred- 
stavljali zanimljiv i relevantan objekt istraživanja i takva bi studija 
zasigurno pridonijela dubljem shvaćanju dotične teme. No oni nisu 
predmet ove studije. Pod religijskim cionizmom u ovom se istra- 
živanju podrazumijeva cionizam kojim se u židovskom povratku u 
Erec Izrael, obnovi židovskoga političkog suvereniteta i kasnije, u 
postojanju Države Izraela te židovskoj prisutnosti u središnjim po- 
dručjima biblijskih kraljevstava Judeje i Samarije prepoznaje ispu- 
njenje vjerskih, načelno biblijskih?? obećanja i proroštava. Dio toga 
cionizma čini mesijanizam i mesijanska eshatologija, koji potječu 
iz poslijebiblijskih tradicija i spisa. Taj je cionizam od njegova na- 
stanka prožet mnogim nedoumicama te dubokim dvojbama i kon- 


28 Usp. Spero & Pessin, 1989:14. 


29 Židovska vjerska misao nastavila se razvijati i nakon kanonizacije Biblije pa je rabin- 
sko židovstvo velikim dijelom utemeljeno na Talmudu, a rabin Alkalaj je, primjerice, 
nadahnuće za cionizam nalazio dijelom i u kabali (vidi Schwartz, 2002:161). No Bi- 
blija je temeljno referentno štivo i jedini kanon, iz kojega su na neki način nadahnuće 
crpili svi kasniji autoritativni židovski spisi. 

troverzijama, koji se očituju u potrebi za kreativnim, katkad inova- 
tivnim tumačenjem tradicije, povijesti i samoga Svetog pisma. 

Koncept spasenja, odnosno otkupljenja, u židovstvu je blisko 
povezan sa židovskim nacionalnim korpusom u cijelosti i nije samo 
pitanje osobnoga pomirenja s Bogom, kako je to slučaj u kršćan- 
stvu. J. Koš čak tvrdi: “Spasenje, kao središnji motiv kršćanstva, 
nije bitan motiv židovstva",% a profesor Ratzabi iznosi misao da 
se “spasenje [u židovstvu] ne odnosi na sudbinu pojedinačnih duša, 
nego na sudbinu cijeloga židovskog naroda i židovstva?.3! Nije teš- 
ko braniti pretpostavku kako u današnje vrijeme ne postoji ništa, ili 
barem ništa mjerljivo, što bi za sudbinu cijeloga židovskog naroda 
bilo važnije od izraelske države. Iz te pretpostavke i Ratzabijeve 
tvrdnje proizlazi da je Država Izrael najvažniji čimbenik židovske 
soteriologije. To je, dakako, gruba i možda pretjerana tvrdnja, no 
ona posjeduje određenu logiku 1 privlačnost, a korijeni su joj dubo- 
ko usađeni u Petoknjižje, u knjige biblijskih proroka pa i u poslije- 
biblijsku rabinsku literaturu. 

Židovsko otkupljenje, geula, prema drevnim i srednjovjekovnim 
shvaćanjima, značit će povratak Židova u Obećanu zemlju, život 
u skladu s halahičkim zakonima, dolazak Mesije, obnovu Hrama i 
hramskoga bogoštovlja te dolazak kraljevstva Božjega u Jeruzalem. 
Problem predstavlja kronologija: stvari se neće nužno odvijati tim 
redoslijedom. Svaka od navedenih stavki nalazi se u svetim spisi- 
ma, ali njihov je položaj u kronologiji očekivanih zbivanja pitanje 
tumačenja. Zbog njih su, usprkos naizgled logičnom i jednostavnom 
zaključku da cionizam predstavlja ispunjenje židovskih vjerskih na- 
danja, razmatranja religioznih Židova o njemu puno složenija. Jed- 
na dvojba religijskog cionizma je u tome tko će inicirati povratak 
Židova u Erec Izrael, Bog ili sami Židovi; hoće li prvo doći Mesija 
pa okupiti Židove na Cion ili će se Židovi najprije vratiti u pradavnu 


30 Koš, 1999:223. 


31 Is There Religious Meaning to the Rebirth of the State of Israel after the Shoah? u Oz, 
2006:211-225. 

domovinu i u njoj dočekati Mesiju? Hoće li Mesija doći nakon što 
svi Židovi budu držali Zakon ili će se Židovi vratiti Zakonu i Savezu 
kada dođe Mesija? To su, na određeni način, “jednostavnija pita- 
nja; dvojba religijskog cionizma ide još dublje: do definicije samoga 
progonstva. Naime, ako je Bog autor povijesti, ako je židovski na- 
rod zgriješio pred njim i ako je Bog zbog toga Židovima nametnuo 
kaznu i pokoru koju im je obećao u Bibliji,3* onda je Bog autor i 
njihova egzila. Egzil (ga/ur) dio je Božjega plana “popravljanja? (ti- 
kun) Židova, njihove pokore koja će ih u konačnici dovesti do pra- 
vednosti i izbavljenja (geula). U tome krugu “prekršaja, pokajanja 
i obnove"33 Židovi moraju čekati na Božje smilovanje. Samovoljno 
prekidanje egzila i povratak “na Cion" u tom bi slučaju predstavlja- 
lo suprotstavljanje procesu spasenja koji je osmislio Bog. 

Dominacija izrazito sekularnih židovskih aktivista i organizaci- 
ja u pokretanju i utvrđivanju cionističkoga pokreta mnoge je reli- 
giozne Židove sablaznila upravo iz toga razloga. Ne samo da su ti 
ljudi, po njihovu viđenju, činili nešto za što nisu imali mandat nego 
su se svojim činom izravno usprotivili Božjim naumima. Religijski 
protucionisti zato su bili voljni pridonijeti suzbijanju ideje cioniz- 
ma kako među Židovima tako i u drugim relevantnim konteksti- 
ma. No tijek zbivanja po osnutku Izraela mnoge je od njih ostavio 
zbunjene: temeljem židovskoga pogleda na povijest kao na način 
božanske objave, pojavila se dvojba tumačenja i toga dijela povi- 
jesti koja su činila “najneobičnija i najuzbudljivija zbivanja što se 
našem narodu događaju u gotovo dva tisućljeća.“ Religiozan se 
Židov stoga lako mogao naći pred dvojbom između dviju krajnosti: 
je li povratak na Cion odraz Božjega smilovanja židovskom narodu 
ili plod židovskoga prkosa Bogu? 

Uvid u religijski cionizam bio bi nepotpun kad bi se s njegovom 
analizom započelo u razdoblju nakon nastanka Izraela. Istaknuti su 


32 Prijetnja izgonom Izraelaca iz Obećane zemlje česta je starozavjetna tema (Lev 26:33, 
Pnz 4:27; 28:64-67, Neh 1:8, Ez 12:15; 20:23, Zah 7:14 itd.). 


33 E. Kedourie: Judaism and Zionism in the Holy Land u Sharon, 1988:289. 
34 Spero & Pessin, 1989:41. 

rabini, naime, još od devetnaestoga stoljeća, pa i ranije, pozivali Ži- 
dove na povratak na Cion, sa svrhom započinjanja ili bolje u znak 
prepoznavanja da je započelo novo razdoblje u odnosu između 
Boga i njegova naroda. Neki od najpoznatijih začetnika religijskog 
cionizma, koji su u svojim djelima predstavili teološku argumenta- 
ciju za povratak na Cion, jesu rabini Alkalaj, Kalischer, Mohliver i 
Reines, a kasnije, već u Erec Izraelu, Avraham Izak Kook, Jehuda 
Maimon te Cvi Jehuda Kook. 


ZAČETNICI RELIGIJSKOG CIONIZMA 


Sljedbenici rabina Elijahua ben Šlomo Zalmana, poznatoga Gao- 
na iz Vilne (1720. — 1797.) počeli su naseljavati Erec Izrael već 
početkom 19. stoljeća, očekujući dolazak Mesije godine 5600. ži- 
dovskoga kalendara (1840.). Tu skupinu, nazvanu prušim, činili su 
prvi nositelji ideje kako je za postizanje otkupljenja potreban ak- 
tivizam te kako pasivno čekanje da Bog pokrene zbivanja, kakvo 
je stoljećima dominiralo židovskim ortodoksnim zajednicama, nije 
dovoljno. Sam Gaon iz Vilne nije ostavio djela sa sustavnom ela- 
boracijom svojih misli pa se velik dio znanja o njemu temelji na za- 
pisima uskoga kruga učenika. Skupa s njima u Palestinu su dolazili 
i Židovi iz zemalja istočne Europe i iz arapskih zemalja iz kojih su 
bježali pred progonima. Mesija se te 1840. godine nije pojavio, no 
došlo je do povećanog useljavanja Židova u Jeruzalem, a njihove 
su životne prilike zbog povoljnijih političkih prilika i darežljivosti 
židovskih filantropa postajale bolje. U drugoj polovici 19. stoljeća 
Židovi su zbog prenapučenosti grada počeli graditi naselja i izvan 
zidina Jeruzalema te su uskoro činili većinu stanovnika grada u od- 
nosu na kršćane i muslimane zajedno. Potomci prušima su i nakon 
1840. nastavili zagovarati mesijanski aktivizam, no sve brojnija aš- 
kenaska religijska zajednica tome se protivila.?* Istodobno su se u 
Europi pojavili prvi utjecajni rabini koji su podrobnije izložili nauk 


35 Za pregled povijesti mesijanskoga aktivističkog pokreta koji je potaknuo selidbu Ži- 
dova u Palestinu početkom 19. stoljeća vidi Morgenstern, 2006. 

mesijanskog aktivizma i viđenja povratka na Cion kao načina posti- 
zanja otkupljenja židovskoga naroda i ubrzanja Mesijina dolaska. 

Za prvoga zagovornika religijskog cionizma modernog doba, 
ali i jednoga od “preteča cionizma",* uglavnom se uzima rabin 
Jehuda Alkalaj (1798. — 1878.). Alkalaj je rođen u Sarajevu, odra- 
stao u Jeruzalemu, a rabinsku je službu obavljao u Zemunu.?" Na 
temelju tumačenja biblijskoga i talmudskog teksta Alkalaj je za- 
ključio da će geula doći postupno i da je povratak Židova u Erec 
Izrael prvi korak prema tome cilju. On je dijelio mišljenje većine 
tadašnjih rabina kako je konačno izbavljenje stvar božanske inter- 
vencije, ali je, za razliku od njih, vjerovao da je politički aktivizam 
židovskoga naroda nužan kako bi se proces izbavljenja pokrenuo. 
Prije Mesijina dolaska, vjerovao je, Židovi se moraju vratiti u svoju 
zemlju i opet izgraditi Hram.?% Alkalaj se u svojim razmišljanjima 
o povratku na Cion referirao na povijest te na temelju biblijskoga 
zapisa iz knjiga o Ezri i Nehemiji, koje je perzijski kralj Kir poslao 
iz Babilona natrag u Erec Izrael kako bi naselili, obnovili i izgra- 
dili zemlju, zaključio da će se isto dogoditi i u predstojećem valu 
židovskog useljavanja u Palestinu. Alkalaj je smatrao ne samo da 
će nežidovski vladari biti oni koji će potaknuti židovski povratak 
u Erec Izrael nego i da se Židovi “ne smiju [naseliti u zemlji] osim 
po dopuštenju tamošnjih vlasti".?? Alkalaj je, kao i kasnije Herzl i 
drugi prvaci političkog cionizma, vjerovao da će jedna od poslje- 
dica židovskoga povratka u njihovu pradomovinu biti pomirenje 
Židova i nežidova. 

Neovisno o Alkalaju, slične je ideje zastupao i rabin Cvi Hirsch 
Kalischer (1795. — 1874.) iz pruskoga grada Leszna, danas u zapad- 
noj Poljskoj. Njegovo je najpoznatije djelo Drišat Cion (Potraga za 
Cionom), u kojem potiče Židove na preseljenje u Erec Izrael i bav- 


36 Reinharz & Shapira, 1996:43. 

37 Sachar, 2001:6, Goldwater, 2009:13-34. 
38 Goldwater, 2009:15-18. 

39 Goldwater, 2009:25. 

ljenje poljoprivredom. On pragmatično nabraja koji su koraci nužni 
za uspostavu uspješnih zajednica: 1) otkup zemlje, 2) useljenje iz 
Rusije, Poljske 1 Njemačke uz financijsku potporu zajednica izvan 
Izraela dok useljenici ne postanu ekonomski neovisni, 3) osnivanje 
i obuka obrambenih straža i 4) podizanje poljoprivrednih škola.“ 
Židovi okupljeni u Izraelu potom bi trebali prionuti na posao koji je 
glavni razlog njihova povratka u zemlju: obnovi Hrama i propisa- 
nom hramskom bogoštovlju. Dolazak Mesije bit će rezultat tih ži- 
dovskih nastojanja, a ne iznenadno i neočekivano Božje djelo, koje 
će Židove zateći u dijaspori. Većina istočnoeuropskih rabina nje- 
gove je ideje odbacivala, ne samo iz teoloških nego i iz praktičnih 
razloga. Ukazivali su na to da su Židovi neiskusni u poljodjelstvu i 
nevični preživljavanju u divljoj i opasnoj sredini. Kalischer se pak 
pozivao na Nehemijine uspjehe obnove zemlje, kad je pola naroda 
bilo uposleno gradnjom, dok je druga polovica čuvala stražu.*! 
Premda se njegov “praktični mesijanizam'* među mnogim eu- 
ropskim rabinima smatrao herezom,*“ Kalischer nije odustajao. 
Među europskim je Židovima prikupljao sredstva za financiranje 
jišuva te je sudjelovao u osmišljavanju prvih lobističkih strategija 
za komuniciranje s europskim vladarima. Usprotivio se zamisli da 
se njemačkoga kancelara von Bismarcka zamoli da od sultana traži 
olakšanje uvjeta za židovsku kupnju zemlje u Palestini iz straha da 
se taj pokušaj, zbog savjetnika koji su se protivili židovskom na- 
seljavanju, ne okrene protiv Židova. No nisu svi njegovi prijedlozi 
bili pragmatični i realistični. Tako je u jednom pismu predložio da 
Rothchild sultanu kupi neku drugu zemlju u zamjenu za Palestinu.4? 
I Alkalaj i Kalischer u svojim su se djelima pozivali na talmud- 
ski stih iz Ktuvot 110b, prema kojem je Židov koji živi u Erec Izrae- 
lu kao onaj koji ima Boga, dok je Židov koji živi izvan Erec Izraela 


40 Goldwater, 2009:41. 

41 Neh 4:10-12. 

42. Sachar, 2001:7. 

43 Goldwater, 2009:53-55. 

kao onaj koji nema Boga. Autoritativno tumačenje toga talmudskog 
teksta izložio je rabin Šlomo Efrajim Luntschitz (1550. — 1619.) u 
svome djelu X/i Jakar (Dragocjena posuda). On objašnjava kako 
Židovi mogu ispuniti prve dvije zapovijedi samo u Erec Izraelu, jer 
je Božje lice okrenuto prema židovskom narodu samo dok boravi 
u zemlji. U izgnanstvu već samim činom plaćanja poreza “idolo- 
pokloničkim svećenicima" oni krše drugu zapovijed i sudjeluju u 
štovanju drugih božanstava.“* No Raši, od kojega je autor preuzeo 
misao o povezivanju poreza u galutu i idolopoklonstva, ustraje da 
Židovi i nakon izgona iz Erec Izraela nastave obdržavati zapovije- 
di, da stave tefilin i prave mezuzot kako im oni ne bi bili nepoznati 
kad se vrate u svoju zemlju. Rabin Kahane (1932. — 1990.) o tome 
piše: 


Bog je zasigurno dao Toru samo da bi bila u Erec Izraelu, jer samo 
ondje Židov je može ispuniti pravilno i potpuno. Nikad mu nije 
palo na pamet da oni drže zapovijedi izvan Zemlje. On im je za- 


povjedio da Toru drže i u egzilu samo zato da je ne bi zaboravili.+ 


Sredina i početak druge polovice 19. stoljeća, što je razdoblje u 
kojem su djelovali Alkalaj i Kalischer, obilježio je napredak u ži- 
dovskoj nacionalnoj i vjerskoj emancipaciji diljem Europe i Rusije. 
To je kod mnogih Židova potaknulo optimizam i uvjerenje kako 
je njihova budućnost sigurna. Usto, već spomenuto širenje ideja 
haskale mnoge je Židove udaljilo od tradicije i vjere. Sekularni su 
Židovi svoju budućnost vidjeli u sredini u kojoj su živjeli i kojoj 
su se trudili iskazati pripadnost i lojalnost. Značajan dio europskih 
i ruskih Židova s vremenom je pristao na potpunu ili djelomičnu 
asimilaciju. Zbog svega toga, preteče cionizma su u zapadnom ži- 


dovstvu zauzimali “marginalan položaj",“* a značaj njihove misli 


44 _ Levine, 2007:57-60. 
45 Kahane, 1998:546. 
46 Reinharz & Shapira, 1996:44. 

prepoznat je tek kasnije, kad se antisemitizam pokazao snažnijom 
ideologijom od prosvjetiteljskog humanizma. 

Protivljenje asimilaciji bilo je glavni pokretač cionističke misli 
rabina Samuela Mohlivera (1824. — 1891.). I on je, kao i njegovi 
prethodnici, vjerovao da se povratak Židova u Erec Izrael mora do- 
goditi mirno, zakonitom kupnjom zemljišta. I on je smatrao da ne 
treba čekati da se geula iznenada obruši nad židovski narod, nego 
je treba pokrenuti povratkom u židovsku pradomovinu. Mohliver 
je, naime, držao da su izgledi za spasenje kao ishoda pravednosti 
cijeloga naroda sve manji, upravo zbog povećane asimilacije i sve 
manjeg broja Židova koji su se držali Zakona. To će se, vjerovao je, 
promijeniti u Erec Izraelu. Proces kupnje zemljišta u Palestini od 
bogatih Židova time je zapravo istodobno bio i proces spasenja. On 
je Židove pozivao na kupnju što većih površina zemlje u sljedećih 
deset do petnaest godina, predvidjevši da će cijena zemlje u Pale- 
stini drastično porasti.“ I Mohliver je, uz mesijanska očekivanja 
od povratka, njegovao pragmatičan stav prema funkcioniranju ži- 
dovskih zajednica u Palestini. Istraživao je kvalitetu tla u pojedinim 
predjelima i opasnosti koje su vrebale od beduinskih razbojnika te 
davao savjete gdje je najpogodnije kupovati i obrađivati zemlju. 
Od lokalnih palestinskih rabina tražio je da ukinu zabranu učenja 
arapskoga i francuskog jezika, koji su bili nužni za bavljenje trgo- 
vinom i drugim poslovima. Mnogi su palestinski Židovi bili ovisni 
o milostinji europskih židovskih filantropa, a to bi se promijenilo, 
vjerovao je, ako bi stekli poslovna znanja i vještine te pokrenuli 
gospodarstvo. 

Kada je potkraj života čuo za Herzla i njegovu viziju židovske 
države, bez zadrške ga je podržao usprkos snažnim sekularnim obi- 
lježjima Herzlova pokreta. U jednom od posljednjih pisama nagla- 
sio je i da nipošto ne treba prisiljavati sekularne da prihvate vjeru te 
da ne treba “pitati nikoga tko je došao obrađivati zemlju o njegovu 


47. Goldwater, 2009:81. Njegovo se predviđanje obistinilo: između 1910. i 1944. cijena 
zemlje u Palestini porasla je i do 5.000% (Morris, 1999:38). 

vladanju u svojstvu privatnog pojedinca — svi smo mi u nevolji i bit 
ćemo braća u obnovi?.# 

Pitanje odnosa između sekularnih i religioznih cionista postalo 
je jednim od najaktualnijih i najkonfliktijih predmeta cionističkog 
pokreta u vrijeme djelovanja sljedećeg rabina koji je promicao re- 
ligijski cionizam, Izaka Jakoba Reinesa (1839. — 1915.). Reines 
je 1902. nakon nekoliko godina promišljanja pristupio Svjetskoj 
cionističkoj organizaciji, o čemu je pisao u svom najpoznatijem 
djelu Or Hadaš (Novo svjetlo). Premda je cionizam bio sekularni 
pokret, Reines je objasnio kako sekularna institucija, za razliku od 
duhovne, nema duhovne temelje, ali mora imati moralne, kako bi 
za Židove bila prihvatljiva.“? On je u povratku Židova u Palestinu 
vidio ispunjenje zapovijedi (zmicva) života u Erec Izraelu, a SCO je 
pomagao upravo u tome, u biti religioznom projektu. Ortodoksni 
su se rabini, očekivano, protivili njegovoj suradnji s cionistima, a 
njega su optuživali da udružen s njima pokušava ljudskom snagom 
ubrzati dolazak Mesije. Reines, pak, za razliku od svojih prethod- 
nika, nije vjerovao da se otkupljenje može postići ili potaknuti 
ljudskim djelovanjem, a izgradnju Hrama u Jeruzalemu kronološki 
je postavio nakon dolaska Božjega kraljevstva. Usto je vjerovao i 
kako će, nakon što Židovi narodima među kojima žive rastumače 
Toru, ti narodi razumjeti vrijednosti judaizma te će pomoći Židovi- 
ma da se vrate u svoju pradomovinu, pridonoseći time i vlastitom 
otkupljenju. 

Osim s ortodoksnim rabinima, Reines se našao u sukobu i sa 
sekularnim cionistima, i to po pitanju obrazovanja. Reines je, nai- 
me, smatrao da cionistički pokret treba ostati isključivo politički i 
da se ne treba upletati u domenu židovskog obrazovanja i kulture. 
Prominentni cionisti poput Weizmanna željeli su pak oživiti kultur- 
nu djelatnost, koja bi uključivala poučavanje Biblije, hebrejskog 
jezika, povijesti i zemljopisa Svete zemlje. Kako bi njihovo pouča- 


48  Goldwater, 2009:87. 
49 Goldwater, 2009:95. 


397 


ARAPSKO-IZRAELSKI SUKOB 


vanje tih predmeta vodilo k njihovoj sekularizaciji, religiozni su se 
cionisti tome protivili. Do velike prepirke došlo je 1902. godine na 
Petom cionističkom kongresu, kada su ortodoksni članovi, koji su 
bili u manjini, umalo napustili pokret. Reines je tada jednu skupinu 
uvjerio da ostanu unutar Organizacije, ali u posebnom pokretu pod 
njegovim vodstvom, nazvanom Mizrahi, koji će kasnije prerasti u 
političku stranku.? Oni koji se nisu suglasili s njim te su napustili 
SCO udružili su se u pokret Agudat Israel. Taj je pokret kasnije 
postao strankom ultraortodoksnih Židova,*! danas dijelom stranke 
Jahadut HaTora HaMeuhedet. 

Već na prvoj konferenciji novoosnovanog Mizrahi pokreta, ra- 
bini su se očitovali da cilj cionizma nije postizanje ili ubrzavanje 
otkupljenja, nego spašavanje Židova od progonstva i asimilacije. 
Deklarativno distanciranje od mesijanizma i eshatologije vjerojat- 
no je prvenstveno imalo za cilj pridobivanje naklonosti ortodoksnih 
rabina nesklonih usiljenu požurivanju Božje intervencije, koji su 
činili veliku većinu među europskim rabinima. Teško je pretposta- 
viti daje ono odražavalo uvjerenje svih, pa i većine članova pokreta 
koji su iznijeli to očitovanje i da oni u najmanju ruku nisu gajili 
ambivalentan stav prema tome pitanju. No da je i zacrtani cilj spa- 
šavanja Židova od progonstva bio iskren i nužan, pokazalo se 1903. 
na Šestome cionističkom kongresu. 

Te se godine, naime, zbio “jedan od najozloglašenijih od svih 
modernih pogroma" u glavnom gradu Besarabije, Kišinjevu. 
Kako je izbavljenje brojne židovske zajednice iz tih krajeva, ali 
i drugdje iz carske Rusije, postalo neodgodivo, Reines je nakon 
razmatranja argumenata za i protiv i uz cijenu duboke duševne 
agonije, pristao uz projekt privremenoga židovskog naseljavanja 
Ugande, što je neko vrijeme zagovarao i Herzl. Mnogi religiozni 
poslanici, ali i oni iz Rusije, takav su pak prijedlog smatrali skan- 


50 Više o političkoj stranci vidi u Kasapović, 2010:167. 
51 Isto, str. 166. 
52. Mendelsohn, 1983:176. 

daloznim i zatražili Herzlovo smjenjivanje. Reines, dakako, nije 
zagovarao trajnu zamjenu Erec Izraela Ugandom, ali taj umjereni, 
promišljeni pristup otkriva njegovu brigu za živote ljudi i vredno- 
vanje života iznad trenutne “religijske korektnosti". Projekt nase- 
ljavanja Ugande kasnije je propao zbog drugih čimbenika. Reines 
je do smrti 1915. ostao djelatan u Cionističkom pokretu, zagovara- 
jući veći utjecaj vjere i Zakona u njemu. 

Najvažnije uporište pokreta Mizrahi do Drugoga svjetskog rata 
ostala je Litva, Reinesova domovina i “kolijevka pokreta". Men- 
delsohn objašnjava kako su razlozi tomu duboki vjerski tradiciona- 
lizam litavskih Židova kojim nije dominirao hasidizam, nepostoja- 
nje snažnoga ljevičarskog pokreta (osim nekoliko vođa, litavski su 
Židovi mahom odbacivali komunizam) te moderno židovsko naci- 
onalno obrazovanje. Te će tri značajke ostati važne u oblikovanju 
religijskog cionizma i nakon osnutka Države Izraela. 


Religijski cionizam tijekom britanskog mandata 


Britanija je nakon pobjeda koje je izvojevala nad Turskom tijekom 
Prvoga svjetskog rata postala, nakratko, najvažniji nositelj i glavni 
zagovaratelj stvaranja židovske države u Palestini. Najvažniji do- 
kument kojim je otvoren put prema židovskoj državnosti jest pismo 
tadašnjega britanskog ministra vanjskih poslova Arthura Balfoura 
Lordu Rothschildu, poznato kao Balfourova deklaracija. Osim go- 
lemoga političkog značenja, Deklaracija je predstavljala ispunjenje 
preduvjeta koji je postavio rabin Alkalaj i što su potvrdili kasniji 
važni nositelji religijskog cionizma, a to je suglasnost naroda gle- 
de povratka Židova na Cion.% Britanija je u to vrijeme bila jedini 
nositelj vlasti u Palestini, zbog čega je tumačenje odluke britanske 


53  Mendelsohn, 1983:232-233. 


54 Cionisti su Deklaraciju odmah shvatili kao “najvažniju internacionalnu izjavu potpo- 
re koju su ikad primili? (Morris, 1999:75). 

vlade kao odraza Božje volje bilo u skladu sa židovskom tradicijom 
tumačenja političkih zbivanja koja seže do vremena povratka iz ba- 
bilonskog sužanjstva.?* To, naravno, ne znači da ju je većina rabina 
i teologa tako i protumačila; dapače, nije. No oni koji su već bili 
skloni viđenju cionizma u kontekstu otkupljenja dobili su snažan 
poticaj jer je Deklaracijom njihovo djelovanje postalo zakonito, a 
time i usporedivo s djelovanjem Ezre i Nehemije, a neusporedivo s 
Bar Kohbom, Šabtaj Cvijem i drugim nositeljima mesijanskih po- 
buna, s kojima se gotovo nitko iz tabora religijskog cionizma toga 
vremena nije htio poistovjećivati. Važnim korakom u postizanju 
konačnoga otkupljenja židovskog naroda Balfourovu Deklaraciju 
smatrao je i rabin Kook. %$ 


RABIN ABRAHAM IZAK HAKOHEN KOooK 


Rabin Abraham Izak Hakohen Kook (1865. — 1935.) bio je jedan 
od najvažnijih teoretičara religijskoga cionizma i prvi od ovdje po- 
brojanih koji je preselio u Izrael u radnoj dobi i ondje nastavio ra- 
binsku službu. Kook je vjerovao da je povratak Židova u Palestinu 
dio božanskoga plana otkupljenja, koji će biti ostvaren kroz aktivnu 
suradnju židovskoga naroda s Bogom. Bio je poznat po odvažnosti 
u primjeni pragmatičnih rješenja, čak i nauštrb uvriježenih hala- 
hičkih tumačenja, ukoliko su to zahtijevale okolnosti. Jednom je 
prigodom, dok je kao rabin služio u Žeimelisu (danas u sjevernoj 
Litvi, na granici s Letonijom), u zemlji izbila epidemija koja je ti- 
jekom svetkovanja Jom kipura zaprijetila i samom gradu. Kook je 
zaključio da bi jom kipurski post kongregaciju izvrgnuo pogibelji 
te je Židove pozvao da ga prekinu tako što je sam javno uzeo hra- 
nu. Slično je postupio i nakon što je 1904. postao rabin grada Jafe. 
Kada je 5670. (1909. — 1910.) nastupila subotnja godina (šmita), 
tijekom koje je Židovima u Erec Izraelu zabranjeno obrađivati ze- 
mlju, Kook je presudio dopuštenje rada kao ad hoc mjeru zbog ve- 


55 Usp. Spero, 2000:325. 
56  Goldwater, 2009:124. 

likog siromaštva i opasnosti od ekonomskog kaosa, iako su mnogi 
rabini od autoriteta bili drukčijega mišljenja.?! 

Kook je smatrao da je kupnja i obrađivanje zemlje u Erec Izraelu 
od najveće religijske vrijednosti, da je istovrijedna sa svim ostalim 
biblijskim pravilima skupa. Budući da je upravo kupnja zemlje bila 
glavna djelatnost Židovskoga nacionalnog fonda (Keren kajemet 
leisrael ili KKL),** Kook ga je svrstao u halahičku kategoriju piku- 
ah nefeš (spašavanje života), jer se zemlja nije osvajala ratovanjem, 
nego miroljubivo i zakonito. Neobičnost leži u tome što KKL nije 
promicao religioznost i držanje zapovijedi pa čak ni one o odmoru 
na subotnji dan.?? Što se pak tiče života u Erec Izraelu, Prema Ko- 
okovu mišljenju on je, čak i ukoliko nije bio popraćen držanjem ni 
jednoga vjerskog zakona, od veće religijske vrijednosti nego život 
prema svim halahičkim propisima, ali u dijaspori. Sekularni dose- 
ljenici u Palestinu, smatrao je, svojim su pionirskim naporima bili 
nesvjesni vršitelji Božje volje, a njihovi pothvati bili su dokaz da je 
otkupljenje blizu.$ 

Zbog takva viđenja, Kook je bio zagovornik bliske suradnje se- 
kularnih i religioznih cionista, što je ideološki oblikovalo pokret i 
stranku Mizrahi. Njegova usporedba na granici s poistovjećenjem 
Herzla s Mesijom sinom Josipovim“! tijekom in memoriam eulo- 
gije utemeljitelju cionizma predstavlja jednu od Kookovih najzani- 
mljivijih izjava. Sve to ne znači da je zanemarivao promicanje vjere 
među palestinskim Židovima; naprotiv, to je bila jedna od njegovih 
najvažnijih aktivnosti. Jednom je prigodom na čelu skupine rabina 
prokrstario zemljom kako bi ispitao duhovno stanje među naselje- 
nicima i potaknuo ih na držanje zapovijedi, što nije polučilo osobit 


57 St. John, 1962:165-166. 

58 KKL ili Jewish National Fund utemeljen je 1901. na Petom cionističkom kongresu. 
59 Goldwater, 2009:123. 

60 Gorenberg, 2000:88. 


61 Veći dio židovske mesijanske tradicije tumači dolazak dvojice mesija, jednoga sina 
Josipova, koji će doći ponizno i otkupiti tjelesni Izrael, i drugoga sina Davidova, koji 
će doći kao pobjednik i Izrael otkupiti duhovno. 

uspjeh. Iako nije prisiljavao palestinske Židove na religioznost, bio 
je uvjeren da su etička vjerska načela židovstva nužna kako bi ci- 
onistički pokret ostao zdrav. “Nacionalizam koji se ne temelji na 
vrednotama vjere može degenerirati u šovinizam", upozoravao je.# 
Kritičari su smatrali da je Kook previše povezao nacionalizam s 
vjerom, neki čak i da joj ga je pretpostavio. On sam se, pak, proti- 
vio ikakvu razdvajanju židovske nacionalnosti i židovske religije. 

Nakon Prvoga svjetskog rata Kook je postao glavnim rabinom 
Jeruzalema, a nešto kasnije i prvim aškenaskim# glavnim rabinom 
Palestine. U tom se svojstvu našao u sukobu s jeruzalemskim muf- 
tijom Hadži Eminom el-Huseinijem. Dvadesetih godina 20. stolje- 
ća, pod Huseinijevim vodstvom, Arapi su prema Židovima posta- 
jali nasilni, a Jeruzalem i Hramska gora pretvarali su se u predmet 
vjerskih sukoba. Kook je žarko branio pravo Židova na nesmetanu 
molitvu i svetkovanje blagdana uz Zapadni zid, ali gradnju Hrama 
(koja podrazumijeva rušenje Kupole nad stijenom) držao je predme- 
tom božanske, a ne ljudske intervencije.“ Štoviše, Kook je zadržao 
tradicionalni religijski stav kako je Židovu zabranjeno uspeti se na 
Hramsku goru. Kook je umro 1935., ostavivši iza sebe ješivu Merkaz 
harav, koju je ustanovio radi promicanja ideje religijskog cionizma. 
Tu je ideju, a kasnije i upravu nad ješivom, preuzeo 1 dalje razvijao 
njegov sin Cvi Jehuda Kook, koji će u godinama nakon Šestodnev- 
nog rata postati vodeća osoba religijske cionističke zajednice. 


RABIN JEHUDA LEIB MAIMON 

Zagovornik religijskog cionizma s vjerojatno najviše političkog 
utjecaja i vjerskog autoriteta posljednjih godina Mandata i prvih go- 
dina izraelske državnosti bio je rabin Jehuda Leib Maimon (1875. — 
1962.). Maimon se rano zbližio s rabinom Reinesom te se uključio 


62 Goldwater, 2009:118. 


63 Sefardski su Židovi birali vlastitoga glavnog rabina, zbog obrednih razlika. Prvi glav- 
ni rabin sefardske zajednice bio je Jakov Meir. 


64 Gorenberg, 2000:91. 

u rad pokreta Mizrahi. Skupa s Reinesom nastojao je promicati re- 
ligijske vrijednosti među sekularnim cionistima, suprotstavljajući 
se odvajanju Mizrahija od cionističkog pokreta. U časopisu koji je 
utemeljio 1921. prvi se puta pojavila poznata krilatica pokreta Mi- 
zrahi: “Izraelska zemlja za izraelski narod prema izraelskoj Tori? 
(Erec israel le “am israel alpi torat israel).$* Maimon je revnosno 
radio na osnivanju religijskih naselja i škola te zagovarao uređenje 
državnoga zakonodavstva u skladu s halahom. Kada je koncem tri- 
desetih godina britanska vlada počela razmatrati podjelu Palestine, 
Maimon i stranka Mizrahi tome su se usprotivili, ustrajavajući na 
židovskom pravu na cijelu Palestinu. No kako je najsnažnija stran- 
ka Mapai pristajala na podjelu, Maimon je nastojao približiti stavo- 
ve dvaju suprotstavljenih tabora riječima: “Ukoliko bih morao bira- 
ti između jedinstva izraelskog naroda i jedinstva izraelske zemlje, 
odabrao bih narod." Kad su političke prilike koncem 1930-ih po- 
stale nepogodne po Židove, čak je pragmatično prihvatio i podjelu 
Jeruzalema. Važan razlog takvu pomirljivu stavu bilo je njegovo 
vjerovanje u progresivno otkupljenje, prema kojem je židovsko 
osvajanje Erec Izraela eshatološka nužnost, ali ono se može odvija- 
ti u etapama, osobito ukoliko se na taj način izbjegava krvoproliće. 
Maimon je prihvatio i UN-ovu podjelu Palestine pozivajući se na 
židovsku tradiciju prema kojoj će “otkupljenje doći korak po korak, 
a ovo je početak." 

Maimon se protivio defenzivnoj taktici koju je Sohnut (Židov- 
ska agencija) provodio unatoč sve brutalnijim arapskim nasrtajima. 
Jedno je kraće vrijeme od Ben Guriona zahtijevao da se za svakog 
ubijenog Židova ubije jedan Arapin. Po pitanju Arapa, kao i Brita- 
naca, koji su ugrožavali židovske živote i državotvorne ambicije, 
bio je pobornik militarizma. Taj je militarizam bio ograničen na 
onaj dio arapske populacije koji je posezao za nezakonitim sred- 


65  Goldwater, 2009:142. 
66  Goldwater, 2009:147. 
67 Goldwater, 2009:152. 

stvima u obračunavanju s cionistima, pri čemu valja naglasiti da 
se protivio i židovskom nepravednom postupanju prema Arapima. 
Maimonov stav prema Arapima temeljio se na biblijskoj zapovijedi 
“Neka je jedan zakon i za vas i za stranca koji s vama boravi? 
dovskom poviješću trpljenja diskriminacije. Zato je zastupao pravo 
Arapa na jednakopravnost u svemu osim u jednome: u pravu da od 
Židova kupe zemlju u Palestini. 

Maimon je u Sohnutu bio blizak suradnik Ben Guriona, a neko 
vrijeme i jedan od potpredsjednika toga tijela, koje je do osnutka 
Države predstavljalo izvršnu vlast. U tom je svojstvu sudjelovao u 
izradi nacrta Deklaracije o neovisnosti, u kojoj je između ostalo- 
ga navedeno i da Izrael nije teokratska, nego demokratska država. 
Od osnutka Izraela do 1951. obavljao je dužnost ministra religije. 
Blisko osobno prijateljstvo s Ben Gurionom odražavalo je njegovo 
duboko uvjerenje kako je, bez obzira na vjerske i ideološke razli- 
ke, jedinstvo naroda najveća vrijednost. Pod njegovim su utjecajem 
religijske stranke Mizrahi i HaPoel HaMizrahi prvih godina držav- 
nosti bile u postojanoj koaliciji s vladajućim laburistima. 


i ži- 


Kršćanski cionizam: ponovno otkriveni filosemitizam 


Većina britanskih časnika i administrativnog osoblja koji su služili u 
Palestini tijekom britanske vojne i mandatne uprave (1917. — 1948.) 
bio je skloniji Arapima nego Židovima. Neskriveni protužidovski i 
protucionistički stav među njima, kao i među britanskim časnicima 
općenito, nije bio rijetkost.9? Tek manji dio, među kojima će kasni- 
je osobito važnu ulogu odigrati obavještajni časnik Orde Wingate, 
simpatizirao je Židove i njihov državotvorni pokret. Kao razloge 
protužidovskog stava, svjedoci vremena i povjesničari navode po- 


68 Br 15:15-16, 29. Usp. Br 19:10; 35:15. 
69 Burchett, 1946:46. 
70 Weizmann & Tutaev, 1967:159. 

javu engleskog prijevoda Protokola cionskih mudraca koji je 1918. 
među Britancima na Bliskom istoku bio poznatije štivo od Balfou- 
rove deklaracije te uvjerenje kako mnogi Židovi pristigli u Palestinu 
iz Rusije zagovaraju ideje komunizma i socijalizma.!! Dio časnika 
smatrao je da se židovskim useljavanjem domicilnom stanovništvu 
čini nepravda, dio je gajio antisemitske stavove,“ a dio se priboja- 
vao da će procionističkom politikom Britanija antagonizirati arap- 
ski svijet.'* Među britanskim časnicima koji su u povijesti ostali 
zabilježeni kao neskloni Židovima bilo je i onih koji su nezahvalni 
posao imperijalnog službenika u toj nemirnoj pokrajini pokušavali 
obaviti što su bolje znali pa su optužbe o njihovu antisemitizmu 
vjerojatno neutemeljene, usprkos nekim odlukama koje su donijeli 
na štetu Židova.“ Kasnije, u drugoj polovici 1930-ih, Orde Wingate 
je u privatnoj prepisci izrazio mišljenje kako je protužidovski i pro- 
arapski stav britanske administracije u Palestini bio proizvod slanja 
najgoreg kadra u tu zemlju, koji su Arapi pridobili laskanjem. > 


71 Weizmann, 1949:217-222, Johnson, 1988:431, vidi i Morris, 1999:88-89. 


72. Među takve je spadao pukovnik Waters Taylor, s čijim se poticanjem Hadži Emina 
el-Huseinija na nasilje povezuju prvi masovni izgredi Arapa protiv Židova 1920. go- 
dine. Drugi britanski časnik koji će kasnije predvoditi arapsku vojsku, a iz čijih se 
zapisa može iščitati antisemitizam bio je John Bagot Glubb, poznat kao Glubb-paša. 
Za njega je zanimljivo i da se smatra “predanim kršćaninom'" (vidi Morris, 2003:23), 
što pokazuje raznolikost u kršćanskom pristupu arapsko-židovskim odnosima. Vidi i 
Morris, 1999:89, gdje autor piše kako je antisemitizam različitim intenzitetom utjecao 
na većinu časnika britanske administracije, ali i da su oni istodobno gajili i “snažnu 
odbojnost prema palestinskim Arapima". Tijekom 1930-ih godina jeruzalemski muf- 
tija je agresivnom protužidovskom kampanjom i raspačavanjem Protokola cionskih 
mudraca dodatno raspirivao antisemitizam među osobljem britanske uprave. Mnogi 
su od njih postali antisemiti u Palestini, a u domovini nisu ništa znali o Židovima 
(Mallmann & Ciippers, 2010:14). 


73 Morris, 1999:88-89. 


74 Primjer je pukovnik Ronald Storrs, koga Ženi Lebl naziva “proarapskim elementom? 
(Lebl, 2003:19), a Meinertzhagen ga u Middle East Diary 1917-1956 optužuje da je u 
određenoj mjeri odgovoran za krvave arapske nerede iz 1920. Sykes, koji nije nesklon 
Židovima i cionizmu i koji se nikako ne može optužiti za apologetiku antisemitizma, 
to opovrgava objašnjavajući Storrsov karakter i okolnosti pod kojima je službovao 
(Sykes, 1973:24-26). 

75 Sykes, 1959:122. Orde je to mišljenje iznio u pismu sir Reginaldu Wingateu, o kome 
će više riječi biti kasnije. 

Razlozi procionističkog stava kod drugoga, malobrojnijeg dije- 
la britanskih časnika, kao i kod nekih članova Vlade koja je 1917. 
usvojila Balfourovu deklaraciju, također su raznovrsni i složeni. 
Naznake postojanja religijskog utjecaja zamijetio je određeni broj 
povjesničara poput Christophera Sykesa i Barbare Tuchman, ali oni 
pišu odmjereno, a izvore tumače oprezno te se religija u njihovim 
analizama rijetko, ako ikad, javlja kao prevladavajući čimbenik u 
oblikovanju nečije karijere, stavova ili postupaka.'* Drukčije, na 
temelju postojećih izvora, nisu mogli ni postupiti. U odnosu na ži- 
dovstvo i islam, kršćanska religija, uključujući njezin evanđeoski 
ogranak o kojem će biti najviše riječi, puno je više osobna katego- 
Tija, na koju je na modernom Zapadu neuobičajeno pozivati se pri 
donošenju državničkih ili službenih odluka." Kršćanin se u pro- 
sudbi “pravednoga? i “nepravednoga" lako može voditi načelima 
vjere te čak pridavati soteriološku vrijednost svome političkom ili 
društvenom djelovanju tumačeći ga kao “vršenje dobrih djela, a 
da to u javnosti ostane nezamijećeno. Ipak, gotovo je izvjesno da 
je vjersko uvjerenje kod dijela važnih kršćanskih političkih aktera 
iz vremena Mandata, koji su podržali cionizam, odigralo značaj- 
nu ulogu u njihovu odabiru strane. Sami akteri o tome su rijetko i 
nerado govorili. Tek sedamdesetih godina prošloga stoljeća među 
određenim kršćanskim zajednicama, a potom i njima bliskim poli- 
tičarima, podržavanje Izraela povezuje se ne samo sa sigurnosnim 
i političkim interesima, nego i sa židovsko-kršćanskim teološkim, 
etičkim i civilizacijskim bliskostima. Tome je značajno pridonijela 


76 Primjer je Sykesov pregled Balfourova vjerskog života u kontekstu donošenja Dekla- 
racije (Sykes, 1953:190-193) kako ćemo vidjeti malo kasnije. 


77. Ovo ne znači da se kršćanska vjera ciljano zadržava unutar okvira duhovnosti i litur- 
gije, nego da je njezina prisutnost izvan tih okvira nenametljiva. U zemljama refor- 
macijske tradicije (crkve nastale na nauku Luthera, Calvina, Zwinglija i drugih refor- 
matora), svijest o relevantnosti vjere za svako područje života često je vrlo snažna, 
snažnija nego u katoličkim zemljama. Primjer je poznato Weberovo povezivanje pro- 
testantske etike s ekonomskim i gospodarskim razvitkom te teologija nizozemskog 
teologa i premijera 1901. — 1905. Abrahama Kuypera (vidi Heslam, 1998). 


78 Usp. Jakov 2:14-25. 

ideološka polarizacija do koje je na Zapadu došlo u vrijeme Vi- 
jetnamskog rata, zbog koje su mnogi lijevo orijentirani intelektu- 
alci, političari, aktivisti 1 dio javnosti stali protiv imperijalizma i 
kolonijalizma. S imperijalizmom se nakon Šestodnevnog rata u tim 
krugovima sve više povezivao i Izrael. Promjena stava javnosti i 
službene politike iz proizraelske u protuizraelsku bila je možda naj- 
vidljivija u Švedskoj, državi u kojoj su socijalizam i sekularizacija 
šezdesetih i sedamdesetih godina prošloga stoljeća bili na vrhun- 
cu.'? Konzervativni, tradicionalni i nesocijalistički dio javnosti i 
političara, kojih su glavninu — osobito u Americi — činili evanđeo- 
ski kršćani, zauzeli su suprotan stav i pružili snažnu potporu Izra- 
elu. U Izraelu je 1977. na vlast došla konzervativna stranka Likud, 
a njezin premijer Menahem Begin (1977. — 1983.) prvi je visoki 
izraelski političar koji je prepoznao važnost evanđeoske kršćanske 
potpore židovskoj državi.“ Ta je potpora značajno formalizirana 
1980. otvaranjem Međunarodne kršćanske ambasade u Jeruzalemu 
(ICEJ),! koja je s vremenom uspostavila podružnice u šezdese- 


79 Švedski socijaldemokratski političar Evert Svensson o tome piše: “Švedski stav pre- 
ma [arapsko-izraelskom] sukobu mijenjao se tijekom godina. Erlander [švedski pre- 
mijer 1946. — 1969.] je 1962. posjetio Izrael, a potpora Izraelu do tog je vremena bila 
potpuna. Došao je do Genezaretskog jezera koje je poznavao iz vjeronauka te se u 
svijetu Biblije osjećao doma. Do promjene u švedskom javnom mišljenju počelo je do- 
laziti nakon Šestodnevnog rata 1967. i okupacije koja je uslijedila. Još veća promjena 
zbila se nakon invazije na Libanon 1982. s popratnim masakrom u izbjegličkim kam- 
povima Sabri i Šatili. [..] Kasnije se pojavio ministar vanjskih poslova Sten Ander- 
sson koji je sudjelovao u promjeni stajališta prvenstveno unutar Socijaldemokratske 
stranke" (Fact Finding-resor i osterled u Bjereld & Carmesund, 2008:37-38). 


80 Ariel navodi da su izraelski političari od konca 1970-ih prepoznali utjecaj evanđeo- 
skih kršćana na američku politiku, zbog čega je premijer Begin postavio dužnosnika 
za vezu s njima (Ariel, 2002:30). Gorenberg o tome piše: “Beginova je administracija, 
vele izraelski politički stručnjaci, prva koja je aktivno nastojala mobilizirati evange- 
likalski entuzijazam za Izrael te ga pretočiti u političku i ekonomsku potporu" (Go- 
renberg, 2000:126). Pobjeda Likuda pod Beginovim vodstvom 1977. značila je prvi 
dolazak na vlast desne političke opcije od osnutka Države Izraela 1948. O razvoju 
odnosa između izraelske političke desnice i kršćanskih cionista vidi Horowitz, 2003. 
(članak je dostupan i na http://nymag.com/nymetro/news/religion/features/n_9255/, 
pregledano 26. 1. 2013.) 


81 Premda su od 1980. gotovo svi izraelski premijeri sudjelovali u važnim zbivanjima u or- 
ganizaciji ICEJ-a (Prior na str. 131 piše da je “od njezina osnutka 1980. Ambasada izra- 

tak zemalja diljem svijeta, među kojima i u Hrvatskoj.%* Danas je 
potpora Izraelu sastavni dio konzervativne desne političke opcije 
na Zapadu, poput zagovaranja prava nerođene djece ili protivljenja 
istospolnim brakovima, što su pitanja usko vezana uz vjeru. Zbog 
sve veće prisutnosti toga fenomena u svijetu, ali slabe obrađenosti 
u literaturi i medijima, opis njegova današnjeg oblika puno bi toga 
ostavio nedorečeno. Zato je važno osvrnuti se na protocionističke 
stavove kršćana iz vremena neposredno pred nastanak židovskoga 
političkog cionizma i u vrijeme mandatne Palestine. Kako ćemo 
vidjeti u ovome poglavlju, dominantni razlozi kršćanskog cionizma 
iz 19. stoljeća te oni iz 20. 1 21. stoljeća bitno su različiti. 


EKLEZIOLOGIJA I TUMAČENJE POJMA IZRAEL 


Tema židovskoga povratka u Jeruzalem i njihova “spasenja kao 
preteče ostvarenja eshatoloških proroštava prisutna je diljem Sta- 
roga zavjeta, kao i na nekoliko mjesta u Novom?“ te ne predstavlja 
osobitu novinu. Ipak, do konca 19. stoljeća ona se uglavnom sma- 
trala nevažnim pitanjem kojim se ne bavi srednjostrujaško kršćan- 


bljivana od svih izraelskih premijera"), najveće je savezništvo postignuto s izraelskim 
političarima desnice. Velik dio židovske populacije izvan Izraela ostao je nepovjerljiv 
prema evanđeoskim kršćanima (Spector, 2009:vii-viii), što se, između ostaloga, može 
povezati s dominacijom lijevo liberalne političke opcije među Židovima iz dijaspore. 


82  http:/int.icej.org/about/worldwide-branches (pregledano 12. 9. 2012.). Osim ICEJ-a 
neke od najpoznatijih organizacija kršćanskih cionista su International Christian Zio- 
nist Center (http://www.israelmybeloved.com/home), Bridges for Peace (http://www. 
bridgesforpeace.com/), Christians United for Israel (http://www.cufi.org/site/Page- 
Server), Christian Friends of Israeli Communities (koja naglašava suradnju evanđe- 
oskih kršćana sa židovskim naseljenicima Judeje i Samarije, http://www.cfoic.com/), 
Eagle's Wings (http://www.eagleswings.to/home) i Day of Prayer for the Peace of 
Jerusalem (http://www.daytopray.com/home). 

83 Prior, inače vrlo kritičan prema kršćanskom cionizmu, procjenjuje da je kršćanskih 
cionista diljem svijeta oko 90 milijuna (Prior, 2005:98). Većina ih živi u SAD-u, a 
njihova brojnost u toj zemlji predmet je polemike i kreće se od 15 milijuna (http:// 
www.jpost.com/Opinion/Op-EdContributors/Article.aspx?id=283104, pregledano 18. 
9. 2012.) do oko 70 milijuna. 


84 Vidi Lk 21:24, Rim 11:26 

stvo, nego “sekte".55 Istodobno se u protestantskim evanđeoskim ili 
evangelikalnim** krugovima počeo oblikovati avangardni protoci- 
onistički pokret, potaknut prvenstveno eshatološkim mesijanskim 
očekivanjima. Rimokatolička, Pravoslavna i druge tradicionalne 
crkve, dugo su bile izvan tih tokova. Razlozi se prvenstveno nala- 
ze u njihovu različitom tumačenju Biblije te biblijskih koncepta i 
pojmova.*" U evanđeoskim zajednicama Biblija se načelno tumači 
doslovno, a nejasni dijelovi biblijskoga teksta tumače se na te- 
melju drugih, jasnijih, prema načelu: “Pismo mora biti sam svoj 
tumač. Takva je egzegeza predstavljala snažan zaokret u odnosu 
na stoljetno crkveno tumačenje Biblije, čak i ono nakon reforma- 
cije. Luteranska i Kalvinistička crkva su, naime, zadržale određeni 
skolastički pristup, tipičan za Rimokatoličku crkvu, u kojem je lo- 
gika, uz objavu, ostala važnim dijelom teologije.? Pijetisti iz 17. 
stoljeća prvi su odbacili takvu metodu, zbog čega se često smatraju 
pretečama evanđeoskog kršćanstva.?! No i neke zajednice proizišle 


85 Primjerice, Abraham Kuyper upozoravao je protiv odmicanja od bitnih tema spasenja 
duše i svraćanja pozornosti na “senzacionalističke teme" među koje je svrstavao i 
židovski povratak u Jeruzalem (Bratt, 1998:172). 


86 Termin “evangelikalizam" koji se u hrvatskom jeziku pojavljuje i u obliku “evan- 
đeosko kršćanstvo" (i ne treba ga miješati s evangeličkim) odnosi se na zajednice 
koje se danas usredotočuju “na četiri sljedeće povezane pretpostavke: 1. autoritet i 
dostatnost Pisma, 2. jedinstvenost otkupljenja kroz Kristovu smrt na križu, 3. potreba 
za osobnim obraćenjem, 4. nužnost, ispravnost i hitnost evangelizacije" (McGrath, 
2007:142). Evanđeosko kršćanstvo nije lako precizno definirati; u Hrvatskoj se, pri- 
mjerice, uglavnom poistovjećuje s pentekostalnim pokretom (Jambrek, 2003:95). O 
problematici definiranja evangelikalizma vidi Spector, 2009:36-43. 


87 Vidi Prior, 2005:131, Brog, 2006:13 itd. 


88 Tumačenje Biblije doslovnim egzegetskim metodama (tzv. Antiohijska škola) nije 
nepoznata ni tradicionalnom kršćanstvu, no s vremenom se u njima ipak uvriježio 
pristup Aleksandrijske škole i alegorijsko tumačenje. 


89 Bray, 1996:11. 


90 Ranija kršćanska teologija Stari je zavjet tumačila naglašavajući ispunjenje staroza- 
vjetnih obećanja u osobi Isusa Krista, što je preuzela i Crkva nastala reformacijom. No 
način tumačenja Staroga zavjeta koji je poniknuo iz reformacije olakšao je poistovje- 
ćenje drevnih Hebreja sa židovskim suvremenicima zbog drukčijega, “literalističkog"? 
tumačenja te naglaska na hilijazam i mesijanizam (više o tome vidi u Prior, 2005: 133). 


91 _R. Morganu Barton, 2003:121-122. McGrath pak navodi da termin “evangelikalizam? 
datira iz 16. stoljeća (McGrath, 2007:142). 

iz toga kršćanskog ogranka s vremenom su prihvatile različite na- 
čine viđenja i tumačenja Biblije, od kojih su neke kao metodološku 
polaznu točku uzele, primjerice, humanizam, socijalni aktivizam ili 
liberalizam.?? Druge su ostale privržene Svetom pismu i načelima 
evangelikalizma, izbjegavajući kako skolastiku tradicionalnih cr- 
kvi tako i liberalne modernističke trendove. Evangelikalizam kao 
takav s vremenom je postao prisutan u gotovo svim kršćanskim de- 
nominacijama. Budući da sam nije denominacija, evanđeoski se 
kršćani mogu naći kako u crkvama koje su striktno “evanđeoske" 
poput pentekostalnih tako i u tradicionalnim protestantskim deno- 
minacijama, a posljednjih desetljeća sve više i u Katoličkoj crkvi. 
Osobitost evangelikalizma u odnosu na tradicionalno denomi- 
nacijsko kršćanstvo, koja će u kontekstu cionizma postati važna, 
leži u jednom dijelu ekleziologije. Tradicionalna Crkva (ovdje pr- 
venstveno mislim na Katoličku crkvu?“) od patrističkih vremena pa 
sve do sredine 20. stoljeća kada su strahote Holokausta potaknule 
preispitivanja, sebe je vidjela kao Verus Israel, kao narod Božji koji 
je u toj ulozi zamijenio Židove, koje je Bog u međuvremenu odba- 
cio. Evanđeoske crkve, pak, kako McGrath objašnjava, nemaju 
osobito definiranu teoriju o Crkvi, budući da Novi zavjet po tom pi- 
tanju ne iznosi definiciju nego samo načela. Zbog toga evanđeoski 


92 Usp. Bray, 1996:539-563. 
93 MceGrath, 2007:142-143. 


94 Pravoslavna crkva je često gajila slične nazore kao i Katolička, ali kako se radi o 
nacionalnim crkvama, njezin stav prema Židovima i Izraelu trebalo bi obraditi po 
narodima. Ovdje ipak valja napomenuti kako je u nekoliko posljednjih stoljeća Pra- 
voslavna crkva u mnogim zemljama prednjačila u iskazivanju žestokoga religijskog 
neprijateljstva prema Židovima. 


95 Ovakva samopercepcija Crkve započinje s Justinom (100. — 165.) i njegovim djelom 
Razgovor s Trifunom te tipološkim i alegorijskim tumačenjem Staroga zavjeta. Justin, 
kršćanin nežidovskog podrijetla, na jednom mjestu veli Židovu koji ne vjeruje da je 
Isus bio Mesija: “Zapravo, mi smo pravi Izrael, Judino pleme, potomstvo Jakovljevo, 
Izakovo i Abrahamovo..." (Justin, 2011:35). Više o ranocrkvenoj polemici sa Židovi- 
ma vidi u Skarsaune, 2002:259-274; Pritz, 2007:18-19; Gonzalez, 1987:101-109; Mo- 
reschini, 2009:11; 67-75. O teologiji zamjene (Replacement theology) vidi Kessler & 
Wenborn, 2005:375-376 i osobito Verus Israel (Simon, 1996.), klasično djelo o toj temi 
izvorno objavljeno 1964. na francuskom jeziku. 

kršćani Crkvu nikad nisu smatrali “novim ili “pravim' Izraelom 
u smislu u kojem je to kroz povijest činila Rimokatolička crkva 
niti su, poput nje, potraživale političko-teritorijalne prerogative u 
Svetoj zemlji.$ S pojavom ideje o židovskom povratku u Palestinu, 
evanđeoski kršćani nisu imali teoloških teškoća u prepoznavanju 
postojanja nacionalnoga, a kasnije i političkog kontinuiteta između 
starozavjetnog Izraela i Židova svoga vremena. Nadalje, evanđe- 
oska teologija naglašava važnost povijesti, odnosno Božje objave 
sebe i svoje volje u njoj i kroz nju.?" Spasenje se u tom segmentu 
kršćanstva promatra u povijesnom kontinuitetu koji od Abrahama 
i hebrejskoga naroda vodi do Isusa i Crkve.?%* Koncem 19. stoljeća 


96 Ovdje valja naglasiti kako je Katolička crkva od Drugoga vatikanskog koncila promi- 
jenila stav (Drugi vatikanski koncil: dokumenti, 1986:387-389) te se izravna tvrdnja 
da je Crkva postala narod Božji i u tom smislu zamijenila Izrael izbjegava (više o 
tome vidi u McGrath, 2007:474; usp. Ratzinger, 2007:94-97). Rebić citira i riječi Ivana 
Pavla II. koji je rekao: “Židovi su Božji narod s kojim je Bog sklopio Savez koji nikad 
nije proglasio nevažećim" (Rebić, 2007:35). Hrvatskom je čitatelju dostupan i članak 
kardinala Kaspera, bivšega predsjednika Papinskog vijeća za promicanje jedinstva 
kršćana, koji piše kako je nakon Šoaha “došlo do temeljnog preispitivanja pristupa" 
Katoličke crkve prema Židovima te između ostaloga piše i da Crkva ponovno inter- 
pretira Božji savez sa Židovima (Stari zavjet) dajući do znanja da ga vidi kao još uvi- 
jek važeći. On piše i da je “Crkva stoljećima slabjela zbog prekidanja veze sa svojim 
židovskim korijenima..." (Kasper, 2010:62-68). Vidi i Tiick, 2010:69-78. I jedan od 
najvećih teologa 20. stoljeća Karl Barth iz Reformirane (kalvinističke) crkve nauča- 
vao je da su Židovi verus Israel (Kessler & Wenborn, 2005:137-138) te da je Crkva 
skupa s Izraelom, a ne umjesto njega, Božji narod. 


97 Barth, 2007:15. Važnost povijesti kao načina božanske objave općenito je inherentna 
kršćanstvu, na vrlo sličan način kao i u židovstvu, ali različite kršćanske denomina- 
cije i tradicije različito i u različitim kontekstima percipiraju tu važnost (podrobnije o 
tome vidi u Havel, 2012:19-42). Ovdje je osobito zanimljiv kratak osvrt Josepha Rat- 
zingera na važnost povijesti i koncept historia salutis “koji je u našem stoljeću ušao u 
katoličku teologiju kao pitanje protestantskog mišljenja" (Ratzinger, 2010:201-205). 

98 Nisam pronašao znanstvenu studiju s istraživanjem važnosti suvremene izraelske 
povijesti kao presudnog čimbenika za oblikovanje kršćanskog cionizma. U slučaju 
povezanosti židovskoga religijskog cionizma i povijesti postoje takve studije, što ne 
čudi s obzirom na to da sami religijski cionisti svoje opredjeljenje tumače povijesnim 
zbivanjima, među kojima dominira Holokaust te događaji vezani uz uspjehe Izraelske 
države, ponajprije obrambene (vidi primjerice Spero, 2000.). Što se kršćana tiče, prije 
nastanka izraelske države i među evanđeoskim kršćanima, koji nisu bili antisemiti i 
koji su vjerovali u doslovno tumačenje Biblije, bilo je onih koji su Židove smatrali od 
Boga odbačenim narodom, iako mislim da je taj fenomen bio prisutniji izvan anglo- 
američkih evanđeoskih krugova. Primjerice, nedavno mi je predočen pentekostalni 

pojavio se pokret periodizacije povijesti poznat kao “dispenzaci- 
onalizam/", koji je tijekom 20. stoljeća bio osobito utjecajan među 
evanđeoskim kršćanima.?* McGrath kao jednu od najznačajnijih 
osobina toga pokreta vidi “tumačenje pojma “Izrael? [koji] uvijek 
označava zemaljski židovski narod".!% Takvo “novo tumačenje 
biblijske riječi “Izrael' Brog naziva “najvećom promjenom kršćan- 
skoga stava prema židovskom narodu otkako je Konstantin obratio 
[na kršćanstvo] Rimski imperij?.19! 

Pa ipak, između tradicionalnoga (katoličkog) i evanđeoskog 
ogranka Crkve ne može se po pitanju Izraela i cionizma povući oštra 
crta razdvajanja, niti su stavovi pojedinih vjernika jasni već iz na- 
slova denominacije kojoj pripadaju. Važni katolički teolozi povezali 
su cionizam s biblijskim obećanjima, ali uglavnom puno opreznije 
od evangelikalaca i među njima nije uobičajeno aktivno političko 
podržavanje Izraela kao odraza vjerskog uvjerenja.!“* Jednu od naj- 
zanimljivijih i malo poznatih epizoda katoličko-cionističkih odnosa 
čini razgovor Nahuma Sokolova i pape Benedikta XV. koji se zbio 
1917. u Rimu. Benedikt XV. bio je oduševljen idejom povratka Ži- 
dova natrag u njihovu zemlju, sa zanimanjem se raspitivao o načinu 
i napretku cionističkog djelovanja te razgovor zaključio riječima: 


časopis iz 1938. tiskan na njemačkom i hrvatskom jeziku, u kojem se na Židove tako 
gleda (Baumgartner, 1938:3-4). 


99 _McGrath, 2007:538. Začetnikom dispenzacionalizma smatra se John Nelson Darby 
(1800. — 1882.), koji je predvidio obnovu židovske države pola stoljeća prije Herzla 
(Spector, 2009:13). 


100 McGrath, 2007:539. 


101 Brog, 2006:13. Temeljni novozavjetni ulomak za shvaćanje uloge i budućnosti Židova 
u Božjem planu spasenja je Iv 4:22 i Rim 11:1-32. Brogova izjava možda je ipak pre- 
tjerano dramatična jer segment kršćanstva o kojem je riječ nije ad hoc nanovo rastu- 
mačio koncept Izraela, nego je, kad je ta tema postala aktualna, već postojeća načela 
svoje hermeneutike primijenio na dijelove Pisma koji govore o Izraelu. 


102 Hans Kiing piše: “Kršćani moraju primiti na znanje da [...] pokret povratka Židova u 
*obećanu zemlju' — uz okrutne žrtve za arapske Palestince, stoljećima tamo naseljene 
— ima i religiozni karakter" (Kiing, 2002:224). Ratzinger u Crkva, Izrael i svjetske re- 
ligije o Izraelu i Židovima piše vrlo oprezno, naglašava židovsko-kršćansku bliskost, 
ali se zastupanje ideje kršćanskog cionizma ne nazire (Ratzinger, 2007.). 

“Si, si, io credo che noi saremo buoni vicini.?1% Taj je susret pred- 
stavljao velik obrat u odnosu na raniji razgovor Theodora Herzla 
i pape Pija X., koji je protekao u hladnom ozračju. Pio X. tada je 
židovskoj religiji priznao da je “temelj naše“, ali je i upozorio kako 
Židove koji još čekaju Mesiju i ne priznaju da je Isus Krist bio taj 
katolici ne mogu podržati u njihovu naseljavanju Palestine; još ma- 


nje ukoliko onamo idu “kao narod bez ikakve religije?.!% 


POČETCI I RAZVOJ KRŠĆANSKOGA CIONIZMA 

Kako Židovi i kršćani dijele isto Sveto pismo, dijele i mnoge pre- 
dodžbe o posljednjim vremenima, uključujući i onu o židovskom 
povratku iz izgnanstva u Erec Izrael i u Jeruzalem. Nesuglasje koje 
o toj temi postoji između Židova i kršćana prvenstveno se odnosi 
na pitanje okolnosti i židovskog motiva koji će taj povratak pota- 
knuti.!%5 Iz perspektive evangelikalizma, viđenje židovskoga po- 


103 Sykes, 1953:202. 


104 Sykes, 1953:156-157. O odnosima Katoličke crkve prema cionizmu vidi Prior, 
2005:100-107. Kratki pregled odnosa papa prema Izraelu donosi i Golda Meir koja se 
sastala s Pavlom VI. kao prvi predsjednik Izraelske vlade kojeg je Vatikan pozvao u 
službeni posjet (Meir, 1987:272-274). 

105 Židovska i biblijska kršćanska vjera glede dolaska Mesije u mnogim su aspektima 
bliske jer se temelje na istim starozavjetnim obećanjima. Važna je razlika u tome što 
se Mesiji u židovstvu ne pridaju božanski atributi. Među kršćanskim denominacijama 
i ograncima koji pozitivno gledaju na povratak Židova u Erec Izrael razlikuju se oni 
koji vjeruju da će Židovi biti obraćeni na kršćanstvo i oni koji povratak i obraćenje ne 
gledaju kao povezane ili međusobno uvjetovane fenomene. Većina današnjih kršćan- 
skih cionista pristaje uz ovo potonje mišljenje, premda oni koji zagovaraju židovsko 
obraćenje na kršćanstvo često privlače veću pozornost javnosti. Nadalje, religiozni 
Židovi koji u povratku na Cion vide ispunjenje biblijskih obećanja očekuju i izgradnju 
Trećega hrama te obnovu hramskoga bogoštovlja. Kršćanski cionisti također očeku- 
ju izgradnju Hrama na Hramskoj gori, prema proroštvima proroka Ezekiela (40-44 
pogl.). Kako se na mjestu Hrama od konca 7. stoljeća p. Kr. nalazi muslimansko sveti- 
šte Kupola na Stijeni, pitanje njegove obnove predstavlja možda najkontroverzniji dio 
religijskog cionizma, i kršćanskoga i židovskog. Usprkos vjeri u obnovu Hrama, obje 
su zajednice do sada pokazivale relativno visok stupanj senzibilnosti te su do sada 
zabilježeni samo povremeni manji ispadi uglavnom nevažnih aktera sa svrhom na- 
silnoga ostvarenja te vizije. No u muslimanskoj su zajednici i ti marginalni, a katkad 
potpuno izmišljeni nasrtaji na islamska svetišta na Haram al-šarifu, odnosno Hram- 
skoj gori, bili popraćeni prosvjedima i nasiljem. Za očekivati je da će i u budućnosti 
biti puno napetosti i sukoba vezanih uz taj dio jeruzalemskoga Staroga grada. 

vratka u Svetu zemlju i cionizma kao ispunjenja biblijskih proro- 
štava dosljedno je gore opisanoj metodi tumačenja Biblije u tom 
ogranku Crkve, premda takvo viđenje nije i jedino.!% Slično kao 
i u židovstvu, tek je spoj doslovnog tumačenja Biblije i viđenja 
tijeka povijesti kao teološki spoznajnoga doveo do porasta kršćan- 
ske religijske potpore cionističkom pokretu.!% No on ni u vrijeme 
Herzlova političkog djelovanja nije bio nepoznat; štoviše kršćanski 
je cionizam, dakako ne pod tim nazivom, !% prethodio židovskome 
cionističkom pokretu.!% 

Puritanski teolog John Owen još je u 17. stoljeću pisao o židov- 
skom povratku u njihovu pradomovinu.!! Značajniji kršćanski ak- 
tivizam s tim ciljem započeo je dva stoljeća kasnije. Od 1820-ih go- 
dina kršćanski su misionari postali aktivni u propovijedanju kršćan- 
ske vjere među palestinskim Židovima i u zagovaranju židovskoga 
povratka na Cion. U njihovu povratku vidjeli su važan preduvjet za 
ispunjenje mesijanskih proroštava i obećanja vezanih uz posljednja 
vremena.!!! Lord Shaftesbury (1801. — 1885.), “najutjecajnija oso- 
ba viktorijanskog doba izvan službene politike, s izuzetkom Darwi- 
na", zagovarao je da britanska vlada od Turaka ishodi dopuštenje 
za židovski povratak u Palestinu, vjerujući da bi time bila ispunjena 
biblijska proroštva i otvoren put prema otkupljenju čovječanstva. !!? 


106 Za primjer evanđeoske teološke kritike kršćanskog cionizma vidi Berković, 2008:63- 
92. 


107 Podrobnije o važnosti povijesti kao teološki spoznajne u židovstvu i kršćanstvu vidi 
Havel, 2012:19-42. 


108 Termin “kršćanski cionizam? prvi put se pojavio 1903. u New York Timesu, no u 
širu uporabu ulazi tijekom 1990-ih, a njegova općeprihvaćena definicija još ne posto- 
ji (Spector, 2009:2). U Sykesovu pregledu nastanka kršćanske potpore cionističkom 
pokretu iz 1953., on spominje “poganski cionizam" (Gentile Zionism), koji dijeli na 
“nereligijski cionizam" i “crkveni cionizam" (Sykes, 1953:149, 152). 

109 Brog, 2006:91. 


110 Brown, 1997:19-20. Puritanac je bio i njegov suvremenik Oliver Cromwel (Engleskom 
vladao 1653. — 1658.) koji je zbog biblijske vjere bio jako naklonjen Židovima te im do- 
pustio povratak u Englesku. Cromwelovi su neprijatelji tvrdili da ga Židovi smatraju 
svojim Mesijom (EJ, Vol. 5. str. 306). 


111 Morgenstern, 2006:165-166. 
112 Tuchman, 1984:176. 

Najvažnije vjerovanje u njegovu životu bilo je ono o drugom Isu- 
sovu dolasku koje je, njegovim riječima, bilo “pokretačko načelo 
moga života, jer sva svjetska zbivanja vidim kao podređena tome 
velikom događaju". Dio njegove eshatološke vizije bio je i povra- 
tak Židova u Palestinu, nakon što povjeruju u Isusa kao Mesiju,!!3 
što je predstavljalo određenu sintezu starozavjetnih i novozavjetnih 
proroštava. U drugoj polovici 19. stoljeća razmišljanja britanskih 
kršćana o skorom okupljanju Židova u njihovoj pradomovini posta- 
ju učestalija, a Shaftesburyjev “cionizam" počinje dijeliti sve veći 
broj njegovih sunarodnjaka. Tako je zabilježeno da je Rabin Alka- 
laj 1852. godine tijekom posjeta Engleskoj za svoje ideje povratka 
Židova na Cion pronašao više pristaša među kršćanima nego među 
Židovima.!!4 

Prvi kršćanski cionist koji je odigrao značajniju ulogu u pro- 
moviranju židovskoga pokreta povratka na Cion bio je anglikanski 


113 Tuchman, 1984:178. Lord Shaftesbury je vjerovao da će Židovi prije povratka u Pa- 
lestinu biti obraćeni na kršćanstvo, što je pretpostavka i nekih kasnijih kršćanskih 
cionista, među kojima osobito valja spomenuti Blackstonea koji je propovijedao obra- 
ćenje Židovima dok ih je poticao na selidbu u Palestinu. Prema njemu, Židov ima tri 
opcije: prihvaćanje Krista, prihvaćanje cionizma i selidbu u Palestinu, i asimilaciju. 
Prozelitizam je do danas jedan od glavnih razloga židovskog nepovjerenja prema kr- 
šćanskim cionistima (više o tome vidi u Ariel, 2002.). Spector je pak u svom istraživa- 
nju došao do zaključka da većina kršćanskih cionista ne zagovara židovsko obraćenje, 
nego da se njihovi postupci mogu povezati s vjerom u obećanje iz Postanka 12:3, gdje 
Bog kaže Abrahamu: “Blagoslivljat ću one koji te blagoslivljali budu, koji te budu 
kleli, njih ću proklinjati" (Spector, 2009:23-26). 

114 Reinharz & Shapira, 1996:43. Rabin Tomlin navodi kako u anglo-židovskim krugo- 
vima cionizam postaje tema 1890-ih, no tek nakon Balfourove deklaracije o njemu se 
više raspravlja, ali bez većeg entuzijazma (Chanan, 2006:67). Tomlin dalje raspravlja 
o razlozima koji su tome pridonijeli, no za ovu je studiju važno napomenuti kako se 
vjerojatno nije prvenstveno radilo o velikom broju kršćanskih pobornika cionizma 
na koje je Alkalaj naišao, nego o malom broju Židova. Slična situacija vladala je i u 
Americi; ondje u 19. stoljeću gotovo uopće nije bilo židovskih pristaša cionizma. Na 
Prvom cionističkom kongresu 1897. od približno dvjesto izaslanika samo su četvorica 
dolazila iz Sjeverne Amerike (Oren, 2007:274-276). Slično kao i u Britaniji, kršćanski 
pobornici židovskoga povratka na Cion su od prve polovice 19. stoljeća u Americi bili 
vrlo aktivni. O ranom nastanku kršćanskog cionizma pisao je i Benjamin Netanyahu 
te naglasio da su kršćanski svećenici pola stoljeća prije nastanka cionističkog pokreta 
počeli očekivati ispunjenje proroštava Izaije, Jeremije i Ezekiela o židovskom povrat- 
ku u pradomovinu (Netanyahu, 2000:17-18). 

svećenik William Hechler (1845. — 1931.). On je 1884.115 objavio 
kratko djelo pod naslovom The Restoration of the Jews to Palesti- 
ne According to the Prophets u kojem je predvidio skori povratak 
Židova u Palestinu koji će označiti početak ispunjavanja eshatološ- 
kih proroštava. Sam je bio uključen u pomaganje ruskim Židovima 
da pred pogromima potraže utočište u Palestini. Hechler je 1895. 
preselio u Beč gdje je služio kao kapelan pri britanskom velepo- 
slanstvu. Sljedeće je godine Herzl objavio Der Judenstaat, koji je 
Hechler pročitao i zaključio da je “prorokovani pokret stigao?.!!6 
Hechler se uskoro upoznao s Herzlom te su postali bliski prijatelji 
i suradnici.!!" Drugi kršćanski cionist koji je utjecao na Herzla bio 
je Amerikanac William Eugene Blackstone (1841. — 1935.), koji je 
“nanovo rođen" u Metodističkoj crkvi, ogranku evanđeoskog kr- 
šćanstva u kojem uz biblijsku duhovnost važno mjesto zauzima so- 
cijalni aktivizam. Blackstone je u knjizi Jesus is Coming povratak 
Židova u Palestinu također protumačio kao znak skoroga Isusova 
povratka, iako je cionistički pokret ispravno shvatio kao sekularni 
pokret.!!8 Na vijest o Herzlovoj (kratkotrajnoj) kolebljivosti glede 
odabira zemlje za uspostavu židovske države,!!? Blackstone je u 
Starom zavjetu označio mjesta na kojima se kao domovina židov- 
skog naroda spominje Erec Izrael, tada Palestina, te tako označenu 
Bibliju poslao Herzlu, koji ju je čuvao do kraja života.!?% Godine 


115 EJ, Vol. 8. str. 750; Spector netočno datira objavljivanje knjige gotovo desetljeće ka- 
snije (Spector, 2009:18; usp. Sykes, 1953:153). 


116 Sykes, 1953:154. 


117 Hechler, Nijemac po ocu, također anglikanskom propovjedniku, a Englez po majci, 
imao je dobre veze s političkim elitama obiju zemalja, pa je Herzlu uspio dogovoriti i 
prijam kod cara Wilhelma II. Za njega Brog navodi kako je bio prva osoba koja je cio- 
nizam predstavila europskoj političkoj eliti (Brog, 2006:94). Herzl je Hechlera opisao 
u knjizi Altneuland u liku velečasnog Hopkinsa (EJ, Vol. 8. str. 750). 


118 Blackstone, 1908:236-241. Ova je knjiga prevedena na trideset šest jezika i postala je 
“jednom od najpopularnijih rasprava svoga doba" (Oren, 2007:278). 


119 Herzl je osim Palestine i Argentinu jedno vrijeme smatrao pogodnim mjestom za 
židovsko naseljavanje (Herzl, 2011:35). 


120 Blackstoneova označena Biblija danas se nalazi u jeruzalemskom muzeju Herzl. 

1891. Blackstone je sročio peticiju predsjedniku Benjaminu Harri- 
sonu, kojom ga je pozvao da se na međunarodnoj političkoj po- 
zornici zauzme za potporu “Izraelićanima" kako bi u drevnoj do- 
movini Palestini obnovili državu. Peticiju poznatu kao Blackstone 
Memorial potpisalo je više od četiri stotine uglednih Amerikanaca, 
kršćana i Židova, među kojima i predsjednik Vrhovnog suda, gla- 
snogovornik Predstavničkog doma, predsjedavajući Povjerenstva 
za vanjsku politiku Predstavničkog doma i drugi.!?! Slična peticija 
poslana je predsjedniku Woodrowu Wilsonu 1916. (prema Brogu 
ista, uz dodatnih osamdesetak potpisa), što je možda pridonijelo 


122 (Wilson je 


njegovoj odluci da podrži Balfourovu deklaraciju. 
kao sin prezbiterijanskog svećenika odrastao u evanđeoskom ozra- 
čju pa potporu Deklaraciji povezuju s njegovom “kršćanskom vje- 
rom utemeljenom na Bibliji".)!22 Ovdje valja spomenuti 1 J. F. Rut- 
herforda (1869. — 1942.), koji je 1925. objavio knjigu Comfort for 
the Jews u kojoj potiče Židove da revno prionu izgradnji Palestine, 
ali i pogane da im pomognu, !“* jer u cionističkom pokretu prepo- 
znaje Božju naklonost prema Židovima.!?* On na temelju Pisma 
naglašava da je Palestina židovsko vlasništvo, da se “Židovi sada 
opet okupljaju u Palestini ispunjavajući proroštvo“, ali misli kako 
bez vjere u Boga njihov projekt obnove zemlje neće uspjeti.!5 Rut- 
herford je bio jedan od prvaka sekte Jehovinih svjedoka, a njegovo 
zanimanje za cionizam vezano je velikim dijelom za očekivanje 
ispunjenja biblijskih proroštava o posljednjim vremenima, što je 
jedna od glavnih značajki toga pokreta. 


21 Brog, 2006:100, Oren, 2007:278-279. Oren napominje kako je potpisivanje te peticije 
predstavljalo prvu suradnju Židova i kršćana u povijesti u kojoj su uglednici dviju 
vjera skupa podržali židovsko potraživanje Palestine. 


22. EJ, Vol. 3. str. 737, Brog, 2006:116-118. 
23 Spector, 2009:20-21. 

24 Rutherford, 1925:5. 

25 Rutherford, 1925:78. 

26 Rutherford, 1925:125-126. 

RELIGIJA T CIONIZAM BRITANSKIH POLITIČARA 


Religijski autoriteti koji su podržavali ideju cionizma obrazlažući 
svoj stav pozivali su se na biblijska proroštva i obećanja, a domi- 
nantna tema bila je okupljanje Židova u Jeruzalemu kao siguran 
znak približavanja posljednjih vremena. No, što je s političkim au- 
toritetima koji su omogućili da se ta ideja pretoči u političku stvar- 
nost? Nimalo neočekivano, poticanje eshatoloških zbivanja se ni 
ne nazire u njihovu političkom programu. To nipošto ne znači da 
religijska uvjerenja nisu odigrala ulogu u njihovu opredjeljivanju 
za cionizam. Naprotiv, gotovo je izvjesno da su britanski političari 
poput Lloyda Georgea (premijer 1916. — 1922.), Arthura Balfoura 
(ministar vanjskih poslova 1916. — 1919.) te Marka Sykesa cioni- 
zam u određenoj mjeri podržali na temelju Biblije i kršćanskoga 
svjetonazora u kojem su odgojeni.!?7 Spector tako piše: “Poštova- 
nje Biblije, Židova i Svete zemlje [...] bio je jedan od čimbenika 
iza objave Balfourove deklaracije od strane Britanske vlade...?!?? 
Slično opaža i Morris: “... mnogi iz imperijalnog kabineta, uklju- 
čujući premijera Davida Lloyda Georgea i samoga Balfoura, dugo 
su bili pristaše cionizma iz protestantskih vjerskih i humanitarnih 
razloga."?!“? Referencije na religijski motiviran filosemitizam spo- 
menutih političara u njihovim su biografijama uglavnom letimične 
i usputne!3% pa je danas teško zaključiti u kolikom je omjeru nji- 
hovo postupanje i mišljenje o židovskom obnavljanju nacionalnog 
doma u Palestini bilo uvjetovano vjerskim, a u kolikom omjeru ne- 
kim drugim čimbenikom, odnosno nastojanjem da se Bliski istok 
uredi prema interesima Velike Britanije. Tuchman misli da je Lloyd 
George, kao i Balfour, velikim dijelom bio motiviran biblijskim 


127 O kršćanskim motivima američkih predsjednika Willsona i Trumana za pružanje pot- 
pore Balfourovoj deklaraciji odnosno osnivanju Države Izraela vidi Brog, 2006:116- 
130. 


128 Spector, 2009:19. 


129 Morris, 2008:10. Autor u nastavku teksta piše kako je jasno da su postojali i drugi, 
imperijalni razlozi za britansko podržavanje izgradnje židovske države. 


130 Dugdale, 1937:158, 163, 167. 

razlozima, ali L. George u svojoj autobiografiji to nije mogao pri- 
znati jer ju je pisao 1930-ih kad bi povezivanje kršćanskih motiva s 
palestinskom politikom, koja je tada postajala sve problematičnija 
za Britance, bilo vrlo nezgodno.!5! Da je Biblija bila pokretačka 
misao iza njegovih procionističkih stavova nagovještava i Dugdale 
navodeći da je cionistički pokret potaknuo maštu premijera Lloy- 
da Georgea “prvenstveno (Balfour je uvijek tvrdio) jer je pozna- 
vao Bibliju. Dan i Beer Šeba više su mu značili nego Teschen.?!32 
Sykes za L. Georga pak piše da je bio čovjek “za kojega možemo 
reći da ga je oblikovala Biblija?.!3 

Osobito je jasno kako je Arthur James Balfour (1848. — 1930.), 
autor poznate Deklaracije, gajio posebnu naklonost prema židov- 
skom narodu, kod čijeg su oblikovanja važnu ulogu odigrali njegov 
kršćanski odgoj i ljubav prema Bibliji. U Balfourovoj službenoj 
biografiji, koju je napisala njegova nećakinja Blanche Dugdale, na 
nekoliko se mjesta nalaze zapisi iz kojih se može protumačiti kako 
je ta uloga bila značajna. Na jednom od njih, pišući o Marku Syke- 
su, autorica opaža kako je “šteta [...] što je tako malo rekao o tome 
kako je [Sykes] postao obraćenik na ideju cionizma te nastavlja: 


Čini se da je njegov prvi pristup bio na tragu Balfourova. “Njegovo 
katoličanstvo je bilo to", rekao je Mr. Shane Leslie, “što je Marku 
pomoglo u razumijevanju židovske tragedije. Zanimao ga je etos 


pravoga Hebreja, a ne angliciziranog Židova.?!34 


Na kraju biografije Dugdale piše kako je Balfour potkraj života 
izjavio da je najvrjednije što je u životu učinio bilo ono što je uči- 
nio za Židove.!35 Povjesničar Cristopher Sykes, sin Marka Syke- 
sa, odbacuje mogućnost da bi ikakvi politički interesi bili od pre- 


131 Tuchman, 1984:337, vidi i Brog, 2006:152-153. 
132 Dugdale, 1937:163. 
133 Sykes, 1953:189; vidi i Johnson, 1988:427-428. 
134 Dugdale, 1937:167. 
135 Dugdale, 1937:171. 

sudne važnosti za donošenje Deklaracije koja nosi njegovo ime te 
zaključuje: “Neko ozračje misterija još uvijek skriva, i vjerojatno 
će uvijek skrivati, podrijetlo toga najneočekivanijeg poteza [bri- 
tanske] Države u našoj povijesti.?13* No, nešto ranije u istoj studiji 
C. Sykes podrobnije opisuje Balfourov religijski odgoj, predanost 
čitanju Biblije i njegovu duboku vjeru te nastavlja: 


U godinama nakon 1917. Balfour se puno puta, pismeno i u javnim 
nastupima, izjasnio o cionizmu. Katkada se osvrnuo na religijski 
poticaj za svoje djelo, ali nikad ga nije naglašavao. Više je volio 


prozaična objašnjenja.1?7 
Sykes dodaje i ovo znakovito opažanje: 


Od motiva koje je taj zagonetni čovjek pokazivao svijetu, najista- 
knutiji nije bilo hilijastičko uvjerenje kakvo je imao Hechler, nego 


ovozemaljski, svjetovni, škotski zdravi razum. 135 


Christopher Sykes je, kako sam već rekao, oprezan u prikupljanju 
i tumačenju izvora (dio podataka dobio je iz razgovora s Balfouro- 
vim suvremenicima) pa je i uloga Balfourova religijskog uvjerenja 
u njegovu djelu u isto vrijeme i osvijetljena i prigušena; na trenutke 
se stječe dojam kao da koketira sa zločestom misli. Ipak, njegova 
potreba da Balfourove motive usporedi s Hechlerovima odaje nje- 
govo viđenje stvari možda više nego ikoji drugi napisani redak. 
Svi motivi britanskih političara koji su začeli političko ostvare- 
nje židovskoga “nacionalnog doma? u Palestini nikad neće biti do 
kraja istraženi. No kako vrijeme bude odmicalo, tijek zbivanja koja 
su potaknuli znatiželjnog će povjesničara neminovno vraćati na 


136 Sykes, 1953:224. 
137 Sykes, 1953:191-192. 
138 Sykes, 1953:192. 

razmišljanja o njima i predlaganje raznih, katkad oprječnih teorija. 1?? 
Vjerojatna sve veća uloga koju će kršćanski cionizam i u budućno- 
sti igrati u bliskoistočnim zbivanjima nedvojbeno će nadahnjivati 
nova istraživanja o njegovim korijenima. 


WINGATE: KARIKA IZMEĐU VJERSKOGA, 
SVJETONAZORSKOGA I POLITIČKOGA KRŠĆANSKOG CIONIZMA 


Jedan od najvažnijih predstavnika kršćanskog cionizma iz vremena 
Mandata bio je Orde Charles Wingate (1903. — 1944.), britanski 
obavještajni časnik i “otac Izraelske vojske".!““ Wingate je u Pa- 
lestinu stigao 1936. godine sa zadaćom da, kao vrstan arabist koji 
je prethodno službovao u Sudanu i Egiptu, pomogne u smirivanju 
tamošnjih prilika. Ordeova fasciniranost Orijentom i arapskim svi- 
jetom povezuje se s činjenicom da je prvi rođak njegova oca bio sir 
Reginald Wingate, vrhovni guverner Sudana (1899. — 1916.) i vi- 
soki povjerenik za Egipat (1917. — 1919.), a daljnji rođak s majčine 
strane legendarni T. E. Lawrence. Malo tko od vođa palestinskih 


139 O nekima od njih vidi Kasapović, 2010:67-69. Benny Morris (u djelu što ga je pisao 
u prvoj fazi svoje karijere koja je obilježena oštrom kritikom cionizma) Balfouro- 
vu deklaraciju opisuje kao proizvod sračunatih britanskih interesa i predrasuda (vidi 
Morris, 1999:73-76). Tuchman pak tvrdi izravno suprotno: “Balfourovi su motivi 
bili biblijski, a ne imperijalistički" (Tuchman, 1984:310). Ona nadalje opisuje kako 
je Balfour s velikim pijetetom čitao Izaiju, čija su predviđanja o povratku Židova i 
posljednjim vremenima nenadmašna među biblijskim prorocima (primjerice, među 
Svitcima s Mrtvog mora kumranske sljedbe najviše je svitaka upravo proroka Izaije, 
što se povezuje s time da se njihov nauk temeljio na eshatologiji). Pa ipak, Tuchman 
piše da Židovi za njega “nisu bili ni sredstvo kršćanskog hilijazma ni agenti poslov- 
nog imperijalizma, nego jednostavno prognanici kojima je u ime plaćanja 'neizmjer- 
nog duga' koji kršćanstvo ima prema njima trebala biti vraćena njihova zemlja. Ne 
bilo koja zemlja, nego stara zemlja. Zašto Palestina? “Odgovor leži', napisao je, “u 
jedinstvenom položaju Židova. Za njih su rasa, religija i zemlja isprepleteni kao što 
nisu isprepleteni u slučaju ni jedne druge religije i ni jedne druge zemlje na svijetu?" 
(Tuchman, 1984:312). Za kraj je zanimljivo spomenuti i anakronističnu tezu Edwarda 
Saida iz The Question of Palestine o zapadnjačkoj uroti kojom je Izrael stvoren kako 
bi “islam držao u šahu" (više o tome vidi u Ibn Warraq, 2007:28-29). 


140 M. Oren u Hazoni, 2006:390-404. Slično piše i Benjamin Netanyahu, koji začetkom 
Izraelske vojske smatra Židovsku legiju pod zapovjedništvom Žabotinskog, Hašomer 
iz 1920-ih, Wingateov SNS iz 1930-ih i Židovsku brigadu koja jeu Drugom svjetskom 
ratu bila dio Britanske vojske (Netanyahu, 2000:361). 

Židova od Wingateova je dolaska očekivao ičega dobra: tek još 
jednoga britanskog časnika koji je, uz tamošnjoj britanskoj admi- 
nistraciji inherentni protužidovski stav, bio i fasciniran Arapima.!+! 

Wingate je rođen 1903. u obitelji britanskih evanđelista. Njegov 
djed, William Wingate, bio je uspješan poduzetnik, koji je nakon 
iskustva “ponovnog rođenja*!*? napustio poslovnu karijeru i postao 
propovjednik evanđelja. Jedna od stvari koju je obraćenje s tradici- 
onalnoga na iskustveno kršćanstvo potaknulo u njegovu životu bila 
je ljubav prema Židovima. Naučio je hebrejski jezik te je dio misi- 
onarske službe proveo među siromašnim Židovima u Mađarskoj. 

Ordeov otac George bio je časnik u Britanskoj vojsci. Tije- 
kom vojne službe u Indiji i on je doživio slično duhovno iskustvo. 
George i njegova supruga Ethel su se nakon povratka u Englesku 
pridružili nedenominacijskoj evanđeoskoj zajednici!# u kojoj se 
naglašavala molitva, zajedništvo i prepoznavanje Božje milosti 
prema biblijskoj objavi. U ozračju ispunjenu čitanjem Svetoga pi- 
sma, molitvom, pjevanjem psalama i razmišljanjem o Bogu, Orde 
je stjecao prve dojmove o svijetu. Priče o podvizima starozavjetnih 
junaka, skupa s bujnom maštom i vjerovanjem u Bibliju kao u štivo 
koje do njegova vremena nije izgubilo ništa od svoje relevantnosti, 
u najranijoj su ga mladosti formirale za cio život.!4+ 

Tijekom školovanja na vojnoj akademiji u Wingateu se rodila 
radoznalost prema Orijentu. Godine 1926. počeo je učiti arapski 
jezik na Fakultetu za studij orijentalistike i odmah se pokazao iz- 
vrsnim studentom. Dekan Fakulteta, jedan od najpoznatijih britan- 
skih orijentalista toga doba sir Thomas Arnold, do te je mjere bio 
impresioniran Wingateom da mu je preporučio nastavak studija 


141 Glavnu riječ u britanskoj vanjskoj politici općenito su vodili orijentalisti koji su gajili 
“romantičnu sklonost prema arapskoj kulturi, osobito kulturi Beduina — “plemenitog 
divljaka'...? (Bierman, 1999:62). 


142 Vidi Ivan 2:3-6. 


143 Bila je to zajednica Plymouth Brethren (Sykes, 1959:23), kojoj je pripadao i ranije 
spomenuti John Nelson Darby. 


144 Vidi Mosley, 1955:10. 

negdje u islamskim zemljama. Ordo je tako stigao u Egipat i Su- 
dan. 

U sljedećih nekoliko godina unaprijedio je znanje arapskoga 
jezika i stekao najviše zvanje vojnog prevoditelja i ispitivača. Upo- 
znao je arapsku kulturu i mentalitet kao malo tko od Britanaca što 
su službovali u kolonijalnoj administraciji. Tijekom vojne službe 
u Sudanu vodio je ekspedicije protiv trgovaca robljem iz Etiopije. 
Postavljajući im zasjede i progoneći ih, katkad je prelazio granicu 
i zalazio u Etiopiju, što britanskoj vojsci nije bilo dopušteno. Rano 
je stekao vještine izviđanja i orijentiranja u prirodi, razvio sposob- 
nost ad hoc improvizacije te pokazao značajke vrsnoga vojnika, 
izviđača i zapovjednika, ali i sklonosti prema samovolji i nepošti- 
vanju hijerarhije. Ovo potonje usporavalo mu je napredovanje pa je 
tek potkraj službe u Sudanu promaknut u čin satnika. Ekscentričan, 
odvažan i nemirna, avanturističkog duha, Wingate bi se katkad oti- 
snuo u neobične i opasne pothvate. Tako je 1933. na devi obišao 
sudansku i libijsku pustinju u potrazi za mitskom oazom Zarzu- 
rom. Oazu nije pronašao, ali je njegova kartografska istraživanja 
područja objavio glasoviti Royal Geogaphic Society. Te je godine 
upoznao šesnaestogodišnju Lornu Peterson kojom se dvije godine 
kasnije oženio. Neko su vrijeme živjeli u Kartumu, a onda je Orde u 
rujnu 1936. neočekivano dobio zapovijed o premještaju na dužnost 
u Palestinu. Bilo je to nekoliko mjeseci nakon što je ondje započeo 
veliki arapski ustanak protiv britanske uprave. 

Pred polazak u Svetu zemlju Wingate nije imao izgrađeno po- 
litičko mišljenje o arapsko-židovskom sukobu. Na brodu su on i 
Lorna počeli proučavati povijest i okolnosti tamošnjih zbivanja. 
Prva tri i pol mjeseca u Palestini živjeli su u hotelu Savoy u Hai- 
fi te dosta vremena provodili u čitanju, prikupljanju i analiziranju 
podataka. Zaključili su da je slika koju su o prilikama u Palestini 
prenosili drugi britanski časnici često bila groteskno iskrivljena. 
Letalna agresivnost Arapa predvođenih radikalnim jeruzalemskim 
muftijom Hadži Eminom Huseinijem, nasuprot suzdržljivosti Ži- 
dova predstavljali su kontrast koji ih je iznenadio, jer su se u služ- 

benoj dokumentaciji obje strane prikazivale kao podjednako krive 
za sukobe. Otkrili su i da su optužbe o židovskom izrabljivanju do- 
micilnoga stanovništva uglavnom neistinite. Židove se, primjerice, 
optuživalo da od lokalnoga arapskog stanovništva kupuju zemlju 
po nerealno niskim cijenama. U stvarnosti, zemlju su im po vrlo vi- 
sokim cijenama preprodavali arapski lokalni moćnici, često prista- 
še i rodbina jeruzalemskog muftije, koji su je prethodno bagatelno 
kupovali od malih vlasnika,!“ nerijetko uz prisilu. Arape koji bi 
svoju zemlju prodali izravno Židovima isti ti arapski preprodavači 
ubijali su pod optužbom da su izdajnici. 

Ordea i Lornu zadivio je prosperitet židovskih naselja 1 pretva- 
ranje stoljetne pustinje u plodne oaze. Doznali su da je od židovske 
marljivosti veliku korist imala i arapska zajednica i britanska ad- 
ministracija, ali Britanija je usprkos tome nepopustljivo ograniča- 
vala broj židovskih useljenika. Istodobno se na useljavanje Arapa 
iz okolnih krajeva britanska uprava nije odveć obazirala,!“* iako 
su otamo, uz nomade, često dolazile i razbojničke skupine koje 
su pljačkale i raspirivale ustanak. Što su više otkrivali Palestinu, 
Wingate i Lorna su više pristajali uz Židove i ideju cionizma.!“7 S 
razumijevanjem političke, gospodarske i društvene situacije, u 
Wingateu se probudio “retroaktivan učinak" biblijskih priča s koji- 
ma je odrastao: postajao je vjernik u davna biblijska obećanja dana 
Izraelu. Odjedanput su Jošua, Gideon, Samson, Šaul i David postali 
junaci čije je bitke za židovski narod želio i sam nastaviti. Pristao je 


145 Sykes, 1959:109. Muftija Hadži Emin el-Huseini se tijekom 1930-ih nastojao prikazati 
kao osoba koja zaustavlja prodaju palestinske zemlje Židovima. Godine 1935. Vrhov- 
no muslimansko vijeće pod njegovim vodstvom izdalo je fetvu kojom je proglašeno 
da svatko tko to učini “nužno čini bezvjerstvo (kufr), apostaziju (irtidad) i izdaju 
(khijana) Boga i njegova Poslanika" (C. Tripp: West Asia from the First World War u 
Robinson, 2010:341). 


146 Više o arapskoj imigraciji u Palestinu i britanskoj politici vidi Peters, 1984:269-325 


147 Sykes pretpostavlja da je Wingate pristao uz ideju cionizma za samo mjesec dana 
proučavanja lokalnih prilika u Palestini. No on navodi i neke druge izvore, prema 
kojima je Wingate, nakon što se našao u pretežito “arabofilnom'' engleskom društvu 
u Palestini jednostavno, u skladu sa svojom oporbenjačkom naravi, odabrao drugu 
stranu (str. 109-110). 

uz cionizam: ideal za čije ga je ostvarenje pripremalo sve dotadaš- 
nje životno iskustvo. 145 

Prvi utjecajni vođa palestinskih Židova s kojim je Wingate po- 
dijelio svoje novonastalo političko uvjerenje bio je David Hacohen 
(1898. — 1984.). Hacohen je njegove riječi primio oprezno i nepo- 
vjerljivo. Pitao ga je poznaje li Židove i što je čitao o cionizmu. 
Wingate je odgovorio da je u životu upoznao svega nekoliko Žido- 
va; što se pak tiče cionizma, o toj temi postoji samo jedna mjero- 
davna knjiga, a to je Biblija i nju je temeljito proučio. Hacohen je 
ostao osupnut, no pravi šok je tek dolazio. Wingate ga je upitao je 
li on pročitao Kur'an. Jest, nešto malo. 


“Ja sam ga prostudirao na arapskom", nastavio je Wingate, “I to je 
gomila pompozne tlapnje. Kur'an i Biblija se ne mogu ni usporedi- 
ti. Samo bi se budala mogla kolebati pred izborom između pokreta 


utemeljena na Kur'anu i pokreta utemeljena na Bibliji.?!# 


Zabezeknuti Hacohen, nastupajući kao istinski predstavnik cioniz- 
ma čija je važna odrednica bilo “njegovanje uljudnog poštovanja 
prema islamu“, s nekoliko je lijepih riječi stao u obranu Kur'ana i 
muslimanskog proroka Muhameda. Wingate je odmahnuo rukom 
i zapostavljajući sva načela političke odmjerenosti svojstvene bri- 
tanskim časnicima, deklarativno izjavio: 


Hacohen, ovdje je na kocki sam vaš opstanak! Pomaganje vama u 
vašoj borbi držim privilegijem i tome cilju želim posvetiti život. 
Uvjeren sam da je postojanje čovječanstva opravdano ukoliko je 
utemeljeno na biblijskim moralnim načelima. Tko se god usudi po- 
dignuti ruku protiv vas i vašega pothvata ovdje u Palestini, njemu 
se treba suprotstaviti. Bilo da se radi o zavisti, neznanju ili izopa- 


čenoj doktrini poput one koja je vaše susjede pokrenula protiv vas 


148 Schmidt, 2011:171. 
149 Sykes, 1959:111-112, usp. St. John, 1962:197. 

ili o “politici zbog koje ih neki moji sunarodnjaci podržavaju, ja 
ću se s vama boriti protiv toga. Ali upamti, ovo je vaša bitka. Moj 
dio, koji kako rekoh držim povlasticom, jest samo da vama pomo- 
gnem.15% 


Nešto kasnije, u razgovoru s glavnim obavještajnim časnikom 
Hagane Emanuelom Wilenskim, Wingate je ustvrdio kako “ratno 
stanje vlada između Židova i islama".!*! Wingateova percepcija 
sukoba kao religijskog jasno je spojiva s njegovim viđenjem pale- 
stinskih zbivanja kao ispunjenja biblijskih proročanstava te, kako 
je Weizmann napisao u svojim memoarima, njegova gledanja “iz 
duhovne perspektive ne samo na probleme Palestine nego 1 cijeloga 
svijeta".152 U očima toga “zaljubljenika u Bibliju? Židovi su bili 
“najčudesniji narod na svijetu, jedini narod koji je otkrio Boga". 15 
Wingateovi biografi, kao i suvremenici s kojima je surađivao, 
uglavnom nisu bili načisto s njegovim religijskim percepcijama pa 
u literaturi koju sam pregledao (a to su gotovo sve autoritativne bi- 
ografije) ta tema ostaje nedorečena; kao još jedna od Wingateovih 
neobjašnjivih bizarnosti, poput sklonosti da po kući hoda gol i tako 
dočekuje goste ili da jede sirov luk kao jabuku. 

Wingateovu gorljivost za ideju cionizma palestinski su Židovi 
držali krajnje neobičnom, kao i britanski časnici, zbog čega su ga 
mnogi promatrali s nepovjerenjem i izbjegavali. Njemu pak nije 
odveć smetalo što je ostao prepušten sebi i vlastitim domišljatim 
improvizacijama u obavljanju službe. Skupa s Lornom, koja nije 
bila ništa manje predana ideji židovske državnosti, preselio je u 
Jeruzalem, odakle je počeo odlaziti u izviđačke izlete po Galileji. 
Posjećivao je kibuce ugrožene arapskim napadima, među kojima je 
najizloženija bila Hanita na granici s Libanonom. Taj je kibuc od 


150 Sykes, 1959:112. 
151 Sykes, 1959:113. 
152 Weizmann, 1949:398. 
153 Sykes, 1959:117. 

osnutka bio pod stalnom arapskom opsadom. Wingate je na izvid- 
nička putovanja sa sobom nosio oružje, zemljovide i Bibliju te je, 
oslanjajući se na sve troje podjednako, osmišljavao taktike obrane 
o kojima je potom Židovima u okruženju počeo davati naputke. 
Stanovnici kibuca isprva su zazirali od britanskog obavještajca i 
sumnjali da možda traži skriveno Haganino oružje. Za postojanje 
kršćanskog cionizma nikad nisu čuli.!** Iznimka je bio Wilenski, 
koji se s kršćanskim cionizmom susreo ranije i koji je nastojao 
uvjeriti suborce iz Hagane u Wingateovu iskrenost. No oni su bili 
sumnjičavi. “Ti 1 taj tvoj prijatelj (hajedid šelha)', govorili su mu 
podrugljivo.!“ Ipak, Wingate je uskoro stekao i Hacohenovo po- 
vjerenje, kao i povjerenje tajnika Sohnuta Moše Šertoka. Orde i 
Lorna su se kasnije sprijateljili i s Chaimom i Verom Weizmann. 
Chaim je Wingatea opisao kao “fanatičnog cionista, koji je do ta- 
kva pogleda došao ne zbog nečijega osobnog utjecaja ili propagan- 
de, nego učinkom koji je cionistička literatura imala na njegovo 
duboko i cjeloživotno proučavanje Biblije".!5* Godinu nakon do- 
laska u Palestinu Wingateova je ljubav prema židovskom narodu i 
potpora ciljevima cionizma postala jasna većini Židova s kojima je 
dolazio u dodir. Prozvali su ga hajedid (prijatelj) i “Lawrence od 
Judeje".!*7 No mnogi su i dalje mislili da je čudak. 


WINGATEOVE SPECIJALNE NOĆNE POSTROJBE 


U Wingateu se do početka 1938. rodila ideja o osnivanju mješo- 
vite britansko-židovske vojne postrojbe pod njegovim zapovjed- 
ništvom. Bila bi to elitna, lako naoružana, pokretna jedinica za 
izviđanje i izvođenje iznenadnih ofenzivnih akcija na teritoriju koji 
nadziru Arapi, pod imenom Specijalne noćne postrojbe (Special 
Night Squads, SNS). Za Židove, uključujući i neke kasnije visoke 


154 Većina stanovnika jišuva dolazila je iz istočnih katoličkih i pravoslavnih zemalja, u 
kojima nije postojao praktički nikakav oblik kršćanskoga cionizma. 


155 Sykes, 1959:114 
156 Weizmann, 1949:398 
157 Weizmann, 1949:397 

vojne časnike kao što je Moše Dajan, ideja o ofenzivnom ratovanju, 
umjesto dotadašnje Haganine taktike suzdržanosti (havlaga), bila 
je gotovo nezamisliva. Židovski odgovor na arapsko nasilje i tero- 
rizam do tada je gotovo isključivo bio defenzivnost.!*š Iznimka su 
bili teroristički napadi koje je Irgun započeo koncem 1937.,15? no ta 
je radikalna organizacija bila malobrojna, a njihove taktike ne samo 
da nisu zaustavile arapske teroriste nego su mnoge umjerene Arape 
pretvarale u ustanike.!$% Hagana, koja je činila glavninu židovskih 
borbenih snaga pod političkim vodstvom Sohnuta, iz koje je 1948. 
nastala Izraelska vojska, ustrajala je u defenzivnosti.!$! I nadređeni 
su britanski časnici osnutku Wingateove postrojbe bili vrlo nesklo- 
ni. Njezino bi oformljivanje značilo vojnu obuku i naoružavanje 
Židova, a dotadašnji mandat britanske uprave podrazumijevao je 
provođenje upravo suprotnoga. Usprkos svemu, kombinacijom in- 
ventivnih načina dosađivanja, rječite i pravodobne uvjerljivosti te 
drskog zaobilaženja hijerarhijske strukture, Wingate je stekao pot- 
poru glavnoga zapovjednika britanskih postrojba na Bliskom istoku 
sir Archibalda Wavella. Zaprjeka ga je dočekala na neočekivanom 
mjestu. Mnogi židovski vođe dvojili su glede izvedivosti njegova 
plana pa čak i mudrosti samoga pokušaja. Mnogi od njih iskre- 


158 Mosley, 1955:53-54; vidi i Weizmann, 1949:397-398. Havlaga je bila strategija koju 
su cionistički vođe svjesno prigrlili, ana početku arapskoga ustanka 1936. slijedili su 
je i pripadnici Irguna. Sredinom kolovoza 1936., nakon nekoliko brutalnih ubojstava 
Židova, među kojima dviju medicinskih sestara u Jafi i djeteta u Tel Avivu, Hagana, a 
potom i Irgun izveli su nekoliko ofenzivnih akcija, da bi koncem istoga mjeseca zapo- 
vjedništvo Hagane odlučilo obustaviti osvetničke napade, koji su do konca te godine 
potpuno prestali (Morris, 1999:136-137). 


159 U dokumentu CIA-ina ureda za istraživanje i analitiku R&A No. 2612 od 13. listopa- 
da 1944., koji je deklasificiran 2005., piše da je glavna zadaća Irguna nakon njegova 
osnutka početkom arapskog ustanka bila odmazda za ubojstva Židova od strane Ara- 
pa (http:/www.foia.cia.gov/docs/DOC_0001225544/DOC_0001225544.pdf, pregle- 
dano 25.4.2012.). 


160 Morris, 1999:147. 


161 I ovdje je postojala iznimka: Ben-Gurion je početkom 1939. osnovao tri tajne postroj- 
be za posebne operacije (po čemu su se i zvale peulot mijuhadot) koje su odlazile u 
osvetničke i druge specijalne misije, no one su bile pod njegovim izravnim zapovjed- 
ništvom koje je zaobilazilo Glavni stožer Hagane (Morris, 1999:148). 

no su vjerovali kako je frontalni sukob s Arapima moguće izbjeći 
i kako je bolje popustljivošću nastojati ublažiti arapski bijes pa s 
vremenom nekako pridobiti njihovu naklonost. Usto, dio njih još 
uvijek je bio oprezan s britanskim obavještajcem, novopečenim ci- 
onističkim entuzijastom. Frustriran njihovom kolebljivošću i onim 
što je smatrao političkim utopizmom, Wingate se okomio na Šer- 
toka riječima: “Šertok, zašto toliko vremena provodite koketirajući 
sa svojim neprijateljima i ignorirajući pomoć prijatelja?" Šertoka 
pitanje nije ostavilo ravnodušnim. Skupa s Wilenskim uvjerio je 
protivnike projekta da Wingatea napokon počnu tretirati kao osobu 
od povjerenja. Židovsko političko vodstvo je nakon dugotrajne ra- 
sprave dalo suglasnost za osnutak Wingateove postrojbe i dopustilo 
da se u nju novače pripadnici Hagane.!% 

Dok su se oni nadmudrivali, Archibald Wavell je neočekivano 
premješten u Englesku, a na njegovo mjesto postavljen je gene- 
ral Robert Haining. Wingate se opet našao na početku. Haining je 
bio zagovornik konvencionalnih metoda, a Wingateova zamisao o 
britansko-židovskoj postrojbi koja po Palestini goni arapske bande 
bila je sve samo ne konvencionalna. Iz neočekivanog smjera ovaj 
je put stigla pomoć. U travnju 1938. arapski su ustanici intenzivirali 
napade na naftovod koji je povezivao crpilišta u Iraku s lukom u 
Haifi. Te je sabotaže bilo teško spriječiti jer su se događale noću, 
na terenu koji su britanski vojnici slabo poznavali i teško nadzirali. 
Osnutak Specijalnih noćnih postrojba u kojima bi se borili mještani 
koji poznaju krajeve oko naftovoda, a koje bi vodio britanski ča- 
snik s iskustvom gerilskog ratovanja, odjednom je pragmatičnom 
Hainingu zazvučalo kao dobra zamisao. 

Wingate je za glavni stožer SNS-a odabrao kibuc Ein Harod, 
koji se nalazio blizu naftovoda, na području na kojem je nekoć 
Gideon ratovao s Midjancima.!$* Nakon kratke obuke, u lipnju je 
izvedena prva akcija. Iskravši se neprimjetno iz kibuca, Wingate 


162 Sykes, 1959:144. 
163 Vidi Suci 7:1. 

je s deset britanskih i deset židovskih specijalaca zaskočio izne- 
nađenu skupinu arapskih sabotera. Bilanca prvoga okršaja bila je 
nekoliko ubijenih te nekoliko ranjenih i zarobljenih Arapa. Napadi 
na naftovod na nekoliko su dana prestali. 

Uslijedile su akcije protiv arapskih bandi za koje je Wingate 
izviđanjem i od doušnika doznao da se okupljaju radi napada na 
kibuc ili naftovod. Uništeno je više arapskih ustaničkih logora oko 
Hanite. Osobita novost bile su kaznene ekspedicije na teroriste koji 
bi se nakon ubijanja i pljačke vratili u svoje domove. Arapski usta- 
nici, kojima je donedavno bilo nezamislivo da bi se Židovi usudili 
noću izviriti iz kibuca, a kamoli poduzimati borbene akcije, u svo- 
jim su selima i kućama postajali metom Wingateovih noćnih osvet- 
nika. Bile su to brutalne osvete, ali Wingate je od suboraca tražio da 
brutalnost ograniče na one koji su okrvavili ruke: 


“Ne vodimo rat protiv arapskoga naroda, nego protiv arapskih raz- 
bojničkih družina; suzdržimo se od okrutnosti i surovosti prema 
običnim Arapima. Grubi divljak je loš vojnik; zato se morate s po- 
štovanjem odnositi prema ženama, djeci i nedužnim pojedincima. 


Ali neka vam ni jedan krivac ne umakne.?154 


Kombiniranjem obuke u kibucu i noćnih ophodnja koje su često 
završavale okršajima, Wingate je unovačene židovske borce pre- 
tvarao u elitne komandose. U nekoliko su navrata nakon svega ne- 
koliko tjedana obuke poražavali višestruko brojniju arapsku skupi- 
nu. Za Židove koji dva tisućljeća nisu išli u organizirane ofenzivne 
akcije za svoju zemlju to je bila šok-terapija postizanja pozitivnoga 
vojničkog imidža. Među Wingateovim borcima bili su Cvi Brenner, 
Jigal Alon, Moše Dajan i Josi Harel. Psihološki i taktički temelj 
Izraelske vojske, prema Dajanu, postavio je upravo Wingate: “On 
nas je naučio da prijeđemo ogradu; ne samo da branimo svoje na- 


164 Mosley, 1955:64. Pappć tvrdi da je Wingate nadahnuo brutalno postupanje prema 
palestinskim seljacima (Pappe, 2007:15-16) ali ne navodi izvore za te optužbe. 

selje nego da iziđemo van i neprijatelja zaskočimo u njegovu brlo- 
gu."!# Općenito je prepoznato da je velikim dijelom pod Winga- 
teovim utjecajem Hagana prihvatila načelo “agresivne obrane".166 
Wingateove “manje taktike" Dajan je kasnije pretvorio u ratne 
strategije!" pa je teško zamisliti da njegovo vođenje Šestodnevnog 
rata, koji je započeo preventivnim udarom izraelskog zrakoplov- 
stva na egipatske zračne baze, nije bilo nadahnuto Wingateovim 
viđenjem obrane kao ofenzivnog djelovanja. Budući zapovjednici 
Izraelske vojske od Wingatea su naučili još toga: zaobilaženje hi- 
jerarhije, zanemarivanje protokola i uvriježenih metoda ratovanja, 
kreativnost u improviziranju te načelo da zapovjednici uvijek idu 
ispred vojnika (aharai!) i da ih motiviraju služenjem i primjerom. 
Vojni povjesničar van Creveld navodi druge Wingateove lekcije, 
“manje ukusne, ali nužne", poput okrutnih i učinkovitih metoda 
saslušavanja zarobljenih terorista. !* Yehuda Bauer uz prepoznava- 
nje Wingateove uloge kao “jednoga od glavnih kreatora hebrejske 
borbene sile u Palestini" smatra da je njegov glavni doprinos ipak 
bio u “ustrajanju da vođe cionizma i Hagane pruže političku potpo- 
ru vojnom ogranku*.16? 

Wingate je bio uvjeren kako su vojni uspjesi SNS-a dokaz da 
su biblijske borbene taktike još uvijek učinkovite te da se Bog koji 
se nekoć borio za Gideona i Davida danas bori za Židove u nji- 
hovu pokretu povratka na Cion. “Sam Bog nam daje da uništava- 
mo neprijatelje Židova!" 
pripadnici socijalističkih organizacija ostali zatečeni tom tezom, a 
on je pojasnio: “Jer neprijatelji Židova neprijatelji su svega čovje- 
čanstva!"!7% Pred polazak u akcije, Wingate bi u Bibliji pronašao 
ulomke u kojima su opisani starozavjetni događaji vezani za do- 


jednom je rekao suborcima, koji su kao 


165 Bierman, 1999:93. 

166 Morris, 1999:148. 

167 Van Creveld, 2004:13. 
168 Van Creveld, 2004:45-46. 
169 Bauer, 2001:13. 

170 Bierman, 1999:105. 

tično područje te ih pročitao suborcima. Dubina njegova uvjerenja 
o relevantnosti Biblije u aktualnim prilikama očitovala se u njego- 
vim pokušajima da u bitkama primijeni biblijske taktike. Jednom 
je prilikom od Hagane dobio odgovor da mu ne mogu isporučiti 
toliki broj traženih šofera za planiranu akciju. “Nisam tražio šofe- 
re", osorno se obrecnuo, “nego šofare, kao u Jerihonu!*!7! Wingate 
je tada htio napasti naselje pobunjenih Arapa tako što će ga njegovi 
vojnici opkoliti i zatrubiti u šofare, kao što je učinio Jošua za osva- 
janja Jerihona. No borcima Hagane zaduženima za logistiku nije 
bilo ni na kraj pameti da im je zapovjednik naložio prikupljanje 
ovnujskih rogova za bitku. Drugi put se fizički okomio na jednog 
zapovjednika koji je po dolasku u bazu počeo piti vodu prije svojih 
vojnika;!7? ta Gideon je upravo takve izbacio iz svojih redova! 

Usprkos povremenim nesporazumima i različitim svjetonazo- 
Tima, suradnja Wingatea i Hagane na projektu Specijalnih noćnih 
postrojba bila je zastrašujuće učinkovita. Među Arapima je zavla- 
dao strah.!/3 U svim područjima djelovanja SNS-a vojne su se pri- 
like iz temelja promijenile. Židovi su na bojnom polju preuzimali 
inicijativu, a njihova hrabrost, samopouzdanje i vještina ratovanja 
Wingatea su podsjećali na starozavjetne junake. S pijetetom je gle- 
dao kako se ispunjava njegova skrivena želja: SNS se preobražavao 
u zametak židovske vojske. 

Po osnutku Države Izraela, Izraelska je vojska nastavila razvija- 
ti Wingateovu strategiju ratovanja koja se temeljila na ofenzivnosti 
pa ne čudi da se Wingatea naziva ocem Izraelske vojske. Izraelske 
pobjede iz Šestodnevnog i Jom kipurskog rata, kojima je Bliski 
istok ušao u fazu u kojoj se do danas nalazi, njezin su izravan uči- 
nak. Manje je zamijećeno da se Wingateova vizija širenja židovske 


171 Bierman, 1999:95; šofar je ovnujski rog na čiji su zvuk Izraelci polazili u ratove opi- 
sane u Bibliji. 
172 Sykes, 1959:152. 


173 Wingate je Weizmannu ispričao kako bi, kad bi iz zasjede zaskočili arapske razboj- 
nike, često čuo kako viču: “Bježimo! Ovo nisu britanski vojnici! Ovi su Židovi!" 
(Weizmann, 1949:398). 

države ostvarila u još jednom aspektu: u stvaranju “gotovog stanja" 
(fait accompli) kao načina koloniziranja zemlje i ostanka na njoj. 
Wingate je tu metodu predložio u pismu sir Reginaldu Wingateu 
od 12. siječnja 1937.174 Po njezinoj su primjeni danas najpoznatiji 
židovski naseljenici Judeje i Samarije — uglavnom pripadnici izra- 
elskoga nacionalnog religijskog korpusa. 

Nedugo po smirivanju arapske pobune, Wingate je premješten iz 
Palestine. Kad je tijekom Drugoga svjetskog rata napokon oform- 
ljena Židovska brigada, Weizmann je od Britanaca tražio da za nje- 
zina zapovjednika imenuju Wingatea, ali nisu mu udovoljili. Win- 
gate je kasnije službovao u Etiopiji, gdje je odigrao ključnu ulogu 
u pobjedi nad okupacijskim snagama fašističke Italije i povratku na 
vlast cara Hailea Selassija. Nakon toga je vodio gerilski rat protiv 
Japanaca u Burmi, do 1944., kad je poginuo u zrakoplovnoj nesre- 
ći. Postrojbu koju je ondje osnovao nazvao je po biblijskom junaku 
Gideon Force. 

Iz vremena Drugoga svjetskog rata ostao je zabilježen i njegov 
razgovor s lordom Beaverbrookom, poznatim protivnikom cioniz- 
ma. Tijekom njihove polemike o cionizmu, Beaverbrook je iznio 
neko svoje mišljenje. “Vaše mišljenje ne vrijedi ni pišljiva boba", 
odgovorio mu je Wingate. “Ono što vrijedi je Božje mišljenje, a vi 
njega ne poznajete."?!5 Uvrijeđeni Beaverbrook žalio se Glavnom 
stožeru na časnika koji “okolo vrši propagandu za Židove". Optuž- 
be da propagira cionizam otežavale su mu napredak u karijeri!" pa 
je dugo čekao promaknuće u čin general bojnika.!/7 


174 Sykes, 1959:122. 
175 Weizmann, 1949:399. 


176 Ratni dopisnik za Daily Express piše kako su “u duhu vremena" mnogi časnici Glav- 
nog stožera bili antisemiti te su na Wingateove palestinske pothvate gledali s negodo- 
vanjem; prožidovski stav nije se smatrao domoljubnim (Burchett, 1946:46). Ovdje ipak 
treba navesti da je Churchill uvažavao Wingateovo mišljenje i savjete, te ga je, skupa s 
Lornom, poveo na Konferenciju u Quebecu koja je u tajnosti održana u kolovozu 1943. 


177 Weizmann, 1949:399. Vojno-obavještajna služba u Palestini činila je tek manji dio 
Wingateove vojne karijere. Ovdje citirana literatura posvećuje velik prostor njegovu 
ratnom putu u Etiopiji, Indiji i Burmi, koji je bio obilježen inventivnim taktičkim 
improvizacijama i golemim uspjesima. 

Wingateova karijera u Palestini otkriva nekoliko aspekta kr- 
šćanskog cionizma, od kojih bih ovdje izdvojio tri. Prvi je njegov 
golem utjecaj na bliskoistočne prilike, posve neproporcionalan 
maloj pozornosti koja mu se pridaje u politološkim istraživanjima. 
Drugi je eksponiranje nepovjerenja, nelagode i zbunjenosti koje 
je referiranje na biblijske teme pri promišljanju o političkim prili- 
kama u Palestini izazivalo među židovskim cionistima. Kršćanski 
cionizam u Izraelu danas je neusporedivo poznatiji fenomen nego 
u Wingateovo vrijeme, ali židovski oprez pred njim još je vidljiv.!7? 
Treći je promjena iz pokreta koji je nadahnut eshatološkim mesi- 
janskim očekivanjima i misijskim radom u pokret koji je potaknut 
religijskim i svjetonazorskim bliskostima židovstva i kršćanstva, 
ali je dalje vođen onim što kršćanski cionisti percipiraju kao zajed- 
nički politički i strateški interes. U Wingateovo vrijeme to je bilo 
suprotstavljanje arapskim sabotažama u Galileji i zaštita galilejskih 
kibuca od pljačke 1 ubijanja; danas je to zajednička kršćansko-ži- 
dovska platforma suprotstavljanja globalnom džihadu!? te sve ja- 
snije artikulirana kršćanska spremnost uključivanja u sprječavanje 


178 Yaacov Ariel u članku koji je 2002. objavio Vidal Sassoon međunarodni centar za 
istraživanje antisemitizma pri Hebrejskom sveučilištu u Jeruzalemu postavlja pitanje 
je li stav evangelikalaca prema Židovima, židovstvu i Izraelu odraz filosemitizma 
ili antisemitizma te zaključuje da nije ni jedno ni drugo (Ariel, 2002:42). Ovdje valja 
naglasiti i kako je kršćanskom cionizmu danas sklonija izraelska politička desnica, 
a protivi mu se politička ljevica, kao i ortodoksni Židovi koji drže da je riječ o misij- 
skom kršćanskom pokretu. 

179 Spector svoju studiju današnjega kršćanskog cionizma u Americi započinje inter- 
vjuom s Robertom Stearnsom, jednim od vodećih ljudi pokreta (Eagles' Wings Mi- 
nistries), koji razloge svoga aktivizma povezuje s duhovnim iskustvom otkrivanja 
“židovskih korijena kršćanske vjere", što je tema iz Rim 11:16-18. No Stearns potom 
objašnjava da prijetnju današnjem svijetu predstavlja “islamski ekstremizam", dok 
Izrael predstavlja prvu crtu obrane zapadnih vrijednosti (Spector, 2009:1). S druge 
strane, godinama prije nego što se islam u Europi percipirao kao sigurnosna prijetnja, 
evanđeoski su kršćani podržavali Izrael, a protivili se protuizraelskim nastupima ne 
samo Arapa nego i svojih vlada. Tako je zabilježeno da su, kad je Arafat 1983. pozvan 
kao gost Socijaldemokratske stranke Švedske u Stockholm, što je tada bio presedan, 
skupine “kršćanskih fundamentalista" organizirale prosvjede i molitvene skupove, a 
katedralni župnik crkve Storkyrkan židovskoj je mladeži prepustio crkvu za prosvje- 
de (E. Svensson: Fact Finding-resor i osterled u Bjereld & Carmesund, 2008:34). 

da se ponove strahote Holokausta.!%% Srednjostrujaški kršćanski 
cionizam danas se rijetko temelji na aktivizmu radi ostvarenja bi- 
blijskih proroštava o posljednjim vremenima. Njegova dominantna 
tema su biblijska obećanja utemeljena na Savezu koji je Bog sklo- 
pio s Izraelom!5! i duhovni dug koji Crkva ima prema židovskom 
narodu.!#? Usto, većina kršćanskih denominacija prihvaća krivnju 
zbog stoljetnoga kršćanskog protužidovstva koje je dijelom dovelo 
do Holokausta i zbog kršćanske pasivnosti tijekom nacističkog pro- 
gona Židova.!53 Neki oblik potpore židovskoj državi — koji uglav- 
nom nije beskompromisan kao u slučaju evanđeoskih zajednica — 
jedan je od znakova promjene toga stava. 154 


KRŠĆANSKI FILOSEMITIZAM: 
NOVI POLITIČKI ILI DREVNI RELIGIJSKI FENOMEN? 


Razvoj kršćanske političke potpore Izraelu, kako smo vidjeli, 
može se povezati s novim tumačenjem riječi “Izrael? u kršćanstvu, 
ponajprije evanđeoskom, a kasnije i u dijelovima tradicionalnih 


180 Usp. Hagee, 2007:171-187 (J. Hagee jedan je od najistaknutijih zagovornika kršćan- 
skog cionizma). 

181 M. Hedding, dugogodišnji direktor Međunarodne kršćanske ambasade u Jeruzale- 
mu, naglašava kako razlog potpore Izraelu nije utemeljen na “proročkom dijelu Božje 
riječi", nego na nečemu “puno dubljem, a to su obećanja Božje riječi... (Hedding, 
2004:5). UIf Ekman, jedan od najpoznatijih europskih evanđeoskih teologa, piše: 
“Nisam Židov. Švedski sam kršćanin, ali sam cionist jer u Bibliji jasno vidim Božja 
obećanja židovskome narodu da će se vratiti u svoju pradomovinu. Ja sam, dakle, 
kršćanski cionist" (Ekman, 2004:90). 


182 Bridges for Peace u svome procionističkom programu u potpunosti naglašavaju du- 
hovni dug kršćana prema Židovima (Wagner, 2003:176). 


183 Gorenberg, koji je u svojim djelima jako kritičan prema kršćanskom — kao i židov- 
skom i muslimanskom — političkom postupanju povezanom s apokaliptičnim očeki- 
vanjima, te ih nerijetko prenaglašava, ipak u kršćanskom grizodušju zbog Holokausta 
prepoznaje važan razlog političke potpore Izraelu (Gorenberg, 2000:126). 


184 Vidi članak kardinala Waltera Kaspera u kojem on piše: “Nažalost, morao se dogo- 
diti šoah — zločin bez presedana, da bi se došlo do temeljnog preispitivanja pristupa. 
Nakon 1945. godine ono je nastupilo u svim glavnim crkvama. Na katoličkoj strani 
dogodila se odlučujuća prekretnica, deklaracija Drugoga vatikanskog sabora, Nostra 
aetate. [...] priznanje Države Izrael od strane Svete Stolice i uspostava formalnih di- 
plomatskih odnosa 1993. godine bilo je moguće samo temeljem Nostra aetate" (Kas- 
per, 2010:62-68). 

denominacija. Kršćansko-židovsko religijsko zbližavanje kao i po- 
litičko savezništvo nije očekivan razvoj događaja, uzmu li se u ob- 
zir stoljeća loših kršćansko-židovskih odnosa, koja nisu nagovje- 
štavala ovakav rasplet. No ni te odnose ne bi trebalo odveć simpli- 
ficirati; oni nisu bili obilježeni samo polemikom i neprijateljstvom. 
Profesor crkvene povijesti na Norveškom teološkom fakultetu u 
Oslu, Oskar Skarsaune, kritički se osvrnuo na neke drevne i sred- 
njovjekovne kršćanske protužidovske spise, među kojima i propo- 
vijedi Ivana Zlatoustog te ih protumačio iz jednoga novog kuta. 
On je primijetio da su mnoge protužidovske optužbe od crkvenih 
autoriteta izrečene u kontekstu opomene vjernicima da se ne druže 
sa Židovima, da ne posjećuju sinagoge i ne sudjeluju u proslavama 
židovskih blagdana. !5 Ne postoje izvori koji bi to izravno potvr- 
dili, ali sama upozorenja ukazuju na to da nije bilo neuobičajeno 
da se kršćani i Židovi na razini “običnih? vjernika jedni prema 
drugima odnose sa srdačnošću i uvažavanjem. Njegova je teza 
da je među kršćanskim pukom postojao određeni filosemitizam, 
protiv kojeg su biskupi istupali iz straha od konverzije kršćana na 
židovstvo. U doba koje on opisuje, Pismo nije bilo lako dostupno, 
no s druge strane nije bilo potrebno osobito opsežno poznavanje 
njegova nauka da bi se razumjela duboka povezanost kršćanstva 
sa židovstvom. Kasnije, u vrijeme pojave evanđeoskog kršćanstva, 
kad je Biblija postala ne samo dostupna nego i naglašavana kao 
jedino mjerodavno vjersko štivo, pojava kršćanskog filosemitizma 
zapravo predstavlja logičan slijed. Stari zavjet je, moglo bi se reći, 
judeocentričan, no i Novi je puno skloniji Židovima nego što bi 
većina onih koji ga nisu pročitali očekivali na temelju uvriježenih 
predodžbi. Poruka 11. poglavlja Pavlove poslanice Rimljanima ili 
Isusovih riječi iz Ivana 4:22, kod kršćana koji naglašavaju Pismo 
kao temelj svoje vjere i tumače ga doslovno lako može potaknuti 
simpatije prema Židovima. Na isti način, starozavjetna obećanja 
o obnovi Izraela lako mogu potaknuti kršćanske simpatije prema 


185 Skarsaune, 2002:436-443. 

židovskom državotvornom pokretu u Erec Izraelu. !56 Nedvojbeno 
je da se upravo to i dogodilo, to jest da su povijesno gledano kr- 
šćanske simpatije prema Židovima, kao i prema njihovim politič- 
kim projektima u Palestini, izvorno vjerske, a ne političke.!#7 No 
kakvo je stanje danas? Je li današnje kršćansko-židovsko političko 
savezništvo u podržavanju Izraela i suprotstavljanju političkom 
islamu posljedica religijskoga kršćanskog filosemitizma, teološki 
utemeljenog na biblijskom tekstu, ili obratno? To je pitanje na koje 
u postojećoj literaturi o fenomenu kršćanskog cionizma nisam pro- 
našao jasan odgovor. Činjenica da je glavni nositelj kršćanskog 
cionizma i dalje onaj segment kršćanstva koji naglašava i doslovno 
tumači Bibliju ukazuje na to da je prva alternativa izglednija. Na 
nju upućuje i nastojanje protucionističkih, propalestinskih i nekih 
arapskih kršćanskih teologa da “dejudaiziraju“ Bibliju, margina- 
liziraju Stari zavjet te opovrgnu kontinuitet između biblijskoga i 
modernog Izraela.!** U islamskom se svijetu kršćanske zapadne 
demokracije i Izrael od rata u Iraku iz 1991. sve češće percipiraju 
kao “križari i cionisti" koji vode vjerski rat protiv islama.!? Za- 
pad ulaže velike napore kako bi se suzbilo takvo viđenje sukoba. 
U borbi s radikalnim islamistima zapadni svijet naglašava save- 
zništvo s “umjerenim muslimanima, koji čine većinu islamskog 
svijeta". Huntingtonova teza o “sukobu civilizacija" u lijevo libe- 
ralnim političkim krugovima je anatema, a u znanstvenoj zajed- 
nici najčešće predmet kritike.!?% Pokret kršćanskog cionizma pak 


186 Ovdje je važno napomenuti kako je “Stari zavjet" bio jedino Sveto pismo u vrijeme 
Isusa i prvih apostola te da Novi zavjet ne naučava njegovo dokidanje. U Mt 5:17-18 
Isus kaže: “Nemojte misliti da sam došao ukinuti Zakon i Proroke! Ne dođoh da ih 
ukinem, već da ih ostvarim. Jer, zaista, kažem vam, dok opstoji nebo i zemlja, ni jed- 
na jota, ni jedna kovrčica slova iz Zakona sigurno neće nestati, a da se sve ne ostvari." 


187 Upravo doslovno tumačenje Biblije, osobito Rim 11 (“novozavjetne referencije na 
Izrael odnose se na Izrael, ne na Crkvu"), navodi C. Wagner kao razlog kršćanskog 
cionizma (Spector, 2009:21-22). 


188 Nerel, 2006:24-27. 
189 Huntington, 1997:249. 


190 Kao primjer vidi seriju članaka objavljenih u časopisu Foreign Affairs već iste godine, 
kasnije objavljenih u zborniku radova The Clash of Civilizations? The Debate (Hun- 

šalje drukčiju poruku. Njihova bliskost s političkom desnicom,!?! 


bezrezervna potpora Izraelu, opravdavanje gotovo svih poteza 
izraelske vlade koji se odnose na sigurnosna pitanja i akcija Izra- 
elske vojske, ideološko i političko protivljenje političkom islamu 
te kritika islamskih vjerskih dogmi! pridonose percepciji sukoba 
kao vjerskog, vjerojatno više od bilo kojega drugog neislamskog 
političkog aktera. 

U kršćanskoj religijskoj misli koja se odnosi na Židove, vjerska 
prosudba društvenih zbivanja nije nov ni neočekivan fenomen. Cr- 


kva je stoljećima u političkoj katastrofi židovskog naroda vidjela 


tington, Ajami, Mahbubani ef al., 1996.). U znanstvenoj zajednici, kao i u medijima, 
općenito se izbjegava pisanje o bliskoistočnim temama u kojima bi se islamska civi- 
lizacija podvrgnula kritičkoj analizi (više o tome vidi Havel, 2010:425-443). Zapad 
im uglavnom pristupa oprezno i s puno samokritike pa Kedourie piše kako je rezultat 
istraživanja Bliskog istoka u angloameričkim studijama takav da se stječe dojam kako 
su najvažniji tamošnji fenomeni (i dakako uzročnici većine problema) cionizam i im- 
perijalizam (Kedourie, 2004:5). 

191 Ova se bliskost posebno očitovala nakon terorističkih napada 11. rujna 2001. i tije- 
kom druge predizborne kampanje predsjednika Georgea W. Busha; više o tome vidi 
u Brog, 2006:143-157. O početcima američke “kršćanske desnice" iz prve ruke vidi 
Huckabee, 2008:52-63. Među bliske suradnike kršćanskih cionista u Izraelu spadaju 
profesor Moshe Sharon, nekadašnji savjetnik premijera Begina za arapska pitanja i 
profesor Raphael Israeli, koji se povezuju s desnim krilom izraelske politike. Nasu- 
prot tome, kršćanski zagovornici “teologije oslobođenja" koja se povezuje s ljevičar- 
skim pokretima odbacuju evanđeosko tumačenje Biblije i pristaju uz tumačenje arap- 
skih protucionističkih kršćana, u kojem je Stari zavjet zanemaren, a Isus predstavljen 
kao Palestinac (Nerel, 2006:24-25). 


192 Vidi, primjerice, Hagee, 2007., gdje autor uz povijesne, političke i sigurnosne razloge 
kršćanske potpore Izraelu, navodi i vjerske te daje kratak i kritički osvrt na povijest 
i dogme islama. O religiji islama kritički su pisali ili govorili neki od najpoznati- 
jih autoriteta evanđeoskog kršćanstva i kršćanskog cionizma, kao što su, uz Johna 
Hageeja, Mike Evans, Pat Robertson, Jerry Falwell, UlIf Ekman, Randall Price, Hal 
Lindsey i dugi (vidi i tumačenja islama od strane predstavnika evanđeoskih zajednica 
u Spector, 2009:76-80). Jedan od prvih američkih kršćanskih cionista, poznati sveće- 
nik Reformirane crkve u Americi i Blackstoneov suradnik Thomas De Witt Talmage 
(1832. — 1902.) koji je Palestinu posjetio 1889., gajio je antagonizam prema islamu te 
ga smatrao “antitezom Zapadnoj civilizaciji". Za razliku od europskih cionista — kr- 
šćanskih i židovskih — koji su vjerovali da bi se s osmanskim imperijem i sultanom 
mogao postići dogovor glede židovskog naseljavanja Palestine, Talmage je smatrao da 
bi Amerika trebala “predvoditi svijet u oduzimanju Svete zemlje od islama" (Oren, 
2007:277). 

potvrdu svojih temeljnih dogmi.!? No što reći na to da nositelji kr- 
šćanskog cionizma danas u političkom uspjehu židovskoga naroda 
prepoznaju potvrdu duhovnih načela iste te Crkve? Takav radikalni 
teološki zaokret, skupa s fenomenom da pripadnici jedne religijske 
zajednice dokazom vlastitih vjerskih premisa smatraju političke i 
vojne podvige pripadnika druge religije, predstavlja vjerski, polito- 
loški i povijesni kuriozitet. 


Cionizam nakon Holokausta 


Holokaust je za religiozne Židove (i ne samo njih, dakako) pred- 
stavljao, i predstavlja do danas, duboko konfliktnu teološku dvoj- 
bu i filozofsku frustraciju. Pitanje kako je Bog mogao dopustiti da 
njegov narod zadesi tragedija tolikih razmjera predmet je mnogih 
promišljanja i studija. Da je Država Izrael nastala samo tri godi- 
ne nakon Holokausta, također je fenomen i kuriozitet koji Židovi 
promatraju u kontekstu prvoga, ali nerijetko s određenom nelago- 
dom.!?4 

Holokaust kao povijesni fenomen jedna je od najčešćih tema 
izučavanja među Židovima, ali kao religijski fenomen, s obzirom 
na opseg i značaj koji ima u suvremenoj povijesti naroda, gotovo 
bi se mogao nazvati zapostavljenom temom. U mnogim religijskim 
krugovima prihvaćeno je mišljenje kako je Holokaust nemoguće ra- 


193 Prvenstveno se misli na uništenje Hrama 70. p. Kr. (koje je Isus prorokovao u Mateju 
24:2) te poraz Bar Kohbina ustanka 132. — 145. nakon kojeg je uslijedilo veliko pro- 
gonstvo (galut). Za primjer ranoga kršćanskog tumačenja tih zbivanja vidi, primje- 
rice, Justinov Razgovor s Trifunom gdje autor podrazumijeva da su političke nevolje 
zadesile židovski narod u Palestini zbog nevjere u Isusa: “I povrh toga, nakon što 
vam je grad osvojen i zemlja opustošena, ne samo da se ne kajete, nego se usuđujete 
proklinjati njega [Isusa] i one što u njega vjeruju" (Justin, 2011:189). Vidi i Euzebije- 
vu Crkvenu povijest koja započinje osvrtom na “ono što je poslije napada na našega 
Spasitelja snašlo sav židovski narod" (Euzebije, 2004:196). Od podrobnijih studija 
toga fenomena tu su već spomenuta djela O. Skarsaune /n the Shadow of the Temple, 
S. Marcel Verus Israel te R. Pritz The Church and the Jews through History. 


194 Vidi Spero, 2000. 

zumjeti, jer iza njega ne stoji nikakav razlog.!?* Takav stav je razu- 
mljiv, budući da bi svako teološko traženje razloga iza te strahote ne- 
minovno vodilo do pitanja grijeha i kazne, odnosno o promišljanju o 
nekom židovskom grijehu koji je prethodio Holokaustu i prouzročio 
ga. S druge strane, pak, židovsko religijsko viđenje povijesti stalna je 
smetnja viđenju Holokausta kao događaja izvan Božje ingerencije, 
izvan uzročno-posljedičnog slijeda te bez teološke i epistemološke 
vrijednosti. Možda upravo zbog te nepomirljivosti, velik broj Žido- 
va zbog Holokausta je “zanijekao Boga i izgubio vjeru".!?* No neki 
rabini usprotivili su se viđenju koje humanistička načela postavlja 
ispred biblijskih. Rabin Binyamin Zev Kahane (sin Meira Kahanea) 
zastupao je tezu kako je Holokaust predstavljao ispunjenje biblijskih 
prijetnji te u tom kontekstu citira Pnz 31:16. Kahane, nadalje, navodi 
talmudsku priču o rabinu Akivi (iz doba Bar Kohbina ustanka), koji 
je skupa s nekim drugim rabinima uzišao na Hramsku goru, gdje su 
ugledali kako iz razrušene Svetinje nad svetinjama istrčava lisica. Na 
taj su prizor svi zaplakali, osim Akive, koji je prasnuo u smijeh. To 
im je objasnio riječima: “Kao što vidim da se ispunjavaju riječi pro- 
roka Miheja o lisicama, tako znam da će se ispuniti i Zaharijina Ti- 
ječ: “Starci i starice opet će posjedati po trgovima jeruzalemskim.??1?7 
Kahane potom objašnjava kako za Židove postoji “pravilo: nema 
grijeha bez kazne ni kazne bez grijeha". On, štoviše, tvrdi kako reći 
da je bilo kazne, ali ne i grijeha predstavlja herezu (kfira). 


Odrasli smo vjerujući u nagradu i kaznu, a sada nam vele da je ovo 


[Holokaust] iznimka od toga pravila. 1? 


Svrha Kahaneova tumačenja Holokausta nije prvenstveno polemi- 
ziranje s onima koji imaju drukčije viđenje, nego ukazivanje na 


195 Kahane, 2005:7-8. 

196 Yosef Achituv u Katz, 2005:275. 
197 Kahane, 2005:17, cit. Zah 8:4. 
198 Kahane, 2005:22-23. 

sljedeći epohalni korak u povijesti židovskoga naroda, a to je geula. 
On ukazuje na neke od mnogih biblijskih proroštava u kojima je 
nakon strašne kazne, Židovima, odnosno ostatku, obećana obnova, 
otkupljenje, blagoslov i mir. A to se događa kroz uspostavu Židov- 
ske države: 


Istina je da je odmah nakon Holokausta došlo do snažnog vala 
useljavanja i do napredovanja procesa kibuc galujot. Nemoguće je 
previdjeti snažnu povezanost između Holokausta i uspostave Dr- 
žave Izraela tri godine kasnije. Ona je dio istoga procesa i čovjek 
mora biti slijep da ne bi vidio povezanost.!?? 


Kahaneova argumentacija nije neuvjerljiva, no tumačenje nastanka 
Države Izraela u izravnoj uzročno-posljedičnoj vezi s Holokaus- 
tom ipak nije dominantan način na koji Izraelci, religiozni ili ne, 
vide ili možda bolje rečeno žele vidjeti to razdoblje svoje povije- 
sti. Među onima koji tu uzročno-posljedičnu vezu vide postoji i 
struja suprotna Kahaneovoj: ultraortodoksni rabini koji Holokaust 
smatraju Božjom kaznom za židovski grijeh asimilacije, ali i za 
grijeh cionizma.?% Zbog toga neke skupine, poput Satmara i ra- 
bina Teitelbauma o kojima će biti riječi kasnije, protucionistički 
aktivizam vide kao religijski meritorno djelo. Razvidno je da tema 
Holokausta nadahnjuje mnoštvo različitih tumačenja i da je ona 
religijski prepuna nedorečenosti. No u kontekstu aktualnih zbiva- 
nja, držim da je moguće ustvrditi kako Holokaust predstavlja va- 
žan, iako često neizgovoren argument u prilog izraelske političke 
nepopustljivosti. Za religiozne Židove, koji između Holokausta i 
Države vide kontinuitet, Holokaust snažno pridonosi osvješćivanju 
o ozbiljnosti i neumitnosti biblijskih proročanstava. Za sekularne 
pak Židove, Holokaust ostaje podsjetnik na usud Židova koji svoje 
živote povjere gojima na čuvanje i milost. Zbilja te traume kadra 


199 Kahane, 2005:31. 
200 Braiterman, 1998:20. 

je nadići ideologiju kozmopolitizma i humanizma s pripadajućim 
viđenjem pacifizma i popustljivosti kao političkih vrlina. S obzi- 
Tom na neskrivene pozive na novo masovno zatiranje židovskoga 
naroda, koje od Hadži Eminova vremena upućuju klerici i vođe 
islamističkih pokreta na Bliskom istoku, nerealno je očekivati da 
će u skoroj budućnosti po tom pitanju doći do značajnije promjene. 


Proglašenje i prva dva desetljeća Države 


Proglašenje Države Izraela 14. svibnja 1948. i Rat za nezavisnost 
koji je uslijedio za religijsku je zajednicu bio izvor mnogih nedou- 
mica. Bog, kojeg su oni vidjeli kao glavnog aktera u nekom budu- 
ćem židovskom povratku u Erec Izrael, bio je gotovo posve zapo- 
stavljen u definiranju nacije i naroda. Otprilike 90% jišuva činili su 
sekularni Aškenazi.?"! Glavni akter državotvornosti bio je židovski 
narod, što je možda najbolje vidljivo iz teksta Deklaracije o uspo- 
stavi Države Izraela, koji započinje riječima: 


Erec Izrael (Zemlja Izraelova) je mjesto nastanka židovskog naro- 
da. Ovdje je izrastao njegov duhovni, religijski i politički identitet. 
Ovdje je on imao svoju državu, stvorio kulturne vrijednosti od na- 
cionalnoga i svjetskog značenja i dao čovječanstvu vječnu Knjigu 


nad knjigama.?0% 


U nastavku su postignuća Židova u Palestini, već tada impresivna, 
pripisana njihovoj marljivosti i sposobnosti: 


Pioniri mačaplim i branitelji pretvorili su pustinju u cvjetna polja, 


oživili hebrejski jezik, podigli sela i gradove, stvorili rastuću za- 


201 Morris, 2008:84. Morris navodi i da je svega 3% jišuva činila ultraortodoksna zajed- 
nica koja se protivila cionizmu, što je jišuv činilo vrlo homogenom zajednicom. 


202 Cio tekst Deklaracije u prijevodu na hrvatski jezik nalazi se u Baletić, 1982:341-342. 

jednicu, koja kontrolira svoju vlastitu ekonomiju i kulturu, koja 
poštuje mir, ali zna da se brani, koja donosi blagodati napretka 


svim stanovnicima zemlje i koja teži nezavisnoj državi. 


Možda najsnažnija sekularna misao odnosi se na pravo Zidova na 
život u Erec Izraelu: 


To pravo je prirodno pravo židovskog naroda da bude gospodar 
vlastite sudbine, poput drugih naroda, u svojoj vlastitoj suverenoj 


državi. 


Pozivanje na “prirodno pravo? (z'huto t'vi'it) misao je potpuno stra- 
na tradicionalnoj religijskoj židovskoj misli,?% a želja da budu narod 
“poput drugih naroda" izravno je spojiva s oblikom starozavjetnoga 
izraelskog bunta protiv Boga.ž* Tek na kraju Deklaracije nalazi se 
referencija na Boga, kada potpisnici stavljaju nadu u “Stijenu Izra- 
elovu" (cor israel). Ambigvitet toga pojma bio je namjeran jer je Ben 
Gurion želio njime zadovoljiti i religiozne i sekularne Židove.2% 

Drugo važno religijsko pitanje, doseljavanje Židova iz dijaspore 
na Cion, također je spomenuto u Deklaraciji, kao fenomen od dr- 
žavne ingerencije: “Država Izrael bit će otvorena židovskoj imigra- 
ciji i za povratak iz izgnanstva..." Židovsko je useljavanje uređeno 
1950. Zakonom o povratku (hok hašvut), čime je “mesijansko do- 
gađanje prometnuto u čin koji ovlašćuje demokratski izabrani zbor 
i [koje je] ovisno o odluci pojedinca*.?% 

Proglašenje Države 14. svibnja 1948., iz današnje perspektive 
gledano, čini se kao odraz vjere u silu iznad one koja se može iz- 


203 Čak i semantički: riječ “priroda" (teva), kako je ranije objašnjeno, ne pojavljuje se u 
Bibliji, a u hebrejski jezik došla je tek u srednjem vijeku. 


204 Vidi npr. 1 Sam 8:5-20 kada su Izraelci od Samuela tražili da im postavi kralja “kao 
što je to kod svih naroda". Bog je Samuelu rekao kako su tim činom oni odbacili njega 
(Boga) ne želeći da on (Bog) kraljuje nad njima (stih 7.). 


205 Meir, 1987:146. 
206 Lassner & Troen, 2007:248. 


443 


ARAPSKO-IZRAELSKI SUKOB 


brojiti u ljudima i sredstvima.?% No takva vjera nije predstavljala 
dominantni stav jišuva. Naprotiv, vrlo je izgledno kako je upu- 
štanje u sukob koji će kasnije biti poznat kao Rat za nezavisnost 
djelomice bio proizvod židovske krive procjene arapskog neprija- 
teljstva. Velik dio palestinskih Židova pred rat je mislio kako se 
većina arapskih država u njega neće uključiti, ili će sudjelovati tek 
s manjim snagama. Malo je tko vjerovao da će u invaziju krenu- 
ti, primjerice, Irak, s kojim Izrael ni ne graniči. Stanovnici jišuva 
očekivali su sukob sličniji arapskoj pobuni 1936. — 1939.2% Tijek, 
pak, a posebice ishod rata bio je drukčiji od očekivanja. Novopro- 
glašena se država s nešto više od šesto tisuća stanovnika, od kojih 
su mnogi bili novopridošli bivši logoraši, iscrpljeni glađu, slabošću 
i bolestima, obranila od armija Egipta, Jordana, Sirije, Libanona 
i Iraka te čak proširila izvorna područja zacrtana planom UN-a iz 
1947. Jedan posto židovskoga stanovništva izginuo je u ratu, ali 
država je zaživjela. Religijski cionizam u tom je uspjehu stekao 
važan argument u prilog svome viđenju Izraela. Taj argument će 
svoju pravu snagu pokazati tek kasnije, kad religija postane važniji 
čimbenik izraelskog društva u cjelini, a u ratne se priče, od kojih 
su mnoge bile istinski čudesne, uvuku “apokrifni' detalji te one 
poprime mitološki značaj. 

Mnogi su religiozni cionisti odabrali sudjelovanje u izgradnji 
Države i njezinu oblikovanju u skladu s halahičkim načelima kroz 
službeno ustanovljene institucije. Jedan od glavnih ciljeva vjerskih 
stranaka bio je usklađivanje državnih zakona s vjerskim zakonom, 
primjenu vjerskih zakona na što širi spektar izraelskog društva te 
proširenje nadležnosti rabinskih sudova. Kako se vjerske stranke 
nisu odveć upletale u ekonomska pitanja vođenja države, Mapai 


207 Brojnost arapske populacije 1948. bila je četrdeset sedam puta veća od izraelske. U tu 
brojku nisu uključene arapske države Magreba koje još nisu stekle neovisnost (Aron- 
son, 2011:224). 


208 Aronson, 2011:194. Autor, zanimljivo, ovu lošu prosudbu naziva “primjerom vjero- 
vanja u čudesa". Jigal Jadin, koji je imao možda najcjelovitiji uvid u stanje, izglede 
preživljavanja svearapskog napada procijenio je na 50:50 (Burkett, 2008:143-144). 

ih je preferirao kao partnera čak ispred drugih stranaka s lijevoga 
bloka, čime je zaživjela dugotrajna koalicija socijalističko-vjerskih 
stranaka u Knesetu.?%? 

Dvije najjače vjerske stranke, Mizrahi i HaPoel HaMizrahi, 
udružile su se 1956. u Nacionalnu vjersku stranku, Miflaga datit 
leumit, poznatu pod hebrejskim akronimom Mafdal. Ta je stranka 
nastavila tradiciju svojih prethodnica te je sa socijalističkom i tada 
najsnažnijom izraelskom strankom Mapai ulazila u vladajuće ko- 
alicije.“!% Između socijalista i Mafdala nastavljena je programska 
bliskost?!! sve do 1970-ih godina, kada socijalističko i vjersko vi- 
đenje uređenja područja Judeje, Samarije i Gaze postaju sve razli- 
čitiji, ana koncu i suprotstavljeni. 

Premijer Ben Gurion, koji je do 1963. bio na čelu države,?!? 
umnogome je oblikovao stav novonastale nacije prema pitanju teri- 
torija. Za njega je zadržavanje židovske većine bilo važnije od šire- 
nja izraelskog područja,?!? zbog čega 1949. nije dopustio generalu 
Alonu da osvoji područje Judeje i Samarije.“ Gorenberg opaža 
kako je koncept “Erec Izrael" u percepciji dijela Izraelaca promi- 
jenjen nakon stjecanja neovisnosti; dok je tijekom Mandata Erec 
Izrael podrazumijevao biblijska izraelska područja prema različi- 
tim tumačenjima Pisma i povijesti, nakon 1948. to praktički postaje 
sinonim za Državu Izrael.?!* Lijevo orijentirani sekularni cionisti 
u svom će viđenju uređenja i razgraničenja izraelske države nasta- 


209 Više o tome vidi u memoarima nekadašnjeg suca Vrhovnog suda Isaaca Olshana u 
Rabinovich & Reinharz, 2008:92-95. 


210 Sve do konca 1970-ih, kada je Likud po prvi put osvojio vlast u Izraelu, Mafdal je 
uživao potporu gotovo 10% izraelskoga glasačkog tijela. Podrobniji podatci o rezul- 
tatima izbora za Kneset i koalicijama mogu se naći na službenim stranicama Kneseta 
http://www.knesset.gov.il/history/eng/eng_hist_all.htm (pregledano 7. 5. 2011.). 


211 Profesorica Kasapović piše kako je stranka Mafdal bila “programski najbliža Mapaiu 
pa je nazivana i socijaldemokratskom vjerskom strankom" (Kasapović, 2010:167). 


212 Uz kratki prekid 1954. — 1955. 
213 Burkett, 2008:88. 

214 Gorenberg, 2006:16-17. 

215 Gorenberg, 2006:13. 

viti naglašavati taj demografski i sigurnosni aspekt. No, religijska 
cionistička zajednica, koja prvih godina državnosti nije imala, ili 
barem nije naglašavala bitno drukčiji pogled na pitanja teritorija, 
1970-ih počet će o njima stvarati vlastitu i jedinstvenu viziju. 


Šestodnevni rat i njegove političko-religijske posljedice 


Presudni događaj u povijesti religijskog cionizma, Izraela pa i cije- 
loga Bliskog istoka, bio je Šestodnevni rat iz 1967. godine.?!5 Na- 
kon dva desetljeća postojanja Izrael je još uvijek bio u otvorenom 
ili latentnom sukobu sa svim arapskim susjedima, od kojih su neki 
njegovo uništenje vidjeli kao svoj najvažniji vanjskopolitički cilj. 
U proljeće 1967. Egipat 1 Sirija, a s njima i Jordan, bili su u punoj 
ratnoj pripravnosti. Novi veliki rat između Izraela i Arapa postajao 
je neizbježan. 

Izraelom je ovladao strah i duboka depresija. Zbog brojnosti i 
opremljenosti arapskih vojski te otvorenoga sovjetskog svrstava- 
nja na njihovu stranu, mnogi su Izraelci bili uvjereni kako će rat 
izazvati novu veliku katastrofu za židovski narod. Naser i arapski 
saveznici prijetili su Židovima masovnim uništenjem. Osjećaj da 
su prepušteni novom Holokaustu među Izraelcima je osnaživao i 
mlak stav zapadnih zemalja: De Gaulle je, primjerice, od Izraela 
tražio da nipošto ne napada prvi ukoliko mu je stalo do francuske 
pomoći i savezništva. Premijer Levi Eškol i ministar vanjskih po- 
slova Abba Eban su tijekom svibnja pokušavali postići smirenje 
stanja diplomatskim putem, no bili su to potezi očajnika. Realistič- 
niji su poduzeti u samom Izraelu: iskopano je deset tisuća grobova 
i pripremljeno 14.000 bolničkih mjesta.?!7 U tajnosti pred javnošću 
javni su parkovi predviđeni za masovna grobišta, a hoteli su pripre- 


216 Prior, 2005:241. 


217 Oren, 2002:136. Mnogi su rat vidjeli kao kraj Države. Oren spominje tada raširenu 
šalu prema kojoj je na međunarodnoj zračnoj luci u Lodu izvješen znak kojim se 
posljednji putnik na ukrcaju ljubazno moli da ugasi svjetlo (str. 136). 

mani za prihvat ranjenih.?! Tjeskobna neizvjesnost trajala je tjed- 
nima. Prekinuo ju je jedan od najdrskijih poteza u povijesti ratova- 
nja: izraelsko je zrakoplovstvo ujutro 5. lipnja izvelo preventivni 
udar na egipatske vojne zračne baze. U tome neočekivanom napadu 
uništeno je 90% egipatskog ratnog zrakoplovstva i većina uzletnih 
staza. Ovladavši nebom, Izraelci su potom počeli s uništavanjem 
egipatske vojske na Sinaju. U već izgubljen rat uključio se Jordan, 
a potom i Sirija. Eškol je kralju Huseinu obećao da Izrael neće na- 
pasti Jordan bude li se držao izvan sukoba, ali kralj je povjerovao 
Naseru da je Egipat u ofenzivi te nije htio ostati bez svoga dijela 
ratnog plijena. U konfuznom spletu zbivanja, Izrael je uz puno pre- 
pirke i natezanja između kolebljivih političara i okuraženih gene- 
rala uzvraćao protunapadima te uskoro od Jordana zauzeo Judeju 
s istočnim Jeruzalemom i Samariju, a u posljednja dva dana rata 
i Golansku visoravan od Sirije. Osvajanjem Golana zapovijedao 
je David Dado Elazar (1925. — 1976.), general rodom iz Saraje- 
va.2!? Izrael je, neočekivano, na iznenađenje ne samo neprijatelja i 
svjetskih promatrača nego i većine samih Izraelaca, zbrisao arap- 
sku vojnu prijetnju sa svojih granica i uzdignuo se u najmoćniju 
bliskoistočnu vojnu silu. Opseg osvajanja i štete nanesene Egiptu, 
Jordanu, Siriji i njihovim saveznicima bio je zapanjujući. Malo je 
tko mogao očekivati takav ishod rata pa je izraelska nepripremlje- 
nost za upravljanje novonastalim prilikama razumljiva: Izrael je, 
Gorenbergovim riječima, “nehotice stekao imperij".2% Izraelce je 
najprije obuzeo “snažan val pouzdanja" i radosti što su živi?! a 
onda i euforija, “kao da je upravo ukinuta smrtna presuda??? Za 


218 Meir, 1987:239. 


219 Moše Dajan se nije usuđivao izdati zapovijed za napad na Siriju jer se bojao da će se 
Rusi umiješati u rat. Dado Elazar, zapovjednik postrojba na sjeveru je pak nastojao is- 
hoditi dopuštenje za napad na Golan; dobio ga je neočekivano, kad su već i on i drugi 
generali koji su ga priželjkivali izgubili nadu. Iznenađen Dajanovom zapovijedi bio je 
i premijer Eškol, koji je čak razmišljao o tome da je povuče (vidi Oren, 2002:278). 

220 Gorenberg, 2006:41. 

221 Meir, 1987:245. 


222 Gorenberg, 2006:83; Meir, 1987:246. 

izraelske Židove podrijetlom iz dijaspore pobjeda je bila “čudo, 
din? 

S religijske točke gledano, najvažniji osvojeni dio teritorija bio 
je jeruzalemski Stari grad, s Hramskom gorom, Har ha-bait. No to 
je mjesto bilo i treće najsvetije islamsko mjesto, Al-haram al-ša- 
rif, na kojem je stajala Kupola na Stijeni i džamija el-Aksa. Izra- 
elski se politički vrh nakon što su Izraelci osvojili arapska naselja 
ispred Staroga grada kolebao glede nastavka prodora iza zidina, 
jer se plašilo širega sukoba s islamskim svijetom. Takve brige nisu 
morile glavnog rabina Izraelske vojske Šloma Gorena. Na vijest 
o sukobima oko Svetog grada, Goren je požurio sa Sinaja prema 
Judeji; u jednoj je ruci nosio svitak Tore, a u drugoj šofar. U blizini 
zidina Staroga grada, kod muzeja Rockefeller pronašao je zapo- 
vjednika padobranaca Mordehaja Gura. Gur je i sam izgarao od 
želje da osvoji Stari grad. Molio je generala Uzija Narkisa, zapo- 
vjednika Središnjeg zbornog područja (12%) 11%) da mu dopusti 
napad, ali Narkis je čekao političku odluku iz Glavnog stožera, koja 
nije stizala.?** Goren je žustro upozorio Gura da mu “povijest neće 
oprostiti bude li tu sjedio i ne uđe li [u Stari grad]".2% Tu je bio i 
Haim Hercog (Chaim Herzog) kojemu je Goren obećao sigurno 
mjesto u “idućem svijetu" (olam ha-ba a) ukoliko uvjeri Vladu da 
izda zapovijed o oslobađanju Jeruzalema. 

Za religiozne Židove u Izraelskoj vojsci očekivanje osvajanja 
Jeruzalema bilo je očekivanje obnove Božjih nauma s Izraelom. 
Zabilježena su svjedočenja vojnika koji su sebe opisali kao miro- 
ljubive zagovornike dijaloga s Arapima, no kad su se našli pred 


223 Shapira, 1970:23; autor ovoga uvoda, Muki Tzur, ovdje pravi usporedbu između ro- 
đenih Izraelaca (cabarim) za koje je pobjeda bila tek činjenica, i doseljenika koji su 
preživjeli Holokaust. 

224 Gur, 2004:243-244, 267-268. 


225 Oren, 2002:244. Motta Gur je i sam bio na rubu odluke da bez zapovijedi iz Glavnog 
stožera prodre kroz zidine, pa je na Gorenov prijedlog primijetio kako se ne događa 
“često da kušnja dođe odjevena u rabina" (Gur, 2004:276). Gur navodi da je i Narkis 
bio bijesan zbog otezanja, ali da su svi znali da će na koncu osvojiti Jeruzalem jer 
“povijest je to zahtijevala" (Gur, 2004:244). 

gradskim zidinama, čežnja za “oslobađanjem Jeruzalema" daleko 
je nadjačala sva druga politička uvjerenja: 


Krenuo sam u bitku za oslobođenje Jeruzalema. Osjećao sam da mi 
je povjerena velika povlastica da u židovskoj povijesti sudjelujem 
kao zastupnik Božji.?** 


Isti vojnik ispričao je i kako je jedan od njegovih suboraca koji 
je bio kibucnik, što je podrazumijevalo da je bio sekularan, pred 
pogledom na Hramsku goru svoje osjećaje izrazio biblijskim navo- 
dom iz Knjige psalama: 


Obradovah se kad mi rekoše: “Hajdemo u dom Jahvin!* 


Eto, noge nam već stoje na vratima tvojim, Jeruzaleme.??7 


Kad je zapovijed o ulasku u Stari grad napokon stigla,??? 
mahom sekularni zapovjednici pred polazak u bitku odredili su čak 
trojicu vojnika čija je jedina zadaća bila obuzdavanje ushićenog 
rabina Gorena. No čim je postrojba padobranaca prodrla u grad 
i zauzela Hramsku goru, rabin se otrgnuo, dotrčao do Zapadnog 
zida, izmolio kadiš za poginule izraelske vojnike, zatrubio u šofar i 
obznanio: “Ja, general Šlomo Goren, glavni rabin Izraelske vojske, 
stigao sam na ovo mjesto da ga više nikada ne napustim.*??? Dok su 
se izraelski vojnici, dirnuti do suza, okupljali oko Zida i u strahopo- 
štovanju dodirivali drevno kamenje,*%% Goren je ushićeno trubio i 


oprezni, 


226 Shapira, 1970:234-235. 


227 Ps 122:1-2. U istoj zbirci priča i svjedočanstava sudionika Šestodnevnog rata, tema 
ushićenja nereligioznih Izraelaca nakon osvajanjem Jeruzalema pojavljuje se na ne- 
koliko mjesta. No veći dio ispitanika ratno iskustvo, kao ni izraelsku pobjedu, nisu 
povezivali s religijom, nego isključivo s potrebom da oni i njihove obitelji prežive i da 
se ne dogodi novi Holokaust. 

228 Dajan je Jichaku Rabinu zapovjedio da zauzme “najteži i najpriželjkivaniji ratni cilj? 
(Montefiore, 2011:517). 


229 Oren, 2002:246. 
230 Vidi kratki osvrt na sjećanje Jichaka Rabina u Auerbach, 2009:156. 

pjevao psalme. Po prvi put u gotovo dva tisućljeća Židovi su se vra- 
tili na svoje najsvetije mjesto kao njegovi vlasnici. Uto je iz okolnih 
kuća i s minareta na njih otvorena vatra. Ponovno se zapodjenula 
bitka, no Goren, koji je život izlagao opasnosti, ali i smetao Izrael- 
cima u operaciji čišćenja, nije prestajao trubiti, pjevati i odupirati 
se zapovjednicima koji su ga pokušavali skloniti. “Nikad me nećeš 
stjerati u pozadinu!" čulo se kako je odbrusio jednome od njih. Na 
koncu su ga pustili da radi po svom 23! 

Čim je Stari grad zauzet, premijer Eškol je promptno postavio 
sveta mjesta različitih religija pod jurisdikciju njihova dotičnog 
klera, a Narkis je vojnicima zapovjedio da ta mjesta ne diraju.?3? 
Izraelski su političari bili u strahu od muslimanske reakcije širih 
razmjera ukoliko dođe do oštećenja drevnih islamskih građevina. 
Njihov oprez i bojazan dodatno je pojačavalo to što se u neposred- 
noj blizini Hramske gore nalazila crkva Svetoga groba, sveto mje- 
sto kršćana, nad čijom je sudbinom strepio katolički i pravoslavni 
svijet, kao i Kopti, Armenci i pripadnici drugih tradicionalnih de- 
nominacija. 
vanja političara o delikatnosti mjesta, ali i bez galame, Tata i vojske. 
Rabin Goren poranio je sutradan kako bi s postrojbama nastavio 
prema gradu u kojem je smještena Makpela,?* sinagoga, kasnije 
pretvorena u džamiju u kojoj se nalazi grob patrijarha Abrahama 
i Sare, Izaka i Rebeke te Jakova i Lee. Vojni džip u kojem je još 
bio njegov vozač našao se na praznoj cesti prema gradu, na što je 
rabin pomislio kako je Izraelska vojska tuda već prošla, a njega su 
namjerno ostavili u pozadini. Požurio je i ubrzo se našao u Hebro- 
nu; ulice su i dalje bile puste, prozori i vrata na kućama zatvoreni, 
a bijele zavjese izvješene posvuda. Rabin je s Torom i izraelskom 
zastavom neometano utrčao u Makpelu, iz koje se ubrzo začuo pro- 


231 Gur, 2004:357-358. 
232 Gur, 2004:358. 
233 Vidi Post 23:2-20. 

dorni zvuk šofara; prvi Židov u točno sedam stoljeća23* koji je ušao 
unutra, ušao je kao osvajač grada. Vojska je stigla tek za njim.?39 

Neočekivane pobjede i osvajanje Sinaja, Gaze, Golana te dije- 
lova Erec Izraela koji su bili samo srce nekadašnjih židovskih kra- 
ljevstava, a osobito istočnoga dijela Jeruzalema, temeljito su pro- 
mijenili sliku Bliskog istoka, no možda još dublja promjena zbila 
se u samopercepciji Izraelaca i Židova općenito. U dijelu religijske 
zajednice rat je značio novi, do tada najkrupniji korak prema shva- 
ćanju cionizma kao vjerski legitimnog političkog pokreta koji će 
omogućiti dolazak Mesije i Izraelova svekolikog otkupljenja. Pre- 
teče religijskog cionizma i većina njihovih nasljednika, kako smo 
vidjeli ranije, ostvarenje Izraelova nacionalnog otkupljenja povezi- 
vali su s otkupljenjem svijeta i dolaskom razdoblja mira u kojem 
narodi više neće ratovati. Često navođeni stih koji to pretkazuje je 
Izaija 2:2-4: 


Dogodit će se na kraju dana: Gora Doma Jahvina bit će postavljena 
vrh svih gora, uzvišena iznad svih bregova. K njoj će se stjecati svi 
narodi, nagrnut će mnoga plemena i reći: “Hajde, uziđimo na Goru 
Jahvinu, pođimo u Dom Boga Jakovljeva! On će nas naučiti svo- 
jim putovima, hodit ćemo stazama njegovim. Jer će iz Siona Za- 
kon doći, iz Jeruzalema riječ Jahvina." On će biti sudac narodima, 
mnogim će sudit plemenima, koji će mačeve prekovati u plugove, 
a koplja u srpove. Neće više narod dizat mača protiv naroda nit se 
više učit ratovanju. 


Primjena nasilja i ratovanje kao sredstva postizanja otkupljenja bili 
su gotovo nezamislivi, čemu je uzrok s jedne strane bio njihov ide- 


234 Mameluci su nedugo nakon osvajanja Hebrona od križara Makpelu pretvorili u dža- 
miju, a od 1266./1267. Židovima i kršćanima zabranili su ulazak u nju. Židovima je 
kasnije bilo dopušteno uspeti se do sedme stube uz istočni zid, ali zabrana ulaska u 
Makpelu stoljećima se strogo provodila. 


235 Auerbach, 2009:82. Gradonačelnik Hebrona od 1947. bio je šeik Ali Džabari, čija je 
obitelj sudjelovala u počinjenju zločina nad hebronskim Židovima 1929. te je on iz 
straha od odmazde uvjerio gradske starješine da grad predaju bez borbe. 

alizam, a s druge to što je bilo teško zamislivo da se nakon mno- 
gih stoljeća suzdržavanja od svakog oblika oružanog djelovanja 
židovska ideologija cionizma poveže s militarizmom.?%* No vojna 
pobjeda iz lipnja 1967. sadržavala je nekoliko fenomena na koje 
se židovstvo, usredotočeno na Božje autorstvo povijesti, Jeruzalem 
i mesijanizam, spontano odazvalo. Kao prvo, narodi su se okupili 
da unište Izrael. Nije se radilo o jednom vladaru, poput Nabuko- 
donozora, Antioha Epifana, Vespazijana ili Hadrijana, za koje je 
uvijek jedan dio suvremenika među religioznim Židovima, kat- 
kad većinski, držao da su Božji službenici poslani kazniti narod 
zbog počinjenih grijeha i nepravdi te da je borba protiv tih vladara 
borba protiv Božje volje. Šarolikost Izraelovih neprijatelja 1967. 
(uz Egipat, Siriju i Jordan borile su se i postrojbe iz Iraka, Alžira, 
Maroka, Tunisa, Libije, Sudana, Saudijske Arabije te Arapa-Pale- 
stinaca, mnogi opremljeni sovjetskim oružjem i obučeni od strane 
sovjetskih vojnih instruktora)?*" ukazivala je više na mržnju naroda 
(gojim) protiv Boga Izraelova i njegova izabranog naroda. Narodi 
koje su Izraelci držali prijateljskima pokazivali su zabrinutost, ali 
ne i volju da im pomognu.?% Sve je to oslikavalo kontekst u kojem 
je rat bio religijski dopustiv.“* Kao drugo, sam ishod rata i tijek 
mnogih bitki bio je krajnje neobičan; po mnogima čudesan. Chaim 
Herzog navodi kako si je zbog “zapanjujuće i neočekivane" pobje- 
de izraelsko zapovjedništvo umislilo postignuća iza kojih je zapra- 
vo stajao arapski nemar, neusklađenost i loše zapovjedništvo.?“% U 


236 Luz, 2003:221 


237 Sovjetska je umiješanost na strani Arapa predstavljala faktor straha posebice među 
Izraelcima koji su doselili iz Rusije ili država Istočnoga bloka i koji su često SSSR 
smatrali nepobjedivim. Među njima je bio premijer Levi Eškol koji je rat sa SSSR-om 
smatrao suicidalnim (Oren, 2002:29) te ministar Zalman Aran koji se protivio ratu 
upozoravajući na “kozmičku moć" Sovjetskog Saveza (Oren, 2002:99). 


238 Meir, 1987:239. 


239 Goren je u razgovoru s kapelanom padobranaca rabinom Stiglizom pred proboj u Stari 
grad rekao: “Ovo je, prema židovskom zakonu, jedino vrijeme u koje je čovjeku zapo- 
vjeđeno da, potpuno svjestan što čini, dade svoj život" (Gur, 2004:276). 


240 Herzog, 1984:189. 


452 


RAZVOJ CIONISTIČKOG POKRETA | RELIGIJSKOG CIONIZMA 


bitki za Sinaj, primjerice, palo je 338 izraelskih vojnika,*! a čak 


petnaest tisuća egipatskih.** Golanska visoravan, smatrana neo- 
svojivom zbog konfiguracije terena i svojevrsne “Maginotove crte? 
izgrađene uzduž litice, pala je za dva dana i jednu noć.?** Neka 
zbivanja, koja su obilježila kako izraelsko tako i ratovanje Izraelo- 
vih neprijatelja, nalikovala su onima iz opisa starozavjetnih ratova: 
Izraelce je pratila neočekivano uspješna improvizacija,“ a Ara- 
pe pomutnja.?* Poput nacrta ishoda čudesnih starozavjetnih priča 
izgledala je i karta Bliskog istoka nakon rata: površina teritorija 
koje je Izrael u tom ratu osvojio bila je tri puta veće od Izraelova 
područja pred početak rata, 

Naznake radikalnog preokreta u religijskom cionizmu iz koz- 
mopolitskog mesijanstva u mesijanizam prožet nacionalnim milita- 
rizmom mogu se pronaći u tom ratu. Čim su Izraelci konsolidirali 
snage u Starom gradu, rabin Šlomo Goren iznio je prijedlog koji 


241 Herzog, 1984:183. Sveukupan broj poginulih Izraelaca je prema Herzogu 764, od čega 
338 na Sinaju, 285 u Jeruzalemu i Zapadnoj obali (Jordanaca poginulih i nestalih više 
od 6000) te 141 na Golanskoj visoravni (nasuprot 2.500 poginulih Sirijaca). Gilbert 
navodi 777 izraelskih žrtava (Gilbert, 2008:394), Sachar 759 izraelskih i do 30.000 
arapskih (Sachar, 2001:658), a Oren 679 do 800 izraelskih poginulih te omjer izrael- 
skih i arapskih žrtava oko 1:25 (Oren, 2002:305). 


242 Gilbert, 2008:391. 
243 Meir, 1987:245. 


244 Rafael Eytan nakon rata je izjavio: “Netko s nebesa očito je bdio nad nama: svaka 
nehotična akcija koju su oni poduzeli i svaka nehotična akcija koju smo mi poduzeli 
uvijek bi se okrenula u našu korist" (Oren, 2002:179). C. Herzog je opis nevjerojatne 
izraelske obrane Golanske visoravni u ratu 1973. završio riječima: “Izraelsko tajno 
oružje, genij improvizacije, počelo je polučivati učinak" (Herzog, 1998:105). 

245 Jedan od najslikovitijih primjera zbio se na samom početku rata: jordanski su radari 
uhvatili masovno uzlijetanje izraelskih zrakoplova te su tu informaciju proslijedili 
Egipćanima. No Egipćani su dan prije promijenili frekvencije za dešifriranje, o čemu 
nisu obavijestili Jordance pa je poruka ostala nerazumljiva (Oren, 2002:171-172). O 
toj primljenoj, ali nedešifriranoj poruci svjedočio je egipatski general Noufal i za- 
povjednik egipatskoga Glavnog stožera general Fawzi u PBS-ovu dokumentarcu iz 
1998. The 50 Years War - Israel & The Arabs (1:15:20-1:15:55). Pomutnja među arap- 
skim vojskama nije bila značajka samo Šestodnevnog rata. U sljedećem, Jom kipur- 
skom ratu, kad su sirijski tenkovi zamalo osvojili Golansku visoravan, u pomoć su im 
priskočili Iračani, ali sirijski i irački tenkovi tada su u nekoliko navrata zapodjenuli 
bitku jedni protiv drugih, uvjereni kako pucaju na Izraelce (Eitan, 1992:170-171). Usp. 
Izl 23:27, Pnz 7:23, Jš 10:10, 1 Sam 14:20. 

bi nekoliko godina ranije bio nezamisliv: da vojska odmah poruši 
džamije na Hramskoj gori te tako pripremi sveti prostor za dolazak 
mesijanskoga doba.?** Vojni su zapovjednici taj rabinov prijedlog 
promptno odbacili, no neki od njih, osobito izrazito sekularni Da- 
jan, ostali su šokirani i zabrinuti za daljnji rasplet prilika vezanih uz 
Hramsku goru. Na trenutak se činilo kao da će religijski porivi ras- 
plamsati novi val sukoba s nesagledivim posljedicama, no preva- 
gnulo je halahičko tumačenje židovskom pristupu Hramskoj gori: 
većina ostalih rabina ne samo da nije podržala Gorenovu viziju iz- 
gradnje Hrama, nego su potvrdili zabranu glede židovskog uzlaska 
na Goru. Glavni rabini objavili su priopćenje kojim su židovske 
vjernike upozorili na nezakonitost hodanja po njoj, zbog opasno- 
sti da kroče na mjesto Svetišta, središnjeg dijela Hrama, u koje je 
smio ući samo veliki svećenik. Budući da točna lokacija Hrama i 
Svetišta nije poznata, Židovi su upozoreni da uopće ne uzlaze na 
plato.*" No neki rabini kasnije su presudili drukčije te je nakon 
1967. osnovano nekoliko skupina s oko 1500 članova koji su, na 
uglavnom miran način, željeli obnoviti židovsku religijsku prisut- 
nost na platou Hrama.?# Vizija platoa na kojem umjesto islamskih 
građevina stoji Hram ne samo da je razbudila židovska mesijanska 
očekivanja, nade, molitve i nagovještaje, nego je po prvi put u mno- 
go stoljeća postala nadahnuće za konkretne pripreme te političko, 
a u nekim radikalnim, ali malobrojnim krugovima?“ i militantno 
djelovanje. 

Hramska je gora s džamijama na njoj uskoro predana islamskom 
vakufu na upravljanje. Izraelske su vlasti uspostavile nadzor nad 
aktivnostima hodočasnika, koji su nakon rata hrlili sa svih strana 
prema Starom gradu. Židove koji su hodočastili na mjesto Hrama 


246 Oren, 2002:246. 
247 Gorenberg, 2000:115. 
248 Lustick, 1994:68. 


249 Lustick navodi da su najbolje razrađenu urotu rušenja džamija na Hramskoj gori stvo- 
rili aktivisti pokreta Guš emunim 1978. — 1982., među kojima je bio jedan rabin iz 
Kirjat Arbe te nekoliko časnika pričuvnog sastava vojske (Lustick, 1994:69-71). 

preusmjeravali su prema Zapadnom zidu, a sam plato Hrama ostao 
je mjestom isključivo muslimanske molitve. 

U pregovore i nagovaranje na uspostavu diplomatskih odnosa 
između Izraela i Arapa nakon rata su se uključili neki od najvaž- 
nijih svjetskih političara i diplomata. Mnoge je izraelske političa- 
Te obuzeo optimizam kako će novootkrivena izraelska vojna moć 
obeshrabriti susjede od novih ratova i otvoriti put za izravne pre- 
govore, a s vremenom i međusobna priznanja. Sjajni planovi za 
budućnost Bliskog istoka stizali su sa svih strana; ideja razmjene 
novoosvojenih područja za mir brzo je nalazila pristaše, potaknute 
najrazličitijim motivima. Teško da je bilo značajnijega aktera me- 
đunarodne politike koji nije želio na neki način pridonijeti iznala- 
ženju održivoga rješenja, osobito kad je nekoliko godina kasnije, 
nakon Jom kipurskog rata, čimbenikom bliskoistočnih previranja 
postala i cijena nafte. Pokrenula se međunarodna diplomatska i 
politička vreva, na koju su izraelski dužnosnici tražili primjerene 
odgovore i svijetu nudili objašnjenja vlastitih stajališta (hazbara). 
No malo je tko od nositelja vlasti toga ljeta 1967. pretpostavljao 
da će Šestodnevni rat pokrenuti korjenite, dugoročne, nepovratne i 
radikalne promjene u sferi čija se relevantnost za politiku do tada 
uglavnom svodila na jačanje halahe u privatnom životu: u sferi ži- 
dovske duhovnosti. Kako je rabi Heschel objasnio, prije toga rata, 
izraelska je država za Židove u dijaspori predstavljala marginalnu 
“fusnotu, usputni predmet zanimanja pa i ponosa. “Izrael je bio 
mjesto koje se posjećuje radi zabave i turizma, ali nije bio izazov ni 
glas koji traži meditaciju ili nagon za duhovnom obnovom i moral- 
nim preispitivanjem.?**% Nakon lipnja 1967. sva židovska Pisma i 
sav smisao za povijest počeli su razotkrivati stvarnost koja je u per- 
cepciji vjernika, ali i tražitelja, poprimala za stoljetni židovski teo- 
loško-politički ambigvitet neugodno oštre konture. “Značaj povije- 


sti u konačnici se mora razumjeti u teološkim pojmovima",?5! veli 


250 Heschel, 1987:202. 
251 Heschel, 1987:220. 

Heschel i zaključuje: “Država Izrael nije ispunjenje mesijanskoga 
obećanja, ali ona mesijansko obećanje čini mogućim??? Da su se 
biblijska proroštva o izraelskoj povijesti, često o kaznama koje će 
narod pretrpjeti, odavna pokazala “jezivo preciznima",? nije bila 
novina. No da se počnu ispunjavati biblijska proročanstva o obno- 
vi, otkupljenju i približavanju mesijanskoga doba, jest. Njihovo is- 
punjavanje u vidu organizirane ljudske aktivnosti, dio koje nije bilo 
opće židovsko prianjanje uza Zakon i Savez, bilo je nečuveno, ali 
odjedanput stvarno. Sinergija židovske religije, židovske politike i 
židovske borbenosti dobila je potvrdu vrhovnoga vidljivog sudca 
sveukupne židovske misli: povijesti. 


USPOSTAVA PRVIH IZRAELSKIH 
NASELJA U JUDEJI I NA GOLANSKOJ VISORAVNI 


Mesijansko ozračje koje je nakon lipnja 1967. proželo zemlju i na- 
rod“* i susret s biblijskom postojbinom koji je Izrael “transformi- 
rao iz države Židova u židovsku državu"? uskoro su rezultirali 
političkim aktivizmom u vidu obnove židovskih naselja izgublje- 
nih u ratu 1948., a potom i uspostave novih, diljem novoosvoje- 
nih područja. Odmah po smirivanju prilika Židovi su se vratili u 
svoju četvrt Staroga grada, iz koje su protjerani nakon jordanske 
okupacije 1948. Prostor neposredno ispred Zapadnog zida je raskr- 
čen i otvoren za hodočasnike, pri čemu je uništen i određeni broj 
arapskih stambenih jedinica. Nekoliko dana nakon rata, na Blag- 
dan sedmica (Šavuot) 14. lipnja, oko 200.000 Izraelaca posjetilo je 
Zapadni zid.2%* Obnova i ponovno naseljavanje židovskoga dijela 
grada od samoga su početka izraelske vlasti nad Jeruzalemom uka- 
zivali da su se Židovi vratili s nakanom da više nikad ne odu. Stav 


252 Heschel, 1987:223. 

253 Spero, 2000:30 (eng. chillingly accurate). 
254 Luz, 2003:223. 

255 Auerbach, 2009:157. 

256 Gorenberg, 2006:44. 

izraelske službene politike prema Jeruzalemu, prema kojem je sje- 
dinjenje grada neopoziv i nepovratan događaj, bio je u kontrastu sa 
stavovima prema većini ostalih osvojenih područja, koja je većina 
članova Kabineta smatrala više aktivom za cjenjkanje s Arapima 
nego teritorijem koji bi trajno trebale obuhvatiti granice države.?57 
U Jeruzalemu se pristupilo restauraciji devastiranih židovskih sve- 
tih mjesta, a razmjeri arapskoga oskvrnuća židovskih svetinja zabe- 
zeknuli su Izraelce. Sve prijeratne sinagoge i ješive bile su opljač- 
kane i devastirane, a židovskim nadgrobnim pločama s Maslinske 
gore popločeni su putevi? Ako je tko od Izraelaca dotad vjerovao 
da bi židovska sakralna mjesta bila zaštićena pod ičijom drugom 
vlašću osim izraelske, bio je razuvjeren. Širenje grada prema isto- 
ku, sjeveru i jugu prihvatili su gotovo svi slojevi izraelskih Židova. 

Za razliku od Jeruzalema, naseljavanje ostalih osvojenih pod- 
ručja predstavljalo je dvojbu. Izraelska je vlada Levija Eškola od- 
mah nakon rata jordanskom kralju Huseinu ponudila povrat svih 
“njegovih područja u zamjenu za mir, ali nade u takav rasplet 
raspršila je kartumska odluka Arapske lige iz rujna 1967. svojim 
glasovitim “trostrukim ne" kojom su arapske zemlje odbacile mir, 
priznanje i pregovaranje s Izraelom. Eškol i njegovi ministri nakon 
toga su sve ozbiljnije razmatrali mogućnost civilnog naseljavanja 
osvojenih krajeva, no među njima o tome nije postojao konsenzus; 
među vladajućim laburistima mnogi su bili neodređeni i često istu- 
pali s ambivalentnim i oprječnim mišljenjima. Jedan od najrevnijih 
zagovaratelja uspostave naselja bio je Jigal Alon (1918. — 1980.), 
tada ministar rada,“ kao i David Elazar. Naseljavanje je podrža- 


257 Među članovima Vlade i u narodu postojala su, i postoje do danas, različita mišljenja 
o tome što bi i pod kojim uvjetima trebalo vratiti ili zadržati, no Meir opaža da “nije- 
dan pametan Izraelac nikad nije pretpostavio da bi cjelokupna zaposjednuta područja 
ostala pod izraelskom vlašću" (Meir, 1987:248). 


258 Meir, 1987:244. 


259 Alon je kao vojnik stasao u Wingateovim Noćnim postrojbama i bilo bi zanimljivo 
istražiti je li i u kojoj mjeri Wingateov religijski cionizam kod Alona oblikovao sta- 
vove o stalnom zaposjedanju biblijskih židovskih područja. U članku objavljenom 
1976. u Foreign Affairs Alon obrazlaže zašto je povratak na crte razdvajanja iz 1949. 

vao i ministar religije Zerach Warhaftig (1906. — 2002.) iz vjer- 
ske stranke Mafdal, ali njegov je nastup bio odmjeren i umjeren, 
što je bilo u duhu koji je njegovao establišment stranke.2%% Moše 
Dajan, ministar obrane, protivio se, kao što se tijekom rata proti- 
vio i osvajanju tih krajeva, no ne bez određene ambivalentnosti. 
Bez imalo ambivalentnosti naseljavanju se protivio ministar vanj- 
skih poslova Abba Eban. Za premijera Eškola, pak, prekretnicu je 
predstavljao skup u Kartumu.?*! Od rujna 1967. on je oprezno i 
pomalo kolebljivo ispitivao različite načine i opsege naseljavanja 
te moguće posljedice. No jednom kad je donio odluku, Eškol je 
postao usrdni zagovornik izgradnje naselja te je čak uspostavom 
prvih sam upravljao. Velika važnost tijekom razmatranja toga 
pitanja pridavala se sigurnosnom aspektu naseljavanja i mogućim 
međunarodnim reakcijama. S Golanske je visoravni sirijska vojska 
godinama ugrožavala židovska naselja u Galileji i ribare na Galilej- 
skom jezeru pa je povrat na prijašnje stanje za mnoge bilo potpuno 
neprihvatljivo. Usto su se u podnožju Hermona nalazila vrela rijeke 
Jordan koju je Sirija već pokušala preusmjeriti s toka kroz Galile- 
ju. Budući da je većina sirijskog stanovništva, s iznimkom Druza, 
izbjegla s Visoravni, a strateška i sigurnosna važnost područja bili 
su čak veći od one Judeje i Samarije, prva naselja izgrađena su 
upravo ondje, i to kao vojni logori. Postupak pretvaranja vojnih 
logora u civilna naselja nastavljen je i kasnije, umnogome kako bi 
se izbjeglo izravno kršenje međunarodnih zakona, čega se Vlada 
pribojavala. Naime, već 14. rujna 1967. tadašnji je pravni savjetnik 


za Izrael neprihvatljiv (Allon, 1976:38-53), ali u članku se ne nazire religijska argu- 
mentacija, naprotiv, on piše kako bi, iako Judeja i Samarija za Židove imaju veliku 
“povijesnu" vrijednost, teritorijalni kompromis koji bi rezultirao mirom bio prihvat- 
ljiv (str. 44). 

260 Radikalniji mlađi članovi stranke poput Zevuluna Hammera (1936. — 1998.) zbog toga 
su prema nekim navodima bili spremni na pobunu protiv umjerenoga stranačkog vod- 
stva, dok je Mihael Hasani, jedan od zastupnika stranke u Knesetu, odlučno podrža- 
vao povratak Židova u Guš Ecion (Gorenberg, 2006:111-112). 


261 Gorenberg, 2006:110, 


262 Dio Gorenbergove (2006.) studije odnosi se upravo na Eškolovo traženje i pronalazak 
stava po pitanju naseljavanja osvojenih područja, o čemu vidi zaključak na str. 118. 

MVP-a Theodor Meron dao mišljenje prema kojem se naseljavanje 
civila na osvojena područja kosi s Četvrtom ženevskom konvenci- 
jom.263 

Blaže reakcije iz svijeta Izrael je očekivao u slučaju naselja- 
vanja Zapadne obale. Neka naselja, kao što je Neve Ja*akov, Beit 
Ha'arava, blok naselja Guš Ecion i dijelovi Hebrona do 1948. bila 
su židovska pa se njihovo naseljavanje moglo opisati kao povratak. 
Usto, Zapadna se obala nije mogla smatrati okupiranim područjem 
u formalnom smislu, jer za razliku od Golanske visoravni ili Sinaj- 
skog poluotoka nije bila priznat dio neke države.?** Rasprave među 
izraelskim dužnosnicima vodile su se oko alternativa aneksije ili 
naseljavanja, cjelokupnog područja ili samo nekih dijelova, statu- 
su arapskog stanovništva, ulaganju u infrastrukturu, diplomatskim 
naporima bilo da se arapskim zemljama ponudi povrat osvojenih 
područja u zamjenu za mir, bilo da se pred međunarodnom zajed- 
nicom opravda njihovo zadržavanje i slično. No izraelska je Vlada 
ostala zatečena postupcima religioznih Židova, odlučnih da obnove 
svoja drevna naselja. Već 1968. Židovi su nedaleko od Hebrona 
počeli graditi naselje Kirjat Arbu, a 1970. su preuzeli i tamošnju na- 
puštenu izraelsku vojnu bazu. Zatečene i iznenađene izrelske vlasti 
prešutno su dopustile to naseljavanje. Jedan od političkih razloga 
nespremnosti Vlade na odlučniju reakciju protiv naseljavanja, osim 
činjenice da su Židovi iz Hebrona u sukobima koji su prethodili 
stvaranju židovske države nasilno protjerani ili poubijani, bila je 
želja da ne dođe do sukoba s Nacionalnom religijskom strankom o 


263 Preslika izvornika dokumenta nalazi se na http://southjerusalem.com/wp-content/ 
uploads/2008/09/theodor-meron-legal-opinion-on-civilian-settlement-in-the-occu- 
pied-territories-september-1967.pdf (pregledano 8. 6. 2011.), a prijevod na engleski 
u Gorenberg, 2006:99. Theodor Meron hrvatskoj je javnosti poznat kao predsjednik 
Međunarodnog suda za zločine počinjene na području bivše Jugoslavije i predsjednik 
Žalbenog vijeća istoga suda koje je 16. studenoga 2012. oslobodilo hrvatske generale 
Antu Gotovinu i Mladena Markača. 


264 Jordanska aneksija Zapadne obale iz 1948. uz iznimku Velike Britanije i Pakistana 
nije bila međunarodno priznata. Meron je i o naseljavanju Zapadne obale, uključujući 
Guš Ecion, dao negativno mišljenje s aspekta eksperta za međunarodno pravo, ali ono 
je zadržano u tajnosti (Gorenberg, 2006:102). 

kojoj je ovisio Vladin opstanak.2%* Osim toga, barem dio članova 
Kabineta priželjkivao je da se ondje “stvore činjenice" i da fait ac- 
compli u konačnici prevagne u korist izraelskog zadržavanja dijela 
teritorija.2% Vidljivo odsutan iz prvih rasprava o budućnosti osvo- 
jenih područja bio je religijski čimbenik: pragmatična, a ne meta- 
fizička razmatranja činila su okosnicu argumenata kako pobornika 
tako i protivnika naseljavanja.?$" No promjena u omjeru njihove 
važnosti i zastupljenosti bila je blizu. 


TUMAČENJE RATA SLJEDBENIKA RABINA KOOKA 


Rabin Cvi Jehuda Kook (1891. — 1982.) u vrijeme Šestodnevnog 
rata bio je upravitelj ješive Merkaz harav. Odmah po svršetku rata 
to je središte religijskog cionizma obilježilo Kookovo shvaćanje 
novoosvojenog područja kao Božje baštine konačno predane Ži- 
dovima, s kojega se ni po koju cijenu ne treba povlačiti. Jedan od 
Kookovih učenika, rabin Jakov Filber, događaje iz Šestodnevnog 
rata, posebice Naserovu agresivnost i Huseinovu zbunjenu pohle- 
pu, protumačio je kao Božje djelovanje kako bi Židovi osvojili 
područja Erec Izraela; Bog je otvrdnuo njihova srca, kao i nekoć 
faraonovo, i to je dovelo do Izraelova izbavljenja.2*% Drugi Kookov 
učenik, rabin Hanan Porat (1943. — 2011.), bio je među onima koji 
su se sastajali s premijerom Eškolom i na koncu ga uvjerili da do- 
pusti naseljavanje osvojenih područja, najprije Guš Eciona. 
Studenti ješive bili su među prvima koji su se preselili na Zapad- 
nu obalu. Njihova su razmišljanja o naseljavanju bila različita od 
razmišljanja političara: oni su se pozivali na religijska i povijesna 


265 Vidi Lustick, 1994:42-43. Ime Kirjat Arba staro je biblijsko ime za Hebron, a osim 
toga je zanimljivo da se za taj grad koristi riječ nahala u biblijskom izvješću kako je 
Hebron “pripao u baštinu Kalebu" (Jš 14:14). Kirjat Arba danas broji više od sedam 
tisuća stanovnika. 


266 Vidi i ranije spomenuto pismo Ordea Wingatea sir Reginaldu Wingateu od 12. 1. 1937. 
u kojem on zagovara upravo ovakav način koloniziranja Palestine (Sykes, 1959:122). 


267 Kao primjer vidi razmatranje Golde Meir o naseljavanju Hebrona (Meir, 1987:271). 
268 Gorenberg, 2006:92. 

prava, bez ikakva razmatranja ili predlaganja političkih poteza, po- 
put aneksije ili uređenja statusa arapskog stanovništva te njihovih 
posljedica.2% No oni su bili manjina, a njihov utjecaj nedovoljan da 
oblikuje službene političke stavove. Eškolova iznenadna smrt po- 
četkom 1969. izgledala je kao velik udarac zagovornicima naselja- 
vanja. Poticaj širenju ideje naseljavanja zauzetih područja nekoliko 
godina kasnije došla je iz neočekivanog smjera: iz arapskih država 
poraženih u Šestodnevnom ratu, koje su na Izrael pokrenule novu 
veliku ofenzivu te iz UN-a koji je rezolucijama izglasanima pod 
pritiskom muslimanskog svijeta razjario Izraelce. 


Jom kipurski rat: neočekivan ratni preokret 
i nastanak pokreta Guš emunim 


Egipat i Sirija, kojima je SSSR u međuvremenu obnovio unište- 
no naoružanje i poljuljano samopouzdanje, iznenada su napale 
nespremni Izrael na blagdan Jom kipura 1973. Arsenal samo sirij- 
skog oružja dopremljenoga iz SSSR-a bio je dvije tisuće tenkova, 
350 zrakoplova i suvremeni raketni sustavi protuzračne obrane.?/% 
Udar Sirije i Egipta započeo je na šabat 6. listopada u 14 sati. Bio 
je koordiniran, dobro pripremljen, silovit i fokusiran. Cilj invazije 
nije bilo vraćanje područja izgubljenih u ratu 1967., nego uništenje 
Izraela.?"! Uz egipatske i sirijske armije borile su se postrojbe iz 
Iraka, Jordana, Saudijske Arabije, Kuvajta, Sudana, Tunisa i Al- 
žira. Prvih nekoliko dana rata činilo se da je Izrael na rubu voj- 
nog sloma. Vjerojatno najodgovorniji za izraelsku zatečenost bio 


269 Gorenberg, 2006:105. 
270 Herzog, 1998:74-75. 


271 Iz poslijeratnih razgovora s egipatskim glavnim vojnim zapovjednikom, generalom 
Ismailijem, proizlazi da je njegova “opsesija? bila ne dopustiti da se Egipatska vojska 
nađe izvan zaštite egipatske protuzračne obrane (Herzog, 1998:234), no iz toga se ne 
može izvući zaključak da Egipćani nisu namjeravali ići i dalje od tog zaštitnog “ki- 
šobrana". Raketne su baze bile pokretne i Egipćani su se nadali da će i njih prebaciti 
preko Sueskog kanala, kad ondje steknu dovoljno duboko uporište. 


461 


ARAPSKO-IZRAELSKI SUKOB 


je Moše Dajan, tada ministar obrane. On je, usprkos obavještajnim 
podatcima o pokretima egipatske i sirijske vojske 1 izričitim za- 
htjevima Davida Elazara, tada načelnika Glavnog stožera, odbijao 
izdati zapovijed o općoj mobilizaciji.?"* Kad je rat počeo, a arapske 
snage pokrenule ono što se činilo nezaustavljivom bujicom koja će 
preplaviti Izrael, Dajan je bio na rubu živčanog sloma. U jednom 
je trenutku bio spreman proglasiti propast države, no premijerka 
Meir nije mu dopustila da se obrati javnosti. Izraelska je vojska na 
brzinu mobilizirala pričuvne sastave, s vremenom zaustavila arap- 
ski prodor, a onda započela protuudar. Na pomolu je bio još jedan 
nevjerojatni preokret u arapsko-izraelskom ratovanju. No najveće 
čudo dogodilo se prvih sati i dana rata, kad su malobrojne izraelske 
snage zapriječile put golemim arapskim armijama. Presudna bitka 
odigrala se na Golanskoj visoravni. 

Izraelska Sedma oklopna brigada pod zapovjedništvom pukov- 
nika Avigdora Ben-Gala, koji je dva tjedna ranije predvidio rat, bila 
je jedina izraelska postrojba spremna za boj. Dio nje činila je 77. 
oklopna bojna potporučnika Avigdora Kahalanija, koja je nakon rata 
postala jedna od najglasovitijih u izraelskim oklopnim snagama.?7 
Sedma oklopna brigada branila je sjeverni dio golanske bojišnice s 
nešto više od 100 tenkova.?“* Na njih je u prvom valu udarilo 540 
sirijskih tenkova, među kojima su bili i najnoviji sovjetski tenkovi 
T-62. Iza njih je u drugom valu pristizalo još 960 tenkova. Oko 600 


272 Elazar je bio uvjeren da je na pomolu sirijski i egipatski napad pa je zrakoplovstvu 
naredio da se pripremi za preventivne udare na Siriju. No Dajan je odbio odobriti taj 
preventivni udar — kao i premijerka Meir — plašeći se reakcije koju bi to izazvalo u svi- 
jetu, osobito u Bijeloj kući (Blum, 2004:143-144). Dajan je odbio i Elazarov prijedlog 
opće mobilizacije te je nakon savjetovanja s drugim generalima i premijerkom Meir 
dopustio mobilizaciju 100.000 ljudi. Elazar je to dopuštenje iskoristio za mobilizaciju 
puno većeg broja (Herzog, 1984:53). Osim toga, dio izraelskih postrojba koje su ču- 
vale granicu s Jordanom preusmjerio je na Golan, što je bio jedan od ključnih poteza 
zaustavljanja sirijskog prodora. Elazar je tada ispravno procijenio da se Jordan ovaj 
put neće usuditi izravno napasti Izrael. 


273 O ratnom putu 77. oklopne bojne vidi Kahalani, 1997. 


274 U trenutku napada Izrael je u tom području imao pripravne dvije pješačke pukovnije 
s oko 175 vojnika te 177 tenkova (Blum, 2004:157). 

tenkova napalo je južni dio Golana. Avigdorova je brigada pretrpjela 
strahovite gubitke. Dan kasnije imala je još 40 tenkova, a zadržavala 
silu od 500 sirijskih.?"* U ponedjeljak 8. studenoga Brigadu su činili 
još samo ostatci ostataka, iako su Sirijci pretrpjeli veće gubitke. Iza 
olupina 130 uništenih sirijskih tenkova i gustog dima koji je pokri- 
vao prostranu dolinu, tada se pojavilo novih 600 tenkova, za kojima 
su išle stotine oklopnih transportera. Avigdor je užasnuto shvatio da 
je svega šest njegovih tenkovih još u funkciji; uskoro im se odnekud 
pridružilo još devet. Tih petnaest tenkova stajalo je između sirijske 
vojske i cijeloga sjevernog dijela zemlje. Sacharovim riječima: “Sje- 
na novoga Holokausta spustila se nad Izrael." Zapovjednik sjeverne 
bojišnice Rafael Eitan tada je izdao nevjerojatnu zapovijed: preostali 
tenkovi trebaju krenuti u ofenzivu i zauzeti položaje na uzvišica- 
ma.?'* Izraelski su tenkovi pošli u bezizgledni napad; neki od njih 
pucali su po neprijateljskim tenkovima okrećući se 360 stupnjeva. 
Među Sirijcima je svo vrijeme vladao određeni stupanj pomutnje, 
koji su Izraelci vješto koristili. Tada se dogodio možda najnevjero- 
jatniji obrat toga rata: Sirijci su, već pred osvajanjem Golanske viso- 
ravni, vjerojatno na temelju pretpostavke da je tih nekoliko tenkova 
“u ofenzivi" prethodnica brojnije tenkovske brigade, ustuknuli. Na 
prizor sirijskih tenkova kako se povlače s bojišnice, Izraelci su ostali 
osupnuti. Što god da je bio razlog toga povlačenja, četvrtoga dana 
rata više ni jedan bojno upotrebljiv sirijski tenk nije se nalazio iza 
crte razdvajanja iz 1967.27" Dolina u kojoj se borila Sedma brigada 
kasnije je prozvana Dolina suza (N21 72). Ondje je ostalo više od 
1.100 uništenih sirijskih tenkova, 100 iračkih, 50 jordanskih; Izraelci 
su izgubili 100 tenkova, a još 150 ih je bilo oštećeno.?7? 


275 Herzog, 1998:107. 
276 Sachar, 2001:758. 


277 Sachar, 2001:766. Van Creveld čak prenosi priču koju je nekoliko godina kasnije 
objavio Time da su Izraelci Sirijcima zaprijetili nuklearnim oružjem (Van Creveld, 
2002:232). 

278 Sirijskih vojnika tada je poginulo oko tri i pol tisuće, a 370 ih je zarobljeno. Poginulih 
Izraelaca bilo je 772, a zarobljenih 65 (Herzog, 1984:306). 

Na južnom dijelu golanskog bojišta okupljena je brigada Barak, 
koja se sa šezdesetak tenkova suprotstavila prodoru 600 sirijskih 
tenkova. Sutradan, u nedjelju popodne, brigada je imala još svega 
15 tenkova, koji su se borili protiv 450 sirijskih.ž"? Kako je glavni- 
na sirijskog udara neočekivano bila usmjerena upravo na južni dio 
bojišnice, brigada Barak je potpuno uništena, a glavni zapovjednik 
i mnogi časnici izginuli su. Na tom dijelu bojišnice Dajan je želio 
povući vojsku i utvrditi obrambene crte na pogodnijim položajima, 
ali Haim Bar-Lev je nakon izvida zaključio da s novim snagama 
treba krenuti u napad. Bila je to ispravna odluka. Nove mobilizira- 
ne postrojbe uskoro su došle do Galileje i Golana, zaustavile sirij- 
ski prodor te krenule u protunapad. Izraelski su zrakoplovi u među- 
vremenu, po cijenu velikih gubitaka, uništili većinu sirijskih raket- 
nih protuzračnih sustava, izazvali golema razaranja u infrastrukturi 
zemlje i omogućili Izraelskoj vojsci, kojoj su se do tada pridružili 
pričuvni sastavi, da krene prema Damasku. Rat je za Siriju bio iz- 
gubljen. Kad su Sirijci 22. listopada bili prisiljeni prihvatiti prekid 
vatre, svi sirijski tenkovi koji su prodrli na Golan bili su uništeni, 25% 
Gora Hermon vraćena pod izraelsku vlast, a dodatna područja na 
sjevernom dijelu crte razdvajanja sa Sirijom osvojena. Damask je 
ležao pred Izraelskom vojskom “kao na dlanu". 

Vjerojatno najveći doprinos ratnoj pobjedi na južnoj bojišnici 
dao je spomenuti general bojnik Haim Bar-Lev (1924. — 1994.). 
Bar-Lev rodio se u Beču, a kad su mu bile četiri godine njegova 
se obitelj doselila u Zagreb, gdje je živio do odlaska u Palestinu 
1939. Od 1940-ih uključio se u Palmah. Godine 1946. zapovije- 
dao je skupinom koja je srušila Allenbyjev most preko Jordana, 
kako arapska vojska ne bi mogla prelaziti na zapadnu obalu rijeke 
i napadati židovska naselja. Na početku Rata za nezavisnost zapo- 
vijedao je bojnom Negevske brigade i nastavio napredovati te je 
od 1968. do 1971. bio načelnik Glavnog stožera Izraelske vojske. 


279 Herzog, 1998:78, 84. 
280 Kahalani, 1997:XI. 

Nakon toga se povukao iz vojne službe i ušao u politiku. Početak 
Jom kipurskog rata zatekao ga je na dužnosti ministra trgovine i in- 
dustrije. Na zahtjev Golde Meir, Bar-Lev se iz civilne službe vratio 
u vojsku. Nakon što je konsolidirao obranu na južnoj bojišnici Go- 
lanske visoravni, postavljen je za glavnog zapovjednika bojišnice 
na Sinaju, za koju se također činilo da je pred slomom. Egipćani 
su za invaziju preko Sueskog kanala pripremili vojsku od 600.000 
vojnika, 2.000 tenkova, 2.300 topova, 550 borbenih zrakoplova i 
160 raketnih baza opremljenih sovjetskim raketama zemlja-zrak. 
Kad su krenuli preko Kanala, dočekalo ih je 436 izraelskih vojnika 
u sustavu bunkera takozvane Bar-Levove crte i tri tenka.?%! Nešto 
dublje u pustinji nalazilo se još 277 izraelskih tenkova. Probivši 
prvu crtu izraelske obrane Egipćani su krenuli preko Sinaja prema 
Negevu. Na brzinu prikupljene izraelske oklopne snage uskoro su 
ih presrele, ali brojniji egipatski tenkovi, u pratnji pješaštva opre- 
mljena protutenkovskim oružjem, zadali su Izraelcima velike gu- 
bitke. Mnogi izraelski tenkovi s posadama uništeni su u tom prvom 
udaru. I izraelsko je zrakoplovstvo trpjelo teške gubitke sve dok 
su raketne baze na zapadnoj strani Kanala bile u funkciji. Bar-Le- 
vov smireni, čak usporen, ali promišljen i pronicljiv nastup vratio 
je samopouzdanje zabrinutim časnicima. Uspio je reorganizirati 
postrojbe i pokrenuti ofenzivu — iako je Dajan i ondje zagovarao 
defenzivan nastup — ostvarenjem nekih riskantnih i smionih akcija. 
Najspektakularnija od njih, presudna za egipatsku de facto kapitu- 
laciju, bio je prelazak Izraelske vojske na egipatski teritorij. Jedan 
od Bar-Levovih generala, budući izraelski premijer Ariel Šaron, 
deset dana nakon početka rata probio se do Sueskog kanala, izgra- 
dio pontonski most i prešao na drugu stranu sjeverno od Velikoga 
gorkog jezera. Dio postrojba krenuo je prema obližnjoj Ismailiji, 
dok je glavnina krenula prema sjeveru. Izraelci su usput uništavali 
jednu po jednu protuzračnu raketnu bazu, čije su posade očekivale 


281 Sachar, 2001:759. Mnogi izraelski vojnici u tim bunkerima bili su ročnici, još nedo- 
voljno obučeni, dok su mnogi stariji, iskusni profesionalni vojnici i časnici bili na 
dopustu zbog proslave blagdana. 

sve samo ne izraelski pješački napad. Kad su Egipćani doznali da 
iza njihovih crta djeluju izraelske postrojbe, mislili su da se radi o 
sitnoj “gnjavaži“; maloj diverzantskoj skupini koja je prešla Kanal 
kako bi Izraelcima povratila moral i na televiziji ostavila dojam 
spektakularne misije.2% No Šaron i drugi generali s druge strane 
Kanala već su dovukli tenkove i topništvo te stigli do predgrađa 
Ismailije i na 101 kilometar od Kaira. Na dan prekida vatre 24. 
listopada cijelo područje od južnog kraja Velikoga gorkog jezera 
do luke Adabija u Sueskom zaljevu bilo je u izraelskim rukama, 
sveukupno 1.600 kvadratnih kilometara teritorija. Kad su Egipćani 
shvatili o kakvim razmjerima prodora je riječ, bilo je kasno: skupa s 
postrojbama koje su pristizale s istoka, Izraelska je vojska opkolila 
egipatsku Treću armiju na istočnoj strani Sueza. Oko 45.000 časni- 
ka i vojnika i 250 tenkova našlo se u potpunom okruženju. Izraelci 
su potom uništili egipatske pontone i čamce te presjekli njihovu op- 
skrbu i logistiku. Uspostavivši zračnu nadmoć, cijela se egipatska 
armija na Sinaju našla na milosti i nemilosti Izraelske vojske. Da je 
IDF pokrenuo napad, uništio bi je za nekoliko dana.?* Jedino što je 
Egipćanima preostalo bilo je prihvatiti primirje na koje je pozvalo 
Vijeća sigurnosti. 


RELIGIJSKO NASELJAVANJE JUDEJE 
I SAMARIJE NAKON JOM KIPURSKOG RATA 


Usprkos završnim bitkama, nakon kojih je Izrael posve slomio si- 
rijsku i egipatsku vojsku te izvojevao “najdojmljiviju pobjedu u 
svojoj povijesti",2%* okus pobjede bio je gorak. Taj je rat za izrael- 
sku naciju predstavljao golemu traumu zbog broja stradalih (2.552 
poginulih i više od 3.000 ranjenih), goleme količine uništenog na- 


oružanja (804 uništena tenka i 114 zrakoplova), velikih razaranja 


282 Herzog, 1998:231. 
283 Herzog, 1998:250. 
284 Herzog, 1984:282-283. 
285 Herzog, 1984:284. 

(materijalni gubitak uključujući izgubljenu dobit zbog smanjene 
proizvodnje bio je jednak godišnjem proračunu)“ te shvaćanja 
vlastite ranjivosti. Jedan od najvidljivijih ishoda rata bila je duboka 
razočaranost političarima i sigurnosnim službama koje je izraelski 
narod držao najodgovornijima za to što se zemlja našla zatečena 
ratom. Među malobrojne dijelove izraelskog društva koji su iz te 
traume izišli neokrnjeni spadao je pokret religijskog cionizma, i 
to prvenstveno onaj narodni dio, ne i politički religijski establiš- 
ment." U svrhu istraživanja uzroka izraelske nespremnosti ofor- 
mljeno je Agranatovo povjerenstvo, koje je nakon istrage glavninu 
odgovornosti stavilo na Dadu Elazara te zatražilo njegovu smjenu. 
On je podnio ostavku, no nije smatrao da je Povjerenstvo prosudilo 
ispravno.?% Ni izraelska javnost nije prihvatila njegovu odgovor- 
nost: glavnim krivcima smatrani su političari, osobito Moše Dajan 
i Golda Meir. I dok su iz svih dijelova društva pljuštale kritike po 
državnim “svetinjama? od vojske i tajnih službi do ministra obrane 
i premijerke,*% što je među stanovništvom prouzročilo političku 
malodušnost i osjećaj da je vladu obuzela “samodopadnost i nedo- 
statak povezanosti s pučanstvom", religijski cionisti, koji nikad 
nisu ni polagali primarno pouzdanje u te veličine, u ratu su dobili 
potvrdu svojih ranijih stavova da osvojena područja treba naseliti. 
Njihov je pokret nakon rata znatno ojačao u brojnosti i utjecaju te 
se pojavila potreba za uspostavom prepoznatljive strukture i forme 
kroz koje će moći učinkovitije djelovati. Potpora generala Šarona 


286 Sveukupni arapski gubitci bili su više od 11.000 poginulih; uništeno je oko 2.000 
tenkova i 500 zrakoplova (Sachar, 2001:786-787). 


287 Vjerski blok koji je bio u koaliciji s vladajućim laburistima nakon rata je ostao razje- 
dinjen i dezorijentiran. Na izborima u prosincu 1973. pobijedile su stranke koje su već 
bile na vlasti, ali vjerski je blok nakon međusobnih sukoba po pitanju daljnje politike 
odbio sudjelovati u sastavljanju vlade Golde Meir (Meir, 1987:308). 


288 Elazar je 1976. umro od srčanog udara. 


289 Prosvjednici su se okupljali ispred ureda premijerke i ministara i negodovali protiv 
neodgovorne politike kojom su ugrozili zemlju; jedan je nosio plakat na kojem je pi- 
salo: “Moj sin nije poginuo u borbi. Ubijen je, a ubojice sjede u Ministarstvu obrane" 
(Gorenberg, 2006:268). 


290 Meir, 1987:302. 

naseljavanju osvojenih područja, koja se nije temeljila na religij- 
skom uvjerenju, nego na sigurnosnoj procjeni, dodatno je ohrabrila 
kolebljive.??! Pa i neovisno o potvrdama takve vrste, na teorijskoj 
razini, religijski su cionisti rat tumačili drukčije od sekularnog di- 
jela društva jer ga nisu vidjeli kao isključivo negativan fenomen. U 
njihovu mesijanskom viđenju povijesti Izraela, rat je usprkos tra- 
umi predstavljao kretanje prema naprijed, budući da proces otku- 
pljenja nije mogao biti reverzibilan. Ono što je Bog započeo može 
ići samo naprijed pa je i Jom kipurski rat potrebno promatrati u tom 
kontekstu. Porat, i sam teško ranjen u borbama na Sinaju, zaključio 
je da je došlo vrijeme da se pogled svrati s politike i političara na 
aktivizam običnoga puka. Potreban je “pokret obnove? koji će kre- 
nuti “odozdol prema gore? te krizu u kojoj se našlo političko vod- 
stvo zamijeniti preporodom koji će iznjedriti narod vjeran Savezu s 
Bogom. Pokret koji je 1974. nastao s tom svrhom bio je Guš emu- 
nim (znas 1), Blok vjernih, koji Gorenberg naziva “najuspješni- 
jom ili najopasnijom (ili oboje) izraelskom pučkom [grasroot] po- 
bunom''.*?* Među utemeljiteljima pokreta bili su rabin Hanan Porat 
i rabin Moše Levinger. Uz potporu pokreta najprije je pokrenuto 
naseljavanje golanskih mjesta za koje je, poput Kuneitre, prijetila 
opasnost da bi u kontekstu nekog mirovnog sporazuma mogli biti 
vraćeni Siriji. Dragovoljci Guš emunima, ispostavilo se na zapre- 
paštenje sekularnih organizatora naseljavanja, bili su mahom reli- 
giozni, što je moglo značiti da će se naseljenici baviti izučavanjem 
Tore, a da će zemlja ostati neobrađena (što se nije dogodilo). Zbog 
toga su uputili poziv “u pomoć" stanovnicima sekularnih kibuca po 
Galileji. Stanovnici Galileje bili su najizravnije izvrgnuti opasnosti 
od sirijske prisutnosti na Golanu te su se mahom protivili sirijskom 
povratku bez obzira na cijenu. Usto, mnogi su od njih bili pioniri ili 
djeca pionira koji su močvarne i neplodne dijelove Galileje pretvo- 


291 Bar-Lev se pak protivio naseljima uz tvrdnju kako ona nemaju obrambeni značaj, 
nego će samo vezati dio vojske koja će ih čuvati. 


292 Gorenberg, 2006:266. 

Tili u plodno tlo. Kultura kibuc-pokreta i pionirskog duha koji je on 
predstavljao bila je na vrhuncu; bilo je za očekivati kako će pretva- 
ranje novih dijelova zemlje iz vojne prijetnje u poljoprivredna ze- 
mljišta za njih predstavljati neodoljiv izazov. No ta se prosudba po- 
kazala pogrješnom. Galilejci, osobito mladi, nisu pokazali nikakvu 
želju za preseljenjem na Golansku visoravan.2% Tako se profilirao 
novi fenomen u izraelskom društvu, naime da se kao mitnahalim 
— naseljenici — javljaju pretežito religiozni Židovi. Taj je fenomen 
nastao neočekivano, gotovo kao samonikla pojava; nije bio pro- 
izvod sustavno osmišljene politike i po svemu sudeći iznenadio je 
podjednako i religiozne i sekularne Izraelce. I dok je sekularni dio 
izraelskog društva ostao toliko zatečen da još dugo nije znao kako 
na njega odgovoriti — što se vidjelo iz čestih promjena stava i zbu- 
njenih nastupa sekularnih političara — religiozne su se zajednice 
uključile u ispunjenje onoga što su smatrale povijesnom misijom 
židovskoga naroda: zaposjedanje što većega dijela Izraelove biblij- 
ske i povijesne baštine (nahala ili hitnahalut).??* Kako su neke od 
tih na brzinu osnovanih zajednica na Golanu na koncu ograničile 
izraelsko povlačenje na “ljubičastu crtu",?> istodobno se profilirao 
još jedan fenomen: gradnja naselja pokazala se učinkovitim nači- 
nom sprječavanja ili barem ograničavanja gubitka teritorija kroz 
diplomatska popuštanja. Gorenberg taj čimbenik ironično, ali točno 
povezuje sa strateškim značenjem kakvo su nekoć, osobito 1948., 
imali istureni kibuci: 


U bitki, tradicija da naselje može zaustaviti vojsku pokazala se 
zastarjelom poput konjice. [...] Diplomacija je, čini se, pružala 


293 Gorenberg, 2006:278. 


294 Riječ se spominje primjerice u Jošui 11:23: “Jošua zauze svu zemlju, kao što je Jahve 
bio rekao Mojsiju, i dade je u baštinu [nahala] Izraelu podijelivši je plemenima (isto 
iu Pnz 12:9; 25:19; Br 26:53; te Jš 14:14). U Pnz 1:38 ista je riječ u glagolskom obliku 
prevedena s “uvesti u posjed", a u Pnz 12:10 “daje u baštinu". 


295 Crta razdvajanja nakon Šestodnevnog Tata. 

drukčiju pouku — naselja mogu izvršiti pritisak na vladu, nadigrati 


međunarodni pritisak, zadržati zemlju u izraelskim rukama_.2?* 


Dana 10. studenoga 1975. Ujedinjeni su narodi Odlukom 3379 cio- 
nizam proglasili oblikom rasizma. Isti dan Opća je skupština UN-a 
pozvala na veću prisutnost PLO-a u diplomatskim naporima iznala- 
ženja bliskoistočnog rješenja. U Izraelu su te dvije odluke “dovrši- 
le proces delegitimizacije Ujedinjenih naroda", osnažile uvjerenje 
kako je svijet protiv Izraela i kako “i ponos i pragmatizam traže 
da se izvanjske kritike odbace". Ni mjesec kasnije, 5. prosin- 
ca, Opća je skupština UN-a od Izraela zatražila da se povuče sa 
svih “okupiranih područja“ i to bez prethodnog postizanja mirov- 
nog sporazuma. Kako je to bilo vrijeme kad je pokret Guš emunim 
nastojao proširiti opseg naseljavanja Judeje i Samarije, UN-ove su 
odluke imale za neočekivanu posljedicu porast potpore tome po- 
kretu među sekularnim izraelskim građanima. Osobito važno za 
kasniji razvoj naselja u Judeji i Samariji bio je porast političke pot- 
pore — ili možda bolje rečeno smanjenje protivljenja — židovskom 
“ilegalnom naseljavanju. Važan događaj iz toga vremena bio je 
masovni dolazak naseljenika do mjesta nedaleko od Šekema (Na- 
blusa) i Sebaste, koji je organizirao Guš emunim usprkos zabrani 
koju su izdale vlasti. Nakon puno prepirke i pregovaranja, nase- 
ljenicima je dopušteno da se smjeste u vojni logor Kedum, koji je 
uskoro prerastao u hitnahalut Elon Moreh. To je mjesto na kojem 
je Bog prvi put prisegnuo Abrahamu vlasništvo nad Obećanom ze- 
mljom? i kao takvo simbol židovskog prava da se u njoj nastani 
gdje mu je volja. Kontroverzija oko toga naselja odnosila se na izo- 
stanak reagiranja vlasti i vojske da se naseljenike spriječi u dolasku 
do zacrtanog mjesta ili barem u ostanku, kako je ranije bio slučaj 


296 Gorenberg, 2006:279. 


297 Gorenberg, 2006:324. Ta odluka je 1991. ukinuta Odlukom 46/86; bivša je Jugoslavija 
u oba slučaja glasovala za donošenje odluke (kako za proglašenje cionizma oblikom 
rasizma tako i za njezino ukidanje). 


298 Post 12:6; mjesto se u prijevodu zove “Hrast Moreh". 

pri pokušaju osnivanja “ilegalnih" naseljeničkih ispostava.*?? Kad 
je tadašnjem ministru obrane Šimonu Peresu postavljeno pitanje 
zašto su u ranijim slučajevima naseljenici prisilno iseljavani, a tom 
prigodom nisu, njegov je odgovor glasio: “Zato što su [u UN-u] 
odlučili da je cionizam rasizam... 23% 

Koncem lipnja 1976. zbio se još jedan događaj koji je utjecao 
na izraelsko viđenje svijeta i nužnosti vlastite vojne spremnosti: 
otmica Air Franceova zrakoplova na putu iz Pariza prema Tel Avi- 
vu. Zatočene putnike iz Entebbea u Ugandi spasili su izraelski ko- 
mandosi u spektakularnoj akciji.%! Dojam da je svijet nezainteresi- 
ran za živote Židova pridonio je povećanju koherentnosti izraelske 
nacije, što je opet sa sobom nosilo smanjenje razine sukoba među 
Izraelcima različitih političkih, ideoloških i vjerskih nazora. Takvo 
je ozračje pogodovalo očuvanju i daljnjem razvoju judejskih i sa- 
marskih naselja, sve do pobjede Likuda na izborima 1977. Do iz- 
bora u svibnju 1977. s druge strane “zelene crte" već je niknulo oko 
osamdeset pet naselja?% u kojima je, uključujući istočni Jeruzalem, 
živjelo više od pedeset tisuća Izraelaca.?% Usprkos uvriježenom 
suprotnom mišljenju, stav laburista, barem tadašnjih, nikako se ne 
može smatrati nedvosmisleno neprijateljskim prema naseljavanju 
Zapadne obale. Dakako, laburistička se potpora, ili barem ambiva- 


299 Revnost ljevice prema uklanjanju i ograničavanju naselja iščitava se iz kasnijega Go- 
renbergova opisa događaja. On u sjećanje priziva epizodu iz 1948. s brodom Altalena 
koji je prevozio oružje za Irgun i koji je Jichak Rabin po Ben-Gurionovoj zapovije- 
di zauzeo uz gubitak dvadesetak života, uglavnom boraca Irguna, te navodi kako 
je Rabin u slučaju Kedum, za razliku od slučaja Altalena, “podbacio" (Gorenberg, 
2006:336). Na drugome mjestu opisuje “tragediju Jichaka Rabina: sile kaosa koje je 
svladao na obali Tel Aviva 1948., a pred kojima je sada u Sebasti popustio." Ovo su 
vrlo radikalne izjave koja ukazuju na dubinu podjele među Izraelcima po pitanju ju- 
dejskih i samarijskih naselja. 


300 Gorenberg, 2006:349. 


301 U toj je akciji poginuo zapovjednik, potpukovnik Jonatan Netanjahu, brat današnjega 
izraelskog premijera. 
302 Bickerton & Klausner, 2007:186. 


303 Gorenberg, 2006:358. Gorenberg s pravom opaža kako bi, iako se uspon desnice na 
vlast 1977. smatra vijesnikom revolucije širenja naselja, točnije bilo opisati ga kao 
nositelja “eskalacije postojećih trendova? (str. 366). 

lentnost, zasnivala na sigurnosnim, a ne na ideološkim ili vjerskim 
promišljanjima. No razdoblje vladavine desnice koje je uslijedilo 
(1977. — 1992.) obilježilo je ne samo sigurnosno, nego i ideološko 
pristajanje uz ideju naseljavanja, što je religijskom cionizmu doni- 
jelo snažnu političku potporu. Religijske su stranke, osobito NRP, 
u koaliciji s Likudom postigle veći utjecaj i značajniju ulogu u obli- 
kovanju izraelskoga društva na nacionalnoj razini nego ikad ranije 
u koalicijama s ljevicom.3% 

Početkom 1990-ih pokret Guš emunim prestao je biti djelotvo- 
ran. Jedan od glavnih razloga bila je kriza vodstva pokreta i unu- 
tarnji sukobi između umjerene i radikalne frakcije. Na parlamen- 
tarnim izborima 1992. pobijedila je lijeva koalicija koju je pred- 
vodio Jichak Rabin te su počeli mirovni pregovori s Palestincima. 
Stranka Tehija (mnn) povezana s pokretom Guš emunim, te godine 
nije prešla izborni prag pa je rasformirana. Glavni predstavnik Teli- 
gijskih cionista i naseljenika postaje Ješa, što je akronim za Judeju, 
Samariju i Gazu (1759 Ja 177117). 


RADIKALNI RELIGIJSKI CIONIZAM: RABIN MEIR KAHANE 


Vjerojatno najradikalniji predstavnik religijskog cionizma među 
Židovima koji su oblikovali političko tijelo od značajnijega utjeca- 
ja bio je rabin Meir Kahane (1932. — 1990.). Njegova stranka Kah 
(Ovako) osvojila je na izborima 1984. jedan zastupnički mandat 
a Kahane je nakon te “izborne anomalije iz 1984.% postao za- 
stupnikom u Knesetu. Pred sljedeće izbore Kah je prema nekim 
statistikama trebao osvojiti desetostruko više zastupničkih mjesta, 
no Kneset je usvojio ad hoc zakon?“ kojim se iz izbora isključuju 
stranke čiji program zagovara rasizam pa je Središnje izborno po- 
vjerenstvo Kahu uskratilo sudjelovanje na njima. Kahanea je na- 


304 Rabinovich & Reinharz, 2008:301. 


305 Gilbert, 2008:516. Izraelski predsjednik Chaim Herzog tada je odbio primiti Kahanea 
i sastati se s njim (Herzog, 2006:91), što je predstavljalo presedan. 


306 Gilbert, 2008:516. 

kon održanog govora u New Yorku 1990. ubio egipatski Arapin, 
a njegova se stranka raspala na više frakcija. Neki autori iz protu- 
vjerskog tabora smatraju kako najveće vjerske stranke u Izraelu do 
danas zastupaju poglede na nežidove kakve je zastupao Kahane.?%7 

Kahaneova temeljna teza bila je da Izrael treba anektirati Ju- 
deju, Samariju i Gazu, a arapsku populaciju iseliti uz kvalitetno 
novčano obeštećenje; one koji odbiju takvo sporazumno iseljenje 
treba protjerati. Sachar u Povijesti Izraela prenosi “tipičan Kaha- 
neov govor: 


Arapi su rak, rak, rak u našoj sredini... Govorim vam što svaki od 
vas misli duboko u srcu. Samo je jedno rješenje, drugoga nema, 
nema djelomičnog rješenja: van s Arapima! Van! Ne pitajte me 
kako... Postavite me ministrom obrane na dva mjeseca i više nao- 


kolo neće biti ni jednog žohara13%5 


Pregled Kahaneova učenja može se naći u knjizi koju je napisao 
potkraj života Or HaRa 'ajon, a koja je nakon njegove smrti preve- 
dena na engleski i objavljena u dva sveska. U tome opsežnom djelu 
Kahane razmatra i tumači brojna pitanja vezana uz židovsku teolo- 
giju, etiku, soteriologiju, razne aspekte društvenoga židovskog ži- 
vota itd. Osobita pozornost u djelu posvećena je cionizmu, odnosno 
židovskom povratku u Erec Izrael kao znaku i načinu postizanja 
otkupljenja te odnosu religioznih Židova prema nežidovima, ali i 
drugim Židovima, načelno političarima, i njihovu ophođenju pre- 
ma Arapima. U duhu religijskog cionizma on smatra da otkupljenje 
židovskoga naroda nije pitanje nekog vremena koje je Bog odredio, 
nego “ovisi o našim djelima, a osobito o vjeri i pouzdanju u Boga" 


307 Shahak, 2004:98. Ovo je smjela teza koju autori navode u poglavlju knjige koja se 
bavi životopisom jednoga ekstremista, B. Goldsteina i treba je promatrati u svjetlu 
činjenice da je Shahak (1933. — 2001.) bio angažiran protureligijski aktivist, slično kao 
i Mezvinsky, te da su obojica autora danas na glasu kao vrlo neskloni cionizmu pa i 
Izraelu. 


308 Sachar, 2001:928-929. 

i “bez straha od nežidova?.3% Židovi ne samo da ne trebaju ostati u 
izgnanstvu i čekati da se Bog uplete i izmijeni njihov udes nego od 
izgnanstva koje je samo po sebi svetogrđe trebaju potražiti utočište 
u Izraelu. 


Izgnanstvo je vrhunac i suština hilul hašema. [Od njega] nema 
veće podčinjenosti, poraza, povlačenja ili srama. Ono nema prem- 
ca glede ulijevanja “sigurnosti među poganske narode da je Bog 
oslabio, da ga uopće i nema! Izgnanstvo je izravna suprotnost 
kiduš hašemu, veliko protuslovlje postojanju svijeta. Dokidanje 
izgnanstva doista je kiđuš hašem i sav je Izrael obvezan obdržavati 


tu zapovijed.3!9 


Odbacivanje straha od poganskih naroda, preseljenje i potpuno 
ovladavanje Erec Izraelom Kahane smatra uvjetima za postizanje 
brzoga otkupljenja, nasuprot otkupljenju kroz nevolje i patnje. 


Tako, krajnji ključ postizanja konačnog otkupljenja [...] jest poka- 
janje utemeljeno na “narod koji odvojeno živi " (Br 23:9). To nije 
moguće bez stvarne, potpune vjere i pouzdanja u Boga, koji Ži- 
dova usmjeravaju prema naizgled opasnim zapovijedima [micvot] 
kojima na sebe navlači srdžbu poganskih naroda. Samo kroz takvo 
pouzdanje moći ćemo zamijeniti, čak i ovako kasno, otkupljenje 
“u svoje vrijeme" sa svim groznim patnjama koje ono povlači za 
sobom, brzim, veličanstvenim “žurnim" otkupljenjem. [...] Bog 
čezne za ovakvim pouzdanjem u Njega, koje će Izraela dovesti u 
izolaciju i oslanjanje samo na Boga. To će potom otvoriti vrata za 
kiduš hašem i potaknut će Ga da žurno i u jarosnoj odmazdi krene 
protiv poganskih naroda, da spasi Izrael i da zavlada nad cijelim 
svijetom. [...] Oni [Izrael] moraju prionuti uz opasne, zastrašujuće 


zapovijedi [micvot] koje ih ostavljaju izolirane i same, s pogan- 


309 Kahane, 1998:783, 786. 
310 Kahane, 1998:808. 


474 


RAZVOJ CIONISTIČKOG POKRETA | RELIGIJSKOG CIONIZMA 


skim narodima kao protivnicima, jer samo to može dokazati njiho- 


vo stvarno pouzdanje u Njega.?!! 


Kahane, poput većine židovskih mislilaca, mir drži jednom od naj- 
većih vrijednosti u židovstvu, ali istodobno pita i zašto u Pismu 
postoji zapovijed ratovanja, milhemet micva. Na temelju stihova 
iz Prop 3:1, 81 11 on objašnjava kako postoji vrijeme za rat i vri- 
jeme za mir te nastavlja razmišljanjima o besmislenosti traženja ili 
nametanja mira dok je židovski narod izložen pogibelji koja mu 
prijeti od neumoljivog neprijatelja, kakvi su u današnjim okolnosti- 
ma Arapi. “Mir je veličanstvena stvar, ali samo kada dođe njegovo 


vrijeme",3!? piše Kahane i nastavlja: 


Ukoliko netko donese halahičku presudu da između nas i Arapa u 
našoj sredini ne postoji ratno stanje, da smo obvezni prema njima 
se odnositi milosrdno te da je zabranjeno ubiti nekoga od njih čak 
i nakon što taj pokuša napasti i ubiti Židova, onda ta osoba nije 
ništa drugo doli rodef [onaj koji napada s nakanom da ubije], koji 


surađuje s poganima u ubijanju Židova.313 


Na drugom mjestu Kahane navodi kako je nedopustivo da nežidov 
koji napadne ili ubije Židova pobjegne nekažnjen; njegovo je uboj- 
stvo ne samo dopustivo nego je ono micva. Židov koji takvome 
omogući bijeg te kasniji povratak i novo ubojstvo Židova “nikada 
neće moći ustati i izjaviti: “Moje ruke nisu prolile ovu krv.* On pot- 
pomaže rodefa, udružio se s ubojicama Židova i prema njemu valja 
postupiti kao prema zločincu.3!* Iako je Kahaneova oštra retorika 
bila čest predmet kritike samih Izraelaca, iz njegovih je tekstova 
jasno da “neprijatelji? i “Arapi o kojima govori jesu radikalni mu- 


311 Kahane, 1998:991-993; naglasak preuzet iz izvornika. 
312 Kahane, 1996:315. 
313 Kahane, 1996:319. 
314 Kahane, 1996:320. 

slimani, čije je programe pročitao i shvatio ozbiljnije nego većina 
drugih tadašnjih izraelskih političara. 

Kahaneova vizija Izraela kao isključivo židovske države u kojoj 
nema neprijatelja jer je uništen ili protjeran temelji se uglavnom na 
biblijskim navodima, često iz Ponovljenog zakona i Knjige o Jošui: 


Bog je Erec Izrael dao kao posudu da udomi Izraela kako bi se 
odvojili od gnusoba naroda i od njihove strane kulture te kako bi 
ondje uspostavili sveto, čisto i potpuno društvo i državu u skladu s 
Božjim zakonima i pod Njegovim Nebeskim jarmom. Ne određuje 
Zemlja narod, nego narod određuje Zemlju. Nije svaka osoba koja 
živi u Zemlji određena kao njezin vlasnik. Radije, izraelski narod 
određuje Izraelovu zemlju, i tko god nije od Izraela nema udjela u 
njezinu vlasništvu.315 


Iz navoda Pnz 11:12 i 7:8 Kahane zaključuje kako nežidov može 
živjeti u Erec Izraelu samo kao stranac i privremeni stanar, nikako 
kao vlasnik. 

Biblijske stihove na koje se poziva, Kahane tumači doslovno, 
bez uvažavanja razlika koje postoje između tadašnjih okolnosti 
i onih iz vremena u kojem on piše. Njegova hermeneutika zbog 
toga predstavlja odstupanje od uvriježene židovske biblijske her- 
meneutike, u kojoj se samo Amalečani — narod koji je odavno 
iščeznuo s povijesne pozornice — smatraju nepomirljivim Izrae- 
lovim neprijateljima.?!$ Nadalje, kanaanski narodi koje su Izrael- 
ci protjerali po Božjoj zapovijedi bili su protjerani zbog njihovih 
krvoločnih i nemoralnih obreda, “izopačenih postupanja" s koji- 
ma Izraelci “nikad ne bi mirne savjesti mogli sklopiti mir".3!7 U 
kasnijoj biblijskoj povijesti izraelskoga naroda ne postoje slični 
primjeri radikalnoga židovsko-poganskog sukoba (kasniji sukobi 


315 Kahane, 1998:589. 
316 Gentiles in Rabbinic Thought u Katz, 2006:648-661. 
317 Bright, 2000:118-119. 

uglavnom su izbijali između Židova koji su držali Zakon i onih 
koji nisu), kao što nakon zauzimanja Kanaana u židovskoj tradi- 
ciji više ne postoji koncept “svetoga rata".?!8 Ipak, Kahaneovu 
tumačenju jedna okolnost — kakva između Jošuina vremena i vre- 
mena raspirivanja arapsko-izraelskog sukoba nije zabilježena u 
židovskoj povijesti — pruža određenu religijsku relevantnost i eg- 
zegetsku primjenjivost. Ta se okolnost sastoji od kombinacije ži- 
dovske borbe za ostvarenje političke prevlasti nad Erec Izraelom 
i sukoba s “kulturom smrti" koja proizvodi postupke usporedive 
s postupcima starozavjetnih Kanaanaca, poput žrtvovanja djece 
božanstvima koja štuju. 

Kahane na Arape (Išmaelce) gleda kao na narod koji nikad neće 
priznati Židovima pravo na Erec Izrael i uvijek će ostati njihovi 
smrtni neprijatelji. Oni, po njegovu mišljenju, ni u kojem slučaju 
ne mogu ostati u zemlji. 


Prebivalište u Zemlji pod tim uvjetima [političke podložnosti] do- 
pušta se svim narodima osim onih koji poput Kanaanaca i Išmaela- 
ca na Izraelce gledaju kao na lopove koji su od njih ukrali Zemlju. 
Takvi su narodi, zarativši na Izrael, proigrali pravo na podložnost. 
Njihov je jedini izbor bijeg ili sučeljavanje sa zakonom “ništa ne 


ostavljaj na životu" (Pnz 20:16).7/? 


Kahane se na koncu s osobitom žestinom obrušava na musliman- 
sku prisutnost na Hramskoj gori: 


Ovdje je bila Svetinja nad svetinjama u koju je mogao ući samo ko- 
hen gadol jednom godišnje. Prisutnost nečistih išmaelskih pogana 


koji svim srcem mrze Židove na ovome mjestu je blasfemična.32% 


318 Usp. Luz, 2003:224. 
319 Kahane, 1998:639. 
320 Kahane, 1998:994. 

Kahaneova najveća zamjerka upućena je Židovima koji političkim 
utjecajem omogućavaju takvo stanje: 


Bijedni režim predao je nečistim Išmaelcima vlast nad Hramskom 
gorom, a istodobno sprječava Božji narod Izrael da se uspinje na 
dopuštena mjesta. Neka svako uho bude pošteđeno slušanja o ovo- 
me! Zbog ovoga će se Cion odjenuti u kostrijet i sumorno žalovati. 
Zar ikoji hilul hašem može biti više opak i ponižavajući? Što reći, 
kad se zna da je svemu tome razlog strah heretika od poganskih 
naroda i potpuni nedostatak pouzdanja u Boga? Božanski blagoslov 
i milosrđe povezane s početkom otkupljenja, koji su kiduš hašem, 
Izrael promeće u nezapamćen užas, u prljavi, gnusni hilul hašem. 
Nad nas se nadvila Božja srdžba; jao uvrjedi našoj svetoj gori! Sve- 
ta nam je dužnost da proklete Išmaelce maknemo s mjesta našega 
Hrama i da uklonimo ruglo njihovih džamija koje iz dana u dan lju- 
te Boga, ukoliko se nadamo da ćemo duše spasiti od dana gnjeva.3?! 


Ustupke koje Izrael iskazuje “Išmaelcima“, primjerice predajom 
Hramske gore na upravu muslimanskom vakufu, Kahane tumači 
kao znak straha Židova pred poganskim narodima, a ne kao znak 
izraelske dobre volje da se postigne kvalitetan suživot s Arapima. 
Odbacivanje toga straha i postupanje suprotno uvriježenim među- 
narodnim načelima, po cijenu raspirivanja općeg neprijateljstva 
protiv Židova, on vidi kao ključan čimbenik u postizanju otkuplje- 
nja, ali upravo u tome dijelu mogao bi se skrivati razlog za slab 
odziv na njegovu poruku u srednjostrujaškom religijskom cioniz- 
mu. Halahičke zapovijedi, naime, dosljedno promiču izbjegavanje 
sukoba s nežidovima, a osobito izvrgavanje opasnosti života dru- 
gih Židova kroz iskazivanje osobne netrpeljivosti prema poganima, 
čak i ukoliko je ta netrpeljivost uobličena u obdržavanje Zakona.?2? 


321 Kahane, 1998:995; vidi i Šobajić, 1982:300-306. 


322 U Shahakovoj studiji Jewish History, Jewish Religion nalazi se opis nekih takvih pri- 
lika i slučajeva, osobito u 5. poglavlju The Laws against Non-Jews. 

S Kahaneovim se naukom povezuje nekoliko najradikalnijih 
postupaka religijskih cionista koji su se dogodili posljednjih deset- 
ljeća. Baruh Goldstein koji je na Purim 1994. ubio 29 musliman- 
skih vjernika u džamiji u Hebronu, prema objavljenim izvješćima 
za religijske je autoritete držao samo Majmonidesa i Kahanea.37? 
Njegov se postupak možda može povezati sa željom da ponovno 
upriliči purimsku priču iz Estere 9:1-19, kada su Židovi poubijali 
Hamanovo potomstvo i pogane koji su prethodno snovali njihovo 
zatiranje.3** Na vijest o Goldsteinovu masakru, neki su religiozni 
Židovi navodno, opijeni prema običaju svetkovanja toga blagdana, 


reagirali riječima: zbilo se “purimsko čudo".?2 


Zaključak: Novi cionistički mesijanizam 


Religijski cionizam u današnjem izraelskom društvu velikim se di- 
jelom oblikovao nakon 1967.29 On se u nekim važnim aspektima 
razlikuje od religijskoga cionizma kakav je postojao u 19. stoljeću 
i prvoj polovici 20. stoljeća, a koji je vukao korijene od vremena 
nakon sloma Bar Kohbina ustanka. Jednu od najvažnijih razlika 
predstavlja odustajanje od univerzalističkih vrijednosti i pristaja- 
nje uz “partikularističke pozicije".??" Viziju univerzalnog otkuplje- 
nja, u kojoj narodi svijeta imaju udjela u blagodatima izbavljenja 
Židova i dolazećem mesijanskom dobu sveopćeg mira, zamijenila 
je vizija izraelskoga zaposjedanja i naseljavanja područja biblijske 
pradomovine pa i po cijenu sukoba s nežidovskim narodima. Pa- 


323 Shahak, 2004:96. 


324 Shahak, 2004:109; 115. Purim je u pojmovniku citiranoga djela opisan kao “manji 
židovski blagdan... čija je značajka također i povećano neprijateljstvo prema nežido- 
vima" (XXV). 

325 Shahak, 2004:108-109. 

326 Neki autori poput Priora (Prior, 2005:241) drže da je religijski cionizam proizvod Še- 
stodnevnog rata, što je teza koja je branjiva, no njome se, s druge strane, ovaj fenomen 
ipak previše simplificira. 

327 Luz, 2003:223. 

cifistički stav pomirljivosti i traženja suglasnosti zajednice naroda 
za židovsku državotvornost zamijenio je stav pouzdanja u vlastitu 
snagu, nepovjerenja prema gojima i glorifikacije ratne pobjede. 
Promjena u židovskoj religijsko-političkoj misli prvenstveno je 
rezultat izvanjskih utjecaja, zbivanja na međunarodnoj političkoj 
pozornici i tijeka povijesti. U ratovima 1948., 1967. 1 1973. Izra- 
el je od “međunarodne zajednice" prepušten na milost i nemilost 
neprijatelju koji je bez ustezanja najavljivao zatiranje židovske dr- 
žave i svih njezinih židovskih stanovnika. Novi je Holokaust tada 
izbjegnut samo zbog izraelske obrambene spremnosti.3* Nakon 
što se uspio obraniti od vojne prijetnje, židovski se narod našao na 
udaru političkoga i diplomatskog pritiska: poistovjećivanje njego- 
ve državotvorne težnje s rasizmom od strane UN-a, kao i davanje 
političkog legitimiteta terorističkoj gerilskoj organizaciji koju je 
predvodio Jaser Arafat, oslabili su ugled međunarodne zajednice u 
očima velikog dijela Izraelaca. Ta su zbivanja utjecala na izraelsku 
vanjsku i unutarnju politiku, djelomice onako kako bi utjecala na 
vanjsku i unutarnju politiku i drugih zemalja pod sličnim okol- 
nostima. No utjecaj tih zbivanja na izraelsko društvo istodobno 
je i jedinstven, jer su ona pridonijela preinaci teološke misli kod 
mnogih društvenih aktera iz korpusa religijske populacije. Povijest 
kao izvor vjere, odnosno kao nadahnuće za tumačenje svetih spisa, 
pred židovski je narod donijela bogatu i novu građu za razmatra- 
nje 1 reinterpretaciju nekih od najfundamentalnijih religijskih po- 
stavki. Prianjanje uz univerzalizam, konsenzualizam i pacifizam 
usprkos zbivanjima koja bez imalo ambigviteta oslikavaju druk- 
čiju realnost, moglo bi se očekivati od kakve religije dualizma ili 
idealizma, no ne i od vjere stvorene u povijesti i od povijesti. Okre- 
tanje dijela židovske religijske misli prema radikalnijem cionizmu 
kao odgovoru na Holokaust i susljedna zbivanja na međunarod- 


328 Lewis objašnjava kako su nakon pobjede 1967. Izraelci spoznali da su sve vrijeme bili 
u pravu pogotovo u dvije stvari: da njihovo preživljavanje ovisi o njihovoj “volji i spo- 
sobnosti da se za njega bore te da ne mogu vjerovati Ujedinjenim narodima" (Lewis, 
1968:331). 


480 


RAZVOJ CIONISTIČKOG POKRETA | RELIGIJSKOG CIONIZMA 


noj političkoj pozornici vezana uz Izrael sukladno je s teološkim 
izvorima judaizma i njegovu svjetonazoru uvijek sklonu realizmu. 
Narazini, pak, osobne duhovnosti značajnog dijela židovskih vjer- 
nika, poticaj na privatno držanje zapovijedi u određenoj je mjeri 
zamijenio poticaj na ostvarivanje političke suverenosti, osobito u 
Jeruzalemu, Judeji i Samariji, kao primarnom načinu postizanja 
otkupljenja (geula) i pripreme za dolazak mesijanskoga doba. Ta 
dva poticaja nisu oprječna — dapače — i ovdje je riječ tek o pomica- 
nju ili zamjeni mjesta na ljestvici prioriteta. Uzročno-posljedična 
povezanost osobne pobožnosti i nacionalnog suvereniteta jedna je 
od čestih tema Biblije, u židovstvu gotovo neraskidiva. Uvriježe- 
no višestoljetno tumačenje židovstva osobnu je pobožnost pretpo- 
stavljalo političkoj suverenosti. No tijekom 1970-ih jedna se nova 
religijska misao počela značajnije profilirati i prerastati u politički 
aktivizam: misao kako je obnova nacionalne suverenosti zapravo 
suvereno Božje djelo, koje će potom iznjedriti pobožnost židov- 
skog naroda, a ne vice versa. To se očitovalo u ratovima 1948., 
1967. i 1973. kad su izvojevane čudesne pobjede premda narod 
kao cjelina niti je živio pobožno niti se većina Izraelaca pridržava- 
la čak i najosnovnijih vjerskih zapovijedi. S tom premisom, židov- 
sko suvereno vlasništvo nad Jeruzalemom, Judejom i Samarijom, 
samim srcem Obećane zemlje i drevnih židovskih kraljevstava, 
postaje veći imperativ od vlasništva nad Negevom, priobaljem, pa 
čak i Galilejom.??? To je pogled u kojem je naglavačke izvrnu- 
to uvriježeno viđenje granica Izraela i on bi kao takav vjerojatno 
davno pretrpio politički poraz kad ne bi i nehotice u sebi sadržavao 
još jedan aspekt, a taj je sigurnosni. Ukoliko bi se ti krajevi ikad 


329 Gorenberg vidi ironiju u tome što su religiozni Židovi iseljavanjem iz gradova i odla- 
skom u hitnahalujot propuštali ispunjenje misije preobraćanja sekularnih Židova na 
aktivni judaizam, budući da te sekularne Židove religiozni naseljenici u Judeji i Sa- 
mariji više nisu ni susretali (“Postali su sekta, odvojena od Izraela koji su bili naumili 
voditi“, Gorenberg, 2006:352). Ova simpatična misao otkriva Gorenbergovo duboko 
nerazumijevanje mijene i pluralnosti cionističke religijske misli te tendenciju njezina 
svođenja na simplificirana, katkad podrugljiva objašnjenja, što je nerijetko karakteri- 
stično za sekularne autore lijevoga ideološkog usmjerenja koji se upuste u analiziranje 
te teme. 

predali Arapima-Palestincima, Izrael bi bio sveden na granice koje 
su gotovo nebranjive: na jednome mjestu razdaljina između “zele- 
ne crte" i obale iznosi svega četrnaest kilometara. Granice iz 1967. 
čak je i jedan od najumjerenijih izraelskih političara Abba Eban 
(1915. — 2002.) svojedobno opisao kao granice “Auschwitza?.33% 
Takva sigurnosna slika 1970-ih je proizvela neobično političko sa- 
vezništvo: religijskih cionista s jedne strane i sekularnih ljevičara 
s druge strane. Ambicija prvih bio je dolazak Mesije, a ambicija 
drugih nedolazak arapskih vojski u Izrael; i jedna i druga ambicija 
materijalizirana je kroz izgradnju židovskih naselja (hitnahalujot) 
u Judeji i Samariji. 

Društvene, političke i teološke promjene nisu se, naravno, iz- 


mjenjivale prema oštro razgraničenim kategorijama,?3! 


nego one 
predstavljaju složene procese koji još uvijek traju. Upravo zato, 
usprkos snažnoj povijesnoj i biblijskoj privlačnosti te artikulira- 
nosti, religijski cionizam nije koherentan pokret pa čak ni jedini 
nositelj političke misli među židovskim religijskim zajednicama u 
Izraelu.?** Fragmentiranost i pluralizam, koji su općenito karakteri- 
stični za židovsku misao, vidljivi su i na ovom području. Religijski 
protucionisti, koji su od začetka cionističkog pokreta nudili alterna- 
tivno tumačenje njegove duhovne vrijednosti, opstali su do danas, 
premda su prestali biti nositeljima glavne političke opcije u religij- 
skoj zajednici. Skupine kao što su Neturei karta (aramejski Čuvari 
grada) u Izraelu te ogranci hasidskoga pokreta Satmar u dijaspori i 
dalje tvrde kako židovski povratak u Erec Izrael predstavlja suprot- 


330 Abba Eban u intervjuu za Der Spiegel, 5. studenoga 1969. 


331 U intervjuu listu Davar 1976. tadašnji ministar obrane Šimon Peres postavio je pitanje 
kako to da se smatra normalnim naseljavanje doline Jordana, ali ne i samarskih pla- 
nina te zašto je “naseljavanje Golanske visoravni ljevičarski, a naseljavanje Ofre kod 
Jeruzalema desničarski čin" (Gorenberg, 2006:346). 


332 Židovstvo nije uniformno po pitanju politike, za razliku od islama, a u određenoj 
mjeri i za razliku od nama bliže religijske zajednice, Katoličke crkve. Predan rimoka- 
tolik Hrvat uglavnom je i državotvornih, domoljubnih i konzervativnih (građanskih 
ili desnih, odnosno nesocijalističkih) nazora, a ukoliko nije, smatra ga se iznimkom 
(primjer je don Ivan Grubišić, kojeg se katkad podrugljivo naziva “crvenim popom'). 

stavljanje Božjim nakanama, pa i poricanje Boga. Jedan od najpro- 
minentnijih rabina Satmara Joel Teitelbaum (1887. — 1979.) čak je 
u djelu objavljenom 1961. ustvrdio da su Židovi cionizmom ispro- 
vocirali Holokaust.?3* Osamdesetih godina prošloga stoljeća, sljed- 
benici pokreta Satmar imali su urede diljem Europe, preko kojih su 
židovske izbjeglice iz SSSR-a preusmjeravali u Ameriku i Kanadu 
umjesto u Izrael i to su smatrali micvom.?** Još veći broj izrael- 
skih Židova je religiozan, ali političke stavove gradi bez izravna 
pozivanja na vjeru, odnosno vjera nije glavni čimbenik u njihovu 
političkom promišljanju. Religiozan Židov može pripadati gotovo 
bilo kojoj političkoj, ideološkoj i svjetonazorskoj opciji a da ga se 
zbog toga nužno ne smatra nedosljednim. Istodobno postoji trend 
povećanog zbližavanja religijske i patriotske misli i za očekivati je 
da će taj trend nastaviti jačati. 

Privlačnost ideje religijskoga cionizma sastoji se, osim u novom 
tumačenju povijesti i nekih dijelova kanona, u dosad nedovoljno 
uvažavanoj činjenici da su se mnoga predviđanja i upozorenja reli- 
gijskih cionista, čak i onih radikalnih poput Meira Kahanea, glede 
ustupaka Arapima i posljedica koje bi povlačenja sa zauzetih polo- 
žaja moglo imati po izraelsku zajednicu, pokazala točnima. Mnogi 
su u Izraelu, primjerice, nakon povlačenja iz Gaze sa žaljenjem pri- 
mijetili kako ustupci nisu način zaustavljanja terorizma, a upravo 
je religijska cionistička zajednica predvođena pokretom Guš katif 
na to ukazivala prije povlačenja. Religijska je zajednica sve vri- 
jeme bila najglasniji protivnik razmjene “zemlje za mir" i zago- 
vornik povećane židovske prisutnosti u Judeji, Samariji i Gazi kao 
odgovor na palestinski terorizam.?*> Pitanje koje u politološkim 
istraživanjima arapsko-izraelskog sukoba do danas nije kvalitetno 
istraženo jesu motivi: zagovaraju li religijski cionisti politiku nepo- 


333 http:/www.jewsagainstzionism.com/rabbi_quotes/vayoelmoshel.cfm#6Million 
(pregledano 7. 5. 2011.) 


334 Sachar, 1986:461-462, 465. 


335 Naseljenici traže da se za svakoga ubijenog Židova osnuje jedno naselje izvan “zelene 
crte". 

pustljivosti zbog vjerovanja da čvrstim prianjanjem uza “sveto tlo" 
ubrzavanju dolazak mesijanskog doba i otkupljenja, zbog ultrana- 
cionalističke ideologije zaogrnute u religiju ili pak zbog ozbiljnog 
shvaćanja islamističkih religijskih protužidovskih prijetnja. Kao i 
sve drugo u sferi društvenih zbivanja, odgovor nije jedan ni jedno- 
stavan i radi se o spletu motiva koji vjerojatno uključuje ponešto od 
svega navedenoga. Mišljenja sam ipak da bi ovo posljednje trebalo 
podrobnije istražiti jer nije nezamislivo da ono što sekularni politi- 
čari zanemaruju kao iracionalan i logički neodrživ fenomen, Teligi- 
ozni Židovi shvaćaju zaozbiljno, i to zato što zaozbiljno shvaćaju i 
vlastitu religiju s iracionalnim komponentama koje ona sadrži.?3$ U 
slučaju da je tako — a onda u onom omjeru u kojem je tako — religij- 
ska je cionistička zajednica zapravo nositelj političkog realizma jer 
zagovara postupanje koje se temelji na stvarnosti, a ne na ideološki 
uvjetovanoj percepciji stvarnosti. U razmatranju ovoga mogućeg 
fenomena svakako se mora izići iz okvira europskoga kulturološ- 
kog kršćanstva prožeta humanizmom, koje povezivanje religije 
ili, bolje rečeno, religijske etike i političke spremnosti na upora- 
bu vojne sile često smatra apsurdom. Židovska religija izvorište je 
zapadnjačke etike koja se ne zove bez razloga judeokršćanskom; 
temeljna načela etike i morala potječu iz židovske Biblije i židov- 
ske vjere. Kako smo vidjeli u uvodnim poglavljima, u doba kad su 
nastajala bila su revolucionarna i jedinstvena u odnosu na sve druge 
drevne vjere i civilizacije, a njihova je originalnost osobito vidljiva 
po pitanju antropocentričnosti i svetosti ljudskoga života. Upravo 
je oko njih nauk gradio po mnogima najpoznatiji židovski rabin i 
moralni primjer čovječanstva, Isus iz Nazareta. Prirodno je pitanje 
što je s tim načelima u ogranku židovstva koji njeguje ideju religij- 
skog cionizma? Koncept “čistoće oružja" (tohar hanešek) prema 
kojem izraelski vojnik ne smije ugroziti civila ili nenaoružana ne- 


336 Profesor Moshe Sharon misli da ovaj argument nije odveć relevantan jer prema nje- 
govu poznavanju naseljeničke zajednice (više njegove odrasle djece su mitnahalim u 
Judeji i Samariji) u njoj ne postoji značajnija razina poznavanje muslimanske vjere. 

337 iznjedrila je 


ta židovska etika, no moguće je postaviti pitanje otkud uopće oružje 


prijatelja, čak i po cijenu ugroze vlastite sigurnosti, 


u njegovoj ruci? Boljem razumijevanju fenomena kompatibilnosti 
biblijske vjere i legitimnosti uporabe sile u svrhu zaštite ljudskog 
života pridonijela bi usporedba s anglosaksonskim protestantskim 
viđenjem etike i rata, koje se kao i religijski cionizam temelji na 
Bibliji. Biblijska zapovijed “ne ubij? vrhovni je religijski imperativ 
za čije je kršenje propisana smrtna kazna, kako eksplicitno u Sta- 


338 ali to se može tumači- 


rom tako implicitno i u Novom zavjetu, 
ti i obrnuto: spašavanje ljudskog života (pikuah nefeš) vrhovna je 
zapovijed, a sprječavanje ubojice u naumu ili njegovo kažnjavanje 
nakon čina ubojstva (radi primjera drugima ili sprječavanja novih 
zločina) pridonosi njezinu ispunjenju. Prema Bibliji, čovjek ima 
mandat ograničiti zlo u svojoj sredini, što čini suprotstavljajući se 
zločincu.??* Humanističko viđenje čovjeka kao izvorno dobrog i 
potencijalno savršenog bića vodi pak do ambicije da se zlo isko- 
Tijeni, a u takvoj idealističkoj viziji zamisliv je svijet bez ikakva 
nasilja pa i kaznenoga. Prva sfera u kojoj se idealizam humanistič- 
kog svjetonazora očituje jest religija: ona bi ako išta drugo trebala 
biti usredotočena na duhovnost, čistu vrlinu i predstavljati antitezu 
svakom nasilju. No to je platonsko, a ne biblijsko viđenje religije. 
Židovsko-kršćanska religija kako je definirana u Svetom pismu nije 
nositelj ideje idealizma, nego ideje realizma. Poznavatelj Biblije 


337 Više o čistoći oružja vidi u Solomon, 2005:295-309. Ovdje valja naglasiti i kako je 
izraelska strana koncept čistoće oružja koristila za pridobivanje simpatija međuna- 
rodne javnosti, iako se za njega nikako ne može ustvrditi da je uvijek predstavljao 
temeljno načelo izraelskog ratovanja. Morris, primjerice, ukazuje na to daje u Ratu za 
nezavisnost 1948. izraelska strana počinila više pokolja od arapske, u kojima je stra- 
dalo oko osamsto arapskih civila i ratnih zarobljenika. No s druge strane, izraelska 
je strana zauzela oko 400 arapskih naselja, a arapska jedva deset, od kojih je najveći 
pokolj izvršen u Guš Ecionu, gdje je stradalo 150 Židova (Morris, 2008:405-406). 


338 Vidi npr. Rim 13:4. 


339 Često navođen biblijski stih u tom kontekstu je Neh 4:8: “Ne bojte se ovih ljudi [ne- 
prijatelja koji su vrebali napasti židovske graditelje jeruzalemskih zidina]! Mislite na 
Gospoda, velikoga i strašnoga, i borite se za svoju braću, za sinove i kćeri svoje, za 
žene i kuće svoje!" 

zna ono što je zapadnjačkom humanistu gotovo nezamislivo: prvo 
ubojstvo u povijesti čovječanstva, kako je zabilježeno u Knjizi Po- 
stanka, počinjeno je iz religijskog motiva.3# 

Rabin A. J. Heschel u svojoj knjizi Israel: An Echo of Eternity 
opisuje dvojbu nužnosti židovskoga naroda da se brani i židovske 
odbojnosti prema ratovanju. On piše kako je židovski narod nakon 
što “dvije tisuće godina nije podigao mača" izgradio osjećaj gnu- 
šanja prema nasilju, zbog čega je bio potpuno nespreman kad su 
se na njega obrušile strahote Holokausta, iako su nacisti godinama 
prijetili i nagoviještali njegov dolazak. “Zar da ne vjerujemo Na- 
seru, kao što nismo vjerovali Hitleru?" pita se.?*! On u postojanju 
izraelske države, a osobito u osvajanju Jeruzalema 1967. vidi ispu- 
njenje božanskih obećanja, ali radost izbavljenja zasjenjuje količi- 
na patnje, ne samo one koju su pretrpjeli Izraelci nego i one koju su 
Izraelci nanijeli Arapima. Rabin na temelju talmudske priče, prema 
kojoj je Bog zabranio anđelima da se raduju nad sudbinom Egip- 
ćana koji su izginuli u Crvenom moru progoneći Mojsija i Izrael- 
ce,3* tumači “podijeljene osjećaje" izraelskih vojnika i židovskog 
naroda pred “trijumfom osvajanja i pobjede".?4* Taj ambigvitet iz 
religijske cionističke misli vjerojatno nikad neće nestati, zbog čega 
će religijski cionizam biti stalno podvrgavan samopreispitivanju i 
promjenama. Kakve god se promjene budu u njemu događale, one 
no, a vitalni demokratski procesi u njemu čine politički program, 
ideologiju i stajališta svake strane općepoznatima i izvrgnutima 
javnoj debati, analizi i kritici. Argumenti koju religijski cionisti 
predstavljaju javnosti pred izbore — jer to je jedini način da ih se 
pretoči u širi društveni utjecaj i političku vlast — nisu iznimka. Sva- 
ki se njihov korak podrobno ispituje, a nedosljednosti kažnjava- 


340 Post 4:2-8. 

341 Heschel, 1987:213. 
342 Megilah 10b. 

343 Heschel, 1987:215. 

ju na izborima. Obveza političke odgovornosti koju ta zajednica 
mora poštivati kako bi funkcionirala u demokratskom političkom 
sustavu nameće joj nužnost prilagodbe mnogim načelima demo- 
kratskoga 1 sekularnog društva. Kako ta religijska zajednica vidi 
sukob s Palestincima, s Arapima, s muslimanskim svijetom ili op- 
ćenito odnose s gojima, poznato je između ostaloga i zbog toga što 
mnogi protivnici unutar same židovske zajednice nastoje njihovu 
ideologiju, ili neke njezine dijelove, izložiti kritici i diskreditirati 
je. Među njima prednjače radikalni ljevičarski pokreti kao što je 
Šalom ahšav (vte>x mw), Mir sad, i B'Celem (2982), Na sliku, 
koji zagovaraju uspostavu palestinske države u Judeji i Samariji te 
deportaciju židovskih naseljenika. Jedan od financijera tih organi- 
zacija je Otvoreno društvo financijskog magnata Georgea Sorosa.3“# 
No, sudeći po posljednjim parlamentarnim izborima održanima u 
siječnju 2013. privlačnost poruke religijskog cionizma i židovskog 
naseljavanja Judeje i Samarije u izraelskom društvu jača. U Kneset 
je izabrano više religioznih zastupnika nego ikada prije u povijesti 
Države Izraela. Skoro trećina zastupnika, njih 39 od 120, religio- 
zno je.345 Čak 10% mjesta pripalo je religijskoj cionističkoj stranci 
Habajit hajehudi (*Twmn r>27), Židovski dom, koju predvodi Naf- 
tali Bennett — prijašnji čelnik vijeća naseljeničkog pokreta Ješa 
(DID NXDI). 


344 http://www.ngo-monitor.org/article/open_society_institute_osi_, pregledano 28. 1. 
2013. 

345 www.jpost.com/DiplomacyAndPolitics/Article.aspx?id=300910, www.knesset.gov.il/ 
electionsl9/eng/list/results_eng.aspx, pregledano 28. 1. 2013. 

ISLAMSKI TERITORIJ 
I ŽIDOVSKA POLITIČKA 
VLAST 


3 idovske zajednice koje su potkraj 19. i početkom 20. stoljeća 
Pare: u Palestini, kao i Židovi koji su počeli doseljavati iz 
Europe, nisu bile nositelji nikakvih političkih ovlasti, s iznimkom 
vjerske samouprave kakvu su uživale manjine u Osmanskom Car- 
stvu. Nakon što su Židovi preko bogatih sponzora i cionističkih 
organizacija počeli kupovati zemlju u Palestini pa čak ni nakon 
objave Der Judenstaata u kojem je Herzl nedvosmisleno naveo da 
je cilj cionizma uspostava židovske države, muslimani židovskim 
ambicijama nisu pridavali značaj kao nečemu što bi moglo ugroziti 
obilježje toga područja kao dijela širega povijesnog Dar al-isla- 
ma. Pitanje je koliko je uopće razmišljanje u kategorijama Dar 
al-harb nasuprot Dar al-islamu tada bilo prisutno među bliskoi- 
stočnim Arapima, s obzirom na to da su se mnogi od njih svrstali 
uz kršćansku Britaniju protiv muslimanske Turske, i same u savezu 
s kršćanskim silama. Tek po objavljivanju Balfourove deklaracije 
brojniji su arapski glasovi počeli izražavati zabrinutost za smjer 
britanske politike u Palestini. Ipak, Balfourova se deklaracija mora 
promatrati u širem kontekstu bliskoistočnih zbivanja u kojem ona 
sigurno nije glavni razlog buđenja arapskog nacionalizma. U isto 
je vrijeme slamana četiristogodišnja turska vlast nad arapskim ze- 
miljama, a Britanija i Francuska su među Arapima ne samo poti- 


489 


ARAPSKO-IZRAELSKI SUKOB 


cali nacionalizam, europski izum s početka 19. stoljeća,! nego su 
oni arapskim nacionalistima omogućili da se uopće počnu politički 
izjašnjavati.? Palestinska nacija, dakako, nije postojala, kao ni si- 
rijska, libanonska ili (trans)jordanska.? I sama ideja arapske nacije 
bila je tek u povojima, što ne čudi uzme li se u obzir da “ni jed- 
na jedina nezavisna država u kojoj je arapski službeni jezik nije 
postojala prije Prvoga svjetskog rata"'.* Usto, osmanski se imperij 
općenito držao podalje od europskih trendova modernizma, pro- 
svjetiteljstva i industrijalizacije* pa i nacionalizma. No neke ideje 
modernizma među određenim slojevima arapskoga društva pustile 
su korijen čim su se pojavile, što je između ostaloga na trenutak 
nagovijestilo razvitak sekularnog društva i politike pragmatizma. 
Važni akteri bliskoistočnih zbivanja s početka 20. stoljeća, poput 
diplomata i orijentalista sir Marka Sykesa ili potporučnika T. E. 
Lawrencea, razvoj arapskoga nacionalizma promatrali su upravo 
u tom kontekstu te su vjerovali da će se Arapi sporazumjeti sa Ži- 
dovima u svojoj sredini ukoliko u tome prepoznaju korist.“ Zapad- 
ne sile i predstavnici cionističkog pokreta svoje su politike prema 
Arapima temeljili na premisi kako politički procesi na Zapadu i na 
“novom Bliskom istoku imaju puno zajedničkoga, a u budućnosti 
će imati još više. Takva očekivanja nisu bila neutemeljena. U svom 
istraživanju nisam uspio doći do dokumenata koji bi ukazivali na 
to da je fundamentalna, kanonizirana religija među muslimanskim 
Arapima koncem 19. i početkom 20. stoljeća bila važan i artikuli- 


1 Kedourie, 2000:1. Kedourie potom tvrdi da je od svih zapadnjačkih političkih doktri- 
na nacionalizam postao najpopularniji i najbolje shvaćen na Bliskom istoku (str. 11). 


2. Zanimljiva je opaska W. E. Curtisa iz 1903. u kojoj, opisujući buntovni stav Armena- 
ca, navodi: “Palestina je turska provincija isto koliko i Armenija, ali njezini se stanov- 
nici podčinjavaju despotizmu pod kojim su rođeni, a Armenci ne" (Curtis, 1903:104). 


3 Sirijom se smatralo široko područje koje je uključivalo današnji Izrael, Jordan, Li- 
banon, dijelove Iraka, Saudijske arabije pa čak i sjevernog Sinaja te Cipar. To je bilo 
zemljopisno, a ne nacionalno područje, koje su Arapi nazivali al-Šam i koje nikad u 
povijesti nije bilo država jednoga naroda (vidi Pipes, 1990: 14-16). 


4. Goitein, 1955:215. 
5 Hitti, 1959:228. 
6  Weizmann, 1949:189; Weizmann & Tutaev, 1967:88. 

ran čimbenik političkoga prosuđivanja." Naprotiv, Kedourie opaža 
da se nakon Prvoga svjetskog rata pojavio “islam bez dogmi" koji 
je zbog toga svojstva bio privlačan i arapskim kršćanima u potrazi 
za rodoljubnijim identitetom.? Islam kao svjetonazor, civilizacija i 
identitet dakako, uvijek je bio tu, ali ranoislamska podjela svijeta 
na Dom islama i Dom rata, a osobito kanonizirano postupanje pre- 
ma Židovima, kao važan obrazac za primjenu u tadašnjim blisko- 
istočnim zbivanjima, nije. 

Mnogi su Arapi cionistima prilazili sa stavom koji je odražavao 
oprez, ali ne i otvoreno neprijateljstvo. Jusuf el-Khalidi, bivši je- 
ruzalemski gradonačelnik, u prepisci s Herzlom koncem 19. stolje- 
ća cionizam je prepoznao kao opravdan pokret, ali je vođu cioniz- 
ma upozorio da bi lokalno stanovništvo moglo odgovoriti otporom 
i nasiljem ukoliko dođe do masovnog useljavanja Židova u Palesti- 
nu.? Zanimljivo iskustvo s bliskoistočnim Arapima imao je Cha- 
im Weizmann, kad je početkom 1918. kao predsjednik Cionističke 
federacije obišao Egipat i Palestinu. Weizmann je u Kairu razgova- 
rao s arapskim političarima i dužnosnicima, istima onima koji su 
pred put pokušali spriječiti Weizmannov susret s engleskim kraljem 
Georgeom V.!% Weizmann je bio zbunjen jer u njihovu nastupu 
nije zapazio očekivane znakove neprijateljstva, iako kao mogući 
razlog spominje i svoje neiskustvo u takvim kontaktima te nespo- 
sobnost “čitanja između redaka". Weizmann je uskoro shvatio kako 
su dojam koji arapski sugovornici ostavljaju 1 riječi koje izgovaraju 
nerijetko suprotni njihovim stvarnim stavovima te s mjerom čuđe- 
nja i djetinje radoznalosti u nastavku putovanja nastoji proniknuti 


7 Muslimansko bratstvo, primjerice, utemeljeno je tek 1928. Sredinom 19. stoljeća Bli- 
skim istokom širio se kršćanski antisemitizam, koji se rasplamsao nakon zbivanja u 
Damasku iz 1840. Neki progoni Židova bili su posljedica muslimansko-kršćanskih 
sukoba, nakon kojih su se kršćani obrušili na Židove, što se dogodilo u Damasku 
1860. 


8 Kedourie, 2004:324; više o kontekstu ovoga Kedourijeva opažanja vidi u prethodnom 
poglavlju. 


9 Penslar, 2007:52. 
10 Weizmann, 1949:213-214. 

u tajne vođenja diplomacije na Orijentu.!! Weizmann je zamijetio 
i kako “egipatsko ozračje" nije odražavalo potpunu potporu Save- 
znicima. Veliko iznenađenje čekalo ga je u Aleksandriji: lokalni Ži- 
dovi iz cionističkog pokreta ondje su mu upriličili dobrodošlicu uz 
glazbu, paradu i zastave, o čemu je pisao supruzi Veri.!* Znakovito 
je da nikakvo protivljenje egipatskih muslimana nije poremetilo ni 
njegov boravak ni cionističku paradu priređenu njemu u čast. Na- 
dalje, Weizmann opisuje kako su mnogi palestinski Židovi pronašli 
utočište u Egiptu pred turskim postrojbama koje su još uvijek drža- 
le položaje u blizini glavnih palestinskih gradova. Egipatski su pak 
Židovi uživali u vrlo povoljnim životnim uvjetima, zbog čega ih 
ideja cionizma o preseljenju u Palestinu nije privlačila.!3 

Weizmanna su i u Palestini dočekala iznenađenja. On bilje- 
ži kako je ondje prvi put vidio Protokole cionskih mudraca, koji 
su među britanskim časnicima već bili poznato štivo. Mnogi su 
Britanci, zbog revolucionarnih prevrata u Rusiji i ulozi Židova u 
njima, taj traktat smatrali vjerodostojnim dokumentom. Većina 
britanskih časnika, za razliku od Protokola, nije bila upoznata s 
Balfourovom deklaracijom.!4 U vrijeme Weizmannova boravka 
u Palestini među lokalnim Arapima pojavili su se huškači koji su 
počeli širiti vijest kako su “Britanci doveli Židove da zaposjednu 
zemlju".!> Ipak, među arapskim vođama nije bilo zabilježenog ne- 
prijateljstva prema Židovima; tadašnji jeruzalemski muftija, kao i 
gradonačelnik Musa Kazim Huseini, s Weizmannom i cionistima 
uspostavili su prijateljski odnos.1!$ 


11 Weizmann, 1949:215-216. 


12. Weizmann & Tutaev, 1967:82. Waizmann ovu epizodu s putovanja ne navodi u svojoj 
autobiografiji. 

13 Chaim je supruzi Veri pisao kako su neki egipatski Židovi milijunaši čije bogatstvo 
svakodnevice raste i da bi oni razmotrili preseljenje u Palestinu samo kad bi se ona 
našla unutar egipatskih granica ili sfere utjecaja (Weizmann & Tutaev, 1967:83). 


14 Lebl navodi da je “britanska vojna administracija u Palestini dve pune godine držala 
u tajnosti i nije objavila tekst Balfurove deklaracije" (Lebl, 2003:17). 


15 Weizmann, 1949:217-218. 
16 Weizmann, 1949:223. 

Vjerojatno najveće političko ohrabrenje buduće suradnje Arapa i 
Židova došlo je od već spomenutoga emira Faisala (1855. — 1933.), 
kojega se kao sina mekanskog šerifa Huseina, potomka hašemitske 
obitelji kojije neko vrijeme kraljevao Hidžazom, u značajnom dije- 
lu arapskoga svijeta smatralo svearapskim vođom. Husein i njegovi 
sinovi, koji su u to vrijeme bili “priznati predstavnici arapskoga 
nacionalizma", ne samo da nisu izrazili protivljenje Balfourovu 
obećanju Židovima glede nacionalnog doma u Palestini!7 nego je 
Faisal na židovski pokret u Palestini gledao izrazito blagonaklo- 
no, prepoznajući i pravo koje Židovi polažu na zemlju (“poželjet 
ćemo Židovima najsrdačniju dobrodošlicu kući") i pogodnosti koje 
će arapske zemlje imati od njihove blizine. U siječnju 1919. Faisal 
je sklopio pismeni sporazum s Weizmannom, kojim je podržao is- 
punjenje Deklaracije i židovsko doseljavanje u Palestinu te izrazio 
simpatije prema cionističkom pokretu.!* Tekst Sporazuma sadrži 
devet članaka, a preambula počinje riječima: 


Njegovo Kraljevsko Veličanstvo emir Faisal, koji predstavlja 1 
nastupa u ime Arapskoga kraljevstva Hidžaza, i Dr. Chaim We- 
izmann, koji predstavlja i nastupa u ime Cionističke organizacije, 
imajući u vidu srodnost i drevne veze koji postoje između arapsko- 
ga i židovskog naroda...!? 


U članku 3. Sporazuma piše kako se uspostavom uprave u Palestini 
treba zajamčiti ispunjenje “Deklaracije Britanske vlade od 2. stu- 
denoga 1917.2 U članku 4. dogovoreno je usvajanje mjera kojima 
će se ohrabriti židovsko useljavanje te njihovo brzo naseljavanje na 
poljoprivrednim gospodarstvima, uz istodobnu zaštitu prava arap- 
skih seljaka i promicanje njihova ekonomskog razvoja.?! U ožujku 


17. Dugdale, 1937:159. 

18 Karsh, 2010:12, PRCR, 1937:26-27. 

19 Laqueur & Rubin, 2008:17. 

20 2. studeni 1917. je nadnevak upisan u gornjem desnom kutu Balfourove deklaracije. 
21 Laqueur & Rubin, 2008:17-18. 

iste godine Faisal je u pismu Felixu Frankfurteru, jednome od vo- 
dećih ljudi cionističkog pokreta u Americi, potvrdio svoju potporu 
cionizmu, navodeći kako njegovo mišljenje nije osamljeno: 


Mi Arapi, osobito obrazovani među nama, s najdubljom naklono- 
šću gledamo na cionistički pokret. Židovski je pokret nacionalni, a 
ne imperijalistički. Naš je pokret nacionalni, a ne imperijalistički, 
au Siriji ima dovoljno prostora i za jedne i za druge. Držim, doista, 
da ni jedna strana ne može bez druge postići stvarni uspjeh.?? 


Manje je poznato što su o cionizmu tada mislili arapski seljaci, be- 
duini i svi koji nisu spadali u “obrazovane među nama". Ono što je 
izvjesno jest da nije bilo arapsko-židovskih sukoba ni otvorenoga i 
organiziranoga arapskog neprijateljstva. Sporadičnih napada, uboj- 
stava i pljački Židova od strane Arapa je bilo, ali oni su nepovezivi s 
cionizmom jer su se događali i prije njegova nastanka.?* Teško im je 
pridati i isključivo nacionalistički ili religijski značaj““ jer su Arapi 
napadali i druge Arape, a od pljačkaških pohoda nomadskih beduin- 
skih skupina strahovali su svi koji su ovisili o zaštiti turske države. 
Propast turske i uspostava britanske vlasti svim je stanovnicima Pa- 
lestine i okolnih područja, Arapima i Židovima, donijela veću razinu 
sigurnosti. Goitein 1955. godine podsjeća na mir koji je donijela Bri- 
tanija: “Oni koji su u Palestini živjeli sredinom dvadesetih [godina] 
ovoga stoljeća, kad je britanski prestiž u arapskoj Aziji bio gotovo 
neosporan, sjetit će se kako se svijet tada činio mirnim 


22 Pismo u cjelini, kao i Frankfurterov odgovor, prenose Laqueur & Rubin, 2008:19-20. 


23 Primjerice, kad je Montefiore izgradio prvu židovsku četvrt izvan jeruzalemskih zi- 
dina, nitko se nije usuđivao onamo preseliti i prenoćiti. Prvi su Židovi onamo preselili 
tek bježeći pred epidemijom u Jeruzalemu, kad su procijenili da su im izgledi preživ- 
ljavanja razbojničkih napada veći od preživljavanja smrtonosne bolesti. 

24. Ovdje ne bi trebalo zaključiti kako religijski čimbenik nije imao nikakvu ulogu (naci- 
onalistički je još uvijek na granici anakronizma), nego da ona nije bila glavni pokre- 
tač nasilja. U kasnije nastalim dokumentima CIA-e (ORE 55:5) piše da je beduinska 
ratobornost proizvod kombinacije “religijskog fanatizma i entuzijatske privrženosti 
pljački, grabeži i razbojničkim pohodima". 

25 Goitein, 1955:231. 

POČETAK ARAPSKOGA NASILJA I SUKOBA SA ŽIDOVIMA 


Arapsko nasilje nad Židovima s početka 1920-ih bilo je drukčije 
prirode od nasilnih epizoda povezivih s pljačkom i neučinkovitim 
represivnim sustavom osmanske države. Ograničene, nerijetko slu- 
čajne sukobe zamijenili su valovi nasilja i sve masovniji izgredi, 
koji su često izbijali na islamske vjerske blagdane. Obrazac “blag- 
danskih izgreda" na Bliskom istoku nije bio novina, osim što su od 
1920-ih njihove žrtve najčešće bili palestinski Židovi. Zanimljiv 
članak s letimičnim pregledom toga fenomena objavio je povje- 
sničar Bernard Wasserstein.* No njegov je zaključak donekle ne- 
dosljedan: on kao ciljane neprijatelje muslimana koji su tijekom 
1920-ih napadali Židove imenuje cioniste, a tada ubijene ortodok- 
sne, dakle necionističke stanovnike Jeruzalema i Hebrona vidi kao 
kolateralne žrtve." Najvažniji čimbenik tih zbivanja, a to je poticaj 
i žrtva, bio je izričito religijski, ali autor ga ipak vidi kao politički. 
Vjerodostojnosti argumenta ne pridonosi ni to što je autor ranije u 
istom tekstu naveo neke slične primjere muslimanskoga nasilja nad 
Židovima, ali iz razdoblja prije postojanja cionizma. 

Kao argument u prilog tvrdnji da su izgredi s početka 1920-ih 
potaknuti više arapskim nacionalizmom nego religijom može se 
uzeti to što su u tim izgredima, uz Arape muslimane, sudjelovali i 
Arapi kršćani, čiji su pak međusobni odnosi često bili nategnuti i 
daleko od prijateljskih.? S druge strane, religijski motivirano pro- 
tužidovstvo nije bilo strano ni kršćanstvu, osobito u Siriji. Što god 
da je bio dominantan čimbenik, nedvojbeno je da motiv nije bio 
samo jedan i da se uzročnik rasplamsavanja nasilja može pronaći 
u cijelom spektru razloga: od želje za pljačkom židovske imovine 
i zavisti zbog njihova prosperiteta do ideoloških, političkih, nacio- 
nalnih, nacionalističkih, vjerskih i drugih poriva i frustracija. Bilo 
je to vrijeme složenih političkih intriga, velikih društvenih promje- 


26  Patterns of Communal Conflict in Palestine u Reinharz & Shapira, 1996:671-688. 
27 Isto, 686. 
28 PRCR, 1937:52. 

na, prevrata, očekivanja i razočaranja. Glavni trokut palestinskih 
zbivanja već su činili Velika Britanija, Arapi i cionisti, a pored i 
unutar njih postojali su najrazličitiji akteri i frakcije koji su se borili 
za utjecaj i prevlast. Palestina je u usporedbi s ostatkom arapskoga 
svijeta činila mali dio teritorija, a njezin značaj još uvijek je bio 
proporcionalan njezinoj veličini za sve aktere osim za cioniste.?? 
Arapske dinastije snovale su o vlasti nad Sirijom (koja je uključi- 
vala Libanon i Palestinu s prekojordanskim područjima), Irakom i 
Arabijom, a Britanci i Francuzi su obećanjima, ucjenama i zakuli- 
snom diplomacijom mnogima ulijevali osjećaj da im je ta vlast na 
dohvat ruke. Tako su Ibn Saudova i hašemitska dinastija, koje su se 
nadmetale za prevlast nad postosmanskim arapskim svijetom, bile 
jedna drugoj glavni suparnik i najveći neprijatelj. Njihov rivalitet 
nije ostavljao puno prostora za kreiranje vanjske politike utemelje- 
ne na šerijatu.? Je li razlog smanjenja religijskog radikalizma otva- 
ranje islamskih društava europskom modernizmu i humanizmu, 
kao što je nekoć bio slučaj s otvaranjem grčkoj misli? Ili pak reli- 
gija u tom povijesnom trenutku i zemljopisnom kutku jednostavno 
nije bila najvažniji čimbenik jer je sukob tinjao na nekim drugim 
razinama??! Premda u daljnjem razvoju događaja intenzitet nasilja 
raste paralelno s raspirivanjem religijskog fanatizma, i među cio- 
nistima i među Britancima još je neko vrijeme zamjetna odsutnost 
prepoznavanja islamske religije kao značajnog čimbenika palestin- 


29 Weizmann za boravka u Palestini u čudu priznaje kako su “mesijanske nade" koje su 
Židovi ugradili u svoje tumačenje Balfourove deklaracije splasnule pred tamošnjom 
stvarnošću (str. 218). 


30 Ibn Saud nije krio odbojnost koju je osjećao prema Židovima, nadahnutu vehabiz- 
mom i Kur'anom, no “nacionalni interes" bio je njegovo glavno područje brige. Nakon 
izglasavanja podjele Palestine u UN-u, njegova je briga bila američko pridržavanje 
državničkih i ekonomskih dogovora s njim, a ne njihov stav o Palestini, koji nije ni 
pokušao mijenjati (Gold, 2004:66-67). 

31 Salzman objašnjava kako se na Bliskom istoku, ukoliko dođe do sukoba, sukobljavaju 
skupine slične veličine, primjerice obitelj s obitelji, klan s klanom, pleme s plemenom, 
a tek cijela islamska zajednica (umet) ulazi u sukob s nevjernicima (Salzman, 2008:11- 
12). 

ske političke zbilje.** Najmanje do kraja 1920-ih općenito se sma- 
tralo da će Arapi prihvatiti cionizam zbog ekonomskog blagostanja 
koje će Židovi, gradeći Palestinu, donijeti i njima.33 


Hadži Emin el-Huseini: vjesnik džihada i radikalizma 


Buntovnici potaknuti kakvim političkim nezadovoljstvom, osjeća- 
jem nacionalne nepravde ili ideološkom frustracijom, kao i obični 
kriminalci, lupeži i ubojice, pod normalnim bi društvenim uređe- 
njem bili tretirani na različite načine. Nezadovoljstva različitih 
skupina i pojedinaca rješavala bi različita državna tijela na temelju 
različitih zakona 1 propisa. No Palestinu 1920-ih nije krasilo nor- 
malno društveno uređenje. Kaos, proizvod nesmiljenog nadmetanja 
i sukobljavanja mnoštva najrazličitijih interesnih skupina, otvorio 
je, kao što to često biva u povijesti, prostor za čovjeka ambiciozna, 
sposobna, karizmatična, beskrupulozna i krajnje radikalna, koji će 
pokušati sve složene motive i ciljeve arapskih Palestinaca objedi- 
niti pod zastavu islama. Ta osoba, koja je odigrala ključnu ulogu u 
pokretanju beskompromisne, radikalne i nasilne borbe Arapa protiv 
Židova te bila “pokretačka sila pogoršanja odnosa?“ bio je Hadži 
Emin el-Huseini (oko 1893. — 1974.). Huseini je bio 1 prvi značajni- 
ji akter arapsko-židovskoga sukoba čiji se politički program teme- 


32 Britanci su početkom Prvoga svjetskog rata, kako smo ranije vidjeli, bili svjesni opa- 
snosti pokretanja općeg džihada, no kako se to nije dogodilo, njihova pozornost glede 
toga fenomena je izblijedjela. Orde Wingate, koji je bio arabist i obavještajni časnik te 
kao takav vjerojatno odlično upućen u prilike u arapskom svijetu, u pismu iz siječnja 
1937. napisao je da “današnji islam nema snagu" (Sykes, 1959:122). No ovdje valja 
primijetiti kako je Wingate nešto ranije, u razgovoru s Wilenskim, zagovarajući odu- 
stajanje od havlage i uvođenje ofenzivnog pristupa u koncept židovske obrane, izjavio 
kako “između Židova i islama vlada ratno stanje" (Sykes, 1959:113). 


33 Stein tako u članku objavljenom u Foreign Affairs 1926. piše: “Arapi, međutim, nipo- 
što nisu slijepi pred vlastitim interesima ni pred očitim im dokazima. Budu li Židovi 
pametno odigrali karte, opravdano je očekivati da će se dvije rase u Palestini prije 
ili kasnije, na čvrstom temelju međusobne koristi, prešutno sporazumjeti" (Stein, 
1926:432). 


34. Karsh, 2010:16. 

ljio na misli kako židovska politička vlast na bilo kojem i bilo ko- 
likom dijelu područja Dar al-islama predstavlja svetogrđe: politič- 
ko-vjersku anomaliju neprihvatljivu za muslimane. Ta misao, koja 
je danas općeprihvaćena među islamističkim skupinama? proširi- 
la se zahvaljujući tome vjerskom fanatiku, pred kojim je platformu 
za djelovanje otvorio jedan dobronamjerni, naivni liberal, sekularni 
Židov i pristaša političkoga cionizma, Herbert Samuel. 


POČETAK KARIJERE RADIKALNOG HADŽIJE 


Muhamed Emin el-Huseini rođen je u Jeruzalemu između 1893. 1 
1897.25 u poznatoj obitelji el-Huseini koja je, po vlastitim tvrdnja- 
ma, korijen vukla od Huseina, sina četvrtoga kalifa Alija i Muha- 
medove kćeri Fatime. Emin je prema nekim izvorima na Alliance 
Israelite Universelle godinu dana učio francuski. Godinu 1912. 
proveo je na kairskom sveučilištu Al-Azhar, ali taj studij nije mo- 
gao biti dugačak ni opsežan, a Emin nije diplomirao.3' Godine 
1913. putovao je na hadž u Meku te stekao titulu hadžije. Tijekom 
Prvoga svjetskog rata službovao je u Turskoj vojsci. 

Jeruzalemski muftija u to je vrijeme bio Kemal el-Huseini, 
Hadži Eminov polubrat. Kemal je bio pobornik kompromisa s 
Britancima i Židovima, zbog čega su ga britanske vlasti obasipale 
počastima. Tako je imenovan kadijom, vrhovnim sucem šerijat- 
skog suda u Jeruzalemu, što je bio presedan, budući da je dužnost 
muftije i kadije do tada bila odvojena.38 Od 1918. gradonačelnik 
Jeruzalema bio je Musa Kazim, Hadži Eminov stariji brat. U mi- 
ljeu snažnoga obiteljskoga, političkog i religijskog utjecaja, Hadži 
Emin je brzo gradio osobni utjecaj i karijeru, koji su od početka 
bili obilježeni nasiljem. 


35 U članku 28. Povelje Hamasa piše da Izrael “samim tim što je židovski prkosi islamu"? 
(Stav, 2001:402). 


36 EI kao godinu rođenja navodi 1893., Mattar 1895. (Mattar, 1988:227) a EB i HE 1897. 
37._EIVol. XIIL:67; Kedourie, 2004:60. 


38  Lebl, 2003:14. Autorica navodi i da je Kemal el-Huseini nazočio postavljanju kamena 
temeljca Hebrejskoga sveučilišta. 

Prvi masovni napad Arapa na Židove u britanskoj Palestini 
dogodio se 4. travnja 1920. Pukovnik Bertie Harry Waters Taylor 
tada je, prema izvješću pukovnika Meinertzhagena, Hadži Emina 
obavijestio kako će tijekom muslimanskog blagdana Nabi Musa 
Jeruzalem biti bez britanske vojne zaštite te će Arapi imati priliku 
napadom na Židove pokazati što misle o Balfourovoj deklaraciji. 
Izbiju li u Palestini nemiri, navodno je poručio, britanska će ad- 
ministracija odustati od izgradnje židovskoga nacionalnog doma,?? 
Prema drugim izvještajima, neredi su izbili nakon što su dvojica 
mladića, od kojih je jedan bio Hadži Emin, gomilu potaknuli pokli- 
cima: “Živio vaš kralj, kralj Faisal!"“% U Peelovu izvješću o izgre- 
dima iz travnja 1920. Hadži Emin se ne spominje.*! £] navodi da je 
Hadži Emin vodio prosvjede, ali i da je navodno pokušao obuzdati 
izgrednike.“ Religijska je procesija krenula kroz Stari grad, a su- 
dionici su vitlali noževima i palicama, uz poklik: “Muhamedova je 
vjera rođena s mačem!" Među njima je bilo i kršćana, a na jednom 
plakatu je pisalo: “Zar da zemlju vratimo narodu koji je razapeo 
našega Gospodina Isusa?"# Gomilu je na početak nasilja prema 
Židovima podjario uzvik vođe hodočasnika iz Hebrona, koji će 


39 Meinertzhagen, Richard (1959.) Middle East Diary 1917-1956. London: The Cresset 
Press, citirano u Peters, 1984:274 i Lebl, 2003:18. Neredi su trajali 4. i 5. travnja, a 
13. travnja Kralj Hidžaza odlikovao je pukovnika Watersa Taylora redom El Nahda, 
što je objavljeno u The Edinburgh Gazette, str. 1077 (http:/www.edinburgh-gazette. 
co.uk/issues/13586/pages/ 1077/page.pdf, pregledano 2. 4. 2012.). Ovdje je zanimljivo 
da Sykes Meinertzhagenovu knjigu naziva “iznimnom", ali na drugome mjestu stavlja 
pod upit njegov opis uloge pukovnika Ronalda Storrsa u neredima iz 1920. (Sykes, 
1973:58; 24-26). 

40 Pipes, 1990:66. Faisala je 8. ožujka kongres u Damasku proglasio kraljem Sirije, uk- 
ljučujući Libanon i Palestinu (u “prirodnim granicama od Taurusa do Sinaja", vidi 
Hitti, 1959:242) pa je nacionalističko oduševljenje novouspostavljenom državom, koja 
će biti kratka vijeka, jedan od razloga agresivnog izgredničkog raspoloženja koje je 
među Arapima kulminiralo nepunih mjesec dana kasnije. No već u travnju 1920. na 
konferenciji u San Remu područje Sirije je podijeljeno te je Francuska dobila mandat 
nad Sirijom i Libanonom, a Britanija nad Palestinom koja je uključivala današnji Izra- 
el i Jordan te Irakom. 


41 _PRCR, 1937:50. 
42. EI Vol. XIL:67. 
43 Morris, 1999:95. 

Bliskim istokom odzvanjati do danas: “Itbah el-jehid!*** Tijekom 
izgreda britanske su postrojbe odugovlačile s intervencijom pa bi 
žrtava vjerojatno bilo više da Židovi nisu organizirali samoobra- 
nu pod vodstvom Vladimira Zeeva Žabotinskog.“ Nakon što su 
Britanci napokon grad stavili pod nadzor,“* ostalo je pet ubijenih 
Židova i više od dvjesto ranjenih, među kojima je bilo žena i djece. 
Nekoliko židovskih djevojaka Arapi su silovali. Britanci su zbog 
nereda osudili 161 Arapina i 39 Židova. Među osuđenima bili su 
Hadži Emin, koji je uhićenje izbjegao bijegom preko Jordana te 
Žabotinski. Musa Kazim el-Huseini smijenjen je s položaja gra- 
donačelnika, a otpušten je i pukovnik Waters Taylor. Novim gra- 
donačelnikom imenovan je Radžib Našašibi, član obitelji koja je s 
Huseinijima bila u dugotrajnom suparništvu. Nedugo potom vojna 
uprava u Palestini zamijenjena je civilnom. U srpnju 1920. visokim 
povjerenikom imenovan je sir Herbert Samuel, britanski Židov i se- 
kularni cionist liberalnih nazora. Njegovu imenovanju radovali su 
se palestinski Židovi, a protivili Arapi, no uskoro će se pokazati da 
su i jedni i drugi gajili pogrješna očekivanja od novoga upravitelja. 

Još dramatičnija politička promjena u srpnju iste godine dogo- 
dila se u Siriji. Kralj Faisal pokušao je uspostaviti arapsku državu 
koja bi obuhvaćala Siriju, Libanon i Palestinu te se u ožujku 1920. 
godine proglasio kraljem svih tih područja. No Francuzi su u srpnju 
bez osobitih teškoća zauzeli Damask, Faisala protjerali,*" a Siriju 
stavili pod svoju kolonijalnu upravu. Taj je događaj bio od presud- 
nog značenja za palestinske prilike: za Arape koji su do tada Pa- 


44 Arapski: “Smrt Židovima" (43€41! 281); vidi Morris, 1999:95 Morris, 2008:11. 


45  Žabotinski je tijekom arapskih napada židovsku organizaciju Hašomer (čuvar) preu- 
strojio u obrambeni pokret pod nazivom Hagana (obrana), koji je 1948. prerastao u 
Izraelsku vojsku. Žabotinski se zbog toga smatra utemeljiteljem Hagane i njezinim 
prvim zapovjednikom (Sachar, 2001:184). Hagana je tijekom nereda branila zapadni 
dio Jeruzalema pa ondje nije stradao ni jedan Židov. 


46 Nakon britanske intervencije ubijena su četiri, a ranjena 32 Arapina (Kimmerling & 
Migdal, 2003:82). 


47 Faisala su Britanci nedugo potom ustoličili za kralja Iraka. To je kraljevanje bilo 
uspješnije: s vremenom je izborio neovisnost Iraka i primitak kraljevine u Ligu naro- 
da. 

lestinu smatrali južnom sirijskom pokrajinom uprava iz Damaska 
značila je nepoželjnu francusku političku dominaciju. Hadži Emin 
i drugi palestinski vođe opredijelili su se za borbu protiv Britanaca 
i cionista s ciljem uspostave autonomne arapske palestinske vlasti. 


JERUZALEMSKI VELIKI MUFTIJA 


H. Samuel je već u jesen iste godine na javni zahtjev lokalnih šeika 
pomilovao Hadži Emina i dopustio mu povratak u Jeruzalem. Vi- 
soki je povjerenik vjerovao da tim činom arapskom pučanstvu po- 
kazuje svoju dobronamjernost i spremnost na “Tesetiranje" britan- 
sko-arapskih odnosa. Zauzvrat je očekivao miroljubiviji stav i više 
spremnosti na dogovor. U ožujku sljedeće godine umro je jeruza- 
lemski muftija Kemal el-Huseini. Njegov je nasljednik trebao biti 
imenovan na izborima. Nakon spletki i nikad posve razjašnjenog 
povlačenja kandidature učenih islamskih pravnika i teologa koji su 
osvojili veći broj glasova,“ Herbert Samuel pokazao je sklonost 
da za novoga murftiju postavi Hadži Emina; možda kao protutežu 
obitelji Našašibi iz koje je potjecao aktualni gradonačelnik.#? Hadži 
Emin je tijekom pregovora sa Samuelom obećao da će sljedeći 
blagdan Nabi Musa u Jeruzalemu proći bez izgreda. Samuel mu 
je povjerovao, a blagdan je te godine u Jeruzalemu doista i prošao 
mirno. No ne i drugdje u Palestini: Arapi su u svibnju napali Židove 
najprije u Jafi,*% a potom u Petah Tikvi, Haderi i drugdje. Britan- 


48 Najviše glasova osvojio je šeik Hišam al-Din Džaralah kojeg je podržavala obitelj 
Našašibi, no on je do 10. svibnja iz nepoznatih razloga povukao svoju kandidaturu 
(Kedourie, 2004:66; Lebl, 2003:21-22). Za Hadži Emina osobito se zalagao Ernest 
Richmond, arhitekt kojeg je Storrs doveo u Palestinu kako bi vodio restauriranje Ku- 
pole na Stijeni. Njegov je utjecaj u britanskoj administraciji postao značajan, što je 
iskoristio za snažan proarapski i protužidovski aktivizam. 

49 Pristaše Hadži Eminova izbora po Starom su gradu izvjesili obavijesti u kojima su 
kandidata obitelji Našašibi optužili za suradnju s cionistima i nakanu da Židovima 
proda Kupolu na Stijeni i džamiju el-Aksu kako bi na njihovu mjestu izgradili Hram 
(Kedourie, 2004:62-63; Kimmerling & Migdal, 2003:89). Razlozi za Samuelov nelo- 
gičan izbor osuđenog izgrednika, koji je usto za razliku od ostalih kandidata bio ne- 
kvalificiran za taj položaj, do danas su ostali predmetom nagađanja i nepoznanicom. 


50 Neredi su započeli nakon što su se sukobili židovski komunisti i socijalisti tijekom 
prvosvibanjske proslave. 

ske su se vlasti isprva držale po strani, što je dodatno potaknulo 
nasilnike, no 3. svibnja proglašeno je ratno stanje. Nekoliko tisuća 
beduina i lokalnih arapskih seljaka napali su Petah Tikvu u zoru 
5. svibnja. Britanske su postrojbe priskočile u pomoć braniteljima 
naselja, a Arapi su se povukli nakon što ih je 28 poginulo. U napadu 
na Haderu nije stradao ni jedan Židov, kao ni u napadu na Reho- 
vot koji su Židovi obranili sami. U svibanjskim neredima život je 
izgubilo 47 Židova, a 146 ih je ranjeno; Arapa je izginulo 48, a 73 
su ranjena.*! Samuel je vjerovao kako Hadži Emin nije odgovoran 
za njih, ali jest za održavanje mira u Jeruzalemu koji je tih nemira 
ostao pošteđen.** Dana 8. svibnja i formalno je Hadži Emina ime- 
novao muftijom. Priznao mu je i titulu “veliki muftija" (e/-mufti 
el-akbar),*? što je bila britanska novotarija kojom je implicirano 
prvenstvo jeruzalemskoga muftije u odnosu na druge islamske kle- 
rike.** Osim toga, Samuel je u svrhu smirivanja arapskoga nasilja 
tijekom trajanja nemira s obala Palestine vratio nekoliko brodova 
židovskih izbjeglica iz Rusije, da bi 14. svibnja najprije obusta- 
vio useljavanje, a potom ga ograničio na “ekonomske apsorpcij- 
ske kapacitete zemlje".** Samuelova je nakana bila pridobivanje 
naklonosti arapskoga stanovništva kroz pokazivanje da zaozbiljno 
uzima njihova nezadovoljstva i da nastoji popraviti nepravde koji- 
ma ih je razjarila britanska politika i cionizam. Visoki je povjerenik 
imao najbolje nakane časno se ponijeti prema populaciji, od koje 
je zauzvrat očekivao suradnju. No poruka koju su Arapi razumjeli 
bila je potpuno drukčija: bila je to poruka da se nasilje isplati i da 
britanska uprava na njega ne odgovara kažnjavanjem izgrednika, 


51 Morris, 1999:102. 


52 Godine 1925. Taher ibn-Kemal el-Huseini tvrdio je da je njegov stric Hadži Emin 
stajao iza nemira u Jafi (Porat, Jehošua (1971.): Razvoj arapsko-palestinskog pokreta 
1919. — 1929. Tel Aviv, preneseno u Lebl, 2003:287.). 


53 _C. Tripp: West Asia from the First World War u Robinson, 2010:340. 


54 _Leblna str. 14 piše da su Britanci titulu velikog muftije podarili već Hadži Eminovu 
prethodniku Kemalu, no £] uz Kemalovo ime spominje samo titulu muftije, dok se 
veliki muftija (Grand Mufti) spominje tek od Hadži Eminova izbora. 


55 Morris, 1999:103. 

nego ustupcima. To je mišljenje dodatno potvrđeno kad je u ljeto 
1922. Bijelom knjigom od mandatne Palestine otkinuto 75% pod- 
ručja koje je pretvoreno u Transjordaniju i predano Faisalovu bratu 
Abdulahu. 

Na prijelazu 1921. u 1922. godinu britanska je uprava odobri- 
la osnutak Vrhovnoga muslimanskog vijeća (VMV) kao glavnoga 
tijela nadležnog za vođenje vjerskih škola, sudova i zaklada te ure- 
đenje vjerske hijerarhije.?* Rad Vijeća bio je gotovo potpuno izuzet 
od nadzora britanskih vlasti, kako bi se muslimanima pružio osje- 
ćaj da im britanska vlast u potpunosti povjerava vođenje vlastitih 
religijskih pitanja." Vijeće je uskoro postalo glavnim nositeljem 
procesa kohezije korpusa palestinskih muslimana. Predsjednikom 
toga Vijeća 1922. postao je Hadži Emin, čime su njegova vlast i 
utjecaj u religijskom i političkom životu Palestine postali nedodir- 
ljivi i do tada besprimjerni. Hadži Emin je kasnije pisao da je VMV 
od osnutka bio djelatan u sprječavanju prodaje palestinske zemlje 
Židovima te je organizirao godišnje zasjedanje ulema radi “organi- 
ziranja borbe protiv Židova koji su žudjeli za njihovom zemljom". 
Uleme su na zasjedanjima objavljivali fetve protiv onih koji su Ži- 
dovima prodavali zemlju ili posredovali u prodaji te ih time progla- 
šavali neprijateljima muslimanske vjere. 

Mutftija Hadži Emin i njegova obitelj Huseini bila je još od 
vremena osmanskoga imperija u političkom suparništvu s obitelji 


56 “Nervozni Samuel" koji se svim silama upirao postupati pravično podržao je stva- 
ranje ovakvoga tijela pred objektivnom dvojbom koju je predstavljala činjenica da 
kršćanski imperij podržava stvaranje židovskoge države koja će upravljati musliman- 
skom većinom (Kimmerling & Migdal, 2003:98). U kasnijem obrazloženju 1938. Sa- 
muel je objasnio kako je uspostava ovakva tijela bila u skladu s osmanskim uređenjem 
mileta prema kojem su kršćani i Židovi od davnina imali ustrojena središnja tijela koja 
su skrbila za funkcioniranje njihovih dotičnih religijskih zajednica. Pod novonastalim 
okolnostima nastala je potreba da i muslimani uspostave svoje tijelo, koje im u doba 
islamskoga Osmanskog Carstva nije bilo potrebno, kako britanska administracija ili 
kasnije eventualno židovska ne bi nadzirala vođenje muslimanskih religijskih pitanja, 
upravljanje zakladama i imenovanja klerika (Kedourie, 2004:69-70). 


57  Kedourie, 2004:72. 
58  Elpeleg, 2009:8-10. 

Našašibi, Khalidi i drugima, koje je katkad prerastalo u otvoreno 
neprijateljstvo. To suparništvo između vodećih obitelji palestinskih 
Arapa bilo je samo jedno od mnogih suparništava arapskoga vrlo 
fragmentirana i razjedinjenog društva. Politički i ideološki nacio- 
nalizam koji je do sredine 1920. bio vezan uz viziju velike Sirije 
bio je raspršen, kao i Faisalovi palestinski pristaše koji su se u tre- 
nutku francuske invazije našli u Damasku. Jaz je postojao između 
kršćanskih i muslimanskih Arapa. Kršćanska manjina, mahom na- 
stanjena u većim gradovima, bila je obrazovanija, često i imućnija 
od prosječnoga muslimanskog Arapina. Britanska vlast kršćanima 
je pogodovala zapošljavanjem, raznim dozvolama i promaknući- 
ma, što je među njihovim muslimanskim sunarodnjacima izazivalo 
zavist i ogorčenost.“ Staleška solidarnost, koja bi se temeljila na 
zajedničkom ekonomskom stanju, kakva je, primjerice, postojala 
među europskim radnicima, među Arapima nije predstavljala nika- 
kav značajniji čimbenik sjedinjavanja.$% U tome izrazito tradicio- 
nalnom društvu, glavni oslonac i identitet bila je obitelj, klan i selo. 
Obitelji, klanovi 1 sela često su bili u savezima ili neprijateljstvima 
s drugim obiteljima, klanovima i selima, zbog razloga ili tradicija 
koje su sezale u daleku prošlost. Prosječno arapsko selo nerijetko 
je bilo u dugotrajnom sukobu sa susjednim arapskim selom zbog 
nesuglasica oko zemljišnog razgraničenja. Stanovnici sela i gra- 
dova nomadska su beduinska plemena smatrali prijetnjom svojim 
dobrima.*! Jedini zajednički nazivnik toga razjedinjena i neslož- 
nog društva bila je religioznost. Arapski kršćani uskoro su velikim 
dijelom izgubili volju i mogućnost značajnijega utjecaja na pale- 
stinske prilike te je kao dominantni religijski čimbenik ostao samo 
islam. Vođa nacionalnoga palestinskog pokreta bio je klerik, što 


59 Morris, 2008:12-13. 

60 Mnogi cionisti u to su vrijeme očekivali da će staleška pripadnost seljaštvu i radniš- 
tvu sjediniti arapske i židovske stanovnike Palestine te da će zajednički cilj poboljša- 
nja životnih uvjeta i materijalnog stanja nadjačati čimbenike razdora i neprijateljstva. 
Sachar cionističku politiku prema Arapima iz 1920-ih s pravom naziva “letargičnom 
i nemaštovitom' (Sachar, 2001:172). 


61 Morris, 2008:13. 

je jedinstven slučaj u oslobodilačkim protuimperijalističkim po- 
kretima Trećega svijeta. Hadži Emin je u tom svojstvu apelirao na 
religijsko jedinstvo, kako bi arapsku borbu protiv cionizma uzdi- 
gao iznad unutarnjih sukoba i raskola.$ Religijskim argumentom 
muftija je prizvao “duboko ukorijenjene religijske predrasude pa- 
lestinskih masa? i to je — ne stavljajući pod upit iskrenost njegovih 
vjerskih poriva — bio možda jedini način da obitelj Huseini, kao i 
neke druge istaknute obitelji palestinskih Arapa, zadrže povlastice 
stečene još u doba turske vladavine. Karizmatičnim nastupom i 
beskrupuloznom okrutnošću Hadži Emin je uskoro postigao odre- 
đene političke uspjehe, a sebe promaknuo u važnu ličnost međuna- 
rodne politike i “najvažnijega vođu u palestinskoj povijesti, barem 
do Jasera Arafata".** Upravo u tome svojstvu, načinio je korak 
koji će od tada duboko obilježiti arapsko-židovski sukob: Palesti- 
nu i borbu protiv cionizma pretvorio je u središnju temu cijeloga 
islamskog svijeta.$* Već 1938. Woolbert je zabilježio da je glavna 
arapska taktika, pod vodstvom velikoga mutftije, bila uzdizanje pa- 
lestinskoga pitanja iznad lokalnog konteksta i njegovo pretvaranje 
u svearapski i sveislamski problem. Britanska je administracija 
ambivalentno promatrala porast njegova religijskoga i političkog 
utjecaja; među njezinim časnicima bilo je njegovih protivnika, no 
oni koji su ga podržavali imali su čvrst argument u prilog njego- 
ve zaštite: od Hadži Eminova preuzimanja dužnosti predsjednika 
VMV-a nastupilo je relativno zatišje po pitanju masovnih nasilnih 
izgreda koje je, s iznimkom događaja iz 1929., potrajalo gotovo 
punih petnaest godina. Palestinski povjesničar Mattar misli da 


62 Iako je muftija potencirao religijski čimbenik i religijsko jedinstvo, on nije odustajao 
od promicanja osobnih i obiteljskih interesa te se brutalno obračunavao s protivni- 
cima među Arapima. Zbog toga će, kako ćemo kasnije vidjeti, dio prvaka arapskih 
obitelji i klanova koji su bili izvrgnuti muftijinu zlostavljanju, u ključnom povijesnom 
trenutku za palestinske Arape, malo ili nimalo pridonijeti borbi protiv cionizma. 

63 Peters, 1984:360-361. 

64 _Kimmerling & Migdal, 2003:90. 

65 Isto. 


66  Woolbert, 1938:313. 

je Hadži Eminova politika do 1936. općenito bila pragmatična i 
oprezna te da je bez religijskog fanatizma surađivao s Britancima 
u odupiranju cionistima; tek nakon izgona iz Palestine 1930-ih on 
postaje ogorčeni radikal koji ulazi u politička savezništva “dvojbe- 


ne [moralne] vrijednosti ili mudrosti?.97 


POGROMI IZ 1929. GODINE 


Pred blagdan Jom kipura 1928. godine, Židovi su pred Zapadnim 
zidom podigli pregradu koja je razdvajala muškarce od žena. To je 
razdvajanje bilo u skladu s običajima ortodoksnih židovskih vjer- 
nika, no Arapi su uložili žalbu ustvrdivši da je tim potezom naru- 
šen status quo svetoga mjesta. Britanske su vlasti naredile da se 
pregrada ukloni, ali su se Židovi pobunili jer im se time uskraćuje 
pravo na bogoštovlje sukladno tradiciji. Dok su se Židovi prepira- 
li s Britancima oko pregrade, Arape je uzbunila lažna vijest kako 
Židovi zapravo namjeravaju zaposjesti Hramsku goru. Ta se vijest 
brzo proširila pa su lokalni Arapi pozvali sav muslimanski svijet 
da zaštite svetinje na a/-haram al-šarifu. VMV je potom pokrenuo 
građevinske radove u blizini Zida. Osim toga, sa svrhom ometanja 
židovskih molitvi, pokrenut je “osobito kakofoničan muslimanski 
religijski obred".# Uslijedili su mjeseci prepiranja, podnošenja 
žalbi i protužalbi pred britanskim vlastima, koje su nastojeći zado- 
voljiti obje strane postupale nespretno i, u očima i Židova i Arapa, 
nepravedno. Do ljeta 1929. među Arapima diljem Palestine proširi- 
lo se uvjerenje da Židovi planiraju napad na el-Aksu. Tu su dezin- 
formaciju širili huškači, među kojima je bio i muftija Hadži Emin u 
svojstvu predsjednika Vrhovnoga muslimanskog vijeća. 


67 Mattar, 1988:228. Povijest muftijine karijere teško ide u prilog ovoj tvrdnji. Lakše bi 
bilo dokazati porast njegova radikalizma između 1920-ih i 1940-ih godina, pri čemu 
bi osobito trebalo razmotriti u kolikoj se mjeri radilo o “evoluciji? njegove misli, a u 
kojoj su okolnosti i prilike 1930-ih i 1940-ih jednostavno bile pogodne za ispoljavanje 
radikalizma koji je postojao i prije, ali nije imao platformu za djelovanje. 


68  Sachar, 2001:173. 

U noći 23. kolovoza — bio je petak — naoružane arapske skupine 
koje su se slile u jeruzalemski Stari grad muftija Huseini podjario je 
vatrenim propovijedima. Sutradan oko podne gomila je napala lokal- 
ne Židove, uglavnom ortodoksne vjernike. Nekoliko je Židova ubi- 
jeno kod vrata Jafa, a potom je razularena rulja krenula ulicom Jafa 
prema četvrti ortodoksnih Židova Mea šearim.9 Tijekom napada, 
neki su kršćanski Arapi prihvatili i zaštitili svoje židovske susjede. 7? 
Nasilje se potom proširilo i po drugim krajevima zemlje. Najveća 
tragedija zadesila je židovske zajednice u Hebronu"! i Safedu, sredi- 
štima stoljetnih židovskih religijskih zajednica, čije stanovništvo nije 
pristajalo uz ideju političkog cionizma. Žrtava je bilo i u Jafi, Haifi 
te u više židovskih poljoprivrednih naselja diljem zemlje. Arapski su 
napadači oskvrnuli nekoliko sinagoga i opljačkali bolnicu. Nasilje 
su tek četiri dana kasnije, nakon što su ubijena 133 Židova, a više 
od 300 ih je ranjeno, prekinule britanske postrojbe iz Transjordanije, 
skupa s Egipatskom vojskom koju su pozvali u pomoć. 

U Izvješću Peelova povjerenstva o tim izgredima nekoliko je ulo- 
maka posvećeno objašnjavanju povijesno-religijske pozadine toga 
sukoba. Tu se nalazi objašnjenje kako je “Haram-esh-Sharif"" mu- 
slimansko sveto mjesto, na kojem je nekoć stajao židovski Hram. 
Umjereni cionisti, stoji dalje u Izvješću, ne bi ni pomislili na nje- 
mu obnoviti Hram, “ma kakvim jezikom simbola govorili". Ipak, 
“mnogi manje odgovorni Židovi mislili su suprotno te su o tome 
govorili ili pisali". Autor potom objašnjava kako umjereni Arapi 
nisu imali razloga za zabrinutost, ali 


bilo je arapskih ekstremista spremnih vjerovati najgore i to prosli- 
jediti lakovjernim i fanatičnim seljacima diljem zemlje. Do sada, 
srećom, taj je vrlo zapaljivi čimbenik religije igrao neznatnu ulo- 


69 Hagana je taj dio grada zaštitila pa nitko nije poginuo. 
70 Morris, 1999. 


71 U Hebronu je tada ubijeno 67 Židova, među kojima je bilo desetak žena i troje djece 
mlađe od pet godina (Mallmann & Cippers, 2010:10), dok je više od 50 ranjeno. U 
Safedu je ubijenih i ranjenih Židova bilo 45 (PRCR, 1937:67-68). 

gu u porastu arapskoga neprijateljstva prema Nacionalnom domu. 
U Palestini, kao i drugdje u muslimanskom svijetu, nacionalizam 
je bio više politički nego religijski. No podigne li se vjerski krik, 
ukoliko se istinski i naširoko povjeruje da će židovski dolazak u 
zemlju značiti ne samo njihov ekonomski i politički uspon nego 
i punu obnovu drevnoga judaizma, invaziju i oskvrnuće Svetoga 
mjesta te ponovnu izgradnju Hrama na njegovoj izvornoj lokaciji, 
onda će arapsko neprijateljstvo bez dvojbe postati složnije, fanatič- 
nije i desperatnije nego ikada prije.7? 


Već u sljedećem ulomku Izvješća stoji da je Hadži Emin el-Hu- 
seini, skupa s drugim vođama, Židove pred britanskim vlastima, 
kraljem i Ligom naroda optuživao upravo za nakanu da “postupno 
zaposjednu džamiju el-Aksu".' S nakanom očuvanja svetih mje- 
sta, u većim mjestima osnovane su muslimanske udruge. Upravo 
njihovo djelovanje nedvojbeno je odigralo važnu ulogu u sinkro- 
niziranom napadu na Židove diljem Palestine.7* Muslimanski vođe 
su tijekom pregovora koje je upriličila britanska uprava početkom 
1930. i dalje iznosili optužbe o židovskim nakanama s Hramskom 
gorom, kao da se radi o ozbiljnoj i dokazivoj prijetnji. U Shawovu 
izvješću iz ožujka 1930. kao glavni razlog nereda označeno je ži- 
dovsko “pretjerano" useljavanje; poticanje religijske nesnošljivosti 
prema Židovima gotovo potpuno je zanemareno. 


72. PRCR, 1937:66. Nekoliko stranica ranije u Izvješću piše kako je u svim nacionalistič- 
kim pokretima na svijetu uvijek lakše radikalima nego umjerenjacima osvojiti naklo- 
nost mnoštva, jer nisu spremni ni na što manje od pune nacionalne neovisnosti. Kako 
je u Palestini nacionalizam usko povezan s religijom, ekstremisti s obiju strana njome 
mogu raspaliti nepromišljene (str. 57). 


73 Isto, 67. 


74. Židovske odmazde tijekom tih nereda bile su rijetke pa je u Peelovu izvješću na- 
glašeno kako je većina Arapa kao i 1921. stradala u okršaju s britanskom vojskom i 
policijom. Iznimka je Jafa, gdje su Židovi ubili sedmoricu Arapa, od kojih je jedan bio 
imam te su oštetili i oskvrnuli jednu drevnu džamiju. Na suđenjima koja su uslijedila 
na smrt je osuđeno 26 Arapa i jedan Židov, no većina kazni preinačena je kasnije u 
zatvorske. 


508 


ISLAMSKI TERITORIJ | ŽIDOVSKA POLITIČKA VLAST 


Arapski ustanak 1936. — 1939. i njegova religijska obilježja 


Tridesetih godina dvadesetog stoljeća u Palestini su se zbili mnogi 
važni događaji, koji su potaknuli korjenite i dugotrajne promjene 
cijeloga tog područja. Godine 1931. visokim povjerenikom za Pa- 
lestinu i Transjordaniju imenovan je Škot sir Arthur Grenfell Wa- 
uchope (1874. — 1947.). Bio je to “vjerojatno najbolji izbor koji je 
[britanska vlast] u to vrijeme mogla napraviti.?"> Izbor je načinjen 
nakon što se premijer Ramsay MacDonald posavjetovao s Weiz- 
mannom/* i premda je koncem njegove karijere u Palestini između 
njega i cionista došlo do nesuglasica, Weizmann ga je kasnije opi- 
sao kao prijatelja."" Taj kršćanin i “čitatelj Biblije""* na židovsko 
je naseljavanje Palestine gledao blagonaklono"? pa je već sljedeće 
godine broj novih doseljenika više nego udvostručen u odnosu na 
1931. Većina useljenika Pete alije% u Palestinu je došla tijekom 
njegove uprave. Mnogi od njih izbjegli su iz Njemačke u kojoj je ja- 
čao nacionalsocijalizam. Nacisti su u to vrijeme Židovima ne samo 
omogućavali nesmetan odlazak nego su ga i poticali dopuštajući 
im da ponesu dio imovine u njemačkim proizvodima. Osim imet- 
ka, njemački su Židovi sa sobom donijeli i novi duh poduzetnosti 
i marljivosti te znanja i stručnosti u raznim granama gospodarstva, 
što je pridonijelo do tada nezabilježenom porastu palestinske eko- 


75 Sykes, 1973:134. 

76 Weizmann, 1949:335. 

77. Weizmann, 1949:345; usp. Weizmann & Tutaev, 1967:118. Ben-Gurion nazvao je 
Wauchopea “najboljim visokim povjerenikom kojeg smo ikad imali" (Schmidt, 
2011:160). 


78  Sachar, 2001:189. Sachar navodi kako je za njegova mandata između 1932. i 1935. 
jišuv brojčano udvostručen, sa 185.000 na 375.000 stanovnika. 


79 Wauchope je napisao kako podržava ne samo židovsko naseljavanje Palestine nego i 
“ideale koji ih nadahnjuju" (cit. u Schmidt, 2011:160.). Schmidt oprezno svrstava Wa- 
uchopea među kršćanske cioniste te prenosi njegovo dopisivanje s članom Parlamenta 
Josiahom Wedgwoodom, kršćaninom koji je također gajio duboku naklonost prema 
Židovima i koji na jednome mjestu povezuje Wauchopeovo spasenje duše s naporima 
u korist Židova (str. 161). 


80 Peta alijd trajala je od 1929. do 1939. kad je u Palestinu uselilo četvrt milijuna Židova. 

nomije. Velik dio tih useljenika nastanio se u gradovima pa su se 
s njihovim dolaskom snažno razvili moderni urbani centri, osobito 
Tel Aviv. Industrija i trgovina su cvjetali.š! Godine 1933. otvorena 
je luka u Haifi s kojom su sljedeće godine naftovodom povezana 
crpilišta nafte u sjevernom Iraku.?? 

U prosincu 1931. u Jeruzalemu je organiziran Svjetski islamski 
kongres. Organizator toga skupa na kojem se okupilo oko sto četr- 
deset izaslanika iz više od dvadeset islamskih zemalja bio je Indijac 
Šaukat Ali, a muftija el-Huseini bio je domaćin. Neke zemlje, među 
kojima Egipat, Hidžaz, Turska i Perzija kongres su bojkotirale zbog 
sumnji da muftija na njemu namjerava obnovi kalifat, a sebe pro- 
glasiti kalifom.% Britanske su se vlasti pribojavale da bi kongres 
mogao potaknuti novi val izgreda pa su zaprijetile uskraćivanjem 
ulaznih viza sudionicima. Muftija se nakon pregovora s Waucho- 
peom obvezao da kongres neće biti upotrijebljen kao platforma za 
Taspirivanje neprijateljstva prema britanskim vlastima, nego da će 
se usredotočiti na pet tema, među kojima je zaštita muslimanskih 
svetih mjesta u Palestini te širenje islama i “suzbijanje ateizma 
među muslimanima*.** Mjesto čija je svetost u islamu potvrđena 
na kongresu bio je Zapadni zid.%* Najbrojnije izaslanstvo s više od 
9% izaslanika kongresa činili su muslimani iz Kraljevine Jugosla- 
vije.8* Većina odluka kongresa nisu se ostvarile?" ali jedan važan is- 
hod — iskazivanje sveislamske potpore palestinskim muslimanima 
i osuda cionizma — imat će golem utjecaj na daljnji razvoj blisko- 


81 Primjerice, potrošnja struje za industrijsku namjenu od 1931. do 1939. porasla je sed- 
merostruko (Sachar, 2001:190). 


82 To je naftovod zbog čijeg je uništavanja tijekom arapske pobune Wingateu dopušteno 
osnivanje SNS-a. 


83 Muftijina kalifska ambicija ostala je predmetom razmatranja i bojazni, osobito kako 
je njegov vjerski autoritet nadišao granice Palestine (vidi Woolbert, 1938:315). 


84 _ Lebl, 2003:31. 
85 Morris, 1999:124. 
86  Lebl, 2003:31. 


87 Među takve odluke spada osnivanje islamskog sveučilišta u Jeruzalemu te održavanje 
kongresa svake druge godine. 

istočnih prilika. Pretvaranje borbe protiv cionizma u opću islamsku 
misiju, koju je jeruzalemski muftija tijekom 1920-ih temeljio na 
osobnom ugledu u islamskom svijetu, sada je postalo službenim 
stajalištem međunarodnoga islamskog tijela. Predsjednik njegova 
izvršnog odbora, Hadži Emin, postao je “najmoćniji Arapin u Pale- 
stini",%% a njegova poruka o cionizmu kao prijetnji cijelome islam- 
skom svijetu aksiom? 

Tijekom 1930-ih Hadži Emin je nastojao zaustaviti prodaju pa- 
lestinske zemlje Židovima. Godine 1935. Vrhovno muslimansko 
vijeće izdalo je fetvu kojom je proglašeno da svatko tko to učini 
“nužno čini bezvjerstvo (kufr), apostaziju (irtidad) i izdaju (khidža- 
na) Boga i njegova Poslanika". Osim Hadži Emina u Palestini je 
djelovalo još nekoliko islamskih klerika koji su s vjerske pozicije 
pozivali na borbu protiv Židova. Koncem 1920-ih imam iz Haife 
Muhamed Iz ad-Din al-Kasam (1882. — 1935.) osnovao je tajnu 
udrugu Crna ruka, s programom borbe protiv Britanaca i cionista. 
Njegovi pozivi na džihad bili su popraćeni obećanjem zagrobne 
nagrade za šehide. Iz ad-Din poginuo je 1935. u borbi s Britancima, 
no njegove ideje do tada su već nadahnule i radikalizirale mno- 
ge sljedbenike koji su se pridružili ustanku 1936., kao i kasnijim 
džihadističkim pokretima.?! U međuvremenu je i muftijin rođak 


88  Woolbert, 1938:313. 


89 U članku Arapi i Jevreji: nekoliko priloga palestinskom pitanju iz 1938./1939., Salih 
Ljubunčić piše: “Tako su palestinski Arapi, silom prilika, stavljeni pred nepregledan 
niz teških i sudbonosnih kušnja, a s njima i ostali njihovi sunarodnjaci, pa recimo 
slobodno, i muslimani cijeloga svijeta" (Ljubunčić, 1939:45). Na str. 50 isti autor na- 
vodi riječi “nekog starog židovskog pisca" kojeg je u Zagrebu 22. 11. 1937. citirao 
telavivski odvjetnik dr. Eger na predavanju kojem je Ljubunčić nazočio: “Ne budemo 
li živjeli kako treba, iščeznućemo pod nasrtajem islama." Ljubunčić zbog toga zaklju- 
čuje: “Jevreji vode ne samo političku borbu protiv Arapa, već [...] je ta borba obojena 
kulturnim antagonizmom. Ulazimo u dvadesetom stoljeću u obnovljenu križarsku 
vojnu, samo ovaj put pod zastavom jevrejskih amblema." Autor ovdje pod “kulturnim 
antagonizmom' gotovo sigurno, ne temelju konteksta u kojem je to izrečeno, misli na 
religijski antagonizam. 


90 _C. Tripp: West Asia from the First World War u Robinson, 2010:341. 


91 Koncem 1980-ih Hamas je u spomen na njega osnovao terorističku brigadu /z ad-Din 
al-Kasam. 

Abdul Kader el-Huseini (sin Muse Kazima) osnovao militantnu 
organizaciju svetog rata Džihad al-mukadas, nad kojom je 1935. 
muftija preuzeo nadzor.** Iste su godine u Palestinu poslani i prvi 
emisari egipatskoga Muslimanskog bratstva (el-ikhvan el-musli- 
mun), koje je primio muftija Huseini.?3 Ideologija Bratstva, prema 
kojoj je protužidovstvo bilo prirodan čimbenik političke misli ute- 
meljene na kanoniziranim izvorima islama, i ideologija muftije Hu- 
seinija, koji je uz te aspekte gajio i “klasični", a kasnije i rasni an- 
tisemitizam, u Palestini će se uskoro stopiti u elokventno definiran 
i radikalan politički pokret. Porast židovskoga useljavanja i sukobi 
Huseinija s Našašibijima i drugim nositeljima umjerenije arapske 
politike pridonosili su sve većoj “institucionalizaciji konflikta?.?* 
Dodatni i možda presudni poticaj na ustanak Arapima su pružili 
Talijani i Nijemci čiji su se predstavnici već zbližili s arapskim vo- 
đama i koji su preko radijskih programa na arapskom jeziku pozi- 
vali na protubritanski aktivizam. Fašistički i nacionalsocijalistički 
uspjesi u odmjeravanju snaga s Britanijom i Francuskom iz 1935.i 
1936. ostavljali su uvjerljiv dojam da bliskoistočne kolonizatore 
nagriza zbunjenost, nesigurnost i slabost te da Njemačka i njezini 
saveznici čine sljedeću veliku silu koja će se svijetu nametnuti kao 
vodeća. 


92. Morris, 1999:126. Abdul Kader (1907. — 1948.) nakon ustanka je pobjegao u Irak gdje 
je pomogao el-Gailaniju u uspostavi pronacističkog režima. U Palestinu se vratio 
1948. te je predvodio džihadističku vojsku u sukobima s Palmahom. Poginuo je u bitci 
za Kastel u blizini Jeruzalema (na tom mjestu danas se nalazi predgrađe Mevaseret 
Cion). Zapovjednik Palmaha u toj bitci bio je Uzi Narkis, pod čijim vodstvom će 
Izraelci 1967. osvojiti istočni Jeruzalem. Narkis je uzeo Kur'an koji našao kod Abdel 
Kadera. Početkom 1980-ih htio ga je vratiti Abdul Kaderovu sinu, ali ga je on odbio 
primiti (http://www.ynetnews.com/articles/0,7340,L-3406966,00.html, pregledano 
28. 1. 2013.). 


93 Jensen, 2009:11. 
94 Morris, 1999:121. 


95 Talijani su 1935. osvojili Etiopiju usprkos britanskim nastojanjima da to spriječe. Hai- 
le Selassie pronašao je utočište u Engleskoj, a na vlast su ga tek 1942. vratile postrojbe 
pod zapovjedništvom Ordea Wingatea. Njemačka je pak u suprotnosti s Versajskim 
ugovorom rasporedila vojsku u Rajnsko područje, na samoj granici s Francuskom, a 
taj izazovni potez nije potaknuo značajniju reakciju. 


512 


ISLAMSKI TERITORIJ | ŽIDOVSKA POLITIČKA VLAST 


PRVA FAZA USTANKA 


U travnju 1936. godine Arapi su na cestovnoj barikadi kod Tulkare- 
ma ubili dvojicu židovskih vozača, a jednoga ranili. Dva dana posli- 
je, pripadnici Irguna su u znak osvete ubili dvojicu Arapa. Tijekom 
sahrane jednoga od ubijenih Židova u Tel Avivu, Židovi su napali 
neke Arape, što se uskoro prometnulo u krvav sukob između sta- 
novnika Jafe i susjednog Tel Aviva. Britanske su vlasti bezuspješno 
pokušavale intervenirati. Nemiri su se brzo proširili diljem Palestine 
te prerasli u “najveću i najdužu pobunu protiv Britanaca na Bliskom 
istoku, najvažniju u palestinskoj povijesti do protuizraelskih demon- 
stracija pedeset godina kasnije?.?* Arapi su proglasili i opći štrajk, 
koji je za nekoliko mjeseci devastirao njihovo gospodarstvo.?7 
Hadži Emin je isprva, čini se, kao i drugi arapski vođe, bio ne- 
siguran što poduzeti pa je čak pokušavao smiriti ustanak koji je 
prema nekim pokazateljima spontano izbio u narodu, a predvodila 
ga je mladež.?* Vrhovno muslimansko vijeće nije stalo iza ustanka 
niti mu je pripisivalo religijsko obilježje sve do kolovoza.?? Abdul 
Kader el-Huseini tada je već aktivno okupljao seljake u vlastitu 
džihadističku vojsku. Isto su činili i bivši suborci ubijenoga šeika 
al-Kasama. Morris opaža da je Huseini naišao na potporu diljem 
Bliskog istoka jer je i prije njegova izbijanja “arapskim svijetom 
tinjala ideja o pokretanju džihada protiv jišuva?.!% Džihadizam 


96 Morris, 1999:129. 

97 Štrajk je polučio mnoge nepredviđene rezultate od kojih je najviše koristi imao jišuv. 
Umjesto arapskih radnika zaposleni su Židovi, a židovski proizvodi i usluge zamije- 
nili su arapske. Zbog zatvaranja luke u Jafi izgrađena je luka u Tel Avivu. 


98 Nastanak pobune tako opisuje Morris (1999:129), no drugi autori misle da pobuna nije 
nastala spontano iz naroda, nego da je iza njezina izbijanja stajao upravo muftija i drugi 
vođe Arapa (Mowat, 1959:145; Baletić, 1982:260). Moris kasnije (str. 133) navodi kako 
su neki britanski promatrači smatrali da muftija kao i obično igra dvostruku igru. Lebl 
pak, pozivajući se na nenavedene njemačke dokumente zaplijenjene nakon rata, piše da 
je početak nemira 1936. potaknuo Hadži Emin uz pomoć nacista (Lebl, 2003:47). 


99 Morris, 1999:133. 


100 Morris, 2008:16; autor na istome mjestu kao primjer navodi da je glasnogovornik Irač- 
koga parlamenta Said al-Hadž Thabit u ožujku 1936. tijekom posjeta Palestini pozivao 
na džihad protiv palestinskih Židova. 

nije bio jedini radikalni pokret među bliskoistočnim Arapima: dio 
je pristajao uz ideje radikalnog nacionalizma, a dio uz komunizam. 
I premda su te ideologije međusobno teško uskladive, njihov je za- 
jednički nazivnik u Egiptu bilo neprijateljstvo prema Britaniji,!%! a 
u Palestini i prema cionizmu. Pomoć ustanicima navodno je stigla 
i iz Saudijske Arabije, i to nakon što su uleme objasnili Ibn Saudu 
kako je “stvaranje židovske države na muslimanskoj zemlji nedo- 
pustivo i da on treba pomoći u njegovu sprječavanju*.!% Musli- 
mansko je bratstvo uspostavilo Opći središnji odbor za pomoć Pa- 
lestini (el-ladžna el-markazijja el-amma li-musa 'adat filastin) čija 
je zadaća bila borba protiv britanske politike u Palestini, širenje 
protucionističkih ideja i prikupljanje sredstava za pomoć palestin- 
skim Arapima. Iako je Bratstvo pozivalo na džihad, tek mali broj 
dobrovoljaca uključio se u ustanak 1936. — 1939.192 

Koncem travnja predstavnici različitih arapskih palestinskih 
skupina u Jeruzalemu osnovali su Visoki arapski odbor (VAO), 
koji je bio središnje tijelo mreže Nacionalnih odbora utemeljenih 
po palestinskim gradovima. Odbor je predvodilo devetočlano pred- 
sjedništvo s Hadži Eminom na čelu, koji je tako osim vjerskim po- 
stao i političkim vođom palestinskih Arapa te preuzeo vodstvo nad 
ustankom. No Hadži Emin je već u jesen 1936. uz pomoć Britanaca 
obustavio taj za Arape vrlo štetan ustanak: već ih je izginulo oko 
dvjesto, mnoge su obitelji bile na rubu financijskog sloma, a osobi- 
tih izgleda za uspjeh, zbog neorganiziranosti, slabe opremljenosti i 
odaziva arapskog stanovništva, nije bilo. 


101 Doran, 1999:18. 
102 Woolbert, 1938:318. 


103 T. Mayer: The Military Force of Islam The Society of the Muslim Brethren and the 
Palestine Question, 1945-1948 u Kedourie & Haim, 1982:101-102. Mayer objašnjava 
da su uzrok malom broju dobrovoljaca i slaboj učinkovitosti Bratstva u tom sukobu 
bila unutarnja previranja i traženje identiteta; Britanci su 1936. brojnost MB-a pro- 
cijenili na svega 800 članova i tek su 1939. zapazili rast popularnosti pokreta među 
studentima i narodom (str. 102-103; vidi i bilješke 12 i 17 na str. 112). 

DRUGA FAZA USTANKA 


Britanska je vlast zauzvrat ograničila židovsko useljavanje i osno- 
vala Kraljevsko ili “Peelovo" povjerenstvo sa zadaćom da predloži 
kvalitetno rješenje palestinskog sukoba. U srpnju 1937. povjeren- 
stvo je objavilo opsežnu studiju na više od 400 stranica u kojoj je 
dalo povijesni i društveni pregled stanja u Palestini te predložilo 
podjelu zemlje na malu židovsku državicu koja bi obuhvaćala prio- 
balje od Rehovota prema sjeveru i Galileju te arapsku državu koja 
bi obuhvaćala Samariju, velik dio Judeje i Negev, a s vremenom 
bi se pridružila Hašemitskoj Kraljevini. Pod britanskom upravom 
ostali bi Jeruzalem i Betlehem, povezani uskim koridorom s morem. 


Sohnut i većina cionista1%* 


ovaj su plan podjele prihvatili, jer je on 
napokon značio stvaranje kolike-tolike židovske države sa židov- 
skom većinom.!% Prijedlog je prihvatio Ragib Našašibi, kao i Ja- 
kub Faradž,!% pravoslavni kršćanin i Abdulah.!% Oporbena stranka 
povukla se iz VAO-a smatrajući da bi Izvješće “barem trebalo raz- 
motriti".!%% Tako nije smatrala i većina Arapa pod utjecajem muf- 
tije. Kršćanski Arapi, koji su u različitim sljedbama činili desetinu 
arapskoga stanovništva, također su se usprotivili podjeli.!% Muftija 
je namjeravao mobilizirati svearapsku potporu odbijanju prijedloga 
Peelova povjerenstva o podjeli Palestine pa je u rujnu sazvao kon- 
gres u Bloudanu u Siriji.!!% Većina sudionika došla je iz arapskih ze- 
malja. Ipak, među njima nije bilo “odgovornih djelatnih državnika" 
koji si nisu mogli priuštiti sudjelovanje u takvoj “otvoreno protubri- 


04 Prijedlog su odbacili revizionisti, pokret koji je osnovao Vladimir Žabotinski. 


05 Peelovo je povjerenstvo predložilo i razmjenu stanovništva prema grčko-turskom mo- 
delu iz 1922. (PRCR, 1937:390). 


06 Saghi Aidan, 2005:34; Faradž je bio jedan od članova Visokoga arapskog odbora (Ke- 
dourie, 2004:318). 


07 Dallas, 1998:31; Morris, 2008:19. 


08 Woolbert, 1938:314. Oporbenu stranku sačinjavali su pripadnici obitelji koje su se 
suprotstavljale Hadži Eminovoj dominaciji. 


09 Woolbert, 1938:314. 
10 Podrobnije o kongresu vidi Kedourie, 1981. 

tanskoj manifestaciji".!!! Izaslanici su pristigli i iz Libanona, iako 


je vlada te kršćanske države bila suzdržana, bez entuzijazma prema 
panarabizmu i uz očekivanu sumnjičavost prema panislamizmu.!!? 
Woolbert potom napominje da, premda su neki od prvaka panara- 
bizma bili libanonski kršćani, “neki libanonski političari" ne samo 
da nisu s neprijateljstvom gledali na židovski državotvorni projekt 
nego su u stvaranju židovske države u susjedstvu vidjeli budućega 
saveznika protiv “muslimanske opasnosti?.!13 

U isto vrijeme Palestinom se širio novi val nezadovoljstva među 
Arapima, koji je prerastao u drugu, masovniju, opsežniju i krva- 
viju fazu ustanka. U jesen 1937., nakon ubojstva jednoga visokog 
časnika, Britanci su zabranili VAO i njegove podružnice te počeli 
uhićivati članove Odbora. Muftija se spasio bijegom iz Palestine.!!+ 
Uništenje središnjega zapovjednog tijela ne samo da nije smanjilo 
intenzitet ustanka; diljem Palestine pojavili su se lokalni vođe!!5 od 
kojih je najznačajniji Fevzija Kaukdžija, koji su proglasivši džihad 
rasplamsali ustanak i čak zavladali nekim ruralnim krajevima ze- 
mlje. Arapi su napadali Britance, koji su prema nekim izvješćima 
bili glavni predmet neprijateljstva,!!* Židove, a nerijetko i druge 
Arape, koje su zlostavljali 1 ubijali uz optužbe da nisu dovoljno oda- 
ni islamu. To je često bila izlika za poravnavanje starih obiteljskih 
računa ili pljačku pa su se “politika, religija, osobna neprijateljstva, 
obiteljske zavade i obični kriminal stopili u šaroliku mješavinu?.!!7 


111 Woolbert, 1938:316. Usprkos tome, Kedourie drži da se kongres može smatrati zna- 
čajnim za “povećanu uključenost arapskoga svijeta u palestinski problem" (Kedourie, 
1981:107). 


112 Woolbert, 1938:318. 
113 Isto. 


114 Na vijest o uhićenju članova predsjedništva Odbora, muftija se sakrio u džamiji na 
Hramskoj gori, na koju se Britanci nisu usudili kročiti. Kasnije je preodjeven u bedu- 
ina prebjegao u Libanon. 


115 Morris navodi kako je moguće da je muftija prije bijega okupio gerilske vođe i dao 
im naputke o pokretanju vala terorističkog nasilja, koje je započelo 14. listopada 1937. 
(Morris, 1999:145; usp: Lebl, 2003:53). 


116 To, primjerice, tvrdi Woolbert u članku iz 1938. godine (Woolbert, 1938:309). 
117 Mallmann & Ciippers, 2010:25. 

8 no istodobno 


Britanci su se s ustanicima obračunali okrutno,!! 
su zbog arapskoga nasilnog protivljenja odustali od prijedloga Pee- 
lova povjerenstva o podjeli Palestine i uspostavi židovske države. 
Godine 1939. objavili su Bijelu knjigu kojom su predložili sma- 
njenje židovske imigracije na samo 75.000 useljenika u sljedećih 5 
godina, nakon čega bi svako dodatno useljavanje bilo uvjetovano 
arapskim pristankom. Židovima bi se ograničila kupnja zemljišta, 
a na cijelu palestinskom području osnovala bi se arapska država, 
u kojoj bi Židovi bili politički zastupljeni sukladno brojnosti. Ti 
su prijedlozi predstavljali do tada najpovoljnije političke uvjete 
predložene palestinskim Arapima. Balfourova deklaracija njome je 
praktički stavljena izvan snage. Arapi ne samo da nisu mogli oče- 
kivati ništa više i bolje od te Bijele knjige nego je ovaj prijedlog 
nadilazio i najoptimističnija realistična očekivanja, posebice uzme 
li se u obzir krvavi ustanak koji su u posljednje tri godine vodili 
protiv Britanaca. Bio je to povijesni trenutak za ostvarenje arapskih 
ambicija u Palestini. Drugi svjetski rat bio je na pomolu. Britanski 
se imperij našao stiješnjen sukobima i napetostima na više strana, 
a arapska potpora ili barem izostanak njihova neprijateljstva odjed- 
nom su postali puno vrjedniji od dosljednosti u obećanjima danima 
Židovima.!!? Bliski istok strateški, u ratnim uvjetima, predstavlja 
jedno od najvažnijih zemljopisnih područja.!* Osim toga, kako je 
muftija Huseini palestinsko pitanje uzdigao na razinu sveislamsko- 
ga, Britanci si nisu mogli priuštiti zavadu s više od dvjesto milijuna 
nearapskih muslimana, od kojih je polovica živjela unutar britan- 


118 U ustanku je prema procjenama izginulo između tri i šest tisuća Arapa (Morris, 
1999:159). Većina Arapa izginula je od ruke drugih Arapa pa Lebl spominje brojku 
od 3.500 tako ubijenih (Lebl, 2003:49), a Morris citirajući Arnon-Ohanu čak 4.500 
(Morris, 1999:159). 


119 Churchill je Bijelu knjigu nazvao sramotnim podilaženjem Arapima i nije ju potpisao. 
Weizmann navodi da je jedan od najvećih govora u njegovoj karijeri bio govor protiv 
Bijele knjige (Weizmann, 1949:411). No Britanija je tada bila na rubu rata u Europi, 
Africi i Dalekom istoku i nije si mogla priuštiti nemire na Bliskom istoku koji bi, 
između ostaloga, mogli ugroziti prohodnost Sueza i opskrbnih puteva prema Istoku. 


120 Sulzberger, 1942:663. 

skoga imperija.!2! Židovi, s druge strane, nisu imali druge opcije 
osim potpore Britaniji.!?* “Politika podilaženja" premijera Cham- 
berlaina tako je zahvatila i Palestinu. No ono što je uslijedilo malo 
tko je mogao očekivati: Arapi su, Morrisovim riječima, “iz ralja 
pobjede iščupali poraz"?.!?3 Visoki arapski odbor pod vlašću Hadži 
Emina odbio je i ovaj britanski prijedlog. Umjesto njega zatražio je 
trenutačni osnutak arapske države, kao i amnestiju svih sudionika 
ustanka. Irak i druge arapske zemlje, s iznimkom Transjordanije, 
kojima uvjeti Bijele knjige nisu bili neprihvatljivi, našli su se pod 
obvezom da slijede odluku Odbora pa su je i sami odbacili. !2* 

U ovome postupku, prvi put u arapsko-izraelskim odnosima, vi- 
dimo postupanje koje će postati model ponašanja svih kasnijih ra- 
dikalnih arapskih političkih vođa i pokreta: odbijanje najpogodnije 
trenutačno moguće opcije zbog nerealnih i objektivno neispunjivih 
potraživanja. Odbacivanje Bijele knjige iz 1939. kao stube u uspo- 
nu prema cilju razotkriva crno-bijeli pristup političkim odnosima 
u kojem nema prostora za djelomična postignuća. Je li slučajnost 
da je upravo islamski klerik autor takva političkog pristupa? Hadži 
Emin je bio vođen dubokim antisemitskim porivima, koje su ras- 
pirivali tekstovi poput Protokola (koje je navodno znao napamet) i 
uvjerenje kako Židovi svojim utjecajem predstavljaju prijetnju svi- 
jetu. Ove “klasične" antisemitske optužbe, koje potječu iz kršćan- 
skoga svijeta, muftija je začinjavao kuranskim argumentom: 


Jedan od najvažnijih aspekta židovskoga karaktera je njihova pre- 
tjerana taština i sebičnost, koji se temelje na njihovu vjerovanju 


da su narod koji je Bog izabrao. Njihova gramzivost ne poznaje 


121 Woolbert, 1938:313. 


122 Vidi Weizmannovo izvješće s 21. cionističkog kongresa koji je održan u Ženevi 16. — 
22. kolovoza 1939. na kojem je Bijela knjiga označena kao nezakonit odraz nevjerno- 
sti, ali i potvrđena suradnja s Engleskom u nadolazećem ratu (Weizmann, 1949:413- 
415). 


123 Morris, 2008:20. 
124 Silverfarb & Khadduri, 1986:61-62. 

granice i oni sprječavaju druge da uživaju u dobru... Nemilosrdni 
su i poznati po svojoj mržnji, zavisti i krutosti, kao što ih je Alah 
opisao u Kur?anu.!25 


U Hadži Eminovoj misli protužidovstvo postaje kombinacija “kr- 
šćanskoga" ili “klasičnog? antisemitizma,!?* prema kojem Židovi 
predstavljaju objektivnu i golemu opasnost društvima te islamsko- 
ga kanoniziranog prijezira. Uspješnom objedinjavanju tih dvaju 
protužidovskih nazora najviše su “pridonijeli? sami Židovi: oni se 
po prvi puta u arapskoj povijesti profiliraju kao uistinu moćan pro- 
tivnik arapskim političkim interesima. Zato je u vrijeme Mandata i 
prvih nekoliko desetljeća izraelske državnosti teško razlučiti izme- 
đu religijskoga neprijateljstva prema uzoru na kanonizirane islam- 
ske tekstove, i klasičnoga antisemitizma, između ostaloga zato što 
u arapskom protužidovskom radikalizmu sudjeluju i neke kršćan- 
ske skupine. Tek kasnije, tijekom 1980-ih “klasični? antisemitizam 
i islamsko kanonizirano antižidovstvo postat će jasnije razlučivi.!?7 

Hadži Emin je tijekom svoje religijsko-političke vlasti u Palesti- 
ni uarapsko-židovske odnose unio “stari inazadni islamski napor?125 
prema kojem nemuslimani u islamskoj državi moraju biti svedeni 
na zimije. On je imao viziju uspostave Dar al-islama i sebe kao 
kalifa, no panislamizam bio je nespojiv s fragmentiranošću arap- 
skih političkih pokreta pa su ambicije drugih arapskih pretendenata 


125 Elpeleg, /n the Eyes of the Mufti, 148-149 cit. u Morris, 2008:21-22. 


126 Hadži Emin se protivio uporabi pojma antisemitizam zbog njegova etimološkog zna- 
čenja koje bi moglo implicirati svrstavanje Arapa i Židova u istu kategoriju (vidi Mall- 
mann & Ciippers, 2010:32). 

127 U tumačenjima bliskoistočnih zbivanja radikalne islamske skupine sve će više nagla- 
šavati ulogu Amerike i drugih svjetskih sila kao saveznica Izraela, bez kojih bi cioni- 
zam bio slab, ranjiv, neučinkovit i odavna uništen. Židovima se uskraćuje priznanje 
vojne moći, jer ona nije sukladna s učenjem Kur'ana. Također, između bliskoistočnih 
muslimanskih i kršćanskih zajednica doći će do raskola pa i otvorenih sukoba kao 
u Libanonu kad su se kršćani skupa s Izraelcima (a jedno vrijeme i šijitima) borili 
protiv sunitskih muslimana. U samom Izraelu, muslimani su tihim etničkim čišće- 
njem djelomice izgurali svoje kršćanske sunarodnjake iz mnogih gradova, kao što je 
Betlehem, Bet Džala, Ramalah i Nazaret. 


128 Morse, 2003:26. 

na krune i državnu vlast, ostvarenje takve goleme političko-religij- 
ske utopije učinile neizvedivom. No dio te vizije od koje je većina 
arapskih aktera mogla izvući korist, a koji se odnosi na povratak na 
kanonizirano islamsko viđenje Židova, zaživio je i do danas ostao 
najvažnija ostavština radikalnog muftije. 


Hadži Eminova uloga u promicanju nacizma 


Hadži Emin je, kao i većina palestinskih Arapa, pristajao uz naciste, 
a protivio se Britancima.!? Ipak, razmjer suradnje u postizanju za- 
jedničkih ciljeva između njemačkih nacista i jeruzalemskog muftije 
počela su otkrivati tek nedavna znanstvena istraživanja djelomice 
utemeljena na novoobjavljenim dokumentima CIC-a i CIA-e.13% 
Nacizam i kult Fiihrerove ličnosti vrlo su rano našli uporište među 
Arapima,!3! čemu je uz zajednički antisemitizam pridonosila i či- 
njenica da Njemačka na Bliskom istoku nikad nije bila kolonijalna 
sila. Prvi porazi Britanaca od strane Nijemaca u Sjevernoj Africi 
dočekani su slavljem diljem arapskoga svijeta. Svrgnuti je muftija 
u travnju 1941. skupa s Rašidom Alijem el-Gailanijem sudjelovao 
u osvajanju Bagdada za Reich, nakon čeka je objavio fetvu kojom 
je sve muslimane pozvao na džihad protiv Britanije.!3* No pronje- 
mački Irak bio je kratka vijeka; do konca svibnja Britanci su pora- 
zili el-Gailanijeve snage i uspostavili svoju vlast. Neposredno prije 
ulaska Britanaca u Bagdad izvršen je pokolj nad tamošnjom židov- 
skom zajednicom. Hadži Emin je preko Irana prebjegao u Rim, gdje 
se sastao s Musolinijem i s delegacijom muslimana iz jugoslaven- 


129 Prema istraživanju provedenom za Američki konzulat u Jeruzalemu u veljači 1941., 
88% ispitanika izrazilo je potporu Nijemcima a 9% Britancima (Cohen, 2008:175). 

130 Breitman & Goda, 2010:17. 

131 Primjer hvalospjeva Arapa Hitleru vidi u Mallmann & Cippers, 2010:30-31. Autori 
navode kako se od 1938. u arapskim novinskim člancima Hitler stavljao na istu razinu 


s prorokom Muhamedom, dok su u Iranu šijitski klerici i vjernici objavljivali kako je 
Hitler zapravo Dvanaesti imam. 


132 Morris, 1999:165. 

skih zemalja pod talijanskom okupacijom.!33 Iz Rima je otputovao u 
Berlin gdje se 28. studenoga 1941. prvi put susreo s Hitlerom. Uspr- 
kos konfuznom i neugodnom ozračju u kojem je protekao njihov 
prvi susret,!“ Hitler i muftija zaključili su da su im ciljevi slični, 
osobito glede uništavanja Židova te su uspostavili blisku suradnju 
koja je trajala sve do sloma nacističke Njemačke. Hitler je muftiji 
tada rekao da će se njemačke postrojbe preko Kavkaza probiti na 
Bliski istok, no “jedini cilj Njemačke ondje bit će uništenje Žido- 
va".135 U Berlinu je osnovan Arapski ured, koji je vodio muftija 
uz pomoć osoblja od 20 do 30 ljudi.!3* Tu su se, između ostaloga, 
stvarali radijski programi na arapskom jeziku kojima su se pozivali 
Arapi, ali i drugi muslimani!" na potporu ratnim ciljevima sila Oso- 
vine te su se organizirale špijunske i diverzantske akcije protiv Sa- 
veznika. Prema nekim izvješćima, Hadži Emin je odigrao značajnu 
ulogu u donošenju odluke nacističkih vođa o fizičkom istrebljenju 
europskih Židova, ali taj dio njegove nacističke karijere do danas je 
ostao neistražen i nepotkrijepljen iz više izvora. 1? 

Muftiju su za propagandnu pomoć angažirali i Japanci.13? C, 
L. Sulzberger je u članku objavljenom u časopisu Foreign Affairs 


33 Lebl, 2003:91. 


34 Više o tome vidi u Lebl, 2003:95-101 (Lebl prenosi dijelove muftijina dnevnika u 
prijevodu na srpski jezik što njezinu djelu daje posebnu zanimljivost) i Mallmann & 
Cippers, 2010:89-90. 

35 Breitman & Goda, 2010:18-19. Izjava je podrazumijevala da Njemačka nema ambicije 
ostati na Bliskom istoku kao nova kolonijalna sila koja će arapski svijet staviti pod 
svoju vojnu i političku upravu. 

36 Isto, str. 19. 


37 Muftija je osim bosanskohercegovačkih muslimana za nacističku Njemačku vrbovao 
i muslimane s Kosova, Kavkaza (što se može razumjeti u kontekstu gore navedenoga 
Hitlerova obećanja), Irana i dr. 


38 Vidi članak u EZ Vol. XI1:69 u kojem Eichmannov suradnik Dieter Wisliceny murftiju 
optužuje da je bio “inicijator? politike eksterminacije. 


39 Na zamolbu veleposlanstva Japana u Rimu muftija je objavljivao propagandne poruke 
namijenjene muslimanima u zemljama Dalekog istoga pod japanskom okupacijom 
(Lebl, 2003:123). Muftija je s Japanom otprije održavao određene veze, a u njegovu 
bijegu 1941. iz Iraka, preko Irana u Italiju pomoglo je japansko veleposlanstvo u Te- 
heranu. 

1942. naveo da mu je iranski šah te godine ispričao kako Japanci 
objavljuju propagandu na “iranskom jeziku u kojoj, umjesto da 
uzdižu japanske vrijednosti, hvale Nijemce kao spasitelje Irana od 
Britanaca i Rusa, a Hitlera predstavljaju kao “izravnog potomka 
Proroka Muhameda", što je dokazano budući da je “rođen sa sve- 
tim zelenim pojasom oko ošita".!“ Iako su Japanci još od konca 
1930-ih nastojali stvoriti savezništvo s muslimanima, nije nemo- 
guće da je autor toga dijela propagande bio sam muftija. Prema dr. 
Kemalu Džalalu, bivšem muftijinom suradniku koji ga je kasnije 
kritizirao zbog nebrige za izgubljene arapske padobrance, muftija 
je “verovao da su nacizam i islam dve istovetne nauke".!+! Koncem 
1942. godine muftija je u Berlinu otvorio Središnji islamski institut 
(Islamisches Zentral-Institut). U pozdravnom govoru naglasio je 
kako muslimanska borba protiv Židova potječe od najranijih islam- 
skih vremena, da su Židovi bili Muhamedovi neprijatelji i da ih 
Kur'an označava kao “nepomirljive neprijatelje muslimana". Op- 
tužio ih je za podmuklost, svjetske zavjere i poguban utjecaj na 
narode te zaključio kako “ovaj rat, koji je prouzrokovalo svetsko 
jevrejstvo, pruža muslimanima najbolju priliku da se oslobode pro- 
gona i ugnjetavanja, ukoliko oni tu priliku pravilno iskoriste".!# 
Godine 1943. muftija se zbližio s Himmlerom, koji postaje 
“novi zaštitnik Arapa i islama".!# Plod njihove suradnje bila je 
uspostava SS divizija sastavljenih od bosanskohercegovačkih mu- 
slimana. Hadži Emin je koncem ožujka te godine u pratnji velepo- 
slanika NDH u Berlinu Mile Budaka doputovao u Zagreb, a potom 
preko Banje Luke stigao u Sarajevo. Ondje je tijekom šestodnev- 
nog boravka pozivao muslimane da se dragovoljno uključe u novo- 


140 Sulzberger, 1942:675. 
141 Lebl, 2003:135. 
142 Lebl, 2003: 211. 


143 Lebl, 2003:147. Breitman i Goda navode da su “Vođe SS-a i Huseini tvrdili kako na- 
cizam i islam dijele zajedničke vrijednosti kao i zajedničke neprijatelje — iznad sviju, 
Židove" (Breitman & Goda, 2010:20). 

osnovanu diviziju. Novačenje je bilo učinkovito,!“* a gotovo isklju- 
čivi muslimanski sastav divizije, koja je kasnije preimenovana u 
Handžar, izazvao je određeni razdor između Hrvata i muslimana. !45 
Muttija je tijekom boravka u Sarajevu muslimane podsjetio kako 
je Njemačka “jedina velika sila, koja nije nikada napala ni jednu 
islamsku zemlju? te ustvrdio: 


[N]jacionalsocijalistička [se] Njemačka bori protiv svjetskog ži- 

dovstva. Židovi su nasljedni neprijatelji muslimana, jer u Koranu 

stoji: “uvidjet ćeš, da su Židovi najveći neprijatelji muslimana". !46 
Goldstein navodi da u Handžaru gotovo uopće nije bilo antisemit- 
skih tekstova prije objavljivanja ove muftijine izjave. U sljedeća 
tri broja protužidovski su članci česti, a u broju 11. iz listopada 
1943. (koji je i posljednji), članak Židovi u Bosni završava riječi- 
ma: “Židova i židovštine mora nestati.?!47 Iste je godine u Zagrebu 


144 Novačenje bosanskohercegovačkih muslimana u SS divizije odvijalo se u vrlo slo- 
ženim povijesnim okolnostima po tu zajednicu. Njihovo pristupanje sigurno nije 
bilo uvjetovano samo religijskim ili ideološkim razlozima, nego je ono u određenoj, 
možda vrlo značajnoj mjeri predstavljalo reakciju na pokolje muslimanskog življa u 
istočnoj Bosni koje su između 1941. i 1943. izvršili četnici. Jedan takav pokolj do- 
godio se i u veljači 1943. (vidi zapovijedi i izvješća o tim pokoljima u Draganović & 
Mandić, 1991:153-154 te o broju muslimanskih žrtava u “Pljevljanskom, čajničkom i 
fočanskom sresu" na http://upload.wikimedia.org/wikipedia/sh/9/9c/Djurisic_report. 
jpg, pregl. 24. 11. 2012.), što je nedvojbeno pridonijelo njihovu pristupanju Diviziji 
nekoliko mjeseci kasnije. Za opsežniju studiju o prilikama u istočnoj Bosni prije i 
nakon osnutka Handžar divizije vidi Sulejmanpašić, 2000. 


145 Muftija je muslimanima obećavao određenu autonomiju izvan NDH. Osim toga, 
uvjeti u Handžar diviziji bili su bolji od onih u postrojbama ustaške vojske pa je dio 
muslimana prešao u nju. Osobito nezadovoljstvo među Hrvatima donijela je odluka da 
divizija bude isključivo muslimanska te joj je i iz imena izbačen pridjev “hrvatska. 
O razlozima Himmlerova ustrajanja na tome da divizija bude isključivo muslimanska 
vidi Lebl, 2003:173-174. 


146 Časopis Handžar 8/1943 cit. u Goldstein, 2006:273. Sulejmanpašić također prenosi 
slične muftijine poruke: “Njemačka se bori protiv svjetskog Židovstva, principijelnih 
neprijatelja islama". On tvrdi da su ih bosanskohercegovački muslimani, uključujući 
i imame držali “protokolarnim frazama", a da muftija pod “Svjetskim Židovstvom'? 
zapravo misli na “cioniste s kojima se sukobljava već desetljećima" (Sulejmanpašić, 
2000:135-139). 


147 Isto. 

objavljen i hrvatski prijevod muftijina pamfleta Islam i židovstvo. 
Taj dokument, kao i muftijini objavljeni govori iz tog vremena, od 
osobitog je značaja za razumijevanje njegove misli. On se, naime, 
obrušava na Židove ne kao rasno inferiorne ili društveno opasne, 
kakvima ih je prikazivala nacistička propaganda, nego neprijatelj- 
stvo prema njima prvenstveno povezuje s islamskim kanonom: 


Premalo je na žalost poznato, da neprijateljstvo između islama i ži- 
dovstva nije tek novijeg nadnevka, nego da ono siže daleko natrag 
sve do u vremena Proroka Muhameda. 143 


Mutftija potom opisuje “značaj i podmuklost židovstva i njegovo 
neprijateljstvo prema osnivaču islama, Proroku Muhamedu". U 
daljnjem tekstu on se osvrće na kanonizirane islamske izvore i ka- 
snije povjesničare (na početku teksta spominje Tabarija) te Muha- 
medov sukob sa Židovima sažima u ovom ulomku: 


Borba između židova i islama započela je, kad je Muhamed pobje- 
gao iz Meke u Medinu, gdje je stvorio podlogu za razvitak islama. 
Već tada su židovi bili svim lukavstvima protkani trgovci i smjesta 
su opazili, da bi Muhamedov utjecaj i na duhovnom i na poslov- 
nom području mogao za njih biti opasan. Zato ih je proti islamu 
obuzela duboka mržnja, a ta je mržnja rasla tim jače, čim je islam 
postajao čvršći i moćniji. Oni prekinuše ugovor, što su ga s Muha- 
medom bili sklopili u Hiberu — o čemu će biti govora kasnije — a 
njihov je bies porastao do skrajnjih granica, kad je Koran odkrio 
njihove najdublje duševne sklonosti i njihovu bezdušnost i nesa- 
vjesnost, uslijed čega su ti njihovi poroci postali obćenito poznati. 
Već tada su židovske metode bile iste kakve su i danas. Njihovo 
je oružje bilo kao uviek potvora i osvada, pa su tako i Muhame- 
da pokušali poniziti u očima njegovih pristaša. Uztvrdili su da je 
varalica, čarobnjak i lažac, a kad na taj način nisu došli do cilja, 


148 El-Huseini, 1943:5; vidi i Lebl, 2003:181. 

pokušali su da podkopaju Muhamedovu čast proširivši glasinu, da 
je Muhamedova žena Aiša počinila preljub. Šireći tu glasinu i tvrd- 
nju htjeli su da u srdcima Muhamedovih pristaša posiju sumnju. !*? 


Od pojedinosti preuzetih iz kanoniziranih islamskih izvora Hadži 
Emin navodi i ovo: 


— On opaža da “poviest pozna židove samo kao podređeni narod" 
(str. 5). 

— Židovi su Muhamedu postavljali “bezsmislena i nerješiva pita- 
nja". U ranijim poglavljima ove studije spomenuta su pitanja 
koja su rabini postavljali Muhamedu, a koja su ga ozlojeđivala, 
razvidno zbog njegove nemogućnosti da im dadne prikladan od- 
govor (str. 8). 

— Židovi su pokušali ubiti Muhameda tako što bi jedan od njih na 
njega bacio golem kamen dok je on razgovarao s ostalima (str. 
8-9). 

— Židovka je Muhameda pokušala otrovati (str. 10). 

— Židovi su sklopili savez s arapskim plemenima koja su bila u ratu 
s muslimanima (str. 9 i 13). 

— Židovi su mnogobošcima iz Meke rekli da je njihova mnogobo- 
žačka religija bolja od Muhamedove (str. 13-14). 


Muftija svoje navode potkrjepljuje kuranskim citatima: “Posve si- 
gurno ćeš utvrditi, da najveće neprijateljstvo prema onima koji vje- 
ruju, goje židovi i neznabošci? (str. 14).150 

No u nekim pojedinostima muftijin tekst preuzima argumente 
“Kklasičnoga" antisemitizma. Tako na str. 6 tvrdi da su Židovi u rim- 
sko vrijeme u Siriju i Palestinu donijeli kugu, da su bili “ognjište 
zaraze" i da ih se zbog toga u Arabiji još uvijek naziva “mikrobi- 
ma". U skladu s tom tradicijom, on donekle odstupa od kanoni- 


149 EI-Huseini, 1943:6-7. 
150 Sura 5:85. 


929 


ARAPSKO-IZRAELSKI SUKOB 


ziranih tekstova i Židovima pripisuje određene, iako privremene, 
uspjehe u zavađanju arapskih plemena te čak navodi da “neki po- 
vjesničari svode i Muhamedovu smrt na posljedice toga [Židovki- 
na| trovanja“ (str. 10). Pamflet završava riječima hadisa, koji je i 
jedini dio teksta popraćen izvorom: 


Dan suda doći će tek onda, kad muslimani židove podpuno potuku 
i kad svako drvo, za kojim bude sakriven židov, bude muslimanu 
govorilo: “Za mnom stoji židov, ubij ga!" Samo drvo farkad, koje 
je mali grm s mnogo bodljika, a raste u okolici Jeruzalema, ne će 
u tom učestvovati, jer je to židovsko drvo (Buhari-Muslim VIII, 
str. 188.).151 


Jedna od zanimljivosti ove knjižice leži u nepostojanju njezine re- 
levantnosti za tada aktualna zbivanja u Europi. Većina nacista nisu 
bili muslimani, a pronacistički režim u NDH već je provodio pro- 
gram istrebljenja židovskog naroda pa se ukazivanje na židovsko 
neprijateljstvo prema Muhamedu i prvoj muslimanskoj zajednici 
doima zalihosnim. Moguće je da je djelo bilo namijenjeno arapskoj 
publici, a da je hrvatski prijevod bio tek usputni projekt. No ono 
ipak predstavlja povijesno vrijedan dokument. U njemu je s jedne 
strane prikazan muftijin radikalizam, a s druge relevantnost kano- 
niziranih islamskih tekstova za muslimansko-židovski odnos, kako 
ga vide radikalni muslimanski klerici. Pisanje ovakvih tekstova u 
Europi nekoliko godina kasnije postat će krajnje politički nekorek- 
tno, no 1930-e i prva polovica 1940-ih bio je povijesni trenutak u 
kojem je radikalni klerik mogao slobodno izraziti svoja uvjerenja 
i misli. 

U mutftijinu govoru povodom obljetnice Muhamedova rođenja 
19. 3. 1943. glavna je tema bila židovsko nastojanje da preko Sa- 
veznika ugroze Arape. Na jednom mjestu muftija tvrdi kako Židovi 


151 El-Huseini, 1943:14. Taj je hadis citiran i u Hamasovoj Povelji, o čemu će biti više 
riječi kasnije. 

namjeravaju u Magreb doseliti “milijune židova, koji su protjerani 
iz Europe" te od Magreba načiniti “židovski most izmedju New 
Yorka i Jeruzalema". Slijedi središnja misao njegove karijere, a to 
je ugroza koju Židovi predstavljaju za cio islamski svijet: 


Osim toga su židovi po tome, što sveta islamska mjesta i Aksa-dža- 
miju — tvrdeći da je Aksa-Džamija nekadanji Salamonov hram — 
hoće da uzmu za sebe, velika pogibelj i za cieli islamski sviet i 


njegovih 400 milijuna muslimana. 13? 


U govoru povodom otvaranja Islamskog zavoda u Berlinu, muftija 
ponovno objašnjava: 


Medju najogorčenije neprijatelje muslimana, koji im već od dav- 
nina pokazuju svoje neprijateljstvo, a svagdje i trajno ih susreću 
s podmuklošću i lukavstvom, spadaju židovi i njihovi pomagači. 
Svakome je muslimanu dovoljno poznato, kako su židovi već od 
prvih dana mladog islama bili proti njemu i njegovoj vjeri, kakvu 
su mržnju pokazivali prema Proroku, koliko su muka i jada za- 
davali, koliko su spleta proti njemu zasnovali i koliko urota proti 
njemu skovali. Zato je Koran proti njima morao izreći osudu, da su 
“Najmrži neprijatelji onih, koji su prihvatili vjeru, su židovi." Sveti 
Koran i Prorokov životopis puni su dokaza židovske bezznačajno- 
sti i njihovog podmuklog, lažljivog prevarnog postupanja, što je si- 
gurno dovoljno, da muslimane bez prestanka upozorava na njihovu 


živu pogibelj i neprijateljstvo. 19 


152 El-Huseini, 1943c:6-7. Hadži Emin ovdje opovrgava podatak iz traktata Al-haram 
al-sharif koji je 1925. izdalo Vrhovno muslimansko vijeće čiji je on bio predsjednik, 
prema kojem je nedvojbeno da je platforma na kojoj je Kupola na Stijeni i el-Aksa 
lokacija Salomonova hrama (al-A“la, 1925:4). 


153 El-Huseini, 1943b:7. Navedeni kuranski stih je 5:85 (5:82 u Korkutovu i u Karićevu 
prijevodu). 

U nastavku muftija naglašava: “Utjelovljeni neprijatelji muslimana 
su židovi...?,!** a govor završava pozivom na pobožnost i požr- 
tvovnost: 


Tek tada će Bog imati razloga da vam pomogne u pobjedi i zašti- 
ti vas od podmuklosti vaših neprijatelja. “Nema Boga do jedinog 
Alaha!*155 


Muttijin bliski suradnik i imam Handžar divizije SS-Haupsturm- 
fiihrer Husein Đozo, u godišnjaku Hrvat za 1943. godinu objavio 
je članak u kojem je objasnio islamsko neprijateljstvo prema Žido- 
vima: 


Na ovakvu prirodu židovstva islam je vrlo rano upozorio čovje- 
čanstvo. Trebalo je, da prođu tisućljeća, pa da se konačno uvidi, 
da neprijateljski stav islama prema židovstvu leži u želji, da se 
ljudskom društvu osigura bolji život time, što će se židovi kao 
nosioci materijalizma i glavničarstva izključiti iz javnoga života, 
jer za njih ne postoje nikakvi drugi zakoni, osim zakona pljačke i 
izkorišćivanja. O njima Kur-an kaže: “Bog ih je (židove) prokleo 
zbog njihova nevjerstva. Oni vrlo malo vjeruju — Oni su osuđeni 
na poniženje i prezir, i Božja srčba se na njih izlila, jer su zaniekali 
Božje dokaze i napravdi su poslanike Božje ubijali. Ovako im se 
desilo, jer su bili nepokorni i prekoračili su granice onoga što je 


bilo dozvoljeno. "156 


Ulazak bosanskohercegovačkih muslimana u sustav SS-a, skupa s 
drugim političkim čimbenicima, potaknulo je stvaranje posebno- 
ga “bošnjačkog" identiteta koji NDH nije doživljavao kao najbolji 
način ispunjenja nacionalnih težnji. Mnogi časnici i ideolozi sve 


154 Isto, str. 11. 
155 Isto, str. 15. 
156 Tekst je preuzet iz preslike stranice časopisa koja se nalazi u Lebl, 2003:215. 

su više vidjeli Bosnu i Hercegovinu kao područje izvan NDH, pod 
izravnom njemačkom upravom. Njemačko novačenje muslimana 
u svoje postrojbe bez koordinacije sa Zagrebom poticalo je takve 
težnje. U takvu kontekstu pojavila se potreba za definiranjem po- 
sebnoga ideološkog identiteta, koji se gradi na “doktrini nacional- 
socijalizma o čemu su se brinuli SS oficiri te doktrini islama, o 
čemu su se brinuli obrazovaniji islamski svećenici". 157 

Muttija je kasnije sudjelovao i u osnivanju SS divizije sastav- 
ljene uglavnom od bosanskih muslimana, poznate pod nazivom 
Kama te kosovske SS divizije Skenderbeg. Koncem rata sljedeće 
godine mnogi borci tih divizija koji su se zatekli na području Ju- 
goslavije!5* nastojali su se skupa s postrojbama NDH povući pre- 
ma sjeveru i predati zapadnim Saveznicima. Dio onih kojima je to 
pošlo za rukom našli su se u logorima za raseljene osobe, odakle 
su 1948. prešli u arapske vojske koje su ratovale s novoosnovanom 
izraelskom državom.!* Iako njihova brojnost nije bila velika, oni 
su činili i dio časničkog kadra Kaukdžijine Arapske oslobodilačke 
vojske. 


JUGOSLAVENSKA TJERALICA I MUFTIJIN BIJEG 

U proljeće 1945. muftija je iz Njemačke pobjegao preko Austri- 
je do Švicarske, no tamošnje su ga vlasti odbile pustiti u zemlju. 
Vratio se u Njemačku, u dio pod francuskom okupacijom, gdje je 
uhićen i prebačen u Pariz. Nedugo potom Francuska je stavila do 
znanja da Hadži Emina smatra više gostom pod svojom zaštitom 
nego zarobljenikom. Oko njegove sudbine započeo je čitav mali 
diplomatski rat. Britanija je Hadži Emina željela vidjeti pred su- 
dom kao nacističkog zločinca, no iz straha od negativna odjeka u 
arapskom svijetu, koji se nešto prije konca rata počeo ujedinjavati 


157 Goldstein, 2006:272. 


158 Dio Handžar divizije Nijemci su poubijali u Francuskoj zbog pobune, a divizija je 
raspuštena prije kraja rata. 


159 Lebl, 2003:194-195; vidi i Frantzman & Ćulibrk, 2009:189-201, Morris, 2008:85, 90. 

u Arapsku ligu,!$% njezina je vlada htjela da mu sudi netko dru- 
gi. Slično su razmišljali i Francuzi, koji nisu željeli doći u sukob 
s muslimanima u svojim sjevernoafričkim kolonijama te Siriji i 
Libanonu, kao i SSSR koji je imao ambicije širenja komunističke 
ideologije u muslimanskom svijetu. Jugoslavija je pak, Odlukom u 
kojoj je pisalo: “Organizovao 1943. god. mobilizaciju muslimana 
u SS-divizije",!*! Hadži Emina uvrstila u popis ratnih zločinaca te 
navodno od Francuske zatražila njegovo izručenje. Na to je reagi- 
rala Arapska liga koja je od jugoslavenskih vlasti zatražila obusta- 
vu postupka protiv muftije. Tito je, prema pisanju Ženi Lebl, tome 
zahtjevu udovoljio iste godine; Hadži Eminovo ime “misteriozno? 
je nestalo s popisa raznih zločinaca. U tajnom dopisu jugoslaven- 
skoga veleposlanstva br. 664 od 19. travnja sljedeće godine opisane 
su prepirke Engleza i Francuza oko muftije, s francuskom napome- 
nom kako “niko nije tražio njegovu ekstradiciju".!** Hadži Emin je 
Francuzima izrazio bojazan da židovska osvetnička skupina planira 
njegovu likvidaciju zbog uloge koju je imao u odvođenju nekih 
europskih Židova u njemačke logore. Taj je strah bio opravdan, kao 
i strah od Niimmberškog procesa koji je tada bio u tijeku.!$ U ko- 
lovozu 1946. pobjegao je iz kućnog pritvora i stigao u Kairo. Pod 
zaštitom kralja Faruka nastavio je s političkim 1 vjerskim aktivno- 
stima na ujedinjenju muslimana u borbi protiv cionizma. 


Kraj Mandata i arapsko-izraelski rat 1947. — 1949. 


Zbližavanje ideologije nacionalizma i socijalizma te religije 
islama, kakvo je zagovarao muftija, pojavilo se i drugdje među 


160 Ligu su 22. ožujka 1945. u Kairu osnovali Egipat, Transjordanija, Sirija, Libanon, Irak 
i Saudijska Arabija. 


161 Preslika odluke u Lebl, 2003:240. 
162 Transkript i preslika dopisa br. 664 u Lebl, 2003:242-243. 


163 Saveznici su imali dovoljno građe za njegov progon kao ratnog zločinca, što pokazuju 
i deklasificirani vojni dokumenti i dokumenti CIA-e (Breitman & Goda, 2010:21). 

Arapima, osobito u zemljama pod britanskom upravom. Čini se 
da aškenaski cionistički vođe taj ideološki sinkretizam dugo nisu 
shvaćali; !$* zapravo je pitanje koliko je do nastanka religijskog cio- 
nizma logika njihove povezanosti bila predmetom dubljega promi- 
šljanja među Židovima.!% Egipatski pokret Mladi Egipat između 
1933. 1 1940. prošao je transformaciju iz sekularnoga nacionalistič- 
kog u religijski nacionalistički.!** S druge strane sirijska stranka 
Ba'ath, osnovana 1940., kao i druge nacionalističke stranke, pa- 
narabizam je vidjela u jedinstvu jezika, teritorija i nacije, a ne re- 
ligije. Njezini članovi nemuslimani prednjačili su u naglašavanju 
militantnog socijalizma i sekularizma stranke.!*7 Zajedničko i jed- 
noj i drugoj struji bilo je vehementno protužidovstvo. Hadži Emin, 
koji je početak prvoga arapsko-izraelskog rata dočekao u Egiptu, 
nastavio je na njemu graditi zajedničku platformu arapske nepo- 
mirljivosti prema novonastaloj židovskoj državi, iako je njegov 
osobni utjecaj u odnosu na prijeratno razdoblje znatno oslabio. !# 
Njegove ideje, pak, o Židovima kao nositeljima spletki i zavjera te 


164 Lebl spominje Musu Abdulaha el-Huseinija, Muftijina rođaka, kojega je Ben-Guri- 
on nakon sastanka s njim početkom 1938. nazvao “čovjekom arapske ljevice". Musa 
Abdulah uistinu je bio socijalist, ali i nacist; vođe Reicha nazivali su ga “budućim 


Heydrichom Bliskoga istoka" (Lebl, 2003:108-109). 


165 Sve dok se cionizam temeljio na socijalizmu, njegovi su predstavnici povezanost soci- 
jalista s islamistima smatrali devijacijom ili “brakom iz interesa", primjerice naftnog. 
Zanimljiv je u tom kontekstu opis sastanka Socijalističke internacionale u Londonu 
1973. koji je sazvala Golda Meir, u Mcir, 1987:300-301. 


166 Pokret je osnovan 1933. kao nacionalistički, njegovao je kult Fiihrera te oponašao na- 
cistički stil odijevanja, procesija i nasilja. Pokret je bio striktno razdvojen od pet godi- 
na starijega pokreta Muslimanskog bratstva, koje je nadahnuće nalazilo u islamskim 
svetim spisima. No 1940. Mladi Egipat je preimenovan u /slamsku nacionalističku 
stranku, a u program su ugrađeni vjerski koncepti (Mallmann & Ciippers, 2010:33- 
34). 

167 Pipes, 1990:37-38; usp. Mallmann & Ciippers, 2010:34. 


168 U rujnu 1948. Hadži Emin je u Gazi proglasio uspostavu “Palestinske vlade". Nasta- 
vio je zagovarati beskompromisni radikalizam i pozivati Arape na jedinstvo u borbi 
protiv Izraela, ali njegov je utjecaj počeo slabjeti. Transjordanija je 1950. anektirala 
dijelove Palestine pod svojom vlašću, nakon čega je kralj Abdulah imenovao drugoga 
mutftiju i drugoga predsjednika Vrhovnoga muslimanskog vijeća. Hadži Emin je 1959. 
preselio iz Egipta u Libanon, gdje je ostao do smrti 1974. kao marginalna ličnost za 
daljnji razvoj bliskoistočnih prilika. 

iskonskoga neprijateljstva prema muslimanima već su se duboko 
ukorijenile diljem islamskoga svijeta. Bila je to poruka koja je u 
tom trenutku mogla mobilizirati pripadnike gotovo svih ideoloških 
i svjetonazorskih segmenata među Arapima. Utvrđivanje zajednič- 
kog neprijatelja, pokazat će se, nije bilo dovoljan čimbenik vojne i 
političke učinkovitosti i nije moglo nadvladati ideološku i interesnu 
podijeljenost među Arapima. No, početak je bio obećavajući. Kad 
su arapske države u svibnju 1948. napale novoosnovanu izraelsku 
državu, “presudna većina u arapskom svijetu taj je rat prvenstveno 
vidjela kao sveti rat".169 

Već prije podjele Palestine i rata, tijekom 1947., među Arapi- 
ma uključenima u rješavanje palestinskog pitanja bio je zamjetan 
odrješit nastup s malo spremnosti na dogovore. Britanija se u prvoj 
polovici 1947. zbog kaotičnog stanja u Palestini, koje se očitovalo 
i u sve češćim terorističkim napadima Ecela (Irguna) i Lehija na 
britanske postrojbe koje pak zbog međunarodne javnosti potresene 
razmjerima Holokausta nisu mogle primjereno uzvratiti, nastoja- 
la povući iz Palestine. Zato je od Opće skupštine UN-a zatražila 
preporuku o načinu uređenja palestinskih prilika. UN je u svib- 
nju 1947. osnovao Posebno povjerenstvo za Palestinu UNSCOP 
sa zadaćom da ispita tamošnje prilike i osmisli prijedlog održiva 
dugoročnog rješenja. Arapi i Židovi potpuno su različito dočekali 
izaslanike UNSCOP-a. Židovi su po kibucima tražili naseljenike 
podrijetlom iz država iz kojih su dolazili i članovi Povjerenstva 
(UNSCOP su činili predstavnici Australije, Čehoslovačke, Gva- 
temale, Indije, Irana, Jugoslavije, Kanade, Nizozemske, Perua, 
Švedske i Urugvaja) te ih ugošćavali s počastima i uvjeravali o 
svom pravu na državu. VAO pak, kojim je iz Kaira upravljao Hadži 
Emin, ali su mu zbog nepostojanja oporbenoga političkog tijela! 79 
Britanija i UN priznavali pravo legitimnog predstavnika palestin- 


169 Morris, 2010:65. 


170 Sachar navodi da je do tada “organizirana oporba Huseinijima bila potpuno likvidira- 
na..." (Sachar, 2001:281). 

skih Arapa, proglasio je opći štrajk, prosvjede i bojkot te “proci- 
onističke" skupine.!! UNSCOP je imao više uspjeha u razgovo- 
rima s arapskim političarima izvan Palestine. Česta tema tijekom 
tih razgovora, a osobito nakon objavljivanja “Većinskog izvješća" 
bile su prijetnje nasiljem i džihadom u slučaju osnutka židovske 
države. Radikalnu retoriku arapskih političara članovi Povjeren- 
stva, čini se, nisu odveć ozbiljno shvaćali. Jedan od njih primijetio 
je da se arapski predstavnici, kad ih se saslušava skupno, nadmeću 
u ekstremizmu.!/* No susret s libanonskim političkim i vjerskim 
vođama maronita — najveće tamošnje kršćanske zajednice iz koje 
se bira predsjednik — bio je potpuno drukčiji. Maronitski predstav- 
nici među kojima je bio patrijarh i bivši predsjednik Emile Edde, 
podržavali su podjelu Palestine koja bi podrazumijevala uspostavu 
židovske države, dok je bejrutski nadbiskup otvoreno osporavao 
arapsko vlasništvo nad Palestinom i Libanonom.!7? Stav maronita, 
posebice vjerskih poglavara, zanimljiviji je utoliko što se u to vri- 
jeme Vatikan, s kojim je ta zajednica sjedinjena, protivio židovskoj 
državnosti. 


PRIJEDLOG PODJELE PALESTINE I GLASOVANJE U UN-U 


UNSCOP je koncem kolovoza 1947. definirao prijedlog o podjeli 
Palestine na židovski i arapski dio. Taj prijedlog podržali su svi čla- 
novi osim predstavnika Jugoslavije, Irana 1 Indije, zbog čega je na- 
zvan “Većinskim izvještajem". Te tri države su pak u “Manjinskom 
izvještaju" predložile da se na cijelome području Palestine uspo- 
stavi neovisna “federalna država" židovskih i arapskih područja. 
Predstavnici cionističkog pokreta prihvatili su većinski prijedlog, 
no ne i Arapi. Diljem arapskog svijeta podigli su se glasovi protiv 
“Većinskog izvještaja“ uz pozive na džihad i krvoproliće. Hadži 


171 O postupanjima židovske i arapske strane tijekom UNSCOP-ova obilaska Palestine 
vidi Morris, 2008:41-46. 


172 Morris, 2008:45. 
173 _ Morris, 2008:45-46. 

Emin je i ovaj put otišao korak naprijed: on je odbacio i “Manjinski 
izvještaj“ koji je nazvao “prikrivenom podjelom" kojom se ozako- 
njuje židovsko uporište u Palestini.!7* 

Izvješće je još trebala prihvatiti Opća skupština Ujedinjenih na- 
Toda dvotrećinskom većinom. Glasovanje je zakazano za 29. stude- 
noga 1947. Židovi su od države do države lobirali za prihvaćanje, 
uvjeravajući ih da je to jedino pravedno rješenje kako palestinsko- 
ga političkog problema tako i sudbine njihova naroda. Arapi su pak 
više od lobiranja pribjegavali prijetnjama i ucjenama. Podsjećali 
su na stotine tisuća Židova koji su živjeli u arapskom svijetu čija 
će sudbina biti ugrožena eventualnim prihvaćanjem plana podjele. 
Prijetnje krvoprolićem i džihadom u slučaju izglasavanja osnutka 
židovske države nerijetko su predstavljale okosnicu arapskog ar- 
gumenta; neki su čak ukazivali na mogućnost da se njihov sveti rat 
rasplamsa u Treći svjetski.!"* Dan prije glasovanja u UN-u CIA je 
sastavila izvještaj u kojem upozorava da su arapske vlade pod snaž- 
nim ne samo nacionalističkim nego i religijskim utjecajem te da je 
vjerojatno kako će “neke religijske organizacije preuzeti inicijativu 
u organizaciji arapskog otpora u Palestini".!7* U istom dokumentu 
Muslimansko bratstvo (Ikhvan) je prepoznato kao glavni nositelj 
militantnoga religijskog fanatizma te da u slučaju proglašenja dži- 
hada “veliki muftija, kao vođa Vrhovnoga muslimanskog vijeća, 
može računati na složnu potporu svih članova Ikhvana, sigurnih da 
će poginu li na bojnom polju ući u Raj".177 

U napetom ozračju, vođeni najrazličitijim motivima, od huma- 
nitarnih, preko ideoloških i imperijalnih pa do religijskih, 33 drža- 
ve su podržale prijedlog podjele, 13 ih je bilo protiv, 10 suzdržanih, 


174 Morris, 2008:50. 
175 Morris, 2008:61. 
176 ORE 55:4. 


177 Isto, str. 5. U nastavku izvještaja, autor donosi procjene brojnosti arapskih nomada 
(beduina), te ukazuje kako je njihova ratobornost proizvod kombinacije “religijskog 
fanatizma i entuzijatske privrženosti pljački, grabeži i razbojničkim pohodima". 

dok je Tajland bio nenazočan.!/ Tako je prihvaćen “Većinski izvje- 
štaj'" UNSCOP-a, a Rezolucijom 181 odlučeno je da će se u Palesti- 
ni uspostaviti nezavisna arapska i nezavisna židovska država, koje 
će ući u ekonomsku uniju. 

Izglasavanje podjele među palestinskim je Židovima izazvalo 
erupcije oduševljenja i euforije. Arapski svijet ostao je osupnut i 
zgrožen; nevjerica, očaj i razočaranje u mnogim su krugovima pro- 
izveli više letargije nego bijesa. Muslimansko bratstvo i islamski 
klerici tada su vjerojatno predstavljali najsnažniji protucionistički 
pokret u islamskom svijetu s jasnim i jedinstvenim ciljem, visokim 
stupnjem motivacije i fatalističkom odvažnosti. Već 2. prosinca, 
uleme s al-Azhara pozvali su na “globalni džihad u obranu arap- 
ske Palestine".!? Veliku slabost religijskog pokreta predstavljao je 
nedostatak organiziranosti, opremljenosti i međusobne povezano- 
sti, što je opet bilo uzrokovano otvorenim ili latentnim neprijatelj- 
stvom ili barem dubokim nepovjerenjem koje je vladalo između 
religijskih pokreta, prvenstveno /khvana s jedne strane te političke 
elite arapskih režima i kraljevskih dinastija s druge. Muslimansko 
bratstvo, koje je već imalo ispostave diljem arapskoga svijeta, po- 
krenulo je narod na masovne prosvjede. U prosincu 1947. u Kai- 
ru su održani najveći prosvjedi u povijesti grada: sto tisuća ljudi 
slušalo je pozive Bratstva da se Palestina oslobodi krvoprolićem. 15% 
Bratstvo je predvodilo i prosvjede u Siriji i Libanonu. U Jemenu je 
u prosvjedima početkom prosinca ubijeno 75 Židova, u Bahreinu 
je jedna žena ubijena, a gotovo 70 Židova ranjeno je. Diljem arap- 
skoga svijeta izbijali su pogromi u kojima su pljačkane 1 uništavane 
židovske kuće i sinagoge. 


178 Velika Britanija bila je suzdržana. Suzdržana je bila i Jugoslavija kao jedina istoč- 
noeuropska zemlja; sve su ostale glasovale u prilog Rezoluciji 181. Usprkos tomu, 
jugoslavenske su vlasti nakon osnutka izraelske države dopustile da se čehoslovačko 
oružje preko luke u Šibeniku šalje u Izrael. Protiv podjele bile su sve islamske države 
te Indija, Grčka i Kuba. 


179 Morris, 2008:65. 
180 T. Mayer: The Military force of Islam u Kedourie & Haim, 1982:108. 

U Palestini je do 1947. uspostavljeno oko 25 ogranaka Bratstva 
s dvadeset tisuća članova.!*! No najautoritativnije tijelo među pale- 
stinskim Arapima još je bio Visoki arapski odbor, kojim je iz Kaira 
upravljao Hadži Emin. VAO je početkom prosinca proglasio trod- 
nevni opći štrajk, koji je u jeruzalemskom Starom gradu prerastao u 
nasilne izgrede. No Hagana je ovaj put bila spremna: Ben Gurion i 
vodstvo Sohnuta očekivali su da će u slučaju po Arape nepovoljnog 
glasovanja u UN-u vođe palestinskih Arapa narod potaknuti na na- 
silne prosvjede. Većina nasilničkih napada na Židove koncem 1947. 
i početkom 1948. bila je zaustavljena. Kako su lokalni Arapi trpjeli i 
velike financijske gubitke zbog sukoba, među lokalnim su se stanov- 
ništvom sve glasnije čuli zahtjevi da se sa Židovima sklopi primirje. 
To se zbilo, između ostaloga, u Jafi, Gazi i Haifi, a prema nekim iz- 
vješćima lokalni su se Arapi nastojali dogovoriti sa Židovima i u Je- 
ruzalemu, između ostaloga kako bi se zaštitili od židovskih kaznenih 
protuudara. 1%? 

Palestinski seljaci često su odbijali pružiti gostoprimstvo arap- 
skim gerilcima; Wingateova strategija represalija protiv naselja u 
kojima teroristi pronađu utočište u donošenju te odluke sigurno je 
odigrala važnu ulogu. No osim toga, dio palestinskog stanovništva 
koji je pristajao uz političke stranke suprotstavljene Hadži Eminu, 
zbog čega je u prošlosti bio izložen nasilju Huseinija i njihovih prista- 
ša, povukao se iz politike pa time i iz sukoba s cionistima. Kršćanski 
Arapi bili su osobito izloženi iznudama novca i nasilju te su mnogi 
od njih izlaz potražili selidbom u Libanon ili u SAD. U Libanonu 
je osnovana Arapska oslobodilačka vojska (AOV) za čijeg je vođu 
početkom prosinca 1947. postavljen Fevzija Kaukdžija. Kaukdžija, 
koji je također svjetski rat proveo u Berlinu, odavno je bio u zavadi s 
Hadži Eminom, koji je na čelo AOV-a želio postaviti člana svoje obi- 
telji. Između arapskih skupina vladala je razjedinjenost pa je u prolje- 


181 C. Tripp: West Asia from the First World War u Robinson, 2010:342. 


182 Tal, 2004:45. Autor ukazuje na to da među Židovima nije postojala suglasnost glede 
pristajanja na primirje. Moše Dajan je, primjerice, zastupao mišljenje da će ono samo 
omogućiti Arapima utočište, opskrbu hranom i pregrupiranje. 

će 1948. njihova borba protiv cionizma više nalikovala na ustanak s 
kraja 1930-ih nego na koordiniranu vojnu ofenzivu. Režimi okolnih 
arapskih država zazirali su jedni od drugih, kao i od džihadističkih 
skupina koje su se preko njihova područja kretale prema Palestini. 13 


RAT ZA NEOVISNOST/AL-NAKBA 


Proglašenje izraelske države 14. svibnja 1948. Arapi su dočekali 
razjedinjeni, neorganizirani, međusobno nepovjerljivi i vođeni su- 
protstavljenim ambicijama. Trend izrazite arapske pučke potpore 
protucionističkom, sada već protuizraelskom vojnom djelovanju, 
nastavio se i nakon 14. svibnja. Arapske su vlade, ali i mnogi imućni 
Arapi — osobito pripadnici frakcija koje su bile u zavadi s Huseini- 
jima te kršćani — štedljivo ulagali sredstva u rat. Novac i oružje pri- 
tjecali su slabije od dobrovoljaca, koji su opet mahom dolazili iz si- 
romašnijih i slabije obrazovanih slojeva.!** Jordanski kralj Abdulah 
mjesecima se kolebao glede rata sa Židovima; on je najvjerojatnije 
želio okupirati arapske dijelove Palestine bez sukobljavanja s Ha- 
ganom i bez pokušaja zauzimanja područja koja su planom podjele 
pripala Židovima.!55 Uloga dobrovoljaca i džihadističke propagande 
među narodom u invaziji na Izrael osobito je važna u Egiptu, u ko- 
jem je Ikhvan već bio duboko ukorijenjen u društvu i prema nekim 
navodima već imao stotine tisuća sljedbenika. Egipatski premijer 
Mahmud Nukraši isprva se protivio obuci i naoružavanju njihovih 
dobrovoljaca, za koje je Hasan el-Bana tvrdio da ih ima deset tisuća, 
iz straha da se Bratstvo ne okrene protiv egipatskih vlasti. Premijer 
tada još nije bio odveć sklon ni upućivanju Egipatske vojske u rat u 
Palestini. No u ožujku 1948. predomislio se te je dopustio uvježba- 
vanje dobrovoljaca Bratstva u egipatskim vojarnama. Dobrovoljci 
su ideju džihada prenijeli na regularnu vojsku i časnike, a njihova 


183 Tisuće dobrovoljaca koji su iz zemalja Magreba krenuli u džihad u Palestinu uhvaćeni 
su u Libiji, kojom je upravljala Britanija, i Egiptu, te su vraćeni kući (Morris, 2008:85). 

184 Morris, 2008:84-85. 

185 Više o Abdulahovim dvojbama vidi u Morris, 2003. 

uvjerenost u laku pobjedu s vremenom je prešla i na neke članove 
vlade. Egipatsko uključenje u rat 1948. tako se može smatrati iz- 
ravnim plodom džihadističke kampanje Muslimanskog bratstva. 156 
Usprkos tomu, samih boraca Bratstva bilo je malo, vjerojatno ne 
više od nekoliko stotina. 1% Prihvate li se navodi o brojnosti Bratstva 
kao vjerodostojni, nedostatak volje članstva da krenu u sveti rat i 
islam obrane od cionizma predstavlja zagonetku. 

Članovi Muslimanskog bratstva ulazili su u Palestinu i prije 
početka međunarodnog sukoba. Egipatske snage ih u tome nisu 
sprječavale, a nisu ni Britanci, iako su prigovarali zbog njihovih 
infiltracija.!% Kad je 15. svibnja 1948. započeo sveopći arapski na- 
pad na Izrael, Bratstvo je bilo aktivno na promidžbi ideje džihada, 
a njihov najveći doprinos bio je u stvaranju ozračja sigurne pobjede 
nad Židovima u dijelu arapskih postrojba koje su bile izložene nji- 
hovu utjecaju. Ipak, načelno, vojnici arapskih armija nisu bili odveć 
motivirani za rat; uglavnom puno manje od boraca jišuva. Osjećaj 
solidarnosti s palestinskim Arapima nije postojao kao značajniji 
motivirajući čimbenik, kao ni osjećaj neposredne ugroženosti od 
novoproglašene židovske države. U motivirajućim govorima Arapa 
opetovano se pojavljuje tema džihada i mučeništva. Kralj Abdulah, 
koji je usprkos ranijim obećanjima danima Goldi Meir, u ponoć s 
14. na 15. svibnja s Arapskom legijom prešao rijeku Jordan i za- 
počeo invaziju istočnoga dijela Palestine, obratio se pred polazak 
vojnicima: “Onaj koji pogine bit će mučenik, a onaj tko ostane živ 
radovat će se jer se borio za Palestinu... Sjetite se džihada i muče- 
ništva vaših pradjedova."!* Pozivanje na sveti rat ohrabrivalo je 


186 T. Mayer: The Military force of Islam u Kedourie & Haim, 1982:111. 

187 Tal procjenjuje da je boraca MB-a s vremenom bilo gotovo dovoljno za jednu bojnu 
(Tal, 2004:70). 

188 Prvi veći napad Bratstvo je izvršilo 10. travnja 1948. na židovsko naselje Kfar Darom, 
koje je bilo smješteno u “pojasu Gaze", ali naselje je tada obranjeno. 


189 Abu Nowar: Jordanian-Israeli War 1948-1951 u Morris, 2008:209. Isti autor, koji je 
bio prijatelj kralja Abdulaha i sudionik rata 1948. spominje kako ga je majka ispratila 
u rat iz Amana riječima: “Bog bio s tobom, sine moj. Ne vraćaj se. Mučeništvo, sine 
moj!" (Isto, str. 210.) 

vojnike, no impliciralo je i da se bore za božanske ciljeve i daje Bog 
na njihovoj strani. To uvjerenje, skupa s fatalizmom koji je uvijek u 
određenoj mjeri prisutan u islamskom svjetonazoru,!? vjerojatno je 
pridonijelo slaboj pripremljenosti arapskih vojnika i časnika. O po- 
litičkim razlozima koji su stajali iza nje poznato je više pojedinosti. 
Važan čimbenik te nepripremljenosti treba potražiti u njihovu nesu- 
djelovanju u borbama u Drugom svjetskom ratu i kolebljivoj lojal- 
nosti Saveznicima. Arapi tako nisu stekli ratno iskustvo, a Britanci 
nisu ustrajali na njihovu novačenju, nisu obučavali njihov časnički 
kadar i nisu opremali njihove vojske zbog opasnosti da se odmetnu 
i svrstaju uz sile Osovine. Iznimka je bila jordanska Arapska legi- 
ja koja je sudjelovala u svrgavanju pronacističke iračke vlade i na 
čiju su lojalnost Britanci mogli računati tijekom cijeloga rata. No 
arapski vojnici koji su se u njoj borili nisu udovoljavali vojničkim 
standardima Britanske vojske. Konfuzija i neodgovornost koji su 
vladali među njima izluđivali su britanske časnike koji su zapovije- 
dali Arapskom legijom. Glubb-paša je u memoarima zapisao kako 
su jordanske postrojbe sa slavljem išle prema Palestini, a vozila su 
ukrašavali granjem i cvjetovima oleandra: “Ta procesija više je na- 
likovala na karneval nego na vojsku koja ide u rat.?!?! Abdulah je 
pak nedugo nakon ulaska u Palestinu, usprkos obećanju Britancima 
da Sveti grad neće biti njegov ratni cilj, poveo vojsku na Jeruzalem. !?? 

Egipatska vojska ispraćena je uz slična obećanja o božanskoj 
pomoći i sigurnoj pobjedi. Rektor al-Azhara Muhamed Mahmud 


190 Arapski je svijet, Ajamijevim riječima, “kultura koja je uvijek svijet promatrala kroz 
veliku mjeru fatalizma" (Ajami, 1976:444). 


191 Glubb-paša u Morris, 2008:209. 


192 Abdulah je Britancima obećao da neće napadati Jeruzalem, koji je trebao biti stavljen 
pod međunarodni nadzor i upravu. No nedugo nakon početka rata, Arapska se legija 
umiješala u rat Hagane i lokalnih Arapa, koji su bili u defenzivi i pred opasnošću da 
izgube Stari grad. Za Abdulaha je gubitak al-haram al-šarifa bio religijski, ali i emo- 
cionalno (ondje su bili sahranjeni njegov otac i brat) nezamisliv, dok bi osvajanje tih 
svetišta njegovu kraljevinu učinilo religijski drugom po važnosti u islamskom svijetu. 
Glubb-paša suglasio se s tim kršenjem sporazuma i napadom na grad, ali iz strateških 
razloga: kad bi Izraelci ovladali gradom i cestom prema Jerihonu, njegove bi postroj- 
be sjeverno i južno od grada ostale u poluokruženju i razdvojene. 

Šinavi postrojbe je ohrabrio riječima da će u džihadu koji je pred 
njima “stotinu vas poraziti tisuću nevjernika".!? To je obećanje 
malo značilo vojnicima, čiji su časnici rat vidjeli kao “politički", 
vjerojatno isto kao i državni vrh te su na bojišnicu poslani nespre- 
mni, neopremljeni, bez logistike, cilja 1 motiva. Osobit nedostatak 
predstavljalo je nepoznavanja neprijatelja o kojem su kružile mit- 
ske priče kako raspolaže električnim kulama koje se podižu iz ze- 
mlje, iz kojih Židovi pucaju po Egipćanima te se opet spuštaju pod 
zemlju.!** Iračka je vlada odluku o invaziji na Palestinu navodno 
donijela zbog pokolja nad Arapima u Der Jasinu!? i drugdje, ali i 
“zato što je javno mnijenje u Iraku ustrajalo na tome da se poduzmu 
neki koraci".!?& Vjerojatni glavni ratni cilj iračkih postrojba bio je 
naftovod koji je iz sjevernog Iraka preko Galileje vodio do luke u 
Haifi. Kažem “vjerojatni", jer je iračka invazija, kao i sirijska, bila 
konfuzna, a kretanja njihovih postrojba nisu ukazivala na postoja- 
nje jasnih ciljeva i promišljenih strategija. Prema nekim izvorima, 
Irak i Sirija su skupa imali za cilj osvojiti Tiberijadu.!?" S obzirom 
na sirijske proklamirane ambicije uključivanja Palestine u grani- 
ce Velike Sirije to je, ukoliko je bilo točno, predstavljalo značajno 
smanjenje ambicija, ali i njihovo usklađivanje s objektivnim mo- 
gućnostima, opremljenosti i brojnosti Sirijske vojske. 

Libanonska je vojska trebala sa sjevera napasti Izrael i prioba- 
ljem prodirati prema Haifi. No, 14. svibnja, dva maronitska kršćani- 
na na čelnim mjestima države i vojske, predsjednik Bišara el-Khuri 
i načelnik glavnog stožera general Fuad Šihab, donijeli su odluku 
da Libanon neće sudjelovati u ratu. Parlament je njihovu odluku isti 


193 Morris, 2008:232. 
194 Khalidi, 1973:10-11. 


195 Pokolj u Der Jasinu i Abdulah je izdvojio kao događaj zbog kojeg je odlučio umiješati 
se u rat. No s obzirom na uobičajenu razinu pokazivanja obzira prema sudbini arap- 
skih sunarodnjaka od strane arapskih režima, ovaj argument ne odiše vjerodostojno- 
šću. 

196 Morris, 2008:245. 

197 Izjava britanskog ministra u Damasku od 18. svibnja 1948. u Morris, 2008:253. 

dan potvrdio.!?š Libanonski kršćani, kao i šijiti iz južnog Libanona, 
odbili su sudjelovati u džihadu protiv Izraela. U sljedećih nekoli- 
ko desetljeća i jedni i drugi su u određenom omjeru surađivali s 
Izraelcima, sve dok početkom 1980-ih glavna politička snaga među 
libanonskim šijitima nije postala “Alahova partija" Hezbalah. Hez- 
balah je nadahnuće i opremu dobivao od teheranskoga Homeini- 
jeva režima, koji je 1979. ovladao većinski šijitskim Iranom. Iz 
Libanona je ipak na Izrael krenulo nekoliko stotina dobrovoljaca, 
među kojima su bili i “jugoslavenski". Oni su zauzeli selo Malikiju 
i držali ga nekoliko tjedana, što je bio jedini vojni uspjeh libanon- 
skih postrojba u ratu. Libanonske paravojne postrojbe iz Galileje 
su se iz rata 1948. vratile kući nakon kratke izraelske vojne ope- 
racije protiv njih.!?* Ipak, njihovo djelovanje, kao i minobacački 
napad regularne vojske na kibuc Hanitu bili su povod da Radio 
Beirut objavi kako je Libanon napao Izrael. Libanon se time pri- 
družio arapskoj medijskoj promidžbi svojih ratnih uspjeha. Stanje 
u Palestini arapskoj je javnosti prikazivano vrlo varljivo: novine 
su pisale o židovskom uzmicanju i arapskim napredovanjima pre- 
ma Tel Avivu i Haifi. Na bojišnici, pak, arapske su vojske polučile 
malo uspjeha, osim jordanske Arapske legije, a do početka lipnja 
mnoge su njihove postrojbe bile potpuno iscrpljene i bez dovoljno 
hrane i strjeljiva. Mnoge izraelske jedinice, osobito u opkoljenim 
enklavama, bile su u sličnoj situaciji pa je Izraelska vlada spremno 
podržala jednomjesečno primirje koje je predložio UN-ov švedski 
posrednik Folke Bernadotte. I arapski su režimi bili spremni podr- 
žati primirje, no njih su možda više od stanja na bojišnici mučile 
druge brige. Svi su zazirali s jedne strane od vlastitoga naroda, koji 
bi pristajanje na primirje sa Židovima, u trenutku kad su ovi, kako 
je narod mislio, bili stjerani između arapskih vojski i mora, protu- 
mačili kao izdaju, a s druge strane ostalih arapskih režima koji bi ga 


198 Morris, 2008:258. 
199 Winslow, 2005:92-93. 

mogli protumačiti kao izraz slabosti i malodušja.% Pregovori oko 
prvoga primirja su, možda više od samoga uključenja u rat, poka- 
zali koliko su arapski lideri radikalnom retorikom, ustupcima ulici 
i međusobnim huškanjem u rat sami sebe doveli u šah-poziciju. U 
nekoliko narednih desetljeća, slična špranca postupanja puno će se 
puta ponoviti: arapske vojske napast će Izrael, mediji će ushićivati 
javnost vijestima o borbama u predgrađu Tel Aviva, a crta bojišnice 
u stvarnosti će se približavati njihovim glavnim gradovima. 

Prvo četverotjedno primirje Izraelci su iskoristili za opremanje, 
obučavanje i preustroj vojske koja je iz Hagane prerasla u IDF, Izra- 
elske obrambene snage. Arapi, među kojima se sve više osjećala 
malodušnost i bezvoljnost,?"! uglavnom su povećavali broj vojnika 
(Egipćanima su se tijekom primirja pridružile sudanske postrojbe), 
ali ne i njihovu borbenu spremnost i opremljenost. Morris prenosi 
predviđanje jednoga britanskog časnika iz Haife, koje se pokazalo 
točnim: Židovi će, prema njemu, četiri tjedna primirja “iskoristiti 
za vojnu obuku i reorganizaciju, a Arapi će ih protratiti na zava- 
de oko buduće podjele plijena"'.2% Kad je u srpnju nastavljen rat, 
izraelska se nadmoć vidjela na gotovo svim bojišnicama, osobito 
u središnjim i sjevernim krajevima zemlje. Nesloga i konfuzija? 
među arapskim vojskama nije bila ništa manja nego prije primirja. 
Izraelska je vojska u Galileji nailazila na sve slabiji otpor Arapske 
oslobodilačke vojske pa je krenula i prema Kaukdžijinu stožeru u 


200 Morris, 2008:266. Morris prenosi izvješće britanskog ministra u Bagdadu MVP-u u 
kojem prepričava riječi kraljevskog namjesnika koji očajnički tvrdi da si Iračani ne 
mogu dopustiti da ih poraze Židovi; u pitanju je arapska čast (str. 263). 

20 


E 


Vidi, primjerice, Naserov opis stanja egipatske vojske, koja je bila demotivirana “mi- 
tom o političkom ratu", dok je “druga strana zujala aktivnostima u svakom detalju 
suprotnima stanju u kojem smo mi bili" (Khalidi, 1973:17). Na drugome mjestu Naser 
citira nekog vojnika koji je mislio da je vojska na redovitim godišnjim manevarskim 
vježbama (str. 18-19). 

202 Morris, 2008:267. 


203 Naser u memoarima navodi kako su Sudanci osvojili židovsko naselje Beit Duras, 
što su Egipćanima trebali dojaviti ispaljivanjem zelene signalne rakete. No umjesto 
zelene ispalili su crvenu, na što je egipatsko topništvo raspalilo po njihovim položaji- 
ma i natjeralo ih na povlačenje. Židovi su potom “jednostavno opet ušetali“ u naselje 
(Khalidi, 1973:23). 

Nazaretu. Lokalno muslimansko stanovništvo se u redove Kauk- 
džijine vojske uključivalo uglavnom bez entuzijazma, a pristaše 
Huseinijevih su se razbježali. Lokalni Druzi i arapski kršćani tražili 
su način izbjegavanja sukoba pa su se neka sela s IDF-om dogova- 
rala kako da budu sporazumno “osvojena. Nazaret, čije kršćansko 
stanovništvo ni prije rata uglavnom nije bilo neprijateljsko prema 
jišuvu, zauzet je gotovo bez borbe. Ben Gurion je izdao oštru za- 
povijed protiv oskvrnuća kršćanskih samostana i crkava; džamije 
u toj zapovijedi nije spomenuo.?"“ Iz grada su izbjegli uglavnom 
muslimani, dok su preostali građani radosno dočekali odlazak Ka- 
ukdžijinih četa i Iračke vojske, iako su strepjeli i od Židova o čijim 
su brutalnostima kružile jezive priče.“ Nakon pada Nazareta Ka- 
ukdžijina je vojska pretrpjela daljnje gubitke i bila prisiljena stožer 
izmjestiti u Libanon. Iz mnogih osvojenih sela stanovništvo je po- 
bjeglo ili je protjerano; Izraelci su poubijali neke Arape koji su su- 
djelovali u ubojstvima Židova, ali i neke civile i ratne zarobljenike. 
Druzi pak ne samo da su ostali u svojim selima nego su im Izraelci 
dopustili i da zadrže oružje. 

Koncem srpnja proglašeno je novo primirje, koje je trajalo do 
15. listopada. CIA u izvješću od 27. srpnja kao prijetnju tome pri- 
mirju kod Izraelaca vidi ekstremiste Irguna i Lehija, a kod Arapa 
narod, koji će ustati protiv primirja što su ga prihvatili vođe. Ži- 
dovske ekstremističke skupine tijekom lipanjskog primirja sukobi- 
le su se s IDF-om zbog broda Altalena te su raspuštene, a njihovi 
borci, osim u Jeruzalemu, razmješteni su po postrojbama regularne 
vojske.?"7 No ono pokazuje još jednu sliku Bliskoga istoka koja se 


204 Morris, 2008:281. 


205 O stavu nazaretskog stanovništva prema smjeni vlasti izvijestila je Obavještajna služ- 
ba IDF-a (Morris, 2008:281). Izraelske su vlasti zaštitile stanovništvo od nekih zapo- 
vjednika koji su ih htjeli protjerati pa se u gradu uskoro stanje normaliziralo. Usprkos 
tome, muslimansko se stanovništvo nastavilo iseljavati. 


206 ORE 38-48:2. 


207 Sukob oko Altalene umalo je rezultirao židovskim građanskim ratom, što je Begin 
spriječio donijevši odluku o rasformiranju svojih paravojnih postrojba. Irgun i Lehi 
u srpnju su postojali još samo u Jeruzalemu, koji nije bio dio izraelske države pa se 

dugo neće promijeniti: zaprjeku miru među Židovima predstavlja- 
ju radikalne skupine, nerijetko u sukobu sa službenom vlasti; za- 
prjeku miru među Arapima predstavlja narod. U nastavku izvješća 
navodi se kako su arapski narodi uvjereni u pobjedu i kako bi u 
slučaju produljenja primirja mogli ustati protiv svojih režima, koji 
će pak radi vlastitoga preživljavanja obnoviti ratne operacije. Oso- 
bitu opasnost CIA vidi u mogućem rušenju arapskih režima: u tom 
slučaju Arapi će nastaviti s ratom i pretrpjeti težak poraz, nakon 
kojeg će prekinuti odnose sa Zapadom i doći pod okrilje SSSR-a.29 
NO to se nije dogodilo; u izvješću od 31. kolovoza CIA piše da su 
arapske vlade “relativno uspješno održale red u svojim zemljama 
proglasivši izvanredno stanje", ali i da “strah od reakcije naroda i 
dalje sprječava svaku arapsku vladu da prizna židovsku državu ili 
da s njom pregovara?.20% 

Nastavak rata u listopadu 1948. obilježilo je daljnje širenje izra- 
elskoga područja. Izraelske su postrojbe čak prodrle na teritorij 
Libanona i osvojile nekoliko sela; dio mještana zatražio je da ih 
Izrael anektira.?!% Iz mnogih galilejskih mjesta Izraelci su protjerali 
stanovništvo, no zapovjednici postrojba bili su u nedoumici treba- 
ju li prema kršćanima pokazivati više naklonosti nego prema mu- 
slimanima.?!! Obzirnost prema kršćanima je, sudeći po odlukama 
donesenima nakon osvajanja Nazareta, odigrala ulogu u izraelskom 
postupanju prema domicilnom stanovništvu i u drugim mjestima u 
Galileji. No, ni jedna strana nije imala interesa naglašavati slučaje- 


dogovor Ben-Guriona i Begina na njih nije odnosio. I te su postrojbe raspuštene na- 
kon što su pripadnici Lehija u jesen 1948. u Jeruzalemu ubili Bernadottea. Aktivisti 
Irguna osnovali su političku stranku Herut, iz koje je kasnije, skupa s još nekim stran- 
kama, nastao Likud. 

208 ORE 38-48:2-4. 

209 Addendum to ORE 38-48:2-4. 

210 Morris, 2008:344. 


211 Morris navodi da nije postojala središnja zapovijed glede odnosa prema različitim 
vjerama, kao ni prema protjerivanju stanovništva. Tako je iz nekih mjesta stanovniš- 
tvo protjerano, a iz nekih nije; negdje su Izraelci pokazivali sklonost prema kršćani- 
ma, dok su ih na drugim mjestima tretirali kao i muslimane (Morris, 2008:346). 

ve izraelskoga blažeg postupanja prema kršćanima nego prema mu- 
slimanima. Glubb-paša izraelsku “daleko manju okrutnost"? prema 
stanovnicima Galileje u kojoj je “većina Arapa ostala" nego prema 
Arapima u priobalju i okolici Tel Aviva tumači manjom strateškom 
prijetnjom koju je ta brdovita pokrajina predstavljala izraelskoj si- 
gurnosti.?!* Arapske su države početkom 1949. u tajnosti započele 
razgovore s Izraelom o trajnom primirju. Između veljače i srpnja 
1949. Izrael ga je sklopio sa svim susjednim arapskim zemljama, 
ali ni jedna nije priznala pravo židovskoj državi na postojanje. 


Sukobi i ratovi do 1967. 


Arapske su države iz prvoga arapsko-izraelskog rata izašle kao 
što su u njega i ušle — razjedinjene. Sramotni i neočekivani poraz 
“ne od moćnih imperijalnih sila, nego od prezrenih i poznatih Ži- 
dova**!3 izazvao je diljem arapskoga svijeta šok i nezadovoljstvo 
među narodom i vojnim časnicima, što je dovelo do pada nekoliko 
režima. Zapovjednik sirijske vojske Husni el-Zaim, nezadovoljan 
vođenjem rata, izveo je u travnju 1949. državni udar te svrgnuo 
predsjednika i premijera.“!“* Jordanskoga kralja Abdulaha 1951. 
ubio je Palestinac po nalogu Hadži Eminovih rođaka,?!5 u Jeruzale- 
mu, dok je ulazio u džamiju el-Aksu Egipatski kralj Faruk svrgnut 
je 1952. u državnom udaru koji su predvodili Gamal Abdel Naser 1 
drugi vojni časnici, a 1958. vojska je dokinula hašemitsku kraljevi- 
nu u Iraku. Novi režimi nisu donijeli novu politiku prema Izraelu. 
Tijekom 1950-ih arapska je politika odražavala “dosljedan nasta- 
vak arapskih stajališta od prije 1948%.?!* Uništenje Izraela bilo je 
zadan, objavljen i najvažniji vanjskopolitički cilj. Tijekom 1950-ih 


212 Glubb, 1954:553. 

213 Lewis, 1968:332. 

214 Iste godine su se u Siriji dogodila još dva vojna državna udara. 
215 Mowat, 1959:182. 

216 Harkabi, 1977:5. 

i 1960-ih dva fenomena obilježila su arapsko-izraelski sukob. Prvi 
je bio pokušaj političkoga ujedinjavanja Arapa koji je predvodio 
Naser. Drugi je bila pojava arapskih gerilaca fedajina.?!7 


NASER I POKRET PANARABIZMA 


Dvije godine nakon svrgavanja monarhije na vlast u Egiptu došao 
je Gamal Abdel Naser (1918. — 1970.). Iste je godine Muslimansko 
bratstvo pokušalo na njega izvršiti atentat, nakon čega je zabranje- 
no. Godine 1956. Naser je donio novi Ustav kojim je islam progla- 
šen državnom religijom, a on je postao predsjednikom Republike. 
Glavna značajka njegove političke karijere bilo je nastojanje da 
se Egipat gospodarski i vojno osnaži te da se iz arapskoga svijeta 
uklone ostatci kolonijalizma, među koje je spadala i njegova razje- 
dinjenost. Naser je, kao časnik koji je sudjelovao u prvom arap- 
sko-izraelskom ratu, smatrao da je glavni razlog egipatskoga po- 
raza bila nesposobnost režima koji se u rat upustio nepripremljen, 
a trgovinu oružjem prepustio potkupljenoj kraljevoj kliki čije je 
neispravno oružje “učinilo neplodnima gorke žrtve Egipatske voj- 
ske, koja bi u protivnom osigurala pobjedu“.“!* Kao jednoga od 
tri glavna neprijatelja naroda označio je Muslimansko bratstvo, za 
koje je ustvrdio da ne postupa u skladu s istinskim naučavanjem 
islama: 


Reakcionarne religijske skupine poput Muslimanskog bratstva niti 
su autentično političke niti su autentično religijske. Njihov je kraj- 
nji cilj moć, a kako bi ga postigle pribjegavaju metodama suprot- 
nima duhu islama i duhu vremena. Islam proizlazi iz sveobuhvatne 
filozofije koja nikad ne zanemaruje različite ljudske osjećaje i že- 
lje. U tom smislu, islam nije samo humanitaran, nego i savitljiv i 
trpeljiv. On ima svoja sveprisutna načela — primjenjiva na vrijeme 
i mjesto te obzirna prema pravima čovjeka. On osuđuje netrpelji- 


217 Više o značenju riječi i konceptu vidi u Lewis, 1988:74-75. 
218 Nasser, 1955:202. 

vost, terorizam, predrasude i organiziranu mržnju. Njegova učenja 
srž su istinske demokracije.?!? 


Naserovo pozivanje na “duh islama i duh vremena" ukazuje na 
začetak nove misli u arapskoj politici. Njome načela izvornoga 
islama nisu zanemarena, ali otvara se prostor za prilagodbu metoda 
njihove primjene, a osobito za njihovo kombiniranje s drugim ide- 
jama. U Naserovoj političkoj misli prepoznaju se načela poveziva 
s ranoislamskim pričama o arapskom jedinstvu, velikim bitkama, 
junaštvu 1 časti. Možda zato, Naser je uništenje Izraela vidio kao 
ishod jednoga koordiniranoga, golemoga, spektakularnog udara, 
kojim će se Bliski istok preurediti u skladu s njegovim “prirodnim 
načelima, među kojima židovska vojna nadmoć predstavlja gru- 
bu i nužno efemeralnu anomaliju. U postizanju toga cilja nije bilo 
mjesta za “inkrementalizam':2 arapski se svijet morao ujediniti i 
osnažiti, “lokalne različitosti i dinastijska suparništva“ prevladati te 
raskrinkati “izvanjske sile koje konspiriraju protiv nas?.?*! U pri- 
log Naserovim tvrdnjama o međunarodnim urotama poslužio je rat 
iz 1956. Egipat je i tada pretrpio poraz od Izraelaca, koji su stigli 
sve do Sueskog kanala, no taj poraz za razliku od prethodnoga nije 
izazvao nikakve prosvjede niti je ugrozio režim. Razlog je jedno- 


219 Nasser, 1955:209. 


220 Za razliku od Nasera tuniški predsjednik Habib Bourguiba već je 1965. zagovarao 
da se Izrael najprije izvrge pritisku vraćanja na granice predviđene planom podjele 
iz 1947., a potom da se poduzmu koraci u skladu s izraelskim odgovorom. Naser je to 
odbio tvrdeći kako bi stupnjevit pristup uništavanju Izraela podrazumijevao opasnost 
od kompromisa (Harkabi, 1977:10). No Lewis je 1968. vjerovao kako je Bourgibua bio 
spreman prihvatiti postojanje Izraela (Lewis, 1968:334). 


22 


HR 


Nasser, 1955:210. Izvanjske konspiracije, ponajprije cionističke i imprijalističke, po- 
stat će jedna od glavnih tema arapskoga Bliskog istoka, o čemu više vidi u Pipes, 
1998. Cionističko tajno djelovanje tema je i Hamasove Povelje u čijem se članku 28. 
tvrdi da se cionizam “ne usteže od podlih i gnusnih načina ostvarenja svojih požuda. 
U svrhu infiltriranja i špijuniranja, uvelike se oslanja na tajne organizacije koje je 
uspostavio, poput masona, Rotary i Lions klubova i drugih špijunskih udruga. Sve te 
tajne organizacije, od kojih su neke vidljive javnosti, djeluju u korist cionizma i pod 
njegovim vodstvom te nastoje uništiti društva i njihove vrjednote, dokinuti odgovor- 
nost, uzdrmati vrline i iskorijeniti islam. On stoji iza raspačavanja droga i svih vrsta 
opijata u svrhu nametanja svoje kontrole i ekspanzije" (Stav, 2001:401). 

stavan: on je prikazan kao poraz od strane Engleske i Francuske, 
a ne poraz od strane Židova.?2* Egipat i Sirija su 1958. osnovale 
Ujedinjenu Arapsku Republiku koja je trebala biti jezgra daljnjega 
arapskog ujedinjavanja. No UAR je nužno od začetka bio i čim- 
benik razjedinjavanja: Jordan je Uniju vidio kao prijetnju te je s 
Irakom, kojim je tada još vladao hašemitski kralj Faisal II., iste 
godine osnovao Arapsku Federaciju. Libanonski kršćani predvo- 
đeni predsjednikom Kamilom Šamunom u UAR-u su prepoznali 
ekspanzionističke ambicije Sirije 1 povećanu političku moć ujedi- 
njenih muslimana. U Libanonu su izbili oružani sukobi kršćana i 
sunitskih muslimana, pri čemu je UAR oružjem i borcima pomagao 
sunite. (Istodobno su sirijski kršćani podržavali stranku Ba“ath, za- 
govornicu ujedinjavanja.) Početkom 1960-ih posthašemitski Irak 1 
Sjeverni Jemen su se politički približavali Uniji, ali Sirija je 1961. 
nakon vojnog udara iz nje istupila pa se taj projekt s vremenom 
urušio. 

Američki je arabist Badeau u članku iz 1959. naveo da je za- 
mjetna odsutnost izravnog utjecaja islama na državu, društvo i 
pojedinca te kako u privremenom ustavu UAR-a nije pisalo da je 
islam “državna religija". No, on nastavlja: “iako se islam ne spomi- 
nje u ustavu, to ne znači da je on prestao biti djelatan u umovima 
i ideologijama onih koji upravljaju UAR-om, a da ne govorim o 
[ulozi islama među] masama.*??* Badeauova analiza otkriva nepo- 
stojanje islama kao vidljivo prisutnoga kreatora društvenih zbiva- 
nja, zbog čega su neki analitičari čak predviđali “ubrzano propa- 
danje islamskoga utjecaja na Bliskom istoku." On sam ipak opre- 
zno ukazuje na “povijesne i psihološke utjecaje koji duboko, iako 
suptilno, djeluju na živote suvremenih muslimanskih zajednica 
čak i kad oslabi izvanjsko pridržavanje religijskih propisa".?** Kao 
najjasniji znak slabljenja uloge islama Badeau označava nestajanje 


222 Lewis, 1968:333. Lewis također navodi kako je osim činjenice da su Egipat napale tri 
države te ga vojno porazile, Egipat iz toga rata izišao kao politički pobjednik. 


223 Badeau, 1959:62. 
224 Isto. 

ideje panislamizma, koju je zamijenio nacionalizam. Nacionalni 
interesi postali su glavna upravljačka snaga bliskoistočnih zema- 
lja u međunarodnim odnosima u kojima se čini da one “ne prave 
razliku između muslimanskih i nemuslimanskih susjeda". Badeau 
kao primjer navodi srdačan odnos Turske i Irana prema Izraelu, 
ne povezujući tada snažnu sekularizaciju spomenutih društava s 
fenomenom te srdačnosti. Nacionalizam je diljem Bliskoga istoka 
postao toliko važan politički i društveni čimbenik, da Badeau čak 
opaža kako islam sve više postaje njegov “sluga". On čak s odre- 
đenom zabrinutošću gleda na nedostatak “suvremene reinterpreta- 
cije muslimanske misli", zbog čega se nameću druge vrijednosti 
pa je opasnost od ekstremnoga nacionalističkoga ili komunističkog 
popunjavanja nastale praznine po njegovu mišljenju neposredna. 
Njegovi će se strahovi pokazati djelomice opravdanima; sovjetsko 
podržavanje Naserova režima 1 socijalističke stranke Ba“ath koja je 
1966. državnim udarom osvojila vlast u Damasku vodilo je upravo 
u tom smjeru. Osim toga, on pomalo proročki opaža i da postoje 
pokreti poput Muslimanskog bratstva, koji traže da se moderna dr- 
žava ustroji na islamskim temeljima te kakva god uloga islama bila 
u političkim strukturama društva, on “među masama zasigurno nije 
politički mrtav".25 Sirijska stranka Baćath to je naučila nakon što 
je u svibnju 1967. u vojnom časopisu objavljen članak protiv religi- 
je: došlo je do proturežimskih demonstracija, koje su pokazale “da 
najveća privrženost naroda još uvijek pripada islamu*.?%* Vlast je 
za objavljivanje članka optužila CIA-u. 

I jedan od najvećih židovskih orijentalista i stručnjaka za povi- 
jest arapsko-židovskih odnosa Goitein, u knjizi iz 1955., priznao je 
kako za budućnost arapsko-izraelskih odnosa nejasnim i nerazjaš- 
njenim ostaje jedno područje: područje religije. On ukazuje na to 
kako je razina religioznosti među felahima nepoznanica, a da nje- 
govo dvadesetpetogodišnje iskustvo uglavnom iz Palestine man- 


225 Isto, str. 69. 
226 Lewis, 1968:327. 

datnog razdoblja ukazuje na veliku razinu njihove “najblaže reče- 
no nezainteresiranosti". Ipak opaža kako je nedvojbeno da “islam 
predstavlja društvenu silu kojoj se nitko ne usuđuje prkositi — što 
se, naravno, ne može reći za judaizam u Izraelu". I Goitein opaža 
aktivnosti Muslimanskog bratstva te veli da su njihove ideje o rato- 
vanju dok se cio svijet ne pokori islamu “neprivlačne“, ali znakove 
duhovnoga pomlađivanja islama vidi u njihovim raznovrsnim soci- 
jalnim programima.?*" Malo je tko tada mogao pretpostaviti kako 
će upravo socijalni programi Bratstva stvoriti bazu preko koje će 
pokret pola stoljeća kasnije započeti demokratska osvajanja politič- 
kih pozicija, bez promjene radikalnih religijskih načela kao svoga 
političkog programa. 


ŠESTODNEVNI RAT I NJEGOVE POSLJEDICE PO ARAPSKI SVIJET 


Šestodnevni rat je za arapski svijet predstavljao “prvi trenutak isti- 
ne"?* u modernoj povijesti. S njime je započelo repozicioniranje i 
jačanje političkog islama u odnosu na nacionalizam i sekularizam. 
Taj će proces trajati godinama i pravu snagu pokazati tek sredinom 
1980-ih nakon što arapski svijet pogodi ekonomska kriza, a dio 
arapske mladeži nadahnuće otkrije u Iranskoj islamskoj revoluciji 
iz 1979. Islamske su zemlje i prije trpjele vojne poraze, ali vojni 
poraz takvih razmjera kakav se zbio u lipnju 1967., i to od židovske 
ruke, predstavljao je civilizacijski šok, a osvajanje haram al-šarifa 
i religijski, iako su ga Izraelci promptno vratili islamskom vakufu 
na upravljanje. Za organizacije poput Muslimanskog bratstva 1 ra- 
dikalne klerike rat je predstavljao kvalitetan i uvjerljiv argument za 
kritiziranje vladajućih arapskih režima. Tumačenje poraza?*? kao 
ishoda zanemarivanja “borbe za religijsko vjerovanje??? podrazu- 


227 Goitein, 1955:228-229. 
228 Ajami, 1997:141. 


229 Sama riječ poraz predstavljala je tabu pa je arapski tisak za rat iz 1967. uglavnom 
koristio riječ naksa — nazadovanje (Lewis, 1968:334). 


230 www.memri.org/bin/opener.cgi?Page=archives&ID=SP24601; vidi poglavlje Prepa- 
ration For Jihad (pregledano 7. 6. 2004.). 

mijevalo je da će pobjedu nad židovskom državom donijeti vraća- 
nje islamskim načelima i zapovijedima šerijata.23! Među islamskim 
teolozima koji su kao rješenje palestinskog pitanja vidjeli džihad 
bio je i Abdulah Azzam, Palestinac rođen 1941. u blizini Dženina. 
On je 1967. prebjegao u Jordan i pridružio se PLO-u, ali kad je ra- 
zumio da većina boraca protiv Izraela rat vide kao revolucionarni, 
a ne kao vjerski, posvetio se vjerskim studijima na al-Azharu nakon 
kojih je predavao na sveučilištima u Jordanu i Saudijskoj Arabi- 
ji.2** Početkom 1980-ih preselio je u Pakistan i nastavio predavati 
na sveučilištima, a prelazio je i u Afganistan gdje je sudjelovao 
u džihadu protiv Sovjeta te je do pogibije 1989. organizirao do- 
brovoljačke kampove. Smatra se najpoznatijim Palestincem među 
akterima globalnog džihada.? 

Među Arapima su nakon rata “razbijene iluzije glede uloge 
arapskih država? što je rezultiralo izrastanjem Palestinaca u važan, 
s vremenom i najvažniji politički čimbenik.?** Arapske su drža- 
ve promijenile i strategiju: nakon 1967. to više nije bilo uništenje 
Izraela u jednom vojnom udaru, nego slabljenje Izraela u fazama. 
U takvoj strategiji, koja je podrazumijevala i političko slabljenje 
Izraela u međunarodnim kontekstima, tijekom 1970-ih i 1980-ih 
sve više prostora pripadalo je arapskim skupinama, poput PLO-a 
koji je osnovan 1964. i Narodnoj fronti za oslobođenje Palestine 
osnovanoj 1967. Te skupine postaju i glavni nositelji vojnih ope- 


231 “Kad bi samo muslimani primijenili zapovijed svoga Gospodina i proveli šerijatsku 
zapovijed [...] u samo tjedan dana Palestina bi bila potpuno očišćena od Židova" (Az- 
zam, 1980:36). 


232 Abdulah Azzam (1941. — 1989.) prvi je vođa al-Kaide i Bin Ladenov mentor. Nakon 
sovjetske invazije na Afganistan objavio je fetvu o obrani muslimanskih zemalja u 
kojoj je muslimane koji žele sudjelovati u džihadu pozvao da prvenstveno dođu u 
Afganistan, no Palestinu je nazvao “najistaknutijim islamskim problemom" (Azzam, 
1980:23). Azzam je u svojim spisima podsjećao na religijsku obvezu vraćanja okupi- 
ranih zemalja poput Palestine, koje su nekad bile dio islamskoga područja (vidi npr. 
Azzam, 1988:12). 


233 Martin Kramer, Hamas: “Glocal"' Islamism u Gold, Yaalon, Shapira et al., 2007:64- 
65. 


234 A. S. Klieman: The Arab States and Palestine u Kedourie & Haim, 1982:119-137. 

racija protiv židovske države, no njihova je ideologija prvenstveno 
revolucionarna, a ne islamistička. Arapski Palestinci postaju etnič- 
ka skupina, a njihova tragična izbjeglička sudbina jedno od glavnih 
sredstava delegitimiranja židovske države u svijetu. 


GERILSKO RATOVANJE PROTIV IZRAELA 


Do 1960-ih uloga palestinskih Arapa u panarapskoj borbi protiv 
Izraela nije bila od osobitog značenja. Palestinci se u ratovima nisu 
organizirali u posebne postrojbe niti su postigli kakve zapažene 
uspjehe. Transjordanijski je režim svjesno zatirao palestinski iden- 
titet, a dvije godine nakon nakbe anektirao je Zapadnu obalu koja je 
trebala postati sastavnim dijelom hašemitskog emirata, kasnije kra- 
ljevine.2%* No Palestinci koji su se našli u izbjegličkim logorima s 
vremenom su postali dijelom skupina fedajina koje su se infiltrirale 
u Izrael i napadale izraelske ciljeve. O nastanku ovih skupina i ulozi 
država iz kojih su dolazili postoje razna izvješća. Glubb-paša tvrdi 
da njegova Legija od primirja potpisanoga u travnju 1949. nikad 
nije planirala ni izvršila ni jedan prodor na izraelski teritorij. Pojavu 
“infiltratora" on povezuje s izraelskom okrutnošću prema nenaoru- 
žanim Arapima koji su se nakon primirja iz 1949. počeli vraćati ku- 
ćama, a koje su izraelske patrole ubijale. Za njima su krenuli drugi 
izbjeglice, koji su bili naoružani, no njihova je namjera, navodno, 
bila uzeti imovinu iz svojih napuštenih domova, a ne sukobljavanje 
s Izraelcima. Drugi su pak iz Izraela prelazili u Jordan kako bi že- 
nama kupili tradicionalnu muslimansku odjeću, a pri povratku ih se 
tretiralo kao infiltratore. Neki su Arapi pak u Izrael prelazili kako bi 
brali plodove sa svojih imanja koja su ostala s druge strane crte raz- 
dvajanja. Glubb tvrdi da su mnogi Arapi koje su Izraelci optuživali 
za terorizam prelazili iz Gaze kao trgovci, šverceri ili nadničari. Sve 


235 Karsh navodi arapske izvore prema kojima je u Arapskoj oslobodilačkoj vojsci od pet 
tisuća dobrovoljaca na obuci bilo svega osamsto Palestinaca, a i od tih osamsto većina 
je kasnije dezertirala. Jordan je osvojene dijelove Palestine anektirao te je cilj bio 
stvaranje jedinstvene (trans)jordanske nacije. Čak ni Egipat, koji nije anektirao Gazu, 
nije poticao stvaranje palestinskoga nacionalnog identiteta (Karsh, 2010:230-232). 

u svemu, to su prema njemu bili prijestupi koje je trebala rješavati 
granična policija. Umjesto toga, Glubb-paša tvrdi, Izraelci su pro- 
tiv tih ljudi slali vojsku, nakon čega su rođaci nekih tako stradalih 
Arapa odlazili “ubiti Židova" iz osvete.23* Drukčiju sliku daje kći 
pukovnika Mustafe Hafeza, popularnoga egipatskog zapovjednika 
koji je 1950-ih predvodio gerilce iz Gaze. Ona opisuje kako je po 
dolasku iz Egipta pohađala školu u Gazi u kojoj su djeca recitira- 
la protužidovsku poeziju, prizivala mučeništvo i slušala učenja da 
Židove “Bog mrzi i da ih treba istrijebiti?.237 Ona navodi kako su 
fedajini iz Gaze prodirali u Izrael te ubijali civile, žene i djecu.?3? 
Zbog tih prodora Izraelci su 1956. izvršili atentat na njezina oca.??? 

Dio palestinskih izbjeglica koji je prebjegao u Libanon smjestio 
se u izbjegličkim prihvatilištima na jugu, koja su s vremenom pre- 
rasla u stalna naselja. U njima su također nastale gerilske skupine 
koje su počele napadati Izrael. Libanonsku vladu, točnije maronitske 
kršćane,?“ te su aktivnosti zabrinjavale, ali kako su libanonski suniti 
štitili izbjeglička naselja i gerilce, utjecaj vlasti bio je vrlo ograničen. 
Snaga protuizraelskih gerilskih skupina u Libanonu je rasla, a Beirut 
je nakon protjerivanja PLO-a iz Jordana, do izraelske invazije na 
Libanon 1982., čak postao neka vrsta glavnoga grada te organizacije. 


Borba za “oslobođenje Palestine? u doba postpanarabizma 


Panarabizam i panislamizam uglavnom se smatraju suprotstavlje- 
nim konceptima, što oni u početcima svojega povijesnog razvoja 


236 Glubb, 1954:556-559. 
237 Darwish, 2006:9-10. 
238 Darwish, 2006:11. 


239 Planiranje te operacije vodio je Y. Harkabi, tada šef izraelske vojne sigurnosne služ- 
be, a kasnije sveučilišni profesor čije sam analize arapsko-izraelskih odnosa koristio 
u ovoj knjizi. Naser je o smrti Mustafe Hafeza izvijestio u poznatom govoru od 26. 
srpnja 1956. kad je proglasio i nacionalizaciju Sueskog kanala. 


240 Kedourie, 1992:55. 

241 Panarabizam u svome sekularnom obliku kao 


pokret je dosegnuo vrhunac pod Naserovim vodstvom, ali nakon 
poraza arapskih država u Šestodnevnom ratu taj se pokret urušio.2#? 
Iza njega je ostao nacionalizam, često pod utjecajem ideologije so- 
cijalizma i sekularizma. Arapska su društva između 1960. 1 1985. 
prolazila kroz “zlatno razdoblje" rasta gospodarstva, poboljšanja 
zdravstvenih prilika te povećanja pismenosti i obrazovanosti. Tome 
je najviše pridonio golem porast cijena nafte nakon Jom kipurskog 
rata 1973. godine; porast koji je predstavljao “možda najveći poje- 
dinačni transfer svjetskog bogatstva u modernoj povijesti".*** No 
nakon što se gospodarstvo utemeljeno ne na kreativnosti, marljivo- 
sti, obrazovanju i proizvodnji, nego na izvozu nafte, počelo uruša- 
vati, porasla je i rezigniranost prema Zapadu i modernizmu. Mnogi 
su se mladi tada u potrazi za nadahnjujućim uzorima okrenuli ide- 
jama islamske revolucije, a arapski svijet sve jasnije počinju obilje- 
žavati dva dominantna fenomena: jednovlašće i politički islam.2** 
Jedna od tema koja je uvijek bila na vrhu programa arapsko- 
ga političkog islama bilo je pitanje Palestine. Promjena strategije 
suprotstavljanja Izraelu — od vojnog uništenja prema postupnom 
slabljenju — podrazumijevala je više prostora za djelovanje skupina 
iza kojih službeno nije stajala neka država. Među tim skupinama, 
osim PLO-a, sve više mjesta nalazili su radikalni islamistički po- 
kreti, od kojih su mnogi osim uništenja Izraela gajili i ideju pan- 
islamizma — ponovne uspostave kalifata i ujedinjavanje musliman- 
skoga svijeta pod zajedničkim političkim i vjerskim vodstvom. 
Kao metodu postizanja političkih ciljeva te su skupine definirale 
džihad: nasilje prema političkim oponentima protumačeno je kao 
vjerski legitimno postupanje, budući da je u skladu s postupanjem 


uistinu jesu i bili. 


241 Kedourie, 2004:218-219. 
242 Fukuyama, 1992:236. 


243 Ajami, 1997:139 (Ajamijev članak The Arab Inheritance predstavlja izvrsnu analizu 
prijelaza arapskih društava iz sekularno-nacionalnih u društva krize gospodarstva i 
identiteta u kojima teokratska načela postaju privlačna.) 


244 Isto, 137. 


994 


ISLAMSKI TERITORIJ | ŽIDOVSKA POLITIČKA VLAST 


muslimanskog proroka Muhameda kakvo je zabilježeno u kanonu. 
Muslimansko bratstvo, najraširenija i najbrojnija takva skupina, od 
nastanka 1928. do danas u većini je arapskih država uspostavila 
ogranke, ali njihovo je djelovanje sve do takozvanoga “arapskog 
proljeća? bilo nezakonito, a pokret, uz neke iznimke, zabranjen.?# 
Razvoj misli Muslimanskoga bratstva obilježio je jedan od njego- 
vih najvažnijih modernih vođa šeik Jusuf al-Kardavi, klerik koji je 
doktorat stekao na al-Azharu, a od 1977. predaje na Sveučilištu u 
Kataru. Kardavi se općenito smatra umjerenim islamističkim mi- 
sliocem jer, između ostaloga, poziva na koegzistenciju s arapskim 
režimima, a ne na njihovo svrgavanje, što mu otvara dosta prostora 
za nastupe u arapskim medijima. U jednom intervjuu na Al-Džaziri 
u kojem je objasnio zašto je dužnost svakog muslimana džihad za 
oslobođenje Palestine, Kardavi je naveo i ovo: “Alah je proroka 
Muhameda također učinio epitomom vjerskog ratnika [mudžahida] 
budući da je Muhamedu zapovjedio da se bori za religiju...** 


HAMAS: “PALESTINSKI PROBLEM JE VJERSKI PROBLEM? 


Godine 1987. u Palestini je osnovan Hamas kao podružnica Mu- 
slimanskog bratstva. Ime je akronim od harakat al-mukavama 
al-islamijja — u prijevodu Islamski pokret otpora — a znači i rev- 
nost, snaga ili hrabrost.?“' Sljedeće je godine objavljena Povelja 
pokreta,# u čijih se 36 članaka obrazlažu razlozi i načini Hamaso- 
ve borbe protiv Izraela. U Povelji se naglašava da je muslimanska 


245 Iznimka je Jordan gdje Bratstvo od 1989. sudjeluje u parlamentarnom političkom ži- 
votu. Bratstvo je neko vrijeme po svrgavanju kralja Faruka zakonito djelovalo i u 
Egiptu, no zabranjeno je nakon što su njegovi članovi pokušali izvesti atentat na Na- 
sera. Utjecaj Muslimanskog bratstva u egipatskoj politici nakon “arapskog proljeća" 
snažno je porastao. Na parlamentarnim izborima Stranka slobode i pravde, poveza- 
na s Bratstvom, osvojila je 47% mjesta, dok je aktualni egipatski predsjednik i prvi 
demokratski izabrani predsjednik u egipatskoj povijesti, Muhamed Morsi, jedan od 
vodećih ljudi Muslimanskog bratstva. 


246 www.memri.org/bin/opener.cgi?Page=archives&ID=SP24601 (pregledano 7. 6. 
2004.). 


247 Herzog, 2006:84. 
248 Cjelovit prijevod Povelje na engleski preuzeo sam iz Stav, 2001:391-405. 

vjerska dužnost ubijanje palestinskih Židova ili mučeništvo tije- 
kom pokušaja. Nasilje koje Hamas zagovara nije usmjereno samo 
na vojne ciljeve, nego i na izraelske civile.ž*#? Mogućnost dogovora 
s Izraelcima Poveljom nije predviđena. Naprotiv, organizacija se u 
Povelji izrazito negativno izjašnjava prema mirovnim pregovorima 
i traženju kompromisa. U članku 13. piše: 


Mirovne inicijative, takozvana mirovna rješenja i međunarodne 
konferencije za rješenje palestinskog problema, kose se s vjerova- 
njem Islamskoga pokreta otpora. Odreći se bilo kojega dijela Pale- 
stine znači odreći se dijela religije... 


Hamasova krilatica definirana u članku 8. sažima ideologiju pokre- 
ta: “Alah je cilj, Prorok je model, Kur'an je ustav, džihad je put, 
a smrt za Alahovu stvar je [naše] najuzvišenije vjerovanje." Ovo 
posljednje pokret je između ostaloga prakticirao na način koji je 
u tradicionalnom islamskom tumačenju šehadeta nepoznat i koji 
većina ulema ni danas ne podržava: samoubilačkim napadima.?5% U 
članku 7. naveden je hadis iz Buharijeve i Muslimove zbirke kojim 
je i Hadži Emin završio traktat Islam i židovstvo: “Neće nastupiti 
Sudnji dan sve dok se muslimani ne budu borili protiv Židova. Pa 
će ih muslimani ubijati, tako da će se Židovi skrivati iza drveća i 
kamenja. Kamen i drvo će govoriti: “O, muslimane, evo Židova iza 
mene, dođi i ubij ga. Osim drveta Garkad, jer ono je židovsko dr- 
vo.'5! U članku 13. piše da “nema rješenja za palestinski problem 


249 Cordesman, 2008:295. 


250 Lewis & Churchill, 2009:153. Hamasov šeik Ahmed Jasin, jeruzalemski muftija 
Akrama Sabri te šeik Jusuf Kardavi odobrili su takvu vrstu borbe, o čemu vidi u 
Israeli, 2003:7, 22-24, 161 itd.; 
www.memri.org/bin/opener.cgi?Page=archives&ID=SP54203 (pregl. 7. 6. 2004.), 
http:/www.meforum.org/646/the-qaradawi-fatwas (pregledano 5. 6. 2012.). Šeik Mu- 
hamed Said Tantavi (1928. — 2010.), egipatski muftija i imam al-Azhara osudio je 
samoubilačke napade, ali kasnije je zauzeo ambivalentniji stav prema tom pitanju te 
ih ograničio na ciljeve koji nisu civilni (Israeli, 2003, 122, 148.). 


25 


Bh 


Usp. http://islamski.net/index.php?option=com_content&task=view&id=115&lIte- 
mid=28 (pregledano 21. 2. 2009.) 


996 


ISLAMSKI TERITORIJ | ŽIDOVSKA POLITIČKA VLAST 


osim putem džihada", u članku 15. da “u umove budućih narašta- 
ja muslimana moramo utisnuti da je palestinski problem religijski 
problem, koji se na toj osnovi ima i riješiti", a u 28. da “Izrael, sa- 
mim time što je židovski i što je nastanjen Židovima, prkosi islamu 
i muslimanima". 

Osim vjerskih motiva, Hamasova povelja prenosi i klasične an- 
tisemitske optužbe u obliku koji podsjeća na Hadži Eminova izla- 
ganja. Prema tim optužbama Židovi, umreženi u javne i tajne orga- 
nizacije, šire nemoral i potkopavaju društva kako bi njima ovladali. 
Židovskim se urotama bavi članak 22. prema kojem su one zapi- 
sane u Protokolima cionskih mudraca, a njihovi su postupci dokaz 
vjerodostojnosti toga dokumenta. Židove se optužuje da su stajali 
iza Francuske i Komunističke revolucije, da su izazvali Prvi i Dru- 
gi svjetski rat, da su kroz financijsku kontrolu imperijalnih država 
kolonizirali druge zemlje, eksploatirali njihova bogatstva i donijeli 
korupciju te da su uspostavili UN i Vijeće sigurnosti radi lakšega 
upravljanja svijetom.?** 

Hamasova pojava na bliskoistočnoj političkoj pozornici doni- 
jela je probleme ne samo Izraelu nego i PLO-u. Arafat je tijekom 
1980-ih neslužbenim diplomatskim vezama često preko švedske 
socijaldemokratske stranke pregovarao kako sa zapadnim vladama 
tako i s Izraelom. Na prijelazu u 1990-e Arafata su zbog toga mnogi 
“na okupiranim područjima i izvan njih [...] počeli optuživati da je 
odveć spreman na kompromise". Iran i nekoliko zaljevskih država 
počele su umjesto PLO-a financirati Hamas,?* koji je s vremenom 
postao najveći konkurent Fatahu (najvažnijoj političkoj stranci 
unutar PLO-a) za utjecaj među Palestincima. Palestinci u Gazi i 
na Zapadnoj obali sve su više pristajali uz Hamas, no pitanje je 


252 Povelja nije jedini i izdvojeni dokument Hamasove ideologije. Uz nju je dostupno 
mnoštvo propovijedi i pamfleta Hamasovih klerika i vođa (vidi primjerice: Hamas in 
Their Own Voices: http://www.memritv.org/video.html.) Zajedničko većini tih propo- 
vijedi i pamfleta su citati kanonskih tekstova i zagovaranje džihada. Kvalitetno preve- 
dene sadržaje propovijedi Hamasovih klerika objavljuje Middle East Media Research 
Institute (www.memri.org) i Palestinian Media Watch (www.pmw.org.il). 


253 Palme, 1993:193. 

u kojoj je mjeri porast popularnosti palestinskog ogranka Musli- 
manskog bratstva predstavljao odraz potpore njihovu vjerskom i 
beskompromisnom stavu prema židovskoj državi, a u kojoj je on 
bio ishod drugih previranja unutar palestinskog društva. Hamas 
je, poput ogranaka Muslimanskog bratstva u drugim državama, od 
osnutka djelatan ne samo na promidžbi islamskih vrijednosti nego i 
na području humanitarnoga, zdravstvenoga i obrazovnog rada. Nji- 
hovoj pobjedi na izborima u Gazi 2006. u određenoj je mjeri pri- 
donijela reakcija birača na korumpiranu Fatahovu vladavinu, koja 
se nerijetko naziva “kleptokratskom'. Ulazak Hamasa u politički 
život mnoge je zapadne analitičare potaknuo na predviđanja kako 
će pokret napustiti radikalizam i terorizam te prihvatiti načela de- 
mokracije. Herzog je, naprotiv, već 2006. bio sumnjičav i zamijetio 
da “nijedan islamistički pokret nije svojom voljom odbacio nasilje 
niti je svoju ideologiju učinio umjerenom".25* Četiri godine kasnije 
mogao je samo zaključiti da je bio u pravu. Hamas je, Abbasovim 


riječima, Gazu pretvorio u “emirat mraka?.259 


Sporazumi s Izraelom: 
mape puta k miru ili etape džihada? 


Od 1990-ih u arapsko-izraelskim odnosima dva se fenomena poči- 
nju profilirati kao izrazito važna: prvi je mnogostrukost koncesija 
koje arapska strana traži od Izraela, što je takozvana “taktika reza- 


254 Herzog, 2006:91. 


255 Herzog, 2010. Autor u istom kratkom članku opaža kako je u tri godine prije izraelske 
operacije Lijevano olovo Hamas na Izrael ispalio sedam tisuća raketa i minobacačkih 
projektila, dok je u dvanaest mjeseci nakon siječnja 2009. ispaljeno samo 300, što je 
bio pokazatelj da je vojna intervencija (politika čvrste ruke), a ne izraelsko povlačenje 
iz Gaze (politika pružanja ustupaka), Hamas natjerao na uzmak. Ono što autor ne na- 
pominje, ali se meni čini očitim jest da ta epizoda Povelju prikazuje u njezinu pravom 
svjetlu, a to je da je taj tekst ozbiljan politički program, sastavljen da bi se po njemu 
postupalo, a ne brošura pisana u propagandne svrhe. 

nja salame“, a drugi je pluralizam arapskih aktera.?** Od Izraela se 
više ne traži “bezuvjetna kapitulacija", nego niz manjih teritorijal- 
nih i političkih ustupaka, od kojih svaki smanjuje izraelsku sigur- 
nosnu i obrambenu spremnost, a pred javnošću se prikazuje kao 
presudan za održavanje mirovne inicijative na životu. Najvažniji 
od tih zahtjeva je izraelsko povlačenje na granice iz 1949. Kardavi 
je, primjerice, u jednom govoru izjavio: “Ne tražimo Haifu, Jafu i 
Akon, nego okupirani dio Palestine,*" odnosno Judeju i Samariju. 
Pri tome su način na koji mnogi arapski akteri vide sklapanje ma- 
njih ili većih sporazuma i postizanje ustupaka od Izraela te način 
na koji ih vide Izraelci, kao i tumačenje terminologije korištene u 
procesima pregovaranja, često pokazivali fundamentalno percep- 
cijsko razmimoilaženje. Temeljni nesklad postojao je, i još uvijek 
postoji, između muslimana koji na Izrael gledaju kao na teološki 
nelegitiman fenomen s jedne strane te sekularnih ljevičarskih Ži- 
dova, često Aškenaza, s druge, koji na postojanje židovske države 
gledaju kao na postojanje bilo koje druge države na svijetu na čiji 
teritorij još neka strana polaže određena prava. Pregovaranje tih 
dviju strana jedan je od najboljih primjera konceptualnog “sukoba 
civilizacija". Za prve je primirje (sulh ili hudna) nužno efemeralan 
fenomen, koji valja iskoristiti za postizanje više borbene gotovosti 
i uspavljivanje protivnika, i koji ne utječe na definiranje konačno- 
ga cilja uklanjanja židovske države s islamske zemlje, nego samo 
određuje taktike, a sada već 1 strategiju njegova ostvarenja. Primjer 
takva djelovanja nalazi se u kanonu, u Muhamedovu odnosu prema 
Kurejšitima, dok su još vladali Mekom i bili brojčano i vojno jači 
od medinske muslimanske zajednice. No i drugi politički termini u 
islamskom političkom diskursu mogu imati značenje različito od 
uvriježenoga značenja na Zapadu. Raphael Israeli navodi primjere 
izraza kao što su “pravednost", “terorizam' (iz perspektive radi- 


256 Harkabi, 1977:123. 


257 www.memri.org/bin/opener.cgi?Page=archives&ID=SP53103 (pregledano 7. 6. 
2004.). Na kraju ovoga govora Kardavi napominje: “Ne zaslužuje svaki stranac da 
bude ubijen.? 

kalnog islama to je uvijek ono što drugi čine muslimanima), dok 
je konačni završetak neprijateljstava uvijek i samo ishod pobjede, 
nikad kompromisa.?** “Suverenitet? pripada Alahu a ne narodu i 
ideja da bi zakoni bili odraz volje većine nekakva biračkog tijela, 
a ne Božje objavljene volje je apsurdna.?* Islamističko poimanje 
“civila" objasnio je Kardavi: takvo što u Izraelu ne postoji jer su svi 
židovski stanovnici vojnici u cionističkoj vojsci pa time i legitimne 
mete napada; “stručnjaci vele da je cionistički entitet zapravo jedna 
vojska.?29% 

Za Izraelce ponikle i obrazovane u ozračju europskoga huma- 
nizma, pluralizma, sekularizma, pragmatizma i materijalizma, hud- 
na je pak prigoda da se poveća razina povjerenja, otvori dijalog, 
razmijene iskustva i predlože rješenja kojima bi primirje evoluira- 
lo u političko stanje trajnog mira. Izraelski ustupci Arapima, taj je 
profil izraelskih političara držao, pokazatelj su izraelske dobre vo- 
lje i realistično je nadati se da će rezultirati recipročnim činom. To, 
dakako, može biti slučaj. Postoje primjeri kad se to dogodilo; mir s 
Jordanom proizvod je jednoga takvog procesa dugotrajnih javnih i 
tajnih pregovora, ustupaka, popuštanja i izgradnje povjerenja. Mir 
s Egiptom također je djelomice nastao na sličnim procesima, kao i 
uspostava korektnih odnosa između Izraelaca i beduina u Negevu 
te srdačnog suživota Izraelaca i Druza?*! na sjeveru Izraela. No, 
čak i kad izraelski ustupak rezultira recipročnim uzvratom druge 
strane i postigne se kompromis kao značajan korak prema miru, 
mnogostrukost arapskih političkih aktera čini ga krhkim. Uzme li 
se u obzir da izraelski ustupak uglavnom znači prepuštanje terito- 


258 O zakonskoj odredbi prema kojoj se stanje rata ne može privesti kraju mirom nego 
samo pobjedom, vidi i Lewis, 1988:73. 


259 Israeli, 2003:34. 


260 www.memri.org/bin/opener.cgi?Page=archives&ID=SP54203 (pregledano 7. 6. 
2004.) 


261 Ovdje ipak valja imati na umu da Druzi važno uporište za srdačan odnos s Izraelcima, 
kao i sa svakom drugom zajednicom koja je nositelj političke vlasti na područjima na 
kojima su Druzi nastanjeni, nalaze u svojoj religiji koja sljedbenike odvraća od sub- 
verzivnosti. 

rija (tzv. koncept razmjene zemlje za mir), a arapski potpisivanje 
lista papira na kome piše nešto do čega je izraelskoj strani stalo 
(priznavanje Izraelu prava na postojanje, obećanje o odustajanju 
od terorizma, plan izmjene školskoga programa kako bi se uklonili 
antisemitski tekstovi i slično), jasno je da arapska strana, promijeni 
li se ili predomisli akter, lako može promijeniti stajalište, dok Izra- 
el ne može s istom lakoćom povratiti svoj dio ustupljen dotičnim 
sporazumom. Ugovor, sporazum ili primirje koje Izrael potpiše s 
jednim od arapskih aktera (država, skupina, organizacija) ničim ne 
obvezuje druge arapske aktere, osobito suparničke. Temeljno na- 
čelo međunarodnog prava Pacta sunt servanda ne određuje nuž- 
no arapsko viđenje vanjske politike, kad je Izrael u pitanju. U toj 
okolnosti leži jedna od razlika u odnosu na demokratska društva. 
Sporazumi koje potpiše izraelski Likud dok obnaša vlast obvezuju 
i Laburiste ukoliko ih zamijene na izborima; potpisi američkih re- 
publikanaca na sporazumima obvezuju i demokrate, kao što u Hr- 
vatskoj HDZ-ovi obvezuju SDP nakon smjene vlasti. Ukoliko nova 
vlast u demokratskom društvu nije zadovoljna sporazumima koje 
su sklopili njezini prethodnici, ona načelno pokreće nove pregovo- 
re umjesto da postojeće proizvoljno i unilateralno stavi izvan sna- 
ge. Ali kad je u Gazi Fatahova vlast zamijenjena Hamasovom, sve 
na čemu se gradilo političko približavanje palestinske 1 izraelske 
strane srušilo se poput kule od karata. Sličan problem danas pred- 
stavlja Egipat: predstavnici Muslimanskog bratstva od pokretanja 
demokratskih promjena u zemlji, usprkos prihvaćanju demokrat- 
skih standarda Zapada i sve uvjerljivijem pokazivanju umjerenosti 
distanciranjem od nasilja i džihadističkih pokreta, najavili su revi- 
diranje egipatsko-izraelskoga mirovnog sporazuma. “Cionizam je 
banda, a ne država. Zato ćemo im se suprotstavljati dok ne izgube 
državu“, izjavio je nedavno jedan od njihovih vođa.Z%* Musliman- 
skom je bratstvu puno lakše — pa i pred međunarodnom zajedni- 


262 Muhamed Mahdi Akef to je izjavio u intervjuu Ericu Trageru koji je 2011. proveo 
istraživanje Muslimanskog bratstva, uključujući način učlanjivanja, politički i soci- 
jalni program te političke planove u slučaju osvajanja vlasti (Trager, 2011:124-125). 

com — prekinuti diplomatske odnose Egipta s Izraelom i Izrael opet 
proglasiti nelegitimnim cionističkim entitetom nego što je Izraelu 
opet osvojiti Sinaj. 

Argument za kršenje ili preispitivanje ugovora može biti poli- 
tički formuliran. Muslimansko bratstvo u Egiptu u nastojanju da se 
politički približi Zapadu posljednjih se godina češće poziva na is- 
pravljanje nepravdi imperijalizma i kolonijalizma, no krajnje je vri- 
jeme da Zapad obrati pozornost na argumente koji se na arapskome 
jeziku predstavljaju arapskoj javnosti. A oni su redovito religijski: 
treba samo pregledati intervjue i govore šeika Jusufa al-Kardavi- 
ja ili, primjerice, aktualnoga egipatskog predsjednika Muhameda 
Morsija, namijenjene muslimanskom slušateljstvu.?$3 Permanentni 
mir sa židovskom državom uspostavljenom na muslimanskoj ze- 
mlji religijski je nedopustiv 1 uz trivijalnu izliku može se prekršiti, 
prema obrascu Hudejbijskoga sporazuma. Nakon deset godina spo- 
razum prestaje vrijediti čak i bez nekoga posebnog razloga: 


Ugovori su samom svojom prirodom privremeni jer u musliman- 
skoj pravnoj teoriji normalni odnosi između muslimanskih i nemu- 
slimanskih područja nisu mirotvorni, nego ratnički. Kako džihad u 
teoriji ne može biti obustavljen na dulje od deset godina, ugovori 
se nužno moraju raskinuti koncem toga razdoblja, premda raz- 


doblje trajanja nije određeno ugovorenim uvjetima.?** 


Uloga koju islam igra u definiranju politike određenoga aktera 
važna je prvenstveno radi njegove percepcije legitimnosti odnosno 


263 Morsi je u televizijskom intervjuu prikazanom u rujnu 2010., nekoliko mjeseci prije 
početka “arapskog proljeća", izraelsko-palestinske pregovore nazvao “gubitkom vre- 
mena" jer Arapi i muslimani ne bi trebali pregovarati s “potomcima majmuna i svinja? 
(vidi www.jpost.com/MiddleEast/Article.aspx?id=298434 ili www.memritv.org/clip/ 
en/3702.htm, pregledano 15. 1. 2013.) 


264 Khadduri, 1962:220. Vremensko ograničenje proizlazi iz Muhamedova ugovora s 
Kurejšitima iz Meke, pri čijem je pisanju u svojstvu tajnika sudjelovao i Ali ibn Ebu 
Talib, Muhamedov rođak, zet i budući četvrti kalif (vidi Khadduri, 1962:211-212 i re- 
ferencije navedene u fusnotama; neke od njih citirane su u ranijim poglavljima). Usp. 
Lewis, 1988:78, Harun & Ibn Hišam, 1998:200. 

nelegitimnosti sklapanja trajnoga mirovnog sporazuma muslima- 
na s nemuslimanima. Istina, i arapski političari za koje se ne može 
Teći da su zagovarali načela šerijata odbijali su mir s Izraelom, 
poput Nasera ili Georgea Habaša, utemeljitelja PFLP-a.2%% Naser 
i Habaš su vodili revolucije, što je također platforma za radika- 
lizam. Razloga za uvođenje načela hudejbijskog pregovaranja u 
arapski-palestinski politički diskurs ima nekoliko, no kao i kod 
religioznih Židova, čini se da je najvažniji upravo tijek povijesti 
arapsko-izraelskih sukoba. Povijesni su neuspjesi muslimanske Te- 
ligijske političke aktere prisilili na politička preispitivanja uteme- 
ljena na rješenjima iz svetih spisa; izvlačenje hudejbijske epizode 
iz ranoislamske povijesti predstavljalo je svojevrsno odstupanje 
od sveukupne kasnije tradicije arapsko-židovskih odnosa. Naime, 
nikada prije u islamskoj povijesti načela hudejbijskog manevrira- 
nja nisu se primjenjivala u odnosu prema Židovima. Za njihovu 
je primjenu nužno potrebna suparnička sila koja je moćna i vojno 
jača od umeta, što Židovi nikad nisu bili niti je bilo zamislivo da će 
ikada biti. Šok Šestodnevnog rata muslimane je primorao na odre- 
đeni kompromis sa židovskom državom. Nemoguće je sa sigurno- 
šću ustvrditi da je Hudejbijski sporazum od početka preuzet kao 
nacrt smišljenoga političkog postupanja u situaciji u kojoj se našao 
arapski-palestinski narod. Ali s vremenom, kako su se pokazivale 
prednosti strategije pragmatičnijega političkog postupanja, koje je 
u usporedbi s modelom odrješitosti i radikalizma polučivalo više 
uspjeha, pojavila se i potreba opravdavanja takva postupanja pred 
religioznim masama i radikalnim skupinama, a kod religioznih ak- 
tera i pred samima sobom. Povratak na izvorna islamska načela, 
među koja spadaju i Muhamedove ratne strategije, danas je jasno 
definiran kao nužnost u političkom i društvenom nastupu islami- 
stičkih skupina, uključujući Muslimansko bratstvo. Stoga je vrlo 
izgledno da će, usprkos navedenim člancima Povelje, Hamas u 


265 Habaš (1926. — 2008.) je bio palestinski kršćanin, a Narodna fronta za oslobođenje 
Palestine uz Fatah najsnažnija organizacija u PLO-u. PFLP je bio marksističko-lenji- 
nistička organizacija koja je zastupala načela panarabizma. 

skoroj budućnosti pristati na opsežnije mirovne pregovore s Izrae- 
lom, koje će mnogi Izraelci, a osobito zapadnjaci pogrješno shva- 
titi kao njihov nepatvoreni mirotvorni iskorak i stvarnu promjenu 
njihovih ciljeva. 

Što je, dakle, s pravim mirom — s onom imenicom za koju se 
tako često tvrdi da je etimološki roditelj naziva religije islama? 
Bernard Lewis ukazuje kako riječ selam ponajprije ima religijsku 
konotaciju te kako ona znači mir na ovome svijetu, ali i na budu- 
ćem, pri čemu je njezino značenje u tom slučaju “spasenje". Sura 
20:47 u Karićevu prijevodu glasi: “Mir, selam nek? je onome ko 
slijedi Pravu Stazu!" dok Pandža i Čaušević isti ajet prevode: “Spas 
onome koji slijedi pravi put!" Lewis piše: 


U muslimanskoj diplomaciji selam se uvijek koristi u obraćanju 
drugome muslimanu, čak i ukoliko ratno stanje vlada između njih. 
Ona se nikad ne koristi kod obraćanja nemuslimanskom vladaru, 


čak ni u slučaju međusobnog savezništva.2%6 


Za mir u političkom smislu, Lewis dalje objašnjava, uglavnom se 
koristi riječ sulh, čak i u slučaju kad se radi o miru između nemu- 
slimanskih strana (primjerice sulh Versailles). Tek u posljednje 
vrijeme uporaba te riječi počinje se pojavljivati pri imenovanju 
stanja mira između naroda." U odnosu Dar al-islama prema 
Izraelu, pak, uporaba riječi selam nije dio političkog diskursa. Ne- 
muslimanski entitet primirjem postaje “zona između Dar al-isla- 
ma i Dar al-harba koju priznaju neki, ali nipošto svi juristi", a to 
je Dar al-ahd (Dom saveza) ili Dar al-sulh (Dom primirja). 
Khadduri također opsežno piše o nužno privremenoj naravi mi- 
rovnog sporazuma s nemuslimanima prema zakonu mira, ali na- 
pominje: 


266 Lewis, 1988:78-79. 
267 Isto. 
268 Isto, str. 80. 

U praksi, međutim, što se muslimani više navikavaju na uspavani 
džihad, to pokazuju veću tendenciju pomirljivosti prema trajnosti 


zakona mira.25? 


Khadduri ovo piše općenito i bez referencije na arapsko-izraelski 
sukob. Usto, njegova je knjiga izdana 1955. (izdanje ovdje citira- 
no iz 1962. samo je pretisak), u vrijeme kad je, kako smo vidjeli 
u ranijim poglavljima, politički islam općenito bio manje prisutan 
fenomen na Bliskom istoku. No sama činjenica da je u određenim 
razdobljima mir prepoznavan kao permanentno stanje pruža nadu 
i temelj za pretpostavku kako percepcija “primirja' kao vremenski 
neograničenoga pa time i de facto ako i ne de jure sinonima “miru" 
može postati uvriježena. 

Politička problematika religijskog značenja pojma sulh ili hudna 
u kontekstu arapsko-izraelskih pregovora leži u njihovoj privreme- 
nosti, ali još više u permanentnosti ustupaka koje izraelska strana 
katkad daje zauzvrat. Tek razumijevanje islamske religijske termino- 
logije u međunarodnim odnosima otkriva apsurd koncepta razmjene 
zemlje za mir, jer zemlja se ne razmjenjuje za mir nego za primirje. 
Pa ipak, mnogi su izraelski političari postupali kao da je njihovo 
tumačenje kako pojmova (mir) tako i načela (spremnost na ustupke) 
u islamskoj civilizaciji identično onome u zapadnjačkoj. Kako inače 
objasniti Rabinovu i Perezovu spremnost da s dokazanim teroristima 
— nakon što svečano potpišu list papira — sklope mir, da im prepuste 
dijelove zemlje i još ih usto naoružaju? Ovo pitanje ponovno aktu- 
alizira dvojbu iz prethodnoga poglavlja: jesu li se religiozni cionisti 
protivili ustupcima Palestincima zbog religijske privrženosti zemlji 
ili zbog religijske privrženosti životu? Zanimljivo je da su nereligij- 
ski protivnici ustupaka poput Harkabija,*'“ Eitana, Israelija ili Moše 


269 Khadduri, 1962:145. 

270 Harkabi je ipak potkraj života podržavao pregovaranje s PLO-om. Profesor Sharon, 
koji ga je poznavao, ispričao mi je da je Harkabi bio toliko deziluzioniran glede po- 
stizanja mira s Arapima da je upao u duboku depresiju iz koje je donio posljednje 
političke prosudbe, koje su po mišljenju profesora M. Sharona bile pogrješne. 

Ja'alona bili bliski vojnim obavještajnim službama ili ih predvodili 
(Harkabi i Ja'alon), poznavali arapski jezik i mentalitet te prilike 
prosuđivali s pozicije nacionalne sigurnosti, a ne zapadnjačke ideo- 
logije. Rafael Eitan, nekadašnji načelnik Glavnog stožera Izraelske 
vojske i ministar u Vladi, u svojim je memoarima glede pomirljivih 
nastupa predsjednika Ezera Weizmanna prema arapskom terorizmu i 
kršenju zakona u Judeji i Samariji napisao i ovo: 


Ne vjerujem da je Ezer potpuno shvaćao Arape i držim da je bio 
poput mnogih Izraelaca koji su mislili da se Arapi mogu odobro- 
voljiti pravljenjem ustupaka. Znao sam se prepirati s njim [objaš- 
njavajući] da Arapi krivo tumače ustupke kao znakove slabosti i is- 
crpljenosti. Izraelski ustupci služe jedino potkrjepljivanju njihova 
viđenja kako će njihova borba biti uspješna i kako predstoje novi 
ustupci ukoliko Izraelu nastave poricati pravo na postojanje.?/! 


Izraelsko povlačenje iz Gaze iz 2005. pokazalo je da logika vojni- 
ka ni dva desetljeća kasnije nije prestala biti objektivnim odrazom 
arapsko-izraelske političke stvarnosti.*7? 

Takav razvoj događaja mogao se predvidjeti već nakon potpisi- 
vanja Sporazuma iz Osla. Sporazum je potpisan u rujnu 1993., a već 
u proljeće 1994. Arafat je u džamiji u Johannesburgu objasnio da je 
mir koji je potpisao s Izraelcima hudejbijski te nazočne pozvao da 
mu se pridruže u džihadu za osvajanje Jeruzalema.?? Da Arafatov 


271 Eitan, 1992:228. 


272 Gershom Gorenberg je u knjizi objavljenoj 2006. s neskrivenim likovanjem opisao 
uništenje naselja i izgon Židova iz Gaze te postavio pitanje hoće li to ostati zabilje- 
ženo kao čin koji je “oživio mirovni proces? ili kao “intermeco pred novu bitku za 
razderanu zemlju" (Gorenberg, 2006:375). Gorenbergova dvojba gotovo je sigurno 
odražavala dvojbu većine Izraelaca bliskih sekularno-ljevičarskom svjetonazoru. Na 
žalost, ništa iz te dvojbe nije se pokazalo točnim, nego predviđanje religijskih cionista 
i desničara kako će povlačenje ohrabriti radikalizam među Arapima-Palestincima i 
potaknuti ih na eskalaciju nasilja. Tome smo svjedoci i ovih dana (jesen 2012. godine) 
kad Hamas iz Gaze ispaljuje rakete i projektile na izraelske gradove, koji su veće 
razorne moći i dometa nego u dosadašnjim sukobima. 


273 Israeli, 2003b:12; Sharon, 2007b:10-11. 

poziv na džihad uz pomoć Hudejbijskog mira nije bila metafora ili 
izlika za javno pružanje ruke Rabinu, pokazali su palestinski mili- 
tanti koji su se sukladno Sporazumu iz inozemstva doselili u pojas 
Gaze i na Zapadnu obalu te potaknuli val nasilja u kojem je u slje- 
deće dvije godine, prema Odjelu za povijest Izraelske vojske, stra- 
dalo 38% svih izraelskih žrtava arapskog terorizma u dotadašnjoj 
povijesti židovske države.?"* Arafat se 1990-ih u svojim nastupima 
sve više pozivao na religijske argumente, navodio citate iz Kur'ana 
o tome kako je Alah odredio “uništenje sinova Izraelovih", a potpi- 
sane palestinsko-izraelske sporazume opetovano nazivao Hudejbij- 
skim mirom." Dokumenti koje je Izraelska vojska zaplijenila 2002. 
u operaciji Obrambeni štit u Dženinu dokazuju da je teroristička 
islamistička skupina Brigade mučenika el-Akse dio Fataha i da je 
Jaser Arafat — čiji je nom de guerre Abu Amar — zapovjednik obiju 
tih organizacija.*'* Fatah se nakon Osla odvajao od revolucionarno- 
ga te se postupno približavao religijskom diskursu. On se uglavnom 
očitovao u govorima Arapima (govor u džamiji u Johannesburgu iz 
1994. nije trebao izići u javnost) te u financiranju Mučenika el-Akse, 
dok su se i Arafat i Mahmud Abbas od islamskog radikalizma pred 
zapadnim svijetom uglavnom ipak mlako ograđivali. Prihvaćanje 
religijske retorike, usto, nedvojbeno je bio odraz političkog nadme- 
tanja s Hamasom, a ne novootkrivene pobožnosti. Hamas je religij- 
ska načela ugradio u Povelju, a Fatah je s njima najčešće “samo? 
koketirao te je u usporedbi s Hamasom, zadržao status “umjerene" 
strane. No, dosadašnje iskustvo pokazuje da je mir s Fatahom, kao 1 
s Hamasom doista hudejbijski, da se uvijek radi samo o vremenski 
ograničenoj hudni te da religiozni pripadnici i jednih i drugih trajni 
mir muslimana sa židovskom državom u Palestini vide jedino pod 
uvjetima i u okviru koji zadaje Pax Islamica. 


274 Stav, 2001:24 (statistika se odnosi na drugu polovicu 1995.). 
275 Stav, Palestine on the Ruins of Israel u Israeli, 2002:44. 


276 IDF/MI 3 May 2002:TR1-319-02. Ahmed Kurei dvije godine kasnije potvrdio je da je 
organizacija Mučenika dio Fataha (http://www.eufunding.org/accountability/AbuTo- 
ameh_Fatah_AksaMartyrs.html, pregledano 31. 5. 2012.). 


967 


ARAPSKO-IZRAELSKI SUKOB 


Zaključak: Kanonski obrasci i otporni Židov 


Arapski i muslimanski odnos prema doseljavanju Židova u Palesti- 
nu koncem 19. i početkom 20. stoljeća temeljio se velikim dijelom 
na interesu. Muslimanski zemljoposjednici Židovima su prodavali 
zemlju kao i bilo kome drugome tko bi za nju bio zainteresiran, a 
prvi nositelji arapskoga nacionalizma u židovskom su doseljavanju 
prepoznavali objektivne pogodnosti koje je ono donosilo arapskoj 
zajednici. Do konca Prvoga svjetskog rata glavni neprijatelj pro- 
buđenoga arapskog nacionalizma bila je Turska, a nakon propasti 
njezina imperija različite su arapske dinastije jedna na drugu gle- 
dale kao na najljućeg suparnika i neprijatelja u ostvarenju vlastitih 
i nacionalnih ambicija. Židovi su brzo postajali važan čimbenik ra- 
zvoja zaostalih palestinskih krajeva, a taj aspekt njihove prisutnosti 
nerijetko je među Arapima bio prepoznat i cijenjen. U okrutnim 
životnim uvjetima, u zemlji u kojoj su siromaštvo, bolest i stalna 
neizvjesnost i nesigurnost činili svakidašnjicu, arapsko-židovski 
odnosi gradili su se ad hoc, bez idile, ali i bez endemičnog neprija- 
teljstva. Sukobi su se odvijali na relativno niskoj razini, a religijska 
nesnošljivost nije bila generator nasilja značajnijih razmjera. Opće- 
nito se smatralo da će blagostanje koje Židovi sa sobom donesu u 
Palestinu utjecati na sve opsežniju, srdačniju i kvalitetniju suradnju 
starosjedilaca i cionista. 

Sa stupanjem Hadži Emina el-Huseinija na palestinsku politič- 
ku pozornicu, sukob poprima bitno nove značajke. Pod njegovim 
političkim i duhovnim vodstvom po prvi se put sveukupnim poli- 
tičkim arapskim diskursom aspekt religije nameće kao dominantan: 
Hadži Emin naglašava da je stvaranje židovske države na višesto- 
ljetnom muslimanskom prostoru vjerski nedopustiv politički pro- 
ces. U tome mu se mišljenju kasnije, tijekom 1930-ih pridružuju i 
uleme iz drugih krajeva islamskoga svijeta, koji ne graniče s Pale- 
stinom, poput Saudijske Arabije ili Libije. Hadži Eminovo nepri- 
jateljstvo prema Židovima ipak nije bilo samo vjersko: on je bio 
pristaša “klasičnih" antisemitskih optužbi o židovskoj subverziv- 

nosti, Protokole cionskih mudraca navodno je znao napamet, a ži- 
dovski utjecaj na politike Britanije, Amerike ili Francuske smatrao 
ključnim za navodno protuarapsko djelovanje tih zemalja. Razvoju 
te misli dijelom je pridonijela njegova bliskost s nacizmom. Neki 
kasniji klerici pripisivanje tolike moći Židovima kakvo im je pripi- 
sivao muftija, a koje nije u skladu s kanoniziranim i tradicionalnim 
islamskim pogledom na Židove, malo su ublažili pa je “klasični? 
antisemitizam ustupio više mjesta vjerskom. Izraelski vojni uspjesi 
postat će predmetom teološke dvojbe, koju će kasniji autoriteti Ti- 
ješiti pripisivanjem tih uspjeha procionističkom djelovanju kršćan- 
skih sila bez kojih bi židovska država bila nemoćna protiv Arapa te 
združenim cionističkim i imperijalističkim konspiracijama.?/7 

Karijera velikoga jeruzalemskog muftije otkriva važnost tuma- 
čenja religije kod njezine aplikacije u političkim zbivanjima. Me- 
kanski šerif Husein i emir Faisal nedvojbeno su poznavali kanon- 
ske spise i sliku koju su oni davali o Židovima, no to ih nije sprje- 
čavalo da s cionistima uspostave srdačne odnose. Kralj Abdulah je 
— doduše ne kao najpoželjniju opciju — podržavao pretvaranje dijela 
Palestine u židovsku državu.?* Bat Ye*or s pravom ukazuje kako 
džihad nije jedini način islamskoga ophođenja s nemuslimanima 
te kako se “u Kur'anu i u hadisima može naći dovoljno moralnih 
poticaja za suprotstavljanje teoriji džihada".*"? U Kur'anu, štoviše, 
postoji stih koji potvrđuje da je židovsko naseljavanje Svete zemlje 
u skladu s Alahovim naputkom: 


A kad Musa reče narodu svome: “O narode moj, sjetite se Allahove 
blagodati prema vama kada je neke od vas vjerovjesnicima učinio, 


a mnoge vladarima, i dao vam ono što nijednom narodu nije dao; o 


277 Teza o židovskom zakulisnom povlačenju konaca privukla je osobitu pozornost svije- 
ta kad je malezijski premijer Mahatir Muhamed na Organizaciji islamske konferencije 
2003. ustvrdio: “Jews rule the world by proxy.? O teorijama cionističko-imperijalistič- 
kih urota na Bliskom istoku vidi Pipes, 1998. 

278 Morris, 2008:46; Abdulah je arapski dio Palestine vidio unutar granica svoje kraljevine. 


279 Ye*or, 2001:42. 

narode moj, uđite u Svetu zemlju, koju vam je Allah dodijelio, i ne 


uzmičite nazad, pa da se vratite izgubljeni.??50 


poruka, Hadži Eminovo religijsko tumačenje arapsko-židovskih 
odnosa u velikom dijelu naroda postalo je mjerodavno. Tomu je 
pridonio i osnutak Muslimanskog bratstva u Egiptu, samo nekoli- 
ko godina nakon muftijina uspona u hijerarhiji vjerske i političke 
vlasti. Temeljna premisa i Hadži Eminove misli i misli Bratstva, 
da između islama i židovstva postoji neprijateljstvo koje datira od 
nastanka islama i koje se u Palestini očituje u sukobu s cionizmom, 
u nekoliko se godina duboko ukorijenila u arapskom, a onda i u 
širem muslimanskom svijetu. Nositelj radikalizma u odnosu prema 
Židovima bila je, uz neke klerike, prvenstveno ulica. Arapski su 
režimi retoriku prema Židovima i Izraelu često zaoštravali upravo 
pod pritiskom ratoborne gomile. Istodobno je pokazivanje pomir- 
ljivosti i popustljivosti postalo ravno političkom, a u nekim slu- 
čajevima i doslovnom samoubojstvu. I sam Faisal je kasnije, već 
kao kralj Iraka, izjavio da se ne sjeća da je ikad sklopio sporazum 
s Weizmannom.?! Sve do Sporazuma iz Camp Davida 1978. arap- 
ski su režimi ostali neumoljivi u odbijanju javnog pregovaranja s 
Izraelom i priznanja židovskoj državi prava na postojanje. Nakon 
hrabrog iskoraka Anvara Sadata činilo se da će se prilike normalizi- 
rati. Atentat na njega tri godine kasnije predstavljao je izvršenje fe- 
tve radikalnog klerika, diplomanta sveučilišta al-Azhar, sljedbenika 
Sejida Kutba i kasnije vođe Al-džama al-islamijje, Omera Abdel 
Rahmana. Premda je Mubarak nastavio poštivati sporazum s Izra- 
elom, a židovsku državu kasnije priznao i hašemitski kralj Husein, 
stavovi islamističkih skupina nisu se promijenili. Politička staja- 
lišta islamskih vjerskih vođa ostala su slična političkim vjerskim 
stajalištima koja je zagovarao Hadži Emin. 


280 Sura 5:20-21 (prijevod Besima Korkuta, slično i u prijevodu Enesa Karića; u prijevo- 
du Pandža-Čaušević vidi Suru 5:22-23). 
281 Laqueur & Rubin, 2008:17. 

Najvažniji politički učinak Hadži Eminove interpretacije kano- 
niziranih tekstova i palestinskoga sukoba kao inter alia religijskog 
očitovao se u nepragmatičnosti i nepopustljivosti vlastitih stajali- 
šta. Odbacivanje prijedloga Peelova povjerenstva bez razmatranja, 
a osobito odbacivanje Bijele knjige iz 1939. i “Manjinskog izvje- 
šća? iz 1947. inauguriralo je u arapsko-izraelske odnose crno-bije- 
lo viđenje stvarnosti, političke problematike i političkih rješenja. 
Razloge iz kojih se taj diskurs brzo i duboko ukorijenio u arap- 
skim politikama možda treba tražiti u svjetonazoru, vičnu odrješi- 
tim polarizacijama. T. E. Lawrence, arabofil i pronicljiv promatrač 
arapskih društvenih procesa, drži da se među Azijatima koji govore 
arapski mogu očekivati određeni “zajednički elementi" te piše: 


Semiti u svome registru vidokruga nisu imali polutonove. Bili su 
narod temeljnih boja ili bolje rečeno crne i bijele boje, koji su svi- 
jet uvijek vidjeli u obrisima: dogmatski narod koji prezire dvoj- 
bu, našu modernu trnovu krunu. Nisu shvaćali naše metafizičke 
teškoće, naše introspektivno propitivanje. Znali su samo istinu i 
neistinu, vjeru i nevjeru, bez naše kolebljive pratnje [satkane] od 
tankoćutnih nijansi. 

Taj je narod bio crno-bijeli ne samo u vidokrugu nego u naj- 


dubljoj nutrini. [...] Misli su im smirene samo u krajnostima...25? 


Nije neutemeljeno postaviti pitanje koliko nedostatak nijansi u mu- 
slimanskom tumačenju čovjeka i društva korijen vuče upravo iz 
ranoislamskih izvora.ž%3 Donner objašnjava kako je glavna kuran- 


282 Lawrence, 1991:38. 


283 Pronalaženje svjetonazorskih ili obrazaca ponašanja u kanonu ne bi trebalo uzimati 
olako i svako zaslužuje podrobnu i opreznu analizu. Osobno držim da je povezanost 
dominantne religije s dominantnim obrascima ponašanja i svjetonazorom u svakoj 
civilizaciji načelno neupitna. No to ne vrijedi i za svaki pojedini društveni fenomen. 
Goitein je tako, kao jedan od problema arapsko-izraelskih odnosa, spomenuo arapsku 
osvetoljubivost koja može biti vrlo strpljiva (on citira beduinsku uzrečicu kako je onaj 
koji se osveti nakon četrdeset godina u žurbi) te objasnio da to nije islam, jer “islam, 
kao i židovstvo i kršćanstvo, propovijeda opraštanje" (Goitein, 1955:232). O ovoj Go- 
iteinovoj tvrdnji u kontekstu islamskoga kanona može se raspravljati, no činjenica je 

ska tema pobožnost, a naglasak na moralnosti, odnosno prosudbi 
osobe kao dobre ili zle, toliko intenzivan da je osobnost opisanih 
junaka “izblijeđena".2** On Weberovim rječnikom dalje objašnjava 
da Kur'an iznosi ideal types bez opisivanja raznih poriva koji se 
sukobljavaju u osobnostima likova te kako su neki autori ukazali da 
kuranska oštra dihotomija podsjeća na dualizam, primjerice zoro- 
astrizma ili manihejstva. Sukob u kojem se vlastiti i protivnički po- 
litički nastup promatra kroz prizmu kozmološke borbe dobra i zla 
nužno dovodi do radikalizacije stavova i političke krutosti. Ukoliko 
se jedna strana vidi kao borca na strani Boga, onda ona protivnič- 
ka po logici stvari stječe ulogu Božjega neprijatelja, a sukob se 
radikalizira jer cilj postaje pobjeda nad Božjim neprijateljem, a ne 
optimalni uspjeh. Kompromis s Božjim neprijateljem čin je izdaje 
vjere, ma kako korisne praktične učinke imao po vlastitu zajednicu. 
U kontekstu arapsko-izraelskog sukoba, porast percepcije politike 
kao odraza teoloških crno-bijelih kategorija mogla bi lako prerasti 
u ključnu odrednicu daljnjega tijeka zbivanja.?%? 


da je arapska osvetoljubivost postojala od vremena džahilije i da je Muhamed uložio 
puno napora kako bi je dokinuo unutar umeta. 


284 Donner, 1998:75-76. U poglavlju “The Qur'an and History" (str. 75-85) Donner pruža 
odličan uvid u ovaj aspekt kuranske naracije. Ovdje valja naglasiti kako je Donner 
jedan od najistaknutijih islamologa koji je, između ostaloga, preveo 10. svezak Taba- 
rijeva Ta'rikha. 

285 Crno-bijela dihotomija nije nepoznata ni drugim religijama, uključujući židovstvo i 
kršćanstvo, no razlika je u sferi na koju se ona primjenjuje i na koju se načelno ne pri- 
mjenjuje. U židovstvu i kršćanstvu ona se prvenstveno odnosi na duhovnu stvarnost: 
samo je Jahve Bog, a svako drugo božanstvo je kumir; štovati druge bogove je per se 
pogrješno, bez obzira na teološke postavke odnosnog krivoštovlja (vidi Prvu i Drugu 
Božju zapovijed u Izl 20:3-5, Pnz 5:7-9, kao i Pnz 6:4-15, Iz 45:5-22 itd.). Novi zavjet 
nudi vrlo preciznu definiciju te dihotomije: “Bog je svjetlo i nikakve tame nema u 
njemu" (1 Iv 1:5). Đavao je, naprotiv, oličenje zla, i za njega se sprema vječna propast 
(Otk 12:9; 20:10 itd.). Najveći dio Crkve ne prihvaća apokatastazu, tj. mogućnost da se 
đavao nekad u budućnosti izmiri s Bogom i postane sudionikom sveopćeg spasenja. 
No čim se iz sfere duhovnoga prijeđe u sferu ovozemaljskoga, crno-bijela dihotomija 
ustupa mjesto puno više nijansiranim opisima, odlikama i postupcima. Uglavnom je 
jasno tko je od biblijskih junaka pozitivan, a tko negativan, no oni su to rijetko u baš 
svakom aspektu, osobito ukoliko je njihovu opisu dano više prostora. Mnogi negativ- 
ni likovi učinili su pozitivne stvari, a pozitivni negativne. Često spominjan primjer u 
tom kontekstu je kralj David, krivac za naručeno ubojstvo i preljub (2 Sam 11:1-27). 
Islamska se, pak, crno-bijela dihotomija iz sfere duhovnoga izravno preslikava u sferu 

Kako smo u ranijem pregledu povijesti vidjeli, ranoislamski je 
svijet iz svoje kulture nastojao izbaciti sve neislamsko, sve što je 
dio džahilije, i u tome je katkad uspijevao. Kur*an se uči napamet 
pa su njegove ajete znali pismeni i nepismeni, obrazovani i neobra- 
zovani. Na temelju njegove poruke može se izvesti prosudba u kraj- 
nostima; osobe, ideje, fenomeni i postupanja lako se mogu vidjeti 
u crno-bijelom kontrastu, bez nijansi, svrstani u dva okvira koja se 
ni djelomice ne preklapaju. Ideja o podjeli svijeta na Dar al-islam 
i Dar al-harb, primjerice, proizvod je takve percepcije stvarnosti.?56 
No islamska je misao, povijest je pokazala, ipak znatiželjna 1 re- 
ceptivna. S iznimkom nekoliko temeljnih doktrina, ona — osobito 
na lokalnoj razini — nije zatvorena i nije nesklona usvajanju stranih 
ideja iz svoje okoline. Možda najbolji dokaz za to jest različitost 
islamskih kultura u različitim dijelovima svijeta: bosanskoherce- 
govačka, libijska, iranska i saudijska inačica islama, primjerice, 
umnogome se razlikuju. Tradicionalna bosanskohercegovačka mu- 
slimanska misao ne poznaje dualizam 1 radikalne dihotomije pri 
prosudbi društvenih zbivanja. Ovisno o tumačenju kanona i razini 
pripuštanja drugih i drukčijih ideja u korpus vlastitih, islamska su 
društva različito oblikovala i vlastitu političku misao. Jordanski 
kralj Abdulah možda je najbolji primjer arapskoga muslimanskog 
vjernika koji je bio spreman na kompromise s cionizmom i mir s 
Izraelom, jer je to bilo u interesu njegova naroda, a najvećim inte- 


ovozemaljskoga: Alah i njegovi sljedbenici oličenje su dobra, dok su oni koji ne vje- 
Tuju u Alaha i njegova proroka sljedbenici vražji, licemjeri i oličenje zla. Kuranske su 
ličnosti uglavnom opisane kao sveci ili prokletnici, bez nijansi u osobnosti i nastupu. 
Ti su junaci, ukoliko su muslimani, uvijek pravedni, hrabri, mudri i plemeniti. Oni 
koji ne prihvaćaju Muhamedovu poruku su okorjeli u zlu, spletkari, nepravedni, ne- 
pouzdani te lišeni svake vrline (usp. Donner, 1998:75-76.). 


286 Kur'an ne dijeli svijet na Dar al-islam i Dar al-harb; tek hadis postojanje koncep- 
ta Dar al-harba stavlja u medinsko razdoblje Muhamedove karijere (EI Vol 2:126). 
Kako sam objasnio u uvodnim poglavljima, datiranje hadisa s historiografskog as- 
pekta nije zahvalan posao pa se ni autorstvo spomenutoga hadisa ne može sa si- 
gurnošću smjestiti u medinsko razdoblje Prorokova života, no to ovdje nije važno. 
Štoviše, ako je hadis plod kasnijega tumačenja političkog odnosa islamske države 
prema okolnom svijetu, tim jasnije vidimo utjecaj izvorno ranoislamskog dualizma 
na daljnji razvoj islamske misli. 

resom naroda on je smatrao mir." Abdulah je 1930-ih zagovarao 
stvaranje države u kojoj bi Židovi imali visok stupanj samouprave 
i autonomije, čime se zamjerio zagovornicima radikalnijih rješe- 
nja. Godine 1938. u odgovoru jednome od svojih kritičara napisao 
je da je cionizam izgrađen na tri stupa: “Balfourovoj deklaraciji, 
europskim narodima koji se nastoje riješiti Židova i arapskim ek- 
stremistima...**%* Abdulah je u pomirljivom pristupu palestinskim 
Židovima pokazivao politički realizam i pragmatizam, dok je isto- 
dobno živio životom pobožnog muslimana, vjernoga islamskim 
tradicijama među kojima skrb prema istovjercima zaslužuje 0so- 
bitu pozornost? i usto vukao podrijetlo iz ahl al-baita. Upravo 
tu leži tragedija Hadži Eminove pojave na pozornici bliskoistočne 
politike. Njegov radikalizam nije neutemeljen u kanonu, no on je 
istodobno i neokrznut idejama koje bi kanon obasjale iz drugoga 
kuta i koje bi, barem u pitanjima koja se odnose na ovozemaljsko, 
osvijetlile nijanse i otvorile prostor pragmatičnosti, koja ni Muha- 
medu, kako ga prikazuju ranoislamski izvori, nije bila nepoznata. 
No u Bliskom istoku koji je do 1948. uvelike oblikovao upravo 
Hadži Emin više nije bilo mjesta polovičnim rješenjima i sekular- 
nom viđenju židovske državnosti. “Rat iz 1948." Morris zaključu- 
je, “iz arapske je perspektive bio rat religije isto koliko, ako ne i 
više nego nacionalistički rat za teritorij.2%* Nezahvalno je baviti 
se spekulacijama takve vrste, no teško je oteti se dojmu da bi arap- 
sko-židovski odnosi krenuli nešto drukčijim putem da se kao vođa 
Arapa nametnuo netko iz obitelji Hašemita ili Našašibija. Kako bi 
izgledao današnji Bliski istok da je vrhovni vjerski i politički auto- 


287 Dallas, 1998:41. 

288 Hussein, 1962:120. 

289 Abdulah, a kasnije i Husein, prihvativši palestinske izbjeglice, dajući im državljan- 
stvo i mogućnost započinjanja novog života, postupili su humanije od drugih arapskih 
zemalja. Jedna od okosnica Muhamedova učenja, kako smo vidjeli u ranijem poglav- 
lju, bila je egalitarizam i muslimanska međusobna solidarnost. U Egiptu su, primje- 
rice, Arapi tako loše postupali s Palestincima, da je rektor al-Azhara morao fetvom 
objaviti da je njihovo zbrinjavanje muslimanska vjerska obveza (Karsh, 2010:231). 


290 Morris, 2008:394. 

ritet više naglašavao ajet 21. (23. u prijevodu Pandža-Čaušević) od 
ajeta 85. sure el-Maide, nije moguće reći, ali je privlačno maštati i 
nedvojbeno da bi sukob bio drukčije prirode i manjih razmjera. Da 
su jugoslavenska vlada i Broz Tito bili dosljedni u progonu ratnih 
zločinaca, kakvima su se predstavljali, možda bismo to doznali. 
Religijsko tumačenje arapske borbe protiv cionizma kakvo je 
započeo Hadži Emin brzo je našlo pristaše i među drugim akterima 
zbivanja. Većina njih imala je lokalni i efemeralni značaj. I Musli- 
mansko bratstvo isprva se činilo takvim. No ta je organizacija kroz 
predan rad među običnim narodom — rad koji je često uključivao 
socijalnu, obrazovnu, zdravstvenu i dušobrižničku skrb — desetljeće 
nakon osnutka uspjelo postati glavnim nositeljem religijskoga ne- 
prijateljstva prema idejama protivnima fundamentalnom islamu, a 
židovska državnost na palestinskom teritoriju na njihovu je popisu 
prioriteta od početka zauzimala visoko mjesto. Spremnost vođa i 
članova Bratstva na podnošenje žrtve i mučeništva od mnogih je 
učinila šehide, a njihova je krv bila sjeme širenja ideja religijskog 
protucionizma. Okosnicu snage Bratstva činili su klerici. U tradici- 
onalnim islamskim društvima u kojima su molitva i slušanje propo- 
vijedi sastavni dio života, njihov utjecaj na narod nužno je rastao. 
Režimi arapskih država, koji nikad nisu bili glasoviti po sofistici- 
ranim metodama i suptilnom pristupu pri pridobivanju simpatije 
masa, religijske frustracije naroda zbog cionističkih uspjeha koje 
su često bile usmjerene prema njima mogli su preusmjeriti samo 
prema jednom mjestu: prema Izraelu, a onda i prema zapadnom 
svijetu kojega se predstavljalo kao pokrovitelja cionizma. Malo je 
pokazatelja da je ijedan arapski režim koji je ušao i u jedan rat s 
Izraelom do 1973. bio potaknut primarno religijskim žarom. Na- 
zvati bilo koji od tih ratova isključivo džihadom bilo bi netočno. 
No ukoliko se uzme u obzir da u cijelom muslimanskom arapskom 
svijetu nikad nije organiziran ni jedan veći prosvjed naroda protiv 
rata s Izraelom, ali jesu mnogi u kojima se pozivalo na džihad, onda 
postaje vrlo izgledno da neprijateljstvo prema židovskoj državi nije 
bila politika određenih režima ili skupina, nego sentiment duboko 

ukorijenjen u narodu i inačici islama kojoj je narod bio izložen. 
Ako je to tako, onda izraelski ustupci i pozivi na pregovore imaju 
izgleda za uspjeh koliko i pogađanje s vremenskom nepogodom. 


RAZDVAJANJE CILJA I METODE 
Vjerojatno najveća i najvažnija razlika između religijskoga i seku- 
larnog pristupa politici jest u razini njihova prihvaćanja kompromi- 
sa, odnosno u nijansiranju stava prema sebi i prema protivniku. U 
modernome sekularnom pristupu, praktički sve u politici podložno 
je pregovorima, dogovoru i popuštanju; nema “svetih krava? ni ta- 
bua. Vlastiti se stavovi zastupaju s revnošću i umješnošću, ali se 
suprotna strana ne smatra oličenjem zla ili nositeljem inherentne 
metafizičke mizantropije koja političku sferu zlorabi radi postiza- 
nja svojih mračnih, destruktivnih ciljeva. Suprotna je strana jed- 
nostavno nositelj suprotstavljenih interesa, a ako joj se pripisuje 
kakva posebna opakost, ona se obično pažljivo veže uz konkretan 
režim. Samokritičnost je također bitan čimbenik demokratskih se- 
kularnih društava, a parlamentarna oporba njezin je legitimni nosi- 
telj. U arapskom je svijetu sve do rata 1973. retorika prema Izraelu 
bila crno-bijela, pregovor s Izraelom tabu, a samokritičnost nepo- 
znanica. Od 1980-ih neka od tih načela su napuštena: radikalizam 
i crno-bijela dihotomija u metodi, taktici 1 strategiji zamijenjeni su 
puno nijansiranijim pristupom. Uništenje Izraela prestalo je biti 
predmetom akutnoga, živčanoga neodložnog projekta, nego je po- 
stalo dugoročni projekt za čije je ostvarenje potrebno i određeno 
usklađivanje s političkim, diplomatskim, vojnim, gospodarskim i 
drugim korisnim načelima zapadnoga, neislamskog svijeta. 
Dolazak Hamasa i drugih religijskih nedržavnih aktera na po- 
zornicu arapsko-izraelskog sukoba predstavljao je nastavak slične 
politike kakvu je vodio Hadži Emin, a odgovor izraelskih političara 
često nastavak istih nadanja kakva su gajili sekularni cionisti poput 
Herberta Samuela. S fragmentiranjem arapskoga čimbenika sukoba 
pojavila se i mnogostrukost metoda, koje su odražavale karakter i 
program dotične skupine. Cilj — uništenje židovske države — ostao 

je uglavnom isti, ali objašnjenja narodu primjene različitih meto- 
da pa i izravnoga pregovaranja s Izraelcima više nisu predstavljala 
glavni problem kao nekoć, budući da je sam narod postao rasadnik, 
baza i platforma tih skupina. To ne znači da je potreba za objašnja- 
vanjem posve nestala, no do 1980-ih stasali su islamski teolozi koji 
su svako postupanje mogli objasniti i u religijskoj terminologiji kad 
se za tim ukaže potreba. Među njima se osobito ističe spominjani 
Jusuf el-Kardavi, čija se misao u definiranju ciljeva Muslimanskog 
bratstva ne razlikuje puno od ciljeva Hasana el-Bane, Saida Kutba, 
Hadži Emina ili Abdulaha Azzama, ali u načinu njihova postizanja 
i u odnosu prema zapadnoj javnosti, s prethodnicima ima manje 
zajedničkog. Raznolikost islamske kanonske misli, koja premda se 
temelji na džihadu i ne ostavlja prostor za drugu eshatologiju osim 
globalne pobjede islama, ne isključuje temporalni mir, temporalnu 
tolerantnost, temporalnu suradnju, dogovor i kompromis. Židovi su 
svojom otpornošću na spektakularne masivne pokušaje uništava- 
nja izraelske države islamiste prisilili na traženje rješenja koja nisu 
jednostavna, ali su i dalje kanonska. Zanimljiva rješenja koja bi 
pridonijela smirivanju sukoba otkrili su i židovski arabisti. Moshe 
Sharon je na temelju Muhamedova naputka o izuzeću obveze od- 
laska u džihad zajednice koja se sučeli s više nego dvostruko snaž- 
nijim neprijateljem“?! predložio da se izraelska vojna sila neprestano 
održava i pokazuje u stanju koje će zbog njezine vojne potentnosti 
pobožne muslimane odvraćati od džihada bez grizodušja zbog neis- 
punjavanja vjerske dužnosti. No, većina izraelskih političara i me- 
đunarodne zajednice pak promjenu arapskih metoda i strategija če- 
sto su tumačili kao promjenu cilja. Nikad nisu prestali vjerovati da 
će, ukoliko Arapima ponude povoljno pragmatično rješenje, od njih 
zauzvrat dobiti mir. Tumačenje, odnosno nedostatak tumačenja, 
islamskih koncepta kao što su Hudejbijski sporazum, hudna ili Dar 
al-sulh te njihovo prihvaćanje među zapadnjacima kao da se radi 


291 Sura 8:66; Ibn Ishak, 2004:484, str. 326; Khadduri, 1962:135. 

o pacifističkoj terminologiji, zbunjuje.??* U tom kontekstu pojava 
Hamasa, koji bez ambigviteta arapsko-izraelski sukob tumači kao 
beskompromisan crno-bijeli vjerski sukob koji se ne može riješiti 
pregovaranjem, nego samo džihadom, za Izrael predstavlja određe- 
no olakšanje, osobito u nastupu pred međunarodnom zajednicom. 
Ona je Hamas, za razliku od Fataha, prepoznala kao terorističku 
organizaciju. Međunarodna zajednica od Izraela ne traži izrijekom 
da s Hamasom pregovara, ali mu osporava pravo vojnog sukoblja- 
vanja, koje je kad se radi o terorističkoj organizaciji ukorijenjenoj 
među civilnim stanovništvom općenito iznimno teško. Radikalni 
dualizam s kojim ta organizacija tumači borbu protiv Židova, kako 
smo vidjeli u dosadašnjem pregledu, nije novina. Novina je način 
na koji je Izrael prisiljen uzvraćati: to više nije nanošenje teških 
poraza arapskim armijama jer one više nisu akteri sukoba, nego je 
prisiljen na konflikt-menadžment kojim se sukob prolongira, kat- 
kad gura pod tepih, katkad rasplamsa uz civilne žrtve, ali kraju i 
rješenju se ne približava niti će se približiti sve dok ga islamističke 
skupine budu vidjele kao religijski. 


292 Časopis European View tako je objavio članak Mustafe Cerića u kojem Cerić za Eu- 
ropu kaže da je daru-l-sulh te da je sulh suprotnost ratu (harb). Cerić se čak u opisu 
muslimanske miroljubivosti prema Židovima i kršćanima poziva na Hudejbijski spo- 
razum koji je Muhamed sklopio s beduinima (Cerić, 2007:45). 

liski je istok od drevnih vremena bio poprištem mnogih i bur- 

nih previranja. Mnogi su čimbenici utjecali na razvoj blisko- 
istočnih društava i pridonosili njihovu oblikovanju, usponu i raz- 
gradnji. Splet društvenih, političkih, civilizacijskih 1 ekonomskih 
čimbenika, skupa s ulogom zemljopisnog položaja, strateške važ- 
nosti područja i tko zna čega sve ne, određivali su tijek bliskoistoč- 
ne povijesti, a određuju je i danas. Mnogi od tih čimbenika nisu 
nepoznati ni drugim ljudskim društvima 1 civilizacijama. Arap- 
sko-izraelski sukob dijelom predstavlja “rekonstrukciju teme koja 
postoji od početaka civilizacije". Oduvijek su se skupine, plemena, 
narodi i civilizacije sukobljavali zbog toga što se jedni nasele u 
blizini ili na teritorij drugih.! Malo koji narod na svijetu u nekom 
trenutku svoje povijesti nije bilo uključen u sukob s nekim drugim 
narodom. Za Židovski je narod tih povijesnih trenutaka bilo neuo- 
bičajeno mnogo. Od naseljavanja u Kanaan veći dio izraelske, ka- 
snije židovske povijesti prošao je u obrani granica zemlje od inva- 
zija sa svih strana ili, rjeđe, u njihovu širenju. Protjerivanje Židova 
iz Judeje i Jeruzalema, kršćansko pripisivanje svetosti i susljedno 
arapsko muslimansko osvajanje istoga komada zemlje u koji se Ži- 
dovi pak nikad nisu prestali nadati vratiti, predodredilo je njezinu 
političku budućnost za burna previranja. Cionističko zaposjedanje 


1 Morse, 2003:26. 

dijelova Palestine vjerojatno ni pod kakvim okolnostima nije mo- 
glo proći mirno i uz pomirljivu suglasnost starosjedilaca. Širenje 
židovskih područja, čak i ono prije ratnih sukoba, kad se zemlja ku- 
povala i prelazila u židovsko vlasništvo tržišno i neupitno zakonito, 
nužno je podrazumijevalo ograničavanje i ukidanje arapskih prava, 
stvarnih ili imaginarnih. Doticaj dviju civilizacija, umnogome stra- 
nih jedne drugoj, sa sobom je donio i prednosti i nedostatke. Mnogi 
sporovi i nesuglasja bili su proizvod nerazumijevanja, nepovjere- 
nja, povrijeđene časti, zavisti i percepcija utemeljenih i neuteme- 
ljenih u stvarnosti. No primjera solidarnosti, samopožrtvovnosti, 
odvažnosti; ljudskih dvojbi u kojima su humanost i sućut prevladali 
predrasude i antagonizme, također nije nedostajalo. Čovjekova je 
priroda posvuda ista pa su i fenomeni koje ona iznjedri posvuda 
slični; arapsko-izraelska drama dijelom je odraz drame cjeloku- 
pnog čovječanstva. 

Onaj dio koji je različit svagdje je različit zbog lokalnih okol- 
nosti, a one se mogu odnositi na štošta: od klimatskih uvjeta do 
povijesnih iskustava, mjesnih tradicija, običaja i mentaliteta. U tom 
je smislu svaka ljudska skupina i civilizacija jedinstvena i nepo- 
novljiva. Ta jedinstvenost i neponovljivost vidljiva je ne samo u 
komparaciji nekoga društva s drugim društvima nego i u njegovoj 
komparaciji sa samim sobom, u različitim vremenskim razdoblji- 
ma. Svakome tko se ozbiljno pozabavi politološkim, sociološkim, 
povijesnim, etnološkim, antropološkim, psihološkim i drugim 
društvenim istraživanjima jasno je da se, ma što da je predmet 
istraživanja, uvijek radi o složenim procesima i da je simplifikacija 
uglavnom loš način da ih se shvati. Od proučavanja mjesne zajed- 
nice pa do naroda, države ili civilizacije, bezbroj je detalja na koje 
treba obratiti pozornost kako bi analiza bila kvalitetna. I na koncu, 
ma koliko kvalitetna, ona nikad neće biti potpuna. No u njoj se 
mogu prepoznati određeni obrasci i dominantne značajke, jer se 
rijetko koje društvo — ako ikoje, čak i nakon velikih prevrata i revo- 
lucija — mijenja toliko brzo i temeljito da ga one na neko vrijeme ne 
obilježe i ne učine jedinstvenim. 

Bliski istok, ili točnije Erec Izrael/Palestina s okolnim kraje- 
vima, sigurno ne spada u područja čija je analiza jednostavna. S 
obzirom na dugačko vremensko razdoblje obrađeno u ovoj knjizi, 
za očekivati bi bilo da postoji mnoštvo obrazaca i dominantnih zna- 
čajki u različitim povijesnim blokovima, između kojih, s vremen- 
ski ograničenim preklapanjima, postoji diskontinuitet. Civilizacije, 
imperiji, narodi i plemena koji su se kroz povijest izmjenjivali na 
vlasti nad tim područjem za sobom su ostavili upravo takav uči- 
nak: mnogo različitih ideja, filozofija i svjetonazora barem su jedno 
vrijeme i barem negdje na tom području bili duboko ukorijenjeni, 
a nerijetko i dominantni. Čudesno je kako su te kulture pronicale 
i u židovstvo i u islam, srastale s njima, postajale njihovim dije- 
lom, katkad ih gotovo apsorbirale, da bi ih onda i židovstvo i islam, 
potaknuti kakvim traumatskim povijesnim događajem, ispljunuli i 
pokušali se — s više ili manje uspjeha — vratiti svojim fundamenti- 
ma. Iza njih je ostajao bogat literarni opus; djela od pseudoepigrafe, 
Filona Aleksandijskog i Josipa Flavija, preko Ibn Sinaa i Ibn Rušda 
do Bahaulaha i Mahmuda Muhameda Tahae svjedoče o ispreple- 
tanju svjetonazora, no malo što od toga literarnog opusa danas se 
izučava na satovima vjeronauka; prije povijesti i hereziologije. Ide- 
je kao da su uranjale u židovsku i islamsku civilizaciju na Orijentu, 
a onda izranjale ostavljajući za sobom kako tragove tako i nužnost 
da se prione njihovu uklanjanju. I tu leži jedinstvenost Svete ze- 
mlje: usprkos svoj šarolikosti vladara te političkim i kulturološkim 
diskontinuitetima, u njoj postoji jedna konstanta, koja je prisutna u 
svakom razdoblju u koje se zagrebe i koje se istraži. Ta konstanta 
je religija. U konstantu ne spada intenzitet religijskog sentimen- 
ta, način prakticiranja religije, njezina forma, struktura, hijerarhi- 
ja pa čak ni sama doktrina, usprkos postojanju kanona koji stalno 
nadahnjuje pokrete povratka na izvore vjere. Konstanta je religija 
kao općenit, često neizreciv i neuhvatljiv, ali sveprisutan i dubok 
osjećaj postojanja božanske sile koja upravlja zbivanjima i vodi ih 
k predodređenoj kulminaciji. Potražimo li religijsku konstantu u 
konkretnijem vjerovanju, koje se provlači kroz vremena pravovjer- 

ja i krivovjerja, fundamentalizma, apostazije i sinkretizma, onda 
je vjerovanje u božansko pravo vlasništva nad zemljom možda 
najbliže do čega ćemo doći. Od njihova naseljavanja Erec Izraela/ 
Palestine, uvijek je bilo Židova i kasnije muslimana koji su pri- 
mistika i vračeva, preko gnostika, agnostika, heretika i racionalista 
do reformatora, fundamentalista, zelota i radikala, izmjenjivale su 
se dominacije sljedbi i pokreta. No, vjerojatno nikad u povijesti nije 
nedostajalo onih koji su vjerovali kako je Bog tu zemlju dao upravo 
njima u baštinu. Ne možemo, dakako, sa sigurnošću ustvrditi kako 
ni u kojem povijesnom trenutku, primjerice 8. listopada 1075., ni 
jedan jedini živući Židov na svijetu nije ozbiljno vjerovao da je 
Erec Izrael zemlja koju je Bog dao njegovu narodu i u koju će se 
on kad-tad masovno vratiti. Pa ako toga dana i nije bilo na svijetu 
Židova koji je u to vjerovao, teško da je bilo muslimana koji je za 
taj dio Dar al-islama smatrao da bi bilo vjerski normalno da se opet 
prometne u Dar al-harb. 

Konstanta postojanja religijskog sentimenta prema vlasništvu 
nad Erec Izraelom, kasnije Palestinom, završava na toj načelnoj i 
teorijskoj razini. Njegovo pretakanje u politički aktivizam, ukoliko 
ga je bilo, bilo je različito tijekom različitih “povijesnih blokova". 
Jošuino osvajanje Svete zemlje, prvi i jedini “sveti rat" židovstva, 
bilo je u motivima, doktrini, načinu, opsegu, viziji i strategiji razli- 
čito od bitki koje su vodili Suci te ratova koja je predvodio David 
i kasniji izraelski i judejski kraljevi. Obnova Judeje pod Ezrom i 
Nehemijom imala je malo toga zajedničkog s hasmonejskim ob- 
novama judejske državnosti. Židovski ustanci iz prvoga stoljeća 
vodili su se drukčijim mesijanstvom od onih iz drugoga, a u gotovo 
svakom kasnijem stoljeću židovska se eshatološka misao odazivala 
na duh vremena i preispitivala neke svoje aspekte. Pojava cioniz- 
ma pluralizam je vjersko-političke židovske misli samo dodatno 
proširila. S nešto manje oscilacija u političkom stavu nastupali su 
bliskoistočni muslimani. Jednom osvojena područja smatrala su se 
dovijeka dijelom Dar al-islama, čije je širenje ireverzibilan i pri- 

rodan tijek povijesti. No i u islamu su izvanjski utjecaji oblikovali 
način vladanja, ophođenja s nemuslimanima te razinu spremnosti 
da se načelna predodžba o vlasništvu umeta nad zemljom pretoči u 
konkretno vojno ili političko djelovanje. Religijska važnost Svete 
zemlje prigodno je rasla i padala ovisno o političkim okolnosti- 
ma. Spor između damaščanskoga i mekanskog kalifa uzdignuo je 
Jeruzalem među sveta islamska mjesta; politički spor i religijska 
važnost grada splasnuli su paralelno. Arapi su protiv Bizantinaca 
i kasnije križara vodili džihad. Ipak, ajubidski je sultan al-Kamil 
sporazumno i bez ratovanja predao Jeruzalem kršćanskom caru Fri- 
driku II. Šeik Zahir el-Omer je sredinom 18. stoljeća Židove sam 
naseljavao po Galileji, vjerujući da je blagostanje njegove zemlje 
povezano sa židovskom prisutnošću u njoj. Galilejski su Židovi 
zauzvrat njegove vojne pobjede slavili kao svoje blagdane. Emir 
Faisal pozdravio je židovsko doseljavanje u Palestinu, a Abdulah je 
podržao stvaranje židovske države. Kršćani su stoljećima Židove u 
Svetoj zemlji šikanirali i iz nje ih izgonili kao Kristove ubojice, da 
bi im s nastankom cionizma pomogli da se u nju vrate kao preteča 
Kristova povratka. Nikakvo religijsko postupanje pa čak ni sustav 
doktrina, ne predstavlja apsolutnu povijesnu konstantu ni kod jedne 
zajednice, bila ona srednjostrujaška židovska, muslimanska ili kr- 
šćanska, da i ne govorimo o sljedbama unutar njih. I upravo je zbog 
toga lako previdjeti da sama religija, ma kako različito bila defini- 
rana i prakticirana u različitim njezinim razdobljima, jest konstanta 
cijele poznate povijesti Svete zemlje. 

Profesor Raphael Israeli argumente arapsko-izraelskog sukoba 
podijelio je u kvantitativne i kvalitativne. Kvantitativni su oni od 
kojih odricanje načelno znači novčani ili sličan materijalni gubitak; 
oni su mjerljivi, podložni pregovaranju, dogovoru i kompromisu. 
Argument, pak, pri kojem se jedna ili druga strana poziva na vrjed- 
note, jest kvalitativni. On, prema Israelijevu mišljenju, može biti 
moralni, kulturni ili religijski, ali je nepromjenjiv i ne može biti 

predmetom pregovora i kompromisa.“ Od nastanka cionističkog 
pokreta koncem 19. stoljeća do danas, jedna je tendencija u arap- 
sko-izraelskom sukobu vidljivija od možda bilo koje druge: sma- 
njenje udjela kvantitativnih argumenata i povećanje udjela kvalita- 
tivnih, u percepciji sve većega broja aktera bliskoistočnih zbivanja. 
Težnja prema vlasništvu nad zemljom, koju je nekad određivala 
kakvoća tla, blizina vode, stabilnost građevine ili cijena uvjetovana 
ponudom i potražnjom, danas sve više postaje pitanje ostvarenja 
celestijalnih ciljeva. Njihovo stavljanje u kontekst tržišne ekonomi- 
je1ipragmatičnih aranžmana je apsurdno. Ukoliko je utjecaj religije 
na političko viđenje stvarnosti tisućljetna bliskoistočna konstanta, 
ukoliko je udjel kvalitativnih argumenata u odnosu na kvantitativ- 
ne u posljednjih stoljeće i pol značajno porastao, onda je realistič- 
no očekivati da će i u budućnosti kvalitativni čimbenik, ponajprije 
onaj dio koji se odnosi na religiju, igrati sve važniju ulogu u poli- 
tičkim procesima. Pitanje na koje preostaje ponuditi odgovor jest 
kako će religije židovstva, islama i kršćanstva u 21. stoljeću utjecati 
na arapsko-izraelski sukob i odnose? 


Teološka politika ili politička teologija? 


Promišljanje i pitanje o budućem utjecaju religije na politiku pred- 
stavlja logičan slijed analizi njezina prošloga i sadašnjeg utjecaja. 
Ipak, moje je mišljenje da je za postavljanje takva pitanja u polito- 
loškom kontekstu, s nakanom da se politički procesi razumiju i da 
se na njih utječe, danas uvelike kasno. To je pitanje trebalo postaviti 
na prijelazu 19. u 20. stoljeće, ako ne i ranije. Kako smo vidjeli u 
ovom istraživanju, među nekim akterima tadašnjih bliskoistočnih 
zbivanja postojalo je razumijevanje o relevantnosti toga problema: 
sjetimo se koliki je napor Velika Britanija uložila u sprječavanje 
odziva muslimana pozivu na džihad koji je arapskom svijetu uputio 


2 Israeli, 2003b:290. 

kalif Mehmed V. Ono što su britanski obavještajci tada znali, vođe 
cionizma počeli su prepoznavati kao ozbiljan fenomen pola stoljeća 
kasnije. Vidjeli smo i zašto: devedeset posto sekularni, devedeset 
posto Aškenazi, oni su imali svoj svjetonazor i svoj svijet, a njime 
su dominirale ideje prosvjetiteljstva, humanizma i racionalizma. 
Kad su cionistički vođe shvatili da islam sadrži religijske naputke 
relevantne za arapsko-židovske političke odnose koje Arapi shva- 
ćaju ozbiljno, za koje su spremni žrtvovati se i koje materijalistički 
pristup problematici ne može dokinuti, čuđenju nije bilo kraja.3 Po- 
stavljanje pitanja budućega utjecaja religije na bliskoistočne poli- 
tičke procese, u odnosu na neprepoznavanje da taj fenomen uopće 
postoji kao osobito relevantan, predstavlja stanovit napredak, ali 
on vjerojatno neće značajno pridonijeti rješenju problema s kojim 
ova knjiga započinje, naime da logiku iza bliskoistočnih zbivanja 
otkriva tek osvrt unatrag. 

Za izglednije predvidljiv pogled unaprijed predlažem da se 
pitanje postavi obratno: kako će aktualne političke prilike u arap- 
sko-izraelskim odnosima utjecati na buduće tumačenje i oblikova- 
nje teologija pojedinih političkih aktera? Cijela ova knjiga poka- 
zuje ne samo da je religija uvijek bila prisutan čimbenik političkih 
previranja i konstanta u povijesti Svete zemlje nego i da se teološke 
percepcije unutar jedne iste religije, koje se odnose na tumačenje 
neposrednih povijesnih zbivanja u Svetoj zemlji u korelaciji s es- 
hatologijom i soteriologijom, mijenjaju i čak katkad međusobno 
sukobljavaju. Te teološke percepcije mogu izrasti u permanentna 
srednjostrujaška eshatološka tumačenja, mogu biti privremene ili 
mogu iznjedriti sljedbu. Židovstvo, kršćanstvo i islam, kako smo 
vidjeli, religije su spoznajno osjetljive na povijest. Povijest je u 
svakoj od njih na jedinstven način važan izvor vjere, a budući da 


3 Glubb-paša je 1936. zapisao: “Zanimljivo je zamijetiti da su se u kontekstu palestin- 
skoga ustanka opet pojavili stari argumenti kako su Arapi imali financijske i mate- 
rijalne koristi od židovske ili britanske prisutnosti pa je stoga ustanak neopravdan, 
nezahvalan... Ti argumenti, čini se, pokazuju temeljno nepoznavanje ljudske prirode, 
čiji su jedini snažni porivi ne materijalni, nego duhovni. Gomilom se ne može ovladati 
ispisom bilance stanja ili raspravom o političkoj ekonomiji... (Morris, 2003:40). 

je u percepciji tih vjera povijest linearna, kako se približava oče- 
kivana kulminacija povijesti, tako zbivanja uvijek pomalo razmiču 
veo misterija koji tu kulminaciju zastire. U posljednjih stoljeće i 
pol koliko traje židovsko useljavanje i susljedna izgradnja židov- 
ske države u Erec Izraelu, svjedoci smo dubokih promjena teološ- 
ke percepcije židovske državotvornosti ili odgovora na nju među 
sve tri velike vjere koje taj dio svijeta nazivaju Svetom zemljom. 
Cionizam je od nelegitimnog pokreta koji prkosi Bogu, za mnoge 
religiozne Židove postao pokret kroz koji se ispunjavaju drevna bo- 
žanska eshatološka obećanja dana njihovu narodu. Krupan teološki 
zaokret u religijskom cionizmu u odnosu na višestoljetno tradici- 
onalno židovstvo predstavlja odbacivanje mogućnosti ponovnoga 
egzila, čemu je u najvećoj mjeri pridonijela novija povijest obi- 
lježena strahotama Holokausta. Religijski je cionizam u židovskoj 
vjerskoj misli obnovio davno odbačene vrijednosti militarizma: 
pobjede iz 1967. pokrenule su viđenje rata i sukoba kao nečega ne- 
željenog, ali pod određenim uvjetima vjerski legitimnog u postiza- 
nju mesijanskih obećanja. U velikom dijelu islamskoga svijeta pak, 
vojni porazi od strane Židova doživljeni su kao teološko-povijesna 
anomalija kojom je s jedne strane učinjena nepravda arapskom-pa- 
lestinskom narodu, a s druge — što je u muslimanskoj religijskoj 
percepciji puno gore — kojom se prkosi temeljnim premisama isla- 
ma. Zbog toga su neki od vodećih islamskih teologa poput šeika 
Jusufa Kardavija i Saida Tantavija samoubilačke bombaške akcije 
pod određenim uvjetima proglasili opravdanima, a tako izginule 
samoubojice šehidima. To je potpuno nova interpretacija islamskog 
zakona i šehadeta, bez presedana u prijašnjoj povijesti i tradiciji.“ 


4. Lewis & Churchill, 2009:153. R. Israeli kao poticatelje na samoubilačke akcije spominje 
Bin Ladena, šeika Jasina iz Gaze, šeike Fadlalaha i Nasralaha iz Libanona itd. (Israeli, 
2003:7), ali ukazuje na to da je upravo šeik Kardavi kao jedan od vrhovnih duhovnih 
vođa Muslimanskog bratstva bio među prvima koji su odobrili takvu vrstu borbe, iako 
je nakon napada Il. rujna donekle ublažio stav i ograničio njezinu primjenu (str. 22- 
24). Vidi i Kardavijev govor iz 2003. osobito posljednji ulomak na www.memri.org/ 
bin/opener.cgi?Page=archives&ID=SP54203 (pregledano 7. 6. 2004.). Od ranoislamskih 
tekstova u ovom je kontekstu zanimljiva priča o smrti Amira Ibn al-Akwaa (Ibn Ishak, 
2004:756: str. 510 i Al-Bukhari, 1972:5:509), o kojoj je bilo više riječi u 5. poglavlju. 

No arapski neuspjesi potaknuli su i preispitivanje vlastitih stavova 
o sebi i drugima, pa isti šeik Kardavi muslimane poziva na samo- 
kritičnost i “priznavanje vlastitih grešaka"* kao conditio sine qua 
non društvenoga i civilizacijskog napretka, što također predstavlja 
zaokret u tradicionalnoj islamskoj samopercepciji, u kojoj samo- 
kritika nije spadala među dominantne odrednice.* Bez iluzije da je 
Kardavi to imao na umu, nije nezamislivo da bi njegovi autoritativ- 
ni pozivi na preispitivanje i samokritičnost mogli otvoriti prostor 
i za reinterpretaciju dijelova kanona prema jednome mirotvorni- 
jem kriteriju. Osobno držim da nije utopizam nadati se kako bi dio 
muslimanskog svijeta u budućnosti mogao staviti veći naglasak na 
Suru 5:21 (5:23) te u židovskom ispunjenju njezine poruke prepo- 
znati eshatološka kretanja relevantna i za islam kao religiju koja 
sebe vidi kao dio objavnog niza nakon židovstva i kršćanstva. Sura 
el-Maide objavljena je u Medini između pete i sedme godine po 
hidžretu,' što joj daje određene kronološke prednosti za naskh koje 
nisu zanemarive. Usto, neki su autori primijetili, raniji su islam- 
ski teolozi poput Tabarija ili Ibn Kathira toj suri pridavali znače- 
nje koje bi u današnjem političkom kontekstu moglo poslužiti kao 
okvir za miroljubivost.5 To što su i u kršćanstvu, usprkos postojanju 
i protužidovskih i filosemitskih dijelova kanona, ovi potonji postali 
daleko prisutniji u suvremenoj teološkoj misli — iako su za razliku 
od islama daleko prisutniji i u samome kanonu — budi optimizam. 
Možda najtemeljitija teološka promjena uzrokovana pojavom 
moderne izraelske države zbila se upravo u kršćanstvu, ponajprije 
u njegovim evanđeoskim ograncima, a u novije vrijeme sve više i 
u Katoličkoj crkvi. Iz vjere koja je na Židove gledala kao na epi- 
tom božanskog prokletstva, golem dio Crkve danas drži da su Ži- 
dovi ipak i dalje Božji narod, koji je s Bogom, doduše, u jednom 


El-Qaradawi, 2003:113. 
Usp. Lewis, 2002b:159. 
Pandža i Čaušević, 1989:135. 
Usp. Al-Hussaini, 2009:9-14. 

drugom, starom, ali još uvijek važećem savezu. Takva misao prije 
dvjesto godina bila bi ravna herezi. Porast religijskoga filosemitiz- 
ma u kolijevci religijskog antisemitizma sa sobom je donio potrebu 
za reinterpretacijom dijelova kršćanskoga kanona i tradicije koji su 
do sada slovili za sasma bjelodane. Kršćanski filosemitizam danas 
postaje odraz prepoznavanja duhovnog duga koji Crkva ima prema 
židovskom narodu i nije povezan s kršćanskim opravdavanjem izra- 
elske politike, iako uglavnom jest s prepoznavanjem prava Izraela 
na postojanje kao — među ostalim — znaka Božje vjernosti svojim 
obećanjima te skoroga ispunjenja eshatoloških proroštava. Taj su 
teološki trend u kršćanstvu uvelike iznjedrila politička bliskoistočna 
zbivanja i ona su najvećim dijelom zaslužna za njegovu populari- 
zaciju. On, dakle, analogijom otvara prostor za nadu u stvaranje i 
islamskoga filosemitizma kao širega pokreta, jer je duhovni dug koji 
islam ima prema židovstvu također teološka i povijesna činjenica.? 

Jedan od plodova burne političke interakcije Židova, muslimana 
i kršćana u Svetoj zemlji i arapsko-izraelskoga sukoba, koji plijeni 
najviše pozornosti i koji se često čini dominantnim, jest porast re- 
ligijskih radikalizama. Od njih je islamski daleko najveća prijetnja 
kako miru na Bliskom istoku tako i široj pa i globalnoj sigurno- 
sti. Koliku ulogu u njegovu nastanku i širenju ima islamski kanon, 
a koliku nedostatak diplomatske mudrosti u ophođenju s drugom 
civilizacijom i višak vlastitoga religijskog radikalizma među Ži- 
dovima i kršćanima, svakako bi bilo korisno istražiti objektivnije 
nego što je to danas uobičajeno.!% Relevantnost takva istraživanja 


9 Remi Brague upozorava na olako povlačenje “implicitne analogije" između kršćan- 
skoga odnosa prema židovstvu i islamskoga odnosa prema religijama prethodnicama. 
Presudna razlika, o čemu je bilo riječi ranije u tekstu, jest to što kršćani i Židovi dijele 
zajednički kanon, dok muslimani židovski i kršćanski kanon ne prihvaćaju i smatraju 
ga krivotvorinom (Brague, 2002:59-64). Moje je mišljenje da postoji prostor za opti- 
zam utemeljen na analogiji koja nije implicitna, koja je dobronamjerna, ali ne i naivna, 
koja je trezvena i realistična i kojom se ne umanjuju objektivne razlike koje između 
kršćanstva i islama postoje u njihovu odnosu prema židovstvu. 


10 Ne stavljajući pod upit postojanje nekog oblika fundamentalizma u sve tri vjere, ovdje 
mislim na uvriježeno prikazivanje svih fundamentalizama kao podjednako odgovor- 
nih za nasilje i ratne sukobe, s čime se ne slažem. 

u dogledno se vrijeme neće smanjiti. Postojeća politička interakcija 
triju vjera na Bliskom istoku u budućnosti može biti samo inten- 
zivnija; trebalo bi poduzeti sve da se porast intenziteta interakcije 
ne odrazi i na porast nasilnog radikalizma i fanatizma. Ova knjiga 
predstavlja tek uvod u analizu složene i duboke osjetljivosti toga 
dijela svijeta na spomenute fenomene. Amos Oz jednom je sar- 
kastično primijetio: “Moje djetinjstvo u Jeruzalemu stvorilo je od 
mene stručnjaka za komparativni fanatizam.?!! Valjalo bi razmisliti 
o tome da se studentima i budućim stručnjacima za Bliski istok kao 
obvezatan kolegij uvede izučavanje komparativne religije i — zašto 
ne — komparativnog fanatizma. 


11 Oz, 2006:39. 

HEBREJSKO NAZIVLJE 


agada 
alija 
Aškenazi 
brit mila 
Cahal 


canhanim 
Celesirija 


din rodef 


Ecel 

erec 

Erec Izrael 
galut 
Gemara 
geula 

geula šlema 
gniza 


Hagana 


Hagana Bet 
halaha 
Hatikva 
havlaga 


priča, naracija iz rabinske literature koja se ne odnosi na zakon 
val židovskoga useljavanja u Erec Izrael; useljenje Židova u Izrael 
Židovi podrijetlom iz Njemačke i istočne Europe 

obrezanje prema Savezu Židova s Bogom 


Izraelske obrambene snage (kratica od cava hahagana leisrael); 
IDF 

padobranci; padobranske postrojbe Izraelske vojske 

područje južnog Libanona koje u nekim povijesnim izvješćima 
obuhvaća i Galileju, Samariju i Judeju 

zakon o progonitelju (kojim je u židovstvu dopušteno izvansudsko 
pogubljenje) 

hairgun hacvai haleumi; vidi: Irgun 

zemlja 

Zemlja Izrael 

progonstvo, izgnanstvo 

komentari zakona iz Mišne, drugi dio Talmuda 

izbavljenje 

konačno (potpuno) izbavljenje 

pohrana; spremište u sinagogi ili židovskom groblju u kojem su 
pohranjeni spisi u kojima se spominje Božje ime 

židovska vojna organizacija iz vremena Britanskog mandata iz 
koje je ponikla Izraelska vojska 

vidi: Irgun 

židovski vjerski zakon utemeljen na rabinskim spisima 

nada; ime izraelske himne 

suzdržanost; defenzivnost 


591 


hazbara 


hilul hašem 
hitnahalut 


hozer betšuva 
Irgun 


jerida 
Jerušalajim 
jidiš 

jišuv 
kabala 


karaiti 


kašrut 

kfira 

kibuc 

kiduš hašem 
kohen 

kohen gadol 
košer 

ladino 

lahzor betšuva 
Lehi 


mašijah 
mezuza 
micva 
minhag 
Mišna 


mitnahel 

mizrahi 

ole hadaš 

olim 

Palmah 

pikuah nefeš 
rabinska literatura 
rodef 

roš galut 

sajeret matkal 

objašnjavanje; promicanje ideje cionizma političkim i povijesnim 
argumentima 

pogrda imena Gospodnjeg; svetogrđe 

židovsko naselje u Judeji, Samariji ili pojasu Gaze (eng. 
settlement) 

Židov koji je od nevjernika postao vjernik 

paravojna cionistička skupina do 1948. (puni naziv: hairgun 
hac 'vai haleumi) 

iseljenje Židova iz Izraela 

Jeruzalem 

jezik europskih Židova 

židovsko naselje u Erec Izraelu (hajišuv hajehudi b'erec israel) 


mistično ezoterično učenje utemeljeno na pronalaženju skrivenih 
poruka u Svetom pismu 
židovska sljedba koja odbacuje rabinsku tradiciju, a prihvaća samo 
Bibliju 
židovski zakoni o hrani 
krivovjerje; hereza 
židovska poljoprivredna i gospodarska zadruga 
proslavljanje imena Gospodnjeg 
svećenik 
veliki svećenik 
hrana ili piće pripravljeno prema kašrutu 
jezik španjolskih Židova Sefarda 
vratiti se židovskoj vjeri 
(Lohamei Herut Israel) najmanja i najradikalnija cionistička vojna 
skupina 
Mesija, Pomazanik, Krist 
svitak s tekstom iz Pnz 6:4 koji se postavlja na dovratnik 
vjerska zapovijed 
običaj 
“usmena Tora"; zbirka usmeno prenesenih vjerskih i građanskih 
zakona, prvi dio Talmuda 
židovski naseljenik Judeje, Samarije ili pojasa Gaze (eng. settler) 
orijentalni; Židovi podrijetlom s Orijenta 
novi židovski useljenik u Izrael 
židovski useljenici u Izrael 
Plugot Mahaz, elitna borbena postrojba Hagane 
spašavanje ljudskog života 
spisi talmudskog razdoblja (do oko 500. g. p. Kr.) 
progonitelj koji ima nakanu ubiti; vidi i din rodef 
egzilarg; voža Židova u izgnanstvu 
specijalna postrojba Vrhovnog stožera Izraelske vojske 


Sefardi 
Sohnut 


šabat 

šma israel 

šoa 

Šternova skupina 
Talmud 


Tanah 


tohar hanešek 

Židovi podrijetlom iz Španjolske 

Židovska agencija; nositelj cionističke izvršne vlasti do uspostave 
Države Izraela 

subota 

židovska ispovijed vjere, prve dvije riječi iz Pnz 6:4, Čuj, Izraele 
Holokaust 

vidi: Lehi 

zbirka drevnih židovskih tekstova koja se sastoji od Mišne i 
Gemare 

židovska Biblija koja sadrži sve knjige Staroga zavjeta osim 
apokrifnih 

čistoća oružja 


ARABIZMI I TURCIZMI 


abasidi 

ahl el-kitab 

ahl el-bajit 
ajatolah 

al-Kuds 
al-rašidun 
al-haram al-šarif 
Alahu ekber 
amir el-mu?minin 
ansari 

asasini 

beduin 

brdo Arafat 

ćaba 

Dar al-harb 

Dar al-islam 

Dar al-sulh 


dhimmi 
dova 
džahilija 


dženaza 
džihad 


emir 


potomci Muhamedova strica Abasa, vladari trećega kalifata 
Narod knjige, naziv koji se obično primjenjuje na Židove i kršćane 
potomci Muhamedova doma 

arapsko ime za Jeruzalem 

četvorica prvih kalifa (ispravno vođeni ili oni koji ispravno vode) 
plemenito svetište; muslimansko ime za Hramsku goru 

Alah je velik 

zapovjednik vjernika 

arapski stanovnici Medine koji su prešli na islam 

ismailijska sljedba fanatičnih ubojica prominentnih ličnosti 
(jednina: bedu) arapski pustinjski nomadi 

brdo u blizini Meke, jedno od najvažnijih odredišta hadža 

vidi: kaba 

Dom rata (svako područje koje nije pod političkom vlasti islama) 
Dom islama (područje podčinjeno islamskoj političkoj vlasti) 
Dom primirja (područje koje je u privremenom miru s Domom 
islama) 

vidi: zimija 

molitva 

neznanje; vrijeme prije islama; poganski običaji u Arabiji prije 
islama; svaki svjetonazor, bilo kada i bilo gdje, koji odbacuje 
kuranski nauk 

pogreb 

sveti rat, djelatnost koja obično, ali ne nužno, uključuje nasilje, a 
usmjerena je k širenju islama 

knez ili zapovjednik 

ezan 
fatimidi 


fedajin 
felahin 


fetva 
fikh 
fitna 


hadž 

hadži, hadžija 
haram 
Hidžaz 


hidžra 


hikma 
Hudejbijski mir 


hudna 
imam 


iman 

Indžil 
inšalah 
isnad 
ismaili 
itna'ašarija 


Jatrib 
Kaba 
kadija 
kafir 
kalif 
Khajber 


kharidži 
kibla 
Kur'an 
Kurejš 
Mahdi 

islamski poziv na molitvu koji upućuje mujezin 

potomci Muhamedove kćeri Fatime, vladari četvrtoga kalifata koji 
su bili šijiti 

(jednina: fedai) pripadnici militantne, često terorističke skupine 
(jednina: felah) seljaci ili poljoprivrednici 

pravno mišljenje ili presuda uključujući i smrtnu presudu koju 
muslimanski pravnik-klerik (muftija) donosi na temelju šerijata 


islamsko pravo; dio islamskog prava koji je za razliku od šerijata 
podložan različitim tumačenjima 


raskol umeta na sunitsku i šijitsku zajednicu; riječ podrazumijeva 
suprotnost spasenju (često prevođena kao “građanski rat) 


hodočašće u Meku 
muslimanski vjernik koji je obavio hodočašće 
zabranjeno 


zapadni dio Arabijskog poluotoka u kojem se nalaze Meka i 
Medina 


Muhamedov bijeg iz Meke u Medinu godine 622. poslije Krista; 
hidžret 
mudrost (kod nas češće: hikmet) 


mirovni sporazum kojim je Muhamed obmanuo stanovnike Meke 
da se razoružaju, nakon čega su muslimani osvojili grad 


primirje, privremeni prekid neprijateljstva 

muslimanski klerik koji vodi molitvu; vođa islamske države; 
islamski vođa 

vjera; vjerovanje 

Evanđelje 

ako Alah hoće 

slijed prenositelja Muhamedovih djela i naputaka 

ogranak šijitskog islama 

dvanaestnici; najveći ogranak šijitskog islama, čiji sljedbenici 
čekaju povratak dvanaestoga, skrivenog imama, Mahdija 
Medina 

crna stijena u Meki kockasta oblika 

sudac 

nevjernik, nemusliman 

politički i vjerski vođa sveukupnog umeta 


oaza u Hidžazu nastanjena Židovima koju je Muhamed osvojio u 
pohodu 628.; jurišna puška (KH 2002) proizvedena u Iranu 
islamski revnitelji koji su ubijali nedovoljno pobožne muslimane 
smjer u kojem su muslimani okrenuti tijekom molitve 
muslimanska sveta knjiga 

arapsko pleme kojem je pripadao Muhamed 


skriveni imam (mesijanska figura čiji povratak čekaju šijiti) 


mansukh 
Medina 


Meka 


milet 
mudžahid 


muftija 


muhadžirun 
mujezin 
munafik 
namaz 
nasikh 
naskh 

selef 

slefija 
selefizam 
Sira 


sulh 
sunet 


suniti 


sura 
šahadet 


Šam 
šehid 
šejtan 
šerif 
šerijat 


Šijiti 


širk 


tefsir 

poništeni stih iz Kur'ana (vidi: nasikh) 

grad drugi po duhovnoj važnosti za muslimane; godine 622. 
Muhamed je iz Meke pobjegao u Medinu u kojoj je organizirao 
prvu islamsku vojnu i religijsku zajednicu 

grad od najveće duhovne važnosti za muslimane, smješten na 
zapadu Saudijske Arabije u pokrajini Hidžaz; Meka je rodni grad 
proroka Muhameda i prema njemu se muslimani okreću u molitvi 
sustav vjerske autonomije nemuslimana u Osmanskom Carstvu 
islamski vjerski ratnik, borac koji sudjeluje u džihadu (množina: 
mudžahidi ili mudžahedini) 

muslimanski vjerski vođa, stručnjak za šerijat i ovlašten za 
donošenje fetve 

muslimani koji su se s Muhamedom preselili iz Meke u Medinu 
onaj koji ezanom poziva vjernike na molitvu 

licemjer (množina: munafikun) 

klanjanje 

ukidanje kuranskog stiha novim otkrivenjem (vidi: mansukh) 
postupak ukidanja kronološki starijih objava u korist novijih 
musliman iz ranoislamskog razdoblja 

vjernik koji kao uzor uzima selefe 

pokret u sunitskom islamu koji naglašava oponašanje selefa 


biografija proroka Muhameda; često se koristi kao kratica za Sirat 
rasul Allah 

primirje 

put, običaj; djela i izreke proroka Muhameda koji su među 
muslimanima postali tradicija 

pripadnici najvećega ogranka islama koji slijedi Muhamedovu 
tradiciju te prepoznaje Abu Bakera, Omera i Osmana kao 
legitimne kalife 

poglavlje u Kur'anu 

ispovijed islamske vjere da “nema boga osim Alaha, a Muhamed 
je njegov poslanik" 

Sirija; Sirija i Palestina 

mučenik 

vrag, sotona 

potomak Muhamedove kćeri Fatime; plemeniti 

vjerozakon islama koji obuhvaća sve aspekte života (vjerski, 
socijalni, obiteljski, politički itd.) 

od šijatu Ali — Alijevi sljedbenici; drugi najveći ogranak islama 
koji se od sunitskog islama razdvojio zbog vjere u poseban 
autoritet kalifa Alija 

idolatrija; grijeh štovanja ičega osim Alaha ili poistovjećivanja 
nekoga ili nečega s Alahom; suprotnost tevhidu 

objašnjenje, tumačenje, kuranska egzegeza 

tekbir izričaj Alahu ekber 

tevhid jednoća (Alaha), striktni monoteizam 

Tevrat Tora 

ulema muslimanski učenjak, stručnjak za šerijat 
umajadi vladari drugoga kalifata 

umet šira islamska zajednica, svi muslimani 

vakuf zaklada 

vehabija sljedbenik vehabizma 

vehabizam ogranak selefizma koji naglasak stavlja na tevhid 


zimiji nemuslimanski monoteistički podložnici islamske države, tzv. 
“zaštićene manjine" 


KRATICE I AKRONIMI 


Stari zavjet 


Knjiga Postanka 

Knjiga Izlaska 

Levitski zakonik 

Knjiga Brojeva 
Ponovljeni zakon 

Jošua 

Knjiga o sucima 

Knjiga o Ruti 

Prva knjiga o Samuelu 
Druga knjiga o Samuelu 
Prva knjiga o kraljevima 
Druga knjiga o kraljevima 
Prva knjiga Ljetopisa 
Druga knjiga Ljetopisa 
Ezra 

Nehemija 

Estera 

Knjiga o Jobu 

Psalmi 

Mudre izreke 


Deuterokanonske knjige Staroga zavjeta 


Tobija 
Judita 
Prva knjiga o Makabejcima 


Druga knjiga o Makabejcima 

Tob 
Jdt 
1 Mak 
2 Mak 


Propovjednik 


Pjesma nad pjesmama 


Izaija 
Jeremija 
Tužaljke 
Ezekiel 
Daniel 
Hošea 
Joel 
Amos 
Obadija 
Jona 
Mihej 
Nahum 
Habakuk 
Sefanija 
Hagaj 
Zaharija 
Malahija 


Knjiga Mudrosti 
Sirah 
Baruh 


POJMOVNICI | KRATICE 


Novi zavjet 


Evanđelje po Mateju Mt Prva poslanica Timoteju 1 Tim 
Evanđelje po Marku Mk Druga poslanica Timoteju 2 Tim 
Evanđelje po Luki Lk Poslanica Titu Tit 
Evanđelje po Ivanu Iv Poslanica Filemonu Fim 
Djela apostolska Dj Poslanica Hebrejima Heb 
Poslanica Rimljanima Rim Jakovljeva poslanica Jak 
Prva poslanica Korinćanima 1 Kor Prva Petrova poslanica 1Pt 
Druga poslanica Korinćanima 2 Kor Druga Petrova poslanica 2Pt 
Poslanica Galaćanima Gal Prva Ivanova poslanica 1Iv 
Poslanica Efežanima Ef Druga Ivanova poslanica 21v 
Poslanica Filipljanima Fil Treća Ivanova poslanica 31v 
Poslanica Kološanima Kol Poslanica Jude apostola Jd 
Prva poslanica Solunjanima 1 Sol Otkrivenje Otk 
Druga poslanica Solunjanima 2 Sol 


Pseudoepigrafa (izbor) 


Treća knjiga o Makabejcima 3 Mak Aristejevo pismo AP 
Četvrta knjiga o Makabejcima 4 Mak Josip i Asenata JiA 
1 Ezra (1 Esdras)! 1 Ezr Manašeova molitva MM 


Filon Aleksandrijski (izbor)? 


Flak (Zn Flaccum) Flacc. 

Apologeza za Židove (Hypothetica/Apologia pro Iudaesis) Hbp. 

O izaslanstvu Gaju (De Legatione ad Gaium) Leg. 

Svaki dobar čovjek je slobodan (Quod omnis Probus Liber sit) Quod Omn. Prob. 
Josip Flavije 

Židovske starine (Antiquitates Judaicae) Ant. 

Židovski ratovi (Bellum Judaicum) Bell. 

Život Josipa Flavija Vita 

Protiv Apiona (Contra Apionem) CA 


Svetonije Trankvil 


Julije Cezar I. Galba VII. 
August II. Oton VIII. 
Tiberije III. Vitelije IX. 
Gaj Kaligula IV. Vespazijan X. 
Klaudije V. Tit XI. 
Neron VI. Domicijan XII. 


1. Ovaje knjiga dio kanona Septuaginte, a u nekim izdanjima Biblije uključena je kao 
deuterokanonska. 


2. Većina Filonovih djela pisana je na grčkom jeziku, no uvriježeno pisanje njihovih ime- 
na je na latinskom, kao i kratica. Ovdje pobrojane kartice preuzete su iz “službenog" 
popisa koji se nalazi u Sabranim djelima Filona Aleksandrijskog (Philo, 2008:xiii-xiv). 

Enciklopedije 
Encyclopaedia Judaica EJ Encyclopaedia of Islam (Brill) EI 
Hrvatska enciklopedija HE Encyclopaedia of Quran EO 
Encyclopaedia Britannica EB 
Ostalo 
Arapska oslobodilačka vojska AOV 
Israel Defense Force IDF 
Office of Reports and Estimates (CIA) ORE 
Palestine Royal Commission Report PRCR 
Special Night Squads SNS 
Svjetska cionistička organizacija SCO 
United Nations Special Commitee on Palestine UNSCOP 
Visoki arapski odbor VAO 
Vrhovno muslimansko vijeće VMV 
Židovski nacionalni fond KKL 

354, 362, 390-92, 410, 592 

mesijanizam 38, 44, 241, 261-65, 389, 
394, 409, 452-53, 479 

Knjiga Borisa Havela Arapsko-izraelski sukob: religija, politika i povijest 
Svete zemlje predstavlja interdisciplinarnu studiju u kojoj su s aspekta 
politologije, povijesti i teologije obrađeni pozadina, razvoj i trenutačne 
političke prilike na dijelu Bliskog istoka koji Židovi, kršćani i muslimani 
nazivaju Svetom zemljom. U ovome djelu po prvi putna hrvatskom jeziku 
arapsko-izraelski sukob prikazuje se onako kako ga vide sami akteri. U 
njihovoj percepciji povijest i teologija igraju presudnu ulogu. Autor zato 
opsežno prenosi povijest židovskoga naroda, od Abrahama, preko staro- 
zavjetnih proroka i kraljeva, prilika iz vremena Drugoga hrama, nastanka 
kršćanstva, židovskih ustanaka protiv Rimljana i izgona iz zemlje do po- 
vratka na Cion i uspostave Države Izraela. Potom na temelju primarnih 
izvora opisuje nastanak islama, prva desetljeća njegova širenja tijekom 
kojih je kanonizirano muslimansko viđenje Židova i kršćana te musli- 
mansko-židovske odnose kasnijih razdoblja, do pojave cionizma i dalje. 

Bez izbjegavanja konfliktnih i kontroverznih tema, Havel čitljivim sti- 
lom i zanimljivim opisima povezuje povijesno sjećanje, teološke percep- 
cije i političke programe aktera bliskoistočnih previranja. 


“Knjiga predstavlja vrlo vrijednu interpretaciju odnosa između teologije, 
povijesti i politike na primjeru jednog od najdužih sukoba u novijoj povijesti." 
prof. dr. sc. Vlatko Cvrtila, iz Recenzije 


“Knjiga Arapsko-izraelski sukob: religija, politika i povijest Svete zemlje 
izniman je doprinos političkoj znanosti, ali i društvenim i humanističkim 
znanostima u Hrvatskoj uopće. Riječ je, prvo, o temi kojom se dosad nitko nije 
bavio tako temeljito, sustavno i mjerodavno kao Havel, [a] drugo, o umnogome 
inovativnome interpretacijskom pristupu odnosa teologije, povijesti i politike. 
Ukratko, pred čitateljima je iznimno vrijedna znanstvena studija koja nema 
premca u hrvatskim društvenim i humanističkim znanostima.“ 
prof. dr. sc. Mirjana Kasapović, iz Predgovora 

